
MOTIO: 


Pentru a ajunge să ai totul 

Să nu doreşti să ai nici un lucru. 
Pentru a ajunge să fii totul 

Să nu doreşti să fii nimic. 

Pentru a ajunge să cunoşti totul 
Să nu doreşti să ştii absolut nimic. 


-Sfântul Ioan al Crucii- 

AUTOAREA 


CĂRȚILE PRIETENILOR MEI DESPRE MINE 
Argument 


Personajele acestei cărți sunt, la rândul lor, creatori de personaje. Nu eu i- 
am ales. Mi-au fost dăruiţi, m-au înconjurat, m-au învăluit, insidios, astfel că m-au 
determinat să călătoresc alături de ei în patria neasemuită a cuvintelor. Am pornit 
acest demers cu o oarecare strângere de inimă, pentru că unii dintre ei, nu mai 
locuiesc în această realitate, pe unii nu i-am văzut niciodată, cu alții am întrerupt 
(ne)voit legăturile şi doar cu foarte puţini mai sunt în comuniune. I-am grupat în 
acest mănunchi, cu unicul gând de a nu-i uita. De a mi-i înscrie pe meninge pentru 
că s-au nevoit, au mucenicit, fiecare în felul său, să lase o urmă a trecerii lor prin 
constelația atât de fascinantă a Lyrei. 

Deşi nu i-am cunoscut pe unii personal, i-am întâlnit în oaza intimă a sufletului 
fiecăruia, în operele lor. Şi unde-l poți cunoaşte mai bine pe om, decât acasa lui, 
care e Limba Română, aşa cum spunea marele Nichita Stănescu? 

E locul unde nu te poţi ascunde, cu toate măsurile de precauţie. Personalitatea 
fiecăruia se vădeşte, răzbate, cu setea unui fir de aer curat într-o mină, printre rândurile 
scoase la iveală. 

Eu nu pot adăuga nici o cirtă operei lor, cu toate cuvintele mele, oricât de 
alese, căutate, descântate ar fi, decât doar, în conştiinţa mea. Ei rezonează cu mine 
şi-mi devin, în felul acesta, parte din propria-mi ființă. Pe undeva, le retrăiesc viaţa, 
clipele, întâmplările, dramele, bucuriile, împlinirile şi eşecurile, precum un actor 
care împrumută ceva din personalitatea personajului interpretat. Mă fac părtaşă. Cu 
fiecare carte citită, cunosc un om, mă îmbogăţesc cu o lume, mă îmbunătăţesc, mă 
îmbrac în straie de gală şi mă sărbătoresc, dăruindu-mi mie însămi, bucurie nespusă, 
simțind nevoia, la rândul meu, să dau şi altora din aceste avuţii spirituale. 

De fapt, le sunt recunoscătoare pentru că, necunoscându-mă chiar, mi-au 
dăruit lumea lor de cuvinte, averea lor de preţ, strânsă cu minuţie, aurul de suflet, 
diamantele inimii. 

Eu n-am făcut decât să-mi deschid braţele, ochii, inima, urechile, sufletul, 
frânte precum pâinea cuminecăturii, ambrozia degustată cu libaţiile de rigoare. Nu 
am putut însă a mă duce singură la ospăț să mă înfrupt din masa aburind de bucate 
care se cer închinate, împărţite, dumicate. Aceste comuniuni elective, aceste afinități 
paronimice — nu se măsoară cu nici o unitate de măsură. Ele se bazează pe unde 
freatice, care te ating în fibrele cele mai intime. Sunt, de fapt, propria mea oglindă, 

care uneori mă arată obosită, încercănată, plânsă, temătoare şi gureşă, alteori blândă, 
senină, delicată, împăcată, chiar frumoasă. 

Vorbind despre ei, vorbesc de fapt, despre mine, pe ocolite, e adevărat, 
alegându-mi într-o oarecare măsură cuvintele, căci n-aş avea niciodată curaj să mă 
prezint într-o lumină atât de favorabilă. 

De aceea am subintitulat aceste scrieri : “Cărţile prietenilor mei despre mine”. 

Textele de faţă nu se vor recenzii literare, cronici, exegeze, analize temeinice, 
cu instrumentele criticii moderne. Ele sunt văzute cu dioptriile inimii, sondate în 
adâncul de alb al hârtiei cu unica dorinţă de a scoate miezul de frumos şi neprihănire. 
Sunt mai curând evocări, portrete afective de tip confesiv, colocvii în intimitate 
autor-cititor, având girul sincerităţii. Dacă cineva le vede cu alți ochi, cu atât mai 
bine. 

Cartea este inegală pentru că şi personajele care o alcătuiesc, respectiv autorii, 
sunt diferiţi, de la scriitori clasici contemporani, membri ai Uniunii Scriitorilor din 
România, premianţi ai Uniunii Scriitorilor, la debutanţi sau la viitori debutanţi. Şi 
vârstele lor sunt foarte diferite de la 20 la 88 de ani. Criteriul de selecţie în cazul 
acesta este aleatoriu. 

Ei s-au întâmplat în viaţa mea, motivându-mă la o luare de atitudine. Sper 
că, dând la o parte măcar un colţişor de văl, vă voi ajuta cât de cât să-i cunoaşteţi şi 
să-i iubiţi aşa cum merită, pentru mucenicia lor literară, săvârşită cu jertfe uneori 
inimaginabile. 

Configurarea palimpsestică a destinelor unor autori, nici măcar din acelaşi 
areal cultural geografic, sper să aibă impact în cât mai multe suflete şi să rezoneze, 
precum clopotul unei biserici atunci când anunţă o zi de sărbătoare a Luminii de 
suflet. 


Cezarina ADAMESCU 


Galaţi, 6 august 2006 
Ziua Schimbării de Faţă a Mântuitorului 


CAPITOLUL I 


MĂRTURISITORI DE CUVÂNT 


VASILE I. CIREȘ ŞI MONUMENTUL CĂRȚII 


Vasile I. Cireş nu a fost nici pictor, nici sculptor, nici scriitor ori muzician, 
dar a dorit arzător să lase o operă de artă în urma sa. Şi nu o operă oarecare ci, nici 
mai mult nici mai puţin decât un monument. Un monument al Cărţii pe care să-l 
admire şi respecte întreaga omenire. 

Nu ştiu când îi încolţise în minte ideea de a sculpta un monument al cărţii lui 
V.I.Cireş. Poate că dintotdeauna, în zilele şi mai ales, în nopţile adolescentine când, 
în intimitate profundă cu o carte, îşi răsfrângea admiraţia şi iubirea sinceră faţă de 
acest minunat produs al minţii omeneşti. Un monument care să înglobeze cohortele 
de scriitori şi poeți de-a lungul istoriei, din cele mai vechi timpuri, chiar dinainte de 
a se fi descoperit ideogramele, desenele rupestre şi mai târziu, cea mai minunată 
descoperire din lume, acea galaxie a lui Guttenberg tezaurizată în arta tiparului, 
artă ce a facilitat şi a revoluţionat scrierea şi răspândirea în cele mai îndepărtate 
colţuri ale lumii, a roadelor minţii omeneşti. 

Poate că Cireş auzise sau văzuse undeva despre acest monument, sau poate 
îi încolţise lui această idee. Şi cred că nici nu mai are importanță de unde a venit 
ideea. 

Când am auzit de acest proiect inedit, mărturisesc că nu mi-am putut reține 
un zâmbet de îngăduinţă. Cu toate că ideea era cât se poate de serioasă. 

Vasile Cireş îşi făcuse proiectul pe hârtie, pe calc, la scară redusă, după toate 
regulile şi standardele desenului tehnic. Materialul era însă o problemă serioasă. 
Din ce să-l confecționeze? Metal, lemn, poliester, placaj, hârtie, carton, sticlă? 

Întâi trebuia făcută o machetă la scară milimetrică, apoi, lucrarea propriu- 
zisă, în mărimea şi splendoarea ei naturală. Dar, de la proiect la finalizare era un 
drum lung şi aproape imposibil. 

Multe nopţi n-a dormit Vasile frământat şi muncit de gândul de a realiza 
lucrarea care avea să-i încununeze efortul de o viață, idealul său spre care îşi îndrepta 
speranţele şi visele. În cele din urmă s-a decis : numai lemnul era suportul ideal, 
pentru că putea fi sculptat lesne şi să ia forma unei cărţi suple, ca o pasăre-n zboru- 
i infinit, spre spaţii de nemărginire. 

Soclul avea să fie harta țării întinsă pe un postament de zece centimetri 
înălțime, din lemn brut, căruia să i se întrevadă cercurile anilor. Din soclu va izbucni 
într-un elan vertical, obiectul cel mai de preţ care tezaurizează nestematele minții 
atâtor milioane de învăţaţi, scribi şi cărturari, filozofi şi oameni de ştiinţă, spirite 
înalte, arşi de flacăra slovei, care au mucenicit la Apostolatul Cuvântului. Condeiul, 
de asemenea era un simbol al erudiţiei care îşi avea şi el un loc la baza sculpturii. 

În vârf, cartea deschisă, primitoare, cu filele atingând zenitul, din ea 

răsfirându-se, fâlfâind blând, aripile unui porumbel alb care va aduce pacea pe 
bătrâna planetă. 

Legătura intimă dintre om şi Cuvânt, dintre materie şi Spirit, dintre suflet şi 
Logos, nu poate fi decât una tainică, misterioasă, sacră. Omul reflectă şi se reflec- 
tă-n Cuvânt şi cuvântul îl reflectă pe om cu fidelitate, cum spune Scriptura : “Căci 
din cuvintele tale te vei îndreptăţi şi din cuvintele tale te vei osândi” — semn că 
trebuie să fim atenţi la folosirea fiecărui cuvinţel ce ne iese din gură sau din băierele 
minţii şi îl aşternem ori nu pe hârtie, care smerită, acceptă orice. 

V.I.Cireş a lucrat neobosit, cu inconştiența predestinării, la acest proiect nobil. 
A făcut mai multe machete, fotografii, schiţe, probe, matrițe din ipsos, ciment, 
argilă şi în cele din urmă a reuşit să ridice un splendid monument, foarte impunător, 
dedicat Cărţii, de peste un metru înălțime, de o frumuseţe şi cu o supleţe aproape 
mistică. Îşi admira opera ore în şir şi nu-i venea să creadă minunea care ieşise din 
mâinile sale. Părea un demiurg care plămădise din lut o formă şi acum trebuia să-i 
insufle viaţă. Şi cartea parcă respira viaţă, căci în ea, palpitau mii de inimi ale 
creatorilor şi artiştilor lumii. Nimeni nu-l ajutase, nimeni nu-l încurajase, dimpotrivă, 
toți îl luau în zeflemea şi-l considerau puţin sărit de pe fix. 

O dată lucrarea săvârşită, au început alergăturile : la Consiliul Judeţean, la 
Consiliul Municipal, local, teritorial şi alte consilii, la Comitetul de Cultură, la muzee, 
la case de cultură, cluburi şi alte sedii, căci dorea să obțină o locaţie demnă de 
această operă de artă. 

Dar stupoare. Nimeni n-a fost interesat. Nici un for superior nu l-a încurajat 
câtuşi de puţin. După ce a zăcut pe holuri, în încăperi mai mult sau mai puţin salubre, 
în subsoluri, magazii, sub scări, în curți şi în alte asemenea locuri de expunere a 
artei, frumoasa sculptură a lui V.I.Cireş a dispărut într-o bună zi cu desăvârşire. 

Ne aflăm la începutul anilor "80 — în plină perioadă de culturalizare în masă. 

Între timp, V.I.Cireş, supărat, dezamăgit peste poate, la capătul puterii şi al 
răbdării, vorba lui Marin Sorescu, “s-a dus să moară puţin” — acolo unde sigur a 
găsit loc suficient pentru monumentul lui de izbelişte, dispărut fără urmă, din care, 
grație unui fotograf amator, au rămas numai câteva poze, date amicilor cu autograful 
artistului amator. 

De una din aceste copii foto m-am bucurat şi eu în 1982 şi am ţinut-o, în 
semn de prețuire, unde altundeva, decât în bibliotecă, alături de cărțile în original, 
pe care V.I.Cireş le preţuia într-atât, încât s-a hotărât nitam-nisam să le facă un 
monument. 

Poate că şi astăzi ar mai sta tot acolo dacă nu m-aş fi izbit de ea, scriind 
despre mucenicia Cuvântului şi despre Carte, care a ajuns ca o Regină în zdrenţe, 
să cerşească bunăvoință şi încredere celor care, se pare că au uitat că datorită Cărţii 
au învăţat să citească (dacă n-or fi uitat între timp!), să scrie, să-şi socotească averile 

care au atâtea zerouri încât nu mai încap înşiruite în pagina albă şi trec dincolo, în 
golul căscat de lângă Cuvânt, ca un abis negru. 

V. I. Cireş, după ce şi-a văzut visul împlinit pe jumătate, acela de a făuri 
singur, după concepţie proprie un monument al Cărţii, care impunea respectul de a 
fi expus într-o expoziţie, într-un pavilion special, într-un loc amenajat, în holul unei 
Universităţi, al unei biblioteci judeţene, într-un lăcaş de cultură, unde şi-ar fi găsit 
locul şi admiratorii, acum îi pierduse urma definitiv, căutându-l zadarnic. A fost 
trimis “de la Ana la Caiafa” — iscând zâmbete ironice şi răutăcioase, clătinări din 
cap şi dat din coate pe ascuns sau pe față, din partea culturnicilor zilei, care aveau 
cu totul alte griji, cu mult mai serioase decât un monument cu o carte... 

A murit cu această durere amară şi neîmplinire sufletească în gând şi în 
inimă. 

V.I.Cireş avea vocaţie de animator. Cenaclist prin convingere şi din plăcere, 
de când se ştia, nu că ar fi scris, dar îi plăcea atmosfera boemă şi plină de farmec a 
cafenelelor literare şi a cenaclurilor, unde oamenii de spirit se întâlneau la un pahar 
de vorbă, să pună de-o “naştere de cuvânt”, să mai ucidă un personaj dintr-un ro- 
man sau dintr-o nuvelă, să mai dedice o poezie unei domniţe poete. 

El scria motto-uri. Cu o eleganță lăuntrică unică, el le compunea exaltat. 
Erau mici poeme în proză, chintesența gândirii şi admirației lui pentru artă. N-am 
cunoscut până la el şi nici după, vreun scriitor de motto-uri. Dar el le scria, le aduna 
cu migală şi le citea cu voluptate vădită, cui voia să-l asculte. Un personaj extrem 
de pitoresc era V.I.Cireş, de care-mi aminteasc cu drag, deşi au trecut aproape 25 de 
ani de când el a plecat dintre noi. Unul din aceste motto-uri a fost aşezat pe fruntea 
primei mele cărți ”Tomnaticul April”, titlu de inspiraţie Emil Bottiană. El sună 
aşa: 

“Admir arta, admir creatorii de artă, admir pe consumatorii de artă.” 

Tot el m-a dus în acea perioadă la pictorul N.D.lacomi care mi-a făcut o 
ilustrație color pentru o eventuală copertă. Cam idilică şi deloc pe gustul meu pentru 
acest prim volum pe care nu prea voiam să-l arăt nimănui, dintr-o pudoare pe care 
astăzi o pun pe seama decenţei şi bunului simţ, căci nu aveam suficientă încredere 
în mine. Oricum proiectul a rămas nerealizat. 

Tot V.I.Cireş m-a dus la tanti Angela Popa, vestita tipografă şi legătoreasă 
de lux, cu mâini de aur, cea care şi-a petrecut opt decenii în slujba tiparului şi a 
cărții. Tanti Angela, timp de douăzeci de ani, până în 2002 când a plecat la Tatăl, 
mi-a legat sute de manuscrise şi am închegat cu ea o prietenie fără limite. Graţie ei, 
astăzi am toate manuscrisele în ordinea cronologică a scrierii şi pe domenii : poezie, 
proză, catrene, poveşti etc. 

V.I.Cireş era asemenea unei specii de peştişori exotici roşii numite xifoforus 
heleri sau xifori, cu săbiuţe în coadă. Xiforul, cu toată subţirimea şi delicateţea sa 

e în stare să-şi cucerească partenera, mult mai voluminoasă, cu acele imperceptibile 
tremurături din aripioare şi din coadă, vălurind apa şi atingând-o cu coada, ca şi 
când ar mângâia-o, în dansul fără de seamăn al împerecherii. Cireş era mărunt, 
slab, (numai oase!), ager, nervos, bâlbâit, miop, ştirb, cu obraz subt şi pomeţi 
proieminenți ca Panait Istrati, sau mai degrabă ca Bacovia, dar cu o inimă ca un sac 
fără fund, în care încăpeau toate minunile şi din care scotea pe nepusă masă, 
îndemnuri de a preţui arta, cartea în speţă şi pe cel care îi dă viaţă. 

Avea un ideal : să poată modela sufletul cuvântului. 

El mai era şi sculptor în rădăcini de copac din care întruchipa personaje 
fantastice, păsări nemaivăzute, fluturi, şerpi, lupi şi alte lighioane. Avusese şi câteva 
expoziții cu aceste figurine sculptate din rădăcini şi lăcuite frumos -, se scrisese 
despre el la vremea respectivă în presa vremii şi atât. 

V.I.Cireş avea vocaţia prieteniei. Când admira pe cineva, o făcea din toată 
inima Şi respecta scriitorii, poeţii, pictorii şi muzicienii, iubindu-i ca pe propriile 
sale fiice, frumoasa Alice şi blânda Maria, alintată Beby. 

Doamna Cireş (Cireşoaia) era masivă, planturoasă, femeie de lume, cu 
tabieturi şi ţâfnă de cucoană. Un fel de Anette Duduleanu a zilelor noastre. Dar era 
foarte cumsecade cu cine-i călca pragul şi-i ţinea hangul nebunaticului ei xifor sau 
gub, pentru că viciile lui erau inofensive : el iubea arta ca pe o femeie şi nu putea s- 
o trădeze, o gratula cu toată atenţia şi spiritul lui de om sensibil la frumos. 

Ce osmoză, ce alchimie, se petrecea în laboratorul lui de creaţie, numai 
Dumnezeu ştia. Dar, ieşea de acolo transfigurat şi dorea imediat să-şi împărtăşească 
experienţa, impresiile, gândurile. 

Se învârtea ca un titirez de la un prieten la altul, apoi cu toţii la câte o 
cârciumioară de mahala unde desfoliau până la miez câte o poezie sau o bucată de 
proză. El era cu inițiativa acestor escapade bărbăteşti ce țineau de boemia artistică. 

Pe atunci nu exista parcă atâta dihonie între autori. Ei erau în stare să-şi 
păstreze o relaţie literară, să admire sincer opera vreunui confrate, nerâvnind fiecare 
la locul celuilalt pe podiumul nemuririi. 

Căci, nemurirea e destulă ca să ajungă pentru toţi, har Domnului! Poţi să ai 
parte de o bună bucată, fără să-l incomodezi ori să-l împiedici pe confratele tău să- 
şi ia calupul, halca ce i se cuvine după propriile merite. 

Şi, îndeobşte, nu suntem noi responsabili cu nemurirea. Dacă ne vom 
debarasa de aceste angoase şi frici inutile, de acel egoism şi individualism feroce, 
vecin cu invidia şi ura, vom avea numai de câştigat. Şi ne vom câştiga în primul 
rând sufletul. Loc berechet e sub soare pentru fiecare. Şi ierarhizările sunt superflue 
pentru că, deja se ştie, suntem diferiți ca structuri psihologice şi sufleteşti şi nu 
putem scrie la fel. Niciodată doi creatori nu se vor identifica în scrierile lor, măcar 
din decență şi din teama de a nu fi acuzaţi de plagiat. Şi apoi, poezia, înainte de a fi 

artă, e o stare. Stare de graţie. Stare de înger. Stare de naştere. Şi cum să furi sau să 
râvneşti la starea de graţie a altui creator? 

Cred că unicul ţel al lui V.I.Cireş a fost să lase o urmă. Din incandescenţa 
sufletului său veşnic în mişcare, din care se năştea poezia în fiece lucru, voia să lase 
o scânteie, cât o boabă de lumină din lămpaşul unui licurici, care să împrăştie în jur 
o stare de bine pentru cei care nu găsesc cărarea spre liman. Socotea cartea ca pe o 
floare răsărită din sămânță de har. Şi se străduia să aprindă focul sacru în suflete, 
fără amnar şi fără iască, dar cu scânteia Cuvântului. Spunea : “Dacă aş fi sculptor, 
mi-aş închina viaţa unei singure opere: Monumentul Cărţii”. Avea el acest fix. Ceea 
ce a şi făcut. Şi, dacă n-ar fi fost în zadar, V.I.Cireş s-ar fi bucurat astăzi, din Cer, de 
roadele operei sale nemuritoare, pusă la loc de cinste. 

Astăzi, o mână de oameni, un buchet înmiresmat de suflete s-au gândit să 
migălească în acest spirit, la acest monument, veşnic neterminat, la care vin din 
urmă alții să adauge obolul lor şi la care trudesc de milenii, milioane de autori. 

Aceşti creatori, cu o singură excepţie, nu l-au cunoscut pe VI.Cireş. Dar, 
dovada că spiritul liber hălăduieşte fără graniţe şi că Duhul mişcă apele încotro vrea 
el, este că s-au trezit că-i continuă opera, depunând fiecare, la picioarele soclului, 
mica sa contribuţie spirituală. Mult? Puțin? Timpul va hotărî şi sita va cerne. 
Deocamdată, să ne bucurăm de acel obol şi de faptul că doar împreună, putem să ne 
desăvârşim ca ființe, să întreținem focul sacru, această impetuoasă Lumină! 

Şi să aducem lui Dumnezeu sfioasă ofrandă : Cuvântul — merinde pentru 
duminici. Să rostim, aşa cum poate a vrut V.I.Cireş : doar în cuvânt mă îndumnezeiesc, 
preţ de o clipă, care, în frumuseţea şi prospeţimea ei, devine eternă... 

Cuvintele noastre, să aşeze cărămizi noi la temelia iubirii de oameni. 

În memoria lui V.I.Cireş am plantat un cireş pe care l-am botezat Vasilică, în 
comuna Jijila, Judeţul Tulcea. 

Sunt peste 20 de ani de atunci. Nici despre soarta cireşului Vasilică nu mai 
ştiu nimic. Poate a crescut falnic, poate s-a uscat, poate a fost tăiat de la rădăcină, 
doborât de furtună sau mâncat de rozători, sau ars de secetă. Ori poate şi azi mai dă 
rod iar din lemnul lui de esenţă nobilă, într-o bună zi, s-ar putea sculpta de către o 
mână nevăzută (poate a Spiritului creator), un Monument al Cărţii care să dăinuie! 


Galaţi, 14 noiembrie 2006 

80 DE ANI ÎN SLUJBA TIPARULUI. 
OMAGIU ANGELEI POPA 


S-a născut pe ape în prima dimineaţă de luni a anului 
1913. La sud de Varna, pe un vapor, dintr-o frumoasă grecoaică 
— Zenovia — şi tatăl, un grec bogat, Dumitru Popa Mihail, pe 
atunci drector general al întreprinderilor mici alimentare. 

Toată noaptea Dimitrios o implorase pe soția sa Zena să 
mai amâne puțin, măcar până ar fi ajuns în localitatea apropiată 
Smirni ( ca şi când tinerei gravide, apucată brusc de durerile 
facerii, i-ar fi stat în putinţă!) — ivirea pe lume a micului înger cu 
nume predestinat — Angela — care, în pofida valurilor 

e amenințătoare premonitorii şi a furtunii nebune — aşa cum va fi 
şi viața ei zbuciumată, - se grăbea, neținând cont de rugăminți, nici de amânări şi 
dădea semne iminente că vrea să-şi facă apariţia pe lume. Şi înspre ziuă, ca şi când 
s-ar fi trezit dintr-un somn lung şi trebuia să înoate la mal prin lichidul acela amni- 
otic, Angela scoase primul strigăt de glorie țâşnit parcă din izvorul fierbinte şi cast 
pe care a alunecat la venire. Sfânta magmă roşie o însoțea pe fetiţa aceasta micuță şi 
negricioasă, punându-i existenţa încă de la început sub semnul incertitudinii. Pe 
mama Zena o ademeneau cu duhul blândeţii, spiriduşii durerii şi ai fierbinţelii care 
îi provocau delir şi sudoare rece şi fierbinte. Sosiseră deja ursitoarele despletite, cu 
părul curgându-le țurțuri, să-i menească un destin nepereche, aflat SUB SEMNUL 
CUVÂNTULUI. 

“Va fi regină peste un popor de cuvinte! ”, spunea una învârtindu-se în jurul 
patului de suferință devenit leagăn. 

“Regatul ei va fi de hârtie!” şuiera alta deasupra micutei. 

“Imperiul ei va fi de carton, din piei şi vopsele”, îngâna o a treia. 

“Va fi stăpâna unui vast Imperiu al Cărţii, al literelor, va cunoaşte mucenicia 
cuvântului” ridică vocea, a patra ursitoare. 

“Va supune maşinile născătoare de cuvinte!” rostea altă voce. 

“Va fi săracă şi harnică. Ferice de ea! Dar işi va croi drumul singură, 
singură, singură... 

Ultimele cuvinte erau rostite hotărât, apăsat, obsesiv. Şi îşi vor pune pecetea 
asupra micuţei, a cărei față devenise parcă atentă. 

Angela. Îngerul literei scrise. Imblânzitoarea cuvintelor, care abia îşi începuse 
călătoria, voiajul vremelnic pe marea atât de agitată a întâmplărilor diurne şi noc- 
turne. O călătorie nu lipsită de primejdii, cum avea să se dovedească în cele aproape 
nouă decenii de existenţă, căci avea de traversat două războaie mondiale, foamete, 
frig, sărăcie, mizerie, muncă multă, răutate, invidie, dar şi admiraţie, devotament, 
stimă, din partea celor alături de care a lucrat o viaţă întreagă. 

La pupa vasului, siajul spumegând al durerilor facerii sfărâmându-se într-un 
strigăt de biruinţă care avea să potolească furtuna şi valurile aşa cum, cu nouăsprezece 
veacuri în urmă, Învățătorul potolise furtuna pe Marea Galileii. 

Angela era unul din cei şase copii ai acestei familii tinere şi binecuvântate 
de Dumnezeu. Se născuse, fiică a Luminii. O dată cu dimineaţa geroasă a primei 
zile de Ianuarie, de Sfântul cel Mare Vasile. Soarele zăbovea încă înnămolit printre 
abisuri de ceaţă. Câteva stele maiestuoase îşi luau rămas bun, clipocind încă, ascunse- 
ntre neguri, înainte de a se duce la culcare. 

Un copilaş incredibil de mic. O mogâldeaţă. Aidoma îngerilor care începuseră 
din senin, printre valuri de spumă, să dănțuiască. Văzuţi sau nevăzuţi, auziţi ori 
neauziţi, ei erau acolo şi vegheau prima zi de viață a micuţei. 

Copilăria avea să-i fie deosebit de scurtă însă. Până la şapte ani şi jumătate, 
când vestea năprasnică a morții iubitului ei tată, la numai 37 de ani, avea s-o marcheze 
pe viaţă, maturizând-o în câteva zile. Realitatea a izbit-o ca un val năucitor, drept în 
creştet şi până să se dezmeticească, s-a pomenit împreună cu fratele ei Iani, slugă la 
stăpân. Prima ei meserie a fost una dintre cele mai simple : împacheta bomboane. 
Dar era şi o parte bună : avea să mângâie cu degetele sale micuţe, delicioasele 
acadele, să le simtă mirosul parfumat şi uneori să-şi lingă degetele pe furiş, să n-o 
vadă jupânul. Visa noaptea că mănâncă jeleuri cu fructe, bomboane fine de ciocolată, 
bezele în culori fistic. Avea visuri...dulci. 

Nu măsura un metru şi nu împlinise încă opt ani când a trebuit să-şi schimbe 
meseria. A luat-o un prieten de-al tatălui ei, ucenică într-o legătorie. La un patron 
indian de la care “a furat” toate tainele meseriei, dar, în timpul uceniciei sale, a 
făcut fel de fel de munci obositoare : a bătut cuie în lădiţe, nimerind de cele mai 
multe ori în degeţelele-i scurte şi delicate, a confecţionat cutii, burdufuri de 
acordeoane, casete de carton îmbrăcate în piele. Deşi firavă şi mărunţică era foarte 
îndemânatecă, astfel încât a învăţat iute să lucreze la maşinile uriaşe la care se urca 
pe un scaun ca să ajungă să le mânuiască. Stârnea admiraţia lucrătorilor pentru 
caracterul ei hotărât, precoce, serios, cinstit, smerit, ascultător. Ura minciuna şi 
hoţia. 

“Halal grecoaică!” spunea mereu stăpânul, văzând că învaţă aşa repede 
tainele tipografiei şi ale legătoriei. 

Aici a deprins respectul pentru cuvântul scris sau rostit, pentru literă şi tot 
aici a căpătat acea evlavie pentru cărți, pe care, cu pietate maternă le împodobea cu 
îmbrăcăminte aleasă, tăindu-le filele, cusându-le minuţios şi cu luare aminte, lipindu- 
le cu atenţie, aplicându-le modele pe coperte şi înscrisuri suflate cu aur. Lucra cu 
mult har, fantezie, îndemânare şi crea noi modele de ştanţe de aplicat pe coperte. 

Pe atunci se lucra în piele fină, de calitate, adusă din India, în mătase naturală 
de China, în materiale scumpe tesute cu fir de aur, iar clientela acestui patron era 
deosebit de aleasă : episcopi, regi, procurori, medici, profesori, toţi cei care voiau 
să-şi alcătuiască o bibliotecă prestigioasă, în îmbrăcăminte scumpă. De asemenea, 
existau mulți bibliofili care-şi îngrijeau cărțile şi le venerau având grijă de sănătatea 
lor, să nu capete ciuperci ori mucegai, de aceea le îmbrăcau în piele, şagren ori 
pânză, după buzunarul fiecăruia. Legătoria de carte este însă artă. Nu se poate face 
oricum. Şi mai ales, nu se poate face dacă n-ai dragoste de carte. Şi Angela avea din 

belşug, căci pentru ea, cărțile erau fiinţe vii, acolo îşi puseseră sufletul toți marii 
gânditori ai omenirii. Şi se purta cu ele ca atare. Angela a slujit deopotrivă regi şi 
preşedinţi, instituţii, biserici şi şcoli, elevi, studenți şi cadre didactice, artişti şi oameni 
de seamă ai ştiinţelor exacte. Cine n-o cunoştea în oraş? Era vestită, căci fiecare 
locuitor, măcar o dată în viață venea la ea să-şi lege o carte. Predilecţia ei era pentru 
creatori, pentru pictorii care-şi legau albumele de artă, pentru scriitori şi poeți pe 
care-i prețuia foarte mult şi le citea şi operele. Mii, zeci de mii, poate milioane de 
manuscrise au trecut prin mâinile ei ferme, mici dar puternice, bătătorite întotdeauna, 
cu vene pronunțate de la maşina de presat ori de la maşinile de tăiat hârtie şi cartoane. 
Era primul lector al acestor manuscrise şi le cunoştea tuturor lucrările, citite, pe 
furate, printre rânduri în manuscris. Memoria ei era redutabilă. 

Mărturisesc că tanti Angela mi-a fost ca o rudă, acea rubedenie spirituală 
care te leagă mai mult decât rudenia de sânge. Ea a lucrat la Poligrafie cu bunicul 
meu Gheorghe, cu tatăl meu Nicolae şi cu fratele meu Ion. Bunicul era maistru 
tipograf, a ieşit la pensie din această sfântă meserie, tata a fost zețar, iar fratele Ion 
a fost ucenic şi legător de carte, o scurtă perioadă de timp. Tata îi purta Angelei un 
respect deosebit. Bănuiesc că şi tata mare Gheorghe Adamescu, dar eu eram prea 
mică pe atunci şi nici nu visam c-am s-o cunosc mai târziu pe Angela, regina hârtiei 
şi a cartoanelor, împărăteasa cărților şi a carneţelelor legate frumos în piele, lipite 
cu clei ori cu pap preparat din făină albă. 

Când am ajuns prima dată la ea, acum 25 de ani şi i-am povestit de bunicul 
şi de tata, Angela şi-a amintit imediat de ei şi le-a lăudat măiestria şi seriozitatea. 

De la o vreme, Angela avea pierderi mari de sânge pe nas şi pe gură efect al 
intoxicării cu plumb şi cu alte materiale nocive, boală profesională de care nu erau 
scutiți tipografii şi lucrătorii zetari. 

De la patronul său a învăţat o deviză pe care a respectat-o cu sfinţenie : “Să 
fii corectă şi cinstită!” Aceste virtuţi erau de căpetenie pentru ea. 

După moartea patronului, care era cel mai renumit meseriaş în domeniul 
tipografiei şi al legătoriei la acea vreme, a rămas fără slujbă, după 23 de ani de 
muncă în atelierul de legătorie, unde ajunsese şefă peste un mare număr de lucrători. 
Căpătase faimă bună. Abia împlinise 30 de ani, era frumoasă şi singură, aşa cum îi 
meniseră ursitoarele, muncea din greu spre a-şi întreţine familia numeroasă : frații, 
o soră — Piţa - de o frumuseţe răpitoare dar cu un destin nefericit, mama, bunica, 
nepoţii, verii şi verişoarele. O trăsătură de caracter care nu trebuie cu nici un chip 
omisă este aceea a carităţii sale, a spiritului de jertfă şi dăruire pentru cei din jur, 
cunoscuți şi mai puţin cunoscuţi. Se poate spune despre Angela Popa că era ca un 
pom încărcat care dăruia tuturor trecătorilor roadele parfumate şi dulci, deosebit de 
îmbietoare ale inimii sale generoase. Nu era om să plece neomenit sau cu mâinile 
goale de la Angela. Nu păstra nimic pentru sine, ci dăruia cu frenezie şi voluptate 
totul celor din jur. Căci ea însăşi se mulțumea cu atât de puţin şi era bucuroasă să-i 
vadă pe semenii ei sătui şi fericiţi! 

Rămasă aşadar fără serviciu, după o perioadă lungă de căutări, se angajează 

la un al doilea patron, de data aceasta evreu. Începea însă perioada marilor tulburări 
antisemite şi, nu după multă vreme, noii săi patroni vor sfârşi executaţi la Bug. 

Angela se va trezi din nou fără slujbă, fără mijloace materiale şi fără identitate, 
deoarece patronii săi îi luaseră cu ei şi actele. 

Era deja vestită legătoreasă şi tipografă şi cunoştea toate tainele unei 
tipografii, lucrând la maşini, făcând cartonaj, casete, mape de birou şi tot ce ţine de 
legătorie. Se învârtea printre muşuroaie imense de cărţi, vechi sau noi, care o hrăneau 
cu foşnetul lor diafan cu “sufletul dinlăuntru”, izvorând nu numai din filele de 
pergament din ediţiile Princeps şi cele de lux, dar şi din cele scorojite de ani şi 
intemperii, mâncate de ciuperci şi alte boli de hârtie, căci şi hârtia se îmbolnăveşte. 
Nimic n-o deranja pe Angela : nici mirosul de mucegai şi de ciuperci, nici acela de 
clei de oase ori pap răsuflat, pe toate le restaura cu infinită tandreţe şi le considera 
ca pe propriii ei copii pe care ar fi putut să-i aducă pe lume, dar nu avusese timp şi 
nici ocazie pentru asta. 

Nutrea un respect adânc pentru fiecare cuvânt, pentru literă, pentru orice 
bucăţică de hârtie tipărită. Şi nu degeaba, pentru că : “La început a fost Cuvântul...” 
(oan 1.1). 

De la prietenii ei scriitorii, învățase că, slujind cuvântul cu credinţă, te poţi 
îndumnezei prin el, însuşindu-ți-l şi apoi împărtăşindu-l şi altora ca să se hrănească 
din el şi să-şi potolească setea de cunoaştere. 

“Poate că singurul adevăr este pacea cărţilor”, spunea Antoine de Saint 
Exupery. Şi această pace, acest imperiu era în stăpânirea sa, ca maistră şi tipografă, 
şefa legătoriei. 

Când apele s-au mai limpezit, s-a angajat la un ziar al Galaţilor numit pe 
atunci “Desrobirea ”. A fost decorată cu argint pentru merite deosebite. A adunat o 
mulțime de diplome şi medalii la cele mai prestigioase concursuri de legătorie din 
ţară şi de peste hotare. 

Pentru Angela Popa, legătoria nu mai prezenta nici o taină, le-a descifrat cu 
migală şi dragoste pe fiecare, lucrând cu devotament, respect şi evlavie în acest 
domeniu atât de prozaic şi migălos la prima vedere, dar încărcat de miresmele atât 
de îmbietoare ale ştiinţei şi culturii, ale artei, ale frumosului, ale creaţiei şi atât de 
puţin apreciat astăzi, când cartea tinde să devină un instrument de cunoaştere desuet, 
aproape uitat, ignorat cu bună ştiinţă, o “pedeapsă” de speriat copiii şi nu un “premiu” 
şi o “recompensă” cum era atunci, când mămicile obțineau totul de la copiii lor, cu 
o condiţie : să-i lase să citească sau să le cumpere o carte. Cel mai frumos dar din 
câte au existat vreodată, care nu echivalează nici cu un inel, nici cu un colier de 
pietre preţioase. 

Cuvintele pot fi pietre mai prețioase decât diamantele pentru cine ştie să le 
poarte cu demnitate. Orice manuscris, orice mănunchi de hârtie tipărită deveneau 
supuse şi smerite sub mâinile iscusite ale Angelei Popa, prinzând viaţă şi devenind 
deosebit de frumoase atunci când se prezentau, ca de nuntă, în vitrinele bibliotecilor 
de lux ale marilor instituții sau ale personalităţilor oraşului şi ale țării, ori în 

bibliotecile publice de unde se putea înfrupta fiecare. 

Cine nu şi-a legat măcar o lucrare de licenţă, de grad, de doctorat, o carte 
prețioasă, un manuscris sau măcar nişte foi răvăşite de vreme, salvate din nu ştiu ce 
naufragiu spiritual şi care puteau să mai trăiască mulți ani, în noua lor haină curată 
şi frumos împodobită cu ştanţe înflorate? 

Câţiva zeci de ani a lucrat la Întreprinderea Poligrafică de pe strada Coşbuc, 
tot în calitate de maistru tipograf şi legător în cadrul Trustului Industriei Poligrafice, 
aşa cum atestă legitimaţia sa de serviciu nr. 127, valabilă până în anul 1975, când a 
trebuit să se retragă la pensie din pricina nenumăratelor boli ale căilor respiratorii 
provocate de plumbul, praful, hârtia şi substanţele chimice pe care le folosea. Dar 
activitatea sa nu s-a sfârşit la această dată, dimpotrivă, a lucrat acasă, cu acelaşi 
sârg şi iubire pentru carte. 

Deşi nu a fost sculptor, tanti Angela a migălit toată viaţa la o singură operă 
ca şi V. I. Cireş: MONUMENTUL CĂRȚII. Ca orice artist în meseria sa, a încercat 
să modeleze în chip agreabil lumea din jur cu lucruri mărunte, dar plăcute ochiului 
şi binevenite spiritului, de o valoare nepieritoare. 

Ea şi-a asigurat un loc în memoria iubitorilor de carte şi de frumos, cu mult 
timp înainte de trecerea sa la cele veşnice şi, nu ne temem că greşim dacă spunem că 
şi-a câştigat nemurirea prin ceea ce a fost şi a rămas toată viaţa: un fidel prieten al 
cărții. Un om fără pereche. Un suflet uriaş cât un munte. Care până în ultima clipă, 
în ciuda vârstei şi a slăbiciunilor fizice, s-a dăruit acestui apostolat al iubirii de 
semeni. 

Şi, parafrazându-l pe un alt mare iubitor al cărții: “Carte frumoasă, cinste 
cui te-a scris!”, am putea adăuga : “Carte frumoasă, cinste cui te-a prețuit atât de 
mult încât te-a aşezat cu pietate la loc de frunte în inima şi mintea sa, te-a slujit şi 
ţi-a închinat întreaga viaţă!” 

Tanti Angela. O ființă măruntă la statură şi aparent neînsemnată, cu ochii 
ageri, cu mâinile nervoase, tremurânde, dar cu inima trează şi faţa vioaie, cu zâmbetul 
înflorind permanent pe chipul său fără vârstă, care s-a îndumnezeit prin Cuvânt, 
preţ de o viaţă, care, în frumuseţea, cinstea şi demnitatea ei creştinească, a devenit, 
viață eternă. Aşa mi-o amintesc, aşa vreau să-mi rămână în memorie, aşa îi invit pe 
cei care au cunoscut-o, să şi-o aducă aminte, de câte ori vor deschide o carte... 


Galaţi, 15 iunie 2002 

ALEXANDRU MIRAN -80 DE ANI DE VIAŢĂ ȘI 50 DE 
ANI DE POEZIE 


PĂSTOR DE RAZE ÎN LUMINA LUI SIRIUS 


Personalitate marcantă a culturii româneşti Alexandru 
Miran s-a născut la 1 octombrie 1926 în Deda, judeţul Mureş. 
A absolvit liceul la Colegiul Naţional Sf. Sava, iar studiile 
POEZII universitare, în 1951, la Facultatea de medicină din Bucureşti. 
a A lucrat inițial ca pediatru la Tecuci, apoi între 1956 şi 1987 în 
cadrul unor clinici de pediatrie ale Institutului Medico- 
Farmaceutic din Bucureşti. A debutat editorial ca traducător 
din elină, contribuind cu versiunea română (semnată Alexandru 
Pop) a două piese de Euripides la realizarea antologiei „ Tragicii 
greci” (1958). A debutat cu versuri proprii în revista „Ramuri ” 
(1968) şi i s-a publicat prima carte de poezii, „Adevărata întoarcere”, în 1969. 
Aceasta a fost urmată de volumele : „ Locul Soarelui” (1970), „Moartea Penelopei” 
(1971) „Alegerea lemnului” (1974), „„ Cronică” (1977), „Cronică II” (1978), „Casa 
de lemn” (1983), „Sub semnul Capricornului” (1985) şi „Năvodul” (1986). Cu 
excepția unuia, toate aceste volume de versuri au apărut sub redacția şi prin grija 
lui Mircea Ciobanu. A continuat să traducă treptat din greaca veche opera poeților 
tragici, izbutind să încheie transpunerea în româneşte, pentru prima dată integral 
şi de către acelaşi autor, a moştenirii lui Eschil (şapte piese) şi a lui Euripides 
(nouăsprezece piese). Dramele au fost cuprinse în mai multe cărţi, apărute între 
1965 şi 1996. Pe lângă acestea a tălmăcit şi o comedie de Aristofan. Pentru 
traducerile din dramaturgia antică a primit premiul Uniunii Scriitorilor în 1976, 
1982 şi 1996, iar mai multe piese au fost jucate de teatre din Bucureşti şi din țară, 
la televiziune şi în emisiuni de teatru radiofonic. 


O poezie lucidă, livrescă, practicând tectura directă, sugestivă, revelatoare 
care face deosebirea dintre mimesis şi imaginaţie, o poezie a identității umane 
transpusă în contextul actual sau istoric, în acest al doilea mileniu al întrupării 
Logosului, frânturi de peisaje sufleteşti cu multe colțuri luminoase ori umbrite de 
melancolia ireversibilităţii timpului, o poezie de substrat parabolic şi alegoric, care 
nu se ştie ce impact poate avea într-o societate calată pe eficienţă, iată ce ne oferă, 
volumul „Poezii”, al acestui prestigios autor, volum apărut în 1998 la Editura 
Vitruviu, Bucureşti. Şi de asemenea, o poezie a cămăşii de ivor, primenită şi 

primenitoare care ne aduce aminte de spusele poetului leton Immants Ziedonni : 
„Îmbrăcaţi haină albă şi scrieți dimineața”, ori, mai aproape de noi, dar în acelaşi 
context, cum scria distinsul Nicolae Dabija : „Numai în cămaşă ar trebui să scrii/ 
şi numai dimineața”. 

Şi mai cu seamă, o poezie fluentă, curgătoare, al cărei suport intim este 
intelectul, extrem de cerebrală, căutând să-şi reprime urmele de tandreţe, de iubire, 
cu întregul alai de simțăminte care îi incumbă : inimă, dor, depărtare, disperare, 
îndoială, etc., bine cumpănită pe terezia lui Cronos ori plimbată ca un strop de vin 
nobil prin cerul gurii până ce papilele gustative vor da semnalul. Şi aceasta nu 
pentru că iubirea ar fi ignorată sau ar lipsi, ci pentru că este ridicată la un alt strat, 
trecând pe plan spiritual la fel ca iubirea Sfântului Francisc pentru „mica sa plăntuţă”, 
Sfânta Clara de Assisi. Poate de aceea este aşezată pe postamentul ideii şi al 
construcţiei riguroase, exacte, parcă din nevoia de a rezista şi a dăinui peste veacuri 
şi de a nu fi atinsă de ochi, mâini sau buze nevrednice. 

Toate acestea rezidă dintr-un respect extraordinar pentru cuvântul scris, rostit 
ori gândit, ştiut fiind că „din cuvintele tale te vei mântui şi din cuvintele tale te vei 
osândi”, aşa cum stă scris în Sfânta Scriptură. 

Ca un imens receptacol al valorilor civilizaţiei, autorul de față, reputat 
traducător din vechea elină, ne pune la îndemână chei potrivite pentru a pătrunde, 
fie şi pe vârfuri, în această lume apusă dar pentru noi încă vie, fascinantă, mistică, 
leagăn al tuturor legendelor şi miturilor străvechi care răzbat ca un arc de foc peste 
milenii, transgresând spațiile, vremurile, concepţiile şi rămasă ca un tezaur nesecat 
de spiritualitate din care se inspiră şi azi, atâţia oameni de cultură şi artă. 

În puţinătatea spiritului nostru, să încercăm să păşim în această lume care ni 
se deschide larg, graţie trudei acestui erudit neobosit care ne ia drept martori ai 
transfigurării cuvântului în viaţă. 

În „„mănunchiul de raze scris în granit al luminii lui Sirius” (,„ Năvodul ”), 
păstorul nomad, încărunțind cuminte, cântă cu buze de lut, în cheie imnică, elegiacă 
ori psaltică suferinţele ce-şi află transfigurarea în marea cea dinăuntru, în cele mai 
diverse peisaje ale sufletului. 

Sobru şi sugestiv, având cultul sacru al valorilor, în spiritul elenisticii clasice, 
autorul caută inferferenţe şi zone de comunicare în istoria nemijlocită ori reflectată 
a civilizaţiilor antice, cu aderenţă la specificitatea spiritualităţii româneşti. 

Adeseori scos din contingent şi transferat în transcendent (un alt tărâm al 
poeţilor), cu o putere de sugestie revelatoare şi cu o rectitudine exemplară, autorul 
îşi valorifică întregul său har literar în formele clasice de la izvoarele civilizației 
antice : sonetul, catrenul, forme fixe ale lirismului clasic în forma lui arhaică, imnul, 
elegia, oda, poezia psaltică (o poezie izvorâtă de foarte departe şi adusă până în 
fibrele cele mai intime ale spiritualităţii actuale). Alteori, ieşind din tiparele clasicului, 

lasă loc unei exprimări libere, concise, clare, limpezi. Substratul parabolic şi alegoric 
al acestor reprezentări, concretizat în imperative didactice superioare, rezidă din 
transcrierea vieţii înseși, „de la începuturi şi până la plăsmuirile din urmă”, dar fără 
a fi moralizator cu tot dinadinsul, fixează repere etice fundamentale pe care autorul 
însuşi nu le încalcă, dar le respectă cu sfinţenie. 

Dintr-un vers al candorilor în care totul se frăgezeşte, trecând printr-un 
hieratism aparte, până în zona acut senzorială a poeziei pătrunsă de un suflu ardent, 
specific programatismului etic al generaţiei sale, universul liric al acestui promotor 
al frumosului ca şi concept, înveşnicit în forme şi însemne clasiciste, capătă valenţe 
neobişnuite reflectate în câteva teme existenţiale : naştere, moarte, destin, adevăr, 
ori antinomicele efemeritate-veşnicie, expuse cu rigoare şi măiestrie artistică. 

Precum cei din antichitate din a căror sevă s-a nutrit şi în care se scaldă 
precum crinii în roua matinală, autorul este un poet al efemerului râvnind veşnicia. 
El posedă ştiinţa cogniţiei îndelung exersate dar a acelui tip de cunoaştere care 
poate înnobila suflete. Şi de vreme ce a dat această intenționalitate operei sale tutelare, 
întemeiată pe idealuri înalte şi repere sacre ce edifică suflete, substanţa culturală 
migrează parcă spre alte emisfere, într-o orchestrație amplă, „ca un răsunet în adânc 
de catedrală”. („„Preludii pentru psalmi”). 

Înfrânându-şi cumva fiorul orfic, fie din spaima de a tăcea, fie din frica de a 
scrie nestăvilit orice şi oricum, lucruri gratuite, nevrednice de condiţia sa de creator, 
poetul nu doreşte „precum robii slabi de oase” să dobândească „prea lesne 
nemurire”, ci stă „de veghe, seara, dimineața” (,, Cinsteşte vântul”) la hotarele 
sinelui, pentru a-l cunoaşte, a-l îmbunătăţi şi a-l răsfrânge, astfel, înnobilat, spre 
semeni. Dimensiunea sacră este fundamentală, căci, o cultură neluminată de har şi 
de credinţă nu poate dăinui şi e alcătuită din soliditate, inocenţă şi putere de jubilaţie. 
Drept consecinţă, de multe ori, senzualul devine dimensiune spirituală şi accede 
spre înălțimile rarefiate, acolo unde fiecare tindem. Având un resort interior 
introspect, autorul urmăreşte personajele din perspectiva dinamică a devenirii. 
Personajul, fireşte, e omul ca peisaj, cu proiecția umbrei sale, omul în care viața 
palpită plenar şi care revendică desprinderea de lut prin — şi mai adâncă — pătrundere. 
O caligrafie a stărilor interioare a acestei tipologii sociale ne relevă însă o visceritate 
în suferință, o imensă gamă de trăiri transpuse în senzaţii pe care organul material al 
sufletului le percepe în orizontul domesticităţii şi pe care, efectul de ecou le amplifică 
până aproape de paroxism. 

Rigorile prozodice ale formelor tradiționalist-elasicizante, glisând între 
intelectual şi livresc, dau o poezie cu pedigree ce îmbracă haina imagistică, având 
gustul stampei lucrate cu grijă la lumina unei fine introspecţii spirituale. Este vorba 
în acest amestec de modernism, tradiționalism, îmbrăcat în ţinută clasicizantă, de 
un fel de incunabule încercate cu scoica urechii, în stare de a crea un confort interior 

plăcut, un fel de matematică a poeziei de un rafinament stilistic cu totul special, un 
buchet de jocuri livreşti al hieroglifelor şi ideogramelor poetice. Având tragismul 
lui Orfeu purtându-şi lira la poalele Olimpului şi jinduind urcarea spre muntele 
tutelat de zei, Alexandru Miran spune : „din atâta zestre bună,/ nu mi-au rămas 
decât mirarea,/ părerile de rău crestate pe mesteceni/ şi tragica singurătate lângă 
piramide” („Brahms de jale”). „„ Parc-aş dori/ Înaltul să coboare mai aproape/ de 
carnea şi de flacăra făpturii” („Brahms de jale”). Edificator aici e îndemnul la 
desprindere, la zburare. Corăbiile şi corăbierii grăbiţi, cu pânzele înfoiate de valuri, 
zboară „spre insulele fumegânde” — unde toţi sunt aşteptaţi. Dar mai înainte de 
marea zburare spre asfintit, poetul îi îndeamnă pe corăbieri: „Ci doar în sufletele 
voastre/ să căutați a desluşi urmarea căii,/ nici unul dintre noi să nu-şi trădeze 
rostul,/ adâncul sâmbure de zbucium” (,, Brahms de jale”). 

Iată ce imperative înalte sunt necesare — desluşirea şi urmarea căii şi netrădarea 
rostului propriu, a menirii fiecăruia, ceea ce poate genera adâncul sâmbure de 
zbucium. 

În apa neîncepută a poemelor sale, spaţiul este un reper identitar, o formă a 
verticalităţii în care poetul „stă de veghe, dezlegat, afară”, la pânda cea sfântă 
întru lucrare, nemaităinuindu-şi bucuria de a zidi un , Cuvânt împreună despre 
rostirea românească” — aşa cum a spus şi filozoful C. Noica. 

Precum un alt Ulise, bântuit de chemările nepământene ale nimfelor mării, 
poetul spune : „Tânăr mă credeam, în lumina dulce,/ stele mari şi reci vedeam 
pretutindeni,/ mult iubeam, arzând, alunişul luncii/ mult asfințitul.// Hoinărind, 
încins cu găteli de toamnă,/ umbra mea trecea pe oglinda lunii,/ cortul meu regesc 
fumega sub ceruri/ ca o poruncă.// Lungi poteci urmând prin poieni ascunse,/ îmi 
Stăruia Penelope în suflet,/ nimenea nu-mi dibuise această/ scumpă comoară” 
(„Strofe”). 

De la stricta rigoare a sonetului (,, Toamna harului”; „Sub straja nucilor”, 

„Lumină tainică”; ,„Boldul morții’ 

; „Eternul Tristan”, „,Cinsteşte vântul”) 
mergând pe temele fundamentale ale naşterii şi ale mortii, sedus de mirajul Orientului 
îndepărtat strălucind în catrene, poeme psaltice, gazeluri, până la distihurile, terținele, 
oraţiile, odele şi epodele Occidentului, autorul face un viraj neaşteptat prin poezia 
modernă, păstrându-şi rigoarea, ritmicitatea, prospeţimea şi muzicalitatea suavă 
specifice textului liric, aşa cum reiese din ,„ Lava de gheaţă ”, scrisă în vers alb, a 
cărei sacadată incantaţie pare smulsă din versul clasic,ori ca în „Singura fântână ”; 
„Dulce aşteptare”, „Jertfe”, „Inima vie”; „Popasuri”, „Evoluţie”; „Limită”,; 

„Monada ”; „La capătul zilei”, „Un bărbat, un copil şi-o femeie”; „Alegerea 


lemnului”; ,, Numele ”,; „„ Mykene ” şi altele. 

Vocaţia limbajului poetic este remarcabilă în ,„ Catrene ”: „Prilej de-ntoarcere 
solemn : ca o păună,/ lumina se strecoară pe sub crengi de zadă./ Teofanii, teogamii 
peste zăpadă!/ Uimirea şterge toate marginile, bună”. Sau : "Am rătăcit, amin- 
amin, netrudnica scrisoare, / ce-ai scris-o tu, prin mâna mea,/ Cel mai presus de 
soare./ S-a spart paharul cu carmin care mi-a fost cerneala, / şi mi-a sosit cu mers 
hain pe prispă îndoiala”. Ori altul : "Durerea de a nu fi plâns, durerea nedurerii,/ 
mă scutură în asfinţit, cum scuturi toamna merii// mă mistuie necontenit o veche 
boală, grija/ că n-am dat morții pân-acum nimic, nici învierii. ” (,, Catrene ”). 

Un exemplu de asemenea ilustrator al acestor ritmuri vii şi incantaţii se 
regăseşte în poemele : „ Dinspre dumbravă latră vulpi în flăcări”, ca şi în „Piatră 
peste piatră, turnuri peste turnuri”. Deosebită este în acest sens şi „Unde pleci, 
prietene, să duci solie”, pe care ne îngăduim s-o cităm integral : "Unde pleci, 
prietene, să duci solie?/ În ţara de peste apă, în ostrovul din aer/ în tărâmul de 
dincolo de pământ?/ Unde porneşti să semeni, dar ce să culegi/ în tărâmuri alterne, 
când nuferii, vântul şi lutul/ sunt numai în tine, surpate adânc, / iar dintre hotarele 
tale cum oare să ieşi, încotro?” 

Aed, menestrel sau Orfeu, poetul mărturiseşte, recunoscându-se în propria 
oglindă : „Şlefuitor de strofe sau rubine,/ trudesc nearvunit la curtea sorţii/ şi 
plimb în beznă amintirea torţii/ din vremea când mă luminai pe mine.// Iubind la 
fel sfârşitul şi-nceputul,/ troparele asemenea tăcerii,/ trimite-mi bunule Vecin al 
serii,// un sol de foc, să-mi risipească-avutul,/ iar peste lutul meu să-şi pună scutul, / 
să dorm pân’ la duminica-nvierii. ” (,, Boldul morții”). 

El aude glasul îngerului abinevestitor care-i poruncește : „ Închină-te când 
trece pe-nlunate/ Copilul vânt şi-i flutură mantila,/ Din podul casei tale adiate,/ 
sloboade bufnița, înstrună-ţi mila!// Îndură clevetirile şi sila,/ fă mai departe daruri 
cizelate./ Cu vin stropeşte grinzile, şindrila/ şi pâinea coaptă doar pe jumătate.// 
(...) Prefiră printre degete zeloase/ mătăniile, cântă din Psaltire/ şi-ngăduie să-ţi 
spele plânsul fața!” (,, Cinsteşte vântul ”). 

Când Dumnezeu alege un slujitor, ca pe un vas scump, îl şi pune deoparte, îl 
îndreptățește, îi dă nume şi-l trimite, apoi are grijă să-l păzească şi să-i dăruie întreaga 
frumuseţe, putere de creaţie, avuţie (îl îndumnezeieşte!) — aşa încât, cel ales, nu se 
mai poate sustrage, la fel ca şi prorocii care, o dată desemnaţi, nu puteau da înapoi 
Şi va spune, ca şi Ieremia în „Plângerile” sale : „M-ai sedus, Doamne, şi m-am 
lăsat sedus. Ai fost mai tare decât mine şi m-ai biruit!” Aşa încât, înțelegerea 
rostului, a menirii, ţine de conştiinţă, în pofida tuturor împotrivirilor şi slăbiciunilor 
firii. 

„Mă biciuieşte vântul peste față/ mi-am rătăcit prin lăstăriş cununa;/ 
străbunii nu mai sunt, să-mi dea povaţă.// Jivina fricii umbra mi-o înghite./ A fost 
ucisă noaptea înțeleaptă./ Livezile aşteaptă, zdremțuite,/ tămăduirea, cântul care- 
ndreaptă. ” („Zbucium ”). 

Tema biblică a suferinţei existenţiale, a răbdării încrezătoare în Acel ce 
împarte deopotrivă şi suferinţa şi bucuria, transpare în poemul , Străpuns ” în care 
poetul, ca un nou Iov, „Din nou pe rogojină, în zi de vineri blândă,/ cu mâna-mi 
caut rană după rană,/ nevolnicul meu înger e prefăcut în stană/ de piatră-ntunecată 
sub zare sângerândă. ” 

Un farmec aparte îl dau cuvintele — rod al unei bogate experienţe de traducător 
— căutător — şlefuitor al diamantului numit limbă — ori sintagmele şi imaginile : „la 
întâlnişurile din pustie”; „Pânzişă, dulce ca un fagure, patima căderii”; „, turnă- 
mu-ţi vinul/ şi izvorul sălciilor plângătoare ” ; ,, la răsărit făina saltă-n scocuri ”, 
„schimbăm în şipuri de nectar veninul”; „Strigăm, lăuntrul firii să ne-auză ”, etc. 
versuri de neasemuită frumuseţe — culminând cu strofa finală a poemului „Adevărata 
întoarcere” : „Sărbătorim pe coarde triada trecătoare:/ trăim sub cer, ne căutăm, 
murim,/ murind ne pregătim plecarea viitoare/ pe nave de santal sau cuişoare: / 
catarge drepte scânteia-vor alte/ şi răsări-vor alte insule din sânul mării/ din 
lăudatele polifonii înalte/ suna-vor alte voci ale uitării”. 

Astfel, poezia cultivată cu smerenie şi îngăduință, are virtuţi terapeutice. 
Zidirea, ctitoria, lucrarea-mpreună a poetului care ia ca martor şi beneficiar pe cititor 
este o : „Citire ca o fugă amânată/ sub cortul nopții care se subție,/ citire şi oraţie- 
ngânată/ din cărți de-a pururi ale frumuseţii,/ mirare dintru început,/ ademenită 
sihăstrie/ şi feciorie fără scut,/ care preschimbă în cleştar pereții”. (,, Preludii pentru 
psalmi”, VI). 

Unul din posibilele autoportrete care reflectă fidel personalitatea poetului se 
găseşte tot în „Preludii pentru psalmi” (XVII) : „Voiesc numai o dată să mă 
recunoşti,/ sunt eu, în strai de in sau de ninsoare,/ plăpând ca îndoiala, neînscris în 
oşti,/ sunt însuşi făurarul de odoare,/ ce-ţi murmură versete sub boltă de-ametist,/ 
din Fericirile întâiului evanghelist.” Şi ca o rugăminte din urmă în aceleaşi „, Preludii 
pentru psalmi” (XVIII) : „Ai bătucit cărare pentru mine/ cu cioburi de catrene şi 
terține/ (...) Păstrează-mă barem o zi biruitor,/ nu ca să mă trufesc, nici să-ți rămân 
dator/ cu vreun rug de laude scandate,/ ci în speranţa morţii mele amânate. ” 

Spaţiul vechii Elade răzbate peste timp, iar parfumul legendelor din Olimp 
se simte prin aer, în blânde efluvii. Argonauţii sunt tot în căutarea lânii de aur. 
Prometeu cu focu-n priviri şi în suflet, stă înlănţuit pe stânca lui de hiacint, privind 
cu milă către pământenii pe care focul sacru nu i-a făcut mai fericiţi, dimpotrivă. 
Penelopa îl mai aşteaptă încă pe Ulise, deşi la uşa ei bat pețitori zi şi noapte. Orfeu 
pribegeşte-n Infern după Euridice. Să facem linişte, să nu rupem vraja. Încă mai 
avem nevoie de mituri. Dar iată că, în spaţiul de meditaţie aparținător poetului, 
muşcat de câinii melancoliei, bântuit de muze într-o dezordine sacră, apar ca într- 
un dans hieratic, livresc, Boticelli, Ungaretti, dar şi Abélard, geometrul Despinoza, 
Pascal, persanul Hafiz, florentinul Leonard, Anselmus, chiar şi Hamlet al 

Danemarcei, Herodot ori pretexte livreşti transpuse în catrene cum e cel al lui Lenore, 
cel al filozofiei lui Heraclit, cel al Danaidelor, fiicele lui Danaos. 

Dar vai, „timpul care ni se toarnă/ în clepsidră nu încape” („Spaţiul care 
se aşterne”). „În cartea iambilor de taină” — ce mai „„fiângere de cantilene”, ce 
mai belşug de „stanțe fluide/ recitate doar în minte”, până la „ultimul romantic 
Lied”. „Lumina visului e începutul odihnei” — spune poetul prin glasul naiadelor, 
în „Moartea Penelopei”. „O, adormirea ce se desăvârşeşte prin cântec”. 

Condiţia de scriitor ca şi destin asumat întru jertfă ziditoare de suflete, 
transpare şi în versurile : „Din coliba de sihastru,/ plec, lăsându-vă averea: / versurile 
— fum albastru, / dorul şi nemângâierea. "// Plec, dar nu vreau să mă plângă/ vreun 
glas din cele sparte,/ vreun scrib cu mâna stângă/ să mă treacă în vreo carte,// ci 
vreau soarta mea străină/ cât un fulg să cântărească/ şi-n poiana cu sulfină/ vântul 
să mă pomenească ” („Din coliba de sihastru ”). 

„Căci rostul meu e rugă” — spune Alexandru Miran în poemul „Ascult al 
cerului frământ”. El se adresează propriului suflet în această rugă : „Plăpândule, 
suflete al meu, / ţi-am zis cu voie bună: / zugrav de stânci, pithagoreu/ şi caraghioz 
de lună,// vlăstar ţi-am zis de templier,/ albit în luminişuri,/ chelar al viselor ce 
pier/ lovite de tăişuri.// (...) Plăpândule, nu căuta,/ ci arzi domol din sfeşnic! ” 
(„Plăpândule, suflete-al meu”). 

În alte poeme răzbate vocaţia hristică a suferinţei tămăduitoare, mântuitoare 
Şi înălțătoare dar şi smerenia, obedienţa, mortificaţia, asceza, pietatea ucenicului 
Domnului ce duc la purificare şi la înţelegerea rostului creştinesc al discipolului. 
„Scriu flori de piatră cu penel/ aleg un semn, pândesc o stea,/ privesc ninsoarea 
prin perdea/ în noaptea veşnicului El;// înveşmântat în strai de sac,/ diacon aspru 
şi pletos,/ trec pe sub lemnul lui Hristos/ spre casa fratelui sărac. ” (,, Scriu flori de 
piatră cu penel”). 

Cu toate acestea poetul e menit să dăruie şi să se dăruie până la ardere-de-tot 
pe sfântul altar şi de aceea îşi aduce prinosul ca la masa de Cină, pentru ca toți să se 
înfrupte : „,Primeşte-aceste mărturii şi năzuinţe/ în seara vinovată de minunăţie,/ 
doar „caldă pâine ”, nu uita, dospită ție,/ dacă le-am scris, e spre a-ţi face cunoscut 
că sunt/ şi eu, în calea razelor, o umbră pe pământ”. (Din latura cosaşilor ”). 
Alteori se recunoaşte : „Sunt alb, scăldat în lapte, astă seară./ În sac port sare, vin 
pelin, făină de secară/ şi cărţi de isihie, pare-mi-se”. („Plecare târzie”) 

Slujitor credincios al Cuvântului, Alexandru Miran dă mărturie : „Mi-aplec 
obrazul supt la ora/ la care-s robul tuturora,/ al morilor de vânt sfărmate,/ al 
cimitirelor cărate/ de ploi, sub freamăt de răchite,/ al multor piedici şi ispite. ” 
(„Aici”). 

Alt dar decât propriul sine, poetul nu ştie, de aceea el dă ce posedă, şi anume 
darea sa de bine, ce are mai frumos şi mai de folos minţii şi sufletului, darea dărilor: 


24 


„Îți aduc, înfiripată/ cartea, doar s-o firunzăreşti/ Cum ai desluşi vreodată/ filele 
monahiceşti // scrise molcom când se toacă/ pe genunchi, în an ploios,/ când a 
moarte, când a joacă,/ mărturie de prisos?” (, Îti aduc, înfiripată ”). 

Întregul spectru al stărilor de spirit oglindite în inima sa ca nişte „dansuri 
din străvechi, buimace-n faţa unor catedrale (...)/Cătă râvnă mă desface/ în risipă 
de petale/ şi-n oftări de madrigale!/ Câtă noapte nu-mi dă pace”. („Stele iar, nori 
şi stele”) — reflectă zbuciumul poetului în laboratorul său intim, neştiut până la 
marea confruntare : „Am căzut din zbor pe malul/ lumii ca un călifar ” („Am căzut 
în lume iar”). 

Un loc aparte în lirica acestui poet îl ocupă poemul amplu, orchestrat în chip 
magistral ,,Missa brevis” : „La început a fost tăcerea./ Cum să-ţi închipui lumea 
fără dania tăcerii?/ M-ar fi sărbătorit în bronz şi-n ode/ molizii, dacă nu rosteam 
nici o silabă,/ de-aş fi trecut stingher pe cale/ c-un lacăt sau o lumânare-n mână./ 
Dar este prea noiembrie şi-un vuiet mă sileşte/ să-mi caut ajutor nemernic în 
cuvinte, în arbore, pâine, albină, ploaie, prieten...” 

De asemenea, remarcabil este şi poemul ,, Năvodul ” structurat în LXXXI de 
capitole având drept motouri citate din ,, Orestia ” lui Eschil în tălmăcirea proprie a 
lui Alexandru Miran. 

În galeria poeților români contemporani, Alexandru Miran este şi va rămâne 
o personalitate itinerantă prin istoria, cultura şi civilizaţia vechii Elade, a cărui vocaţie 
este de a scoate la iveală, cu ochi de Argus, o lume sprijinită pe principii estetice, o 
lume în care ne-am putea regăsi puri, demni şi frumoşi, aşa cum vom fi fost, fără 
îndoială, în primele începuturi... 


Galaţi, 11 septembrie 2006 

CETATE DE REFUGIU - POEZIA 


ALEXANDRU MIRAN — POET ȘI TRADUCĂTOR 
AL MARILOR OPERE CLASICE : “Traduceri pentru mine 
însumi”, Bucureşti, 2005 


Motto: 
“Cine ar putea să ştie dacă a trăi 
nu e cumva ceea ce se numeşte moarte 
şi dacă a muri (nu-i ceea ce se cheamă) viaţă?” 
F 830, Phrixos 


TRADUCERI 
PENTRU MINE INSUMI 


Rar mi-a fost dat un asemenea binecuvântat privilegiu 
să citesc, desfătându-mă, cu mărgăritarele versurilor 
tălmăcite cu smerenie şi iscusință de unul din cei mai 
prestigioşi traducători români. Este vorba de Alexandru 
Miran şi de o ediţie princeps, scoasă într-un tiraj extrem de 
mic, “pe cheltuiala autorului-traducător, şi pentru deplina 
lui folosință, în număr de 50 de exemplare nevandabile”, aşa cum mărturiseşte autorul 
acestor nestemate, intitulate sugestiv, fără a mai avea nevoie de comentarii, “Traduceri 
pentru mine însumi”, apărută la Bucureşti, în 2005. 

Dar vai de ţara care nu-şi cinsteşte oamenii de profundă cultură ignorând 
adevăratele valori în favoarea culturii de gang şi de tarabă care ne agresează minţile 
şi sufletele! 

Doar 50 de virtuali beneficiari (printre care am cinstea să mă număr — şi o 
spun fără nici un pic de emfază, deşi ar merita), vor avea posibilitatea să se înfrupte 
din spiritul marilor maeştri Lao-Tse, Euripides, Epiktetos ca şi din lirica sapienţială 
a lumii de-a lungul timpurilor, Upanishadele Indiei antice, anonimi egipteni, anonimul 
akkadian responsabil cu “Epopeea lui Ghilghameş”, Marpa tibetanul, înțeleptul 
din Tibet, Milarepa, continuând cu Dante Alighieri de care atâţi traducători au fost 
seduşi, trecând prin William Shakespeare, Blaise Pascal, Edgar Allan Poe, Emily 
Dickinson, Friedrich Nietzsche, Arthur Rimbaud, Paul Claudel, Rainer Maria Rilke, 
Guillaume Appolinaire, Georg Trakl, Ezra Pound, Giuseppe Ungaretti, Eugenio 
Montale, Rene Char, Dylan Thomas şi alţii, toată floarea liricii universale trecută în 
revistă cu dragoste vădită pentru fermecătorul vers care înnobilează simţirea şi care, 
“încurajează soarele să răsară şi femeia să nască” — după cum s-a exprimat poetul 
Grigore Vieru. 

Structurată în cinci mari secţiuni sau paliere distincte, cartea, extrem de 
generoasă (344 de pagini) este ca un arbor a cărui esență puternic penetrantă, o 
constituie vorba de duh, cu miez, substanţă aforistică, moralizatoare, didactică ori 
doar metaforică, menită să sensibilizeze, să aducă beneficii spirituale, să edifice, să 
mântuie de temeri şi angoase înscriindu-se pe linia panseurilor blaise-pascaliene 
dar şi a înţelepciunii solomonice concretizată-n “Proverbe”, în Psalmi, în aforisme, 
ori în “Înţelepciunea lui Ben Sirah” a aceleiaşi Sfinte Evanghelii. 

Ar mai avea corespondent în antologiile de înţelepciune a lumii, în colecțiile 
de gânduri, meditații, însemnări spirituale. 

Cum poate deveni un text, fie el şi de spiritualitate, metaforic vorbind, “cetate 
de scăpare”, “carte de căpătâi”, loc secret de refugiu şi de împrospătare spirituală? 
Ne mărturiseşte Alexandru Miran în “Însemnarea” — prefațatoare la prima secvență 
a volumului, “Tao Te King” — Cartea drumului şi a virtuţii — a lui Lao-Tse : “Mi-a 
fost hărăzit de Providenţă să citesc şi să recitesc atâtea cărți exemplare, cărți de 
credință, de mistică, de poezie, de înțelepciune, etc., care m-au ajutat să mă alcătuiesc, 
să mă împotrivesc răului şi să supraviețuiesc”. 

Iată ce minunată cale de supravieţuire împotriva moleşirii, îmbolnăvirii ori 
chiar a morții spirituale, atât de vădită în zilele noastre. 

Un alt răspuns ar fi acela că din înțelepciunea Bătrânului Maestru, Lao-Tse, 
trăitor în perioada de aur a filozofiei chineze (550-250 î.d.Hr.) — se desprind idei 
care ar putea să fie “corective salvatoare lumii actuale” — aşa cum precizează 
Alexandru Miran. lată câteva spicuiri, ca nişte sculpturi pe un bob de orez, din 
această înțelepciune transpusă în versurile nemuritoare ce compun “Cartea drumului 
şi a virtuții”. 

“Fără-numele este obârşia/cerului şi a pământului,/ cu- numele este muma/ 
tuturor vieţuitoarelor.// Astfel, cel pururi lipsit de dorință/ îi va contempla marea 
taină,/ cel pururi plin de dorinţă/ îi va zări numai marginea...” (I). “Nu arăta în 
văzul lumii/ ceea ce deşteaptă invidia,/ să nu i se tulbure poporului inima”. (QII). 

“Tao e ca un ulcior/care, deşi folosit, nu se umple vreodată./ El e asemenea 
unei prăpăstii adânci,/obârşia tuturor vieţuitoarelor.// El toceşte orice tăiş,/ el 
deznoadă orice-ncâlceală,/ el topeşte luminile toate, într-una,/ el unifică toate 
pulberile.// El pare nespus de adânc/ şi pare să dureze veşnic. / Fiu al nu ştiu cui,/ el 
trebuie să fie strămoşul zeilor.” (IV). 

“Spaţiul dintre cer şi pământ/seamănă cu foalele fierarului,/ deşi e gol pe 
dinăuntru, / nu se istoveşte în veci./ Cu cât îl mişti mai tare,/ cu-atât răsuflă mai 
vârtos,/ cu cât vorbeşti mai mult despre el,/ cu-atât înţelegi mai puţin : / e mai de 
folos să-ţi afli locul într-însul.” (V). 

“Omul sfânt se aşează la urmă./ De aceea va fi aşezat înainte./ El îşi lasă 

deoparte sinele,/ şi astfel sinele lui se păstrează./ Deoarece nu-i pasă de folosul 
propriu,/ îşi împlineşte fără cusur lucrările sale.” (VII); 

“Bunătatea desăvârşită este ca apa,/ care foloseşte tuturor fiinţelor/ şi nu se 
ia la întrecere cu nimeni./ Zăbovind în locuri disprețuite de oameni,/ ea se aseamănă 
mult cu Tao.// Locul său e prielnic./ Inima sa e adâncă./ Darul său e mărinimos./ 
Cuvântul său e nemincinos./ Guvernarea sa e în dreaptă rânduială./ Ea-şi împlineşte 
sarcina fără greşeală.// Neluându-se la întrecere cu nimeni,/ nu i se poate găsi nici o 
vină.” (VHD). 

Înţelepciunea în nuanțele ei aforistice are ceva din “Cartea Proverbelor” 
Sfintei Scripturi, sau cu “Înţelepciunea lui Ben Sirah” ori spicuiri din “Cartea 
înţelepciunii” lui Solomon, aşa cum am mai amintit. Ea este cu atât mai perfectă, cu 
cât enunţurile sunt mai simple şi mai aproape de esența lucrurilor şi a creaţiei, 
având valoare de axiomă, de adevăr ce nu mai trebuie demonstrat. Aşa sunt de 
exemplu aceste gânduri : “Decât să încerci să păstrezi un pahar plin cu apă, mai 
bine renunţă./ Sabia neîncetat ascuţită/ nu poate să-şi păstreze tăişul multă vreme./ 
O încăpere doldora de aur şi de jad/ nu poate să fie păzită de nimeni./ Cel ce se 
îmbuibă cu bogății şi onoruri,/ îşi atrage pe cap năpasta.// O dată ce ţi-ai încheiat 
misiunea, retrage-te; / acesta e drumul cerului.” (IX). 


Sorbite delicat cu pipeta, aceste picături de har, înmiresmate flori de spirit, 
sculpturi pe un bob de orez, pot înfrumuseţa spiritul, însănătoşi mintea, conferi un 
confort sufletesc convenabil pentru cel ce se apleacă puţin peste misterele Creaţiei, 
peste condiţia omului în Univers, peste categoriile fundamentale de bine şi rău, 
adevăr şi dreptate, despre căile de urmat spre a ajunge la desăvârşire. 

De ce a ales Alexandru Miran flori din înţelepciunea taoistă la începutul 
cărții sale de traduceri pentru sinele propriu? lată răspunsul : “Am admirat fără 
poticniri cărticica lui Lao-Tse pentru profunzimea ei mistică sau/şi metafizică, pentru 
erupțiile poetice şi înalta moralitate, pentru formulările concentrate, abrupte, şi pentru 
farmecul părţilor obscure. Textul acesta, sacru cinstitorilor lui Tao, a fost pentru 
mine odinioară, metaforic vorbind, o “cetate de scăpare”, şi mi-a rămas în prezent 
carte de căpătâi.” 

Traducătorul, neavând sub ochi ideogramele originale, s-a slujit de 
transpunerile, departe de a fi univoce, în limbile franceză, germană şi engleză, ale 
unor sinologi ştiutori, alegând liber versurile ce i s-au părut compatibile cu trăsăturile 

Ceea ce este evident în “Cartea drumului şi a virtuţii” — e că această scriere 
aforistico-mistică e mai actuală ca oricând şi se poate transpune în orice cultură, în 
orice timp şi orice areal. De aici îi vine valoarea : din simplitatea şi acurateţea 
enunţului, lucru datorat şi tălmăcitorului îndeobşte, care s-a străduit să facă să pară 

lesne ceea ce e anevoie de înfăptuit, să găsească “măsura de nectar” potrivită care 
să intre perfect în fagurele plin de chihlimbar dulce, al înţelepciunii. 

“Marii înţelepţi din antichitate/ erau mlădioşi, plini de taină, mistici şi 
universali,/ atât de profunzi încât nu puteau fi pătrunşi./ Neputând să-i pătrundem,/ 
ne străduim a-i descrie.” (XV). Sau: “Sileşte să ajungi la vidul desăvârşit/ şi păstrează- 
te în seninătate. / În fața zbuciumului de furnicar/ a tuturor fiinţelor,/ nu contempla 
decât întoarcerea lor.// Toate ființele lumii se vor întoarce/ la rădăcina lor./ A se 
întoarce la rădăcină înseamnă a se muta în seninătate,/ a se muta în seninătate 
înseamnă/ a regăsi destinul,/ a regăsi destinul înseamnă/ a cunoaşte legea eternă,/ a 
cunoaşte legea eternă înseamnă/ iluminarea. // Cine nu cunoaşte legea eternă/ îşi 
făureşte nenorocirea orbeşte./ Cine cunoaşte legea eternă e mărinimos;/ cine-i 
mărinimos poate să fie universal; / cine-i universal poate să fie regal;/ cine-i regal 
poate să fie asemenea cerului.” (XVI). Iată ce creştere în trepte, aidoma schemei 
silogistice aristoteliene. 

În textul cu numărul X, de asemenea există creşterea fără trepte vizibile 
până la apogeul cunoaşterii şi desăvârşirii : 

“Poţi oare sufletul spiritual şi cel corporal/ să ţi le cuprinzi într-o unitate,/ 
pentru ca în veci să nu se mai despartă?/ Poţi oare să-ţi concentrezi puterea vitală/ 
până s-o faci mlădioasă,/ poţi să te simţi ca un nou născut?/ Poţi oare, purificându- 
ți vederea mistică,/ să devii fără pată?/ Poţi oare iubi poporul/ şi cârmui prin nefaptă 
ţara?/ Poţi oare să deschizi şi să închizi/ canaturile cerului jucând rol feminin?/ Poţi 
oare să-nţelegi tot ce se află/ între cele patru margini ale lumii/ şi-apoi să te lipseşti 
de toată cunoştinţa? // A crea şi a face să crească,/ a crea fără a-ţi însuşi,/ a făptui 
fără s-atingi nimic,/ a călăuzi fără constrângere : / aceasta se cheamă virtutea mistică.” 
Sau în fragmentul numerotat XI: “Treizeci de spiţe se strâng la butuc,/ dar golul 
din mijloc/ face să meargă carul.// Se frământă argila pentru a plăsmui ulcioare,/ dar 
folosirea lor/ ţine de golul lăuntric./ O casă e străbătută de uşi şi de ferestre,/ dar 
prin neființă.” 

Analogia cu pericopele cristice este evidentă în Cântul XXII : “Cine se îndoaie 
va rămâne întreg,/ cine se înclină se va îndrepta,/ cine se păstreasză gol va fi umplut, 
cine îndură folosinţa se va înnoi,/ cine cuprinde puţin va fi dăruit,/ cine cuprinde 
mult va fi risipit.// Astfel omul sfânt, îmbrăţişând unitatea,/ va deveni o pildă pentru 
toţi./ El nu se arată şi va străluci./ El nu vorbeşte despre sine şi se va impune./ El nu 
se slăveşte şi meritul său va fi preţuit./ El nu se înalță pe sine şi va fi înălţat./ Cum nu 
se ia cu nimeni la întrecere, / nimeni pe lume nu se poate întrece cu el.” 

Sentinţele din unele cânturi, de asemenea, par de sorginte scripturistică : Ex. 
“Vorbeşte arar, aşa vrea natura.// Un vârtej de vânt nu ţine toată dimineaţa./ O rupere 
de nori nu ţine toată ziua./ Cine le stârneşte? Cerul şi pământul./ Dacă lucrările 

cerului şi-ale pământului/ nu sunt eterne/ ale omului cum ar putea să dureze?// Pe 
cel care merge spre Tao, Tao-l primeşte./ Pe cel care merge spre Virtute, Virtutea-l 
primeşte./ Pe cel care merge spre pierzanie,/ pierzania-l primeşte.” (XXIII) Şi cântul 
XXIV: "Cine se ridică în vârful picioarelor/ nu se va ține multă vreme ridicat./ Cine 
umblă cu paşi uriaşi/ nu va ajunge departe./ Cine se arată pe sine nu va străluci./ 
Cine se afirmă nu se va impune./ Cine se laudă nu-şi va vedea/ meritul recunoscut./ 
Cine se iubește pe sine/ nu va deveni căpetenie.” 

Aluzia la divinitatea supremă e clară în cântul XXV : “Era ceva nedeterminat 
în desăvârşirea lui,/ de dinaintea facerii cerului şi a pământului./ Acest ceva este 
mut şi vid,/ neatârnat şi nesupus schimbării./ Se mişcă pretutindeni fără să obosească./ 
El trebuie socotit că este/ Muma întregii lumi.// Necunoscându-i numele, eu “Tao” 
îi spun./ Străduindu-mă aş putea să-l numesc “mărime”./ Mărimea implică întinderea./ 
Întinderea implică îndepărtarea./ Îndepărtarea poruncește întoarcerea.// (...) Omul 
îşi ia drept pildă pământul./ Pământul îşi ia drept pildă cerul./ Cerul pe Tao şi-l ia 
drept pildă./ Tao se ia drept pildă pe sine însuşi.” Tao ca principiu suprem 
atotcuprinzător, infinit, atotputernic şi veşnic, imuabil şi transcendent este identificat 
astfel cu Dumnezeu. Bunătatea, milostivenia, caritatea şi iubirea creştine au core- 
spondent în Tao : “A merge bine înseamnă a merge/ fără să laşi nici făgaş, nici 
urmă./ A cuvânta bine înseamnă a cuvânta/ fără să faci greşeli, fără să spui minciuni./ 
A socoti bine înseamnă a socoti/ fără beţişoare şi fără tăbliţe./ A închide uşa bine 
înseamnă a închide/ fără drugi şi fără zăvoare, / şi totuşi nimeni n-o poate deschide./ 
A lega bine înseamnă a lega/ fără frânghie şi fără sfoară,/ şi totuşi nimeni să nu 
poată dezlega.// Omul sfânt e pururi gata să-şi ajute semenii, nu-l uită pe niciunul./ 
El e pururi gata să folosească/ lucrurile cu chibzuinţă/ şi să nu arunce nici unul./ 
Asta se cheamă să ai lumină.// Omul de bine e învățătorul celui nemernic./ Omul 
nemernic e aluatul celui de bine./ Cine venerează învățătorul/ şi nu preţuieşte aluatul/ 
amarnic va rătăci, oricât ar fi de isteţ./ Iată un adevăr adânc şi de căpetenie.” (XXVII). 

Marile comandamente morale se găsesc astfel şi în aceste principii de viaţă. 

Alteori, se face analogie cu proverbele biblice sau cu cele ale creatorilor 
populari circulând oral şi adânc înrădăcinate în conştiinţe. 

“Cine încearcă să modeleze lumea,/ ştiu dinainte că va da greş./ Lumea, 
sacru ulcior,/ nu poate să fie modelată./ Cel care încearcă s-o modeleze/ o va ruina;/ 
cel care încearcă s-o ţină strâns/ o va pierde.// (...) De-aceea omul sfânt se fereşte/ 
de toată necumpătarea,/ de tot luxul şi de toată risipa”. (XXIX). 

Nu pot să nu meditez, privind şi citind aceste rarissime slove, la propriile 
vicii nevinovate, devenite capricii, de a culege, răsădi, tezauriza şi, din când în când 
a frunzări, a foileta, desfolia, mici nestemate ale gândirii şi înțelepciunii lumii, ale 
frumuseţii materializate-n cuvinte de duh, stivuite pios pe stelajele sinelui şi scoase 
la iveală arar, când pasărea melancoliei zburătăceşte deasupra creştetului, zburlindu- 

mi gândurile şi prefăcându-le în aduceri aminte. Ce desfătare! Ce răsfăţ, ce banchet 
sacru, cu ambrozie şi cu nectar chihlimbariu, îmbătător şi cu aromă seducătoare! 

Titlul, prin sublima măreție şi smerenie desăvârşită, mă duce cu închipuirea 
la “Song of myself” a lui Walt Withman, şi am ciudata senzaţie de dulce-amărăciune 
că tot ce e prețios este atât de rar, pe cale de dispariţie, cu atât mai scump cu cât pare 
mai inutil, pentru că nu aduce beneficii spectaculoase, vizibile, nu sclipeşte pe tarabe 
sau în vitrinele deşucheate. Şi nu pot să nu mă revolt împotriva mersului îndărăt al 
istoriei, al spiritului uman care se întoarce la animalitate, la instinctele primare pe 
care le exaltă, ignorând vădit tot ce l-ar putea înălța, curăţi, îmbunătăţi, readuce la 
starea de om, diferit de celelalte fiinţe tocmai prin capacitatea de a gândi şi a percepe 
frumuseţea spiritului nemuritor şi în chip deosebit, cu liberul arbitru, în vederea 
alegerii căii proprii. 

Drumul (Tao) — în care se ascunde o anume esență, “această esență a lui : 
adevărul absolut” — rămâne, spune Alexandru Miran, pentru cei mai mulţi, “ceva 
confuz şi denedesluşit” (XXI). 

A doua secțiune importantă a volumului, intitulată “Euripides poetul” — îl 
aduce în contemporaneitate pe autorul “Medeii” — demonstrând, fără drept de apel 
că acest tragediograf are trăsături comune cu poezia modernă. lată numai câteva 
dintre acestea, spune traducătorul Alexandru Miran : “modul personal, acut, în care 
creatorul se mărturiseşte prin intemediul corului sau al personajelor, sondarea în 
adâncul sufletului omenesc, până în zonele cele mai obscure şi dezvăluirea lor fără 
cruțare; abordarea stăruitoare, aproape obsesivă, a temei morţii, folosirea iscusită a 
sugestiei, aluziei şi ambiguităţii, a circumscrierilor nuanţate, dar şi, dimpotrivă, 
producerea unor imagini neaşteptate, uluitoare sau terifiante; remodelarea miturilor 
şi perpetua lor interpretare, acestea slujindu-i adesea doar ca motive de meditaţie 
poetică; “sentimentul naturii” de o bogăţie neistovită, comunicându-se nu atât prin 
statice tablouri cât prin momente dinamice, în care toate par să se însuflețească şi să 
se facă una, cerul, norii, munţii, râurile, mai ales marea, copacii, tufişurile, 
iarba.” (p.95). 

Năzuind aşadar să sublinieze “actualitatea” marelui atenian, în calitate de 
poet şi nu de dramaturg, Alexandru Miran a ales din tragediile şi fragmentele păstrate, 
“secvenţe poetice de întindere variabilă, care să înfiripe un tot şi care să poată fi 
citite desprinse din împletitura progresiei dramatice.” (p.96). 

Considerat de comentatorii alexandrini din antichitate “inimitabil în părțile 
cântate, în care-i depăşeşte pe aproape toţi poeţii lirici” — dar a cărui voce poetică 
răsună adeseori şi în părţile rostite ale dramelor sale, Euripides rămâne un reper 
pentru iubitorii literaturii greceşti din antichitate şi nu numai. Ilustrăm acest discurs 
cu fragmente din operele tălmăcite : “Tu carele prin tine însuţi ființezi/ şi care din 
etherul vârtejit/ ai făurit cu iscusinţă toate câte sunt,/ pe tine te învăluie lumina/ şi 

bezna nopții-mpestriţate,/ şi te-nconjoară cu alaiurile lor/ de-a pururi gloata stelelor 
nenumărate”(Tu carele)(F 595, Peirithous). 

Secţiunea, beneficiază şi de un Glosar succint pentru scutirea cititorului de 
a căuta prin dicționare şi enciclopedii, familiarizându-l cu termenii mitologiei 
greceşti. 

De remarcat acurateţea stilistică, rigoarea, iscusința folosirii cuvântului, 
pritocit, potrivit, dar şi plin de asociaţii neaşteptate, aproape şocante, în demersul 
liric, dau mărturie de măiestria traducătorului. Ilustrăm cu câteva exemple : “Spre 
palatul cu acoperişul înalt,/ spre culcuşul bătrânului (nostru stăpân),/ sprijiniți în 
bâte, purcedem, cântând! o plângere tristă, ca nişte păsări cărunte./ Nu suntem decât 
un zvon de cuvinte, / decât fâlfâitul unor vedenii cu feţe-nnoptate,/ a unor vise noc- 
turne;/ dar, deşi tremurăm, stăruința noastră e vie.// Să nu ne sleim în zadar de 
vlagă/ picioarele grele, grelele trupuri,/ cum se-ntâmplă când mâni spre o culme 
stâncoasă/ un mânzoc înhămat să urce povară!/ Să-l ţinem de mâini şi de haine pe 
cel/ al cărui picior bicisnic îndărăptează./ Bătrâne, îndrumă paşii altui bătrân, al 
însoţitorului tău din junie;/ cu el ai deprins meşteşugul războiului odinioară,/ şi-ați 
luptat laolaltă, nevestejind/ preaslăvitul renume al patriei” .(Păsări cărunte) (Herakles, 
107-129). 

Scurte fragmente lirice din Orestes, Herakles, Andromacha, Medeia, 
Hekabe, Hyppolytos, Elektra, Troienele, Bakchantele, Iphigeneia in Aulis, 
Iphigeneia in Taurida, ş.a. fac deliciul traducătorului şi al cititorului. 

Farmecul, atmosfera de mister a vechii Helade, stăruitoare în mituri şi legende 
născute-n Olimp — muntele divinităţilor, al semizeilor dar şi al pământenilor înălțați 
în tagma zeilor, seduşi de zeii cu porniri omeneşti, reînvie. Dar nu întotdeauna cerul 
e senin şi pace-n Olimp, aşa cum stă scris în Lyssa, (p.110) Herakles. La fel de 
tumultuoasă este atmosfera din Medeia, (111) din Dragonul lui Ares (p.112), 
Fenicienele, Rhesos (p.121), Iphigeneia in Aulis (pp.122-123); Iphigeneia in 
Taurida ( p.124). Un poem de dragoste încântător este cel din Hyppolytos, intitulat 
de traducător (Pajişte nepângărită) (p.129), pe care-l cităm aidoma : “Stăpâna mea, 
ţi-am împletit cunună/ de flori culese dintr-o pajişte nepângărită;/ acolo niciodată 
n-a cutezat ciobanul/ să-şi ducă turma la păscut, nici fierul n-a umblat,/ nepângărită 
pajişte cutreierată/ în faptul primăverii numai de albine./ Acolo undele Sfielii rourează 
flori/ sortite să le-adune doar cei al căror suflet,/ întru nimic şcolit, prin însuşi harul 
firii,/ se-ndreaptă spre deplina curăţie;/ cei ticăloşi n-au voie să pătrundă.” 

Libaţii în cinstea lui Dionysos, strigăte de jubilaţie ale Bakchantelor, răzbat 
din poemele : “Caznă lină, dulce chin”, “Prin aerul jilav de rouă”; “Cutremur divin”; 
“Juca tot muntele”, din Bakchantele. 

Un loc aparte îl ocupă așa-numitele “Fărâme”, frânturi din operele lirice ale 

lui Euripides, adevărate străluminări de blitz, de o frumuseţe aparte care atinge 
desăvârşirea şi care au, toate, valoare aforistică. 

Exemplificăm câteva din aceste “Fărâme”: 

(... Odinioară) cerul era una cu pământul,/ apoi s-au despărțit şi au purces să 
nască totul,/ dând la iveală arbori, păsări, dobitoace,/ făpturi hrănite-n mare şi neamul 
omenesc.” (F 488, Melanippa înţeleaptă); “Îngăduiți pământului s-acopere aceste 
leşuri,/ să se întoarcă elementele în locul/ de unde vine fiecare: sufletu-n ether,/ în 
glie trupul.” (Rugătoarele, 531-534). 

“Spiritul nostru e un zeu, purtat în noi de unul fiecare”.( F 1007). “Mi-e 
trupul risipit, doar numele-mi rămâne” (Orestes, 390). “Pământul naște totul şi ia 
totul înapoi” (F 195, Antilopa); 

“Tăcerea e podoaba omului ales. (...)” (F 218, Antilopa). “Pe tine care ţii 
pământul şi care pe pământ/ sălăşluieşti, oricine-ai fi, de nepătruns cu gândul, Zeus,/ 
neclătinată lege-a firii sau, poate, raţiune-a lumii,/ te preamăresc în ruga mea!” 
(Troienele, 884-886); “Multe sunt întruchipările sorţii,/ întâmplări nesperate 
dezlănţuie zeii,/ bănuitul nu se-mplineşte, iar nebănuitul/ îşi taie cale, prin voia 
divinității!” (Alkestis, 1159-1163). 

Impetuoase, nestrămutate, poemele înălțate în sunet de liră, grave şi solemne, 
precum cântecele de biruință sau de jubilaţie, dar şi cele orfice, cântecele de jale, 
roade ale Muzelor de la Pieria, patria legendelor, întinsă în Macedonia, la hotarele 
Thessaliei, poemele euripidiene pot sta alături, prin frumuseţe şi valoare artistică, 
de marea lirică a lumii din toate timpurile. Şi pentru aceasta, un merit de necontestat 
îl au şi traducătorii care ni le dăruiesc cât mai fidel posibil, în spiritul dăinuirii 
veşnice. 

Secţiunea a III-a a volumului este constituită din “Filozofia Porticului, lumină 
înaltă şi aspră, doctrină ziditoare de la suflete tari, de la sclav, Epiktetos, la împărat, 
Marcus Aurelius! Cunoaştere de sine şi luare de sine în stăpânire până la marginile 
înțelegerii raționale! Dincolo de care începe tărâmul metafizicii şi al miturilor! 
Închinare stoicului Epiktetos, care, asemenea lui Sokrates, nu şi-a aşternut în scris 
învăţăturile!” (p.151). Al.Miran ne introduce în “Manualul” lui Epiktetos şi în 
Însemnarea care prefațează capitolul, spune : “A rezistat dăunătorului orgoliu de 
autor. Monadei morale nu i se cade să zăbovească înaintea unei foi de papyrus. 
Totuşi, noi trebuie să-i fim recunoscători ucenicului său Flavius Arrianus, care i-a 
redactat Disertaţiile şi Manualul. Dar el, Epiktetos, nu a avut răgaz decât pentru o 
singură asceză : cucerirea unităţii şi a libertăţii interioare. Gândirea lui se justifică 
din crezul înțeleptului surghiunit în anul 89 d.Hr. din Roma de persecuțiile decretate 
de imperatorul Domitianus împotriva filozofilor.” (p.151). 

Acest capitol este de fapt o culegere de cugetări adresate unui tânăr discipol 
care se străduieşte să devină filozof. 

În sfârşit, Capitolul IV, intitulat frumos “Veghea şi visul singurătăţii” — Refugii 
lirice — este cel în care tălmăcitorul şi-a găsit “cetatea de scăpare”. Un florilegiu din 
marea poezie a lumii în care stau alături cei mai de seamă poeţi ai tuturor timpurilor, 
aşa cum am menționat la începutul acestei prezentări. 

Sorbite aproape fără să-ţi îngădui o pauză de respiraţie, textele propuse de 
Alexandru Miran — drept “refugiu” şi “scăpare” — adăpost şi tihnă, confort spiritual, 
edificare şi purificare, selectate cu grijă, constituie un instrument util pentru cei 
care vor să se adâncească în cunoaşterea literaturii sapienţiale de-a lungul mileniilor. 

Ceea ce le conferă unitate acestor cicluri, este setea de cunoaştere, valenţele 
poetice care pot sta la baza edificiului sufletesc. Structura artistică, ritmul susţinut, 
rigoarea stilistică, caracterul ludic, acurateţea limbii, fac din autor, cu experiența 
smereniei trăită la limite, un cărturar, un spirit enciclopedist, un mare om de cultură. 
Şi o asemenea antologie selectivă din frumuseţea spiritului uman, merită să fie 
cultivată, răspândită, împărtăşită. 

Cea mai surprinzătoare alcătuire, secţiunea a V-a, compusă din “Caietul cu 
citate” un parcurs poetic realizat prin procedeul colajului, aidoma jocului puzzle, 
joc în care trebuie să se reconstituie din fragmente decupate o imagine preexistentă, 
ascunsă într-un hăţiş de linii,— nu mai are nevoie de prezentare. Găsim şi aici, bijuterii 
concretizate-n vorbe de duh din Filocalie, din Pensee-urile lui Blaise Pascal, din 
Dicţionarul de epitete al limbii române, din Cuvântul profeților, din Cimiliturile 
românilor, culese de Artur Gorovei, aforisme şi alte “firimituri” de frumos, aşezate 
cuviincios în pagină scrisă. 

Fără pic de malițiozitate şi cu durere în glas, i-aş spune distinsului traducător 
Alexandru Miran că nici un autor nu trebuie să scrie doar pentru sine însuşi. E ca şi 
cum i-ai revendica razele solare în scop personal, cerându-ți dreptul absolut la 
folosință. Cred că doar o dezamăgire ajunsă la limita răbdării şi “pe culmile 
disperării” — cum ar spune filozoful şi gânditorul Emil Cioran — au făcut ca volumul 
de faţă, dintr-o imperioasă “stare de urgenţă” — să apară într-un tiraj penibil de mic 
(penibil pentru cei ce ar trebui să se îngrijească de sănătatea spiritului uman!) Şi în 
acest demers singular, stingher, anevoios, inuman şi în mod criminal — doar cu 
resursele proprii ale autorului-traducător, dintr-un acces de generozitate funciară, 
din stringenta nevoie de frumos, de sublim, dând la iveală, după o muncă titanică 
acest aur sufletesc şi mental, strâns cu migala artizanului şi cu parcimonia 
îndrăgostitului care nu se îndură să-şi împartă fructul iubirii, pus sub obroc pentru 
vremuri mai bune, care nici nu se anunță, nici nu se străvăd, îndeobşte, dimpotrivă, 
dimpotrivă. 

Este ca o crucificare continuă pe Lumina Duhului Sfânt şi face parte din 
jertfa-de-sine proprie creatorului, săvârşită pe altarul iubirii de semeni, în pofida 
ingratitudinii şi a indiferenței imbecile ce ne înconjoară. 

O notă minimă s-ar cuveni societății care-şi devoră cu lăcomie şi insaţietate 
bolnavă valorile, debordând şi mâncându-şi apoi resturile râncede, nemacerate, 
pentru a nu îndrăzni cineva să poftească putreziciunile viscerale ale societăţii bolnave 
de moarte în acest veac trist şi neruşinat, duhnind a miasme telurice. 

O, dacă am avea suficientă înțelepciune să prețuim acest dar făcut cu smerenie 
şi graţie de Alexandru Miran! O, dacă scriitorii cu adevărat remarcabili n-ar fi atât 
de binecrescuţi şi cu bun simţ, neînstare de a da buzna peste mai marii zilei, să 
revendice dreptul la cultura universală şi nu la beneficii proprii! 

O întreprindere atât de temerară, pe proprii speze, pare o utopie când azi, 
societatea e calată pe câştig cu orice preţ, cu orice risc, cu orice mijloace! 

Utopia traducerii celor mai alese texte din înțelepciunea orientală, grecească, 
occidentală, de bună voie şi cu bunăvoință, şi fără pretenţii de drepturi de autor, 
doar de dragul cultivării spiritului într-o ţară în care spiritul necultivat riscă să devină 
pârloagă, e un titlu de glorie şi un act sublim de mărinimie care trebuie prețuit, 
imitat, pus la loc de cinste, ridicat la rang de virtute. 

Însuşi titlul volumului e ca o “migdală amară”, dar e izvorâtă din gestul 
motivat doar de exasperarea de a fi viu într-o societate deja muribundă. E cu atât 
mai salutar că, prin gratitudinea autorului, putem, iată, să ne împărtăşim din aceste 
monade sublime, pline de Duh şi în mod cu totul gratuit. 

Răsfoind cartea Domnului Alexandru Miran, păşesc pe un tărâm oarecum 
necunoscut, vinovată de ignoranţa, fără putinţă de tăgadă de a nu aprofunda marea 
cultură elină, decât în măsura necesităţii didactice — şi ea precară — atât cât cerea în 
programele extrem de limitate ale vremii şi ale unei ideologii ce excludea orice 
formă de cunoaştere spirituală şi, îndeosebi, cea legată de mituri şi legende, de 
istorisiri biblice, de cântece sacre, de reprezentări grafice întruchipând Divinitatea. 
Abia în anii din urmă am început a mă mişca ceva mai lejer prin aceste dimensiuni 
sacre, să am acces la ele graţie formaţiunii teologice şi culturale care mi-au deschis 
noi căi de cunoaştere şi aprofundare a istoriei şi civilizaţiei anticilor. 

Mă socotesc aşadar, nevrednică de a emite judecăţi de valoare universal 
valabile, de aceea, îmi păstrez genuine impresiile în buzunarul lăuntric pentru vremea 
când îmi voi consolida cunoştinţele în acest spaţiu-temporal mistic, fascinant, care 
deschide orizonturi gândirii fără de limite. 

Şi nu pot să nu mă las cucerită, ca atare, de frumuseţea şi splendoarea acestor 
crâmpeie de nemurire. 


24 octombrie 2006 

UN PREOT FRANCISCAN SLUJITOR LA DOUĂ ALTARE 
Pr. IOSIF BUDĂU, Poezii, Editura “Serafica”, Roman, 2003 


Fapt destul de neobişnuit, preotul şi fratele franciscan, 
Pa souer SUDI slujitor la Sfântul Altar, a găsit un amvon special pentru a-i 
închina laude Creatorului şi Impărţitorului de daruri. Este 
altarul Cuvântului, al artei sacre, cel care-i conferă o 
modalitate specială de slujire, nu de mai mare importanță, 
fireşte, dar cu o putere de penetrare mai adâncă şi cu o alonjă 
mai îndepărtată. Căci, Cuvântul scris rămâne încrustat în inimi, 
putând fi dus mai departe, chiar şi peste veacuri. Este vorba, 
de bună seamă de Cuvântul bun şi ziditor de catedrale în suflet, 
un cuvânt preţuind cât o viaţă de om. Un Cuvânt prețuind cât 
o veşnicie. 

Pâinea cerească a bucuriei, a credinţei, deci, a 
nemuririi, este frământată cu mâini curate, cu gânduri neprihănite, putând fi apoi 
dată drept jertfă spre împărtăşire, aidoma Cuvântului edificator de suflete. 

Un asemenea slujitor al Cuvântului a fost şi părintele Iosif Budău O.F.M.Conv. 
stihuitor de versuri spirituale, din marea familie a acelora care, urmaşi ai Sfântului 
Francisc, s-au făcut „Rapsozi ai Marelui Rege”. 

Cu toate acestea, cazul nu este singular în lirica religioasă românească, dacă 
ne gândim la marii ierarhi înaintaşi, care s-au aplecat cu stăruință asupra Cuvântului, 
sensibilizând şi cucerind suflete : de la Mitropolitul Varlaam, până la Mitropolitul 
Bartholomeu Anania, Ion Iacob de la Neamţ (Hozevitul), şi alţi scriitori bisericeşti. 
O notă aparte în acest peisaj spiritual îl au poeţii franciscani, începând de la modelul 
tuturor, Seraficul Părinte Francisc de Assisi iar în epoca noastră şi pe meleaguri 
moldave, preotul şi fratele franciscan Ion M. Gârleanu, toţi aceştia fiind personalități 
ale vieții duhovniceşti şi culturale în acelaşi timp. 

Universul lor liric cuprinde versificarea unor istorisiri biblice, poeme lirice 
închinate unor sfinți precum şi patronului spiritual — Sfântul Francisc — creaţia lor 
conducând la preamărirea lui Cristos Domn şi Mântuitor precum şi la preacinstirea 
Maicii Fecioare şi a sfinților, în cuvinte de o rară prospeţime şi gingăşie sufletească. 

Pioasele opere răspândite în Biserică alcătuiesc o adevărată „simfonie a 
sufletului religios” — aşa cum spunea Iosif E. Naghiu în prefața la volumul „Ion M. 
Gârleanu. Poezii şi comentarii” (Serafica, Roman, 2003). 

Poemele — adevărate rugăciuni în versuri, imnuri de preamărire şi strigăte de 
pocăință, completează peisajul Sfintei Liturghii, precum florile diferite şi parfumate 

într-o grădină mirifică. Ele sunt ca un strigăt de început de lume. Un strigăt, un 
vaier spre tărie, acolo unde, ascultat de Cel-ce-pe-toate-le-vede-aude-şi-ştie, strigăt 
care se întoarce împlinit, îmbogăţit, înfrumusețat spre oameni, precum ecoul rezonând 
într-o peşteră sau o piatră azvârlită-n fântână. Cercurile concentrice pe care le 
stârneşte sunt simțămintele noastre, ale celor care ne aducem aminte cu drag de 
duhovnicul, părintele, tatăl şi fratele nostru şi mai presus de toate, de îndrumătorul 
spiritual, exemplu de tărie-n credință, în adevăr şi virtute pentru care a luptat dând 
pentru aceasta măsura supremă a curajului, abnegației şi devotamentului său, a 
jurământului rostit cu faţa în țărână, în semn de adâncă smerenie şi ascultare, atunci 
când i s-a conferit ungerea preoțească. 

Făcând parte din falanga de preoţi care au suferit şi îndurat prigoana regimului 
ateist, dar, neîncrâncenându-se din această pricină, ci luând jertfa proprie ca ofrandă 
adusă Celui care s-a jertfit pentru oameni, învățând iertarea şi împăcarea de la Regele 
Milostivirii cereşti, părintele Iosif Budău a aşezat peste povara-ndurării, omătul 
iertării, care i-a dat puterea ca, aidoma bobului de grâu îngropat în pământ să 
încolțească din nou, să crească verde şi drept pentru ca apoi, să dea roadă sfântă. 

Ceva din pătimirile îndurate în anii prigoanei regimului lipsit de lumina 
credinţei răzbate la suprafață, dar nu ţâşnind impetuos precum un vulcan, ci înăbuşit 
de lacrima caldă şi sfântă a iertării. Astfel, osânda se preface-n izbândă. Nu avem 
dreptul să uităm, dar nu e drept să trăim cu povara amintirilor dureroase care nasc 
ură şi sete de răzbunare. 

„Un nor înroşit/ De sângele durerii/ mi-a fost spălat ocara.// Un nor înduioşat 
apoi/ De gemetele mele/ Mi-a şters milos osânda;// Şi-un cer senin/ Cu soare, lună, 
stele/ Mi-a consfințit izbânda.”/ („De sub norii tiraniei”). 

Ca-ntr-un adevărat „Memorial al durerii”, clipele cele mai crunte — cele 
înscrise în gândul la „Ziua ispăşirii” — care e şi „Ziua mântuirii” — îl fac pe cel lovit 
să îndure cu răbdare supliciul privării de libertate. 

Însă, prin orice încercare ar avea de trecut, creştinul ştie că nu e singur, că 
alături de el e Cristos care pătimeşte. De aceea, în mijlocul durerii, al oricărui chin 
provocat pe nedrept de duşman, el întrevede Patima Mântuitorului care-l face să 
suporte cu răbdare şi iubire tot amarul, convins că Iubirea va triumfa dincolo de 
moarte: „Plâng lângă crucea înfiptă/ Pe Golgota inimii mele. ../ Îi văd pe duşmanii 
satanici/ Ce-şi râd când mă văd în durere...// Mă-nfioară a lor răutate!.../ Dar vina- 
i a mea şi mă-mpinge/ Să rabd cu iubire amarul/ Ştiind că Iubirea va-nvinge.” („Şi 
totuşi iubirea... învinge”). Din acelaşi motiv nu-şi îngăduie ca ura să pună stăpânire 
pe sufletul său şi înăbuşă dorinţa răzbunării în faşă. 

În efemeritatea vieții pământeşti, singurele adevărate şi vrednice de strâns, 
sunt comorile cereşti, cele ce nu pier şi nu ruginesc, nefiind supuse intemperiilor, ci, 
dimpotrivă, fiind socotite adevărata zestre a oricărui suflet creştin. De aceea, autorul 

îi îndeamnă pe tineri :"În lumea asta toate-s trecătoare/ Grăbiţi să v-adunaţi comori 
în cer;/ Acolo toate sunt nepieritoare/ Şi Fericirea nu mai e mister.” („Imnul 
Tineretului din Luizi-Călugăra”). 

Condiţia omului de fiu rătăcitor, mereu în căutarea acelei patrii numită 
„ACASĂ”, guvernată de Tatăl, patriarh al familiei şi al vieţii, îndeamnă mereu la 
întoarcere, la convertire, fără de care nu există viață veşnică, aşa cum ne învață 
Sfântul Augustin în „Confesiuni” : „Ne-ai creat pentru Tine, Doamne, şi neliniştită 
este inima noastră până nu se va odihni în Tine”. Şi toate acestea pentru a cunoaște 
dulceaţa Milostivirii Divine şi pacea iertării : „Rătăcitor...departe de-a ta casă/ 
Lovit de patimi şi-aruncat în tină/ Mi-e tare greu să vin la a ta Masă/ Să mă-ntăreşti 
cu hrana ta divină./"(„Un fiu risipitor”). 

Întoarcerea şi reintrarea în drepturile dintâi nu sunt posibile însă, fără strigătul 
disperat al celui rătăcit, fără conştiinţa nelegiuirii şi îndepărtării de Casa Tatălui, 
recunoaşterea smerită şi dorinţa fierbinte de a nu mai păcătui: „Ridică-mi fruntea şi 
mă ia de mână/ Trezeşte-mă din neagra nepăsare/ Şi-n Casa ta scăldată în lumină/ 
Fă-mă s-aud cuvântul de iertare.” ( „Un fiu risipitor”). 

Una din componentele liricii religioase este dimensiunea ecumenică. În 
virtutea acesteia, îndemnul la frăție, la comuniune deplină în ceea ce priveşte tainele 
sfinte, răzbate din poemele părintelui Iosif Budău, când cu glas amar se adresează 
confraților întru preoţie de alte confesiuni dar şi tuturor popoarelor : „Lăsăm Satana 
să ne cearnă/ Mai reci ca fulgii-n plină iarnă/ Nu mai avem frăție dragă/ Şi parcă 
Crist nu ne mai leagă/ Cu pacea Lui în rugăciune/ Şi-n loc de foc, suntem tăciune/ 
Mocnind a ură, răzbunare/ Şi ne-atacăm ca nişte fiare”. („Un preot catolic către 
un preot ortodox”). 

Tuturor le aminteşte etnogeneza poporului român, de sorginte şi limbă latină, 
înscrisă în piatră dar şi în inimi. Despre mărturia însângerată a acestei origini romane 
stă scris pe meleagurile noastre, la Tomis. Martori sunt cronicarii români, cum e 
Neculce care a spus : „De la Râm ne tragem/ Şi cu-ale lor cuvinte avem/ a noastră 
limbă presărată”/ („Un preot catolic...”). 

Dorinţa lui Cristos ca toți să fim o turmă şi un singur Păstor se manifestă 
plenar în sărbătorile pascale : “Fă-ne iar UNA : Cristoase Înviat”. 

Temeiul sărbătorilor pascale, fundamentul şi misterul credinţei noastre, 
moartea şi învierea Domnului nostru Isus Cristos, aşteptate, trăite, prăznuite cu 
pioasă participare, din toată inima de către orice creştin, constituie argumentul 
Capitolului al II-lea, alcătuit dintr-o suită de poezii despre aceste solemnități cristice. 

Sărbătoarea Naşterii divine constituie un alt capitol important al acestui 
volum. Sufletul trebuie pregătit, golit de cele lumești, pentru că la ceas de abanos, 
când “veşmântul dalb cu petale de stele/ învăluie tainic pământul/ pe cărări de raze 
de soare/ coboară din ceruri Cuvântul” (“Crăciunul”). 

Părtaşi la minunea divină a Naşterii Pruncului Isus — suntem invitaţi ca 
împreună cu Maria şi Iosif, cu păstorii şi îngerii, să-L adorăm pe Cel născut în iesle 
săracă, luând fire de om pentru a ne aduce mântuirea. 

O altă secţiune este cea a poemelor dedicate primiţiilor preoțești, în care 
noii lucrători “în via lui Cristos” aduc primele jertfe pe altarul iubirii de Dumnezeu 
şi de oameni. Marea demnitate a Sfintei preoții, pe măsura unei trainice şi totodată 
arzătoare chemări, este cea mai înaltă şi mai nobilă lucrare pe care omul, ales din 
“piaţa lumii”, o poate dărui Creatorului său şi semenilor, un dar sublim pe care 
numai sufletele alese îl primesc, revărsându-l îmbogăţit spre oameni : “Chemarea 
este-un mare dar/ Ce nu-l dă Domnul orişicui/ Răsplata-i doară : un dinar/ De 
corespunzi chemării Lui” (“Chemare”: Pentru preoți şi călugări). 

Deosebit de semnificativă pentru lucrarea duhovnicească desemnată, sfințită 
şi unsă de Însuşi Cristos, marele Preot, este poezia "”Mână de preot”, în care slujirile 
pastorale apar ca un corolar al virtuților în calea spre desăvârşire. Uns cu abundența 
Duhului Sfânt, preotul este cel care conduce poporul, aidoma unui adevărat păstor 
— turma sa, la “dragostea jertfei de Cruce”. “Singura mână sfințită de Crist/ Crainicul 
păcii în sufletul trist,/ Mână de preot cu vii legăminte/ Mână ce poartă potirele 
sfinte”. 

Un alt capitol, destul de consistent este dedicat aniversărilor, jubileelor 
prilejuite de hirotonirea slujitorilor întru Cristos, cărora autorul le urează “La mulți 
Ani şi sfântă slujire!” : “Cu Crist s-au cununat pe veci/ Nimic să nu-i despartă; / Ei 
au în mâini comori cereşti/ La toţi să le împartă” (“De Primiţie ”). 

O altă secvenţă este alcătuită din poezii patriotice în care fiorul iubirii de 
ţară răzbate ca un fir roşu, înflăcărând inimile. Şi care sentiment poate fi mai înălțător 
decât acela al iubirii de patrie? 

Nu de mai mică importanţă se dovedesc a fi poeziile închinate sfinților, în 
chip deosebit Preacuratei Fecioare Maria, Sfântului Iosif — patronul muncitorilor, 
Seraficului Părinte Francisc şi Fericitului Ieremia Valahul. 

Astăzi, aşezat cuviincios în odihna divină, părintele franciscan, poetul Iosif 
Budău şi-a luat răgaz pentru a-şi contempla propriile cuvinte. 

“În definitiv, moartea e viaţă” — declara dezinvolt şi convingător, la 75 de 
ani poeta şi traducătoarea Nora Iuga. 

Lirica religioasă, atât de precară astăzi, a mai dobândit un nume : nu total 
necunoscut, ci întâlnit deseori în revistele periodice de profil ale vremii până în 
zilele noastre. Nu putem fi decât fericiți că, acest corolar al sufletului franciscan, 
sensibil şi încercat în credință, speranță şi iubire, şi-a găsit rezonanţă şi câmp potrivit, 
pentru a înflori şi a da roade duhovnivceşti, iar florile răsădite cu migală în livezile 
sufleteşti, răspândind parfumuri suave, vor deveni în timp, flori nemuritoare ca şi 
sufletul celui care le-a zămlislit pentru Dumnezeu şi pentru oameni, în aceeaşi măsură. 


3 septembrie 2005 

SUFERINŢA LUMINII — FÂNTÂNĂ DE HARURI CELESTE 
SPERANŢA MIRON “Şoaptele Luminii”, 
Editura Pax Aura Mundi, Galaţi, 2003 


Autoarea Speranţa Miron se numără printre acei puţini 
robi, salahori ai Luminii divine pe care o poartă cu sine 
pretutindeni, precum sacagiii, povara lor lichidă. Lumina e 
pentru ea Bucurie şi Suferinţă, e plinătate de har, e Ochiul 
Treimic. Lumina e o taină, un “foc verde”, e “o lacrimă dalbă”. 
Rană şi balsam totodată, rug şi speranță, floare de jar, lacrimă 
arsă dar şi rouă pe suflet, izvor de har, apă vie. Rana ei mistuie 
întunericul iar şoaptele pot fi auzite până-n adâncuri. 

În deplină maturitate, dar cu un suflet copil, îşi pleacă 
genunchii în faţa urcuşului spre Înalt. Țărâna înnobilată de 
suflul ceresc tremură şi se prefiră în cele patru vânturi. Ce 
rămâne? Miezul şi coaja stau sugrumate, înlănțuite, pândindu-se cu ochi de felină. 
Pe de o parte : râsul, oftatul, “un drum croit aiurea”, lucrurile domestice trăgând 
barca pe uscat, ițind amintirile care se atârnă scai de suflet, pe de cealaltă, dorința 
de salt, setea, arşița nepotolită după Înaltul în faţa căruia, omul se pleacă tot mai 
mult, tot mai aproape de ţărână, dar cu ochii-n sus, se ridică de-o şchioapă, levitând, 
ca sfinţii-n răpire de Duh, stând de vorbă cu Domnul! 

Să stai la taifas cu îngerii, să-ți faci din curcubeu un hamac ori să te agăți de 
coama unei comete! Sunt îndrăzneli la care doar cei miruiți cu iubirea duhovnicească, 
pot accede. Versanții cerului se urcă anevoie, îţi trebuie frânghii de raze, proptele 
de aripi de vulturi, aer neted şi sete de absolut, precum şi Steaua cea de Răsărit, 
vestitoarea începutului Mântuirii! 

Fără o inimă curată şi fără sărăcie în duh, în spiritul Fericirilor, nici un 
muritor nu poate păşi în spaţiul celest, să se bucure împreună cu îngerii de vederea 
Feţei celei Sfinte. 

Şi totuşi, autoarea de față şi-a câştigat dreptul la candoarea, la puritatea 
necesare vămii de trecere. Păstrându-şi suavitatea pruncilor şi, în pofida a tot, 
neprihana veşmântului unui crin al câmpiei, ea se purifică într-o baie de “alb dintr- 
un senin Divin” (“Baie de Alb”). Aceasta datorită “Luminii din lacrimi/ albă şi 
arsă de foc”, care o spală de patimile terestre, conferindu-i un loc privilegiat printre 
acei puţini care şi-au aşezat sufletul în palmele infinite ale lui Dumnezeu. La adăpostul 
mângâierii paterne care nu se poate măsura cu nici o alta, Speranţa Miron îşi simte 
sufletul “miez de copac”, plin de sevă şi de fecunditate, suflet care va rodi, 
îmbogăţindu-i pe semenii săi cu parfumul şi nectarul din flori şi din fructele harului. 
Toate acestea sunt posibile dacă simţi suferința Luminii, suferință ce poate fi trăită 

numai dacă-ţi arunci în ea, ca-n fântâna cu haruri, secundele rămase întregi de la 
naşterea sinelui şi dacă ştii să-ţi clădeşti o casă în Coasta străpunsă de suliță. Acolo, 
trăind lăuntric, poți afla marea Taină, cum pâinea şi vinul se întrupă izbăvitor pentru 
om şi apoi se împart în fărâme, îndumnezeind făptura cu trup şi Sânge jertfelnic. 

Când “mâna Luminii/te-a smuls din țărână” iar tu te simți, un “Deget al 
acestei Lumini”, nu te poţi considera decât privilegiat. 

Nevoia de alb, nevoia de lacrimă ascunsă în stropul de vin şi-n miezul de 
pâine, lacrima de pe cruce, ca o “frumuseţe pe rug” — se confundă cu spiritul răstignit 
şi cu “focul ce mistuie eul” (“Frumuseţe pe rug”) - şi se împrăștie în mii de jerbe 
strălucitoare pe cerul nopții văduvite de aştri. 

Crezul autoarei este rostit în smerenie şi taină şi e aşezat pe altarul sinelui, în 
cea mai desăvârşită linişte pentru că doar în tăcere simţi că : “Mi-e trupul greu/ de- 
atâta suflet drept” (“Suflet drept”) : “Tăcerea stă-n CUVÂNT,/CUVÂNTUL în 
tăcere,/Lumina în Neant/ Albastru-n mângâiere,/ Alfa în Omega, / Începutul e-n 
sfârşit,/ CUVÂNTUL n-are moarte,/ Ci numai Răsărit” (“Doar Răsărit”). 

Şi Cuvântul este Iubirea care ne poartă, iubirea care ne ţine, iubirea care, în 
cele din urmă rămâne înscrisă cu jar pe jertfelnic. 

Motivul Porții Albe apare frecvent şi poarta nu este numai drumul de trecere 
dincolo, ci Inceputul, Marele Inceput al vieții celei adevărate. Ea se deschide numai 
atunci când pomul îşi scutură fructele coapte şi dulci îmbăiate-n Lumina albului de 
crin, în albastrul zorilor atunci când cazi în genunchi şi ceri iertare zilei, că trebuie 
să pătrunzi gol în ea. 

Speranţa Miron ne dăruieşte în acest volum, clipa sa de Dumnezeu, întreagă, 
curată şi tainică. Ea împlântă cuțitul Luminii în trupurile noastre de pământ lăsând 
să țţâşnească izvorul proaspăt şi primenitor al Adevărului Veşnic. Şi nu e puţin, 
dimpotrivă. 

Ea ne ia martori fideli şi intimi la comuniunea ei cu sacrul. Din clipele 
zămislirii, ceasul vieţii bate cu dangăt de clopot după o lege sacră : “bate-ntr-o 
Poartă/ cu Unghiul deschis/ Înspre Afară”: “Bate un clopot în mine/ Cum bate crivăţu- 
n munţi,/ Frigul mă cerne-n ruine/ Sunt mireasa pierdutelor nunţi”. (“Verdele nu 
mai e crud”). 

Şi în timp ce: “Perdele de taină ascund rugăciuni/ Lacrimi de spini ochii mi- 
i înțeapă,/Fântâna Cuvântului naşte Lumini/ Şi Flacăra lor mă adapă.” (“Perdele de 
taină”). 

Poezia Speranţei Miron nu se dezvăluie decât acelor care ştiu a vedea cu 
dioptriile inimii, capabili să audă cu tulumbele auditive care au născut bethoveniana 
“Odă a Bucuriei”, ea se simte, se adulmecă, se împrăştie-n tine ca o aromă de mirt, 
furnicându-ţi încheieturile sufletului. 

Şi, mai mult decât atât: ea rămâne, ca o flacără olimpică purtată de maratonist, 
preluată de la inimă către inimă, într-un sunet suav cât un firicel de speranţă, cât o 
luminiţă din ochi, cât o adiere de şoaptă în bătaia zborului lin al aducerii aminte. 
Atât cât trebuie să ne facă atenţi că nu suntem altceva decât fii ai Luminii. 


28 iulie 2003 

“UNICUL SENS” AL SPERANȚEI SPRE UN NOU ANOTIMP 
SPERANȚA MIRON, “Unicul sens”, 
Editura Pax Aura Mundi, Galaţi, 2006 


Din multitudinea de sensuri, adevărate sau nu, acum, 
la cel de-al şaptelea volum de versuri, Speranţa Miron, se 
pare că a găsit Sensul Unic spre care cu toţii ne îndreptăm, 
mai devreme sau mai târziu, cu sentimentele decantate, 
purificate, trecute prin rugul deceniilor trăite mai mult sau 
mai puţin cu folos, din care rămâne spre mărturie, cenuşa 
tăcerii, cenuşa spulberată-n patru vânturi de o mână 
necunoscută, implacabilă. 

“Eu care sunt un Pic de Cer/ În foarte mult, în foarte 
mult pământ”, într-un demult apropiat, atinsă cu Degetul 
Luminii, mă nasc, risipesc şi apun, stea reflectată-n fântâna 
din care sorb cei ce orbecăie încă. (“Rugăciune-minune ”). 

“Eu sunt ca o noapte” — mai spune Speranţa Miron, “în deget port o lacrimă 
sărată”, “îmi e târziu”, “vreau să simt mereu Lumina”. “Mi-e dor, mă doare, plâng”, 
“lacrimi în stropi”. “Gustul lacrimei” sale e “Lumină de băut”, “părere de rău”, 
anotimp, veghe, picur de stea. 

“Aş vrea să zbor”, îşi exprimă impetuos dorinţa, dar “Mâinile cad în 
genunchi”. “M-aş ascunde” sub “valul tăcerii”. “Nu pot s-aştept”. 

După atâtea decenii, sunt “bolnavă de iubire”. “Simt galben”. Sunt declaraţii 
aproape patetice, ori întrebări retorice, care devin ecoul propriei voci, tăcutul 
solilocviu la care se supune fără murmur ca la un interogatoriu necesar înaintea 
Marelui Juriu. 

Navigând printre “răni de Lumină”, Speranţa strigă-n tăcere “spre Necreat”. 
“Unicul Sens” spre care se îndreaptă este “Punctul lui Dumnezeu”. Rugul a rămas 
însă, ca o “speranţă rănită”, “miracol”, "magie”, miez”. 

“Ce-ascunde cenuşa?” — “Drumuri destrămate”, “cioburi”, tot o “avere” în 
felul său. 

“Nu vă miraţi” că “moare clepsidra”. Noi rămânem aceiaşi. Din nevoia de 
noapte, poeta trece, în felul său, navigând “ca un deţinut”, în “haină de Lumină”, 
spre “un nou anotimp”. 

Doar fărădesubstanța clipei ne mai poate îndumnezei ca să ajungem trudiți 
la iluminare. Nu, “nu vă miraţi”, căci : “Tăcerea albastră şi liniştea albă-s/ Podoabele 
mele. Le port ca pe-o salbă./ Sunt apa ce curge din acelaşi Izvor/ De unde vine 

Lumina lipsită de nor,/ Dar simt gustul țărânei din care-s făcută/ În amestec de zbor 
cu aripă frântă./ Şi toate astea sub Cerul ce cade/ Pe sufletul meu, care arde,/ Nu vă 
miraţi că asta sunt eu,/ Pentru că-n mine stă DUMNEZEU!” (“Nu vă miraţi ”). 

Câţi poeţi, îndeobşte, au avut îndrăzneala să scrie că în ei stă Dumnezeu? 

Grandoarea şi smerenia spiritului străbat acest parcurs liric împrăştiind fărâme 
de Lumină peste pulberea fiinţei prefăcută-n “Pământ al Dimineţii”, zămislitor de 
flori de spirit ca nişte răni albe, roşii, galbene răni. Mai mult decât oricând, şi în 
acest volum, Speranţa Miron este fascinată de Lumină şi de Cruce : “Cerşesc Lu- 
mina/ Pentru a o putea/ Transforma în stele” (““Speranţă rănită”). 

Frumoasă cu adevărat, autoarea nu se simte decât înveşmântată în haina de 
Lumină ca o beteală, chiar dacă sfărâmată, ce o va înconjura până va ajunge Dincolo. 
Deja în “Drumul spre Lumina cea Adevărată”, Speranţa Miron spune : “Drumurile 
nu mai sunt/ S-au pierdut în zare/ Iar eu nu mai sunt în lut/ Sunt în zbor spre Soare” 
(“Drumuri destrămate ”). 

Şi aici se fac prezente frânturi de gând aforistic a căror esență îmbată şi 
înviorează spiritul : “În Cer trăiesc şi viaţa mea/ Nu-ncape într-un pumn de lut”. 
(“Testament”); “Crucea suntem cu toţi laolaltă” (“Nebunie”); “Nu apa se zbate 
pentru a salva valurile,/ci valurile se zbat pentru a salva APA./ (Cea vie-IUBIREA). 
(“Urmele Luminii”). “Noaptea e un sentiment pe care îl purtăm în plină zi”; “Noaptea 
e ca o iluminare” (“Nevoia de noapte”). 

Ca un sacagiu, poeta cară prin lacrima jertfei de sine, “veacuri sărate pe 
cruce” în timp ce “ochiul e un cort/ pentru Lumina ce-o port” (“Motto”). 

Somnul cărunt, amorțirea, numai cu Lumină de băut se pot tămădui, din care 
sorbi pe săturate, căci nu se sfârşeşte, precum apa vie dăruită de lisus Hristos 
Samarinencei la fântâna lui Iacob. Doar astfel copacii înflori-vor fără de cusur. 
Iubirea izvodită dintr-un timp divin, apărată, îmbrăcată precum veşmântul imaculat 
al nunţii eterne. Sorgintea iubirii se trage din izvorul nesecat al lui Iisus Hristos. 
Astfel dezbrăcată de patimi, cu lacrima purtată în deget ca un nestemat, cu sufletul 
împărţit celorlalți — gata pregătită de Marea Trecere, poeta purcede să clădească un 
nou anotimp, cu o singură culoare (albastru. 

“Eu sunt, am fost şi voi rămâne ca o noapte”. Sufletul meu e ca un cer, 
declară Speranţa sentenţios. Dar, un cer înstelat, cu vise curcubeu, având un parfum 
delicat şi suav pe care doar divinitatea îl poate împrăştia. (“Eu sunt ca o noapte”). 

Alteori, “bolnavă de Iubire” pentru care nu află tămăduire, aşteaptă ca îngerii 
să-i prefacă noaptea sufletului într-o dimineaţă continuă. 

Şansa adevărată este, spune Speranţa : “Mai am noroc că îţi vorbesc/ 
Tăcând.../ Şi parcă-nmărmuresc/ Tot așteptând să se întâmple/ CUVÂNTUL ce 
tăcerea-mi umple!”"( “Mai am “noroc”). 

Cenuşa frigând a tăcerii strigătoare e şi ea un sâmbure de Lumină, răsfrânt în 

apa celui dintâi Sacrament, trecut prin Poarta Vieţii în Duh — Botezul Sfânt care, 
alături de Sfântul Mir ne pune pecetea de copii ai lui Dumnezeu, înveşmântându- 
ne în cămaşa de ivor a nunții necesare, a nunții aşteptate şi râvnite toată viața. 

Când nisipul clepsidrei e pe sfârşite şi fitilul lumânării mai pâlpâie, vrei să- 
ntorci clepsidra şi constaţi că noul început e sfârşitul din care n-a rămas Nimic. Un 
Nimic încăpător cât o viaţă, cât o lume în care singurul reper rămâne-nchinăciunea, 
adevărată minune şi rost, menire, căpătâi, altar, foame şi saţ, sete şi potolire, “totul” 
în “toate”, în care omul e un “Pic de Cer” în “foarte mult, în foarte mult pământ”. 
(“Rugăciune-minune ”). 

Sufletul său “e-o pasăre rară” “luminând de durere “ (“Strigând în tăcere”), 
“Cerând în lumină să fie îngropat” - (“Ai să-nţelegi”), căci : “Îmi simt sufletul 
navigând ca-ntr-o barcă/ pe un ocean zbuciumat”, (“Navigând ”). Dar, din vreme-n 
vreme, “Scânteie-n afară/ Câte-un ciob de suflet,/ Câte-un cub/ De ceară” (“Fără 
tine”). Cu toate acestea, a venit vremea, e timpul copt, “Drumurile nu mai sunt/ S- 
au pierdut în zare/ Iar eu nu mai sunt în lut/ Sunt în zbor spre Soare!” (“Drumuri 
destrămate”). “La jumătatea mea de secol,/ Încet, încet am început/ Să mă desprind 
de tot./ N-am reuşit, eu, dintr-o dată,/ Am reuşit când timpul meu s-a copt./ Acum 
stau vis-à-vis de mine/ i mă privesc cu ochii de atunci,/ Când eram făcută din 
ruine./ Acum ruinele sunt stânci”. Viaţa o strigă pe nume, Lumina îi ţine adăpost şi 
ca un corolar, Speranţa recunoaşte : “În Cer trăiesc şi viaţa mea/ Nu-ncape într-un 
pumn de lut”. (“Testament”). Uimită peste poate de faptul de a fi, poeta exclamă : 
“Aş vrea să zbor, mi-e dor de cer,/ Dar zbor în mine. Ce mister/ Există în sufletul 
meu frânt!/ Lumina o am acolo,/ În pământ îmi ţin doar forma.” (“Aş vrea să zbor”). 
Tot în acelaşi spirit, poeta se autodefineşte: “Sunt ca o pasăre albă/ Cu aripi de 
zori,/ Genele mele/ Pictează culori.” (“Magie”). În altă parte spune : “Am părul de 
aur,/ Dar faţa de stâncă,/ Ochii-mi sunt grei de culoare” (...) “Cine mă vede/ Ar 
putea crede/ C-am rămas doar/ (Ning)soare!” (““Oare? ”). Participarea la Jertfa lui 
lisus Hristos are darul de a o face părtaşă de Bucuria Eternă : “Mă doare? Mă 
bucur, că şi eu dor. Înseamnă că Dumnezeu nu m-a părăsit!” (“Dumnezeu nu m-a 
părăsit”). Întrăţită astfel cu Cel ce şi-a dat viața pe Cruce pentru noi, Speranța 
Miron e conştientă că : “Neştiute/ Sunt căile prin care zbor./ Una din ele e durerea,/ 
Pe care-am transformat-o-n Dor” (“Aş vrea să zbor”). Suferinţa participativă e 
apanajul creştinismului adevărat : “Mi-e dor, mă doare, plâng. De ce?/ Poate că o 
parte din sufletul meu nu s-a născut,/ Iar alta are nevoie de o platoşă mai puternică,/ 
De un sprijin,/ Pe cea veche au distrus-o lacrimile.” (“Mi-e dor, mă doare, plâng! ”). 
Ceea ce rămâne după ce lacrimile s-au scurs, e cu adevărat esențial : “Dintr-un dor/ 
Ce-ardea ca jarul/ Rugul a rămas./ Altarul...” (“Rugul a rămas ”). 

Un micropoem epic foarte frumos este “Mâini în genunchi” — în care, cu 
părere de rău în glas şi suflet poeta mărturiseşte : “Mâinile mele tremurânde au 

început să-mbătrânească...(...) Mâinile mele au ştiut să ţină pâinea şi lumânarea în 
acelaşi timp. / Mâinile mele sunt braţele Crucii pe care o port. Au fost momente în 
viață când mi-am dorit ca mâinile mele să poată duce şi o altă Cruce.(...) Pentru că 
mâinile mele sunt “dirijate” acum de un alt fel de a fi. Mâinile mele m-au ajutat să 
mă ridic de la pământ atunci când nu mai speram, aşa că mâinile mele au devenit 
genunchi plecați în Faţa Celui Divin.(...) Să îngenunchez mâinile şi să împreunez 
genunchii pentru a cere iertare lui Dumnezeu pentru tot. De fapt, mâinile mele s-au 
transformat în genunchi, Acum le privesc. Tremurânde, genunchiate, smerite...” 

Şi nu se putea ca matricea şi genitorii să nu lase urme adânci în sufletul ei, 
urme de neşters pe care le poartă dintotdeauna : “Există pentru mine un loc sfânt,/ 
În urmele de pe pământ,/ Lăsate de ai mei, de mult, / Ce pentru mine sunt un cult”. 
(“Urmele Luminii”). 

Fiecare, la timp potrivit îşi caută loc de ascunziş unde să scape de teamă, de 
frig, de ninsoarea ce stă să cadă peste suflet. Şi Speranţa Miron şi-a găsit locul de 
tihnă, ascunzătoarea, cuibul râvnit unde nu o pot ajunge intemperiile vieții : “M-aş 
ascunde sub vălul tăcerii,/ Dar mi-e teamă că, fără să vreau,/ Aş sparge-o cu ţipătul 
Luminii/ Sufletului meu./ (...) Cel mai bine, totuşi, este să m-ascund/ În flacăra 
unei Lumânări./ Ea sigur va arde şi după ce se va topi ceara (lutul)./ De fapt toți 
suntem, într-un fel,/ Ascunşi într-o Lumânare,/ care arde şi după ce ne “stingem”. 
(“Sub vălul tăcerii ”).. 

Fruct copt, acum, la crepuscul, cu ochii mijiţi spre auroră, înveşmântată-n 
cămaşa Luminii, ninsă de nori, ea însăşi ningând soare, poeta se pregăteşte de 
adevărata-nflorire, de marea rodire şi mai ales, pentru culesul seminţei sădită-n 
pământul tuturor şi al Nimănui, pentru veşnicia de ieri, de azi şi de mâine... 


1 noiembrie 2006 

UN POEM NUMIT SIMPLU: MAMA! 
ARIONDA ADAMESCU, “Mă nasc a doua oară”, 
Editura Pax Aura Mundi”, Galaţi, 2000 
Ilustrații: Angela Holca 


Mintea mea tulburată de o durere atroce şi de 
neînchipuit înregistrează haotic, frânturi de amintiri din 
acest poem scump şi unic, scris cu sângele inimii, care se 
numeşte — nume atât de rar — Arionda! 

A fost o femeie extraordinar de frumoasă, dar nu 
| i-a plăcut să profite de această frumuseţe. N-a învăţat la 
înalte şcoli dar viața a învăţat-o tot ceea ce trebuia să 
cunoască. N-a studiat teologia dar ştia mai multă religie 
decât un profesor emerit. Nu s-a fardat niciodată: 
Dumnezeu a înfrumusețat-o şi nu i-a mai trebuit nici o altă 
podoabă. N-a cunoscut fericirea dar a tânjit după ea cu un 
dor fără saţiu. Puținele clipe de bucurie care i-au fost oferite de copiii ei, au fost 
plătite scump şi adeseori i-au prilejuit întristare. Avea un bun simţ înnăscut, un 
axix moral ireproşabil, o înţelepciune proverbială, o modestie şi o pudoare deosebite. 
Era fără pereche! Cuvintele ei de ordine erau : dăruire, suferință, jertfă! 

S-a născut săracă şi toată viaţa a slujit acestei sărăcii, cu credință. N-a vrut 
nimic pentru ea, dar a dorit totul pentru alții. N-am văzut niciodată pe cineva care să 
dorească atât de puţin pentru sine. N-a cunoscut invidia, ura, duşmănia, orgoliul, 
vanitatea, deşi a avut parte de ele de la alții. Era străină de minciună şi de viclenie, 
deşertăciunile lumii le-a tratat cu un dispreţ suveran şi, mai degrabă, cu silă. Era 
0...sfântă! Iubită de Dumnezeu şi de Maica Fecioară. A avut privilegiul unor viziuni 
în care Maica Domnului i-a arătat colţişorul de Rai pe care i l-a hărăzit. A distins 
clar binele de rău, ruşinea de neruşinare, păcatul de virtute. Inima sa nu cunoştea 
ascunzişuri. A îndurat chinul, foamea, războiul, teama, durerea, trădarea, 
singurătatea, boala, nefericirea. Au fost darurile cu care a fericit-o Dumnezeu pe 
pământ. Nu şi-a abandonat copiii, familia, pentru un trai mai bun, mai îndestulător, 
mai tihnit. Comportamentul său a fost fără cusur. A primit toate cu răbdare din 
mâinile Domnului, la fel ca dreptul Iov, n-a cârtit, n-a murmurat, n-a blestemat 
atunci când a fost aspru încercată, spunând ca şi Iov atunci când totul se năruia în 
jurul său : “Nu înţeleg dar cred”. 

Văduvă la 27 de ani, paralizată la 28 de ani, pe patul morţii la 33, ridicându- 
se greu şi învățând din nou alfabetul paşilor. Nu L-a abandonat niciodată pe 
Dumnezeu, nu L-a gonit din inima sa, nu L-a renegat, nici măcar n-a întrebat nimic, 
a tăcut şi a plâns mocnit. A păstrat toate în inima sa, cumpănindu-se. A făcut tot 
felul de munci anevoioase: a cărat cărămizi, a reparat lăzi de lemn, a spălat sticle de 
lapte, a vândut loz în plic şi înghețată, a sărat peşte la pescăriile statului, a făcut 
menajul unor străini, pentru o bucăţică de pâine copiilor ei. 

S-a pensionat la 55 de ani şi până la moarte a avut o pensie de 349.000 de 
lei. Din ea şi-a plătit cu o scrupulozitate sfântă cheltuielile către stat, la care n-a 
întârziat nici o zi din principiu. Nu şi-a cumpărat niciodată o poşetă nouă sau vreun 
accesoriu la îmbrăcăminte. Purta haine demodate, prefăcute, uzate de prea desele 
spălări. Totul cumpărat de la solduri. Cu toate acestea, orice punea pe ea, îi stătea 
bine. 

În fiecare an, la ziua de naştere, îşi îngăduia o singură favoare : să se 
fotografieze bust, mici portrete în alb negru şi sepia, ca să vadă, de la an la an, cum 
mai arată. Îşi ascundea frumusețea naturală cu o pudoare care astăzi nu mai are nici 
o valoare. A citit mult, cu deosebire în ultimii ani, când boala a ţintuit-o la pat şi nu- 
i mai permitea să-şi găsească alte îndeletniciri. 

N-a cochetat cu scrisul dar a simţit ca pe o asuprire, nevoia de a-şi aşterne, 
singurei ei prietene, - hârtia -, tumultul de gânduri şi vise. Simple şi bătrâneşti, atât 
de simple încât s-ar putea confunda cu ale atâtor milioane de mame creştine. Nu ştia 
şi nici nu i-ar fi trecut prin minte să întrebe ce înseamnă o sintagmă, o metaforă sau 
altă figură de stil. Stilul ei era frust, direct, dezgolit de podoabe. Şi dureros de 
sincer. Blând şi umil. 

Făcea parte dintre acei “fericiţi”, curaţi cu inima care-L vor vedea pe 
Dumnezeu. Dintre acei “fericiţi” smeriţi care plâng, în speranţa că într-o zi vor fi 
mângâiați. Dintre acei atât de blânzi încât nu suflă în mucul de lumânare şi nu 
îndoaie trestia frântă. Dintre acei flămânzi şi însetați după neprihănire, omenoşi şi 
milostivi care vor afla într-o zi îndurare. 

N-a primit nicicând vreo moştenire, ştiind că într-o zi va primi moştenirea 
cerească. “Domnul este partea mea de moştenire şi cupa mea cu sorți” - spune un 
psalm. 

Din toate acestea şi-a agonisit o sfântă arvună pentru viața veşnică. Şi-a 
dăruit casa, mobilele, acareturile pentru a se întoarce goală în marea lui Dumnezeu, 
aşa cum se ivise pe lume. O privilegiată care vorbea cu Isus şi cu Prea Sfânta Fecioară 
Maria. Aşa cum conversezi cu un frate, cu un prieten apropiat. Era prietenă cu toţi 
sfinţii şi mucenicii, le ştia durerile şi martiriul la fiecare. 

Un suflet cu frica de Dumnezeu dar cu mare iubire de oameni. 

Nimeni nu pleca din casa ei neomenit. Dăruia totul. Iar când nu mai avea ce 
dărui, se dăruia pe sine. O dezgolire totală de toţi şi de toate pentru a fi umplută cu 
harurile sfinte promise acelora care nu încalcă în picioare cuvintele sfinte. A cerut 
în rugăciune chinurile lui Isus pe cruce şi a avut privilegiul să le primească. Făcea, 
fără doar şi poate, parte din ceata celor drepţi şi aleşi. Aleşi să îndure pentru mântuirea 
altora. 

Trupul său robust, a fost însă ruinat de o boală care nu iartă. Cu un ultim 
suflu s-a agăţat de viaţă s-a predat în mâinile noastre tinere care deodată au devenit 
neputincioase s-o mai întoarcă din drum. Din drumul pe care a pornit singură. 
Neprihănită şi singură. Într-un pustiu populat de suflete, dintr-un imens deşert care 
se numeşte viață. Această Vale de lacrimi în care Arionda nu mai avea ce căuta, de 
care se depărta, se dezgolea, se înstrăina, devenea surdă. Pleca singură, fără să 
privească înapoi, ca un miel la tăiere, ca o pasăre care abia se deprindea cu Înaltul.. 
Acolo unde avea să-L întâlnească pe iubitul ei Isus şi pe Măicuţa Domnului... În 
părticica promisă. Până să ne luăm la revedere, ne-a alunecat din mâini şi s-a stins 
precum un licurici dimineaţa. Această femeie al cărei nume este şi va rămâne: Mama. 

EXERCIŢII DE ADMIRAȚIE 
ELENA OLARIU : “SIMFONIA PĂMÂNTULUI — 
SIMFONIA IUBIRII” — volum în curs de apariţie 


Neobişnuit de obişnuită, născută parcă “din întunericul 
pietrei” şi al humei, dar ţâşnind imperios ca un izvor ce nu 
mai poate fi ținut în frâu, către lumina cea dătătoare de viaţă, 
Elena Olariu este o ființă aparte încât te întrebi care este cea 
adevărată, strălucind şi deschizându-se doar pentru ochi 
deprinşi cu privirea. 

Într-un “ochi de pământ” răsărind ca o floare de colţ, 
jinduitoare de cer şi de cele înalte, trăieşte în arealul moldav, 


frumoasă, nici săracă, nici bogată, mai bine zis — bogat de 

săracă, având o smerenie dârză, o semeție plină de bun simţ şi 
o înțelepciune a simplităţii ori o simplitate a înțelepciunii demnă de cei “smeriţi cu 
inima”, iată cum se înfăţişează dinaintea oamenilor Elena Olariu. Are daruri native, 
dar şi dobândite prin foc, cu un suflet încăpător încât cuprinde în el o întreagă 
suflare de țară, de lume, de univers; cu o aripă agățată de nori şi cealaltă măturând 
cu osârdie ţărâna, suspendată pe aer în formă de cruce vie — aceasta este Elena 
Olariu, pe care o cunosc de o viaţă şi totuşi n-o cunosc, fiindcă n-am văzut-o niciodată. 
O ştiu însă din scrierile sale şi din scrisorile trimise. O descopăr pereche şi mi-o 
adaug inimii mele flămânde de prietenii afective. 

S-ar zice că are, dacă s-ar vorbi de vocaţii, vocaţia tămăduirii prin vorbe, 
prin cuvântul rostit sau desenat sau scrijelat sau aşternut pur şi simplu ca o cuvertură 
călduroasă pe trup şi pe inimi. Dragostea şi sinceritatea ei învăluie, despică, mângâie, 
sfarmă graniți şi ziduri, lasă urme, şanţuri, pe canavaua cărora, lacrimi doldora, 
spală şi primenesc, reîmprospătează, împacă. 

Un om al păcii şi al comuniunii întru sfintele Taine creştine, un împăciuitor, 
moderator şi făcător de dreptate, împărțitor de cuvinte bune şi de senin în suflete, 
aceasta este Elena Olariu — om de cultură, om al cărții, MUCENIC DE CUVÂNT, 
trudind toată viaţa să aşeze o cărămidă la MONUMENTUL CĂRȚII. Fiică a acestui 
pământ pe care-l iubeşte smerită şi îngenuncheată, sărutându-l cu evlavie, dar şi 
fiică a cerului, deținătoare de comori mult mai de preţ decât cele lumești, deținătoare 
de aur sufletesc, nu doar pentru sine, ci, dimpotrivă, pentru semeni. 

Adevărată conştiinţă neadormită a târgului, Elena Olariu nu scrie cu mâna, 
ci scrie cu inima. Mai curând inima ei scrijelează pe aer, pe frunze, pe meninge, pe 

țărână, pe sticlă, pe nisipul fierbinte, pe azurul privirii, cuvinte de neşters care, 
suntem siguri, îşi vor găsi ecoul potrivit, la vreme potrivită. 

S-ar putea crede că această prezentare este o “pledoarie pro domo”. S-ar. 
S-ar putea gândi că există oarece interese, deşi între scriitori, nu prea există accese 
de amabilitate de acest gen, din păcate, ei fiind concurenţi la titlul de cuceritori ai 
nemuririi. Dar fiindcă nemurire există pentru toţi, chiar dacă toți se înghesuie buluc, 
le va ajunge tuturor, ba va mai rămâne. Această prezentare este un exercițiu de 
admiraţie, un execiţiu de bună cuviință şi de iubire sinceră, ca între surate, care 
slujesc aceluiaşi interes : dragostea pentru Cuvânt, fie el scris, rostit, pictat, jucat 
ori mimat şi dorința de împărtăşire a acestuia, de aceea, restricțiile, de orice fel, nu- 
şi au rost. 

Scrierile Elenei Olariu sunt sărbători, “fieste” ale spiritului uman, neîngrădit 
de canoane şi legi, având libertatea de a hălădui, aidoma cailor fără de şei, pe întinsele 
câmpii ale vieții. Iar dacă nu ajunge câmpia, e loc destul de galopat pe cer, alături 
de pegaşii legendari atât de pomeniti în literatura mitică sau poezie. 

Pornind de la o maximă celebră, aleasă ca “motto” — lucru remarcabil, pentru 
că scoate la iveală înțelepciunea universală de-a lungul timpului, ceea ce dovedeşte 
un oarecare grad de erudiție — scriitoarea ţese, brodează artizanal, în fir de lumină, 
sub ploaie de Duh, o întreagă poveste, de auzit, de memorat, de amintit, cu 
învăţăminte reale, care constituie “roada” imediată şi cea pentru mai târziu, pe care 
o vor culege cititorii. Anatomia fiecărei bucăţi de proză are un tâlc. Nu trebuie 
trecute cu vederea sau neglijate darurile absolut gratuite pe care Creatorul, în 
nemărginita Sa mărinimie, le pune la dispoziţie creaturilor. Ne învaţă, cu alte cuvinte, 
să ne bucurăm cu bucuria copilului căruia i s-a oferit o jucărie scumpă. 

Elena Olariu posedă capacitatea rarissimă de a-i face pe oameni să reînveţe 
visarea. Pe cei care odinioară visau dar au uitat să facă acest lucru ca şi pe cei care 
încă n-au deprins exerciţiul fabulos al visării. Fie cu ochii închişi, fie în stare de 
veghe sau semitrezie, autoarea ne poartă prin visele domniei sale, dar, de fapt, ne 
dăm seama foarte curând, că suntem călători prin propriile noastre vise. E o stare 
aproape imponderabilă, benefică, vecină zburării-n Înalt, când te simți uşor, eliberat, 
împăcat cu tine însuţi şi cu cei din jur şi nu vezi nimic altceva în jur decât ţinta 
zborului, lumina aceea unică în care intri treptat, fără să mai simţi vreo înlănţuire 
lumească. 

Meleaguri ştiute sau necunoscute ni se deschid în faţa privirii. Pragul visului 
trebuie trecut, cu bună ştiinţă. 

Travaliul artistic nu se întrevede, laboratorul lăuntric al scriitoarei fiind bine 
amplasat, departe de ochi curioşi. Astfel, cuvintele curg limpezi, nepoticnindu-se, 
fireşti, aşa cum fireşti sunt dintotdeauna, elementele primordiale ca : apa, pământul, 
focul, aerul. 

Cât de simplu şi elocvent totodată e rostul înţeles de scriitoare, potrivit căruia, 
omul — vas ales în grădina, al cărei grădinar suprem este Dumnezeu, nu poate da 
roadă decât dacă e modelat pe dinăuntru, ars de flacăra Duhului, curăţit, stropit cu 
apă sfințită. 

Dar câte neînţelesuri nu se descrifrează — devenind înţelesuri -, din scrierile 
inspirate, izvorâte din sufletul sensibil şi mintea ageră ale acestei generoase doamne! 

Aşa cum singură mărturiseşte, Elena Olariu şi ne îndeamnă : “din cuptorul 
de aur al sufletului, să scoateţi pâinea bine rumenită, nu cumva înăuntru să se- 
aprindă” (Pâinea păcii). 

Absolut admirabile prin simplitate şi acuratețe stilistică, prin forța expresivă 
şi sugestia metaforică sunt aceste invocaţii şi rugi la Dumnezeu pentru sănătatea 
pământului : 

“Nu-i da, Doamne, spicului plinătatea bobului din fiecare an, căci spicul, 
firav acum, toropit de arşița de-afară, se poate frânge... Şi dă-i Doamne, omului 
înțelepciunea mierlei, iuțeala rândunicii, dragostea cerbului şi credincioşia 
câinelui... Că, la ce bun să duci în traista destinului atâta povară, când, din puţinul 
rod al câmpiei, de anul acesta, s-ar putea sătura şi bogatul şi săracul... 

Dă-i strălucirea regală a crinului, ce ştie să-şi plece sfios şi tăcut puritatea, 
chiar dacă străluceşte prin frumuseţe şi este conştient că este floare aleasă...” 
(Pâinea păcii). 

Parcă ar fi desprinse din “Cartea Înţelepciunii” sau dintr-o eventuală “Carte 
a proverbelor răducănene” — subtil adaptate la cotidian, având un caracter didac- 
tic sapiențial, semn că scriitorii şi poeţii sunt şi ei parte din universul mic, supus 
intemperiilor vieții. 

Se pare că pământul este în această carte eroul principal, pe el, sub el şi în 
jurul său petrecându-se toate tainele, bune şi rele, de el ţine întreaga rânduială a 
firii, fără el, ţăranul nu ar exista, n-ar mai fi el însuşi, viaţa sa ar fi de neconceput, s- 
ar preface într-un hibrid, nici om, nici viețuitoare, care ar alerga de colo-colo, 
nemaigăsindu-şi rostul. 

Părtaşă la marile nelinişti ale lumii, Elena Olariu le converteşte în neliniști 
creatoare, materializându-le în mici bijuterii. Cu smerenia uceniţei în faţa Marelui 
Stăpân, Elena Olariu îşi migăleşte prozele ca pe nişte icoane pe sticlă, alege cu grijă 
culorile, cuvintele, le amestecă, apoi le aşterne pe suport, ca pe şevalet, 
împrumutându-le o fărâmă din marele har, din căldura sufletului său înduhovnicit, 
împăcat, îmbunătățit, făcut să bucure, să fericească, să dăinuie... O sumă de atribute 
dau scrierilor sale seninătate, calm, generozitate, deschidere, izvorâte fără doar şi 
poate din iubire. Ele ar putea să-şi capete un loc în rândul valorilor perene ale 
literaturii noastre. 

Operând cu simboluri precum cel al scării bisericii, ruptă în două, închipuind 

prăpastia dintre om şi credință, prefigurare a jertfei sau simbolul bobului de grâu 
care, dacă nu e îngropat în pământ bun, nu dă roadă, truda pământului care “icnind 
de sete şi năduşeală, din ultimele sale resurse, pământul trimite sevă binefăcătoare 
rădăcinilor care reuşesc să supravieţuiască. ” (Pâinea păcii), ori simbolul cămării 
interioare a omului, autoarea îşi pregăteşte plonjarea în oniroprezent, în unele proze 
poematice aproape fantastice precum: “Ureuşul”; “Nunta miresei”; “Învierea — 
botezul inimii” — extraordinar de expresivă, ş.a. Elementele onirice îşi fac simțită 
prezenţa : mâini nevăzute ţinând o coroană, parabola trecerii prin uşile închise în 
“Calea luminii sau Cele zece porunci ale lui Moise” — experienţe duse până la 
limitele suportabilului şi chiar dincolo de acesta, parabola metaforică a corăbiei 
naufragiate — sufletul omenesc — pe stânca numită Cristos ş.a. 

Cu un simţ al limbii demn de invidiat, un stil alert, dezinvolt, cu acele inversări 
de topică a frazei care dau un farmec deosebit prozelor, ieşind din acel loc comun, 
cuminte şi uneori vetust care nu îți mai trezeşte emoții estetice, cu o incredibilă şi 
neaşteptată forță de sugestie, lovindu-te uneori în moalele minţii, având rol de şoc 
electrizant, trezitor din lâncezeală şi agonie, venite mult prea curând pentru un trup 
încă tânăr... autoarea ne face să înţelegem ceea ce n-am înțeles după ani şi ani de 
viață : murim mai întâi sufleteşte, dacă nu avem grijă să ne menţinem spiritul treaz 
şi inima neprihănită. Şi moartea sufletului este mult mai dureroasă decât cea 
trupească. 

În unele pagini răzbate dureros, înstrăinarea copiilor de matcă, de izvor, de 
leagănul naşterii pe care l-au uitat, în graba lor deşartă de a-şi face un rost mai 
acătări... 

Odraslele sufleteşti şi nu numai cele trupeşti, îşi părăsesc genitorii, deveniți 
jucării inutile, cu mersul lor târşit “de la ușa din tindă spre poartă şi iarăşi la uşa 
veşnic deschisă... ” şi vai, cum mai pâlpâie opaițul inimii la fiecare mic foşnet, când 
scârțâie poarta sau cumpăna de la fântână... 

Aidoma tatălui în aşteptarea fiului risipitor, bătrânul satului, devenit 
emblematic prin aşteptare, îndelungă răbdare şi dor sfâşietor, ar dori să mai sărute 
o dată şi să binecuvânteze odrasla, departe plecată, apoi, ca şi copacul, pe dinăuntru 
mâncat de putreziciune, să se odihnească la umbra nucului din fundul grădinii, lângă 
crucea nevăzută a răstignirii. Admirabil acest tablou epico-liric în care personajele 
învie de fiecare dată când privitorii le cercetează mai cu luare aminte... 

În acest univers devenit dintr-o dată străin, omul rămas, vechi de ani, “ar da 
totul — ultima licărire de viaţă, să mai vadă o dată nemărginirea. ” Parfumul tainic 
al nemărginirii se simte discret, de câte ori ochii se deschid limpede spre lume. 

Ceea ce sugerează Elena Olariu este că omul, cândva tânăr la trup şi suflet, 
nemaiîncăpându-i ochii de nemărginire, devine beat de jindul de a mai sorbi paharul, 
odinioară plin de azur, din care se înfrupta inconştient, crezând că 1 se cuvine şi că 

acest potir nu se va goli niciodată. Ei bine, abia când ajungi spre fundul paharului, 
simţi dulceaţa mierii topite... Multe taine se descifrează din aceste scrieri, de exemplu 
: În dibăcia şi inteligenţa lui, omul cunoscând lumina focului, s-a gândit cum să 
producă el flacăra şi s-o folosească, stăpânind-o. Astfel, din ceară, aţă şi foc a făurit 
lumânarea. Numai că, în lucrarea lui a observat că lumina aceea firavă, ca o aţă, ca 
un bot, venea din interior, în urma propriei arderi lăuntrice... Poate că şi aceasta îl 
deosebeşte pe om de celelalte făpturi, făcându-l superior : ştie să-şi făurească singur 
lumina, să nu orbecăie bezmetic, dându-se cu fruntea şi tâmplele de pereţii închisorii 
de-afară. El este purtător de lumină : în ochi, pe chip, în inimă, în suflet, în minte. 
Depinde însă, după ce a dobândit-o, ce doreşte să facă mai apoi cu această lumină. 

În fața unei dovezi de necontestat a prezenţei harului divin în om, cea mai 
îndreptăţită atitudine e aceea de tăcere şi supunere. O tăcere grăitoare, plină de 
semnificaţii, nu prin absenţa cuvintelor, care uneori devin de prisos, ci prin încărcătura 
spirituală atât de ardentă, încât ar putea incendia mintea şi inima. Este un foc 
autocurăţitor şi benefic, căci, în urma lui, nu rămân doar urmele cenușii, dar un trup 
şi o minte întărite de Duh, puternice, limpezi, primitoare, încăpătoare şi pline de 
înțelegere şi solicitudine pentru nevoile semenilor. O astfel de minte şi o astfel de 
inimă posedă autoarea: jertfelnice, nu atât prin jertfirea de sine cât în cea pentru 
altul. Altarul pe care şi l-a ridicat Elena Olariu, departe de a fi împodobit spectaculos 
cu zorzoane, e construit din piatra cea mai pură, piatra de râu, peste care au trecut 
puhoaie şi vârtejuri repetate, încât, în loc s-o distrugă, au întărit-o şi mai mult pentru 
jertfa cea sfântă, pentru jertfa supremă, aidoma celei a lui Cristos, împărtăşirea din 
propriul trup şi propriul sânge a celor dispuşi să primească ofrandă... 

Rezultatul ? O încredere nestrămutată şi o predare necondiționată şi 
nedisimulată în braţele acestui duh al dăruirii şi al bucuriei nemărginite, născătoare 
de lumină în suflet. 

Poemele epice care constituie cea de a doua secțiune a volumului, formează 
un tot unitar, în care iubirea pentru Creator şi creaturile sale îşi găseşte exprimarea 
cea mai elocventă, cea mai plenară, cea mai plastică şi cea mai nuanţată, alcătuind 
un buchet înmiresmat de floricele, atât de gingaşe, încât îţi e teamă să le atingi, fie 
şi cu privirea. Dar ele se cer privite şi amirosite, căci te învăluie în suavul lor veşmânt 
şi pe poartă prin grădini mirifice. 

Artizan, migălind aluatul cuvintelor, Elena Olariu este un trezorier totodată, 
al întâmplărilor diurne constituite ca un amplu poem în proză care, asemenea unui 
fluviu uriaş, îşi adună apele din trăirile cotidiene, dar şi din mireasma amintirirlor 
care au lăsat urme în memoria autoarei. Memoria ei — memoria satului din a cărui 
albie se decantează stări şi sentimente, uneori vulcanice, impetuoase, alteori, 
impalidate de timp. Când amintirile n-o mai încap, când rup zăgazul revărsându-se 
în răscruci, şi se risipesc în patru vânturi deodată, sub forma crucii vii pe care o 

întruchipează, din viscerele timpului său care, de cele mai multe ori sunt întunecate 
sau înnegurate de cenuşa ispitei, Elena Olariu — smulge fărâme de lumină pe care le 
sporeşte până face din ele o făclie uriaşă. Făuritor de lumină, dar mai ales, cel care 
ştie să menţină flacăra să nu se stingă, pentru că o dată stinsă, poate urma o altă 
uriaşă trudă, pentru a o reaprinde. Însoţind pe cale pe cei ce orbecăie, ea ne oferă un 
fir roşu care — aidoma firului Ariadnei, ne va scoate din labirintul patimilor omeneşti, 
din Levantul în care ne complacem, ca să vedem din nou soarele unic, să fim încălziți 
şi întăriţi de razele sale binefăcătoare. Iată ce rol covârșitor poate avea CUVÂNTUL 
SCRIS, asumat, sporit, împărtăşit, cel care va rămâne. 

Singura instanță în fața căreia se va prezenta şi dinaintea căreia, suntem cu 
toţii datori în mod egal — Instanţa Divină — cu biletul de trecere în mâini, pregătit 
din timp, cu jertfă şi stăruinţă sunt, credem, aceste mărinimoase daruri pe care ni le 
oferă, sub forma unor cuvinte mirifice, alcătuind cartea de faţă. Căci jertfa abundă 
Şi se revarsă din fiecare cuvânt, din fiecare silabă. 

Să-ţi exprimi întreaga spiritualitate prin CUVINTE. Numai sub aripa harului, 
totul pare posibil. De aceea, se poate spune, fără urmă de îndoială, că aceste scrieri 
sunt inspirate, aproape canonice. Poate de aceea simţi la contactul cu ele, atingerea 
Duhului, mângâierea aripei Sale, înălțându-ne ca oameni, în căutarea de orizonturi 
sublime. 

Prin scrierile sale, respiră Duhul locului, duhul pământului şi cel al ţăranului 
deprins şi cu bune şi cu rele, care a dobândit din străbuni înțelepciunea de a nu se 
mai mira de nimic, prezentul acesta năvalnic şi impetuos, trecându-l în legile firii. 
Fără a fi resemnaţi, fără a accepta compromisuri sau totul ca pe o fatalitate, oamenii 
locului, smeriţi în ruga lor neîncetată, iau lucrurile aşa cum sunt şi, dacă nu pot să le 
îndrepte, caută măcar să nu le strice mai rău, să le priceapă înţelesul şi partea bună 
a lucrurilor, aşezându-le cu grijă în chinovia sufletului lor, spre păstrare şi mai apoi, 
spre împărtăşire, urmaşilor. Cine mai are urechi de auzit şi de înţeles rostul acestei 
tăceri a pământului? Poate clopotul, martor mut şi el la prefacerile acestea imperioase, 
care a deprins demult să bată singur, “pe limba lui” — chemând oamenii la sfânta 
trezire... 

Iată ce frumoasă profesie de credinţă — devenită o altă “lege de aur” a 
creştinismului, ne oferă Elena Olariu: “Oamenilor, aşa răi cum sunt, trebuie să le 
arăţi dragoste! ... Înfrângându-ţi propriile instincte, înfrângându-te chiar până la 
moartea trupului să dai din dragostea ta, să laşi să curgă din vasul plin cu miere, 
dulceaţa cuvântului... ” (Roadă vieţii). 

Sinteză a gândirii ţărăneşti milenare, aceste scrieri s-ar putea constitui de 
altfel şi în povăţuiri, sentinţe, sfaturi didactice, nesupărătoare însă, făcând parte din 
categoria acelor încântătoare “povăţuiri pentru buna cuviinţă” ale lui Golescu sau 
învăţăturile lui Rudyard Kippling, cu o conotaţie spirituală însă. 


“Primeşte buchetul trimis ofrandă sau dar ! Căci din livada tânără vei 
culege poamele împăcării cu tine...” 

Multe, multe lucruri uitate sau ştiute nicicând, are omul de învăţat de la 
aceste scrieri inedite, de pildă, statul drept, plin de demnitate, în faţa tentaţiilor, 
mersul pe aripi, atunci când picioarele nu-ţi mai ajung, bucuria fără seamăn a iubirii 
de om aidoma lui pe care-l descoperă, chiar lângă dânsul. 

Şi apoi, fiecare ia ce-i lipseşte şi de ce are mai mare nevoie, pe alese, pe 
gândite, şi negândite, pe văzute şi pe ascuns, omul câştigă, dobândeşte averi spirituale 
de netăgăduit, de neruginit şi de nemâncat de carii vremelniciei aceste... 

Această comoară ținută îndeobşte “în vase de lut”, cum a spus Sfântul Apostol 
Pavel, în 2 Cor. 4,7, Elena Olariu o scoate la iveală şi o răspândește. 

Rareori mi-a fost dat, în trecerea de la un autor la altul, ca om al cărţii, de-a 
lungul câtorva decenii de muncă persistentă, să întâlnesc un condei mai spontan, 
mai sui-generis, mai proaspăt în fibrele lui spirituale, în descrierea unui sentiment, 
a unui peisaj, a unei întâmplări, a unei stări, ca şi acesta al Elenei Olariu, poet, 
publicist, eseist, redactor al revistei “Vestea Bună” — din Răducănenii Iaşului! 
Filonul freatic îşi trage seva din însăşi seva acestui pământ mustos, bogat în minerale, 
dar şi din flacăra duhovnicească a harului menit de “ursitoare” — încă de la căpătâiul 
leagănului şi primit mai târziu direct din mâna lui Dumnezeu! 

De aceea, recunoscând realul talent, mă înclin şi spun ca şi poetul : “E unul 
care cântă mai dulce decât mine? / Cu-atât mai bine ţării şi lui cu-atât mai bine”. 

ODAIA CU VEDERE LA FAŢĂ CE NE DUCE SPRE 
VEŞNICIA COPILĂRIEI 
NĂSTASE MARIN, “Fermecate obiceiuri”, 
Editura Şcoala gălăţeană”, Galaţi, 2005. 


Căldură, sinceritate şi plăcerea de a comunica. 
Trei atribute încărcate de inefabil, de “acel ceva plăpând, 
înaripat şi sacru” — îl definesc pe autorul de față, Năstase 
Marin în cartea “Fermecate obiceiuri”, Editura “Şcoala 
Gălăţeană”, 2005. 

Proza sa este ca o odaie mare, curată, cu vedere 
la față, cu ferestrele deschise spre lume, dar şi cu razele 
blânde pătrunzându-ne lăuntrul cel intim şi fermecător 
care este copilăria. 

Universul satului, dintr-un colț de Uitare, cu 
datini laice şi sfinte defilează prin faţa privirilor 
cititorului, antrenându-l, ademenindu-l, firesc, în jocul 
fără de seamăn al vieții trăite, visate, contemplate sau 
numai văzute cu închipuirea. 

În acest vârtej ameţitor, nimeni nu stă pe margine. Eşti prins-surprins în 
acest carusel al bucuriei de a trăi şi o beţie magică te cuprinde. Beţia nostalgică a 
amintirilor, adumbrită de neputința de a îmbrăţişa timpul retrovers, altfel decât cu 
închipuirea. 

Înainte de a pleca dintre cei vii, nu avem dreptul de a ne îngropa propriile 
amintiri, ci onorabila datorie de a le face viabile, revine oricărui trecător prin vremuri. 

De când, mă întreb cu vădită mirare nătângă, n-am mai auzit nimic despre 
sportul nostru național, oina? De când nu mai joacă nimeni turca, leapşa sau rişca? 
După jumătate de veac, acestea pot părea desuete, cât se poate de vetuste şi chiar 
vrednice de ironii. Şi totuşi, ele constituiau principala distracție a copilăretului ru- 
ral sau cel de mahala urbană şi suburbană, prilej de întâlniri, bucurii simple şi comune, 
hârjoneli nevinovate, participare la viaţa forfotitoare a târgului, semnul cert că eşti 
viu şi sănătos la trup şi la minte. 

Astăzi, din nefericire, fiecare copil se joacă singur, în faţa unui ecran, al 
unui monstru metalic cu mii de fire sau al unui munte de jucării care, chiar dacă 
vorbesc, fie şi câteva limbi străine, rămân tot neînsuflețite, oricât s-ar strădui, copilul 
nu le poate da viaţă, nu le poate face să comunice, nu le poate face parteneri de joc 
responsabili, cu care poți să te iei chiar şi la trântă în colţul de uliţă, să-ți juleşti 


56 


genunchii şi coatele, să-ți uzi hăinuţele, să te murdăreşti pe năsuc. Până şi bătăliile 
sunt aseptice pe calculator, chiar dacă uneori sunt însoţite de râuri de vopsea roşie 
care nu mai impresionează nici măcar pe puştii de 2-3 ani ce ştiu să butoneze 
computerul mai înainte chiar de a învăţa vorbitul. Dar şi ei presimt că, dincolo de ce 
văd acolo, se află o mare şi găunoasă minciună, nici măcar bună să-i adoarmă şi să 
le insufle vise plăcute, ci dimpotrivă, provocatoare de traume psihice şi de coşmaruri. 

Tot simulând joaca, mi-e teamă că ar ajunge ca nişte simulacre de copii, sau, 
mai regretabil, simulacre de oameni. Şi cum procesul fertilizării in vitro, deja se 
practică în serie, iar clonarea îşi spune şi ea cuvântul, oamenii treptat îşi vor pierde 
bruma de identitate rămasă din sfintele gene părinteşti, născută din iubire, fruct 
aproape uitat. 

Noi vorbim aici, de fapt, despre lumea a-de-vă-ra-tă, şi nu de cea fabricată 
în serie şi vândută pe tarabe de concerne uriaşe cu fabricanaţi de iluzii sterile, inerte, 
dăunătoare peste măsură, demne de cel mai popular erou-vrăjitor Harry Potter, vândut 
în miliarde de exemplare, ecranizat în mai toate țările, dar care promovează de 
fapt, magia, sub toate albele, negrele şi curcubeicele ei aspecte, sub forma mascată 
a poveştilor pentru copii. 

Ele ucid copilăria, rănesc tinereţea, lovesc maturitatea şi spulberă orice 
speranţă pe care ar fi putut s-o aibă o senectute liniştită. Oricât de bine ar fi scrise 
sau realizate şi oricâte premii ar lua pe mapamond. Succesul se măsoară după 
impactul moral pe care l-ar putea avea asupra sufletelor, după cât zidesc ori ruinează 
edificiul de sine, mănăstirea nefăcută de mână de om, ci de aripă de Duh, a omului. 

Rezultatul : copii delicvenţi, satanişti, vicioşi, atraşi de droguri, perverşi, 
violatori, sadici, ucigaşi, nemiloşi, aroganţi, fără sentimente. De unde sentimente? 
De pe calculator? Sentimentele roboților, ale vrăjitorilor ori ale monştrilor demoniaci 
care bântuie desenele animate, cărțile, filmele pentru adulți? Imaginea virtuală ucide 
sentimentul viu, proaspăt, genuin, germinator de bine în suflete. A clădi, a edifica 
pe aceste temelii şi pe aceste terenuri nisipoase sau pline de loess, o construcție 
durabilă, nu poate fi decât un eşec. Un Turn Babel trufaş care se clatină la prima 
adiere şi se prăbuşeşte la atingerea cu degetul mic. 

Revenind la sporturile naţionale cu care ne mândream şi nu arareori am 
ajuns pe podiumul lumii, ar trebui reînvăţate pentru că astăzi, copiii nici măcar nu 
au auzit de ele. 

Autorul Năstase Marin încearcă în cartea mai sus amintită să reînvie tradiţia 
sănătoasă şi viguroasă a satului, să o tezaurizeze, dacă se poate, nu numai în sufletul 
său, dar în toate sufletele deschise ca să o primească. 

Hora — “din duminicile cu înserări aurii” — fericit prilej de vedere faţă la 
faţă, unde “gurii satului” nu-i scapă nimic, “nici Prostia care sfida Inteligența, nici 
trufaşa Bogăţie care o îmbrâncea pe mândra Sărăcie, nici Neobrăzata Lene care 
călca țanţoşă înaintea Cuminţeniei şi a Vredniciei.” 

Universul satului în întreaga lui complexitate, fărâmă din Marele Univers 
Infinit şi Etern la care purcedem cu fiecare clipă, cu paşi uriaşi şi micuţi, fiecare pe 
potrivă şi la timp cuvenit, este redat cu amănunţime şi cu ascuţit simţ al observaţiei 
de către autor, în pagini plăcute care stârnesc interesul dar şi nostalgia. 

Capăt de lumi, capăt de Univers, margine sau buric de târg, unde “valul cu 
bucurie sonoră se transmitea de la suflet la suflet”, semn că începuse hora, iar lăutarii, 
sub copertina verde şi stufoasă a doi duzi uriaşi, martori foşnitori ai tuturor 
întâmplărilor bune şi rele, - îşi începeau repertoriul, bine alcătuit şi redat cu dăruire 
vecină cu exaltarea, cu măiestria şi virtuozitatea. 

Nimeni nu călca la horă cu suflet sau trup neprimenit. O notă de culoare o 
dau şi leliţele de pe şanţ care, ca un adevărat cor antic, constituie portavocea târgului, 
forfecând tot ce mişcă. 

“Mirajul horei pârjolea fetele şi flăcăii ca lampa pe fluturi” — spune autorul 
cu un umor nostalgic. 

Fulgerul din vârful degetelor îi atingea drept în inimă. Pentru că ei “se 
născuseră cu hora în sânge”. 

Şi, de fapt, mai spune autorul, “ritmul horei este ritmul sufletului omenesc”. 

Arta strigăturii la horă era ca sarea-n bucate. Paşii dansatorilor — sclipiri de 
fulgere, suveica ţesăturii lor formând o armonie perfectă. 

Vijelioasa descărcare a energiilor, un adevărat taifun la care nu ţineau piept 
nici “dobele”, nici “clanareta”, nici “tambalul”. 

“Mucaliţi rafinaţi din neamul lui Păcală”, neobosiţii dansatori învârteau hora 
până când şi noaptea obosea, oboseau şi luna și stelele”. 

Aici iese la iveală un adevăr : hora nu se joacă, ci se trăieşte. Însă lumea ca 
lume, nu-i făcută doar din cântece şi hore, ci şi din pâclă aşternută peste răni sufleteşti 
care, deşi nu se vindecă, rămân învăluite în negura tristeţii din conştiinţa satului. 

Amintirea luminoasă a artistului lăutar Pascu — cel cu sufletul ca un cântec 
fără sfârşit, meşter iscusit artizan şi priceput în toate, a rămas doar în “rama neagră 
a unei fotografii”. 

Blestem mioritic? Sufletul curat, prosperitatea, harurile cu care fusese 
înzestrat, au atras bolgiile, invidia şi răutatea neputincioşilor care au pus la cale 
fărădelegea. Peste cântecul îngeresc, negrul tăcerii, ca un blam al vocii colective a 
satului, care, o vreme, n-a mai horit, n-a mai ascultat cântecele lăutarului devenit o 
legendă luminoasă. 

Un umor de un tragism aparte bântuie scrierile, mai ales că fermecata lume 
cu fermecătoarele şi fermecatele ei obiceiuri, nu era chiar atât de roz. 

Existau şi atunci ca şi întotdeauna ură, invidie, egoism, neputinţă, ironic, 
sete de răzbunare, râs de răul altuia şi de moartea caprei vecinului, ca peste tot, ca 
pretutindeni, de când lumea e lume. 

Dar românul a ştiut dintotdeauna să facă haz de necaz şi în faţa nedreptății şi 
a nenorocirii a ştiut să joace, să chiuie chiar cu sufletul amar. “Ce-am avut şi ce-am 
pierdut? Caprele tot şapte sunt”. 

Astfel şi-a salvat sufletul în vreme de aspră prigoană. 

Virtuosul Călin vioristul, altă figură pitorescă de lăutar care ştie a iubi cu 
vioara, făcând femeile să-l îndrăgească, să fugă chiar după el, părăsindu-şi familia, 
căci vioara lui le mângâia, le alinta, le ostoia durereile, era vie şi-i simțeau sunetul 
împlântat în viscere. 

Din iubirea lor şi față de ele, Călin crea “cântece de dor, hore de vis, sârbe 
ameţitoare”. 

Scriitorul reînvie o lume al cărei farmec încă mai fascinează sufletele 
neprihănite, însetate de frumos, dar care, din nebăgare de seamă, se poate risipsi 
“ca pulberea aurie a asfinţitului”. 

Dincolo de obiceiurile Goviei, Hăilăişei, redescoperim sufletul reavăn al 
ţăranului român, încercat dar, cu atât mai simţitor la capriciile vremurilor trecute, 
prezente şi mai cu seamă, viitoare. 

Strigătul odoarelor la Govie are o cheie al cărei cifru, o dată descifrat, puteai 
accede la sufletul gingaş al proprietarelor acestor “obiecte”, care reprezentau bucăţi 
din visele lor, stropi din dorinţele lor. La Govie, prin odoare se expuneau suflete şi 
caractere. 

Treptat, spune autorul cu amărăciune, Govia s-a transformat în “pasăre cu 
aripi de salcie şi pene sclipitoare de liliac înflorit, zboară mută prin negura istoriei, 
spre un țărm nevăzut, necunoscut, spre Nicăieri” — adaugă cu ironie amară autorul. 

Autorul ne povesteşte cu un har înnăscut despre oameni al căror suflet era ca 
un cântec fără sfârşit. Lumina bucuriei izvora din ei. 

În săptămâna Rusaliilor, “Căluşul” cu jucătorii lui nemaipomeniți, cu vătaful 
şi cu Mutul călușarilor, cu strigătele lor “Hăilăişa” precum şi bătutul cu opincile şi 
beţele lustruite şi împodobite cu panglici colorate, făceau pământul să reverbereze, 
trezindu-l din somnul adânc, din amorţirea lui aparentă, propulsând dansatorii cât 
mai sus, într-un circuit electrizant ca un iureş de foc. 

“Râuri de lavă fierbinte păreau căluşarii, izvorâte din adâncurile pământului. 
Trupurile lor — torţe aprinse în răsuciri ameţitoare, iar feţele lor, - flăcări orbitoare 
în mişcări magice.” (“Hăilăişa”). 

De-atâta dans se desfundau butoaiele cerului şi ale pământului şi curgea, se 
revărsa bucuria într-o curgere electrizantă. Era ca o baie de lumină duhovnicească 
dăruind speranţa veşniciei. 

Şi apoi, clipele magice ale colindelor “live” — ale copiilor în cete, cu beţele 
şi traistele lor de adunat “bolindeţe”. (“Bolindeţe”). 

Un umor frust, sănătos, stenic cutreieră prozele, nefăcând rabat de la buna 
cuviință, aşa cum reiese din povestirea amintită, unde sunt relatate datini cu simboluri 
cristianice, semnificând Naşterea Pruncului ceresc în ieslea săracă. Apoi colindatul 
în Săptămâna Mare a Paştilor cu “Câţu-Mâţu”. 

În Vinerea Mare trecerea pe sub masă, la Biserică, apoi Sfânta Împărtăşanie 
de sâmbătă, ungerea cu mir şi în sfârşit Învierea, pentru care oamenii se pregăteau 
îndelung primenindu-şi, nu numai casele sau trupurile, dar şi sufletele, pentru a 
putea primi cum se cuvine Lumina Pascală — garanţie a Învierii veşnice. 

Un ascuţit simţ justițiar ne face să credem că umorul amar din aceste proze 
autobiografice, nu este deloc gratuit sau întâmplător. Satira despică precum iataganul 
conştiinţele laxe, silindu-le să-şi delimiteze poziţiile. Altfel vom fi răspunzători, nu 
numai pentru sufletele noastre, dar şi pentru ale celor care ni s-au dat în grijă. Căci, 
cel mai mare rău — este când cei buni nu fac nimic, se spune într-o cugetare. 

E mult mai comod să stai pe margine, să nu te implici. Dar în faţa Conştiinţei 
Universale, poți ajunge să regreţi ce n-ai făcut, mai curând decât ceea ce ai făcut din 
întâmplare. Responsabilitatea e mai degrabă comună decât particulară. 

Întrebarea firească : cine a făcut obiceiurile, are un răspuns pe măsură — ni- 
l oferă autorul : “O dată create, nu se ştie de cine şi în ce împrejurări, obiceiurile nu 
mai depind de oameni, ci oamenii de obiceiuri” — şi în aceasta stă cheia cărţii de 
față. (“Dat la grindă”). 

Unele din aceste obiceiuri cum e “datul la grindă”, au creat pretextul evocării 
unor oameni deosebiți, înzestrați cu daruri alese, cum a fost “Coana Moaşa”, 
respectată în sat pentru calitățile sale. 

De lăsatul secului, flăcăii strigau la focuri, ştirile satului, ultimele noutăți, 
prilej de haz şi satiră dar şi creând situații comice în care cei vizaţi nu se supărau, 
dimpotrivă, făceau haz, căci românul ştie să facă haz în orice împrejurare şi mai cu 
seamă, haz de necaz. 

Cimiliturile erau ticluite dinainte şi nu scăpa nimeni. Înzestrat cu un dar de 
povestitor demn de Ion al lui Ştefan al Petrei Ciubotaru din Humuleşti, devenit 
nemuritor, tocmai datorită acestui har, autorul de față, în “Cuvântul de la început”, 
aluzie biblică la Logosul care exista încă dinainte de început, mărturiseşte că scrierea 
sa nu e un studiu social sau etnografic şi e bine că nu e aşa. Căci e mai mult decât 
atât, e scrisă cu căldură şi e alcătuită din bucăţi incendescente de suflet. E aurul pur 
izvorât din străfundurile firii, cel care răzbate şi străluceşte mai intens decât orice 
diamant, şi mai ales, strălucirea lui, fără să fie orbitoare, cade, aşa cum cad razele 
soarelui peste toţi, fără umbre şi ascunzişuri. 

Şi poate că în aceasta constă adevărata valoare, cea care ne va rămâne drept 
moştenire de preţ, tuturora. 

Prin simplitate, candoare, bun simţ şi acele valori morale care, în pofida 
valului teribil de frivolitate, nu vor pieri niciodată. 


12 martie 2006 

PAUL SÂN-PETRU ȘI POEZIA ARDERII DE TOT 
(Universul în 38 de rondeluri) 
Paul Sân-Petru „Mersul în vârful peniţei” 
Ed. Cronica, Iaşi, 2005. Coperta şi ilustrațiile: Paul Sân-Petru 
după sculpturile autorului. 


Când rosteşti cuvântul univers, gândul te duce la ceva 
infinit, nemărginit, dincolo de timp şi de spaţiu. 

O fărâmă de Univers există în fiecare om, în fiecare viață. 
Omul este o lume. O lume de cercetat, de câştigat, de luat în 
stăpânire. Câţi oameni populează o carte? O felie de univers poți 
găsi într-o filă. Într-o frază, într-un vers, într-un cuvânt, într-un 
om, într-un atom. De ce nu şi într-un rondel? 

Un autor spunea că dacă iubeşti lumea basmului eşti mai 
bogat, cel puţin cu o lume. Cât ne-am îmbogăţit noi, citind, un 
noian de cărţi într-o jumătate de viață? Cealaltă jumătate trăind-o rememorând lumea 
văzută într-o mie de oglinzi reflectorizante, prin ochii cuvintelor pe care le-am 
parcurs? Ochi şi cuvinte scrijelate subtil pe meninge. 

Cu ce ne vom alege din acest tezaur zăvorât, ori dimpotrivă, pus la îndemână 
celor dispuşi să-l ia în posesie? 

Cu o infinitate de imagini color, cerându-şi dreptul la reînviere. 

O carte — o lume. O mie de cărţi — un univers. Fragmentat, alcătuit. Clădit cu 
minuţie. 

Un astfel de univers ni se deschide generos, cu farmecul dând pe dinafară, 
răsfoind filele acestui volum rarissim în speţă, în care, adepţii formei fixe în lirică şi 
nu numai, pot descoperi adevărate delicii. 

Magistral construit pe scheletul rondelului clasic, volumul reprezintă o 
demonstrație de virtuozitate în care capelmaistrul şi dirijorul fac corp comun cu 
ansamblul orchestrei şi al soliştilor, pentru ca melodia să curgă armonios, spre 
înălțimile de invidiat ale Olimpului, acolo unde doar zeii se îmbată cu miresmele 
tari ale frumuseţii desăvârşite şi unde absinthul este nelipsit. 

Aceste cuvinte nu se vor a fi doar o cronică de întâmpinare, ci şi un salut 
călduros şi plin de reverență pentru poetul şi omul care, trecând peste surzenia, 
orbirea şi muţenia cotidiană, oferă o şansă Poeziei — această Regină zdrenţe, să 
dăinuie. 

Gestul său e aidoma unui salt săvârşit de la trapez, fără plasă. Dar cum 
poetul e prin definiţie un străvisător, se angajează plenar în acest zbor şi ținând 

respirația lumii în palmă, ne poartă cu el spre marile înălțimi ale munţilor cereşti, 
acolo unde fluxul umbrelor nu ajunge. 

Mergând pe structura antică a coriambului, în care piciorul de vers de patru 
silabe este format dintr-un troheu şi un iamb, dar brodând artizanal pe o nouă 
alesătură, cea a rondelului (specie a poeziei lirice cu formă fixă având 13 sau 14 
versuri repartizate în trei strofe în care primul vers este identic cu al 7-lea şi al 13- 
lea, iar al 2-lea, cu al patrulea şi cu ultimul vers), Paul Sân-Petru valsează ritmic, 
obţinând un motiv decorativ colorat de arta măiastră a cuvântului, având ca 
determinant — muzicalitatea iar ca semnificant — ideea creaţiei în general şi a 
creatorului în special. 

Aceste duble rondeluri în coriamb, pe diferite teme, par adevărate sarsuelle, 
în care paşii măsuraţi şi uneori improvizaţi ai balerinilor se-mpletesc şi se 
armonizează perfect, în susurul muzicii baroce. 

Varietatea tematică, de la mitul ziditorului căruia-i trebuie o jertfă de aşezat 
la temelie: „ochi de zidar,/ umblă şi vezi dacă ai ce/ pune în zid/ vamă a pietrelor 
laice/” („Dublu rondel în coriamb întru bucuria zidarului”), la zestrea spirituală ce 
rămâne spre moştenire urmaşilor : „sângele meu/ sceptru vi-l las jumătate/ el 
guvernând/ căile-n lung neaflate”; dar şi : „crini peste glod/ osul din oasele mele/” 
(„Dublu rondel în coriamb pentru urmaşii mei”). 

Luându-şi ca sfetnic timpul, care-l asigură că „totul încă se poate” — autorul 
îşi trece în revistă panoplia şi-şi află : „steagul vrăjmaş/ stă zdrenţuit în proptele/ 
arme mai am/ încă-n cămări neumblate”- iar condiţia este, desigur : „sângele meu/ 
dacă-l aveți jumătate”"(,„„Dublu rondel în coriamb pentru urmaşii mei”). 

Singurul regret este că : „tu nu mai urci/ drum de cuvinte cu mine” („Dublu 
rondel în coriamb al harpei în răscruci”) - fapt reflectat în însingurarea poetului 
care nu poate să împartă cuvântul cu nimeni. 

Chiar dacă „pierderi de-acum sunt puţine”, şi „parcă de-un timp/ simt 
ocolindu-mă roua”, oboseala şi rictusul de expresie îşi spun voluptoase cuvântul, 
chiar dacă „muguri străini/ pragul de flori mi-l întrece” — autorul, într-un veritabil 
salt al depăşirii de sine, declamă : „Vreau să-mi înving/ astăzi altoiul fățarnic/ altui 
văzduh/ creanga s-o-nclin lăturalnic” („Dublu rondel în coriamb al celuilalt eu”). 

Tema aşteptării în istoria literaturii a avut mii de nuanţe, însă au rămas ca 
repere, aşteptarea aventurierului Ulise de către Penelopa; aşteptarea pribeagului 
Peer Gynt de către frumoasa Solveyg : „Vine-mblânzind/ coajă cu coajă de zare/ 
Dor umblător/ miezul din miez care doare” ; „Cum aşteptai/ prinsă de marginea 
lumii/ Solveyg de dor/ Solveyg de nea şi petunii/ ploaie-n trei nopți/ aurul laudei 
lumii” („Dublu rondel în coriamb pentru Solveyg”). 

„Scriu lângă foc/ parcă aş pune de pâine/ latră din cer/ Stelele-n formă de 
Câine” („Dublul rondel în coriamb al Pietrei Teiului”) — spune poetul — înconjurat 

de linişte ca de o apă şi ispitit de Lorelei, a cărei barcă se îngroapă-n uitare. 

„lată ne-ajung/ până-n ureche petale” — declară Paul Sân- Petru în faţa căruia 
două alternative s-au deschis : „cum am aflat/ sensu-nzeirii prin altul/ ori am urcat/ 
ori coborâse înaltul” ( „Dublu rondel în coriamb al Marelui verde”). 

Când „frigul cernut/ sperie vinul şi mirii”, „Pasărea doar/ cântec cu cântec 
încearcă/ frunza-n păduri/ verde târziu s-o întoarcă” („Dublu rondel în coriamb al 
timpuriului anotimp”). 

Predispoziţia spre jertfire, spre ardere de tot, atât de proprie spiritului creştin, 
se regăseşte, de altfel în multe rondeluri : „Stranii tăceri/ floarea din glas ţi-o urmează 
/ Soarele meu/ încă-ţi mai este amiază/ piatră-ţi mai sunt/ pusă în unghi de zidire/ 
rana ce-o port/urmă-i pe-un mers de privire” („Dublu rondel în coriamb al timpuriului 
anotimp”), şi : „Zilei zeiești/ iată-i răsplata din vreme! arderi de tot/ puse pe-altar de 
poeme” („Dublu rondel în coriamb al limpezirii”). 

Luând poezia ca ardere de tot, autorul ajunge la deplina limpezire în care nu 
se mai teme de cerberi, de timpul depărtat, de „gândul rărit” care „creşte în tine 
târziul” — astfel încât poate să-ntrebe cu serenitate : „Ce poţi să-mi spui despre 
pierderi?” („Dublul rondel în coriamb al limpezirii”). 

Vine o vreme când „bolta cu ploi/ nu e destul de înaltă”, când „soare mai 
strâmt/ zilnic solstiţiu-l subţie/ palid urcuş/ gâfâie-n seva pustie;” când „somnul 
prelung/ plăsmuie vise de humă” iar poetul, chiar dacă : „aripi şi cânt/ cum şi-au 
pierdut aşezarea/ eu mai rămân/ vultur pe toată culoarea” („Dublu rondel în coriamb 
al crengii spre toamnă”). 

Trecând peste toate treptele desăvârşirii spirituale, Paul Sân- Petru urcă prin 
acest volum atât de inedit prin formă şi conținut, culmile deplinei maturităţi poetice. 

SFÂNTUL FRANCISC - MODEL PARADIGMATIC 
ÎN URMAREA LUI CRISTOS 
ȘTEFAN ACATRINEI, “Sfântul Francisc şi Sfânta Clara”, 
Editura “Serafica”, Roman, 2005 


r——_ Cartea de față ar putea fi numită “O incursiune în 
epopeea mişcării minoritice”. S-ar crede că nimic nu 
Sfantul Francisce mai poate fi descoperit legat de universul franciscan. 
şi Cercetătorii au mult de colindat pe cărări uneori bătătorite 
Sfanta Clara încât îşi pot epuiza toate resursele de apă vie, trezindu-se 
totuşi pe urme ştiute, în hăţişurile istoriei, învăluiţi în ceața 
miturilor, a legendelor înflorite, exagerate şi uneori 
mistificate după dimensiunea admiraţiei şi pietăţii față de 
sfântul favorit. 
Cu toate acestea, mereu se vor găsi spirite cerce- 
tătoare, fascinate de filonul de lumină freatic care să aducă 
un plus de aer proaspăt printre prăfuitele manuscrise ale 


hagiografilor. 

Este ceea ce face autorul lucrării de față, părintele Ştefan Acatrinei, 
O.F.M.Conv. care, cu asiduitate şi răbdare, ne introduce în acest univers fascinant 
ce a dat naştere unuia dintre cei mai remarcabili sfinți care şi-a pus amprenta definitiv, 
nu numai pe spiritualitatea Evului Mediu dar şi a timpurilor moderne. 

Urmărim dinamica dezvoltării numerice şi spirituale a istoriei Ordinului 
Franciscan pe parcursul a circa opt veacuri, în drumul său spre Cetatea din Ceruri, 
având ca suport promisiunea Testament a Seraficului Părinte Francisc, făcută 
tuturor acelor care vor intra în Ordin din timpurile sale până la sfârşitul veacurilor : 
“Cine ține seama de acestea, să fie binecuvântat în cer de Tatăl preainalt şi să aibă 
parte încă de pe pământ de binecuvântarea preaiubitului Său Fiu, împreună cu 
Sfântul Spirit Mângăâietorul şi cu toate tăriile cerului şi cu toți sfinții” (Test, 40) — 
promisiunea transformată în binecuvântare şi care se regăseşte şi în Testamentul 
din Siena : “Scrie, că îi binecuvântez pe toți fraţii mei, care sunt în ordin şi care 
vor veni până la sfârşitul lumii...” (Test. din Siena,1). 

Mesajul care se desprinde din lucrare este o propunere de viață, nu atât a 
diverselor comunităţi, cât a fiecărui creştin în parte, este o provocare la convertire, 
la schimbarea radicală a vieţii, de înaintare pe calea desăvârşirii. 

Se ştie, viaţa religioasă este o carismă, îmbrăţişarea şi statornicia în această 
condiţie de viaţă e un har deosebit. Un “Ordin” religios face parte din corpul social 

al Bisericii cu tot cu doctrina sa, constituțiunile sale organice, cu tradițiile sale, iar 
aceasta nu anulează esenţa dinamică a “Ordinului”. Principiul reînnoirii dinamice 
— include şi revenirea repetată la izvoare, la “aspiraţiile originare, la spiritul şi idealul 
fondatorului” (Mesagerul Sfântului Anton, iulie 1995, “Carisma franciscană”). 

Fără îndoială că spiritualitatea franciscană este una dintre cele mai fascinante 
forme de înaintare pe calea cunoaşterii şi desăvârşirii religioase, după exemplul 
reprezentantului său, formă care exercită o atracţie deosebită nu numai în rândul 
creştinilor, de aproape opt secole, dar şi al necreştinilor. Ea se întemeiază pe carisma 
celui care a propus contemporanilor săi un mod de viaţă atât de simplu în aparență, 
încât, nu numai că uimea, dar această uimire se transforma aproape întotdeauna în 
perplexitate. În realitate însă, a te apropia de Dumnezeu pe calea simplităţii, nu este 
un lucru atât de lesne de înfăptuit, cu atât mai mult cu cât oamenii, îndeobşte, caută 
lucruri care nu au nimic de-a face cu simplitatea şi smerenia franciscnaă. 

Calea propusă de Sfântul Francisc constituie o adevărată răsturnare de valori 
şi ierarhii, aşa cum este şi calea propusă de Isus Cristos şi, nu e de mirare că 
Francisc însuşi s-a socotit “Novellus pazzus in mundo”. Calea simplităţii şi a 
smereniei reflectă originalitatea şi specificitatea vocației sale. 

Impactul pe care acest mod de slujire l-a avut asupra contemporanilor ca şi 
a generaţiilor succesive demonstrează, dacă mai era nevoie, viabilitatea demersului 
său spiritual, cel mai răspândit în întreaga lume. Însă, în ce măsură carisma 
franciscană este un “modus vivendi”, pentru tânărul creştin şi cum poate fi actualizată 
această carismă în condiţiile de specificitate puse la dispoziţie omului de societatea 
de consum, şi în chip deosebit, cât de fideli pot rămâne votului de sărăcie — fraţii 
franciscani -, la aceste întrebări şi încă la altele, la fel de incitante, încearcă să ne 
răspundă şi să ne convingă cu stăruință, autorul lucrării. 

Teolog şi pedagog totodată, având menirea, nu numai de a enunta precepte, 
dar şi de a le face înţelese, a le transpune în viață, dându-le formă şi conţinut, 
părintele Ştefan Acatrinei a înţeles că opera teologică, dincolo de canoanele în care 
este încadrată, rămâne un edificiu durabil la temelia căruia se află pietrele rare ale 
înțelepciunii, cunoaşterii, înțelegerii, spiritului de jertfă, răbdării, iubirii creştine, şi 
îndeobşte a celorlalte virtuţi. În sanctuarul de sine, autorul a păstrat trei nestemate : 
sărăcia, castitatea şi ascultarea, aceste carisme atât de scumpe Seraficului Părinte 
Francisc. Ele îi împodobesc trupul şi sufletul, îi înnobilează spiritul, răsfrângându- 
şi razele în afară spre luminarea semenilor şi a discipolilor. 

Şi poate că ceea ce e cu adevărat valoros, rămâne tensiunea între ceea ce 
este spus şi ceea ce este tainic, de neexprimat în cuvinte, de rostit cu “şoaptele 
Duhului”. Şi aceste taine se află încrustate printre rânduri, în spaţiile dintre cuvinte, 
în sugestiile de reflexivitate, în întrebările care îţi încolțesc, nechemate în minte. 

Un astfel de demers — pertinent şi responsabil e menit, nu numai să edifice, 
dar şi să ilumineze sufletele. 

Abordarea în cheie teologică a vieții şi carismei autentic franciscane sporeşte 
şi suscită interesul de lectură. Iar rezultatele acestei cercetări şi exegeze teologice, 
alcătuindu-se într-un tot semnificativ, servesc comunitatea, avându-și izvorul în 
trecut, activând în prezent şi proiectându-şi efectele în viitor. 

Se cuvine o mică precizare : rândurile de față sunt doar un punct de vedere 
personal al cititorului însetat şi nu se constituie într-o referință critică, întrucât nu 
pot emite judecăţi de valoare ferme asupra unei lucrări teologice de o asemenea 
anvergură. Această prezentare poate cel mult să constituie un îndemn la o lectură 
fundamentală, necesară, plăcută, utilă, constructivă în procesul de edificare a 
persoanei şi pentru înaintarea pe o cale luminoasă spre atât de râvnita desăvârşire 
creştină. 

Lucrarea de doctorat a părintelui Ştefan Acatrinei este precum o torță aprinsă, 
purtată de sportivul elen, flacără care va dăinui şi care, transmisă din mână în mână, 
face ca focul sacru să dăinuie din generaţie în generaţie, ca un arc peste milenii. 
Importanţa şi originalitatea ei constau tocmai în transpunerea în viaţă a carismei 
franciscane şi aducerea ei la zi (aggiornare), astfel încât să nu mai rămână încremenită 
în hotarele secolelor XII, XIII, ci, înaintând în câmpul dinamic al Duhului Sfânt, să 
răspândească parfumul inefabil al acestei simplități şi comuniuni dintre vorbă şi 
faptă, făcând din orice ocazie, prilej de sfinţenie. 

“Dă-ţi seama că, oricine ai fi, eşti iubit” — poate că de la aceste cuvinte, 
transformate în motto, ale Papei loan Paul al II-lea, ar trebui începută intervenția 
de faţă, căci această carte îți conferă un sentiment tainic de încredere dacă nu în 
tine, cel puţin faţă de uriaşa forță care se degajă din starea de copil al lui Dumnezeu 
şi sentimentul stenic al apartenenţei la marea familie. Şi ţie, nu-ţi va rămâne altceva 
de făcut decât să te laşi condus de mână prin această lume, în acest univers, către 
noi poteci care ţi se deschid şi te cheamă. 

Pentru a ne face o imagine adecvată, cât mai aproape de adevăr, se cuvine o 
trecere în revistă a principalelor teme abordate de autor, care vizează trăsăturile 
specifice ale spiritualităţii franciscane reflectate în viața şi Scrierile Sfântului 
Francisc şi ale Sfintei Clara şi, în mod deosebit, carisma sărăciei, a ascultării, a 
castităţii, a umilinţei, urmarea lui Cristos în suferință, legătura cu Sfinții Părinţi şi 
cu mediul monahal al timpului respectiv, dimensiuni majore ale spirtualității primei 
minorități franciscane. Autorul nu se mulţumeşte cu o privire exhaustivă, 
panoramatică, ci încearcă să pătrundă în miezul fenomenului franciscan care a dat 
naştere unui Ordin atât de răspândit în lume. 

O astfel de întreprindere laborioasă, a necesitat, fără îndoială, o documentare 
amplă şi minuțioasă, o cercetare obiectivă, din care izvorăşte încă, o căldură inefabilă 
din iubirea faţă de acest sfânt Patron, atât de carismatic şi de îndrăgit. Francisc 
însuşi a fost un miez de foc care a ars continuu şi s-a mistuit până la sfârşit din 

iubire față de Acela pe care dorea să-L imite şi cu care voia să se identifice în 
suferință. Nu e de mirare, aşadar, că el continuă să împrăştie scântei de iubire pentru 
Isus şi acum şi, neîndoios, până la sfârşitul veacurilor, atrăgând ca un magnet, zeci 
de generaţii de creştini evlavioşi. 

Autorul vrea să explice în paginile cărții în ce constă, de fapt, această uimitoare 
forță de atracție. 

Sfântul Francisc este o apariţie marcantă în istorie într-o perioadă de mari 
transformări pe toate planurile în lumea europeană. Aspectele istorice în care s-a 
dezvoltat Ordinul sunt legate de Evul Mediu, respectiv sfârşitul secolului al XI-lea 
şi începutul secolului al XII-lea, perioadă marcată de un profund progres la toate 
nivelurile, după opinia comună a istoricilor acestei perioade fecunde. 

Sfântul Francisc nu poate fi rupt din contextul timpului său, de arealul în 
care s-a născut şi a crescut, cu toate că nimbul său străluceşte peste timpuri şi spații, 
transgresând istoria, lumea aceasta şi lumea de dincolo. 

Secolul XII — epocă zbuciumată şi foarte încordată din istoria Europei şi a 
Bisericii obosită de scindări şi lupte intestine pentru glorie şi putere, are la bază o 
societate caracterizată pe de o parte de mentalitatea profitului imediat, a acumulării 
de capital, de abuzul banilor, iar pe de altă parte, de noi forme de sărăcie şi violenţă. 
Paralel cu dezvoltarea socio-economică se poate vorbi şi de o dezvoltare a 
spiritualității şi pietăţii populare concretizată în pelerinaje, schimburi de idei, 
creşterea nivelului cultural al întregii societăți. 

Pentru a-l integra în acest context ca şi pentru a sublinia nota de prospeţime, 
noutatea stilului de viață, fascinația şi puternica atracţie pe care o exercita el ca 
persoană ca şi Ordinul proaspăt înfiinţat, autorul lucrării oferă o panoramă a situaţiei 
socio-politico-ecleziastice a Europei acelei epoci, după cum mărturiseşte în 
Capitolul I şi, în chip deosebit, aspectul convertirii atât de spectaculoase a lui 
Francisc, devenit, dintr-unul din cei mai înstăriți tineri ai oraşului, în scurt timp, un 
om dezlipit total de cele materiale, disprețuind tot ce-l îndepărta de Isus Cristos 
Răstignit, modelul suprem al sărăciei şi nimicirii de Sine. 

Noul stil de viaţă, atât de uimitor, atât de insolit prin simplitatea şi naturaleţea 
sa, a avut ca urmare o schimbare radicală de mentalitate în societatea acelui timp, 
determinând pe mulți tineri la alegeri radicale şi definitive precum şi focalizarea în 
jurul persoanei lui Francisc a nucleului primei fraternități. 

Nici că se poate fenomen mai paradoxal în esenţa sa, dar Dumnezeu, care 
conduce cu grijă paternă paşii tuturor, de aşa ceva avea nevoie, în timpurile acelea, 
când se punea atât preț pe bunurile şi prosperitatea materială — o dezlipire totală de 
acestea. Şi Francisc a fost omul providenţial, venit la timp să schimbe viața multora 
dintre semenii care se îndepărtaseră de mesajul Evanghelic. Şi această întoarcere la 
izvoarele creştine a fost fără precedent. 

Toate acestea pe fondul unui progres rapid în toate domeniile vieţii sociale 
care a creat premisele unei îmbogăţiri rapide a păturilor feudale, făcând trecerea de 
la sistemul feudal la cel burghez. Ne este oferită, aşadar, o amplă frescă istorică, 
socială şi politică vizând amurgul epocii feudale şi zorii unei noi epoci: burghezia, 
cu tot ceea ce a adus ea — înflorirea comerţului, renaşterea oraşelor, schimbarea 
raporturilor sociale şi acel iz de libertate care nu incumbă neapărat descătuşarea de 
vechile forme de aservire, ci, dobândirea unor noi forme de subordonare, tot mai 
subtile, dar la fel de nedrepte, de inumane, bazate pe supremaţia banului şi a bogățiilor 
materiale, de fapt, tot un fel de relaţii de dominare, sub altă haină. Puternica piramidă 
de raporturi umane sprijinită integral pe proprietatea feudală, atât de înrădăcinată, 
pare că se năruie în faţa acestui nou tip de relaţii. Şi schimbarea nu se face fără un 
țipăt de sfâşiere. Este o răsturnare de ierarhii cu totul spectaculoasă, căci stăpânul 
de drept, feudalul, pare că nu mai are nici o putere, devenind ceva mai jos decât 
sclavul. Iar la întrebarea : “Francisc, pe cine vrei să slujeşti, pe stăpân sau pe 
slugă?” — acest spirit clarvăzător întrevede răspunsul menit să-i schimbe total 
viziunea asupra vieții. Niciunul nu e atât de vrednic de slujire precum Acela care s- 
a făcut pe Sine însuşi sclav, din dragoste pentru oameni. 

În aceste condiţii, pământul de care eşti legat, oamenii pe care-i slujeşti, 
sistemul de relaţii căruia îi eşti subordonat, nu mai înseamnă nimic, lucrurile iau o 
întorsătură neaşteptată şi chiar spectaculoasă, aşa cum vedem din lepădarea de 
către Francisc a veşmintelor părinteşti în faţa episcopului şi a asistenţei, acest gest 
uimitor şi insolit pentru acea epocă, în care sistemul de relaţii era bine statornicit, 
capătă valoare de simbol, semnificând lepădarea totală de sine pentru a-L urma pe 
Cristos şi recunoaşterea dependenței filiale numai faţă de Tatăl ceresc. 

Este aceasta o altă formă de libertate într-o vreme când fiecare om era 
subordonat sistemului ierarhic structurat, cu reguli înțepenite, rigide, încât o astfel 
de lepădare era echivalentă cu un act aproape nebunesc? Da, este o formă de libertate 
nouă, la care acced doar sufletele alese, în dorinţa lor de a ajunge pe culmile cele 
mai înalte ale spiritualităţii şi desăvârşirii. 

De altminteri, spiritualitatea monastică era centrată, tot pe exaltarea 
îndepărtării de lume (fugit mundi), aceasta devenind cea mai înaltă aspirație creştină. 

Autorul prezintă succint câteva trăsături principale ale fizionomiei istorico- 
spirituale a Sfântului Francisc. Temperamentul cavaleresc era mai adecvat 
ambientului feudal specific trubadurilor care lăudau virtuţi cum ar fi : libertatea, 
loialitatea, compasiunea faţă de cei neajutorați, politețea, ş.a. Francisc purifică şi 
transformă aceste valori naturale în spiritul credinţei, în căi evanghelice pe care le 
propune tuturor celor care se simt îndemnați să-l urmeze. 

Evenimentele decisive din viaţa lui Francisc, cum ar fi întâlnirea cu leprosul, 
întoarcerea din drum de la Puglia după ce auzise vocea care-l întreba pe cine vrea 

să slujească pe stăpân ori pe slujitor, colocviul cu Răstignitul de la San Damiano, 
deşi par de o simplitate cuceritoare, sunt rodul unei perioade lungi şi zbuciumate de 
maturizare interioară, de acumulări şi meditații, conştientizarea de sine şi de ceea 
ce reprezintă în ochii celorlalți, etc. Autorul lucrării pune accent pe momentul cen- 
tral al convertirii lui Francisc şi anume înţelegerea suferinţei sufletului şi a trupului 
ca pe o reflexie a patimilor lui Cristos şi ca o participare la ele — şi acest moment 
reprezintă cheia de boltă a întregii lucrări. Convertirea constituie pentru Francisc o 
schimbare progresivă, de fapt, închis în intimitatea sa, după care face pasul radical 
: “Şi-apoi, am cugetat o vreme şi am părăsit lumea” — spune el în Testament 4. 

Adevăratul izvor al convertirii lui este însuşi Dumnezeu şi Francisc recunoaşte 
primatul iniţiativei lui Dumnezeu în Testamentul său : “Domnul mi-a permis mie, 
fratele Francisc, de a începe să fac pocăință astfel” (Test, 1 : FF 110). 

Departe de a constitui scopul suprem, părăsirea lumii este doar o condiţie 
indispensabilă pentru a căuta voinţa lui Dumnezeu. Abandonarea totală în braţele 
Providenţei divine este pentru Francisc şi, mai târziu pentru fraţi, un mijloc de 
dezlipire totală de sine şi un motiv de preamărire a bunătăţii Dumnezeiescului Tată, 
care pe toate le are în grijă. 

Consecințele convertirii se concretizează într-o angajare apostolică de 
caritate, exercitată printr-o sărăcie absolută, ca dăruire de sine aproapelui în Cristos 
şi în aceasta constă noutatea formei sale de viaţă. 

“Francisc alege — spune autorul — viața de peregrin şi străin, găsind în ea 
un mod potrivit pentru a realiza intima sa propunere spirituală, aceea de a-L imita 
pe Isus Cristos sărac, umil, răstignit, care a venit să-i slujească pe oameni şi să-i 
mântuiască de păcatele lor.” 

Este foarte interesant de pătruns în acest univers, în acea atmosferă de tranziție 
dintre vechi şi nou, pentru a percepe cum se cuvine, cum a irumpt ca o flacără în 
înalt, acel suflet arzător şi însetat de Dumnezeu, Francisc de Assisi. 

Părintele Ştefan Acatrinei ne conduce cu mână sigură în atmosfera, pe cât de 
înfloritoare în aparenţă a noii burghezii, pe atât de şubredă în realitate. Căci, ce e 
mai înşelătoare şi mai supusă deşertăciunii, decât opulenta clădită rapid şi pripit, 
pe truda şi pe sudoarea celor mai slabi? Şi totuşi, numărul celor puţini care deţineau 
mult, tindea să se mărească, şi multumirea lor de ei înşişi înflorea direct proporţional 
cu averile dobândite. 

Pietro Bernardone era unul din aceşti noi stăpâni care, în virtutea banilor, 
aveau impresia că pot dobândi orice. Premisele erau întemeiate deja şi pentru tânărul 
Francisc. Şi chiar părea că va urma întrutotul idealul patern de a spori averea familiei. 
Când şi unde şi-a dat seama Francisc că toate acestea nu sunt decât amăgire, goană 
după vânt, nimicnicie? Mulţi hagiografi fixează momentele cheie ale trezirii 
conştiente la viaţă, fie în visul în care o voce l-a întrebat pe cine vrea să slujească, 

pe stăpân ori pe slugă, fie în convorbirea cu Isus Răstignit în Crucifixul de la San 
Damiano, fie mult mai devreme, în închisoarea de la Perugia, când, timp de un an, 
a meditat asupra trecutului său frenetic şi asupra viitorului care încă plutea în mintea 
sa în nebuloasă, dar care deja era în mâinile sigure ale lui Dumnezeu. 

Cert e că Francisc, după întoarcerea din prizonierat, nu mai era acelaşi. Dorea 
să-şi schimbe total modul de viață, chiar dacă nu ştia încă, în ce direcţie. 
Materializarea acestui gând încolţit în nopţile de nesomn, avea să se producă, la 
timpul potrivit, şi într-un mod atât de neaşteptat, încât, se poate afirma că a şocat nu 
numai tânăra generaţie din care Francisc făcea parte integrantă, ci întreaga societate 
a assisienilor, ba chiar şi comunele dimprejur, iar mai târziu, întreaga Italie, pentru 
ca în cele din urmă, să depăşească toate granițele. 

Ce are mai spectaculos convertirea sa, faţă de cea a marilor convertiți de-a 
lungul veacurilor? Şi cum a putut să zguduie mii de conştiinţe, mai puternic decât 
orice cutremur, iar puterea sa de atracţie continuă să crească peste veacuri, fără 
îndoială până la sfârşitul lumii? La aceste întrebări încearcă să dea un răspuns 
documentat şi pertinent autorul lucrării “Sfântul Francisc şi Sfânta Clara”, apelând 
la hagiografi cunoscuţi timpurilor medievale cum sunt Celano, Sfântul Bonaventura, 
ca şi la “Izvoarele Franciscane” reuşind să surprindă trăsăturile cele mai pregnante 
ale personalităţii celui care va deveni “piatra unghiulară a fraternității”. 

A te dărui total lui Dumnezeu, urmându-L pe Cristos după învăţătura 
Evangheliei, contemplarea profundă, sărăcia trăită în umilință, efortul continuu de 
a converti propria inimă — iată dorințele ce-l animau pe Francisc, imediat după 
convertire precum şi strădania de a descoperi chipul lui Cristos în cei mai săraci şi 
în fraţi, pentru a-L imita — deziderate care trebuiau concretizate într-o regulă. Iată 
pe scurt miezul, esenţa trăirii franciscane, pentru cei care încă n-au cunoscut acest 
ideal de viață fraternă, dar doresc să ştie câte ceva despre ea. Apostolatul penitențial 
itinerant început cu doi frați discipoli, Bernardo de Quintavalle şi Pietro Cattani, 
avea să fie primul experiment de viaţă franciscanaă, sămânţa noii comunităţi creştine 
ce a dus la formarea nucleului celor 12 frați (precum cei 12 Apostoli ai lui Isus 
Cristos), pentru care Francisc a scris Regula, a mers la Papă ca să i-o aprobe. 

Un adevărat dar făcut de Dumnezeu, nu numai acelui Ev şi acelui spaţiu 
geografic, dar şi nouă, celor de azi, care dorim să-i ducem mai departe flacăra pe 
culmi. O dovadă în plus că Dumnezeu, la timpul potrivit, se foloseşte de oameni 
pentru a-i continua opera de iubire. 

Punctat semnificativ, acest moment, al constituirii fraţilor în primul nucleu 
franciscan, reprezintă un punct de referință în istoria franciscanismului. Sărăcia 
totală, trăită în spirit de umilinţă, pocăința concepută ca mortificare şi austeritate 
având ca scop convertirea inimii şi rugăciunea care-i unea atât de intim, în spirit de 
credință — iată principalele trăsături ale vieţii primei comunități franciscane. O 

atmosferă de caritate, de slujire reciprocă şi de seninătate însoțea raporturile dintre 
ei, toate acestea derivând din dorinţa profundă şi din efortul continuu de a se identifica 
în mod total cu Domnul Cristos. Cunoscute fiind acestea, fraţii au început să le 
transpună în practică, prin predicarea itinerantă cu caracter penitențial. 

Nedispunând de structuri ierarhice formate ori de o legislaţie precisă, persoana 
lui Francisc inspira cu toate acestea şi focaliza alegerea valorilor substanţiale pentru 
fraternitate. O constantă a atitudinii lui Francisc a rămas fidelitatea faţă de carisma 
primită şi adeziunea totală față de Biserică, păstrarea credinţei în comuniune de 
ascultare faţă de clerici, în special faţă de Papa : constantă care se regăseşte şi astăzi 
în fraternitate. 

Francisc însuşi a scos în evidenţă cele două izvoare de unde îşi află originea 
comunitatea : inspiraţia divină şi autoritatea Bisericii (Cf. Test. 16-18 : FF 116). 

Francisc mărturiseşte că nu-l învăţa nimeni, nimeni nu-i spunea ce trebuie să 
facă, nu se ghida după nici un model precedent, tot ceea ce făcea fiind rodul unei 
spontaneități şi a unei libertăţi de gândire care nu putea fi însufleţită decât de Duhul 
Sfânt. Şi — deloc întâmplător — în momentele de cumpănă — Francisc şi însoțitorii 
apelau cu evlavie la Cuvântul divin prin deschiderea Sfintei Scripturi, pentru a găsi 
răspuns la neliniştele sau la întrebările privind viitorul fraternității, ritual cunoscut 
încă de la începutul creştinismului.. 

Limpezită într-o astfel de manieră, noutatea intenției sale se concretizează 
în expresia : “a trăi după forma Sfintei Evanghelii” (Cf. Test.17 : FF 116) — care 
va străbate întreaga viață franciscană, carismă vizibilă şi astăzi. 

Dar ce înseamnă : a trăi după forma Sfintei Evanghelii, aşa cum a făcut 
Francisc? Aşa cum rezultă din paginile cărții, rod al cercetării asidue a principalelor 
izvoare franciscane, înseamnă “a urma” în simplitate şi sărăcie acest ideal de viață 
care a fost modelat de către Isus împreună cu apostolii”. (Cf. 1 Cel.29 : FF 336). 

Şi ca o caracteristică principală a noii forme de viaţă evanghelică propuse 
de Francisc este renunțarea totală la ceea ce i-ar fi revenit sieşi, cât şi la ceea ce ar 
fi revenit comunității şi nu aşa cum se întâmplase până atunci cu cei care alegeau 
viaţa călugărească, renunțând la bunurile personale, dar nu şi la cele ale mănăstirii. 

Refuzând siguranța — precizează autorul lucrării — Francisc opta pentru sărăcia 
adevărată, care pentru el trebuia să fie totală, precum cea a lui Isus sărac, umil şi 
răstignit. “Voia să trăiască integral, fără nici o excepţie mereu împreună cu fraţii.” 

Un alt punct major caracteristic carismei franciscane era solidaritatea şi 
iubirea frățească acţionând ca o puternică legătură de unire în diferite dificultăți. 


orice, cu răbdare şi umilință” (Cf. 3 Comp. 36 : FF 1440.) 

Marcant este şi momentul când, la San Damiano, se va forma o altă comunitate 
de viaţă evanghelică, o comunitate de femei care va urma carisma lui Francisc, 
trăind într-o manieră proprie femeilor. 


Capitolul II - are în vedere contactul Sfântului Francisc cu Sfinţii Părinți. 
Ca referință cunoscută şi punct de plecare fundamental, autorul lucrării foloseşte 
Scrierile Sfântului Francisc. Cercetător minuţios, el caută imagini, limbaj, 
simboluri, idei care-l leagă pe Sfântul Francisc de precedentele experienţe spirituale, 
în chip deosebit cele patristice. 

Primul element al legăturii existente între Sfinţii Părinți şi gândirea şi 
spiritualitatea Sfântului Francisc, este nivelul cultural al Sfântului. Sunt reliefate 
influenţa şi aportul pe care liturgia şi experienţele altora le-au exercitat asupra gândirii 
lui Francisc. În Evul Mediu, societatea clericală avea ca bază a propriei culturi, 
îndeosebi liturgia, Biblia şi Sfinții Părinți. Clerul fiind mediatorul între credința 
cultă şi cea populară, transmite poporului noţiunile esenţiale ale credinței şi 
concluziile conciliilor. 

Este fără îndoială că Francisc şi-a format o cultură religioasă datorită 
contactului cu credinţa populară din zonele pe care le-a frecventat ca laic : Assisi, 
Foglino, Spoleto. Prin intermediul liturgiei a putut cunoaşte modele de viaţă ascetică. 
Se ştie că modelul unor sfinți devine patrimoniu cultural şi bisericile dedicate cinstirii 
lor, devin locuri unde se formează deprinderi de devoţiuni particulare. Şi Francisc a 
fost influenţat în pietatea sa de cultul dedicat sfinţilor. Legendele populare şi aşa 
numitele Passiones care făceau referință la misiunile efectuate de apostoli, au 
înflăcărat mintea şi inima Sfântului Francisc. Adânc înrădăcinată în conştiinţa 
poporului, credinţa populară l-a influenţat. De asemenea, prezenţa fraților studioşi 
în fraternitate a facilitat transmiterea orală a culturii — concretizată în culegeri de 
predici, meditații şi alte texte patristice, printre care şi Breviarul, care erau citite de 
fraţi în comunitate. 

Confruntările dintre teologi lasă să se întrevadă faptul, demn de remarcat, că 
Francisc, la începutul convertirii sale, apela la preoţi pentru a-şi lămuri unele pasaje 
biblice. Nu e de neglijat faptul că Francisc a frecventat Şcoala parohială San Giorgio. 
Contactul cu lumea monastică şi cu ambientul benedictin, centrele monastice de 
influență romualdiană, cum ar fi: Camaldoli şi Fonte Avellana, au avut rolul lor, ca 
şi contactul frecvent cu mănăstirile şi bisericile parohiale unde participă la Liturgia 
Orelor, oficii care-l pun în contact cu ambientul liturgic şi cultural monastic, atât de 
puternic legat de tradiţia patristică. 

O influenţă deosebită în formarea Sfântului Francisc l-au avut fraţii docți, 
titlu generic pentru literați, oratori, intelectuali intrați în Ordin, contribuţia lor 
teologică, biblică şi patristică fiind de un real folos progresului cultural, nu numai 

al Sfântului Francisc, dar şi al celorlalți fraţi. Şi aici trebuie amintiți : Toma de 
Celano, Giordano da Giano, Giovanni di Pian di Carpine, Cesario da Spira, 
Bonaventura şi Anton de Padova care, din necesitatea de a oferi fraţilor o formare 
adecvată, au contribuit la instituirea Noviciatului, cu texte patristice, cu literatură 
monastică şi o bogată tradiţie de modele literare de referință. 

Văzută de Francisc ca o ocazie prielnică pentru a formula mai bine propriul 
proiect de viață, sosirea în fraternitatea minoritică a aşa-zişilor sapientes trebuia 
folosită cât mai optim, însă doar pentru a alimenta duhul rugăciunii şi al pietăţii, aşa 
cum reiese din Scrisoarea către fratele Anton. 

Un subpunct al Capitolului II — referitor la Breviarul folosit de Sfântul 
Francisc — este de natură să emoţioneze cititorul, care fiind pus în faţa cărţii de 
căpătâi a Sfântului Francisc şi a unuia dintre cele mai vechi Breviare portabile, nu 
poate să nu tresalte la gândul că această veche carte, păstrată la Assisi este într-o 
strânsă şi tainică legătură cu viața Sfântului Francisc şi are istoria sa, fiind, după 
moartea Sfântului, folosit de către fratele Leon iar apoi dăruit surorii Benedicta, cea 
care i-a urmat Clarei la conducerea comunităţii clariselor. 

Iar mențiunea fratelui Leon de la prima pagină este un document prețios “în 
amintirea şi din pietate faţă de Sfântul Părinte, care a citit de multe ori din ea” Il 
Breviario di San Francesco. Nota di Frate Leone : FF 2296). 

Nu trebuie uitat că liturgia a fost un element important în creşterea culturală 
a lui Francisc, contribuind la formarea unei conştiinţe evanghelice. Iar referinţa la 
modul propriu de a se ruga, pe care o face Sfântul Francisc la începutul Testamentului, 
este de natură să descopere chiar rugăciunile folosite de Sfânt : 

“Iar Domnul mi-a dat în biserici o asemenea credinţă, încât mă rugam în 
mod simplu şi ziceam : "Te adorăm, Doamne, Isuse Cristoase, în toate bisericile 
din lumea întreagă şi te binecuvântăm, căci prin sfânta ta cruce ai răscumpărat 
lumea” (Test. 4-5 : FF 111). 


Capitolul III — se referă la urmele prezenţei Sfinţilor Părinţi în Scrierile 
Sfântului Francisc. Scrierile sunt prezentate în contextul conceptelor prezente în 
timpul său care i-au influenţat modul de gândire. 

Notabilă este analizarea Capitolului III al Regulei Neconfirmate, text ce 
conţine citate patristice, apoi primele versete ale Testamentului, Îndemnul I şi 
Parafrazarea Rugăciunii Tatăl Nostru. 

Demn de remarcat este faptul că Francisc şi fraţii săi au trăit în perioada 
uneia dintre reformele cele mai semnificative ale istoriei Liturgiei Orelor. 

Considerat un maestru al vieții spirituale, Papa Inocenţiu al III-lea a dat 
Curiei Romane un instrument potrivit pentru viaţa liturgică şi anume un nou Breviar. 
Prima fraternitate minoritică şi viitorul Ordin Franciscan au trăit această reformă 
spirituală şi liturgică, adoptând şi răspândind Breviarul în întreaga Biserică, dovedind 
astfel legătura existentă între Ordin şi Curia Papală. 

Ca idee centrală a acestor documente este cea potrivit căreia munca are, 
înainte de toate, o finalitate ascetică : a învinge lenea prin intermediul muncii manuale, 
pe lângă aceea de a întreține persoana cu propriile puteri, după exemplul Sfântului 
Paul, care, în pofida faptului că avea din ce să trăiască, prefera să muncească. 

Consideraţii similare sunt făcute şi în ceea ce priveşte Testamentul lui 
Francisc — cu referință la Sfinţii Părinţi, în chip deosebit Ambroziu, Origene, 
Augustin, în ceea ce priveşte tema amărăciunii păcatului şi a dulceţii milostivirii. 

Influența exercitată de vieţile Sfinţilor Părinţi a fost pentru Francisc şi 
fraternitate un stimul pentru a putea urma cât mai fidel Evanghelia. 

Transformarea primei fraternități minoritice în Ordin religios a pus în faţă 
necesitatea confruntării stilului de viaţă cu Regulile precedente. Exegeza 
principalelor teme care se regăsesc în Testament în lumina literaturii patristice ca 
şi a biografilor lui Francisc, ne face să înțelegem semnificația termenilor “facere 
misericordiam ” şi “facere poenitentiam ”, cu referință la întâlnirea lui Francisc cu 
leproşii, urmată de retragerea lui din lume. 

O analiză temeinică este făcută, tot în acest capitol Îndemnului I, nu ca o 
reflecţie sistematică a unui teolog, dar ca o expunere largă a credinței din partea 
unui om credincios pentru care Cuvântul lui Dumnezeu este, în mod esenţial, “duh 
şi viaţă”. 

De precizat că Îndemnurile (Admonitiones) — sunt o culegere de expresii 
şi cuvinte cu un caracter didactic sapienţial, în sintonie cu Apoftegmele Sfinţilor 
Părinţi, atât în ceea ce priveşte structura cât şi conţinutul pedagogico-salvific. 

Consideraţii originale face autorul şi asupra operei Expositio in Pater Noster. 
Sunt trecuţi în revistă autorii principali care au făcut comentarii asupra Rugăciunii 
Domneşti, care ocupă un loc central în credință şi devoțiune, iar pentru laici constituie 
o substituire a Breviarului, considerată de Tertulian drept sinteza întregii vieţi creştine. 
Printre aceste comentarii, un loc central l-a avut acela al lui Ciprian. Părerea autorului 
este că Francisc şi-a însuşit tradiția patristică într-o manieră creativă iar parafrazarea 
acestei rugăciuni în viziunea lui Francisc are originalitate creativă. 

Fiind unul dintre fiii timpului său, ideile Sfântului Francisc nu erau străine 
de ambientul socio-cultural al Evului Mediu, aşadar, nu este posibil să înțelegem în 
totalitate experienţa lui Francisc fără a lua în considerație moştenirea patristică. 


Capitolul IV — face referire la Kenoza lui Dumnezeu, mai precis la revelarea 
lui Dumnezeu în kenoza sa, conform concepţiei Sfântului Francisc şi a Sfintei Clara. 

Autorul încearcă să scoată la iveală o imagine cât mai autentică, aşa cum 
rezultă din Scrierile celor doi Sfinți. 

Logica crucii — prototip al oricărui efort ascetic omenesc — este răspunsul 

omului la iubirea Jertfelnică a lui Dumnezeu. Autorul ne conduce în urma crucii lui 
Cristos şi acest itinerar începe în biserica San Damiano, punct decisiv în alegerea 
Sfântului Francisc. 

A-ţi face din cruce oglindă, aşa cum a făcut Sfânta Clara întreaga viaţă la 
San Damiano, într-o continuă contemplație a pătimirii lui Cristos, înseamnă că ai 
înţeles măreţia jertfei şi te-ai identificat cu ea, urmându-L pe Cristos pe calea 
străbătută până la Calvar, că ai asistat cu ochii măriţi la acest groaznic supliciu, mai 
mult, ai simţit în carne supliciul cuielor, înțelegând totodată că numai prin jertfă şi 
moarte se poate ajunge la triumful iubirii adevărate, la înviere şi la viaţa în Cristos. 

Francisc înţelege că drumul crucii nu se termină în durere, ci în Înviere, iar 
crucea este itinerariul obligatoriu pentru a ajunge la triumful Învierii. Nu e de mirare, 
aşadar, că rugăciunea euharistică şi a adorării Sfintei Cruci, va deveni de-a lungul 
secolelor, rugăciunea comunităţii franciscane. 

Din Scrierile celor doi Sfinţi se întrevede cum spiritualitatea lor îl are în 
centru pe Isus Cristos răstignit şi înviat, care şi-a dat viaţa pentru oile sale; întreaga 
lor viaţă a fost atât de marcată de misterul crucii, încât nu poate fi separată de acest 
semn al răscumpărării. Cea mai bună “lectio divina” pentru aceşti corifei ai suferinţei, 
este Isus Cristos răstignit. 

O altă imagine scumpă lui Francisc este cea a Bunului Păstor care îşi dă 
viaţa pentru oile sale. 


Capitolul V — are în vedere traseul spiritual al Urmării lui Cristos reflectat 
în Scrierile Sfântului Francisc şi ale Sfintei Clara — urmare văzută ca şi dovadă 
de compasiune, care constă în a merge pe urmele sale, după exemplul şi viaţa sa, pe 
de o parte şi doctrina sa, trăind conform Evangheliei, pe de altă parte. Autorul 
reliefează aspectul sărăciei evidenţiat în itinerariul spiritual al Urmării lui Cristos, 
în viaţa Sfântului Francisc şi a Sfintei Clara. 

Sărăcia, unul din aspectele cele mai caracteristice ale spiritualităţii Sfântului 
Francisc şi a Sfintei Clara, condiţia esențială pentru a-L urma pe Cristos se exprimă, 
nu numai prin sărăcia materială, dar şi prin cea spirituală. Aceasta presupune 
renunţarea la egocentrism şi îndepărtarea de la toate simbolurile lui. Renunţarea la 
sine însuşi, la propria voinţă, devine pentru Francisc cea mai autentică răstignire şi 
experienţă evanghelică în urmarea lui Cristos. 

Momentul cheie când începe această renunțare, în viaţa lui Francisc este 
îndreptarea atenţiei către cei leproşi. Este proba decisivă a disponibilităţii sale în a 
cunoaşte voința lui Dumnezeu. Ascultând sugestiile Sfântului Francisc, “micuța 
plantă” — Sfânta Clara realizează că misiunea ei în această viață este de a-L urma 
pe Cristos pe drumul pocăinţei. Ea pătrunde astfel în mod profund în misterul lui 
Cristos sărac şi răstignit, îmbrățişând urmarea Evangheliei. Cât priveşte sărăcia 


75 


exterioară, deosebit de interesantă este optica Sfântului Francisc care înțelege că se 
poate îmbogăţi dacă devine sărac din dragoste pentru Cristos, în favoarea celor 
săraci, deoarece numai în crucea lui Cristos se poate găsi adevărata bogăție. 

Autorul citează din Regula confirmată, Elogiul sublimei sărăcii, un adevărat 
imn al sărăciei care, din dragoste faţă de Dumnezeu trebuie să-l însoţească pe orice 
frate. 

Interesant de remarcat este şi modul cum Sfântul Francisc uneşte virtutea 
sărăciei de cea a umilinţei. Doar sărăcia trăită în umilinţă poate da viață unei adevărate 
sărăcii. Sărăcia exterioară fără umilinţă ar deveni ostentaţie şi fariseism. 

Şi în spiritualitatea profundă a Sfintei Clara, sărăcia este văzută ca element 
esenţial al căsătoriei mistice, pusă în contrast cu căsătoria pământească şi nu este 
numai o renunțare, ci, înainte de toate, o alegere fundamentală făcută din dragoste 
: o opțiune pentru iubirea sponsală a lui Cristos în locul iubirii creaturilor, alegerea 
Împărăției lui Dumnezeu în locul împărăției pământeşti, aşa cum rezultă din 
Scrisoarea către Agneza de Boemia care a renunţat la a se căsători cu un împărat 
îmbrăţişând sfânta sărăcie. 

Fidelă vocației franciscane, Sfânta Clara cere “Privilegiul Sărăciei” şi insistă 
până ce îi este acordat oficial, lucru despre care vorbeşte Testamentul său: 

“M-am străduit să mă adresez papilor... ca să confirme şi să întărească cu 
privilegiile lor papale profesiunea de a trăi Sfânta Sărăcie ” (Test.sC 42 : FF 2840). 

Un expozeu edificator face autorul privind denumirea de fraţi minori şi 
surori sărace, sintagme care se identifică între ele, deoarece amândouă se referă la 
vocaţia evanghelică pe care şi-au ales-o în comun, la urmarea lui Cristos sub forma 
slujitorului Domnului, care se face ultimul dintre toți, adică cel mai mic. 

În ceea ce priveşte ascultarea perfectă a lui Isus Cristos faţă de Tatăl, constituie 
pentru Sfântul Francisc şi Sfânta Clara — fundamentul propriei ascultări, altă expresie 
concretă a urmării lui Cristos. 

Adevărat spirit evanghelic al ascultării, aşa cum l-a înţeles Sfântul Francisc 
şi cum s-a transmis peste veacuri ca o adevărată carismă franciscană este mai mult 
decât o structură juridică limitativă şi devine o adevărată cale evanghelică în urmarea 
lui Cristos, ce are puterea de a elibera de sclavia cărnii, a lumii şi a diavolului şi de 
a mări în om capacitatea de a iubi şi a-l readuce la starea de fiu al lui Dumnezeu. 
Această ascultare îl duce pe Francisc până acolo încât este dispus să-şi dea şi viaţa, 
numai să nu lezeze comunitatea fraternă. 

Expresia profundă a imitării până la identificarea pe care Sfântul Francisc a 
practicat-o față de modelul său suprem, Isus răstignit, reiese din Rugăciunea Sfântului 
în care arată că el vrea să fie una cu persoana iubită : 

“O, Domnul meu, Isuse Cristoase, te rog ca tu să-mi îndeplineşti două 

favoruri înainte ca eu să mor: primul, ca în timpul vieții mele eu să simt în sufletul 

şi trupul meu, cât îmi este posibil, acea durere pe care tu, dulce Isuse, ai suportat- 
o în ceasul pătimirii tale dureroase; al doilea, ca eu să simt în inima mea, cât îmi 
este posibil, acea excesivă iubire de care tu, Fiul lui Dumnezeu, ai fost cuprins 
pentru a suporta de bunăvoie atâta suferință pentru noi, păcătoşii” (Fior : FF 
1919). 

Capitolul ultim — are în centrul atenţiei crucea ca mijloc de trecere de la 
realitatea pământească la realitatea eternă. Autorul ia în considerare suferința ca 
participare din partea Sfântului Francisc şi a Sfintei Clara la durerile lui Cristos şi la 
misterul mântuirii, înfăptuit prin cruce. 

Răul fizic şi răul moral sunt privite prin prisma evenimentului pascal al lui 
Cristos care a realizat misiunea mesianică nu prin forță, ci prin slăbiciunea Slujitorului 
lui Yahve. 

Este subliniată atitudinea spirituală pe care o asumă Sfântul Francisc şi 
Sfânta Clara în fața suferinţei. Ei acceptă durerea ca mijloc necesar de purificare. 
Boala a fost un mijloc de identificare progresivă cu Cristos răstignit şi de constantă 
asceză spre sfinţenie. Multiplele boli de care au suferit, i-au făcut mult mai umani 
însă, faţă de fraţii şi surorile aflate în suferință şi au avut pentru ei sentimente 
însuflețite de dragoste, înţelegere şi compasiune. 

Autorul are în vedere şi aspectul moral al suferinței în optica operei De vera 
laetitia precum şi atitudinea celor doi sfinți în faţa suferinţei. Francisc, identificat 
în istorisire cu “dreptul care suferă ” — are puterea de a se învinge pe sine, până 
acolo încât să se bucure de acea zdrobire fizică şi morală şi aceasta pentru Isus cel 
răstignit, fapt ce îi conferă adevărata şi perfecta bucurie. 

Carisma franciscană împărtăşită plenar se întrevede în rândurile cărții care 
face obiectul acestui studiu şi se constituie într-o pledoarie pentru trăirea în simplitate, 
smerenie şi ascultare, după inițiativa şi idealul Seraficului Părinte. 

Stilul limpede, îngrijit, elevat, concis, frumuseţea expresiei, eliberată de 
balastul unor cuvinte de prisos, asociaţiile de idei surprinzătoare, sintagmele 
originale, mijloacele de expresie plastice, dau un plus de valoare acestei lucrări de 
doctorat, făcând-o accesibilă şi interesantă pentru categorii de cititori diverse. 

Cu scopul mărturisit de a te ajuta la cunoaşterea personalităţii şi operei 
Sântului Francisc şi a discipolilor săi, lucrarea degajă o căldură interioară, o 
frumuseţe pură izvorâtă din dragostea pentru Isus Cristos şi pentru acela care e 
considerat “cel mai aproape de inima lui Isus” — aşa cum i s-a revelat sfintei Margareta 
Alacoque. 

Capitolele sunt egale ca valoare şi ca dimensiuni, bine închegate, curg 
limpede, structurarea este făcută cu grijă, discernământ şi minuţie iar tema este 
deosebit de generoasă şi atrăgătoare. Nimic superfluu, rigurozitatea exprimării fiind 

o trăsătură specifică stilului autorului dotat cu un simţ al măsurii şi cu o putere de 
sugestie vrednice de marile cauze spirituale pe care le slujeşte. 

Maniera de lucru este aceea a cercetătorului asiduu şi neobosit care, cu migală 
de artizan porneşte în căutarea filonului sfânt care-l conduce la adevăr şi nu renunță 
până nu-l află, oricâtă strădanie ar necesita acest demers. 

Lucrarea se înscrie în categoria acelora cu un solid fundament biblic, liturgic, 
dogmatic, patristic exegetic, impregnat de o spiritualitate profundă, cu valenţe 
specifice moral-didactice şi educative. 

Autori prestigioşi şi de notorietate teologică incontestabilă precum: 
A. Vauchez, R. Brown, J.K. Goff, G. Dubby, Yves Congar, F. Iglesias, E. Perroy, P. 
Brazzi, A. Terzi, P.Rivi, E. Leclerc, Th. Desbonnets, M. Sensi, F. Cardini, R. Manselli, 
I. Baldelli, dar şi hagiografi medievali ca Toma de Celano şi Bonaventura, sunt 
citați frecvent în lucrare, contribuind la construirea acestui edificiu spiritual — o 
mărturie de iubire şi devoțiune față de patronul tuturor ramurilor Ordinului 
Franciscan. 

Finalul lucrării se constituie într-o exaltare apoteotică a lui Cristos înviat 
care este certitudinea victoriei asupra adevăratei suferințe. Aportul spiritual al cărții 
de față este grăitor şi ne face să cunoaştemm să respectăm, să ne uluim în fața 
miracolului numit Francisc, cel care s-a identificat în suferință cu Cristos. 

Lucrarea părintelui Ştefan Acatrinei este un imn adus frumuseţii spirituale şi 
iubirii, cu toate valenţele ei, iubire perpetuată în timp dincolo de orice frontieră 
pământească sau cerească. Cititorul poate dobândi prin ea un profit spiritual real şi 
o lumină în drumul desăvârşirii proprii, lumina victoriei lui Isus Cristos, Lumina 
Lumii, fapt pentru care ne permitem, cu reverenţa de rigoare, să o recomandăm 
călduros oricărui creştin. 

Şi, dincolo de toate aceste cuvinte, să lăsăm inefabilul să vorbească... 


Galaţi, decembrie 2004 

ELEONORA STAMATE SAU NEVOIA DE NINSOARE 
ALBASTRĂ 
“Castelul Îngerilor”, Editura “Sfera”- Bârlad, 2004 


După “Simfonie crepusculară” — carte de poeme 
în care Eleonora Stamate aducea ofrandă sentimentului 
orfic, iată un “Castel al îngerilor” în care, aceeaşi poetă, 
“ameţită de mireasma divină” îşi alege drept suverană 
veşnică, pe “Măria Sa Poesia” — această regină în 
zdrenţe” care bate la uşi cerşind un coltuc de încredere 
din partea oamenilor orbi în bogăţia lor săracă în haruri. 
Poezia — turnând torentul bunătăţii divine în noi, cea 
care ne înveşmântează într-o pace înaltă, în care adâncul 
| de sus se oglindeşte în adâncul nostru, ne deschide ochiul 
inimii şi ne întemeiază sufletul pe iubire. 

Crăiasă binecuvântată de Dumnezeu, Poesia o 
înfăşoară în inefabil pe Eleonora Stamate, cu fruntea 
sfielnică precum a îngerilor, abia atingându-i cu aripa necuprinsă — ca o cunună de 
lămâiţă -, creştetul aureolat. 

Într-un tăcut solilocviu cu Tatăl, poeta aşteaptă ca prin ferestrele templului 
său să pătrundă lumina născută din stele în noaptea de ajun, când “îngerii se înalță/ 
din omătul de albastru lin”. 

Nevoia de alb, de ninsoare, de omăt albastru şi cast este atât de acerbă încât 
încălzeşte şi chiar înfierbântă mierea ochilor. În arcadele sufletului, “aripi de aştri 
migrează albastru” pe când ninge cucernic în palma lui Dumnezeu şi din omătul 
edenic se ivesc florile de aduceri-aminte iar îngerii slobozi aştern zăpada peste 
altarul zămislit din mii de cuvinte. 

Prin pervazul cerului se întrevede un dans feeric, fără început şi fără sfârşit, 
de păsări flamingo, iar pe sprânceana singurătăţii, îngeri coboară şi se înalță ca pe 
Scara lui Iacob, în timp ce flăcări de frunze stau aninate de fruntea curcubeului. 

O liturghie ancestrală se săvârşeşte în suflete, urmată de o litanie în care 
cuvântul de ordine devine Iubirea. Iubirea care înalță troițe-n răscruci, care 
împreunează mâinile precum petalele de chiparos, care înlănţuie inimi, cuprinde în 
dansul frenetic iele ameţitoare şi caste, “încurajează soarele să răsară şi femeia să 
nască” (Grigore Vieru). Ă 

Eleonora, în al cărei nume este cuprins Însuşi Dumnezeu (Eli), se visase 
sculptor, “cioplind cu dalta în fereastra necunoscutului”; şi cu “mişcări de mătase/ 
atingând buzele nevăzutului” — la “masa rotundă a necuprinsului”, până când dalta 
se topise într-un hohot nocturn, izvorând lumina de sine, în locul de unde survine 
Fiinţa. 

Născute păarcă-n Eden poemele sale au ochi proiectați în viaţa viitoare, 
condamnate la nemurire pentru că sunt răstignite pe crucea pe care altădată fusese 
atârnat Regele Iubirii. 

Zeci de prieteni vii sau trecuţi în rândul celor fără de moarte se regăsesc în 
“Castelul îngerilor”, de la poeţi la doctori, de la sculptori şi pictori — la dascăli, de 
la astronauții ca nişte îngeri seceraţi de lumină, la rapsozi populari, tuturora poeta 
dăruindu-le, dăruindu-se cu o bucurie a împărtăşirii din preaplinul de sine, aşa cum 
floarea îşi împlineşte menirea doar prin parfumul şi culoarea petalelor prin care 
încântă ochiul şi simţurile. 

Poemele picturale cu explozii de verde cruciform, culori ale tainei explodând 
în lumina subţire pe şevalete invizibile, sugerând efectul de piramidă şi invadând, 
ca o maree, neîndurarea solară, învie cuvintele cu miros de ierburi amare, de zăpadă 
târzie, de înserare... 

Liniştea zeilor e violată de cuvinte înfometate, de păsări carnivore, de nuferi 
bolnavi de rugină, de fluturi răvăşiți printre perdele de fum şi în acest decor, semnele 
de întrebare, doar ele, sculptează lacrima soarelui într-un castel de ceaţă, plin cu 
icoanele patinate ale amintirilor scumpe... 

Păsări de neunde, silabe suavizate, salcâmi violeți şi lacrimi încărunţite pe 
arcuşul luminii zvâcnite, vitralii respirând, iată recuzita poetei, refugiate într-un 
“palat al îngerilor”, sculptat pe pragul apusului născător pururi de răsărit... 

“Ce-mi este dat mie?” — se întreabă autoarea. Şi tot ea răspunde . “Uneori 
mă visez cenuşa/ În care/ Într-un gest repetat/ Prin neputinţe/Tot mai încet/ ARD”. 

Tâmpla oglinzii de sine miroase a răşină divină, când te trezeşti că ţi se 
stinge chipu-n cuvânt de temei şi nu-ţi mai rămâne decât văpaia îndumnezeirii când 
tălpile devin aripi. 

Şi în acest univers, numai prezența ubicuă a poeziei te poate încuraja să te 
mişti, în respiraţia dintre cuvinte, în tăcerea dintre sunetele, ca de clavecin — ale 
anotimpurilor revolute. E acolo. O simţi. E cu tine, în diferite ipostaze, trece prin 
urechile pietrelor spre sufletul gândului ca un surâs al zilei din care se hrănesc doar 
păsările în drum spre libertate. În mierea zăpezii, atunci când poetul îşi scrie cuvintele, 
Dumnezeu însuşi naşte Nemărginirea, dincolo de tâmpla orizontului. 

Plecându-şi genunchii pe grumazul clipelor învinse, poeta îşi sprijină sufletul 
pe umărul zorilor, ascultă vocea picăturii de har strecurate printre vitralii. 

Migraţia luminii solare naşte în limba tăcerii, psalmii de lacrimi mai curaţi 
decât inima timpului. 

Din departe, sub ochii lumii, sublimul amiroase a Isus şi-a pâine caldă, 
împărțită cu dumicatul celor ademeniţi de mireasma neprihănirii. 

Doamne, ce linişte în sunetul răsăritului, ce miros de agheazmă în albe cuvinte 
şi ce acante-nfloresc, în lutul cel arămiu al plămadei de suflet! 

Metaforele grațioase, sugestiile de gând, comparaţiile reuşite fac parte din 
structurile expresive ale poetei, pe fondul unor stări de meditaţie şi contemplare cu 
inima a înconjurătorului, a fenomenelor ce se decantează subtil până la acea stare 
sublimă numită catharsis. 

Arta poetică, având rol de metanoia, de transformare şi înălţare în alte spaţii 
şi timpuri, acolo unde fiecare, negreşit va ajunge, dar din nefericire, nu toți 
conştientizăm drumul parcurs, nici ţinta propusă, iar cei care o fac pot fi numiţi, pe 
drept cuvânt “fericiţi”, în sensul fericirilor biblice. 

De fapt, este o tămăduire prin duhul frumosului şi al miraculosului, născător 
de prunci spirituali meniţi să alunge teama şi angoasele pământescului şi să ne 
continue ca entităţi create în timp, transgresând astfel limitele omeneşti şi întinzându- 
şi nevăzutele aripi către eternul infinit la care aspiră toţi creatorii. 

Într-un capitol cu totul insolit, dedicat “mernicilor şi nemernicilor 
contemporani”, numit sugestiv “Insula melcilor”, întâlnim fiinţe fantaste 
(asemănătoare întrutotul nouă), “devoratoare de timp,/ cu ochi plini de linişte 
picurândă/ cu miros de fân fecund/ exilați în tristeţe”.(“Ei”). Risipitori de spaţiu, ei 
împletesc vise erotice în limpezimea întunericului, îşi părăsesc ghiocul, “se leagănă 
în iarba-nşelătoare,/ sub ciucuri spânzuraţi/ de o funie rară/ de floare” (“Se leagănă ”); 

“şi se cutremură “pe-o filă ruginită de calendar,/ într-un cerc de lumină cerată” (“Se 

cutremur”). Ei se încântă, se distrează, se feresc, se împrăştie şi din nou se aliniază, 
se apără, se îngrijesc, şi, ca şi oamenii, îşi lasă amprenta erotică “pe un brâu decoltat 
de brusture catifelat” (“Se apără”). 

Reflectați în fântâna Domnului, ochii sfinţi ai copilăriei au culoarea murelor, 
a florilor de “nu-mă-uita”, a petalelor de azur. Miracolul vârstei de atunci îşi dezbracă 
sufletul binecuvântat sub “Poarta Sărutului” şi ninge cu lacrimi de stele peste noianul 
de ani, uimit de starea de a fi şi de căruţa cu vise, cu osia frântă, rămasă la jumătate 
de drum, neîndrăznind, nici să privească înapoi, nici să se încumete mai departe, 
năpădit de o ancoră de speranțe. 

În “Castelul îngerilor” — minune! Cuvintele cu aromă de smirnă se spală pe 
frunte cu vocale, înfloresc precum mugurii de plop pe un fundal de muzică a capella, 
oficiind o liturghie în catedrala Limbii Române. Pe altarul ca un arc de triumf 
duminical, rămân doar picături de cuvinte înrourate de sângele jertfei pe care 
ofertantul le împarte apoi celor cu mâinile ridicate în rugă, spre mântuire. 

Mântuirea prin Cuvânt, este fructul virtuţilor divine, al credinţei, al nădejdei 
şi al iubirii. Prierul Divin primi-va mieii albi ai cuvintelor încălzindu-i la sânul 
dimineții printre miresme de mir, într-o armonie celest-pământească vrednică de 
închinare. 

Conştientă că doar prin Cuvânt poate învia şi din nou dărui, la rândul ei 
viață, Eleonora Stamate i se supune Cuvântului care “a fost la început şi care era la 
Dumnezeu, căci Dumnezeu este Cuvântul” (Ioan 1,1). 

Şi cum altfel, fiindcă Poetul este “boţul de Cuvânt”, din netocmitul pământ 
de la obârşia vieţii, sfinţit de apă, sfințit de lumină, de mâna Aceluia care pe toate le 
ține... 


Ianuarie 2004 

UN FRANCISC AL ZILELOR NOASTRE 
Pr. Eugen Blăjuţ Sr. O.F.M.Conv. 


i Nici măcar nu-l cheamă Francisc, Francesco, François, 
Ferenț sau Franco. N-a fost niciodată în Franța iar porecla 
“Francezul”, devenită nume de botez iar apoi renume pentru 
fiul lui Pietro Bernardone, nu i s-ar potrivi, câtuşi de puțin. 
j Nu s-a născut în pitoreasca Umbrie, iar tatăl său nu 
| era neguțător de postav. Părinții săi nici măcar nu au fost 
i bogați, ci ţărani simpli dintr-o comună din nordul Moldovei. 
Şi chiar dacă pe mama sa n-o chema Dona Pica, a fost la fel 
de evlavioasă şi grijulie în a-i sădi în suflet fiului ei, iubirea 
către Mântuitor şi către Maica Preacurată. De la ea a învăţat 
îi A primele poveşti despre Bambino Gesù şi pururi Feciorelnica 
Sa Maică. Şi tot de la ea a deprins că, a fi creştin nu înseamnă numai o fericire 
perpetuă dăruită în chip gratuit, fără discernământ, oricui, ci asumarea unei 


înainte de Paradis trebuie să urci măcar o dată Golgota şi nu numai ca simplu privitor, 
contemplând cu nesaţ spectacolul crucii, dar şi ca osândit, doborât de povara bârnei, 
împodobit cu o tiară de spini. 

Şi poate că lucrul cel mai frumos pe care l-a aflat de la mama lui țărancă, a 
fost smerenia, dar nu o smerenie slugarnică, ci demnă, măreția acestei sublime 
umilinţe şi nimiciri de sine, luminându-i ca un nimb fruntea înaltă, senină. 

A fost ca şi Francisc, un tânăr fermecător, fascinant. Aspectul fizic l-ar fi 
îndreptăţit să se facă, poate, actor de cinema, vedetă de televiziune. Trăsăturile 
fine, delicateţea, obrazul palid, suav, ochii mari, de un albastru intens, expresivi, 
gura frumos desenată, o statură potrivită, ni-l aduc în închipuire pe tânărul Francisc, 
regele trubadurilor petrecăreţi din Assisi, cântând în plin Ev Mediu serenade pe sub 
balcoanele unor misterioase madone, prințese sau chiar zâne. 

Chiar dacă în juneţe n-a ucis vreun balaur cu sulița aidoma Sfântului 
Gheorghe, cum i-ar fi plăcut şi lui Francisc, chiar dacă n-a rătăcit, ca un truver din 
castel în castel în căutarea vreunei domniţe, n-are a face. În schimb, a cucerit satul 
Şi cătunele dimprejur cu vocea melodioasă, catifelată, frumos timbrată, uşor voalată, 
deosebit de expresivă. Din cauza emoţiei vocea i se gâtuia uneori şi i se umezeau 
prea lesne ochii din te miri ce pricină. Până şi insectele, gângăniile, un licurici, o 
gărgăriță, un cărăbuş, îl emoţionau şi n-ar fi călcat — Doamne fereşte! — o furnică în 
picioare cu bună ştiinţă ca şi Seraficul Francisc, prietenul tuturor făpturilor pe care 
le-a slăvit în “Cântecul creaturilor”. Ocolea cu grijă vrăbiuţele care se zbenguiau 


82 


în praful uliţei ca să nu le strice scalda. Avea o infinită milă pentru orice vietate 
creată de Dumnezeu şi o recunoştinţă evlavioasă pentru tot acest univers, căruia, 
doar inconştienţa sau răutatea omului îi puteau strica armonia. 

Un tânăr sensibil, poate prea sensibil şi vulnerabil într-o lume în care trebuie să 
înveţi prea curând legile junglei. Mai lesne, mult mai lesne se înțelegea cu făpturile 
fără grai lăsate de Dumnezeu pe pământ. 

Frate cu Universul, cu soarele şi cu poezia; şi în astfel de împrejurări nu e 
deloc dificil să-L descoperi pe Dumnezeu. 

Şi dacă despre Francisc s-a spus că a avut “un suflet simplu ca o mlădiţă, 
umil ca o rămurică, curat ca un fulg de nea, aprins de dragoste ca un cărbune 
incandescent”, lucruri aidoma se pot înseila şi despre acest Francisc contemporan, 
asemănare deloc întâmplătoare, deloc forţată, deloc stingheritoare. Şi aşa cum fiecare 
sfânt are discipoli, mai mult sau mai puțin vrednici de a-l imita, de a-i păşi pe urme, 
de ce nu s-ar întâmpla ca, într-un sat românesc, cu o profundă tradiţie catolică, 
având înaintaşi demni de urmat şi vrednici de a înflăcăra minţile evlavioşilor tineri 
neatinşi de zgura păcatului, să se nască, după sute de ani un om aşişderea lui. Nimic 
nou în univers. 

Să fii frate cu tot ce există sub soare, toată lumea să-ți aparţină şi, aşa cum 
spunea Francisc, “Alături de Dumnezeu să le ai pe toate” — iată un ideal de care nu 
erau străini tinerii din Moldova de prin comunele Hălăuceşti, Nisiporeşti, Luizi- 
Călugăra, Gherăieşti, Prăjeşti, Galbeni, Fărăoani, Adjudeni, Săbăoani, Geoseni, 
Izvoarele şi celelalte adevărate oaze de spiritualitate cu vechi tradiţii catolice. 

Şi cum să nu fii fascinat când îi vezi pe călugării de la Seminarul Franciscan, 
mărunţii slujbaşi, slujitori în armata lui Isus cu modesta lor îmbrăcăminte cenuşie 
şi cingulul cu trei noduri mari atârnat de mijloc! Şi cum să nu te cucerească de 
fiecare dată, spiritul lor deschis, veselia din ochi, de pe feţe, zâmbetul larg, evlavia, 
cucernicia, smerenia, simplitatea lor! 

Dar glasurile lor calde, dragostea din suflet atunci când se apropiau de tinerii 
laici, împărțindu-le gesturi, priviri, zâmbete. Şi peste toate — o adâncă senzaţie de 
pace, de tihnă sufletească, de înţelegere a rosturilor creştine şi de încredere. Şi cum 
poți să nu-ţi spui în sinea ta (aşa cum poate şi-a spus şi Sfântul Anton — aflându-se 
în prezența primilor călugări franciscani misionari care se pregăteau să plece la 
sarazini) : “Acesta-i locul pe care mi-l doresc şi eu!” 

Un alt părinte, slujitor al Ordinului Franciscanilor Conventuali, Alois Donea, 
de fericită amintire, spunea : “Cine se molipseşte de Sfântul Francisc, nu se mai 
vindecă de această boală până la moarte!” 

Acest Francisc trăitor la cumpăna mileniilor, urmaş al Seraficului Părinte 
din Assisi, chiar dacă n-a fost un burghez bogat, căruia părinţii nu-i refuzau nimic, 
nici măcar o strălucitoare armură de cavaler medieval, ca să pornească în luptă să 

recucerească sfântul mormânt, intrat în mâinile musulmanilor şi chiar dacă nu va fi 
luat parte la războiul celor două comune apropiate, sau nu a fost ales în repetate 
rânduri regele petrecăreților şi nu a încercat nici una din aceste căi de ascensiune la 
gloria lumească, ceva totuşi a făcut aidoma lui Francisc. A extirpat din spaţiul său 
lăuntric dorinţa de avere, de grandoare, de putere, ambițiile şi slăbiciunile umane 
pentru ca să se pomenească gol de toate acestea, aşa cum se va fi aflat adevăratul 
Francisc în faţa episcopului din Assisi, a tatălui său Pietro Bernardone şi a assisienilor 
uimiți, muţi de groază şi încântare : lepădat de cele lumești ca şi de propriile veşminte, 
să poată spune în faţa tatălui său şi a întregii lumi: “Iată, de acum, am un singur 
Tată, pe Tatăl din Cer.” Şi a ales paternitatea divină. Sărutându-şi mama, a plecat să 
se dăruie Aceluia pe care toată viaţa L-a numit : “Dumnezeul meu şi Totul meu”. 

Şi prizonieratul şi boala căpătată în detenţie, toate au fost aidoma modelului 
său şi au fost necesare pentru a-i da răgazul să deschidă ochii bine pe care Stăpân 
vrea să-l urmeze. Amănuntele nu sunt întocmai, dar nu contează. Important este 
esenţialul. 

Visul său n-o fi fost acelaşi cu al lui Francisc iar cuvintele pe care i le-a 
adresat Răstignitul poate sunt altele, Dumnezeu are căi diferite pentru fiecare. O 
infinitate de căi, niciodată aceleaşi, dar toate converg spre o unică finalitate : urmarea 
lui Cristos, vestirea kerigmei, cucerirea vieţii veşnice. Ca o ștafetă într-o competiție 
universală. O preiei de la cineva, alergi cu ea, segmentul tău de drum, după care o 
predai altuia ca s-o ducă mai departe spre ţinta țintelor, capătul glorios al drumului 
acolo unde te aşteaptă laurii pe care nimeni nu ti-i smulge de pe fruntea îmbrobonată 
de sudoarea iubirii. 

Predicatorul descult din Assisi şi-a găsit un discipol aidoma. Îl urmează smerit, 
covârşit de iubire, în ascultare desăvârşită. E sărac, modest, blând. Trei caracteristici 
care-şi pun amprenta curând şi-l vor însoţi întreaga viață. A căpătat două perechi de 
pantofi. Nu se cuvine să le poarte pe amândouă, de vreme ce poate, fratelui său i s- 
au rupt pingelele, îi intră apă-n bocanci, suferă. O alege grijuliu pe cea mai bună şi 
i-o dăruie firesc, aşa cum curge sângele-n vene. Fără grimase, fără vorbărie de 
prisos. 

La fel şi cu hainele. Ce-i trebuie lui două costume? Fratele său e bolnav, e 
plăpând, goluţ, sensibil. 

A trecut de Seminar, de Institutul Teologic, vine clipa unică a hirotonirii. 
Acest fapt se întâmplă în 8 decembrie 1954, Solemnitatea Neprihănitei Zămisliri, la 
Oradea. Avea 29 de ani, abia împliniţi în 7 septembrie. Alături de el a fost hirotonit 
şi părintele Iosif Pal, cu numai doi ani mai tânăr, născut în Gherăieştii Noi, care 
avea să fie mai târziu, Ministru Provincial al Fraților Minori Conventuali. Fericirea 
nu cunoaşte margini. Intră în ea prudent, dar neşovăitor. Ştie că nimeni nu i-o poate 
smulge din suflet. 

Aşa cum îi stă bine unui creştin, nu vorbeşte niciodată despre sine. E discret, 
amabil, cald cu toţii din jur. Un vrednic fiu al lui Francisc. Şi chiar dacă nu pleacă la 
Sarazini să-l înduplece pe Sultan să se încreştineze chiar dacă expedițiile şi martiriul 
în Cruciade dau greş, bunul Dumnezeu are cu el un plan alcătuit minuţios. Apostolatul 
său itinerant e la fel de bogat în roade, cu toate că e întreprins în rândul creştinilor 
din ţară. E pe rând şi în acelaşi timp: preot, paroh, director spiritual, duhovnic, 
maestru de novici, scriitor bisericesc, traducător de cărți, predicator, catehist, inițiator 
de programe şi bun păstrător de tradiţii. Glumeşte uneori în chip nevinovat : “Eu 
sunt peticul. Cum se găseşte un sac găurit, hop şi eu să-i cârpesc gaura. Sau un 
petecuţ la o cameră de automobil. Pentru cei rămași cu “căruţa în drum”. Veşnic 
gata să pună umărul. Să scoată din încurcătură, să modereze situaţiile conflictuale, 
vorbele contradictorii, să aplaneze, să însenineze atmosfera. Ştie s-o facă în chip 
neasemuit. 

Francisc vorbea simplu şi înflăcărat, amintind de Creator şi de poruncile 
Sale, stăruind pentru împăcare şi fraternitate între oameni. Vorbea atât de duios 
încât convinsese şi ciocârliile să-l asculte. Şi noul Francisc a străbătut ţara întreagă. 
N-a fost parohie să n-o fi călcat, în care să nu-şi fi desfăşurat pastorația măcar câtva 
timp. Util peste tot, aici şi oriunde. Un preot itinerant — ai putea spune. Un simplu 
preot, aşa cum a rămas în memoria posterității şi Sfântul Maximilian Kolbe care a 
realizat cu o exemplară credință şi modestie idealurile Sfântului Francisc şi a vrut 
să moară ca un preot simplu, în lagăr, condamnat la moarte în buncărul foamei, 
oferindu-se în locul unui camarad de lagăr care era tată de copii şi care trăieşte şi 
azi şi vizitează lagărul de la Auschwitz cutremurat de amintire. Sfântul Maximilian 
Kolbe a dat în felul acesta proba supremă a credinței şi a mărturiei cu propria sa 
viaţă, de ceea ce înseamnă iubirea jertfelnică pentru aproapele. 

Un singur lucru n-a dorit niciodată acest urmaş al lui Francisc : să călătorească, 
să vadă alte lumi, alţi oameni. Pentru el, lumea are acelaşi chip, al Mântuitorului. 
Oamenii sunt egali! Ce dacă se numesc altfel? Ei au o denumire generică, un semn, 
o insignă de creştin care îi distinge pe oriunde i-ar purta paşii. 

“Când am să fiu acolo, în Cer, spunea unor persoane cunoscute, am să privesc 
şi am să văd întreaga lume la picioarele mele : şi Roma şi Assisi şi Napoli şi Nazaret 
şi Ierusalim. Deocamdată mă mulţumeşte să mă gândesc la ele şi să mă rog pentru 
cei care viețuiesc pe acele meleaguri.” 

Cândva a fost propus pentru cel mai înalt grad al sacerdoţiului. Şi-a amintit 
de Francisc care din umilinţă n-a vrut să ajungă nici măcar preot, îmbrăcându-şi 
cuvenitele odăjdii ale diaconului, a oficiat Naşterea Pruncului Isus la Greccio, în 
valea Rietti, în noaptea de 24 decembrie 1223 -—cu o asemenea evlavie încât 

Pruncuşorul Isus, înduioşat, a coborât în ieslea unde Francisc îi încropise un pat, 
lângă un bou şi un măgar. Animale smerite şi truditoare. De atunci a început 
sărbătoarea creştinească a Crăciunului la miezul nopții în preajma ieslei, numită de 
italieni presepiu. De la Greccio, din Valea Rietti, când Francisc, în sfântă extază, a 
luat trupul Copilului ceresc înfăşat şi a început să-l legene. Cum să nu-l fascineze 
această minune? Cum să nu-l intereseze “Vieţile Sfinţilor”, pe care le-a cercetat, 
le-a scormonit cu asiduitate, încântare, evlavie, le-a tradus şi le-a interpretat, apoi 
le-a predicat credincioşilor. 

A fost şi a rămas până azi, o Lumină. Un dascăl, un confesor care, aidoma 
Parohului de Ars, ştie să scoată din tainiţele adânci ale sufletului, încercat de păcat, 
toate secretele, fără să întineze printr-o curiozitate inoportună intimitatea, mândria, 
pudicitatea omului. 

Orice zi petrecută alături de enoriaşi se preface în dar neasemuit care trebuie 
prețuit cum se cuvine. Şi dacă nu a îmblânzit niciodată un lup hămesit, ca odinioară 
Francisc în localitatea Gubbio, a îmblânzit, în schimb, multe suflete. Şi ele hămesite, 
însetate de lumină, de puritate, de iubire. 

Aşa cum îl priveşti azi : abia atingând pământul cu tălpile, de parcă ar încerca 
să se salte un picuţ de la pământ, cu capul puţin plecat şi mâinile împreunate, cu un 
zâmbet de neşters pe chip, pare că îi e milă de pământ, de surioara ţărână să n-o 
strivească, să nu-i pricinuiască vreo rană fără de vrere. Şi mai cred că, privind prea 
des la cer, la fratele soare, la surioara lună, la surioarele stele, la fratele vânt şi la 
fratele aer, la frații nori şi la fratele timp care îl ține alături de noi precum şi la 
fratele foc care nu încetează să-l mistuie, într-o zi va vedea, poate acelaşi, poate alt 
Serafim cu şase aripi, pogorându-se blând, nu de pe muntele Alvernia, ci chiar în 
bătătura bisericii, pentru ca vorbind cu el şi mulțumindu-i pentru toate câte există, 
acesta să-i lase în carne, semn viu, aidoma celui lăsat Sfântului Francisc, dovadă că 
l-a ales în această lume şi, în chip deosebit, în cealaltă, să compună poezia iubirii şi 
armoniei între Dumnezeu, natură şi oameni, ca un vrednic şi fără de seamăn discipol 
îndrăgostit de Cristos, Francisc de Assisi. 

Şi va putea spune, la fel ca Sfântul loan al Crucii, pe care-l cinsteşte în chip 


deosebit: “Pentru a ajunge să ai totul 


Să nu doreşti să ai nici un lucru. 
Pentru a a junge să fii totul 
Să nu doreşti să fii nimic. 
Pentru a ajunge să cunoşti totul 
Să nu doreşti să ştii absolut nimic”. 
(Sfântul Ioan al Crucii, “Cuvinte de Lumină şi Iubire”. Traducere de Olga 
Gălăţanu. Arhiepiscopia Romano-Catolică de Bucureşti, 1995). 

O VIAŢĂ CUPRINSĂ ÎN ZECE RÂNDURI 
- FRATELE IANUŞ 


N-am văzut nicicând un om mai smerit şi mai aplecat 
spre cele duhovniceşti ca fratele Mihai lanuş. ÎI cunoşteau 
generaţii întregi de creştini din parohia noastră şi din altele 
j pentru că timp de peste şase decenii slujise ca sacristan la 
biserica “Sfântul Ioan Botezătorul” — urmând întocmai 
îndemnul Mântuitorului care le spusese apostolilor Săi : 
“Oricare dintre voi va voi să fie mai mare, să fie sluga voastră 


a erlit ae $ şi care dintre voi va voi să fie întâiul, să fie robul vostru 
a] ] (Mat.20, 26-27), cuvinte asumate şi de Suveranul Pontif de 


luminoasă amintire, Papa loan Paul al II-lea care se numea 
pe Sine Servum servorum Dei - “Servitorul servitorului lui Dumnezeu” şi 
care-şi alesese ca emblemă a pontificatului Său rodnic cuvintele : “Totus Tuum” — 
Cu totul al Tău”- de data aceasta referindu-se la iubirea filială pe care i-o purta 
Maicii Domnului. 

Personal consider că nu există cale de mijloc. Nu poţi fi “puţin al lui 
Dumnezeu”, “un sfert, o jumătate, o zecime” etc. Trebuie să te implici cu întreaga 
fiinţă, cu toate fibrele tale intime, aşa cum şi Isus s-a dăruit oamenilor din ascultare 
față de Tatăl, până la moarte şi încă la moartea pe cruce. “El fiind în natura lui 
Dumnezeu, n-a socotit că este o pradă egalitatea sa cu Dumnezeu, dar s-a nimicit 
pe sine, luând chip de rob, făcându-se asemenea oamenilor şi la înfăţişare 
dovedindu-se ca un om, s-a smerit pe sine, făcându-se ascultător până la moarte şi 
încă la moarte de cruce. ” (Fil. 2, 6-8). 

Era o prezenţă discretă ca o umbră tăcută, strecurându-se de-a lungul zidurilor 
impunătoarei biserici, ori printre şirurile de bănci aliniate frumos, tăcute ca şi el, 
primind cu îngăduință zi de zi, gândurile şi rugăciunile, lacrimile şi speranţele aninate 
de cruce, ale creştinilor. 

În 61 de ani cât slujise aici ca sacristan, nu lipsise de la nici o Sfântă Liturghie. 
ÎI ştiau toate icoanele, toate statuile, fiecare milimetru din mozaicul pavimentului îi 
recunoştea paşii uşor târşiţi, străduindu-se să nu facă zgomot, nici chiar atunci când 
biserica era goală. Să nu sperie duhul rugăciunii. Ori mai curând, atunci când paşii 
stârnesc ecouri suave iar dalele de marmură gem, scrâşnesc, scârțâie de poverile 
penitenţilor. Pereţii reverberează-n vitralii şi prin rozeta aşezată pe frontispiciul 
fațadei, săbii subțiri de lumină pătrund oblic şi spintecă aerul trecând direct prin 
inimile credincioşilor. 

Înalt, slab, adus de spate (cum altfel?) — cu privirile veşnic plecate şi cu acea 
sfiiciune pe care ţi-o dă numai prezența apropiată a Duhului, fratele Mihai Ianuş, 
părea că trăieşte pe alt tărâm. Lumea lui avea alte dimensiuni şi coordonate decât a 
noastră, îndeobşte. Şi dacă-l pomenesc aici, după mai bine de 11 ani de la întâlnirea 
sa decisivă cu Tatăl este pentru că vreau să subliniez că există şi altfel de modele de 
viață decât cele pe care le vedem pe toate canalele la televizor. Vieţi petrecute 
discret, într-o continuă adoraţie şi rugăciune, într-o devoțiune şi pietate care-ţi pot 
aduce împlinirea supremă ca om şi că nici o altă slujire nu-ţi poate dărui roadele 
bucuriei perfecte. 

Şi aşa era şi firesc pentru că de la nici 18 ani, când alţii dau banchete, petreceri, 
baluri, cu tămbălău, orchestre, bâlci, râuri de şampanie şi torturi cu artificii ca să-şi 
serbeze majoratul — adică intrarea în lume, acest om se retrăgea din lume, devenind 
pe viaţă slujitor al lui Cristos, Marele Stăpân, Marele Rege. 

Chemarea spre cele duhovniceşti, mai puternică decât orice glas omenesc, 
o auzea cu toate fibrele fiinţei şi i-a dat curs, spunând ca şi leremia profetul : “M-ai 
sedus, Doamne şi m-am lăsat sedus. Ai fost mai tare decât mine şi m-ai biruit!” 
(ler.20,7). Era în 10 august 1927 şi încă nu împlinise optsprezece ani! 

La această dată intră în Mănăstirea din Săbăoani a fraților franciscani 
conventuali, unde a făcut profesiunea religioasă la 2 octombrie 1929. După 
profesiunea simplă, avea să fie trimis împreună cu alți doi frați în misiune în Patria 
lui Francisc, la izvoarele franciscanismului unde stă o perioadă relativ scurtă. Reîntors 
în ţară este trimis de către superiori la Conventul din Galaţi, unde în 1934 face 
profesiunea solemnă şi unde rămâne ca frate sacristan până la sfârşitul vieții. 

Alegerea aceasta fundamentală de viaţă nu fusese de fapt o cotitură 
spectaculoasă, nici o convertire bruscă întâmplată datorită vreunui fapt extraordinar 
ci un lucru cât se poate de firesc, pentru că în satul lui, Corhana din Dulceştii 
Neamţului şi în alte sate din întreg ţinutul Moldovei, mulţi tineri, aproape din fiecare 
familie se simțeau atraşi de un astfel de mod de viaţă şi slujire, intrând la vârste 
fragede în mănăstirile franciscane ori diecezane, având ca ţel suprem Urmarea lui 
Cristos. 

“A-l urma pe Cristos conform Evangheliei în sărăcie şi smerenie — scria 
Părintele Alois Donea în articolul “Moşteniri franciscane” (volumul Pr. Iosif Simon 
O.F.M.Conv.,”Franciscanii Minori Conventuali. Provincia Sfântul Iosif din 
Moldova”, apărut la Editura Serafica, serie nouă, nr.39, Bacău, 1998) — este idealul 
propus de Sfântul Francisc în Regula sa, ideal pe care fiecare frate îl realizează 
Străduindu-se să trăiască în fraternitate şi minoritate cu proprii frați, uniţi în aceeaşi 
chemare şi cu toți oamenii; mai mult încă, în spirit de frăţie cu toată lumea, sub 
Stăpânirea lui Dumnezeu. ” (...) 

“Acest drum de ascensiune către Dumnezeu, pătruns de iubire, pleacă de la 
acea dezlipire de sine, care eliberează, acea dezlipire care nu este decăt 
binecuvântatul rod al unei decizii de penitență şi convertire. Această atitudine este 
semnul distinctiv ce se transmite de la un sfânt la altul în tot franciscanismul. ” 
(op.cit. p.308). 

Fratele lanuş a înţeles, fără prea multe vorbe ci din chemarea simțirii proprii 
că : “Singurul lucru important este a-L sluji cu inima curată şi cu minte senină, cu 
deplina supunere faţă de Duhul Domnului şi sfânta sa lucrare, fără să se facă 
sclavi ai literei care ucide, dar supuşi Duhului care îi dă viața. Avântul franciscan 
spre Dumnezeu e caracterizat de spontaneitate şi libertate sufletească. 
Cristocentrismul e nota caracteristică a întregii spiritualități franciscane medievale, 
mai ales începând cu Sfântul Bonaventura; însă în idealul franciscan de sfințenie 
fratele-Cristos devine obiect de contemplaţie afectivă, tovarăş cu care împarți 
sărăcia, umilinţa şi durerea, mai ales durerea pătimirii. (...) Sistematizarea dată 
de Sfântul Bonaventura ne îndreptățește să vorbim de o şcoală franciscană. Exigenţa 
spiritului franciscan e mai mult afectivă. Predomină iubirea ca impuls, ca garanție 
a umanismului; de aceea i s-a aplicat denumirea de serafic.” (op. cit.p.308). 

Credincios acestei vocaţii şi vieţii trăite după carisma Seraficului Părinte 
Francisc, fratele Mihai lanuş şi-a ales ca program spiritual Cântarea Mariei din acel 
minunat “Magnificat” (Le. 1, 46-55), în care Maica Domnului ÎI laudă pe Dumnezeu 
pentru minunile pe care le-a făcut în viaţa sa. “Măreşte sufletul meu pe Domnul, şi 
duhul meu tresaltă de bucurie în Dumnezeu Mântuitorul meu.(...) Căci mi-a făcut 
lucruri mari Cel puternic şi Sfânt e numele lui. Şi mila sa (se întinde) din neam în 
neam spre cei care se tem de el”. (Le. 1,46-47. 49-50). 

Cuvintele de preamărire a lui Dumnezeu aparţinând Fecioarei Maria, au fost 
alese de fratele Ianuş drept emblemă pentru slujirea sa în smerenie şi pietate 
desăvârşită. 

Şi într-adevăr, viaţa sa simplă şi în totală ascultare, sărăcie şi neprihănire 
trupească şi sufletească a fost o continuă ofrandă, o laudă, un imn de preamărire a 
Domnului “care a privit la umilinţa sa”. 

De bună seamă că fratele Ianuş ar fi putut să aibă multe bunuri pe acest 
pământ, agonisite şi gestionate mai mult sau mai puţin judicios. Dar el a ales viața 
conventuală a minorilor trăitori în simplitate, vecină cu sărăcia, în ascultare totală 
față de superiori şi în detaşarea completă de beneficiile plăcerilor lumeşti care nu 
pot fi decât efemere. 

În ultima parte a vieţii, trăind în Conventul din Galaţi, aşa cum am mai amintit, 
îngrijit de ceilalţi frați şi surori terțiare, fratele lanuş avea drept unică avere, sutana 
proprie, aidoma celei a Sfântului Francisc, atât de uzată şi de peticită încât puteai 

privi în zare prin ea. Ciorapii erau atât de cârpiţi încât i-au trebuit ciorapi de împrumut 
pentru ultimul drum. De altfel, se ştie că franciscanii sunt înhumați desculți, ca şi 
modelul lor, Francisc. Şi fratele lanuş, din smerenie, a fost îngropat în cripta 
franciscanilor fără pantofi şi în vechea sa rasă călugărească pe care a purtat-o cu 
demnitate întreaga viaţă. 

Un alt exemplu pe care îl purta cu duioşie şi venerație în suflet era acela al 
Monseniorului Vladimir Ghica, de spiță domnească, personalitate fascinantă, urmaş 
al mai multor domnitori ai Principatelor Române, cel care avea să moară în 
închisoarea de la Jilava la 17 mai 1954, la o vârstă foarte înaintată, în timpul regimului 
comunist. Şi Prinţul Ghica avea o sutană peste măsură de uzată şi o pelerină la fel 
de purtată şi decolorată, iar ciorapii, numai găuri. Însă de la el ne-au rămas atâtea 
nestemate spirituale, adunate în bucheţele de Panseuri, - 850 de gânduri inedite 
în limba franceză, “Chemări ale lui Dumnezeu”, îngrijite de Horia Cosmovici, 
unul din fiii săi spirituali, precum “Floricelele” Sfântului Francisc, foarte 
folositoare pentru înaintarea spirituală a omului pe calea desăvârşirii. 

Monseniorul Ghica renunţase la palat şi la privilegiile de “prinţ”, pentru o 
chilie de mănăstire pe care apoi a înlocuit-o cu chilia închisorii. Renunţase la orice 
fel de onoruri pentru a-L sluji pe Cristos, Marele Rege. 

Fratele Ianuş a trăit din plin vremurile de restrişte ale regimului când preoții 
şi călugării erau prigoniţi, arestaţi, torturați, trimişi în închisori ori cu domiciliu 
forţat în ţinuturi austere, aproape pustii ca să nu mai poată să-şi exercite vocațiunea. 
N-a fost străin de toate acestea, căci cu toţii au avut de suportat un regim de teroare 
şi prigoană, “zile de încercare şi de har” tototată, cum scria preotul Gheorghe Patraşcu 
— şi el o victimă a acestui regim care a suportat 15 ani de detenţie şi domiciliu 
obligatoriu, considerând că aceasta este adevărata valoare a zilelor de închisoare 
prin care au trecut mulţi franciscani conventuali. 

Acest supliciu comun a fost concretizat în trei valuri succesive de arestări în 
loturi organizate de securitate şi multe arestări izolate, încât credincioşii rămâneau 
fără preoţi, fără vicari, bisericile erau închise, mănăstirile pustiite şi călugării alungați 
care încotro. 

“În sinteză” — se menţionează în lucrarea Părintelui Iosif Simon 
“Franciscanii Minori Conventuali...”, - s-au pronunţat sentinţe de condamnare 
pentru clerul franciscan, însumând 447 de ani; s-au executat 200 de ani de închisoare 
şi 37 de ani de domiciliu obligatoriu.” 

Fratele Ianuş avea calități deosebite dar le punea pe toate în slujba Domnului: 
ştia să cânte la orgă şi din gură, cântece sacre. Citea mult, numai cărți de spiritualitate, 
pe care uneori, le împrumuta unor enoriaşi pe care-i stima şi în care căpătase 
încredere, formându-i pe calea desăvârşirii spirituale. Avea daruri dar ştia perfect 
să şi le tăinuiască, pentru că acela care se trufeşte pierde darul cel mai de preț: 
mântuirea. 

Mi-a dăruit odată o iconiţă cu Naşterea Pruncului Isus. O mai am şi astăzi şi 
o păstrez în lăcriţa inimii cu mare evlavie, alături de fotografia pe care singur şi-a 
ticluit-o şi a împărţit-o câtorva credincioşi, spre amintire. Pe verso, se află primele 
versete din Magnificat, pe care şi le-a ales drept program de viaţă. 

În rest, o discreţie desăvârşită în ceea ce-l priveşte, o pietate care-i face 
onoare, şi multă, multă smerenie, aşa cum i-ar fi plăcut Sfântului Francisc să-i vadă 
pe toți frățiorii săi. 

Obişnuim adesea să trecem pe lângă oameni şi să-i ignorăm, ca şi când fac 
parte doar din decor. Abia când nu mai sunt, golul imens ce se cască în urma lor, ne 
obligă în conştiinţă să ne amintim de ei cu respect şi pietate. E mai comod să nu-i 
luăm însă în seamă. “Nişte oameni acolo, şi ei...” 

În volumul Necrolog. Misionari şi preoţi autohtoni : diecezani şi 
franciscani, clerici şi fraţi călugări care au lucrat în Moldova pe teritoriul 
actual al Diecezei de Iaşi. 1600-2000, scris de Pr. Iosif Gabor O.F.M.Conv şi Pr. 
Iosif Simon O.F.M.Conv, apărut la Editura Presa Bună, Iaşi, 2001, la pagina 93 este 
menţionat Fratele Mihai Ţurcanu astfel : “Fratele Mihai (Chici lanoş) Ţurcanu 
s-a născut la Corhana, comuna Dulceşti-Neamţ, la 7 octombrie 1909. A intrat în 
Mănăstirea din Săbăoani la 10 august 1927, unde a făcut profesiunea religioasă 
la 2 octombrie 1929. Împreună cu fraţii Nicolae Dumea şi Anton Ceangău a fost 
trimis în misiune dar de la Assisi superiorii l-au trimis în țară în Conventul din 
Galaţi, unde în 1934 a făcut profesiunea solemnă. Aici a rămas ca sacristan 61 de 
ani, până la 10 aprilie 1995, când a încetat din viață şi a fost înmormântat în 
cavoul din Cimitirul Galaţi al Fraţilor Minori Conventuali”. 

Dar printre ele şi dincolo de aceste rânduri lapidare, dacă ştii să citeşti cu 
dioptriile inimii, ai să întrezăreşti faptele pe cât de simple şi mărunte, pe atât de 
minunate ale unui om care L-a slujit cu iubire şi devotament pe Cristos, l-a iubit pe 
Francisc şi a fost un exemplu concret de trăire creştină. 

Prin rândurile de față sper să-i aduc un pios omagiu acestui aproape anonim 
lucrător în Ogorul lui Dumnezeu. 

Chiar dacă viaţa lui n-a fost spectaculoasă şi bogată în fapte mari, în sensul 
pe care-l dăm noi cuvântului, meritul său incontestabil a constat în oferirea de sine, 
zi de zi, clipă de clipă, timp de 86 de ani, Aceluia care din Iubire de oameni s- 
a oferit la moartea pe Cruce. 

O viaţă de jertfă continuă, alcătuită din rugăciuni, mortificaţii, post ( nu 
mânca niciodată carne!) — adoraţii şi devoţiuni, o pietate către Maica Domnului, 
către sfinţi, ascultarea fără urmă de murmur şi o îngăduinţă față de oameni, fără 
limite. 

Şi ca o încununare a vieții sale profund religioase — o trecere lină spre Lu- 
mina la care a râvnit, la bogăţiile cereşti pe care le-a agonisit şi la pacea duhovnicească 
promisă, care i-a păstrat sufletul neîntinat şi inima disponibilă pentru Iubirea Supremă 
de care de mai bine de unsprezece ani, se bucură în ceruri. 

FIDELITATE ÎN CREDINŢĂ PÂNĂ LA MARTIRIU 
Profil spiritual: Pr. Anton Demeter O.F.M.Conv. 


Nota autoarei: În data de 20 decembrie 2006, pr. Anton Demeter, de 
fericită amintire, a trecut la cele veşnice pe când volumul de față se afla sub 
tipar. 


În spaţiul duhovnicesc transcendent al ascezei şi 
rugăciunii, aproape inaccesibil cugetului şi rațiunii — spaţiu 
ce ține de categoria supranaturalului, dincolo de stricăciunea 
şi zădărnicia celor lumeşti, primind harul înălțării spre lumile 
duhovniceşti numai de sine ştiute, trăieşte un preot al durerii 
şi suferinței, un martor neîndoielnic al acelor abuzuri 
criminale săvârşite de un regim totalitar nefast. 

Este vorba de părintele Anton Demeter, O.F.M. Conv., 
născut în satul Butea, comuna Boteşti, judeţul Neamţ, la 17 
septembrie 1925. Este ziua când creştinii sărbătoresc primirea 
stigmatelor de către Sfântul Francisc pe Muntele Verna. Poate că nu întâmplător 
este născut în această zi, a stigmatelor dureroase, căci, în calitatea sa de preot, 
hirotonit la 27 de ani, a dat dovada supremă a mărturiei pentru Cristos, în condiţiile 
inumane de detenţie la care au fost supuşi episcopii, preoţii şi unii credincioşi în 
regimul trecut. Să nu ne fie teamă şi să ne ascundem în spatele adevărului, pentru că 
destul timp am făcut-o. Părintele Anton — un alt fel de stigmatizat este pentru toți 
confrații întru preoţie ca şi pentru credincioşi, un exemplu viu de tărie şi statornicie 
în credință. Un vlăstar al mişcării de rezistență a Bisericii Catolice, personalitate 
complexă şi desăvârşită, împodobită cu variate însuşiri morale şi duhovniceşti, de 
nenumărate calități şi virtuți. Acest portret ar părea la prima vedere exagerat, dacă 
nu am cunoaşte câteva elemente din biografia acestui trăitor în spaţiul admirabil al 
rezistenţei morale interioare la care au fost supuşi majoritatea preoţilor catolici şi 
nu numai, în regimul trecut, al căror număr este din ce în ce mai mic, dar a căror 
amintire pulsează încă sub tâmplele noastre, din ce în ce mai puternic. 

Martirajul contemporan este sigla care s-a întipărit în trupul şi sufletul unui 
mare număr de preoți şi călugări care, cu propria viaţă au dat mărturie despre Cristos, 
fiind persecutați, alungaţi, închişi, maltrataţi, suspectaţi, deportaţi, obligați la muncă 
forţată, decăzuţi din drepturi. 

Când cineva îşi dă proba sângelui pentru credinţă, este drept să i se cinstească 
memoria şi numele său rămâne înscris în catalogul sfinților. Dar când martirajul 
este o încercare prelungă care durează zeci de ani şi uneori o viaţă întreagă, este cu 
atât mai meritoriu. 

Părintele Anton Demeter este un astfel de mărturisitor al zilelor noastre. 
Pilda sa este demnă de admiraţia cea mai înaltă pentru că, maltratat fiind în închisorile 

comuniste la ucigătoarele anchete ale duşmanilor lui Cristos, a avut curajul de a 
rămâne drept sub loviturile de bastoane şi răngi care i-au sfărâmat coloana 
vertebrală. I-au sfărâmat-o, dar nu i-au îndoit-o, am spune noi, cei de astăzi, privindu- 
l cu venerație pe acest suferitor demn, care nu vorbeşte niciodată despre sine şi nu- 
i blestemă pe schinguitorii săi. 

47 de ani petrecuţi la orizontală sau într-un cărucior cu rotile, durează cât o 
veşnicie a unui om normal. Câte milioane de rugi a înălţat părintele Anton pentru 
călăii săi, implorându-L pe Tatăl, după modelul lui Cristos şi al Sfântului Ştefan, 
sub ploaia de pietre, să nu le socotească lor păcatul acesta şi să-i ierte “căci nu ştiu 
ce fac” (Le. 23,34). 

Culmea bestialităţii umane, pentru că şi oamenii devin uneori bestii, este că 
părintele a fost obligat să-şi continue pedeapsa în închisoare grea pentru “înaltă 
trădare de ţară” (Citiţi : pentru că nu a trădat secretul spovezii), pentru că a favorizat 
anumiţi colegi preoți şi episcopi care urmau să fie arestaţi (citiți : nu s-a dus să-i 
divulge!) şi mai ales pentru că a îndrăznit să propovăduiască Evanghelia copiilor, 
tinerilor, maturilor (Sfântul Pavel spusese : “Vai mie dacă nu voi propovădui 
Evanghelia!” — 1 Cor. 9,16). 

Ani de suferință şi încercări dure pentru toţi preoții, pentru enoriaşi, pentru 
călugări şi călugărițe. Curajoasă mărturie a preoţilor dar şi o dureroasă absență 
resimțită de credincioşii din comunele şi oraşele rămase fără păstori. O istorie 
dramatică, scrisă cu durere, cu spaimă, cu sânge, cu foame şi sete, cu umilinţa, cu 
încercarea de nimicire a demnităţii umane, sub cizma barbară a unui regim totalitar 
a cărui deviză era : “Cine nu e cu noi e împotriva noastră!” 

Condamnări severe în urma unor motive cusute cu aţă albă şi a unor înscenări 
şi procese care nu erau altceva decât nişte simulacre, nişte farse sinistre, sub pretextul 
unor acuze puerile. Muncă forțată, tratamente inumane. Şi mai presus de toate şi cel 
mai greu de îndurat era ura nelimitată, revărsându-se în rafale, pentru slujitorii 
Bisericii, ca limbile unui şarpe de foc care tind să pârjolească totul în jur. Cine a 
citit cartea monahului Nicolae Steinhardt “Jurnalul fericirii”, poate să-şi facă o 
imagine vagă despre ceea ce a însemnat călcarea în picioare a demnităţii umane, 
dusă până la extreme, până la anihilarea totală, până la reducerea la starea de 
animalitate. 

Părintele Anton Demeter, unul dintre aceşti numeroşi martiri în viață, un 
miracol de longevitate, de credinţă, de răbdare în suferinţă, iertare şi iubire a 
duşmanilor şi de întoarcere şi a celuilalt obraz, a fost şi a rămas un slujtor demn de 
Stăpânul său închis şi crucificat, Isus Cristos, care ştie ce înseamnă cea de a opta 
Fericire : aceea de a fi batjocorât, prigonit, închis, pentru numele lui Cristos. 

În definitiv, invaliditatea părintelui este tot o crucificare. Chiar dacă 
orizontală. O crucificare pe lemnul patului, cum au fost atâtea ale marilor mistici: 

Marthe Robin, căreia Isus i-a explicat vocaţia şi misiunea sa : “Tu vei fi micuța mea 
crucificată din iubire” (1929), Ecaterina Emmerich, care a primit stigmatele 
dureroase, Georgette Faniel, născută în 1915 la Montreal, care poseda harul 
participării, a primit rănile lui Isus şi a trăit Patima, iar în anul 1985 s-a oferit 
Tatălui veşnic ca jertfă de ardere de tot din iubire şi mulți alţii, în acest secol XX 
numit pe drept cuvânt “secolul martirilor.” 

Un martiraj lung şi fecund, pentru că istoria dramatică a acestui preot 
crucificat din iubire, a fost o sămânță rodnică, răsărind, înflorind, făcând la rândul 
ei seminţe de viaţă creştină, seminţe de sfinţenie. 

“20 de ani de condamnare exemplară!” — aşa cum a sunat sentinţa atunci, 
s-au transformat în 47 de ani de condamnare la imobilizare totală. În pofida 
încercărilor brutale de încătuşare a trupului, spiritul a rămas liber, în toţi aceşti ani, 
spiritul care şi-a menținut încrederea, speranţa, siguranţa, chiar şi în momentele de 
cumpănă. Pentru că numai spiritul îl poate scoate pe om din limitele înguste ale 
materiei, îl descătuşează. Părintele Anton ştia că nu e singur. Alături de el, în carcera 
suferinţei, ani îndelungaţi, s-a aflat Cristos prizonier, rănit, umilit, batjocorât, pălmuit, 
biciuit, bătut cu ranga şi cu vergile, încununat cu spini, dar nu înfrânt, pentru că 
avea să învingă şi moartea pe cruce, s-o transforme-n lumină mântuitoare, în flacără 
de speranţă, care, în timp, va lumina omenirea. Şi aici îmi vin în minte versurile lui 
Radu Gyr din poemul : “isus în celulă”: “S-a așezat lângă mine pe rogojină: / 
Pune-Mi pe răni mâna ta!/ Pe glezne-avea urme de cuie şi rugină/Parcă purtase 
lanțuri cândva.// Oftând şi-a întins truditele oase/ pe rogojina mea cu libărci./ 
Luna lumina, dar zăbrelele groase/ lungeau pe zăpada Lui, vărgi// Părea celula un 
munte, părea Căpăţână/ şi mişunau păduchi şi guzgani./ Am simţit cum îmi cade 
capul pe mână/ şi-am adormit o mie de ani.// Când m-am deşteptat din afunda 
genună,/ miroseau paiele a trandafiri./ Eram în celulă şi era lună,/ numai lisus nu 
era nicăieri...// Am întins braţele, nimeni, tăcere,/ Am întrebat zidul : Nici un 
răspuns!/ Doar razele reci, ascuţite-n unghere,/ cu sulița lor m-au străpuns...// - 
Unde eşti Doamne, am urlat la zăbrele/ Din lună vedeam fum pe cățui.../ M-am 
pipăit... şi pe mâinile mele,/ am găsit urmele cuielor Lui.” Împreună cu el, în spirit, 
s-au aflat miile de credincioşi care-l cunoşteau, însoțindu-l cu rugăciunile, însoţindu- 
în spirit, fiindu-i fii şi fiice duhovniceşti. 

Părintele Anton împreună cu alţii care mai trăiesc încă, împreună cu cei care 
nu mai sunt, dar care trăiesc în memoria noastră şi a căror amintire luminoasă ne 
propulsează spre un viitor plin de făgăduinți în care putem întrezări, fie şi o clipă, 
ca printr-o perdea străvezie, fericirea care ne aşteaptă pe toţi, nu întâmplător şi-a 
ales drept Crez cuvintele din Imitaţiunea lui Cristos : "De voiești să fii încununat, 
luptă-te cu bărbăţie şi îndură cu răbdare. Nu se ajunge la odihnă fără muncă, nici 
la victorie fără luptă. ” (lm.Ch. III, cap. 19, v.4). 

Cel care şi-a scris pe uşa pătimirii sale smerite, cu literele arzânde ale iubirii, 
cuvintele Sfintei Tereza : “Nimic să nu vă neliniştească, nimic să nu vă sperie, 
toate trec. Dumnezeu e mereu acelaşi, cu răbdarea totul vom învinge. Cine îl are 
pe Dumnezeu, nu duce lipsă de nimic. Dumnezeu singur îi este de ajuns. ” Este un 
alt fel de a spune ca şi Francisc : “Dumnezeul meu şi Totul meu! ”. 

Părintele Anton — exemplu viu de jertfă ispăşitoare, de jertfă din iubire, 
zidind edificii sufleteşti, eliberând sufletele de povara păcatului, eliberând sufletele 
din Purgator, chemând înapoi la Tatăl pe fiii risipitori. Creştinii de orice rit vin la 
Cuvioşia Sa ca la zidul plângerii pentru sfaturile duhovniceşti, adânca înțelepciune, 
aura de pe chipul său blând, ochii limpezi, simplitatea şi adânca smerenie izvorâte 
din carisma Seraficului Părinte Francisc, vorba ziditoare şi pacea pe care le-o zideşte 
în suflete. Oamenii vin împovărați, aplecaţi de greutatea necazurilor la acest duhovnic 
de excepţie, la acest director de spirite şi pleacă drepți, înalți, luminaţi, împăcaţi, cu 
privirile spre Înalturi, dovadă că statura fizică a omului nu contează : importantă 
este doar statura spirituală. Părintele Anton le dăruieşte câte ceva din statura sa 
spirituală, îi îndreaptă şi-i înalță în primul rând în proprii lor ochi, apoi în ochii 
semenilor, dar, mai presus de toate, în ochii lui Dumnezeu. Ei se îmbogăţesc, capătă 
avuţii nevăzute dar inestimabile, foloase duhovniceşti. Rămân apoi legaţi cu o strânsă 
legătură duhovnicească pentru că părintele ştie ca nimeni altul a lumina unele aspecte 
din viaţa lor, adâncite în bezna subconştientului, deschizându-le căi de autocunoaştere 
şi pocăință şi oamenii nu uită şi îi poartă recunoştinţă. 

Prezența discretă a părintelui Anton printre viitorii călugări şi preoți 
franciscani, printre ceilalți preoţi din Institutul Teologic Franciscan din Roman dă 
curaj şi speranţă şi un nou imbold în Urmarea lui Cristos în ascultare, sărăcie şi 
neprihănire. Avându-i exemplul sub ochi sau în minte, nici o nenorocire nu ţi se va 
părea de netrecut, nici un obstacol de neînvins, nici o boală de netămăduit şi chiar 
“surioara moarte” nu ţi se va părea decât poarta întredeschisă către Acela care a 
spus apostolilor săi : “In lume veți avea necaz; dar îndrăzniţi, eu am biruit lumea!” 
(loan 16,33). 

Cununa cea nevestejită în veci a martiriului a fost aşezată deja, cu mâini 
îngereşti pe fruntea înaltă a părintelui, sub privirile grijulii ale Preacuratei despre 
care Părintele Anton spune : “Cine o iubeşte pe Maria, e atât de sigur de paradis, 
ca şi când ar fi deja în el, căci copiii Mariei sunt copiii Paradisului!” 

Un fiu devotat al lui Isus şi al Mariei, un demn urmaş al Sfântului Francisc, 
care e în acelaşi timp, un copil predilect al Paradisului — Părintele Anton Demeter, 
acest slujitor suferind, cu o rezistență morală interioară demnă de cei mai mari 
sfinți — este o personalitate luminoasă, care ne face să nutrim “fericita nădejde” 
(Tit. 2,13) că, împărtăşindu-ne din aceleaşi valori, din acelaşi Cuvânt dătător de 
viaţă, vom putea ajunge într-o zi printre cei fericiţi, demni de Împărăţia promisă. 

“VAI MIE DACĂ NU VOI PROPOVĂDUI EVANGHELIA!” 
(1 Cor. 9,16) 
PĂRINTELE JOHANN PROSCHINGER 
ŞI PREDICAREA CUVÂNTULUI DIVIN 


Poate că nu întâmplător, primele cuvinte alese 
ca Antifoniu din Omelia inaugurală în calitate de paroh 
| al Bisericii “Sfântul Ioan Botezătorul” din Galaţi, au 
fost cele ale Sfântului Pavel din Scrisoarea întâia către 
Corinteni : “Căci dacă vestesc Evanghelia, nu am de 
ce să mă laud, căci este o datorie asupra mea, şi vai mie 
dacă nu vestesc Evanghelia!” (1 Cor. 9,16). 

Născut la 2 ianuarie 1925, la Fălticeni şi sfințit 
preot în 26 octombrie 1952 la Alba Iulia o dată cu părintele Eugen Ghiuzan din 
Adjudeni, părintele Johann, român de etnie germană a avut parte de o tinereţe 
zbuciumată şi plină de primejdii, marcată profund de ororile unui război nedrept în 
care a trebuit să suporte prizonieratul, deportarea, vicisitudinile unui drum lung 
străbătut pe jos din îndepărtata Siberie — experiență dureroasă, la limita 
suportabilului, în care era, nu de puţine ori, să-şi piardă viaţa. Abia după război, 
când lucrurile se mai liniştiseră a putut să-şi desăvârşească studiile teologice şi să 
fie uns cu înalta demnitate a sacramentului Preoției. 

Neavând convingeri politice, era total străin de conflagrația nedreaptă şi 
nimicitoare care cuprinsese aproape întreaga lume şi pe care oamenii politici şi 
ambițiile lor de dominare o declanşaseră, fără să întrebe populația civilă dacă e de 
acord sau nu, târând-o în cel mai sângeros război care izbucnise vreodată. Iar 
nesupunerea era plătită cu viaţa. Vremuri cu totul nesigure şi învăluite în negura 
fricii şi în adâncul ororilor de neimaginat de mintea omenească. 

La întoarcere, sute de kilometri străbătuţi cu piciorul, în plină iarnă, mâncând 
te miri ce rămăşiţe de hrană găsite pe câmp, ori poamele uscate din copacii rămaşi 
după bombardament, în picioare. Silit să se ascundă, să se apere, aproape degerat, 
cu sănătatea şubrezită, părintele Johann s-a întors în România, unde se născuse şi 
avea încă rude. Abia ieşise din adolescenţă dar visurile păreau nimicite pentru 
totdeauna. Însă Dumnezeu are planuri măreţe pentru fiii Lui şi, o dată aleşi, nu-i 
mai scapă din mână. Părintele Hans era unul din acele vase alese şi puse deoparte 
de Dumnezeu pentru Lucrarea Sa divină. 

I-a trebuit o lungă perioadă să se refacă, să recapete încredere şi să-şi reia 
studiile întrerupte brutal. Însă în pofida experienţei amare a războiului, părintele 
Hans nu-şi pierduse niciodată încrederea şi nu renunţase la dorința de a deveni 
preot. 

Nu vorbea de Calvarul îndurat în timpul războiului. Îşi purta suferința cu 
demnitate, gândindu-se că şi Isus Cristos îndurase chinuri inimaginabile din partea 
oamenilor. Împărţindu-şi suferinţa cu Cristos, putea s-o suporte mai uşor, aşa cum 
fusese educat din familie. Suferinţa participativă ca şi cea substitutivă a Domnului 
cu oamenii, e de natură să încurajeze, să întărească şi e născătoare de imboldul de a 
merge mai departe şi de speranţa că într-o zi, răsplata va veni, cu siguranţă. Atunci 
va primi cununa de învingător în lupta cea dreaptă. 

Primăvara anului 1991 abia îşi mijea primii muguri. Enoriaşii încă nu-şi 
uscaseră lacrimile pricinuite de plecarea intempestivă a părintelui vicar Aurel, regretat 
de toţi pentru că se dovedise foarte vrednic şi popular în parohie, iar acum era 
trimis în comuna Săbăoani, apoi în comuna Talpa ca paroh. 

Încă se mai auzeau frânturi din Psalmul de despărțire, care, ca un făcut, la 
vesperele feriale din Liturgia orelor, în acea zi, era Psalmul 137 : “Pe malurile 
râurilor Babilonului,/ acolo şezum şi am plâns/ când ne-am adus aminte de Sion./ În 
sălciile din ținutul acela ne-am atârnat harpele/ Căci acolo, cei care ne duseseră 
captivi ne cereau cântări/ şi cei care ne făceau să gemem ne cereau bucurie, zicând: 
/““Cântaţi-ne din cântările Sionului!”/ Cum să cântăm noi o cântare a Domnului/ pe 
un pământ străin?/ Dacă te voi uita, lerusalime,/ uitată să fie dreapta mea!/ Să mi se 
lipească limba de cerul gurii/ dacă nu voi face din Ierusalim/ începutul bucuriei 
mele”( Ps. 137 1-6). 

Un psalm destul de edificator care era cu atât mai dureros cu cât reflecta 
realitatea plecării. Cuvintele lui răsuceau cuțite în inimi şi, atât preotul cât şi enoriașii 
nu-şi puteau stăpâni emoția şi lacrimile. 

De aceea, dintru început, enoriaşilor le-a venit cam greu să se deprindă cu 
acest nou paroh, venit de la Suceava. Priveau puţin neîncrezători la preotul franciscan 
în vârstă, scund de statură, nins, vorbind româneşte cu un uşor accent străin. E greu 
pentru un creştin să schimbe mereu duhovnicul care deja îl învățase pe de rost şi în 
care căpătase încredere. 

Nu e de mirare, aşadar, că la început au fost puțin reticenți în gesturi şi 
cuvinte. Încrederea trebuia câştigată de ambele părţi, conexiunea, atunci când e 
vorba de suflete nu se face atât de lesne. Dar nu e mai puțin adevărat că Duhul 
Sfânt, Mângâietorul lucrează necontenit în Biserică. Probabil că nici preoților nu le 
vine uşor să se strămute dintr-un colț la celălalt al țării, dar ei sunt sub jurământul 
ascultării. 

Încet, încet, părintele Johann le-a câştigat sufletele. Prin ţinuta sa impecabilă, 
printr-o atitudine morală fără cusur, o delicateţe în gesturi şi cuvinte şi un program 
riguros de viaţă religioasă. Pedant, meticulos, chibzuit, excesiv de îngrijit, pus “la 
patru ace”, cu o aproape obsesivă nevoie de curăţenie interioară şi exterioară, 
părintele Hans devenise proverbial pentru că arăta întotdeauna ca scos din cutie. 

Nici o urmă de praf, nici o cută. Aşa se prezintă şi astăzi, la aproape 82 de ani, un 
om îngrijit, atent cu el însuşi şi cu alții. Disciplină şi organizare impecabile în toate 
: în parohie, în viaţa cotidiană, care nu e străină de viaţa parohiei ci se împletesc 
armonios. Nimeni nu-i putea reproşa nimic, în nici o privinţă şi nici nu i-ar fi trecut 
prin cap cuiva o asemenea nedelicateţe. 

Virtutea carităţii şi a milei față de bătrâni şi de bolnavi, atenţia către copii şi 
către tineri, spiritul organizatoric desăvârşit, precizia de pendulă elveţiană cu care 
săvârşea oficiul liturgic precum şi deschiderea către activităţile laicilor, i-au cucerit 
pe toţi, în cele din urmă. 

În anul următor, enoriașii aveau de înfruntat o altă plecare dureroasă : părintele 
duhovnic Alois Donea, avea să fie chemat la Institutul Teologic Franciscan din 
Roman să predea seminariştilor morala, gramatica şi latina. 

“Preotul e ca şi soldatul, - spunea părintele Alois -, şi ca un bun soldat, unde 
e trimis, acolo trebuie să meargă. Noi suntem soldaţii lui Cristos.” 

În ce mă priveşte, nu-mi plac deloc despărțirile. Aşa încât mi-a trebuit multă 
vreme să mă consolez cu această nouă plecare. A fost nevoie de câteva vizite la 
Roman să-l pot vedea şi consulta în anumite chestiuni duhovniceşti. Apoi, l-am 
căutat de câte ori mă duceam în Bucureşti, la Arhiepiscopie, unde avea scaunul său 
de spovadă, primul din partea stângă de la intrarea în catedrală. Făceau cozi 
interminabile enoriaşii să se spovedească la părintele Alois, căci era un duhovnic 
de excepție. După trecerea lui la cele veşnice, creştinii încă mai veneau, se apropiau 
timid de confesional, mângâiau pereţii de lemn sobru şi uneori sărutau uşile acelei 
cămări tainice de unde, glasul părintelui Alois încă nu-şi pierduse rezonanţa şi 
blândeţea şi de unde plecau uşuraţi, eliberaţi, cu binecuvântarea şi dezlegarea dată 
de reprezentantul lui Dumnezeu care acţiona pe pământ, prin intermediul acestui 
sfânt Sacrament al Spovezii, in persona Christi. 

Confesionalul se mai află şi astăzi acolo, dar e gol, cu uşile vraişte şi acest 
gol îşi strigă ecoul în imensitatea catedralei, de peste opt ani, în aşteptarea părintelui. 

Părintele Alois pusese piatra de temelie a credinţei mele şi tot el fusese cel 
care mă alesese în familia franciscană, îmi dăduse numele său duhovnicesc şi îmi 
trasase responsabilităţi morale pe măsura puterii mele de atunci. 

Părintele Alois, de fericită şi pioasă amintire, nu putea să vorbească despre 
Francisc, altfel - decât cu ochii în lacrimi şi cu glasul sugrumat de emoție. Dumnezeu 
poate să facă sublim ceea ce la început pare ridicol îndeobşte. Acest duhovnic de 
excepţie trăind din plin carisma şi sărăcia franciscană, “ne-a îmbolnăvit de virusul 
Francisc”, ne-a făcut să înţelegem deosebirea dintre esenţial şi derizoriu, 
prezentându-ni-l în cuvinte şi lacrimi, într-o măreție a umilinţei demnă de cel care 
este numai iubire, pe cel care iubea totul : pământul, cerul, oamenii, îngerii, ieslea, 
crucea, făpturile cele mai neînsemnate, totul, totul. Ni l-a descoperit pe acest genial 

mesager evanghelic al păcii, pe acest propovăduitor itinerant care semăna şi mai 
seamănă şi astăzi, după opt veacuri, cuvintele vieţii eterne. 

Ceea ce a urmat a fost doar o prelungire, o continuare a începutului şi o 
încununare spirituală care au avut ca rezultat, hotărârea de a urma studii teologice şi 
de a mă consacra pentru viaţa religioasă. Aveam pe atunci 42 de ani. 

Faptul că părintele Hans “m-a preluat” de unde mă lăsase părintele Alois, a 
fost de natură să-mi întregească statutul spiritual. Aşa s-a conturat călătoria nesperată 
în Westfalia de Nord, în localitatea Hopsten, un fel de stațiune într-un cadru natural 
splendid, unde am fost trimisă de Ministrul Provincial, pe atunci părintele Iosif 
Sabău, de fericită amintire, timp de trei săptămni, să reprezint România, la reuniunile 
EUFRA '93, familia fraternității europene, în care am cunoscut peste o sută de frați 
şi surori franciscane din 18 țări, am legat prietenii fraterne şi de unde m-am întors 
cu mult mai bogată sufleteşte şi mai întărită pentru activitatea pe care urma s-o 
depun în cadrul fraternității locale. 

Tot atunci a avut loc clipa solemnă a profesiunii religioase, când, împreună 
cu alte două surori, am depus promisiunea de viață evanghelică după modelul 
franciscan, iar după aceea, consacrarea definitivă, făcută sub binecuvântarea 
părintelui Alois, la Bucureşti, în Capela Arhiepiscopiei şi a Institutului Teologic de 
grad Universitar “Sfânta Tereza” — a cărui studentă devenisem deja. 

Sunt clipe de neuitat care rămân înscrise în memoria afectivă şi nu se pot 
stinge decât, o dată cu viaţa. 

Părintele Hans însă, în virtutea carismei sale şi a sacerdoțiului, a fost alături 
de familia mea şi s-a îngrijit duhovniceşte de mama, pe care o vizita lunar, dându-i 
sfintele sacramente Spovedania şi Împărtăşania, fapt pentru care mama îl respecta 
şi-l preţuia foarte mult. Când venea ziua pentru vizita preotului, ea se pregătea 
minuţios trupeşte şi sufleteşte cu mult timp înainte, avea mari emoţii, căci urma să 
se întâlnească, nu cu un om, nu cu un preot, ci cu un sfânt, trimis de Dumnezeu, 
alesul lui Dumnezeu ca să împartă iertarea şi binecuvântarea. 

Părintele Johann era plin de atenţie prevenitoare pentru bătrânii pe care-i 
vizita la domiciliu, o dată pe lună. Niciodată nu venea cu mâna goală, ci le dăruia ba 
o iconiță, ba un Sfânt Rozariu, ba dulciuri. Şi multe, multe binecuvântări şi poveţe, 
în ceea ce priveşte viaţa creştină. 

El a condus parohia noastră timp de zece ani. Apoi s-a retras înspre matcă, 
înspre Bucovina sa dragă, la Suceava şi Rădăuţi, unde şi astăzi este activ, la fel de 
prevenitor, de bun organizator şi de bun sfătuitor în cele sfinte. 

L-am revăzut la TV pe programul naţional în mai multe rânduri la emisiunea 
în limba germană, când i se iau interviuri de la biserica din Suceava. 

Acum doi ani, de Ziua Adormirii Maicii Domnului, a avut loc deschiderea 
primei ediții a ZILELOR ETNICILOR GERMANI DIN BUCOVINA, un ținut 

mirific unde trăiesc în convieţuire paşnică etnii diferite, păstrându-şi fiecare tradiţiile 
şi folclorul, specificitatea şi limba. Creştinii din Gura Humorului, Cacica, Poiana 
Micului, Suceava şi alte localităţi din această parte a ţării se întâlniseră în cadrul 
natural, de o frumuseţe deosebită, cu oaspeţi din Germania şi din alte ţări pentru a 
sărbători prin sfinte liturghii, cântec şi dans pe Maica Cerească. La acel moment 
festiv a participat şi Excelenţa Sa, Cardinalul Giovanni Battista Re, Prefectul 
Congregaţiei pentru episcopi din Roma, care venise să viziteze sanctuarul marian 
de la Cacica. Germanii din Bucovina întruniți în Forumul local şi-au arătat atunci 
întreaga dimensiune a ospitalităţii şi a spiritului de convieţuire paşnică. În biserica 
din Poiana Micului, părintele Johann Proschinger a vorbit despre relațiile de prietenie 
Şi convieţuire în bună înţelegere dintre creştinii diferitelor etnii, tradiţie care se 
continuă în această parte a țării, de peste două sute de ani şi se reflectă în diferite 
manifestări organizate împreună, pentru o cunoaştere cât mai profundă şi o prietenie 
cât mai trainică, bazată pe stânca numită Cristos şi învăluită în iubirea maternă cu 
care îi veghează de aproape, Sfânta Mamă a Mântuitorului, care-i reuneşte de fiecare 
dată pe creştini într-un mănunchi sacru. Fiind unul dintre puţinii preoţi de etnie 
germană din zonă, deşi pensionar, părintele Hans este deosebit de activ, slujind cu 
evlavie şi făcându-se util comunităţii germane. 

Anul acesta, cu prilejul prăznuirii Hramului parohiei din Galaţi, unde slujise 
atâţia ani, botezase, cununase şi condusese pe ultimul drum pe nenumărați credincioşi, 
părintele Hans e revenit pentru un scurt timp la noi. Era neschimbat. Îi ţinea minte 
aproape pe toți credincioşii. Amabil, gentil, politicos, uşor ironic şi surâzător, îşi 
purta cu demnitate cele peste opt decenii de viaţă, din care 54 în calitate de slujitor 
al Sfântului Altar, ca un bun soldat al lui Isus Cristos, în marea, în uriaşa armată 
creştină, aşteptând cu încredere şi speranţă să dobândească, Împărăţia cea Veşnică. 

Şi după atâta slujire devotată şi vestire a Cuvântului Evangheliei la care 
fusese chemat, cum să nu se cuvină să-şi capete, binecuvântata răsplată? 


Galaţi, 14 noiembrie 2006 


O CĂRĂMIDĂ PENTRU CASA LUI DUMNEZEU 
ŞI POARTA CERULUI 


Când intri într-o biserică, nu se poate să nu 
exclami precum Petru pe Muntele Tabor : 
“Doamne, ce bine ne este nouă să fim aici” (Mt. 
i 17,4; Me.9,5; Le.9,33). Nu poţi să nu constaţi că 
„ acest lăcaş sacru îţi provoacă o stare de bine, de 
linişte şi pace interioară. Biserica oglindeşte de fapt 
sufletul omului. E un loc de comunicare intimă cu 
Dumnezeu. Nicăieri nu se înfăptuieşte o mai tainică 
şi mai strânsă comuniune cu Dumnezeu. De altfel, spiritul treaz se menţine numai 
într-o unire perfectă cu Dumnezeu, beneficiind de principalele Sacramente. Şi unde, 
în altă parte s-ar putea realiza aceasta decât în Sfânta Biserică? 

Adeseori, auzi spunând : “Eu mă pot închina oriunde, acasă, la câmp, la 
serviciu, pe stradă, etc.” E adevărat, cu singura mare diferență că nu te poţi bucura 
de Sfintele Sacramente (în afara unor cazuri extreme), decât în Casa lui Dumnezeu, 
acolo unde se află sfântul altar şi pe el Tabernacolul — Locuinţa unde Isus Cristos ne 
aşteaptă să venim să ne înfruptăm din Carnea şi Sângele Său. 

“Ce rost mai are un drum care nu duce la o biserică? — se întreba marele 
convertit al secolului trecut, scriitorul francez Paul Claudel, cel care avea să scrie 
remarcabila carte: “Dumnezeu există. Eu L-am întâlnit”. 

Simbol al iubirii şi al fidelității în credinţă, biserica este o metaforă înscrisă 
în piatră, în ziduri, în taina altarului, în aerul respirat de sfinţi, dincolo de ziduri, în 
templele vii care sunt credincioşii. Ea reprezintă acea adunare-împreună alcătuită 
din trupuri umane - Biserica spirituală, membrele Trupului Mistic, al cărui Cap este 
Cristos, “piatra din capul unghiului, cea aruncată de zidari "(Mt. 21,42) şi temelia 
neclintită a Bisericii. 

Nici o biserică — lăcaş din zid — nu-i terminată în înţelesul profund, 
duhovnicesc, mistic, fără zidirea cea vie, prezența umană. Aşa cum a denumit 
patriarhul Iacob, în Vechiul Testament, primul loc pe care era o piatră aşezată de el 
drept căpătâi şi de unde a văzut cerul deschis şi pe îngerii Domnului coborând şi 
urcând ca pe o Scară (Gen.28,11-12), Biserica a preluat această metaforă realistă şi 
profetică de “Poartă a Cerului”, după cuvintele patriarhului Iacob : “Cât de 
înfricoşător e locul acesta! Aceasta nu e alta, fără numai Casa lui Dumnezeu, 
aceasta e Poarta Cerului” (Gen. 28,17). 

Piatra de temelie sau reazemul, stâlpul şi prima scară a treptei care se înalță 
spre cer şi care cheamă dinspre cer pogorârea îngerilor pe pământ. Nu numai trupului, 

dar şi sufletului îi trebuie o casă, unde poate veni oricând să suspine, să se bucure, 
să plângă, ori, când atârnă prea greu, să se uşureze. Biserica e locul unde nu te simţi 
singur. Acolo Dumnezeu te locuieşte şi ceilalți creştini te înconjoară, fac zid 
împrejur să te apere. În Casa Domnului, oricine ai fi, eşti primit cu bunăvoință. 
Un lucru e cert. Biserica este singurul loc de unde nu vei fi alungat niciodată, 
decât dacă singur doreşti să te distanțezi, să fugi departe, să te înstrăinezi, să te rupi 
de comunitate. 

“Departe de Casa Ta, Doamne,/rătăceam stingher prin lume/ căutând doar 
fericirea/ dar sunt trist şi înşelat” — răsună un cântec. Aici e locul unde poţi să 
poposeşti sub auspicii divine, de la neliniştea lumii la pacea lui Cristos. 

Nenumărate sunt referirile evanghelice cu privire la Biserică, fie Cuvintele 
lui Isus Cristos despre Templul din Ierusalim, fie Cuvintele Sfântului Apostol Paul, 
fie ale altor apostoli şi Sfinți Părinți ai Bisericii. 

Intrarea în lume, ca om şi creştin, cât şi ieşirea din lumea sensibilă spre cea 
veşnică se face aşadar, prin “Poarta Cerului” de pe pământ, adică prin uşa bisericii, 
“uşa milostivirii şi a iubirii dumnezeieşti pentru oameni”. 

“Biserica a fost plantată în lume ca un Rai” — spunea Sfântul Irineu de 
Lyon, iar Mihai Eminescu scria că este : “Mama noastră spirituală ”. Biserica este 
însă şi un semn al civilizaţiei creştine, locul de întâlnire cu Dumnezeu, locul acelei 
regăsiri-împreună a oamenilor lui Dumnezeu. O vorbă duhovnicească spune : 

"Iubeşte Casa lui Dumnezeu, dar fă-te tu însuţi Casă a lui Dumnezeu”. 

Biserica, acest arc peste spaţiu şi timp, cuprinzându-i pe toţi, păstori şi 
credincioşi, a rezistat de-a lungul mileniilor datorită credinţei slujitorilor ei care 
fiecare în parte a spus : “Eu sunt biserica. Eu rămân semnul vizibil al acestei Biserici”, 
conştienţi de acest privilegiu, de faptul că Dumnezeu ne-a onorat, venind să locuiască 
şi să rămână împreună cu noi, invitându-ne să rămânem în acest adevăr cu bucurie 
Şi recunoştinţă. 

În acest spirit, prezentăm pe scurt Comunitatea catolică din Galaţi, 
încredinţată spre păstorire preoților franciscani, biserică menționată de Codex 
Bandinus în 1646, ca prim lăcaş de cult romano-catolic, în timp ce în 2005 — a fost 
binecuvântată piatra de temelie a celei de a doua biserici. Istoria prezenţei 
catolice la Galaţi este strâns legată de activitatea misionară şi pastorală a 
franciscanilor conventuali. După ce “vechea biserică catolică din cărămizi nearse, 
construită după un plan rudimentar, acoperită cu stuf, fără clopot...” - menţionată 
de Codex Bandinus, este mistuită de un incendiu în anul 1660, a fost reconstruită — 
“din lemn, acoperită all italiana (după stilul italienesc), cu 3 altare, bine înzestrată 
cu icoane şi veşminte”(Cf. Art. Pr. Antonel-Aurel Ilieş: “Galaţi, Comunitatea 
romano-catolică”; apărut în “Mesagerul Sfântului Anton”, nr.78/septembrie- 
octombrie 2006). Distrusă şi aceasta de flăcări în 1774, împreună cu clădirile anexe, 
abia în 1844 — s-au finalizat lucrările la noua biserică sfinţită şi închinată Sfântului 
loan Botezătorul. 

Binecuvântarea bisericii a fost dată la 5 noiembrie pe episcopul Paulus Sardi. 
Graţie muncii asidue a Pr. Daniels Pietrobono, franciscan conventual, este mărită şi 
deasupra altarului e amplasată o pictură a pr.franciscan Pasquale Sarullo — 
reprezentându-l pe patronul ei spiritual, Sfântul loan Botezătorul — predicând în 
faţa mulțimilor din împrejurimile Iordanului. Sunt realizate şi amplasate cele două 
monumente în fața bisericii: monumentul Sfântului Francisc de Assisi în partea 
dreaptă, realizat în anul 1926 din dorința Pr. Ulderico Cipolloni şi monumentul 
Sfântului Anton de Padova situat în partea stângă a Bisericii, realizat în 1934, prin 
grija pr. loan Duma cel care avea să devină episcop mai târziu. 

Orga, un instrument vienez de mare fineţe şi acuratețe, a fost dăruită bisericii 
de Vasile Alecsandri, şi l-a costat pe tatăl poetului, şaptesprezece mii de piaştri. 
Ultima renovare a fost realizată în 2003. În 2005 existau conform datelor statistice, 
805 familii catolice cu 1853 de credincioşi, cu 27 de familii la filiala din Folteşti cu 
hramul “Înălţarea Sfintei Cruci”, finalizată în 1998 şi alte 23 de familii catolice cu 
64 de credincioşi în celelalte filiale : Şendreni, Vânători, Schela, Târgu Bujor, care 
nu beneficiază însă de biserici proprii. 

În aceste condiţii se impunea începerea construcției la cea de a doua biserică 
romano-catolică în Galaţi, Micro 20 — Cartierul Dunărea. Stilul gotic modern 
înseamnă supleţe şi eleganţă, volum interior, aspect plăcut ce constituie o atracţie 
deosebită pentru credincioşi. Edificarea acestui nou lăcaş de cult este un obiectiv 
spiritual care presupune jertfe şi osteneli, căci fără acestea, nimic trainic nu se zideşte. 

Construcţia, începută în 2005, deocamdată stagnează din lipsă de fonduri. 
În prezent s-au executat lucrările de pilotaj, sunt realizați 18 piloţi de 15-25 metri 
şi dacă se vor găsi resurse, lucrarea poate înainta. 

A fi ctitor de biserică înseamnă a avea numele înscris în Cartea lui 
Dumnezeu, pentru că am contribuit la zidirea Casei Sale pe pământ. Această ofrandă 
trebuie să vină însă fără constrângeri, din inima şi conştiinţa fiecăruia, cu 
disponibilitate sufletească şi bunăvoință. Să luăm exemplul sfinţilor, în chip deosebit 
acela al Sfântului Francisc de Assisi, care, constatând starea precară a bisericilor 
din vremea sa şi din ținutul său natal, iluminat de vorbele Mântuitorului care, din 
Crucifixul de la San Damiano l-a îndemnat “Francesco, repară Casa mea”, a început 
să adune, cărămidă cu cărămidă cerşind assisienilor bunăvoința de a-i da pietre de 
pomană spunând : “Cine îmi va da o piatră, va primi o răsplată de la Dumnezeu! 
Cine îmi va da două, va primi două recompense; cine îmi va da trei, va primi trei 
răsplăţi! ” Şi în cele din urmă a reparat mai multe Biserici : San Pietro, San Damiano 
şi cea care s-a numit Porţiuncula şi care dăinuie şi astăzi, după opt veacuri. A trudit 
cu propriile-i braţe reparând aceste biserici, dar a şi restaurat Biserica Universală, 
măcinată în acea vreme de unele lipsuri. 

Având în gând versetul din Psalmul 15,5 “Domnul este partea mea de 
moştenire şi cupa mea cu sorți”, Comunitatea din Galaţi are speranţa că în curând 
va avea bucuria de a-i aduce laude lui Cristos în Noul Lăcaş de cult închinat Sfintei 
Fecioare Maria Regină. 

Aşa să ne-ajute Dumnezeu! 

PĂRINTELE ALOIS ŞI MĂNĂSTIREA DIN SUFLET 


Dincolo de conotaţia spirituală aceste rânduri 
alcătuite sub semnul fast al divinității, pledează 
1 pentru acea iubire pe care ne-a lăsat-o drept ultim 
Testament la Cina cea de Taină, Domnul şi 
a. Mântuitorul nostru, cea mai sfântă poruncă după care 
creştinii se pot recunoaşte între ei : “Aceasta este 
porunca mea : să vă iubiţi unii pe alţii, cum v-am 
iubit Eu.” (loan 15,12). Această Iubire se impune 
mai mult ca oricând în aceste vremuri încărcate de nouri tulburi care tind să amenințe 
Şi să înnegureze bolta cerească a sufletului. Şi, dacă mai sunt, din nefericire, destui 
oameni care resping hrana pentru suflet, făurindu-şi alți idoli, există persoane care 
se apropie de Dumnezeu cu spatele, timid, şovăitor, nesigur. E timpul, cred, să-i 
ajutăm să se întoarcă şi să privească deschis înainte, cu încrederea că odată şi odată 
îl vor vedea pe Dumnezeu în întreaga Sa splendoare. 

De aceea sufletul nostru are, mai mult ca oricând nevoie de un duhovnic. 
Este o necesitate stringentă, mai importantă decât aceea de a avea un medic de 
familie, un avocat, un manager care să-ţi reprezinte interesele. 

Duhovnicul este cel care-ţi tratează maladia de suflet. Un suflet bolnav atrage 
după sine, neîndoios, îmbolnăvirea trupului. Şi aşa cum ne primenim trupeşte, zilnic 
şi ori de câte ori simțim că ne murdărim, e necesară şi o primenire lăuntrică, o 
scrutare în sine, pentru a şti de ce maladie spirituală suferim. 

În acest sens duhovnicul, directorul spiritual, ne este de cea mai mare 
trebuință. Un om, care in persona Christi, ştie să-ți dea soluții la orice problemă 
spinoasă cu care te confrunți, într-o criză spirituală, în orice problemă de conştiinţă. 
El îți poate trata vanitatea, trufia, orgoliul, dorința de putere, de a poseda, de care 
suntem stăpâniți mai toţi oamenii. El îţi pune fără greş diagnosticul şi ştie să-ţi ofere 
tratamentul cel mai eficace. Fără a afişa o curiozitate impietantă, el va şti să-ți 
pătrundă tainele, ascunzişurile, operând cu fineţe, cu blândeţe, dar cât se poate de 
exact, astfel încât să extirpe răul din rădăcină. Amintindu-ţi mereu că Marele 
Judecător a venit în lume pentru cel bolnavi şi că Milostivenia Lui e nesfârşită, îți 
poate reda încrederea în viață şi te poate însănătoşi. 

Un asemenea om este, fără doar şi poate, de nepreţuit. Şi dacă ani şi ani îl 
cauţi cu disperare, odată găsit, trebuie să-l cultivi, să-l cercetezi pentru ca să te 
cerceteze la rându-i, scrutător, pentru ca duşmanul comun, invizibil şi perfid, păcatul, 
să nu te amăgească, într-un moment de slăbire a vigilenței, de neatenţie şi să se 
strecoare fără voia ta în suflet. Căci, odată instalat, păcatul îşi va face cuib şi greu 
va părăsi locul. 

Duhovnicul are darul ochiului pineal, cu ochiul său haric, priveşte în suflete. 
Ca printr-o sticlă transparentă, el vede şi ştie să citească, să descifreze semnele, 

primele semne ale unor maladii, dar şi primele semne ale convalescenţei şi 
însănătoşirii. 

Un asemenea om a fost pentru mine părintele franciscan Alois Donea, de 
fericită amintire, în memoria căruia am scris cartea “Umilinţă şi măreție”, apărută 
la Editura Istru, Galaţi, 1998. 

Mai trăia pe când eu scriam cu osârdie cartea şi nici o clipă nu m-am gândit 
că i-aş putea-o dedica postum. 

De câte ori vorbesc sau scriu despre părintele Alois, îmi vine să mă ridic în 
picioare şi să stau aşa dreaptă, preţ de minute în şir, până-mi amorţesc gleznele. El 
a fost punctul meu de sprijin pentru o vreme scurtă dar bogată în haruri. 

În puţinul răstimp cât am avut privilegiul să beneficiez de îndrumarea sa 
spirituală, am învăţat atât de multe încât pot spune că m-a învăţat — ca un adevărat 
şi sfânt apostol al lui Cristos — alfabetul credinţei. De la A, pentru că, atunci când 
am păşit pragul parohiei unde el a păstorit 12 ani, nu ştiam nici măcar Crezul. 

Părintele Alois avea cu adevărat darul citirii în sufletul omului. El mi-a ghicit 
şovăielile, căutările şi mi-a aşezat în mână o candelă. Pe Sfinţia Sa nu-l puteai 
păcăli lesne, admițând cazul neverosimil că te-ai fi dus la biserică pentru a-ţi minți 
duhovnicul. Aşa cum nu poţi să-L minţi pe Dumnezeu. Aşa cum nu-ţi poți amăgi 
propria conştiinţă pentru că demersul e absurd şi total dăunător pentru suflet. 

Şi mai avea un har, pe lângă altele, cu totul şi cu totul aparte: ştia să-ți smulgă, 
fără ostentație, lejer, până şi cea mai mică taină, pe care tu, iniţial, nu doreai să i-o 
împărtăşeşti. Când plecai din preajma sa, te trezeai brusc liber, uşurat, că i-ai spus 
totul. Îţi ieşea cu sufletul în întâmpinare şi te făcea să-ţi goleşti sacul. Rezultatul: 
după confesiune pe simţeai ca un prunc, înveşemântat în crisma mântuirii, iar Sfinția 
Sa, mai împovărat, puţin mai adus de spate cu fiecare spovadă, având 
responsabilitatea extraordinară a sufletelor enoriaşilor. Nimic nu-i era indiferent. 
Cu o artă desăvârşită, cu o răbdare de psiholog şi o blândeţe în glas încurajatoare, 
dar şi mustrător atunci când era cazul, ştia să asculte. Şi asta era cel mai important 
pentru că tu simţeai că e cineva care te ascultă. Pentru el fiecare creştin era cel mai 
important. Te făcea să simţi că pentru el contezi enorm şi asta-ţi dădea curaj. Nu 
spunea niciodată că nu are timp, chiar dacă treburile parohiei îl zoreau şi nu sufereau 
amânare. Dar în faţa unei spovezi pentru primenirea şi câştigarea unui suflet lăsa 
totul deoparte. Pentru o îndrumare spirituală avea întotdeauna timp berechet, chiar 
dacă pentru asta trebuia să-şi fure din timpul de odihnă. Dormea după amiaza, fix 
20 de minute şi se trezea reconfortat, gata s-o ia din nou de la capăt. Te simţeai luat 
de mână ca un copil şi condus într-un loc unde nici o problemă nu te putea atinge. 
Astfel, micul tău necaz dispărea dintr-o dată, problema ta devenea problema lui, o 
împărțea cu tine, egal, dacă nu cumva în proporţie mai mare, uneori o lua cu totul 
asupra sa, căutând soluţii amiabile la toate necazurile. 

Era un om al studiului, al cărţii, al manuscrisului migălit de mână, scria, 
traducea neobosit din limba latină, italiană, franceză, lucruri folositoare pentru suflete. 
Odată, pe la începutul convertirii mele, mi-a mărturisit că nu citeşte decât cărți 
spirituale. Biografii de sfinţi, cărți de morală, eseistică, dogmatică. Şi eu m-am 
uimit atunci peste măsură, cum poate un om să citească numai cărți bisericeşti şi să 
nu-l intereseze şi celelalte genuri (eu eram o mare devoratoare de cărți din aproape 
toate domeniile). Mi se părea extrem de ciudat. Mai târziu, am înţeles pe deplin ce 
înseamnă acest lucru şi că el nu mai avea timp şi disponibilitate pentru lucruri 
nefolositoare sufletului, mergea direct la esențe. 

ÎI vedeai zilnic prin curtea bisericii cu nelipsita bască albastră, decolorată, 
pe care o scotea, afabil, de câteva ori pe minut, de câte ori apărea vreun enoriaş în 
curte salutându-l el primul, cu simpatie şi respect. Căci dacă parohul te respecta, îţi 
impunea şi ţie să faci la fel. 

Îşi rostea Breviarul latin pe aleile străjuite de flori multicolore, preocupat, 
dar deloc absent la ceea ce se petrecea în jurul său. Cred că avea darul rugăciunii cu 
inima, pentru că întreaga lui viață, simplă în aparenţă, limpede, liniştită, nu era 
decât o rugăciune continuă, un imn de slavă adus divinității şi Maicii Fecioare despre 
care nu putea să vorbească decât cu glasul sugrumat de emoție şi cu ochii umezi. 

De la Sfinţia Sa am aflat că nu trebuie să trec niciodată grăbită prin faţa 
altarului unde se află Isus în tabernacol, fără să-L salut şi chiar dacă într-o zi treceam 
de 20 de ori prin curtea Bisericii, prin faţa uşii, trebuia să mă închin şi să-L salut pe 
Isus tot de atâtea ori. 

În întreaga sa viaţă a confecționat din sârmulițe şi mărgele, zeci de mii de 
rozarii, răsucite pe deget şi întreţesute cu tot atâtea rugăciuni mentale la fiecare 
mărgică. Era tatăl rozariilor şi al Taurilor franciscane. 

O viaţă exemplară, o adevărată întruchipare a unui alt Francisc, trăind opt 
secole mai târziu, în sărăcie, simplitate, smerenie şi foarte, foarte multă iubire, aşa 
cum era şi Seraficul Părinte a cărui carismă a dus-o mai departe. 

Am fost cu el şi cu alți creştini la sfinţirea unei biserici din comuna Gioseni, 
prilej cu care l-am cunoscut pe nunțiul papal de atunci, Excelenţa Sa John Bucowski. 
Pe drum i-am cunoscut o altă latură : cea de om vesel, glumet, care a întreținut 
atmosfera pe toată durata călătoriei, a cântat, a rostit rugăciuni, a glumit, a avut 
grijă de toți. La drumul de întoarcere am vizitat biserica din comuna Nicolae Bălcescu 
— o izbândă a arhitecturii gotice moderne, cu vitralii de la temelie până-n cupolă, 
uriaşă, frumoasă. Atunci m-a tras de ureche pentru că am îndrăznit să mă minunez 
şi să exclam în fața frumuseţii orbitoare a acestei biserici. N-am înţeles de ce, decât 
abia mai târziu. 

În volumul comemorativ scris de Pr. Iosif Gabor şi Pr. Iosif Simon, editat de 
“Presa Bună”, Iaşi, în 2001, sub titlul “Necrolog” care cuprinde date biografice 

despre misionari şi preoţi autohtoni: diecezani şi franciscani, clerici şi frați călugări 
care au lucrat în Moldova pe teritoriul actual al Diecezei de Iaşi, între 1600-2000, 
deci pe un segment de 400 de ani, citim în dreptul numelui Alois Donea (la pagina 
167): 

“S-a născut la Mirceşti, la 20 iulie 1922 şi a intrat în Seminarul din Hălăuceşti 
în 1936. A urmat cursurile seminariale concomitent cu cele de stat şi a luat 
bacalaureatul în 1944. A făcut noviciatul la Săbăoani, după care a depus profesiunea 
simplă la 29 octombrie 1946, iar cea solemnă la 3 iulie 1952. A făcut studiile 
filozofice şi teologice la Luizi-Călugăra şi le-a completat la Alba Iulia. Între timp a 
fost arestat şi a executat doi ani de închisoare. După eliberare, a terminat studiile la 
Alba-Iulia şi a fost hirotonit preot la 26 octombrie 1952 la Alba Iulia, făcând parte 
din prima promoţie de după instaurarea regimului comunist. A activat ca vicar la 
catedrala din Bucureşti (1 decembrie 1952—1 august 1953), la Hălăuceşti (1 au- 
gust 1953-1 iulie 1955), Săbăoani (1 iulie 1955-15 octombrie 1955), Galaţi 
(15 octombrie 1955-1 decembrie 1956), Hălăuceşti (1 decembrie 1956-1 octombrie 
1957), Huşi (1 octombrie 1957-1 ianuarie 1961); apoi a fost paroh la Fărcăşeni 
(l ianuarie 1961-1 mai 1975), spiritual la Institutul Teologic Iaşi (1 mai 1975- 
1979), paroh la Galaţi (1979-1992), spiritual la Seminarul franciscan din Roman 
(1991-1992), iar din 1992 a fost duhovnic la Catedrala din Bucureşti. A fost 
înmormântat la Mirceşti, satul său natal.” 

Dincolo de aceste informaţii succinte se ascunde o viaţă de om care şi-a 
închinat viața lui Dumnezeu în exclusivitate. Scriam în 1999, în eseul “Marea 
călătorie a părintelui Alois” - din volumul “Umilinţă şi măreție”: 

“Se zice că omul sfințește locul. Şi pe unde trecea, părintele sfinţea locurile. 
Renova biserici, punea umărul său vânjos de țăran la greu, făcând de toate. Uneori, 
era văzut la ora cinci dimineaţa, cu mătura-n mână, prin faţa bisericii măturând 
strada Domnească. Căra cu roaba ciment, moloz, nisip, cărămizi, la fel ca Părintele 
Francisc la Biserica San Damiano pe care a restaurat-o. Restaura şi părintele Alois 
statui, monumente, capele, monumente şi cruci. Dar mai ales restaura suflete. 

Cu ce gânduri va fi început Sfinţia Sa, această ultimă călătorie? (Se ştie că 
părintele a murit în trenul care se întorcea de la Roman la Bucureşti, în ziua de 4 
august 1998 şi a fost găsit trei zile mai târziu, cu rozariul în mâini, în triajul Gării de 
la Filaret). 

O călătorie care s-a transformat pentru Sfinţia Sa în Marea Călătorie. Poate 
că nu aşa şi-o fi imaginat acastă plecare. Acest ultim drum, poate că l-a dorit petrecut 
de altcineva. Însă, pentru un preot, orice om, chiar şi cel necunoscut, devine cineva 
de aproape. Omul de lângă el devine fratele lui chiar dacă nu ştie nimic despre 
dânsul. Preoții sunt ai tuturor şi fiecare enoriaş se poate considera în chip deosebit, 
al său. Aşadar, însoțitorii săi au fost fraţii întru credință, fiii Aceluiaşi Tată, al 

Aceleiaşi Blânde Măicuţe. Poate, pe rând, fraţii aceştia necunoscuţi, au coborât, 
fiecare la destinaţie, neatenți, nepăsători, fără să arunce măcar o privire asupra 
bătrânului de la geam care aţipise puţin, părăsind pentru totdeauna destinația noastră 
vremelnică de “călători pe cale”. Singur Părintele poate avea să se îndrepte spre 
Stația Ultimă, Suprema Destinaţie la care cu toţii ajungem, azi, mâine, poimâine, 
dar nici măcar cu un minut întârziere, ci exact aşa cum ne este înscris în cartea 
fiecăruia. Cartea noastră tipărită sub semnul fast al divinității. 

“Ne-ai creat pentru Tine, Doamne, şi neliniştită este inima noastră până când 
nu se va odihni în tine” — spunea Sfântul Augustin. Inima ostenită a Părintelui Alois, 
este acum liniştită, cât se poate de liniştită pentru că se odihneşte în Domnul. Steaua 
sa fizică s-a prăbuşit, în timp ce steaua sa metafizică s-a înălțat către Tatăl într-un 
crug de lumină. 

Nu dorea să devină sfânt. Dorea, după propria spusă, “numai să se mântuie”. 
După ce trăise în simplitate şi umilință după idealul franciscan, cu inima dezlipită 
de bunurile acestei lumi sortite ruginei şi moliilor, adunându-şi comori, movile de 
comori în ceruri, mii de mărgăritare, tot atâtea suflete întoarse de la pieire, de la 
moarte sigură. 

Dacă ar trebui să-l numim într-un fel, nici un nume nu i s-ar potrivi mai bine 
decât “Cititorul în suflete”, pentru că ştia să desluşească tainiţele adânci, neexplorate 
de nici un ochi indiscret, şi poate, nici de creştinul însuşi care-i aşeza în palmele 
uriaşe şi aspre, sufletul, cerându-i sprijin spiritual. Sau, mai plastic, “Zidul Plângerii”. 

Despre Părintele Alois, care a fost al nostru, al tuturor, am fi putut spune 
fiecare : “Mi-a murit Părintele Alois”. Dar această frază, atât de intimă şi sfâşietoare 
în adevărul său, nu reflectă pe deplin realitatea. Pentru că Părintele Alois, dezgolit 
de tainele cele lumeşti s-a “mutat la Tatăl” ajungând, în sfârşit, la ţinta călătoriei 
sale, parcurgând într-o “trecere fără trepte” toate vămile văzduhului, cu ochii larg 
deschişi spre a-L privi pe Acela şi pe Aceea pe care i-a adorat toată viaţa, cu fervoare, 
cu umilință şi măreție. 

Fără doar şi poate că acolo se va întâlni cu Seraficul Părinte Francisc, desculți 
amândoi, ca pe Via Appia. 

Fratele Francisc, Sărăcuţul din Assisi, a cărui carismă s-a străduit din răsputeri 
s-o reînvie, s-o facă viabilă după acele decenii lungi de întuneric. 

Să nu fim trişti. Şi mai ales, să nu bocim ca după mort. De ce să-l căutăm pe 
cel viu între cei morţi? Părintele s-a mutat acum la Tatăl şi cu ochiul său blând, dar 
vigilent, ne veghează. Să fim mândri că am avut un asemenea duhovnic, un asemenea 
profesor emerit întru cele sfinte şi să-i continuăm opera pe care aici, a început-o 
prin noi, cele câteva persoane, “nebune întru Francisc”, “nebune întru Cristos”, 
scandal pentru cei din jur care, chiar dacă s-ar strădui, n-ar înţelege cum e să te 
lepezi de bunăvoie de casă, de serviciu, de prieteni, de rude, să te umileşti, să cerşeşti 

pentru alţii, să te faci sărac ca să-i intri în grație unui alt Sărăcuţ înnebunit în Cristos, 
Francisc, Crainicul Marelui Rege. 

Magia glasului său cunoscut, astăzi absent, ne atrage în liniştea bisericii. 

“Iubiti fraţi şi surori în Cristos” — parcă auzim vocea Părintelui şi această 
formulă ne apropie, ne simțim uniţi în rugăciune, în adoraţie, în durere ca şi în 
iubire, aşa cum ne-a dorit. 

O colectivitate atât de diversă mânată de acelaşi Dor şi aceeaşi Iubire către 
Mâtuitor; şi în clipa aceea ne descoperim afinități elective. Ne leagă aceeaşi iubire 
; Cristos. Aceeaşi Mamă : Maria. Acelaşi frate : Francisc. Şi iată : acelaşi Părinte 
duhovnic şi mijlocitor : Alois. Să-l îmbrățişăm în gând pentru tot ce-a făcut pentru 
noi, pentru că ne-a renăscut la viața cea veşnică. 

Un om care ne-a îngrijit temeinic, cu răbdare, maladia de suflet. 

Pace Sfinţiei Tale, Părinte Alois! Pace şi Bine! Pace e bene! 

Pregăteşte-ne, acolo, un loc de odihnă. Adună-ne în familia franciscană, 
atunci când va fi să călătorim spre ceruri. Netezeşte-ne aerul pentru ca zborul să ne 
fie lin şi drept. Vei rămâne pururi în memoria noastră, atât timp cât vom exista. Şi 
iartă-ne, dacă vreodată n-am fost vrednici, aşa cum ne-ai dorit. Fiecare face lumină 
cât poate. În forma noastră de viaţă, familia franciscană, înrolată voluntar în armata 
Iubirii, rămâne dornică de a pune în aplicare idealul de viaţă al Seraficului Părinte, 
spre slava lui Dumnezeu şi, spre fericita Sfinţiei Tale amintire.” 

Ilustrul scriitor Apostol Gurău, în cartea sa “Agent TFP: Omul nopții”, 
apărută la Editura LOGOS, în 1997 îi face un portret Părintelui Alois în proza 
“Castitas” (pp.76-90). 

“Villa Mon Caprice ” e o construcţie stranie din două corpuri unite, cu parter 
şi etaj, cu trei turnulețe gotice, pe sub care poți trece în curte printr-o poartă ; 
avusese cândva un grilaj de fier şi un sistem complicat de închidere-deschidere.(...) 
Cu o obstinaţie bizară, motivată doar de mirările din copilărie, voiam să aflu amănunte 
despre vilă. Aşa l-am cunoscut pe parohul Alois, din ordinul franciscan al minorilor 
conventuali. Parohul se plimba meditativ prin curtea bisericii, printre straturile cu 
flori, în preajma statuii Sfântului Francisc de Assisi, ridicată în 1927 : “O, Sf. 
Francisc, fiii tăi din Moldova, împreună cu terţiarii, s-au unit la ridicarea etc.etc” 
“Dumnezeul meu şi a toate...Eu sunt trimisul marelui rege!” 

Alois e un sexagenar falnic, îmbrăcat în veşminte pure ca neaua, cusute cu 
iscusință, are ochi albaştri, fața roşcovană şi buza de sus cărnoasă. De la distanţă, 
gesturile lui par studiate, de aproape, îi vezi capul rotund sub un basc cu calota 
mare, privirea ageră, expresia aşteptării, şi-i auzi graiul din Moldova de mijloc. 
Vorbind cu el, părintele pare lipsit de imaginaţie, are însă grija faptelor particulare, 
semnul sigur al bunului simţ. Nu se conduce după idei generale, nu-i nici un risc să- 
l taxez de visător. Faptul că-i un bărbat atât de robust mă încurajează. Prea multe 

informaţii despre vilă şi locuitorii săi nu aflu de la el, pur şi simplu nu ştie. Îmi arată 
în schimb biserica şi orga. Într-o nişă, aproape de altar, mă incită să citesc un epitaf 
scris în latina clasică. Este al parohului Pietro Buono. Lectura mea este însoţită de 
traducerea lui şoptită : “Aici zac rămăşiţele mutate, ale preacucernicului părinte, 
magistru din ordinul minorilor conventuali, Daniels Pietro Buono. Administrator 
al acestei biserici parohiale timp de mai mulţi ani, a reclădit casa, şcoala şi biserica, 
îndurând multe necazuri şi neajunsuri pentru aducerea călugărițelor de la Hălăuceşti, 
a fost vicar al diocezei de Iaşi, plin de merite şi zile, plăcut lui Dumnezeu şi confraţilor 
oameni. A încheiat ultima zi aici, la 25 august 1915. In memoria aeterna erit 
iustus!” (...) 

La despărţire, ţin minte, am mai aruncat o privire prin uşa deschisă a lăcaşului, 
îi radiografiam, îi tomografiam fundamentul, acolo, unde zac un pergament şi o 
luminiscentă ipoteză. ..(TFP)” 

Printre sutele sau poate miile de fii şi fiice spirituale ale Părintelui Alois, îmi 
place să cred că mă număr şi eu, amintindu-mi mereu de Sfinţia Sa, ca de un maestru 
de suflet, un perfect duhovnic, un frate, un tată, un prieten, o imensă şi blândă 
Lumină. 


SIMFONIA SUFLETULUI RELIGIOS 


ION M. GÂRLEANU, “Poezii şi comentarii”, volumul I, Editura “Serafica”, 
Roman, 2003. Sub îngrijirea fr. Iosif Bisoc, OFM Conv. 


Simfonia sufletului religios — într-un impresionant 
volum cuprinzând scrierile poetului franciscan Ion M. 
og Gârleanu O.F.M. Conv., apărut la Editura “Serafica” din 
POEZII SI COMENTARII Roman, sub îngrijirea fr. Iosif Bisoc, O.F.M. Conv., - acesta 
constituind primul volum, cel de-al doilea fiind intitulat 
“Comentarii literare” — care cuprinde o serie de comentarii, 
aşa cum reiese din titlu, cu privire la operele şi activitatea 
literară, precum şi o anexă cu poezii din volumul “Viorele”, 
acest frumos volum constituie o sărbătoare a spiritului creştin 
iubitor de poezie, de rugăciune, de fapte şi istorii din viaţa 
Sfântului Francisc de Assisi, frumos alcătuite de-a lungul 
întregii sale vieți, căci Ion M. Gârleanu, preotul călugăr 
franciscan, cu sufletul său gingaş şi-a închinat o bună parte 
din viaţă slujind acest altar al Cuvântului, după Sfântul Altar pe care se întrupează 
la fiecare Liturghie, Domnul nostru Isus Cristos. 

Volumul de față adună sub paginile sale istorisiri versificate cu multă candoare 
şi măiestrie, în stil clasic şi într-o frumoasă limbă moldovenească, despre Isus, 
Fecioara Maria şi în chip deosebit, mai multe cicluri de poezii închinate Sfântului 
Francisc de Assisi, al cărui fiu spiritual se găsea, precum şi alte rugăciuni şi poeme 
închinate mamei poetului şi unele despre natură şi despre sufletul creştin. 

Părintele Iosif Bisoc a avut bunăvoința şi inspiraţia fericită de a aduna cu 
migală şi generozitate, într-un consistent volum, aproape întreaga creație cunoscută 
a preotului poet Ion M. Gârleanu — cu un Cuvânt înainte foarte pertinent şi obiectiv, 
o scurtă biografie a poetului, cu un aparat critic semnat de Iosif E. Naghiu în revista 
“Viaţa”, Nr. 6 din iunie 1944. 

Volumul debutează cu poemul liric “Imn Sfântului Francisc de Assisi”, care 
a beneficiat la data apariţiei de o prefață semnată de Pr.dr. Leon Veuthey O.F.M.Conv., 
conferenţiar, profesor de filozofie la Universitatea “De Propaganda Fide” şi datată 
Roma, 4 octombrie 1940. 

Motto-urile fiecărui capitol sunt alese cu grijă din nemuritoarele versuri ale 
“Divinei Comedii” a lui Dante Alighieri, iar cele mai multe poeme au motto-uri din 
Sfânta Scriptură sau din Scrierile Sfântului Francisc, ceea ce dau o notă de distincţie 
antologiei de față. 

Prin intermediul măiestrei pene a poetului, facem cunoştinţă cu Francisc 
“Tubitorul de vitejii” , ciclu ce cuprinde poeme despre tumultuoasa tinereţe a 
Seraficului Francisc, lepădarea de cele lumești, întâlnirea cu leprosul, convorbirea 
cu Crucifixul de la San Damiano, visurile tânărului Francisc de a ajunge cavaler. 
Chiar şi un cititor neavizat, citind Viaţa versificată a Sfântului, ajunge să-l îndrăgească 
şi să-i caute învăţătura. 

Un alt capitol îl înfăţişează pe Francisc “Iubitorul de suflete”, cel care la 
Rivotorto a creat prima celulă de viaţă franciscană, a întocmit Regula, a trimis 
misionari şi s-a stabilit la Porţiuncula. 

În cunoaştem apoi pe Francisc “Iubitorul de natură”, cel care predică 
păsărelelor şi îmblânzeşte lupul din Gubbio, despre “Sfântul înfrăţirii” omului cu 
natura aflăm în poeme de o rară frumuseţe şi candoare. Cine nu cunoaşte nimic din 
viaţa celui mai mare şi mai iubit de Dumnezeu Sfânt, citind poemele, ia cunoştinţă 
în mod plăcut şi uşor de extraordinara viaţă şi deosebita carismă de sărăcie, umilință 
şi ascultare a Seraficului Părinte. Înaintând cu lectura, îl aflăm pe Francisc “ Iubitorul 
de Cristos”, cel care se întovărăşeşte cu îngerii, cel care a descoperit “bucuria 
perfectă”'şi a primit pe Muntele Alvernia stigmatele dureroase care l-au identificat 
în suferință cu Isus Cristos răstignit. 

Nu lipsesc poemele despre Fericita trecere a Sfântului Francisc la cele de 
sus, apoi o serie de poeme închinate “Învăţăceilor” : Sfântul Anton de Padova, 
Sfânta Clara de Assisi, Sfântul Iosif de Copertin şi chiar Fericitul Ieremia Românul. 

Un capitol aparte este rezervat “Tălmăcirilor” din creația Sfântului Francisc. 

Fie că sunt din volumul “Flori de pe drum”; sau “Lacrimi”; ori 
“Trandafiri”, ori “Boabe de tămâie” — poemele se remarcă prin gingăşie, suflu 
duhovnicesc, evlavie nesfârşită, blândeţe, iubire şi cunoaşterea temeinică a 
fraternității în interiorul ei, despre viaţa ascetică şi mistică a monahilor care se 
roagă şi îl contemplă pe Dumnezeu în liniştea mănăstirii, conferind un farmec şi o 
notă aparte acestui gen de lirică spirituală. 

Ceea ce-l face cu adevărat singular în literatura de profil, este dragostea 
pentru fraţii minori cărora le închină cea mai mare parte a creaţiilor, parcă vrând să 
le ofere şi să se ofere drept cuvânt de împărtăşire, cuvânt bun şi ziditor de suflet ce 
are la temelie stânca numită Cristos, dar şi dragostea gingaşă pentru Maica noastră 
cerească. 

Volumul antologic de față este o izbândă în peisajul litearturii spirituale care 
îmbogăţeşte şi înfrumuseţează în chip îmbucurător sufletul cititorului deschis către 
pacea şi bucuria serafică. 

Principalele aspecte ale vieţii Seraficului Părinte Francisc, aşa cum am mai 
amintit, tinereţea, convertirea, asceza, întemeierea cinului monahal, Regula, plecarea 
la sarazini, predicile, îmblânzirea lupului, primul presepiu la Greccio, unde coboară 
Pruncul Isus, umilinţa, ascultarea, sfaturile evanghelice pentru toţi cei ce fac pocăință, 

primirea stigmatelor şi fericita trecere, testamentul lăsat peste veacuri pentru toți 
cei ce vor intra într-unul din cele trei Ordine, sunt ilustrate într-un limbaj accesibil 
şi plăcut, stil direct, de o simplitate serafică, figuri de stil sugestive care întregesc 
imaginile. 

Antologatorul a avut intuiţia de a strânge sub copertele cărții comori de har 
duhovnicesc şi artistic, flori de spirit, transfigurate şi iluminate de sensibilitatea 
acestui poet călugăr care a făcut într-un mod plăcut cunoscută viața Sfântului Francisc 
şi a altor sfinți, prin intermediul poeziei — artă care atinge direct sufletele, înălțându- 
le în chip minunat pe cele mai înalte culmi de spiritualitate, acolo unde doar pâlpâirea 
aripilor de serafimi ajunge, susține şi ajută. 

Dacă mai adăugăm că volumul a apărut chiar în ziua sărbătorii Sfântului 
Francisc, când la Institutul Teologic Romano-Catolic de grad universitar din Ro- 
man, sub patronajul Provinciei “Sfântul Iosif” a Ordinului fraţilor Minori Conventuali 
din România — se desfăşurau lucrările Simpozionului “Orizonturi spre Infinit” care 
a avut ca obiect viaţa şi activitatea literară a preotului franciscan Ion M. Gârleanu, 
vom ajunge la concluzia că această carte este un instrument plăcut şi util tuturor 
franciscanilor precum şi celorlalți creştini şi un dar binecuvântat pe care părintele 
Iosif Bisoc, prin editura “Serafica” l-a făcut tuturor iubitorilor de literatură sacră. 

DREGĂTORIA CUVÂNTULUI 

“MAREA LA ORA ŞASE” VĂZUTĂ CU SUFLETUL MINȚII 
MARTA COZMIN, “Marea la ora şase”, roman. 
Editura Vitruviu, Bucureşti, 2006 


Apărută din nefericire postum, cea de a doua ediție 
a romanului Martei Cozmin — “Marea la ora şase”, la 
Editura Vitruviu, Bucureşti, 2006, are ca obiect iubirea ca 
mister al relațiilor profunde între oameni. Iubirea, “mai 
presus de orice mărturisire”, alcătuită din zâmbete înflorite 
spontan, în care “fiecare privire cântărea mai mult decât 
aurul cuvintelor” (p.96). Dar şi iubirea izvoditoare de 
zbucium, cazne fireşti şi nefireşti, sentimente pur umane 
aducătoare de angoase, anxietăţi, temeri împinse până la 
paroxism care nu-şi găsesc rezolvarea o dată cu 
deznodământul povestirii dimpotrivă, iubirea care naşte 
(re)naşte noi dimensiuni, la o altă scară a sentimentului 
neîmplinit, trecut pe un alt plan, dar la fel de intens ca şi cel 
iniţial, dacă nu cumva mai putenic. 

O carte absolut fascinantă, cuceritoare, profundă, alcătuită dintr-un clivaj de 
sensuri glisând pe canavaua eternului sentiment atât de cântat de la începutul lumii, 
de când prima pereche din Rai se (re)descoperă cu uimire crescândă şi, pe măsura 
cunoaşterii reciproce se şi contopesc într-o singură ființă imposibil de despărțit, 
fără ca una din părți să rămână incompletă, infirmă. 

O iubire, aşadar, de început de lume care trece din proiecția unui vis în 
realitatea ontică, nu fără zbuciume, crispare, durere, rană, jertfă de sine. 

Ca într-un joc al predestinării, personajul principal, Pavel Bordea, elenist, 
cu vocaţie spre cultura anticilor, faţă în faţă cu femeia visurilor şi a zbuciumului 
său, are puterea de a-i mărturisi : “Mie nu mi-a fost dat să aleg. Te-am primit în dar. 
Tu mi-ai fost hărăzită de la începutul până la sfârşitul lumii. Te-am recunoscut din 
prima clipă. Chipul tău, mersul tău, felul în care mi-ai prins mâinile acum, toate 
sunt aşa cum le-am ştiut fără încetare.” (p.100). Şi, mai departe : ”...tu întruchipezi 
pentru mine esenţa şi forma iubirii” (p.101). 

La pragul dintre viaţă şi vis se mărturiseşte iubirea, apropierea, “într-un tărâm 
de un farmec melodic nepământean, pe care amândoi încercau să-l prelungească 
indefinit” (p.97). 

De la cadrul iniţial — oniric — “în colţul acela de plajă, ocolit de cei mulți, 
ferit înspre uscat de tufe şi de buruieni încâlcite” (p.1) — se trece subtil în planul 

real, parcă proiectat în alt timp, al satului de la ţărmul mării, al casei vechi, bătrâneşti, 
având ca proprietar un personaj baconskian : un pescar bătrân, “cu fața brăzdată şi 
tivită cu o barbă deasă şi roşie ca o blană de vulpe” (p.32). Trăind parcă atemporal, 
pitorescul pescar, “deşi se scula în fiecare dimineaţă cu mult înainte de strecuratul 
zorilor, avea obiceiul să întârzie până către miezul nopţii în faţa mesei din bucătărie, 
cu sticla de rachiu şi cartea de rugăciuni. Sorbea, când dintr-una, când dintr-alta şi 
Pavel încă nu se dumirise, de când îl cunoştea, care dintre cele două licori 
precumpănea ca dulceaţă în inima moşului.” (p.98). 

Ca un artizan neobosit, Marta Cozmin ne conduce prin labirintul subteran al 
sufletului, forjând sentimentul în străfundurile esenței lui şi decoperindu-ne întreaga 
bogăţie de nuanţe subtile şi înţelesuri de neînțeles, în cele din urmă scoțând la iveală 
filonul fragil şi neasemuit după care căutătorii de diamante se nevoiesc uneori, 
toată viaţa. 

Cu autoritatea şi naturaleţea marilor spirite, autoarea, vorbind despre timp, 
aidoma lui Heiddegger, vorbeşte de fapt, despre om. Aceasta este o eventuală cheie 
de lectură. În mod firesc, timpul ţine de raportul nostru privilegiat cu ființa, timpul 
suntem noi, propria noastră natură, condiția propriei noastre înţelegeri. Întrebarea 
heiddeggeriană “Cine este timpul?” — îşi află corespondentul în ființa umană, fie că 
e vorba despre timpul sufletului sau timpul naturii, adevăratul timp este definitoriu 
pentru om. 

Simbolistica timpului încremenit la aceeaşi oră, în pofida nenumăratelor 
intervenţii umane de reglare a mecanismului cosmic, duce cu gândul la zădărnicia 
fiinţei de a schimba mersul natural al lucrurilor, de a transgresa cumva destinul, pus 
sub semnul predestinării. Timpul, marea, valurile, pescăruşii, nisipul, soarele, visul, 
aşteptarea — sunt tot atâtea personaje, entități ontice, alături de cele câteva personaje 
pasagere — din care doar câteva prind contur : Emanuel, Ioana, Anton, Laura, 
Profesorul şi, vag înceţoşată — figura Ariadnei — care n-a lăsat nici o urmă. 

Cartea are un crescendo susţinut şi te ține încordat, aproape fără putinţa de 
a-ţi controla respirația. 

Cele două planuri real-oniric, de multe ori se contopesc, având drept pivot, 
încadrat într-un ciclu perfect — Aşteptarea — început şi final al lucrurilor şi 
întâmplărilor. 

Halucinant, irealul-real cotropeşte fiinţa şi devine stăpân iar proiecția visului, 
a gândului, a simțirii lui Pavel prinde contur, viață, dar nicidecum aşa cum s-a 
întrezărit în orele de zbucium nocturn sau în cele de vis-cu-ochii-deschişi, dus până 
la paroxism, până la amorţirea privirii în punctul fix, inexistent, ca un piron bătut pe 
aer — al stării de veghe. 

Parabola jocului castelelor de nisip, meşteşugite la țărm şi nivelate cu palmele 
ude, cu sarea mării, a sudorii sau poate, a lacrimilor, dar şi dărâmate cu un bobârnac, 

cu o fluturare de mână, ori, în chip aproape profanator, cu vârful piciorului, se 
regăseşte în paginile cărţii simțindu-se în permanenţă. Mereu ridicăm cetăţi, ziduri, 
garduri, parapete, metereze, poduri şi turnuri, săpăm rigole care să despartă omul 
de oameni. Ori, în pofida acestor construcţii şubrede, din care a doua zi rămâne o 
moviliţă, cât un muşuroi de furnici, spălat de spuma verzuie a valurilor, ne baricadăm 
într-o cetate de umbră din care, obosiţi, nici nu mai încercăm să ieşim, fiindcă ne 
simțim confortabil acolo, este o altă temă predilectă a autoarei. Dar, în chip neaşteptat, 
şi parabola construcţiei de poduri, de eşafodaje durabile care au menirea să-i apropie 
pe oameni şi să-i unească. 

Uneori, chiar şi străfulgerarea unui vis îţi poate clătina şi chiar zdruncina 
toată aşezarea. 

Faptul că Pavel se îndrăgosteşte de imaginea statuii din vis, vine de la sine, 
firesc, aşa cum curge sângele-n vene. Ar fi fost curios dacă s-ar fi întâmplat altminteri. 
Proiecția visului său repetat, nu după o noimă prestabilită, avea să-l tulbure în 
asemenea măsură încât Pavel intră într-o nouă realitate, subjugat, învins, chinuit, 
fericit, îndoielnic, trăind doar pentru această înfiripare de piatră şi spumă, “în 
zgomotul de talgere al mării” - când “namile negre şi grele de apă se ciocneau 
lângă mal” (p.1) — parcă anunțând un eveniment extraordinar care avea să schimbe 
radical destinul — are loc revelația. 

Momentul e pregătit minuţios, cu talentul şi inteligenţa profesionistului, cu 
suspens-uri de rigoare, care te ţin încordat până la durere, încătuşat, încremenit, 
într-o stare din care nu te poţi sustrage. 

Incandescența momentului este realizată cu o abundență a mijloacelor de 
expresie demnă de marii clasici. Şi cu cât marea e mai furibundă şi mai amenințătoare, 
cu atât omul e mai țintuit în neputința de a se desprinde. 

Plonjarea neaşteptată, cu o bufnitură puternică, a statuii de marmoră a unei 
femei, cu forme desâvârşite, are darul de a-l proiecta într-o nelinişte stăruitoare 
care va constitui debutul, declanşarea unui vârtej de trăiri contradictorii ce vor sfârşi 
în a-l subjuga definitiv, până la obsesie. 

Pe de o parte, frumuseţea desăvârşită a marmorei, pe de alta, misterul însuşi 
care însoţeşte întâmplarea, deloc obişnuită, au darul, neîndoios, de a spori stranietatea 
visului. Chiar şi imperfecțiunea modelului, ştirbitura de la umărul stâng îi sporeşte 
farmecul. 

Astfel că te uimeşti ca şi Nichita Stănescu spunând : “Ce cub perfect ar fi 
fost acesta/ dacă n-ar fi avut un colţ sfărâmat!” 

Formele realităţii îl invadează pe Pavel fără cruţare, aducându-l brutal în 
prezentul acela cu gust sălciu, “într-o seară îmbâcsită de sfârşit secetos de mai, şi 
totul mirosea a praf şi a transpiraţie, cărţile, pereţii, lemnul veşted” — din sala 

bibliotecii Facultăţii de Filologie clasică, unde Pavel ațipise aplecat peste masă. 
Practic, trăind pentru acest vis, el îşi zămisleşte iubirea, aluzia e cât se poate de 
clară la Creator care, suflând peste lut Duh Sfânt, însufleţeşte materia, îi conferă 
structură ontologică. 

Mitul lui Pigmalion, în care artistul este îndrăgostit de propria plăsmuire 
este întors, răsucit, de data aceasta, eroul iubeşte fantasma unei dăltuiri. 

Poate că nu întâmplător, personajele principale au un adevărat cult pentru 
antichitate, în special cea grecească, umanismul antic, cultura celor vechi. 

Locul pe care începe să-l ocupe necunoscuta din vis în viaţa lui Pavel este 
covârşitor, în sens unic şi implacabil, ca-n tragediile antice. De remarcat însă că, 
prima dată când Pavel ia contact fizic cu închipuirea lui, acest fapt ce are loc în 
tihna de odinioară a casei părinteşti, legănat de amintirile din anii copilăriei şi şcolii, 
episod redat magistral de condeiul iscusit al autoarei: 

“Şi un talaz uriaş, înălțat în preajma țărmului ca un dragon, din care țâşneau 
jerbe de scântei, se prăbuşi cu tunet şi azvârli femeia chiar în braţele sale. Fusese 
aruncată cu o putere nimicitoare dar el nu simți nici o lovitură. Întâlnirea lor avea 
ceva imaterial, deşi o ştia, în sfârşit, la pieptul lui. Numai că, în contrast cu iadul 
canicular de afară, răceala de gheaţă a marmorei, pe care nu îndrăznise s-o atingă 
până atunci niciodată, îl umplu de spaimă şi cutremur. O avea în sfârşit în braţele 
lui. Dar statuia era măcinată de apă, aproape de nerecunoscut”. (p.23). 

Ca o premoniţie a relaţiei lor imposibile, care se destramă înainte de a începe, 
statuia e măcinată de apă, de timp, de misterul care o înconjoară şi care o făcuse 
până atunci intangibilă. 

Însă, misterul o dată atins, se năruie, se spulberă ireversibil. Cum şi din ce 
elemente să-l realcătui? Pe ce temeiuri, dezlegări logice, motive raționale? Dar 
oare îi trebuie misterului temeiuri raționale? 

Discuţia cu foştii colegi de facultate îi luminează brusc, ca un blitz drumul 
pe care avea să-l străbată, ieşind din buimăceala clipei şi-i încolţeşte ideea de a 
merge s-o caute pe necunoscuta din vis, conştient că aceasta nu e o nălucă fără 
identitate, ci o ființă reală, care-l aşteaptă. Şi de aici, comandamentul moral care se 
impune, nu forțat, nu didactic, dar, de la sine : 

“Orice tânăr ar trebui să se poarte mereu ca şi cum ar mai avea de cheltuit un 
singur an de viaţă. Cu gravitatea că fiecare faptă, fiecare gest are o însemnătate 
irepetabilă, că imaginea pe care izbuteşte să o dea într-un singur an despre sine este 
cea care va dăinui în mintea şi sufletele celor care l-au cunoscut.” (p.26). 

De notat că Marta Cozmin nu se referă aici la categoria de vârstă specifică 
marilor bilanţuri şi meditații, a senectuţii, când fiecare trebuie să tragă linie şi să 
adune, ci, în chip deosebit, la tinerii care, în inconştienţa lor, cred că viața pământeană 
e singura pe care o avem de parcurs. O rugăciune a Sfântului Anton de Padova 

spune aşa: “Am trăit ca şi când n-ar trebui să mor niciodată”, aceasta venind în 
sprijinul afirmației precedente. De fapt, autoarea, în mărinimia sa, acordă un termen 
de trezire, de deşteptare a conştiinţei, în special a celor care se grăbesc să plece fără 
a-şi pune în rânduială viaţa, relaţia cu Dumnezeu şi cu aproapele. 

Căutările înfrigurate de-o vară întreagă îl pun pe Pavel față în faţă cu realitatea 
morţii când, la țărmul mării e azvârlită o femeie înecată, în toată hidoşenia ce decurge 
din această stare şi care-l face pe Pavel să înţeleagă, după ce-şi potoleşte spaima şi 
dezgustul, că femeia din vis nu e o persoană înecată. Aceleaşi căutări îl duc la o 
margine de drum, ca la un liman, ca la o margine de lume, în ultima casă, cea a 
pescarului. 

Aici ca dintr-o parabolă biblică despre eternitatea clipei încremenite, vede 
orologiul vechi, cu trup de vioară, oprit la ora şase, în pofida nenumăratelor încercări, 
uneori avizate ale meşterilor ceasornicari iscusiți, care până la urmă se dau învinşi 
în lupta cu timpul, cu veşnicia. Cifra şase semnifică jumătatea zilei, jumătatea vieții, 
clipa incertă de dinaintea amurgirii, când nu e nici noapte, nici zi, împotrivirea de a 
intra cu brutalitate în somnul care poate fi întremător, benefic, dar poate fi şi somnul 
de veci. Este pragul peste care nu e îngăduit să se treacă fără o reculegere adâncă şi 
fără râvnita împăcare cu sine şi cu ceilalți. 

Odată locaţia găsită, Pavel aştepta persoana. Şi ea nu întârzie să apară, de 
data aceasta, nu ca o statuie, ci poposeşte în camera lui, aşezându-i palmele răcoroase 
pe pleoapele arse şi în felul acesta, tămăduindu-l de arşiţi. 

Parcă împăcat cu sine, Pavel îşi reia viaţa, ba chiar în momentul de răgaz pe 
care i-l oferă necunoscuta, este pe punctul de a contracta o căsătorie cu fiica 
profesorului Vrancea, o fată parcă desprinsă din pânzele lui Botticelli, până când 
un fapt îl trezeşte din iureşul în care intrase aproape împins. Într-o sală de cinema, 
aflându-se cu viitoarea soție, Pavel are viziunea tulburătoare a necunoscutei. 

“ Avea acel aer indescriptibil de linişte nepătrunsă, statuară, atât de diferit de 
al tuturor fiinţelor pe care le ştia, acea lumină ce-i înconjura creştetul ca o aură de 
zeiţă.” (p.40). 

Pentru întâia oară necunoscuta trecuse pragul visului. Inevitabil, Pavel îşi dă 
seama că oricare alt vis şi-ar croi, alături de altcineva, ar fi sortit eşecului şi rupe 
logodna. Ceea ce frapează cu adevărat la această poveste de iubire, e că se întâmplă, 
în chip bizar, în trepte : mai întâi, persuasiv, ia forma visului, apoi se întrupă. Dar, 
adevărata întâlnire palpabilă are loc chiar în casa necunoscutei, care capătă în felul 
acesta o identitate precisă. 

Demn de semnalat este şi faptul că apariţiile, reale sau onirice sunt precedate, 
pregătite de o stare pe măsură: un dor impetuos, un sentiment tainic că negreşit, se 
va întâmpla ceva deosebit, ceea ce sporeşte înfrigurarea şi farmecul aşteptării. 

Aşteptarea, apanajul virtuţii răbdării, de altfel, aşa cum am mai spus, este un alt 
personaj important al cărţii şi ia diferite forme şi chipuri, când neliniştită, temătoare, 
când molcomă, senină, împăcată, muiată-n azurul generos şi blând, înfăşurat într-o 
ceaţă albăstrie, al iubirii. 

Inserţii de vis în real sau inserţii reale în vis, un melanj absolut fascinant în 
care te cufunzi treptat, te abandonezi cu voluptatea celui a cărui viaţă e tutelată de 
reverie, de jocul de lumini şi de umbre al fantasmelor din oglindă. Plonjând în real 
şi lepădându-şi în chip neaşteptat învelişul de statuie, femeia din vis îşi păstrează 
totuşi imaterialitatea şi imponderabilitatea, pătrunzând prin uşă sau de-a dreptul 
prin fereastră oricând, fără să stârnească uimire, teamă ori alt sentiment 
contradictoriu, pentru că sentimentul predominant, acaparator, profund, definitiv 
de iubire necondiționată înghite toate stările, ieşind învingător de fiecare dată şi 
înăbuşind în faşă eventualele frustrări, mirări, îndoieli, angoase. Ea devenise 
certitudine, tot atât de firesc pe cât fusese vis, fantasmă, închipuire. E lesne de 
înţeles de ce Pavel refuză orice explicaţie care să clatine abia dobândita certitudine, 
care, odată instalată, nu putea fi clintită cu nimic, nici măcar cu faptul că ea este 
căsătorită cu un alt bărbat de foarte mulţi ani, nu e de natură să-l stingherească. 

Cu atâta disperare îşi apără Pavel iubirea încât toate barierele cad, de parcă 
niciodată n-ar fi existat. Forţa acestei iubiri neclintite în faţa realităţii rezidă din 
proiecția visului în propriul sine şi refuzul de a accepta, cu obstinaţie, realitatea 
ontică, faptul imediat, palpabil, material, frust, care e departe de întreg eşafodajul 
construit cu atâta migală, dăruire, zbucium, jertfă, nopți şi zile de căutare febrilă şi 
chin, gata să depăşească limitele suportabilului. 

E ca şi cum cineva ar încerca să intre cu brutalitate, să ia în stăpânire visul 
altcuiva, însuşindu-şi-l samavolnic. Astfel, iubirea din visul lui Pavel se depăna ca 
“un caier de lumină desăvârşită.” (p.53). 

E lesne, de aceea, de înţeles că iubirea înnobilează spiritul, fiind cea mai 
înaltă virtute teologală, conferind o aură aparte, aşa încât, “faţa lui emana o lumină 
neobişnuită.” (p.53). 

Schimbarea în bine, “vivacitatea, zâmbetul aproape adolescentin îi reveniseră, 
iar întreaga lui ființă părea că vibrează ca un arc întins.” (pp.53-54). 

Nici chiar faptul că necunoscuta capătă identitate, statut civil şi social şi 
locaţie, nu-l clinteşte pe Pavel de la convingerea înrădăcinată că străina, pe care de 
atâta timp o întâlnea noapte de noapte, era femeia lui în exclusivitate şi reciprocitate. 
Subconştientul îşi apără cu disperare imaginea, realitatea sa, aşa cum, de cele mai 
multe ori, oamenii refuză moartea fiinţei iubite, convinşi că, atâta timp cât nu vor 
pronunța cuvântul fatidic moarte, persoana nu va dispărea definitiv. Este un fel de 
instinct de conservare ce refuză catastrofele ireversibile, supraviețuind dincolo şi 
deasupra oricăror vicisitudini. 

Poate că şi momentul ales de destin, la început de noiembrie, când “călătorea 
prin văzduh o mireasmă smintită ca de primăvară timpurie” — şi “castanii înfloriseră 
a doua oară” — (pp.60-61) pentru ca Pavel să-şi întâlnească întruparea visului — nu 
este întâmplător. Fazanul țâşnit dintr-un pâlc de copăcei rubinii din apropiere — este 
şi el simbolul iubirii, ca şi păunul, ca şi miticul faun, chiar dacă personajele nu sunt 
cele potrivite, sau tocmai de aceea. Toate conduc la plămădirea sentimentului etern 
de sorginte divină. Tufele de regina nopții — această floare parcă mistică, proteguitoare 
prin mireasmă şi învăluitoare în aer de taină a iubirii în care nimic nu se întâmplă 
aşa cum Pavel îşi închipuise, de asemenea, concură la debutul unei iubiri covârșitoare. 
Aşa cum mărturisise în scrisorile sale netrimise, “miezul incandescent al existenţei 
rămâne iubirea. Dacă miezul se va răci, tot restul e ameninţat cu moartea” (p.75). 

În mod paradoxal, chiar în momentul când o găsise în sfârşit, i se părea mai 
departe ca oricând. Cătuşele realităţii în care se afla acum, prizonier, erau atât de 
nemiloase față de certitudinea magnifică, fără oprelişti şi fără ascunzişuri din perioada 
căutării, a visului fără prihană. 

Şi ca dintr-o lovitură din Commedia dell” Arte, când părea pierdut, Pavel a 
întâlnit-o pe Delia exact în locul unde o visase prima oară în chip de statuie, alături 
de casa pescarului neaoş, în curtea vecină, „într-un cerdac vechi de lemn, cu chenar 
de flori albastre şi roşii.” (p.88). 

O dovadă în plus că destinul le juca un renghi grozav e că, vorbindu-le, ei şi 
Ioanei despre Britomartis, o divinitate cretană al cărei nume însemna “fecioara cea 
blândă”, care făcea parte dintre prietenele Artemisei, având un sfârşit tragic, când, 
urmărită de regele Minos, nimfa a preferat să sară din înaltul stâncii în apele mării, 
Pavel constată cu stupoare că al doilea nume al Deliei era chiar Britomartis. Este o 
altfel de retrăire a miturilor cretane din antichitate care au drept pornire un destin 
fatidic. 

Aşadar, toate căutările sale avuseseră temei. Era ca şi când ea nu plecase 
niciodată de-acolo, stând dreaptă, cu privirea fixă, exact ca limbile ceasornicului 
înţepenit la ora şase. 

În zilele petrecute (în chip nesperat) împreună, “dragostea lor înainta şi iar 
se retrăgea ca valurile vinete din apropiere” (p.96). 

“Se simţea atât de copleşit că-şi petreceau tot timpul împreună încât, în chip 
paradoxal, părea că nu mai era stăpânit în legătură cu ea de nici o dorință. De fapt, 
sufletul lui tremura de fericire şi teamă: înțelegea că minunea acestor zile ţine de un 
echilibru dureros şi fragil, că o singură şoaptă greşită, o singură undă vrăjmaşă ar 
putea s-o năruiască. 

Apropierea lor se desfăşura acum la pragul dintre viață şi vis, într-un tărâm 
de un farmec melodic nepământean, pe care amândoi încercau să-l prelungească 
indefinit”. (p.97). 

Cuţitul neaşteptatei destăinuiri a Deliei în noaptea petrecută împreună precum 

în întunericul arzând al sorții pare să declanşeze şi deznodământul iubirii lor 
neîmplinite. 

“Brusc, dintr-un salt, ca o sălbăticiune şi ca o divinitate, Delia se desfăcuse 
din îmbrăţişare şi, ridicându-se în picioare, porni în fugă spre apă.(...) Nu apucă s- 
o urmeze. Încă ametit de răsturnarea întâmplării, schiță doar câțiva paşi zadarnici, 
de om beat. Văzu însă limpede totul: Delia se aruncase cu hotărâre, ca un tăiş de 
cuţit, peste talazuri şi se avânta înotând printre crestele înspumate, spre zare.” (p.118). 

La fel ca în tragediile antice, acea ființă care apăruse din valuri, tot acolo a 
pierit, înghițită de ele. 

A perora despre iubire în peste o sută de pagini scrise cu măiestrie, despre 
intensitatea acestui sentiment pe cale de dispariţie, este un fel de decojire a sufletului. 
De altfel, Pavel mărturiseşte într-una din scrisorile adresate Deliei dar netrimise : 

«Şi iarăşi, cât e de greu să faci o mărturisire de dragoste în zarva noastră 
ştiinţifică şi citadină. Să nu mai fie oare cu putinţă nici Tristan, nici Romeo? Cu 
toate astea sufletul omului n-a înregistrat mari schimbări de-a lungul secolelor”. 
(p.74). 

Cine mai vorbeşte azi despre iubire fără să pară banal şi absurd, căci toate s- 
au spus şi nimic nou nu s-ar putea inventa. Şi totuşi... Poate despre alăturare, 
împerechere, uniune consensuală ce duce, inevitabil, la acel tip de stranietate în 
sensul eminescian de înstrăinare, alienare, străinătate, însingurare-mpreună, nimic 
mai trist şi mai fără de folos. 

În timp ce tu te afunzi, te adânceşti în reflectia autoarei, simţi cum îngeri 
grăbiţi trec furiş prin încăpere. 

Aşa cum citim pe coperta a IV-a a volumului, sub fotografia îngândurat- 
senină, dar deja detaşată de lume a autoarei, retrăgându-se, la fel de discret pe cât a 
trăit, “Marea la ora şase” încearcă să deschidă o fereastră asupra misterului relaţiilor 
profunde între oameni.” 

În pofida deznodământului fatal, cartea poartă un mesaj luminos, de speranță. 
“Şi mâine e o zi” — spune la finalul cărţii Scarlet O”Hara, după ce-l pierduse pe Rhet 
Buttler. Speranţa ei renaşte, purtată “pe aripile vântului” care nu i-a fost întotdeauna 
prielnic. 

Aidoma lui Scarlet, personajul central Pavel Bordea, învins, dar nu înfrânt 
de pierderea, fără putinţă de tăgadă a singurei, copleşitoarei iubiri care-i dominase 
mai bine de zece ani existenţa, se scutură de buimăceala clipei într-un nou elan de 
speranţă, spunând cu ochii ţintă la namilele ucigaşe de valuri, care-i înghiţiseră 
fiinţa iubită : 

“Se va întoarce, spuse el. Se va întoarce. 

Şi începu din nou, cu îndârjire, împins de o nădejde fără margini s-o aştepte” 
(p.199). Gata oricând s-o ia de la capăt, ca-n prima dimineaţă de luni a lumii... 


Galaţi, 20 iulie 2006 
Ziua Sfântului Mare proroc Ilie 

UN ARHANGHEL DE VEGHE PE OLIMPUL HORINCEI 
LENUŢA TĂUNE, “Coş cu sentimente”, Editura ISTRU, 
Galaţi, 2006. Ilustrații: Angela Cioltan-Zainea 


Lenuţa Tăune este, prin definiţie, poeta şi artistul 
popular care nu s-a desprins niciodată de matrice. Conştient 
sau nu, ea nu s-a depărtat de sat, cu toate peregrinările sale 
şi oriunde trenul vieţii a purtat-o. Pe urmele marilor 
voievozi, pe urmele marilor noştri clasici — mutatis 
mutandis - ca şi Nică a lui Ştefan a Petrei Ciubotaru — al 
său Humulești şi a sa Vale a Ozanei, devenite centrul lumii, 
| ca şi Hobiţa brâncuşiană purtată pe jos într-o paporniţă 
până la Paris şi devenită cuib de aur al „Păsării Măiestre” 
şi „Masă a Tăcerii” şi „Coloană a Infinitului”. Precum 
Enescu — „Poema Română” şi „Rapsodiile române” şi 
„Suita sătească”. Precum Grigorescu peisajele rurale, 
„Carul cu boi” şi ţărăncile, atât de expresive, prototip şi simbol al românismului. 


A maia în 
Pa 


Precum alți artişti care au dus faima ţării noastre în cele mai îndepărtate tărâmuri 
ale lumii, Lenuţa Tăune a purtat satul în sine, pe sine, cu sine, ca pe un „Coş cu 
sentimente”, ca pe o raniţă în care se află bastonul de mareşal, ca pe o podoabă 
atârnată discret pe dinăuntru, ca pe o siglă prinsă cu un ac de diamant de buzunarul 
de la piept în care se zbate pasărea Duhului Sfânt care ne ţine aerul să putem zbura 
împreună cu ea, înspre tărie. 

Mater Alma, cu signa pământului reavăn ori bătătorit cu talpa sau palma (cât 
ceaunul de mămăligă) — cât o ţară — o defineşte plenar şi fundamental, o îmbracă în 
straiele sale generoase, mărinimind-o şi înveşnicind-o. 

Acolo, în Valea Horincei, în Valea Covurluiului, foarte aproape de buricul 
pământului, patria numită tandru şi familiar „ACASĂ”, Dasein-ul său — locul de 
unde survine fiinţa, „Ţăranul/poartă pe umeri/bolovani/ de sudoare”, iar „mâinile 
lui noduroase/ odihnesc/ pe genunchi/ păsări obosite” („Mulţumesc”). 

Acolo unde, fără veste, „dealul se-aşează-n genunchi/ şi pleacă la vale” şi 
„după el un copac/ ori un perete de casă/ discret/ precum o Veneţie” („Numai noi 
nu-nţelegem”), iar Regele Inemin, suveranul Nimeni — se apleacă peste „oglinda 
sufletului/ şi a faptelor/ noastre” pe când „trenul cu timp/ opreşte o singură dată” 
(„Numai noi nu-nţelegem”). 

Atenţie, spune poeta, „noaptea-s lumină” — şi pentru cei neavizaţi, „Uneori/ 
cobor de pe cruce/cu braţele pline/de strugurii cuvintelor/ pentru tainele duminicelor” 
(„De aceea”). 

Şi mai declară intempestiv: „Balada satului natal/ mă-nconjură/ cu semnul 
luminii” („Brazde înroşite”). 

Sub acest semn miraculos al luminii — căci este o poetă solară, se aşează de 
veghe, îşi ridică vatra sub „dealuri de vrajă” ce „stau ca hotar/într-o zi de plecări/ 
pentru întoarceri stelare” („„Brazde înroşite”). 

Precum un „Arhanghel pe cumpăna anilor” — (şi nu puţini!) — „colindă priviri 
de busuioc/şi sânzienii/păzind cu stricteţe/oaspeţii ciocârliei” („Brazde înroşite”). 

Peregrin printre „Statuile lumii” — în zori şi apusuri în care „caii mei albi/ 
aleargă prin sânge” — ea scoate „roata olarului/din zdrenţele/ninsorilor cu timp”. 
Toate acestea în timp ce te întreabă, cu nonşalanţă, responsabilizându-te : „Tu ce 
faci?” („Zori şi apusuri”). 

Tu ce faci, „tristule singur/din lut şi din piatră,/ în al cui înăuntru/stai la 
fereastră?” — în timp ce eu — trudesc şi veghez, „c-o rază de ambră/umplu ochii 
trecătorilor/ şi gratuit împart/ în dreapta şi-n stânga/ fructe de jad.// Trag linie/ adun 
izvoarele/ la confluenţa/ cu apele lumii/ şi trec” („Statuile lumii”). 

Asemenea îndeletniciri sunt mântuitoare, de aceea decurg din însăşi calitatea 
de creştin. Lenuţa Tăune este o creştină practicantă fără ostentaţie care nu-şi zornăie 
arginții atunci când îi dăruieşte pe talgerul milei. Nu-şi afişează apartenenţa la Cristos 
ca pe o insignă, menită să atragă atenţia, ci mai degrabă, cu smerenia vameşului, îşi 
bate pieptul în pridvorul bisericii, rostind „Rugăciunea inimii”, covinsă fiind de 
nevrednicia omenească de a răspunde cum se cuvine, Divinei Îndurări. 

Asemenea atitudini şi îndeletniciri fără vorbe multe dar, cu esenţa de jar a 
iubirii jertfelnice, decurg din însăşi calitatea de creştin, ceea ce o îndreptățește pe 
poetă să declare : „Cerul/ îmi aparţine/de ambră” („Statuile lumii”). 

Straita, coşul, desaga, ţoşca, panerul, în care a aşezat cu pietate, icoanele 
dintâi ale moşilor şi strămoşilor, primele amintiri, primele iubiri, temeri, uimiri, 
bucurii, virtuțile de căpătâi practicate cu sfinţenie şi alte bogății nenumărate, 
convertite acum în sentimente — într-o paletă de nuanţe vrednică de marii artişti 
plastici — seamănă într-un fel cu lacra sculptată frumos a bunicii, cu straiele de 
nuntă, cu beteala şi voalul de borangic presate şi îngălbenite, dar şi cu veşmintele şi 
podoabele de plecare în drumeţia cea de pe urmă. 

Dar şi în inima care a purtat pretutindeni, acest „coş cu sentimente” — de 
neşters, ce se cer acum — nemurite, impetuos împărtăşite, revărsate spre cer, spre 
oameni sau, de acolo de unde au ţâşnit, în țărâna sfântă a vetrei care nu îţi poate 
zgâria niciodată tălpile goale şi unde se scurg şi se adună, ca pâraiele într-un fluviu, 
toate, rele şi bune, calde şi reci, fruste, învăluite în ceața sinilie a timpului — Regele 
Inemin, Cronos, supus şi despot, calfă şi meşter, Marele Artizan anonim, tatăl lui 
Zeus, care-şi devoră cu lăcomie fiii, care ne tutelează, ne constrânge, ne asupreşte 
Şi, în cele din urmă, ne eliberează din chingă. 

În pofida zădărniciei, omul luptă din răsputeri cu tentaculele acestui zeu 
(anagramarea lui Nimeni), care ne sustrage şi ne atrage în aceeaşi măsură. 

„lar eu, - spune poeta — din căuş de stea/aştern respiraţii/de flori/peste toată 
melancolia pământului” („Stalactite de lacrimi”). Ce frumoasă menire a poetului, 
să aştearnă flori şi mai cu seamă, respiraţii de flori peste melancolia pămnântului! 
Cu atât mai mult îi justifică demersul funciar, cu cât este sortit să mântuie prin 
cuvânt, să tămăduiască spirite. Este o altă modalitate de salvare, de purificare, în 
sens de catharsis, de răscumpărare, în ultimă instanță — de mântuire. Un alt fel de 
plutire liberă prin apele, uneori nămoloase ale lumii, de albire în fâşii de ivoriu, şi 
apoi, de înălțare, de zburare spre patria care ne-a fost promisă şi care ne aşteaptă. 
Fără această abluțiune, cu cenuşa din apa lustrală, n-am fi vrednici de marea trecere. 

Ajunsă la deplina maturitate artistică şi conştientă de această rotunjire de 
spirit, de împlinire, autoarea şi-a strâns în cuibul de sine, „într-un cuib melancolic/ 
intim/starea de fericire/a păsării” („Confesiune”). 

Din când în când, „La ora nedmeririi/numără secundele/adunând şi scăzând/ 
scăzând şi-adunând,/câte bătăi de aripi/cuprind/urechile timpului/la apusul 
brumelor”(„La ora nedumeririi”). Poeta se află acum, însă, la ora dumiririi, a 
dezlegării tuturor tainelor în cuvânt, a ieşirii din labirintul necunoscutului pentru a 
răzbate, pas cu pas, până la râvnita Lumină. 

Fântânile din răscruci, ca şi răscrucile din fântâni, din care poţi bea linişte, 
poartă în ele „dragostea şi timpul” „însămânţând/troienite inscripţii/în panoplia 
trecerii” („Crainic alb”). 

Cu migală, cu osârdie, cu răbdare, „când noaptea/se risipeşte/pe drum/scot 
din zestrea firii/un flaut anume.// Din el mă revărs/ploaie de tei/printre roțile/carului 
cu timp/ sisific rostogol/pentru cât?/pentru când?” („Un flaut anume”). 

„Pe clanţa uşii/din afară/ a unui tren întârziat/” — gândul bate cu degetele-n 
geam — în timp ce „peronul sinelui” e o gheară înfrunzită/pe ochiul amintirilor/ce 
trece împleticindu-se/prin aglomeraţia/moleculelor/spre imponderabilitate” („Când 
stelele cad”). 

„Unde eşti Inemin?” — întreabă autoarea — „să-mi coseşti/din când în când/ 
singurătăţile?” Şi răspunsul cade ca o secure peste aripile năpârlite de arşiţi ale 
timpului implacabil, bărbat frumos, puternic, nemilos, antropofag. 

„De-atâtea ploi/cu speranţe/păpădia singurătăţii/mi-a năpădit/împrejurul/ 
acoperind greierii ochilor/cu pânza păianjenului/răstignit/într-un alter-ego” (,, Unde 
eşti Inemin?”) 

„Coşul cu sentimente/răsturnat/pe masa nimănui”... - „ciurul cu himere”, 
„viorile întârziate” — care vom fi „la post restant” — ne aştern dinainte inevitabilele 
întrebări la care doar Inemin poate răspunde. 

„De ce plecăm când venim/de ce sărăcim/îmbogăţindu-ne/dar mai ales/de 
ce suntem aici/când nu suntem nicăieri?” („Viori întârziate”). 

Cuvinte spălate-n cenuşă, într-un „paraclis de linişte”, cuvinte de purtat, 
„cuvintele de duminică” sunt cele care „stau/cu păsările/viselor/ pe fruntea icoanelor/ 
antice” („Cuvintele”). Aceste cuvinte „comori/la-ndemână/între copertele/ 
nedeschise/ cu miros/de creier încins” — dăruite tuturor „întârziaţilor văzători/fără 
vedere” — însumează toată averea poetului care, cu o generozitate funciară, le lasă 
mărturie a trecerii sale, în spaţiul mirific dintre Horincea şi Prut — spaţiu înveşnicit 
de oasele martirilor, ale eroilor anonimi ai neamului. 

„Alături/şi-atât de departe/ că ne-auzeam gândurile/bătând/la alte porţi// 
vinovaţi ori nu” — căutăm cu toţii „icoana liniştei” care „plânge violet” („De la un 
solstiţiu la altul”). 

„Nevăzute aripi/îmi poartă existența/mereu şi mereu/peste sinele tuturor”. 
De aceea, spune poeta, „Mă-nmugur/ cu viaţă/ din seva pământului/şi-n boabe de 
ambră/doldora-n/ diamante de rouă/spiritu-mi clătesc/noapte şi zi/trecând apoi/din 
mine spre mine” („Aripi nevăzute”). Este un fel de „Credo” sau „Confiteor”. Ce 
altă hrană sau băutură, decât boabele de ambră izvorâte din seva pământului, îi e 
mai de folos omului decât aceasta? Hrană pentru suflet, nutriment sacru care nu va 
mai provoca niciodată foame sau sete, ducând la acea energie vitală precum plasma 
prin vene, în stare a ne ţine drepţi în Lumină, în aşteptarea Marii Treceri spre viaţa 
adevărată. 

Un magistral autoportret al poetei este acesta : „Eu/nu-s decât/pământul venit 
acasă/bogat, târziu/ şi singur” („Pământul venit acasă”). 

„Aruncă-ţi din spate/pietrele iubirilor/strâmbe/ şi nu porni înainte/fără să 
faci ordine/înapoi” — declară impetuos autoarea. („Pisici violete”). Sau, de-a dreptul 
intempestiv: „Când toate-s de prisos/treci drumul/trântind poarta” („Când toate-s 
de prisos”). 

„Răsăritul apus/ îngenunche vinovat/dimineţi cu noroc/acolo, oriunde.// 
Promisiuni/lăzi cu zestre...” („Zâmbet sangvin”) — ne încredințează autoarea în 
custodie, în care găsim : „limba/portul,/arta şi munca/străbunilor/catedrală 
evanescentă/cu melacolii/ în rogvaivul prezent” („Curricumul vitae”). 

Poemul „Requiem” — este o adevărată Ars Poetica a autoarei, drept pentru 
care, ne îngăduim să-l cităm integral : „Fie-mi acordat/să ridic pânzele/sufletului/ 
purtând lotca/în lungul şi-n latul/verosimilului.// Arta/cuvintelor/ de purtat/ şi de 

sărbători,/ prin toate coridoarele/rogvaivului,/ pentru sațiul flămânzilor,/daltoniştilor,/ 
tuturor celor/ce vor să vrea/şi neînţelegând/înţeleg totul.” 

Ca un adevărat trezorier al averilor seculare, poeta spune : „Adun visele 
tuturor/din scoica vieţii/printr-un pumn de grâu.// Dacă-l strângi/curge sudoare.” 
(„Pentru-un pumn de grâu”). 

Însă marea primejdie care ne paşte, spune autoarea prevenitor : „Ne jucăm 
de-a timpul/într—un cer de ispite” („Ceasul”). „Câte frunze de zile/putem căra/la 
masa împlinirilor?// Întreabă-ţi norocul.” („La masa iubirii”). 

„O, Cerule, ce bine/că pot merge/ pe curcubeu” („Pustiu de simţ”) — sunt tot 
atâtea fulguraţii, respirări, străfulgerări de blitz sau simple stampe nipone, pe care 
ni le oferă poeta în jocul de-a ikebana cu care şi-a împodobit „Coşul cu sentimente”. 

Sentinţele de final au, de asemenea, darul de a-l îndemna pe cititor la reflecţie. 
Atât de neaşteptate, finalurile dau adesea cheia întregului, desferecat de enigme. E 
ca şi când o uşă se deschide, lăsându-te să te strecori şi să pătrunzi, cel puţin cu 
privirea, auzul şi simţul în lumea tainică şi miraculoasă a acestui „Coş” (ori Corn 
al abundenței”), plin cu miresme de mirt, îmbătătoare, aromitoare şi, de ce nu? 
ispititoare, care e inima poetei. Cine are bunăvoință, să poftească şi să nu rămână în 
prag, mulțumindu-se cu o privire furişă, fugară, din care nu se poate alege cu nimic. 
E destul pentru toţi, pe alese şi pe culese, pentru că acest minunat paneraş cu vise- 
narcise, aceste „ciuturi/cu daruri nemuritoare” — nu se isprăvesc niciodată, iscând 
mereu, alte minunăţii îmbietoare.Nu costă nimic, dimpotrivă, te poţi îmbogăţi, fără 
să plăteşti o leţcaie. Adevăratele daruri, de fapt, sunt nepreţuite şi se cumpără fără 
de arginţi, vânzându-se apoi gratuit flămânzilor şi însetaților de mirific, de miracol, 
de frumuseţe. Şi aceasta-şi propune, de fapt, orişice creator, să dăruie, să se dăruie, 
să împărtăşească averile sale, îmbogăţindu-i pe semeni, fie şi cu propria-i ființă, 
până la jerfta de sine, care e cea mai frumoasă ofrandă oferită semenilor, aşa cum a 
făcut Isus Cristos care „s-a nimicit pe Sine, făcându-se ascultător până la moarte şi 
încă la moartea pe cruce” — pentru a ne îndumnezei pe noi. (Fil. 2,7-8). 

Ori, încă din titlu ne dăm seama că e vorba de o persoană extrem de generoasă, 
a cărei menire este să dăruie. 

Timpul, „frate de vârstă/cu Dumnezeu/dă cu pămătuful/în noi/ pudrându-ne, 
fără să vrem,/fără să ştim/decât atunci/când ne-am murdărit.../de alb”. („Numai 
tu”) — este o temă predilectă a autoarei, alături de celelalte categorii filozofice : 
naşterea, viața, moartea, spațiul vital, arealul geografic — definitoriu pentru 
personalitatea umană, zborul, Înaltul, omul, dorinţa, speranța, adevărul, crucea, 
icoana şi multe alte oferte găsite în „Coşul cu sentimente” — stivuite temeinic, 
precum cărămizile la edificiul cunoaşterii de sine pentru omul care doreşte să lase 
„câteva urme/nemurite”(„De ce?”). 

Lenuţa Tăune este fericita posesoare a unei averi seculare inestimabile 
izvorâtă din: Valea Horincei, devenită baladă şi concreztizată în „mândrul rotund 
românesc”. Ea deţine „cheia de aur sfinţit” păstrată din (răz)bunici şi transmisă 
precum o flacără Olimpică strănepoților, o dată cu liniştea icoanei, cu iezii sălbatici 
ai libertăţii, cu focul ce cântă „în hore de trestii”, cu satul ancestral lăsat drept 
moştenire. 

Această avere nemăsurată-n arginţi o defineşte, o alcătuieşte, o edifică şi o 
motivează devenind reperul fundamental pentru că e adunată cu bolovani de sudoare 
Şi cuprinde rădăcinile fiinţei sale : țărna, seva pământului, fântâna, clopotniţa, plugul, 
sapa, grâul, albele oase străbune, roata olarului, hora, ulciorul, miriştea crudă, stejarul, 
icoana mamei, mâinile ei noduroase, dar mai cu seamă, strugurii dulci, boabele de 
ambră ale cuvintelor, din care ne oferă spre împărtăşire, adunate cu sârg într-un 
„Coş cu sentimente” împărţite-n răspântiile vârstelor de ieri şi de azi, pentru mâine... 

Registrul grav, profund, simplu ca pământul şi iarba, de o simplitate şi 
acuratețe axiomatică, despodobit de încărcături florale inutile şi ajuns în felul acesta 
la esențe şi la imperative morale, fac din Lenuţa Tăune o autoare extrem de originală 
şi carismatică, ale cărei scrieri pot deveni pentru mulți, cărți de căpătâi, cărți 
fundamentale care şi-ar putea câştiga un loc meritat în manualele bunei cuviinţe 
decurgând din morala creştină. 

Autoarea a dobândit un condei exersat îndelung, cu aplombul şi grația marilor 
spirite, precum studiile de vioară şi pian din care se aleg şi se răsfiră spre tăriile 
celeste, sunetele cele mai pure şi mai alcătuite, în stare să vindece sufletul minții. 
Neîndoielnic, poetă remarcabilă, profundă, risipindu-şi măiestria în imagini fără 
cusur, cu o paletă diversă de mijloace de expresie alese cu minuţie, din care nu 
lipsesc metafore şi sintagme de o rară prospețime şi originalitate, Lenuţa Tăune se 
minunează şi ne minunează, cât de bogată e, fără să ştie „dăruind mereu/şi rămânând 
aceeaşi/nejefuită”. Este un alt fel de steinhardtian „dăruind vei dobândi” pe care-l 
recomandăm ca şi atribut creştin, tuturor. 

Cartea de faţă este un festin al cuvintelor care se prind într-o horă horinceană 
şi care se poate transforma într-o sărbătoare a sufletului — din care țâşnesc, printre 
bobiţele de sudoare încinse în joc, spre zenit, păsări albe... 


Galaţi, 24 iulie 2006 

LENUŢA TĂUNE ȘI LINIŞTEA DIN INIMA GRÂULUI 
LENUŢA TĂUNE, “Blitz pentru singurătate”, 
volum în curs de apariţie 
Ilustrații: Angela Cioltan-Zainea 


“Linişte!.../ În inima unui bob de grâu/ doarme un copil” — spune Lenuţa 
Tăune într-o splendidă demonstraţie de virtuozitate, în cartea intitulată, cum altfel? 
decât “Blitz pentru singurătate” — micropoeme în haiku şi tanka, Editura ISTRU, 
Galaţi, 2007. 

Structurată în şase mari secțiuni curpinzând fiecare aproape câte o sută de 
poeme minuscule cu tematici precum : dragostea, viaţa, timpul, truda, pământul, 
Dumnezeu şi nemurirea, în categorii fundamentale ale existenţei umane, ea vine 
spre noi “Cu primăveri de seminţe/ adăpând grâul solar/ iubind” (29). 

“Zestrea dragostei” ei este înțesată cu “ciudate neliniști” care devin lesne 
“port de insomnii” (30). 

Identificarea cu zborul este atât de prezentă încât pare firească, venind de la 
sine: “Într-o pasăre/ am dat peste mine/ şi de-atunci mă risipesc în codri” (81). Tot 
din Înalt, uneori “m-aplec despletită pădure/ pe lutul de foc/ să prind ciucurii lumii” 
(82). 

Vibraţie şi umanism, ardere şi dăruire sunt componente importante ale zestrei 
de suflet care o definesc pe Lenuţa Tăune. Frunzărind cartea, pătrunzi într-o lume 
în care intri timid ca în “leagănul fructelor” unde “pistrui de basm/ îngână copiii” 
(31). 

Dintr-un “geometric zbor” — am spune noi — curcubeic — se compun zilele — 
străbătute de “sarea dragostei” (47). 

“Sunt barcă şi albie de fluviu/ pe care-mi curg/ doinele” — spune ea în poemul 
cu numărul 85. 

“Pentru că numai în zbor/ pasărea aceea/ ne arde cămaşa” (33). 

În spaţiul său lăuntric — “lumina unei gutui/ a-nflorit/ curăţenia lumii” (34). 

Vechile porţi de sărbătoare se deschid la naştere, spre o pajişte de aur, să 
primească “mamă şi prunc” (35). 

În acest spaţiu de dor, “poveştile de acasă/ pe coame de cerb/ devin bulgări 
cu noroc” (37). 

Într-acest noroc “ne risipim flacăra/ trupului/ clopoţind tinereţea” (38). 

Majoritatea micropoemelor au tentă aforistică, pun întrebări, dau de gândit, 
caută răspunsuri, provoacă nelinişti ori, dimpotrivă, induc o stare de pace şi bine 
celui care le pătrunde sensurile. 

Ex. “Când te scalzi/ în nehotărâre/ norocul e dus de apă (134); “Când te 
rezemi/ de propria-ți umbră/ rişti să cazi peste tine”(40). “În dragoste/ o singură 
taină / rupe firul” (64). 

“Pentru fapte/ poartă la tine totdeauna/ măsurile” (45). “Luntraşi ai timpului/ 
despicăm valul/ dulce amar de iubiri” (47); “Cu cioburi murdare/ nicicând n-om 
clădi/ oraşul iubirii” (63). 

Înveşmântate în haina de ofir a metaforei proaspete şi pertinente, adaptate la 
specificul sâmburelui de gând țărănesc — chintesență a înțelepciunii milenare, veşnică 
precum pământul şi apa, aceste bijuterii lirice care, din Niponia s-au strămutat pe 
Valea Horincei, pot fi atârnate la piept pe dinăuntru — de către fiecare dintre noi. 

“Înfloresc merevw/ ca o prelungire de râu” — spune poeta (43) — în timp ce 
“arşiţa unei fântâni/ vesteşte lacrima/ în strigăt mut” (44). 

Nu e uşor când arderea de sine e absolută, căci “Leoaica din propria-mi 
cuşcă/ zgârie-n gratii/ până mă va pustii” (83). 

Dorul Lenuţei Tăune este o “vâltoare de sonuri/ concentrice/ pe-o singură 
stea” (48). 

Dragostea i-a legat “barca la țărm” - cu imense flori de nisip” (49). Mereu 
risipindu-ne înspre şi pentru oameni, Lenuţa Tăune spune : “Port merinde-n sânge/ 
strivind polenul/ rotundelor iubiri” (50). 

Ea declară în altă parte : “Nuntindu-mă cu munții/ mă-mpăsăr/ cu zboruri 
înfrăţite” (51). Şi: “Torturată stea,/ mă locuiesc într-o vară/ pentru iarna nimicului” 
(80). 

Dragostea e în stare să sfarme munții şi să ridice văile, ea n-are oprelişti, 
poate totul: “Sparg pietre în dinţi/ şi semăn pentru tine/ garoafe roşii” (54). 

Vrednic sau nu, iubitul rămâne pentru ea : “pâinea cea de toate zilele” (55). 

Uneori răzbate o blândă dojană pentru infidelitate şi indiferență, pentru că 
acesta n-a ştiut să-i preţuiască ofranda : “Pe lângă mine/ ca flacăra pe lângă orb/ ți- 
ai trecut lutul” (57). 

După plecarea iubitului, mai rămân : “Stalactite de lacrimi/ pietre-n hotar/ 
cu vârful în suflet”(59). 

Căci: “Desfrunzită de dor/ dragostea ta/ bate-n piuă himere” (60). Căutând 
sunetul absolut, Lenuţa Tăune declară : “Mă-ncântec/ de ziua rostirii” (67). 

Crezul său poetic ar fi : “Ne-am împletit cuvinte/ pe brazda plugului/ şi-am 
ars pe oase de fluier” (68). 

În cele din urmă, după aşteptări şi speranţe arse, poeta mărturiseşte : “Rămân 
în mine/ rostogolire de flăcări/ veghe codrului statornic” (71). 

În alt loc poeta declară : “Rămân foc mocnit/ într-un palat de gheaţă/ să-nvăţ 
seminţele să cânte”. 

Dacă odinioară Lenuţa Tăune nu se sfia să declare: “Mă port prin viaţă/ 

înafară de mine/ risipindu-mă câte puţin” (76), acum, când arderea s-a mai domolit, 
trecând pe planul spiritului, pacea se instalează tiptil, rămânând singurul reper 
statornic: “Drumul ochilor/ plin de iubiri clandestine/ spectre în rugul tăcerii” (74). 

Şi dacă până nu demult, dragostea ei incendia oraşe, acum : “Tristule singur/ 
aşteaptă să aprind Roma/ şi vin să-nnoptez la tine” (79). Ea nu mai cheamă : “Soseşte- 
mă inel arămiu/ în barca sărbătorii/ de pridvor târziu” (78), obosită de repetatele şi 
prelungitele aşteptări fără final, din care a mai rămas cenuşa împrăştiată peste valuri. 

Lenuţa Tăune a învăţat în schimb, pe de rost “doina zăvoaielor”. Barca vieţii 
ei, iscând valuri în amonte, lasă-s siaj, “nemurite urme” (139). Ea ştie, “când pădurea 
sângerează/ țărâna-şi ascunde/ oftatul” (140). 

Cu toate acestea — fiți liniștiți — ne asigură ea, “peste floarea de colţ/ miezul 
clipei/ respiră certitudini” (146). 

Lenuta Tăune, ca şi ţărâna, “din arbori/ curge în seminţe/ crenguind cuvinte- 
n cuiburi” (153). 

Luând în căuşul de palme aceste boabe de chihlimbar, te inundă o bucurie 
tainică dar fără de saţ şi uneori nu o poţi duce singur; ea se revarsă-n oglinzi şi se 
cere păstrată, sfințită, împărtăşită. E prea multă frumuseţe şi prea multă lumină. 
Cântecul de la “încheietura grâului”, parcă te doare. Te doare frumuseţea, suavitatea, 
melodicitatea, înțelepciunea şi pacea acestui cântec care tinde spre perfecţiune. Dar 
ce lucru perfect nu-ţi provoacă întretăieri de respirații? Căci respiraţii, străfulgerări, 
flash-uri, pâlpâiri de lumină în noapte, sunt aceste micropoeme, de o densitate 
maximă, care te obligă din când în când să te opreşti şi să-ți traagi respiraţia. 

În “liniştea dintre porţi/ cumpăna grâului/ jertfa zăpezii” (319). 

Numai poeţii îndeobşte sunt capabili “zi şi noapte/ să scoată cu trudă din 
adânc/ valuri de stele” (320). 

Aceste bijuterii în filigran, lacrimi de idei, cu meandre, dantelării de gând, 
înscripţii pe boabe de grâu, ciubărind în spaţiul dintre tâmple şi populând 
nemărginirile de răscruci ale minţii, parcă sunt arse drumuri cu “rămânerile în noi” 
(405). 

Toate aceste “blitz-uri pentru singurătate” ţin “cumpăna timpului” care 
„Slujeşte rotunde cetăți.” (406), ca o perpetuă trecere în “limbaj aparent/ în memo- 
ria mâinilor” (408). 

Truda, sudoarea, sunt ridicate la rang de virtute jertfelnică şi vitală pentru 
cel născut din pământ şi coborâtor în pământ, care dă mărturie : “Furăm timpului 
pământul/ păstrându-l ca martor/ sub unghii” (321). 

“În plămada mâinilor/ flacăra de lut/ arde ulcioare” (340). 

Căci, talpa pământului, țăranii sunt cei care “împodobesc huma/ cu boabele/ 
din cântecul mâinilor” (316). 

Doar ei, din “roată, floare, horă/ din palme de bronz” trudesc să ridice “casa 

belşugului” (310). Şi truda nu e în zadar fiindcă ei găsesc în cele din urmă :“În 
brume de aur albastru/ mărgărit/ simbol de holdă” (305). Lenuţa Tăune — ca orice 
țăran, ştie că: “Numai trudind/ ajungi/ unde poţi vorbi liniştit/ cu grâul” (328). 
Cuviincios, smerit, cu evlavie, ea spune : “Mulţumim grâului/ cu soarele prins/ pe 
faţa lui lisus” (331). Pentru că: “Granoarea unei pâini e dată/ de greutatea /unui 
strop de sudoare” (333). 

Poate că Lenuţa Tăune deţine un secret pe care doar marii iniţiaţi într-ale 
frumosului îl ştiu. Ea ni-l dezvăluie totuşi, dovadă că ne consideră prieteni : “Beau 
din izvoare târziul/ mă rezem de mine şi trec./ Revin pasăre.” (473). 

Sufletul ei are “miros de busuioc şi pâine/ sărut depus/ pe-o năframă” (104). 

Ea face din dor “o rugăciune” şi “dintr-o lacrimă/ altar” (106). 

“Însetat, cerul frunţii/ îngână prigorii plecate/ spre-ntoarceri — perechi”. (89). 

“Ea are nemuritoare neamuri de sânge/ cuvântul şi cântecul” (101). 

Conştientă de marea trecere, Lenuţa Tăune spune : “O dată cu florile/ 
totdeauna alb/ ultimul punct/ eu...” (124). 

Cu orgoliul lucrului bine înfăptuit, şi al misiunii încheiate, ea poate să mai 
lase : “Semnături/ în zbor desăvârşit” (126) — înscrise într-un rotund cosmic de 
pace planetară — vis al omenirii : “Străbat dezinvolt/ necunoscutul/ pe caii destinului” 
(131). 

Ea se autodefineşte: “Fulger mi-e gândul/ spre mâine/ dar paşii/ vor ajunge 
târziu” (55). 

“Scot sarea din lacrimi/ când sfioase/ mâinile mamei se-ascund” (326). 

Dar e conştientă de propriul sine : “Noaptea ard/ ziua împart cenuşa/ punctelor 
cardinale” (268). 

Prea tânără pentru bătrâneţe, Lenuţa Tăune “pierde toamnele/ printre degete” 
(269). 

Ea mărturiseşte: “Umbra mi-a albit mergând/ focul mi-a ars cenuşa/ cântând” 
(270). 

“De când mă ştiu/ sunt pâine şi sare/ drumuind speranţele” (272). “ În 
cărămizile/ fiecărui cuvânt cald/ mă descopăr” (325). 

“Trist vorbesc cu tăcerea/ şi-n casă lumina/ plouă greieri” (273). 

Lenuţa Tăune ştie că : “Doar trudind/ ajungi în luminişul/ unde poți vorbi cu 
grâul” (303). 

Alte autoportrete în miniatură : “Alerg în mine/ lacomă de linişti/ rostuind 
pânzele” (148). “Azi țin lumina de coarne/ să-mi amintesc/ întunericul” ( 149). 

Este învăluită discret în aşteptare, “ca un semn cuneiform /pe răboj”, ce 
dezvăluie plecarea păsării” (196). 

Ca orice țăran, trecerea supremă nu o sperie, ci îi dăruieşte o mare de linişte 
: “Nepăsător, mâine/ voi zâmbi distant/ între două vecii” (219). 

“Ninsoarea cuvintelor/ îmi umple/ sânul cu mere” (496). 

Ea are: un “etern cumsecuvine/ vatră şi templu/ caier cu zestre” (233). Într- 
un botez de spirit profund, Lenuţa Tăune : “Pe lada de zestre a frunţii/ mireasă în 
flăcări/ bat monezi cu destin” (481). 

Specificul românesc tâşneşte parcă din orice fulgurație de gând. “Coloane 
pe drumul nesfârşit/ mere îmbujorate/ din oase domneşti” (416). “Prin firele de 
nisip/ străbunicii respiră/ îmbrăţişându-ne mersul” (418). 

Citind aceste micropoeme ne simţim foarte ACASĂ. Acasa care e — “Vis 
înflorit în roşu cuib/ al clipelor albe/ uitate pe ivărul uşii” (419), în “neobosit pământ/ 
învelit c-o felie de cer/ hambar cu merinde (422). Acasa e hotarul universului, acolo 
unde infinitul cântă “din fluier de os” (438). Acasă unde revenim totdeauna, căci : 
“Pentru focul plecărilor/ arsele drumuri/ au rămânerile în noi” (475). 

Cuvintele acestea — receptate cum se cuvine — pot rămâne . “Poeme-n palme 
de prunc/ statornică pasăre/ fruct între cer şi pământ” (444). 

Cu spirit matern, ea întinde peste toți umerii “maramă nevăzută” ca să-i 
înlănţuie în hora iubirii” (455). 

“Când nu mă-ncap în cuvinte — spune ea — slobod cântec/ portativ de mul- 
tiple iubiri” (464). 

“Din vechile fluvii/ mă-ntore în lanul de grâu/ cu trenul vieţii pe umăr” (463). 

Lenuţa Tăune a ştiut să-şi adune provizii pentru drum: ea împarte constelații 
“din propria-i galaxie” (357). Scrie pentru un “timp nechemat/stinşi cărbuni/ peste 
iarna cuibărită/ la sân” (371). 

Până la urmă mai râmâne numai : “O viaţă de om, într-o mână de lut”. 

Un imperativ major care o caracterizează şi pe care-l recomandă şi altora: 
“Adă lumea la tine/ şi fă din ea Lumină/ pentru toți” (282). 

“Din văzdub/ plouă cu linişte/ HAR celor ce ştiu asculta” (394). 

Forța de exprimare şi sugestie dramatică din aceste frânturi de poeme este 
remarcabilă. Ea pare că s-a scuturat de tot balastul şi s-a înălțat liberă, doar în 
cămaşa de ivoriu a ideii: 

Şi chiar dacă nu ating perfecțiunea şi specificul picăturii de gând nipon, au 
meritul de a radiografia starea de-o clipă a firii, prinsă-ntr-un instantaneu liric de o 
frumuseţe şi înțelepciune care nu mai pot fi puse la îndoială. 

Câte cărări de nesomn n-a lăsat poeta în memoria urmelor? 

Ea nu se dezminte după debutul editorial remarcabil cu volumul “Cuib cu 
sentimente”, Editura ISTRU, 2006, în care îşi dezvăluie desenul secret al ființei. 
Ca o prelungire şi ca o nouă încercare de zbor, spre adâncurile de sus ale ființei, cu 
dorurile şi amintirile drept aripi, străbate zenitul spre nemărginirea numită CUVÂNT 
VEŞNIC. 


Galaţi, 18 noiembrie 2006 


133 


CUVÂNTUL CARE ÎNTEMEIAZĂ ŞI 
ARMONIA DEMNITĂȚII UMANE 
ELENA OLARIU, “Ai vrut, Doamne”, Răducăneni, 2000 


Fără îndoială că, ontologic vorbind, autoarea 
de față, face parte din categoria de fiinţe înzestrate 
nativ pentru zborurile cele mai îndrăzneţe, în aerul 
pur al Înaltului la care tinde să acceadă, făcându-şi 
din cuvânt şi din faptă, scară pentru marele salt, atunci 
când va fi timpul potrivit şi când îşi va fi terminat 
rostul pe aceste tărâmuri. 

Temerară, cu aripile-i nevăzute larg deschise, 
cât să cuprindă, de la zenit la nadir orizontul, ea se 
substituie unui pilot de încercare, cu propriile forțe 
pipăind văzduhul, să vadă dacă aerul o ţine şi ne ţine. 

Dacă aerul e pe măsură, ne face semne 
binevoitoare şi, cu lumina de pe chip drept radar şi 
far, ne îndeamnă s-o urmăm. 

O dată aerul netezit, primenit, îmblânzit, nu ne mai rămâne altceva de făcut 
decât să plonjăm într-o amplă zburare aidoma ei, care e cocorul din vârful unghiului, 
cel care arată drumul. 

Pe de altă parte însă, Elena Olariu nu poate părăsi de tot ţărâna aspră şi 
catifelată totodată, atât de dragă, zămislitoare de seminţe şi ia un plisc de pământ 
să-l ducă pe înălțimile de azur, acolo unde ea accede, aparent cu atâta uşurinţă. 

De aici, amestecul de pământesc şi ceresc propriu ființelor, în peregrinarea 
lor scurtă spre patria veşnică. 

Se-ntâmplă deseori, însă, ca nu toţi privitorii să se încumete să se avânte. Şi 
atunci ea, aidoma păsării care-şi învaţă puii să ia primul contact cu tăriile, ne poartă 
pe aripile sale viguroase şi ferme, să contemplăm adâncul de sus, oglindit în adâncul 
de jos, până ochii ni se umplu de azur şi de dumnezeire, nările de miresme ameţitoare, 
urechile de sunetele mirifice ale cântărilor celeste. Fie că vrem, fie că nu, ne 
transformă în îngeri. 

Vestală a iubirii divine, Elena Olariu ne propune o poezie telurică şi celestă 
în aceeaşi măsură. Operând cu simboluri : piatra, lumina, pământul, cerul — elemente 
primordiale şi iubirea, speranţa, adevărul, inelul — simbolul statorniciei poeta crează 
punți spre înălţarea noastră spirituală. 

În paradigma viziunii sale lirice, de o importanţă covârşitoare sunt: relaţia 

cu Înaltul- pe verticală, iar pe orizontală, aşa cum e şi firesc, empatia cu semenii de 
care se simte atrasă irevocabil, partea sa din acest schimb, fiind o înţelegere 
sufletească fără egal şi o deschidere fără frontiere a inimii. 

O veritabilă osmoză cu natura, mater genitrix, în sânul căreia îşi găsesc culcuş 
toate făpturile, răzbate limpede precum izvorul străpunge scoarța pământului în 
căutarea acelei lumini hrănitoare şi dătătoare de noi forțe, capabile să învingă inerțiile, 
stihiile, entitățile dezlănţuite. 

Poate că este printre puţinii autori ce nu s-au lăsat infestaţi de aşa-zisele 
„valori cotidiene”, după care se îmbrâncesc suveran, din Arca Bunei Speranţe, dând 
din coate şi călcându-se în picioare, care să apuce locul din faţă. De fapt, Elena 
Olariu a rămas eternul aed al naturii, un menestrel al idealurilor sfinte pentru care 
merită să lupţi chiar cu preţul jertfei. 

Simplă, curată cu inima, generoasă, demnă, măreaţă-n smerenia ei, Elena 
Olariu poate concura la orice competiţie pentru trofeul decernat eroilor pozitivi, 
care şi-au făcut din propriul trup o punte — de la şi spre care se perindă mereu şi 
mereu oameni de toate categoriile şi de toate vârstele. 

O paletă de nuanţe de o coloristică aparte în care cuvintele se aleargă şi se 
ajung, se înlănţuie şi iar se pierd, căutându-se unul pe altul, până la găsirea jumătăţii, 
a perechii ideale, din care mai apoi, roada naşte sămânţa promisă şi promițătoare, 
fac din poemele de faţă, ninsori inverse, ninsoare în sus, o cădere-n Înalturi, ceea ce 
relevă un demers spiritual demn de luat în seamă. 

Imagistica sa este alcătuită din primăveri visând, pământul visează la rândul 
său, cerul sărută pământul. Poeta ne invită să vedem, să auzim, să simțim cu ochii 
săi, cu urechile şi simţurile sale, ceea ce, cu propiii noştri ochi, cu propriile urechi, 
cu propriile simţuri, nu reuşim, îndeobşte. Din râul de lumină care se revarsă din 
poeme, ne dă să bem cu ochii, cu mintea şi cu inima, ca să ne simțim mai frumoşi, 
mai buni, mai înţelepţi şi mai dispuşi la rândul nostru să oferim florile iubirii. 

Aceste scrijelări pe frunze sunt menite a ne scoate la iveală sângele clorofilei, 
seva curgătoare spre vârfuri, vivificantă, purtătoare de oxigen şi de crude miresme 
ameţitoare, purtătoare de germen care curând va încolți căutându-şi drum spre 
propria lumină. 

În mod paradoxal, cheile de înţelegere nu sunt la creator, ci la îndemâna 
beneficiarilor, care ar putea conlucra la economia poemelor. Ne lasă acest drept de 
a construi, de a plămădi visuri începute de ea, de a alerga cu închipuirea până dincolo 
de text ca şi când ne-am arunca într-un abis de lumină. Este loc destul de construit, 
de visat, de zidit temple Lăuntrice, iar piatră — berechet. Se cuvine să avem răbdare, 
putere de veghe, stăruință. 

Cu o forţă a neliniştii interioare, fiecare după măsură, s-ar putea oglindi şi, 
parțial sau total, recunoaşte în aceste edificii spirituale. 

Apropiată estetic de Magda Isanos sau Violeta Zamfirescu, Elena Olariu îşi 
construieşte universul poetic din mici fragmente de cristale colorate, care se schimbă 
la cea mai mică atingere, aidoma imaginilor caleidoscopice iar privitorul rămâne cu 
jindul permanent şi cu temerea de a nu fi pierdut ireversibil, ceva preţios, imposibil 
de reclădit cu aceleaşi unelte. Poate că în aceasta rezidă şi farmecul poemelor, în 
unicitatea imaginilor şi în aroma coaptă a anotimpurilor târzii care ne străbat 
existența. 

Forţa de sugestie, imaginile proaspete, stilul — de o limpiditate de cleştar, fac 
parte din bagajul spiritual şi estetic al poetei, pe care-l pune la îndemâna cititorilor. 
Astfel, „graniţa dintre inimi” este ştearsă, anulată definitiv, iar sufletele se înfrățesc, 
se întăresc, se îmbată unul de celălalt, devin perechi-perechi, spre bucuria celei 
care le-a unit, cu evlavie. 

Citind cu luare aminte aceste picturi în miniatură, nu poţi să nu remarci că 
au ceva în comun: pe Dumnezeu şi încă un lucru esenţial : Cuvântul. 

Dumnezeu şi Cuvântul, Dumnezeu-Cuvânt, Cuvântul-Dumnezeu, Dumnezeu 
întrupat în Cuvânt, Cuvântul care întemeiază, Logosul de dincolo de început şi 
până dincolo de sfârşit, cel existent în Marea Carte a Vieţii. 

De remarcat totodată, sfiala, evlavia pe care o manifestă poeta, la apropierea 
de Cuvânt, ea care se recunoaşte a fi „un pumn de ţărână cântătoare”. La fel este şi 
apropierea de țărână, aidoma țăranilor care sărută glia care-i hrăneşte, care le dă 
vigoarea şi forţa de a supravieţui, încâlciţi în iţele istoriei la care sunt martori şi 
participanţi, de voie, de nevoie. Stranie această iubire pentru magmă, pentru „albia 
mănoasă a ierbii”. 

Miracolul reînvierii naturii în ciclul anotimpurilor, e un prilej continuu de 
uimire şi încântare, în toate văzând mâna măiastră a Creatorului a toate are veghează 
neîncetat asupra creaţiei Sale. 

Un loc aparte în lirica poetei îl ocupă iubirea pentru Maica Cerească, Fecioara 
cea pururi lăudată, cea care, în maternitatea divină, ni L-a dăruit pe Mântuitorul şi 
Răscumpărătorul nostru. Astfel, poeme ca „Buna Vestire”, „Odovenie”, „lubită 
Maică” ş.a. sunt imnuri pioase, pline de recunoştinţă pentru Maica lui Dumnezeu şi 
a noastră. 

Crinul, irisul, ghiocelul, florile celeste ale candorii, ale neprihănirii, apar în 
lirică, la fel ca şi mai pământeştii meri domneşti, stropiţi cu lacrimile de mir ale 
dimineţii, cu miresmele lor aducând ofrandă naturii. 

Programatic, poemul „Sunt un pumn de țărână” relevă, dacă mai era nevoie, 
apartenența la neam, la țărâna din care a purces, la menirea de a înflori, de a da 
roadă albastră, dar şi de a primi roua cerească, dând jertfă nemuririi, un nou pământ, 
o nouă floare. 

Elena Olariu are ca şi prelatul flamand Phil Bosmans, un hobby pe măsură : 
iubeşte oamenii. lubindu-i, ea simte nevoinţa de a se împărţi lor până din ea mai 
rămâne, doar numele. Numele, scrijelat pe o frunză târzie, în toamna imperială, 
când mii de culori te asaltează, dând buzna prin irişii tăi nesăţioşi de frumos, de alb; 
de armonie. 

Dacă ne-am întreba, cât din fiinţa noastră este menit să se statornicească în 
timp şi în memoria posterităţii, am constata cu vădită surprindere, că numai iubirea 
e cea care va rezista asalturilor anilor, iubirea sădită în prunci, în livezi, într-o casă 
ori în scoarţele unei cărţi, ca să-l pomenim pe Arghezi în celebrul său „Testament”: 
„Nu-ţi voi lăsa drept bunuri după moarte / decât un nume adunat pe-o carte”. 

Este ceea ce autoarea ne aduce în dar astăzi, prin această carte care, fără 
îndoială, va rămâne înscrisă în inimile noastre o vreme şi încă o vreme şi încă alte 
vremi, dacă vom avea înţelepciunea şi bunăvoința s-o dăm din mână în mână, mai 
departe, spre edificarea cât mai multora. 

Poetă, publicistă, prozatoare, autoare de poveşti pentru copii, redactor la 
reviste spirituale, Elena Olariu îşi împarte avutul sufletesc celor dispuşi să primească 
oferta sa. Dacă adresanţii vor avea curajul să-i aprecieze darurile, vor avea numai 
de câştigat. Cert este că, prin apostolatul acesta, îşi va clădi comori nepieritoare în 
Cer, aşa cum de altfel, consider că râvneşte încă din această viaţă şi pentru care 
comori, se nevoieşte acum şi aici, lângă noi, neştiută, aşa cum neştiute rămân, florile 
diamantine ale virtuţii creştine. 

ARPEGII TÂRZII ÎN PLÂNSUL FĂRĂ DE TRUP 
AL IUBIRII 
STAN M. ANDREI, “Pecetea fiinţei”, 
Editura Pax Aura Mundi, Galaţi, 2005 
Copertă ilustrații: Maria Dunavăţu 


Miniaturi, stampe nipone ori mai bine zis, 
chinezării, mostre de artă orientală împletită subtil cu 
rigoarea occidentală, doar aparent sub forma fixă şi 
riguroasă de haiku şi posedând „acel ceva plăpând, 
înaripat şi sacru” — după cum definea Platon poezia, 
micropoemele acestui original autor ne introduc cu paşi 
neauziți într-o lume cunoscută de noi toţi, dar care devine 
miraculoasă plină de farmec şi perplexităţi, tocmai prin 
simplitate, acuratețe şi neprihănire. Este ca şi cum am 
privi în jur cu ochii unui copil care descoperă Universul 
plin de taine dulci şi înțelesuri promițătoare care-l atrag 
cu putere magnetică. O lume de cercetat, lumea de sub 
lupă a artizanului, a bijutierului, care dintr-o fărâmă de metal sau de piatră prețioasă, 
scoate la iveală frumuseți neasemuite. O lume care invită, care îmbie. Prin care te 
laşi condus de mână, pentru că intuieşti că la capătul drumului se află exact lucrul 
pe care l-ai căutat şi aşteptat atâta vreme şi el se afla chiar lângă tine. 

O poezie de stare, de atmosferă, stenică, senină, care îți deschide ochii larg 
spre nemărginirea care începe din tine, de la tine, cu tine şi ţâşneşte spre celălalt 
precum apa vie din stâncă. 

Fiorul liric străbate precum adierea zefirului într-o grădină de vis iar trăirea 
emoţională pe care o declanşează, ar putea semăna cu un coupe-de-foudre. 

Conceput ca un drum inițiatic, începând, fireşte, aşa cum autorul specifică în 
prima parte a lucrării, prin hăţişul existenţial, spre Dasein — luminişul de unde survine 
fiinţa. Pentru ca pe cale, să întâlneşti „Triada : lubire-Suferinţă-Despărţire.” 

Şi cum pecetea fiinţei, care nu poate fi decât în Cuvânt, nu trebuie să rămână 
încrustată pe vecie pe soclul de granit al uitării, ci se cuvine împărtăşită creştineşte 
precum pâinea sfântă înmuiată în vinul cuminecăturii închipuind Trupul şi Sângele 
Jertfei mântuitoare, firimituri din aceste daruri sublime, ne sunt oferite cu prisosință 
din panerul care nu se goleşte nicicând, rămas de la Cina Sfinţilor Apostoli, când 
Iisus Hristos — la ceas de taină — a instituit Sacramentul Euharistiei. 

În acest peisaj, poetul e „o mână de viaţă/ în templul părinţilor/ un candelabru” 
(„Şi eu, acolo” ). 

La „răspântie de veac” el are „un trai învârstat”, plin de „iubiri înghesuite în 
care căldura se-afundă-n îngheţ”. 

„Cu inima-n clopot suind/ şi-n grâu coborând” şi suferinţa „cât Bărăganul”, 
când „fereastra-i închisă şi soarele absent”, poetul îşi află firul salvării doar în Iisus, 
pentru că jos sunt „doar vâltorile”. Atunci, cu „ochii pe suflet”, îţi intră „Iisus în 
casă”, punându-ţi „cerul la îndemână” ca un „tablou nesfârşit”. 

Din „Altarele sinelui” — altă apariţie editorială recentă, ne putem înfrupta 
fiecare din plămada sfântă şi rarissimă a Cuvântului, ca dintr-o iubire fără sfârşit, 
jertfelnică, luminoasă, precum un mărgăritar de preţ ascuns într-o scoică azvârlită 
de ocean pe țărmurile pustii ale cotidianului. 

Precizăm că nu e vorba aici de o economie a mijloacelor de expresie, ci de 
esenţializarea gândului în crâmpeie de cuvânt ca nişte fulguraţii subtile, urcând 
persuasiv spre culmile către care tinde fiecare: Absolutul! Sorgintea îşi pune 
„pecetea” în adânc de fiinţă, ieşind la suprafaţă precum firul de iarbă prin zăpada 
afânată a lui Indrea. Ca într-o străfulgerare de blitz se disting clar amintirea mamei, 
a tatălui, a moşilor şi strămoşilor, devenite „primele icoane”. Amintirea pâlpâie — 
candelă la „geamul timpului” în plânsul fără de trup al cântecului nemurmurat 
(p.117), până în carte se face târziu şi scapătă „soarele în noi” — ca un „vis neterminat”. 

Atunci se aude ca „un țipăt de timp”, „Plânsul Domnului” din „Imnul Uitării” 
(p. 21). Să pătrundem puţin în acest univers unde, arpegii de sunete pe „un dans de 
lumină” străbat liniştea-naltă iar florile-şi deschid corolele-n nori. 

Uneori, pe „coama casei” coboară „săgețile luminii”, iar de pe „aleea Timp” 
unde poetul îşi află casa, „vântul cu ştirea” — se rostogoleşte pe „ştergarul de iarbă”. 
Un „cuvânt ridicat” ca o „floare pe stâncă”, dă la iveală „pierderi de sine” aidoma 
unor „seminţe-n risipă”. 

Cu ochii prin hăţişuri, deznădăjduit, poetul proclamă adevărul absurd pre 
„limba frigului” iar „la gâtul vorbei” atârnă ca un „ştreang neînchipuit” — necesitatea. 

Tăcerea trupului rezonează cu ţipătul fericit în „durerile naşterii” împlinind 
„ploaia de rosturi” — cea care aduce „pacea-n inimă”. 

„Şi rană şi vid/ şi templu şi pasăre.../ iubire şi cer” — înmănuncheate suav în 
limba maternă, limba „cuvântului cel alb/ în pustiul hârtiei” — precum „lacrima lui 
Dumnezeu”, „aripa înţeleaptă a unui gând răsădit”. 

„Cuvântul crucii” despică tăriile precum zborul păsării Paradis. Viaţa ? Un 
„vraf de cuvinte”, un „țipăt de-albatros care sparge „ţărmul tăcerii”. Nici o floare 
albastră prin „ochiul unui singur jug” — ce „poartă numele : soartă.” 

Şi totuşi, prin iarba netulburată, „câtă ardere!” 

„Duhul iubirii” — prin zarzării aprinşi, naşte scântei stelare pe coame de 
vânt; lumina, în sonuri distincte, îşi croieşte „drum prin hăţişuri” într-o inflorescenţă 
de „gând peste gând”. 


139 


Ca o „iarbă în dans cântător” — ori ca „pietrele-n râuri” stârnind mici vâltori 
înspumate — e realitatea, precum un „şes de tristeţi” în „drumul prea negru” pentru 
„biserica albă”. („Realitate”, p.lo5). 

Cităm doar câteva mărgăritărele pentru frumuseţea lor : „Verde spre galben 
- cădere sub inimă,/ ochi sparţi de frig” (p. 81). „Sufletul pietrei,/ nici în pământ, 
nici în râu./ Tumult pentru noi” (p.80). „Lacrimi iertate!/ Slujnice drepte la porţi. / 
Exod întrerupt.” (p.88). 

„Tălpile în câmp! şi suflet pe masă - / portret de ţăran”. („Dihotomie”), p.93. 

„August — un plâns/ de crin pitic, cu spumă,/ spălând zidul mut”. („Luna 
fatală”, p.95). „Obraz de bătrân: / tom şifonat de vreme./ Spartă oglinda.” („Carte”, 
p. lo2). 

„Şi miros de cer/ între pereţii bătrâni...Un dor de ducă” („Natală”, p.104). 

„Singurătatea,/ ghemul iubirii albe,/ fir de apostol” (p.lo7); „Pe-obraji de 
copil,/ roze în decembrie - / frumosul din frig” (p.141). 

Cu o ţinută distinsă, straie alese şi conţinut pe măsură, demne de marile 
târguri de carte, în pofida (sau poate tocmai de aceea!) formatului minuscul, această 
bijuterie de purtat la buzunarul inimii, conferă cititorului un bun prilej de încântare, 
belşug de haruri, de tihnă spirituală şi de bucurii sfinte. 

La această impresie agreabilă, o contribuţie cu totul excepţională o au, fără 
doar şi poate, ilustrațiile distinsei artiste plastice Maria Dunavăţu, care, din vârful 
peniţei dar şi din străfunduri de inimă, parcă dansând menuete, rigaudon, sarsuelle, 
picură pe hârtie arpegii dantelate, sugerând stări şi emoţii delicate, greu de transpus 
altminteri în cuvinte, astfel încât, auzind şi privind aceste minuscule poeme, îţi 
simți sufletul cântând triluri duioase, precum prigoriile când vor să-şi clădească un 
cuib proaspăt, în devremele anotimpului. 


| 15 septembrie 2005 

OFRANDA IUBIRII SAU POEZIA CA ACT DE CREDINŢĂ 
STAN M. ANDREI, “Altarele sinelui”, Editura PAM, 2003 


Copertă şi ilustraţii: Nicolae Einhorn 


Stan M. ANDREI 


Se ştie că din vechime, patriarhii şi profeţii 
ALTARELE SINELU: | ridicau altare Dumnezeului Cel Înalt pentru a-i aduce 
f mulțumiri şi ofrande. La început, altare din piatră care 
era însuflețită de sângele jertfei şi de puterea credinței. 
Mai apoi, regii au construit temple lui Dumnezeu la 
care veneau să se închine. Un templu fără altar era 
însă o construcție rece, moartă. Trupul nostru este 
templul Duhului Sfânt, aşa cum ne spune Sfânta 
Evanghelie. Omul tinde necontenit să-şi construiască 
propriul altar în care să vină Dumnezeu să locuiască. 
Purificate şi albite de orice urmă de păcat, trupul şi 
sufletul nostru pot deveni Casa Celui Preaînalt. 

Stan M. Andrei a construit cu migală şi dragoste 
un altar de cuvinte pe care le aduce astăzi ofrandă împreună cu sufletul său genuin, 
drept ardere de tot pentru a mulțumi lui Dumnezeu şi genitorilor săi, pentru a mulțumi 
oamenilor care l-au învăţat arta de a fi om între oameni. 

Matricea de unde a plecat ca din sânul matern, dar în care se reîntoarce 
mereu precum râurile în albie, este locul de unde poetul îşi trage seva lirică şi unde 
păşeşte în vârful picioarelor, cu pietate, ca într-o biserică, să nu rănească sufletele 
strămoşilor. 

Vatra — leagăn al sinelui -, îl primeşte mereu ca pe un fiu al său preaiubit, de 
care s-a legat prin fire freatice pentru totdeauna. Îl vom regăsi aici mereu ca pe o 
plantă perenă pe care, oricâte vânturi şi ploi, oricâte viituri ar încerca s-o lovească, 
nu o pot împiedica să răsară, cu rădăcinile adânc împlântate-n pământul cel sfânt 
care-l susţine, care-l nutreşte şi care e întotdeauna atât de smerit încât se lasă călcat 
de tălpile noastre. 

Ca un veritabil apostol al cuvântului rostit, scris, însuşit cu temei şi rememorat, 
cu bunul simţ ancestral care-l susține, el îşi construieşte propriul altar, nu fără jertfe 
şi mortificaţii, nu fără trudă şi sacrificiu motivate de buna credință. Căci scrisul său 
este un Crez autentic şi un Confiteor plin de smerenie, lipsit de orice urmă de 
îngâmfare deşartă, ca în faţa duhovnicului, despre care ştie sigur că îi va păstra 
taina sacră a spovedaniei. El ne ia însă şi pe noi martori credincioşi şi discreți şi se 
confesează timid şi fără emfază, imporându-ne să-i ascultăm mărturisirea, făcându- 
ne în acelaşi timp cinstea de a ne numi prieteni şi frați. 

Asumarea unui destin în care valorile morale mai sunt încă la rang de virtuţi 
teologale şi cardinale îi conferă autorului un statut greu de acceptat în zilele noastre 
: acela de stentor care, la răspântii, strigă adevărul, uneori atât de greu de suportat, 
într-o lume în care minciuna, frumos ambalată cu panglicuţe colorate triumfează, 
adormind în legănări de hamac conştiințele. Astfel ne întoarce la bunele tradiţii 
morale în care ruşinea, pudoarea, demnitatea, onoarea, erau stâlpii pe care se 
sprijineau familia şi societatea, transmiţându-se din generaţie în generație. 

Lipsit de fast şi de podoabe amăgitoare, stilul poetului are simplitatea, 
acurateţea şi prospeţimea picăturii de rouă din limpedea lacrimă a ierbii. Ea răcoreşte, 
înviorează, reconfortează, odihneşte şi induce o stare de pace şi bine pe care doar 
conştiinţa curată a lucrului temeinic făcut întru zidire de suflet, o poate conferi. Cu 
o deosebită economie a mijloacelor de expresie, autorul reuşeşte să ne ofere imagini 
surprinzătoare care ne ating inima în averse de tandreţe : “Virtuţile/ cu osteneală/ şi 
din osteneală se nasc”; (“Dă-mi mâna”); “Din teamă/ să nu te rănesc,/ te ating/ 
numai/ cu inima!” (“Mi-e teamă”); “Tăcerea/ e o fărâmă/ de alb” (“Tăcerea”); 
“Sunt doar o apă fără albie/ alergând rotund după un vad anume” (“Portret în 
verde”). 

În faţa unui astfel de demers liric, cititorul nu are decât de câştigat. Catedrala 
cu o singură turlă înălțată la nesfârşit de către mâna divină, în sufletul voievodal al 
poetului, e împodobită cu o corolă de tristeţi ca florile nemuritoare. Din când în 
când se aude cântecul genuin “a obsesie mirosind” şi a zăpadă adunată sub pleoapă, 
aşa încât, lumea se miră, de cât “zbucium făgăduit” încape în trupul ca o amforă 
păstrând sfânta cuminecătură. Însă jertfa de sine se vrea împărtăşită semenilor şi 
astfel se mistuie într-o acută iubire de semeni. Acută şi dureroasă ca singurătatea 
închisă în cercuri concentrice. 

Împreună cu “Lăutarii durerii” autorul osteneşte trăgând la ham speranțele 
care doar în doina de jale îşi mai află odihna. Cuvintele curate precum “cântu- 
nceputului”, zburătăcesc ca trilul privighetorii-n văzduh şi ca sângele-n încheieturile 
sinelui, alcătuind rugul de sânge aprins pentru “cetatea cerului”, la porţile căreia, el 
se va afla, la timp potrivit, cu braţele încărcate de sunete, cu strofe-n păr şi silabe 
sub unghii, cu vinul de jertfă gâlgâind prin artere. 

Cruce vie, logodit cu ţărâna, poetul s-a nevoit în astă viaţă “la cules de plâns”, 
în valea de lacrimi, iar lacrima sa, “frântură de cer”, a prins rădăcini pe “altarele 
sinelui”. 

Sunetul gândului ca o “neostoită alarmă” alunecă pe coasta visării” până se 
izbeşte de lutul şi piatra de pe malul dintruînceputului. 

“Jar şi nea” aprinse deodată pe rugul de sine, incandescenţa ninsorii zămisleşte 


cea mai pură lumină căzută în formă de cruce. 

Cuibarul părăsit de sub streaşină mai păstrează intactă, icoana dragostei furată 
de timp. 

“Credinţa că/ cine a văzut lumina/ obligat este să vadă şi-ntunericul” — îl 
poartă pe poet pe cărări neştiute, printre “firele încurcate într-o înserare”, “acolo/ 
unde doar o bornă/ e capăt de drum”. 

“Ochiul ascet/ stă la pândă/ într-un punct/ peste vale” — urmărind “firul, 
vrăjmaşul/ când pe mosor/ se adună”. (“O, firul”). 

Dar până la capătul urcușului, omul “între îndoială şi aşteptare” rămâne “ca 
salcia/ în tânguire/ după un jind/ sau după celălalt”. 

Şi iată crezul celui ce zideşte din cuvinte : “pe temelii de candoare/ să-nalț 
catedrale/ spre cele patru puncte cardinale”. "Din “tremur, din ţipăt/ din fugă” — se 
alcătuieşte cântul cu iz de baladă”. 

Luminat de candela inimii, altarul de sine e păstrat neprihănit, ferit de silabele 
minciunii şi ale răutăţii. 

Poetul, ca un adevărat fiu al luminii, “între o frumuseţe şi alta/ o ia perpen- 
dicular/ spre adâncul de sine”, pentru ca “acolo, să închidă pleoapa/ şi să se lase 
sedus/ de poeme cu îngeri” (“Poezia şesului”). 

Din cădelniţa verii, lumina aurie atinge inima flămândă. A câta oară? 
“Firimiturile de gând/ satură/ cât pâinile şi peştii copilului”/ iar “sufletul izvoditor/ 
albeşte” (“Aproape de inimă”). 

Doar o dorinţă mai are poetul : “la uşa zorilor/ ca-n fiecare/ din celelalte 
răsărituri/ (...) lumina dăruită/ lumina de sine/ să-mi izvorască” (“Lumina de sine”). 

“Cu simţul nădejdii/ aflat/ în mireasmă”, poetul mai simte “ o singură mână/ 
a Celui de la începuturi” — ca să-i mai potolească “freamătul vremelniciei”. “Pe 
cărări de timp/ şi de spaţiu/ viaţa îşi rosteşte mersul” (“Gramatica vieţii”). Şi totuşi, 
poetul “putred de tăcere, până când?” (“Şi totuşi”). 

“Nu-i uşor/ nu-i uşor/ nici să-ţi închipui/ eternitatea/ împrejurul unei densităţi/ 
rostindu-se” (“Nu-i uşor”). 

După “Cântul începutului”, Editura pentru Literatură şi Artă GENEZE”, 
Galaţi, 1997 şi “”Flori de gând”, Editura Mongabit, Galaţi, 1999, acest volum, 
“Altarele sinelui” — ne ajută să ne închipuim eternitatea şi să învăţăm s-o construim, 
piatră cu piatră, încă de aici, din vremelnicia în care ne aflăm. Şi nu ni se pare puţin 
lucru, dimpotrivă. 


«A 


24 iunie 2003 
Naşterea Sfântului loan Botezătorul 

ENTROPIA IUBIRII ÎNTR-O “ELEGIE PENTRU O SUTĂ 
DE VIOLONCELE” — 
COSTICĂ OANCĂ, “Elegie pentru o sută de violoncele”, 
Editura „Scorpion” Galaţi, 2003 
Ilustrații: Octav Grigorescu şi Vasile Pintea 


Ipostazierea sentimentului iubirii ca suflu vital este 
pretextul acestei cărți intitulată frumos : “Elegie pentru o 
sută de violoncele”, după elegia lui Gabiel Faure. O 
răscolitoare poezie de dragoste, surprinzătoare şi castă, căci, 
dragostea adevărată nu poate avea nimic necurat, ea zideşte 
pereţii templelor omeneşti, restaurează suflete, înalță mintea 
la Dumnezeu, edifică statura care nu poate fi decât dreptă, 
în Lumină. Încadrarea în gen nu este întrutotul reală, pentru 
că tonul nu este elegiac, ci lirico-nostalgic în raport cu unele 
elemente din recuzita specifică elegiei, precum : înserarea, 
depărtarea, aşteptarea, frunzele, plecarea, uitarea, etc., care 
îi împrumută poemului tonul şi fiorul nostalgic precum aura împodobind doar spiritele 
capabile de acest sentiment nobil. 

În peisajul, de cele mai multe ori grotesc al poeziilor pornografice care au 
invadat piaţa, transformând iubirea în marfă de gang, de şanţ, de tarabă, iată o carte 
care ne oferă, care se oferă, ca un corolar al iubirii pure ce nu poate veni decât de 
la Dumnezeu, susținută de îngeri şi păstrată în chivotul inimii, aşa cum păstrezi în 
templul cel trupesc, sfânta împărtăşanie. 

Dovadă a acelui duh de iubire coborâtor din Înalt, stau versurile: “Cine vine 
de dinainte de/ naştere/ nu vine decât/ pentru un singur/ om/ care la rândul său/ şi el 
vine de dinainte de/ naştere.” (p.66). 

Iubirea — pâinea noastră cea de toate zilele — fără de care n-am putea 
supraviețui, cea care stă la temelia vieţii, ridicată la rang de virtute teologală, pusă 
mai presus de fire în Legea de har de pe munte, este personajul principal al acestei 
frumoase cărți de reverie lirică. 

Smulsă din eternitate, ea păstrează atributele veşniciei, ale duratei, în fața 
vremelniciei lumii : “De acolo din cer/ am văzut/ lumea trecând/ ca dâra unei/ 
comete”. 

Nu o iubire zgomotoasă, năvalnică, impetuoasă, ci una discretă, inefabilă, 
venind pe nesimţite şi tot astfel consumându-se, palpitul ei rămânând precum licărirea 
candelei la care se încălzesc sufletele pure, trecute prin lava dogorând, a patimilor 

dezlănțuite, acum decantându-se şi rămânând ceea ce trebuie să rămână, fiorul, 
adierea şi amintirea căldurii ţâşnite din ochi, din inimi, din trupuri, dar mai ales, din 
suflete. 

Cu toate că şi iubirea cunoaşte sincope, momente de oboseală şi nelinişte, ea 
este apanajul sufletelor nemuritoare. Şi poate că, tocmai momentele de şovăire, de 
slăbire a strânsurii, de tăcere, o fac mai trainică, ea reînviind, de fiecare dată mai 
proaspătă, mai vie, mai vrednică de păstrat: 

“Ştii când îți spuneam că/ prin sufletul meu/ trece o corabie?/ Ghioceii şi 
mâinile tale/ îşi disputau întâietatea/ între semnele primăverii./ Au urmat/ apoi/ lungile 
exerciţii/ de uitare/ când tu ai plecat/ după dealurile din depărtare.(...) // Acum e 
iarnă şi fiecare dintre/ noi/ îmbrăţişează ultima bornă a/ acestei zile/ cu cea din 
urmă speranţă a/ celuilalt” (p.68). 

Cartea de față este, de fapt, un poem alcătuit din infinite poeme. Orice cuvânt 
e un poem, fiecare literă devine poezie până-n măduva oaselor şi, ar zice Nichita — 
orice respirare, devine poezie. 

În peisajul paginii, structura fiecărui poem este alcătuită din alte 4,5,6,7 sau 
chiar mai multe mici poeme, care se constituie, în sentințe, axiome, respirări în 
spirit de haiku, aproape că-şi ajung ele însele, sunt atât de rotunde încât nici nu poți 
scoate, nici adăuga nimic la ele, aşa precum o infinime de stele alcătuiesc o constelație 
— unele se nasc, altele mor, unele explodează în mii de aşchii de stele, altele sunt 
sortite imploziei. Firul de aur care le leagă, este, fără îndoială, iubirea, iubirea 
sufletelor pereche, a trupurilor pereche care trăiesc o asemenea contopire încât fac 
trecerea — nu numai în chip spiritual, ci aproape fizic, dintr-unul în celălalt. Şi, e 
adevărat, căci numai iubind, treci câte ceva în persoana iubită şi invers, într-un fel 
de entropie a sentimentului, când unul trece în starea celuilalt. Iată şi o exemplificare 
. “Am văzut apoi cum/ ţi s-a dat putere/ să mă dezbraci/ la nevoie/ de realitate/ ca să 
poţi dispune de mine/ după bunul plac/ adică să-mi poţi înlocui/ mâinile şi picioarele/ 
cu ale tale/ gura cu gura ta/ ochii nasul şi urechile/ cu ale tale/ gândurile şi emoțiile 
mele/ cu ale tale/ ca în felul acesta/ să nu mă mai pot descurca/ fără tine” (p.42). 

Sau, în acelaşi context al entropiei iubirii : “Ce mi-ai dăruit tu/ sunt brațele 
mele/ care nu mai contenesc/ modelându-te/ după asemănarea iubirii./ Ce mi-ai 
dăruit tu/ este dorul/ care nu-mi îngăduie/ nicicând/ să mă pierd de tine./ Ce mi-ai 
dăruit tu/ este chiar fiinţa mea/ pe care ai salvat-o/ definitiv/ de la realitate.” (p.18). 

Şi încă : “Şi atunci ai venit tu./ Atât de cunoscută mi-erai/ încât am avut 
sentimentul că vii/ din mine,/ ba mai mult/ că eşti propria mea identitate/ de care mă 
pierdusem.” (pp.47-48). Sau aceste versuri care arată cufundarea unei fiinţe în 
cealaltă, pe fundalul melodios al iubirii : “Ascultând cele o sută de/ violoncele/ din 
Elegia lui Faure/ am avut sentimentul că te-aud/ crescând în mine că/ oricât ar părea 
de ciudat/ în pieptul tău/ bate inima mea” (p.53). 

Uneori coaja fructului unic se rupe şi cele două entităţi îşi caută, rătăcind pe 
altunde, identitatea: “Aşa şi tu/ vii numai până la marginea/ poveştii tale/ doar să-mi 
măreşti aşteptarea/ după care pleci/ într-o depărtare desăvârşită./ De fiecare dată/ 
vederea ta/ îmi ară privirea/ ochii tăi/ sunt păsări/ pe proaspătă arătură/ picioarele 
tale seamnănă mai degrabă/ cu lăsarea serii/ iar mâinile/ cu aburul/ din care se 
ridică luna./ Buzele tale - / o sută de violoncele/ iar zâmbetu-ţi - /pasăre ce zboară/ 
în zăpada altei păsări.// Locuim două poveşti diferite/ una de demult şi alta/ care 
vine/ despărţite/ de la facerea lor/ de trudita mare/ a aşteptării mele.” (pp. 55-56). 

Alteori, totul se petrece numai în vis dar, convingerea poetului este că în 
timp ce realitatea nu e nimic, visul, numai visul te aparţine (aluzie la Calderon de la 
Barca): 

“Poate somnul meu/ o pânză de păianjen/ ruptă în zori de femeia de vis./ 
Mă-ntreb cum de-nţeleg alţii/ realitatea/ când inima omului/ este mai mare decât 
ea?/ Întotdeauna am tânjit după/ perfecțiune/ şi-mi pare rău când/ uneori dormeai/ 
şi n-aveam cu cine vorbi despre/ aceasta./ În realitate nu e nimic/ care să fie al meu/ 
numai visul mă aparţine.” (p. 35). 

Anxietatea poetului se măreşte o dată cu trezirea, deşteptarea din visul care- 
l ţinuse pe aceeaşi undă cu iubirea . “Când a fost/ de m-am trezit/ şi am văzut/ luna/ 
apunând peste mine iar/ tu/ nicăieri/ mi-am dat seama că/ totul n-a fost decât un vis./ 
Că nu puteau fi adevărate/ infinitul/ din ochii tăi/ surâsul/ mai fin decât mireasma de 
frezii/ vocea/ aceea/ mai odihnitoare decât sonata Lunii/ şi inima-ţi mai caldă/ decât 
toate/ chemările mele la un loc.” (pp.48-49). 

Interesant de remarcat este bogăţia de elemente muzicale în peisajul iubirii 
căci muzica devine iubire şi iubirea o melodie fără sfârşit, cu infinite nuanţe, culori 
şi simboluri. 

Autorul foloseşte pe parcursul volumului repetiții specifice litaniei, chiar 
dacă e vorba de o litanie de tip nou, cu leit-motive precum: “Azi/ numai tristețea 
mea/ a fost adevărată”; “înserarea/ care s-a lăsat/ în dreptul inimii mele”; ”tu/ care 
mereu erai de faţă/ la căderea serii”, “eşti acum departe/ eşti chiar propria mea 
aşteptare/ eşti corabia care nu mai soseşte”; (motivul corăbiei este folosit foarte 
frecvent); “Doar ochii tăi/ rămuroşi/ ca vântul când viscoleşte zăpada” — şi altele. 

Poetul foloseşte aluzii biblice . “A cui femeie vei fi/ în veci/ a celui pe care 
l-ai iubit/ cel mai mult/ ori a celui care/ te-a iubit cel mai mult?” şi adieri de Duh din 
Cântarea Cântărilor, precum : “Simţi, nu-i aşa/ că mi-e dor de tine/ după cum vine 
plină de salcâmi/ înserarea/ după cum/ picioarele ți se umplu de iarbă/ şi mâinile ţi 
se îngreunează/ de îmbrăţişările/ care se apropie./ (...) Tu şi eu ca apa fluviului/ 
când se loveşte de apa mării/ de nu se mai ştie ce s-a făcut/ cu fluviul./ Poate că tu 
eşti făcută pentru mine/ dar eu sigur sunt făcut pentru tine./ Spun asta deoarece 
uneori/ ţi-aminteşti/ te-ai pierdut de mine/ şi te găsisem abia/ cu toate străjile nopții/ 
pe urma ta.” (pp.33-34). 

Sau această superbă poemă de dragoste, cu adieri din aceeaşi Cântare a lui 
Solomon pentru Sunamita: 

“Din degetele tale se-ntrupa/ o nocturnă/ nelămurit de singură/ şi surâsul 
tău/ apunea pe dealul/ din depărtare./ Cu toate cuvintele/ te-am căutat apoi/ prin 
friguroasa strajă a nopţii/ şi nici un poem de întoarcere/ să adun/ n-am mai putut.” 
(p.74). 

Şi, în sfârşit, de remarcat sunt acele străluminări de gând în spirit de haiku, 
adevărate mărgăritare precum : 

"Colina întârzia cu blândeţe/ peste ochiul/ înlăcrimat al lunii”; “şi-n iarba ei/ 
cald/ se-ntrupa/ mâna ta” ; “Dincolo de ameninţarea/ salcâmilor/ luna/ se desparte 
încet/ de mâinile tale/ desăvârşite” şi multe altele, încât, în fiecare poem se găsesc, 
aşa cum am mai spus, mici bijuterii care pot fi luate de sine stătător şi constituite în 
micropoeme. 

O carte întemeiată pe cel mai frumos sentiment, pe iubire. Iubirea care 
cuprinde în sine totul şi a cărei jertfă de sine împuţinează, consumă, dar şi 
îmbunătăţeşte, îl justifică pe om, îl face altul, locuit de ființa iubită. De aceea, durerile, 
neliniştile, poverile iubitei devin propriile suferinţe şi neajunsuri, cale de mijloc nu 
este. 

Te doare mâna iubitei cea care scrie cuvinte grele sau face gesturi nepotrivite, 
te dor paşii care pleacă de lângă tine, te doare sufletul ei insensibil uneori, dar te ard 
flăcările ochilor ei, te bucură zâmbetul său feciorelnic, te fericesc cuvintele gurii ce 
rostesc jurăminte. Aşa încât, te întrebi : cât a rămas din tine după această locuire- 
mpreună, după această substituire. Cât îți mai aparții, cât îți aparţine sau cât îi aparții? 
Aceasta este cu adevărat măsura iubirii. Căci, după iubire, nu mai poţi rămâne acelaşi, 
ceva din tine se transformă total, îţi scapă de sub control, se leapădă de fiinţa ta şi 
devine altă ființă. 

Sfântul Augustin are un superb adagiu legat de acest simțământ. El spune: 
“Tubeşte şi fă ce vrei!” — cuvinte care ar putea şoca la prima vedere. Şi totuși, 
iubirea, deşi face tot ce vrea, nu uită să facă ceea ce trebuie! E un joc de aparenţe şi 
perplexități pentru că nici un om care iubeşte n-ar putea face (nici măcar n-ar dori) 
ceva rău persoanei iubite, fără să-şi dăuneze lui însuşi. 

Iubirea te face mult mai frumos şi îţi şterge toate imperfecţiunile, toate 
asperităţile. Într-una din apariţiile sale la Medjugorje, în Bosnia-Herţegovina, Prea 
Sfânta Fecioară Maria a transmis vizionarilor: “Sunt frumoasă pentru că iubesc. 
Dacă vreţi să fiţi frumoşi, iubiţi!” Iubirea îţi redă demnitatea de copil al lui Dumnezeu 
şi te scaldă în haina neprihănirii. 

Autorul de față, Costică Oancă este unul dintre cei aleşi peste care îngerul 
şi-a întins aripa protectoare. Şi el ştie acest lucru, îl cunoaşte pe îngerul însoțitor, 

are colocvii cu el, se întrețin amândoi, ori se odihnesc unul în tăcerea celuilalt. Nu 
numai în cartea aceasta, dar şi în volumul de debut “Îngerul din singurătate” — 
carte de aforisme, prezenţa îngerului se face simțită şi vizibilă printre cuvinte. Este 
o bântuire blândă şi benefică, aşa cum numai marilor spirite le este dat să perceapă. 
Îngerul care-l însoţeşte mereu şi care-i apare în vis, poate fi chiar proiecția propriului 
eu, în lumina serafică a adevărului credinței. Iar pretextul “elegiei pentru o sută de 
violoncele” — este căutarea, cercetarea, adâncirea de sine în sine a persoanei proprii, 
rezemată de propria singurătate şi proiectată pe fundalul, nu mai puţin ametitor şi 
alunecos al oglinzii în care uncori se recunoaşte, alteori nu. 

Această introspecţie durută, îl reflectă, aşa cum este, la timpul potrivit, adică 
la această maturitate a conştiinţei, când filtrul timpului permite decantarea tuturor 
impurităților şi a balastului. 

Ceea ce rămâne, e de natură să-l reprezinte pe om, cufundat pe deplin în 
poet, cu toate stările de graţie prin care trece. 

Şi nu e numai o imagine frumoasă a sufletului său, rămas genuin, nu e doar 
o străfulgerare de blitz, o proiecţie ca pe un ecran, ca o hologramă, unde figurile 
zăbovesc o clipă, iar apoi dispar, ci, dovada trecerii sale din timp, în veşnicie. E 
ceea ce-şi doreşte orice creator, orice autor, orice îmblânzitor al frumosului estetic 
dar şi al acelui “frumos” care, după spusele lui Dostoievski — va salva lumea. 

În lumina acelui frumos, îi dorim autorului ca volumul “Elegie pentru o 
sută de violoncele”, chiar dacă nu va salva lumea, să poată salva măcar, câteva 
suflete. 

Galaţi, 5 august 2003 


148 


ROST ŞI DEVENIRE ÎNTR-UN ANOTIMP AL SPIRITULUI 
AURELIA RÎNJEA, “Runele cocorilor”, 
Editura Printeuro, Ploieşti, 2004 


Volumul recent apărut la Editura Printeuro 
Ploieşti, intitulat „Runele cocorilor” pune în lumină, 
aşa cum mărturiseşte autoarea, „un anotimp al 

Kalra | Ei spiritului, desprins din rune de cocori, înalță simboluri 

r i spre decriptarea unui dialog permanent”- cu sine însăşi 

COCOT lo [ şi cu semenii săi. Poeta îşi revendică singurătatea, nu 

numai ca stare fizică dar, îndeobşte, ca stare de spirit. 

i Ca un ecou răsfrânt al acestei singurătăți nevoite, 

= br adâncul de sine capătă forma semnului de întrebare. 

A pd Lumini de toamnă, singurătăți ostenite, lacrimi 

Hy peste timp şi golul iluminat de Duh al absenței 

. ă prefăcută-n Cuvânt, în rost, în devenire. Cascadele 

dp oaia urcă lăuntric pe falezele-n alb şi iscă tăceri neliniştite. 

Şi peste toate, o adiere de liliac târziu în amurgul 

ancorat în regretele zilei. Iată cum împlinirea, „născută-ntr-o clipă de adevăr sfânt 
şi feeric” — se transformă în frumuseţe eternă.” 

A şti să înveşniceşti clipa, înseamnă a şti să învingi umbra vieții, dorinţele 
istovite, lacrimile gata-mbrăcate de drum, umerii dezgoliți ai singurătăţii şi a te 
smulge din ancorele timpului, înălțându-te după spiralele Căii Lactee răsfrântă-ntr- 
un Cer de cuvinte. 

Cu un ochi pineal să priveşti urmele timpului rănit şi frânt în dumicați de- 
anotimp, construiți pe furate, spintecaţi rând pe rând şi dați păsărilor de pradă. 

Durerea cântăreşte cât un început de sfârşit, pe când întunericul inert strânge 
cât un „imperiu de ger” iar capătul de drum „creşte prin trup/Nicăieri”. Cerul 
desferecat despică timpul dintre astăzi şi mâine. În lumina crepusculară de toamnă, 
„din toate colţurile/din toate vârstele,/ din toate întrebările/ singurătatea striveşte.” 
Doar cerul mai scutură „lacrimi de piatră/ pe drumul uitării.” (Lacrimi). 

Regretele târzii sunt „bucăţi de suflet” — ca nişte viori desfrunzite. Şi totuşi, 
peste lacrima zilei de ieri , răsar cuvinte din stelele dimineții. 

Câte anotimpuri agăţate de cercevelele minții! Până şi florile pun întrebări, 
în timp ce cuvintele, neputincioase, „scriu pe asfalt/tăceri refuzate”. 

Toate categoriile filozofice se înfruntă în peisajul paginii : timpul (însă nu 
cel prezent sau viitor), bucata de timp revolut care-şi revendică dreptul la amintire; 


Auria Rinjea 

spaţiul, nesigur, alunecos, mişcător — cel dintre cer şi pământ — unde mişună cele 
mai variate culori; viața — mai puțin ca viaţă trăită şi mai mult ca viață privită, 
contemplată, viața cu miros de migdală, cea care asupreşte clepsidra, obligând-o la 
răsturnări intempestive, exact atunci când te aştepţi mai puţin. Viaţa predată demult 
în braţele singurătăţii, hulpave, vorace, pierdută-n vârtej ca-n întunericul mişcător 
al târziului. Moartea - o umbră neconturată, abia presimțită, dar al cărei miros se 
anunţă de departe, ca al unui animal care deja stă la pândă. 

Nu lipseşte din acest decor nici apa de trecere pe care vâslaşii trag în 
contratimp. Cât mai e până la malul în flăcări? Şi cine aşteaptă dincolo de orizontul 
rănit de soarele prăvălit în văi la crepuscul? 

Şi până atunci, ziduri înalte, ostile, pe care nu poți să urci pentru că iederele 
te înconjură rece şi strâns. 

Alergi spre o rază uitată spre poarta „risipită-n depărtări” care amăgesc 
precum fetele morgane ale nisipurilor, tremurând în arşița nesfârşitelor iluzii. 

Se regăsesc în recuzita poetei „siluetele albe ale durerii” ; „dorul acut bătând 
la uşi lăuntrice”; „strigătele tăcute ale drumului”; „incertitudinile care mijesc”; 
„chemările rădăcinilor”. 

Dar dintr-o dată, peisajul se luminează într-o nouă perspectivă : „surâsul 
unui copil/ ţine-n loc lumea” — proiectată în viitor (Perspectivă). 

Singura certitudine sunt privirile limpezi, aducând zare în ochi pe orbita 
sufletului... 

O poezie de atmosferă, o poezie picturală, în care cheia de boltă e aşteptarea 
Şi arareori — câte o emoție firavă — „regăsită în amintirile/ dintre două singurătăţi. 

Şi totuşi, „lumina — ca o îmbrăţişare” — ne caută „dincolo de cuvinte”, iar 
singurătatea rămâne în urmă ca o „corabie de marmură/ lipsită de vâslaşi” (Corabie 
de marmură). Nu lipsesc întrebările retorice, fără îndoială: „Unde?” „Până unde?” 
„Încotro?” "Pentru cine?” 

Aşa cum dă mărturie autoarea, cartea „Runele cocorilor” este o invitaţie 
către „comunicarea universală într-o semiotică a timpului”. Să dăm curs acestei 
invitaţii către comuniune într-un anotimp al spiritului ce nu cunoaşte vârstă sau 
limite. 

ÎN CĂUTAREA OMULUI - METAMORFOZE 
AURELIA RÎNJEA, “Metamorfoze”, 
Editura Printeuro, Ploieşti, 2004. 


„Nicăieri nu mai vezi / ceea ce cauţi.../OMUL” 
i — mărturiseşte autoarea Aurelia Rînjea, pierdută parcă 
într-un „ocean în care mereu te reîntorci pentru a rămâne, 
oricât de multe feţe ar lua, căutând să te încorporezi în 
rădăcinile Umanității.” 

Este un destin tragic la urma urmei, asuprit de 
lipsa de comunicare — vitală pentru oameni. Comunicarea 
verbală — singura care-l distinge pe om de celelalte specii. 

Cartea Domniei sale „METAMORFOZE” —este 
un strigăt, o chemare, o şoaptă, un semn, o mână întinsă, 
o tâmplă jinduind o alta, un umăr de sprijin, un sipet 
curat către inimile care până acum refuzau să se deschidă. 

Poeta bate neauzit dar temeinic la uşile inimilor 
noastre, cu inima dumisale în palme. Ne-o arată, ne-o 
întinde. Ne iese în întâmpinare cu inima pâlpâindă 
precum candela, obosită de aşteptări în van, de stat în răscruci în calea drumeţilor. 

Din inima Domniei sale se poate sorbi ca dintr-un izvor fermecat, apa vieţii. 
Trebuie să vrei doar. Să ştii să vrei. Din lupta cu tăcerea a ieşit biruitor, Cuvântul. 
Setea acestui cuvânt nu poate şterge geamul prin care se vede realul. E vremea de 
a ieşi din crisalidă. E vremea de zbor temerar în văzduhul ametitor. Dă-i Doamne 
aripi durabile să se înalțe cât mai sus, pe culmile de unde se poate contempla fericirea 
de a fi om, fericirea de a fi creator şi creat, muritor care şi-a câştigat deja veşnicia. 

Cartea este, după spusa autoarei, o provocare a realului, dincolo de care 
spiritul poetului pluteşte liber.” În această carte, „ singurătatea se plimbă cu inima- 
n dinţi” şi „sângerează cuvintele”. Autoarea asistă cu neputinţă la un fapt insolit: 
„oamenii-oglinzi/...se-ndepărtează unii de alţii./ Viteza maşinăriei umane/ a scăpat 
de sub control. / Arcuşului i-a fost furată/ Vioara./ Labirintului — cheia / Seminţei — 
pământul./ Mă-ntreb/ Când rânduiala/ Va intra în normalitate?” Disperarea se 
acutizează când, cu ochii lucizi priveşte : „Curgem prin arterele planetei./ Fluid 
straniu, / Plin de viruşi/ Şi atomi metalici, /Sună în minţile nefolosite/ Ale roboților 
nou născuţi./ Cine să ne aducă frânturi/ Din povestea cu oameni?/ Cine să le 
sădească?” (Întrebări III). 

La poarta mileniilor lumea se află, mai mult ca oricând, în cumpănă: „Ciopleşti 
neputinta cerul care plânge./ Florile-şi adulmecă albul./ Locaş de rugăciune/ Caută 
paşii pe străzile/ Fără trotuare./ Roboții amestecă/ Suflete rătăcite. / Unde să te- 
ascunzi?” 

Până şi timpul şi-a pierdut răbdarea. Aproape toate poemele sunt rechizitorii, 
sfârşind printr-o întrebare, strigându-şi mută, neputinta, angoasa, îndoiala, rătăcirea. 
Şi ca un laitmotiv spintecă pagina, nedumerirea, strigătul care sfâşie cerul : „de ce 
atâta durere?” (Întrebări XI). 

Într-un spaţiu în care nu există porţi, nu există intrări, uşi, ferestre pe unde să 
te strecori, la adăpost de războiul lăuntric doar „zidurile anoste ale prezentului”, 
desenate-n grafitti, în spatele cărora, oamenii se ascund, fiecare de sine însuşi, în 
închisorile înstrăinării. Într-o viaţă mereu amânată/ curge nestingherită, singurătatea. 
„Drumurile desenate/ în palmă/ se dilată-n cuvinte” (Gară). Şi ca o ironie a sorții, 
„Trenul cară memoria virtuală/ Cu uşile închise./ Am uitat parola.” 

Poate că aici ar trebui săpat mai adânc în pământul de sine. De fapt, ce te-ar 
face să-ţi aminteşti parola de intrare-n firesc, te-ntrebi : „Oare-am pierdut drumul?” 
„Când se vor limpezi apele?” „Strig. Strig./ Dar cine să mă audă?” „Când rânduiala 
va intra/ în Normalitate?” 

Ce ne rămâne după ce am şters baza de date a computerului? Amintirea unui 
virtual umanism? Vagi urme de oameni... „Lupi scăpaţi/ din fişiere imorale/ sfâşie 
colecţia de iarnă/ a înstrăinării.” (Colecţie de iarnă). 

Singura scăpare, spune poeta : „Mă prind de umbra zilei/ Şi nu îi dau drumul” 
(Disperare). 

Ce ar fi de salvat când „inconştienți/ Alunecăm/ Spre dezumanizare./ Hidoasă 
boală/ Pândeşte./ Înghite oamenii/ Şi face din ei/ Cochilii/ Fără trecut” (Cochilii). 

Nota predominantă a volumului este tristețea, disperarea, iluziile rătăcite 
neunde, căutarea, aşteptarea, setea de zbor, frântura pâlpâind de lumină : „Cu lacăt 
de argint/ Am închis/ În chivot aurit/ Setea de dragoste./ Sunt frunză/ Fără arbore, / 
„Se zămisleşte/ O nouă suferință/ Iluzorie, nostalgia/ Se transformă-n pulbere/ Pe 
asfalt.” (Dar neştiut). 

Cu sentimentul zădărniciei, poeta : „Ascultă durerea luminii/ Ce vine din 
inima/ Cuvântului” (Zădărnicie). 

Există şi pagini iluminate de Duh ca acestea : „Aud răsăritul,/ Ridic biserici 
albe,/ Caut prezentul” (Ultima viteză). Sau : „Ochii cad/ În oglinda aşteptării/ Într- 
o disponibilitate/ Frenetică / A clipei/ De mâine.” (Plimbare). 

În accente de speranţă este scris şi poemul : „Sprijin cerul/ Să nu cadă./ 
Vreau un alt/ Prezent!/ Dumnezeu/ Să fie fericit/ Când copiii lui/ Se joacă.” 
(Speranţă). 

Aşa cum e şi firesc, volumul se încheie cu imaginea Luminii proiectată-n 
prim plan peste toate angoasele şi tristeţile trăite sau numai închipuite. „Lipesc 
literele/ Pe fruntea ta./ Scriu O şi M./ Vreau să te treacă/ Fiorii, / Să te transformi,/ 
Să ieşi în lumină./ Îmbracă-te în credință, / Speră!” (Încercare). 

Poetă şi pictoriţă în acelaşi timp, Aurelia Rînjea a transformat culoarea-n 
cuvânt şi cuvântului i-a dat temei de rămânere în posteritate. 

PATRIARHUL SĂRII LA TAIFAS 
CU PIATRA FILOZOFALĂ 
PAUL SÂN-PETRU, “Cine face liniştea”, Editura 
Muzeul Literaturii Române, Bucureşti, 2006 
Ilustraţie coperta I şi interior: Paul Sân-Petru 
Ilustraţie coperta IV: Nuni Anestin 


Atemporale şi aspaţiale, rupte parcă dintr-un 
noland — dintr-un spaţiu târziu al nimănui — la jumătatea 
distanţei dintre două trăiri care ar trebui să fie gemene, 
ori măcar asemănătoare, crâmpeiele de gând risipit ca 
seminţele-n țarina campestră ale lui Paul Sân-Petru, 
scrise cu o încărcătură emoţională aparte, îşi fac loc 
precum izvoarele freatice ale sufletului minții, să tragă 

Á o gură de aer de la suprafața existenței, lăsând urme 
CINE înscrise pe şira spinării de bazalt a memoriei noastre 
FACE afective. Întâmplările se petrec “de-a lungul aşezărilor, 
LINISTEA de pe valea pârâului” sau dincolo de “pădurea dintre 
dealuri”. 
i Structurate magistral pe canavaua schițelor sau 
povestioarelor în care realul fuzionează inteligent şi 
fermecător cu imaginarul, prozele ilustrează fidel lumea paradoxală a satului, areal 
din ce în ce mai de neînțeles chiar şi pentru țăranul însuşi care, lăsându-și de o parte 
legile ancestrale, rămâne adeseori perplex în fața tăvălugului istoriei, în stare să ia 
la vale, să răstoarne, să izbească toate valorile ştiute şi moştenite şi chiar altele noi, 
abia silabisite de pe etichetele scrise în limbi din ce în ce mai străine. Singurul reper 
temporal, faimoasa revoluţie care mai mult a deformat, a schimonosit în rictusuri 
amare obrazul ţăranului, decât a îndreptat lucrurile, aşa încât confuzia lui e tot mai 
adâncă, iar mintea, înțepenită totuşi în nişte canoane, încă mai are bunul simţ să le 
refuze. Realităţi care-l vexează de-a binelea. 

Pe un traiect bine stabilit, drumul ţăranului de la naştere la eternitate, pe 
scena ancestrală a satului, ca matrice spirituală, incumbă etape de creştere şi 
maturizare asemănătoare copacului care mai întâi e copăcel, apoi se înalță falnic, 
mereu cu crengile spre înalt, până i se adună anii în cercuri concentrice, ca nişte 
inele succesive de logodnă, apoi de nuntă, de argint, de aur, de platină, până la 
cununia definitivă cu Inaltul. 

Universul sătesc, cu tot ce implică el, cu împlinirile, dar mai ales cu 
neîmplinirile rămase intacte în vis, descins parcă din realismul lui Marin Preda, 

departe de a fi totuşi acelaşi, capătă nuanţe amestecate, cosmopolite, cu iz de 
“străinătate” — sau mai bine zis de înstrăinare. 

Anecdotica satului, păstrată în sipet sau în lada de zestre a bunicii, iese din 
când în când la iveală să împrospăteze, ca o ploaie de rouă, obrajii ofiliți de griji ai 
localnicilor. Porecle devenite renume provoacă, dacă nu hazul de odinioară, măcar 
uimirea şi curiozitatea copiilor şi nepoților care, scormonind prin amintirile “celor 
vechi” stârnesc fantomele unui timp, nu neapărat mai prielnic, dar mai întemeiat. 

Românul e un băsmuitor înnăscut. Neîntrecut în snoave şi ziceri din bătrâni, 
adaptate ad-hoc, după împrejurări, nu vrea să renunţe la singurul bun ce i-a rămas 
nealterat, în pofida nenumăratelor dezamăgiri. 

A trecut el şi prin vremuri mai vitrege, numai pace să fie, că în rest... 

Personaj principal, pământul, singurul reper statornic, răbdător, confundându- 
se deseori cu țăranul care, “a păţit destule, iar ultima (păţanie! n.n.) — nici unul nu i- 
o dorim, oricât am zice că-l urâm, tocmai pentru că aceea ar fi cea din urmă” 
(“Genealogia familiei Stan”) — îşi trage seva mustind, din adâncul ființei. 

Stan Păţitul e un fel de Moş Scornici al satului, care “le-a păţit cam pe toate” 
— pentru că “singur le căuta cu lumânarea”, păstrează în el sămânţa păţaniilor, 
îngrijindu-se şi de urmaşi precum moşnegii, “grâul de sămânță pentru viitoarele 
primăveri din care nu se ştie câte mai apucă” (“Genealogia familiei Stan”). 

Eterna suduială în barbă a românului obidit de nevoi, păţit în fel şi chip, 
capătă în prozele lui Paul Sân-Petru “iz de spray pentru năduf” — „peste hăuiala 
împieliţaţilor de copii, obişnuiţi cu munca dar şi cu zbenguiala”. După un cod moral 
care include dimensiunea caritativă ca şi prilej de muncă în folosul aproapelui, 
“claca de bătut pălării de răsărită” este una din puţinele bucurii care nu costă nimic, 
că de altele nu mai e chip! şi printre puţinele tradiţii rămase, dar şi ocazie de aflat 
ştiri, de comentat, de formulat opinii, de rostit sentințe morale, de pus țara la cale, 
ca odinioară ţăranii silişteni la fierăria lui Iocan. Hazul involuntar e ridicat la rang 
de rege neîncoronat, specific firii mucalite, şugubeţe, a ţăranului de aici şi de aiurea, 
recuperând prin umor, ceea ce i-a rămas din demnitatea de a fi. 

Ca şi maladiile sângelui, râsul se transmite ereditar peste generaţii şi copiii 
trăiesc întâmplări apuse şi rămase în conştiinţa bătrânilor — semn că lumea e aceeaşi, 
reacționează aidoma, stările afective suprapunându-se până la identificare. Interesant 
de remarcat aceste reacții similare la persoane de vârste şi condiţii cu totul diferite, 
semn că nimic nu e întâmplător în lumile cele două şi că există o comuniune 
extraordinară între cei plecaţi şi cei rămaşi. Într-o lume în care oamenii parcă şi-au 
pierdut busola şi simţul măsurii, doar pietrele mai rostesc, din când în când adevărul, 
înțelepciunea lor nu sperie pe nimeni, fantastice noime, iar sentinţele pe care le 
dau, întrec instanţele civile. 

Trăitor într-o dimensiune mai mult orizontală, dar jinduind într-o spațialitate 
a înaltului, cele două dimensiuni, întretăindu-se sub formă de cruce, eroul lui Paul 

Sân-Petru se află răstignit în cumpănă înclinată, cu o mână atingând ţărâna mamă 
care l-a zămislit, sub boarea Duhului Sfânt, cu cealaltă agăţându-se cu disperare de 
aer, într-un elan frânt precum zborul legendarului Icar, pe care nici pământul nu l-a 
mai răbdat, nici cerul nu s-a grăbit să-l primească. 

Tragismul existenţial este presărat îndeobşte cu picături de sudoare şi sânge 
ca o câmpie stropită cu maci sub soarele nemilos al nămiezii. 

Țăranul, până la moarte îndrăgostit, nu de pământul, frate geamăn, asprit de 
tălpile la fel de crăpate şi bătucite ale veacului — ca la scriitorii realismului interbelic, 
ci de aerul pur al privirii zvârlite pieziş spre deplina lumină a înaltelor piscuri. 

Autoritate de necontestat, ca şi-n Scriptură, stăpânul familiei, patriarhul, 
domină masa uneori rotundă, la care stau împrejur, cu lingurile-n mână sau în aer, în 
aşteptarea borşului de ştevie cu corcoduşe, ca-n antologicele prânzuri moromeţiene, 
când toţi se frigeau cu fasolea până la lacrimi, dar nici unul nu se dădea de gol, 
pentru ca şi celălalt s-o păţească, spre hazul tuturor. Şi în tablourile domestice ale 
autorului de față, tatăl prezidează cu discernământ şi demnitate adunarea familială, 
aşteptând, înainte de a gusta mâncarea, celebra solniță, prilej de filozofie țărănească, 
expusă cu argumente de necombătut. 

“Sarea atrage umezeala din atmosferă înainte de a se înnora - un adevăr bine 
ştiut din strămoşi” (“Sarea de început”). Pretextul “sării-n bucate” care dă savoare 
şi gust “ideaţiei neastâmpărate ce-i bântuie pe tineri” — e punctul de plecare al unui 
întreg excurs filozofic despre Creaţiune — iar tata, “patriarhul sării” — se avântă, 
transmițând propria gândire fiului, aşa cum meşterii încredințţau cu sfințenie şi 
legământ de păzire cu limbă de moarte, tainele meşteşugului, urmaşilor. 

Ideea că sarea a fost la început în “fostele treimi lichide, întinsă trei părți din 
pământ, când toate apele erau sus, cu adâncul spre stele, iar apele erau înconjurate 
doar de vânt, când într-o parte, când în cealaltă” (“Sarea de început”), îşi trage 
seva din Sfânta Scriptură. 

Iar fiii, călătorind alături de pater familiae, până “în pânzele albe ale ideii”, 
preiau ştafeta unei înţelepciuni şi a unor tâlcuri pe care trebuie să le folosească 
judicios spre ştiinţa celor ce vin. 

Ritualuri vechi, teme biblice, cum e cea a oiţei pierdute şi regăsite, cu blana 
încâlcită în mărăcini, readusă la staul, primejdia haitei care dă târcoale turmei, iubirea 
Păstorului cel Bun care-şi cunoaşte oițele după glas dar şi oile care-şi cunosc Păstorul 
şi-l urmează, sunt reactualizate şi repuse-n drepturi, pretext pentru povăţuiri morale 
şi didactice. Autorul aminteşte rânduielile ancestrale privind viaţa păstorilor, păstrate 
intacte, “într-o suită molcomă de ceremonii” — în care fiecare pășunat, adăpat, 
înnoptat îşi avea doina lui”. 

Remarcabilă şi de un farmec aparte e în acest sens Parabola Păstorului care- 
şi iubeşte turma şi-şi conduce oile către ape limpezi şi “către apele cele mai de 
odihnă”. (“Doina găsirii oilor”). 

Privit în dimensiunea sa cosmică, pământul, personajul central al prozei lui 
Paul Sân-Petru s-a dovedit a fi, nu numai zămislitor de viaţă, germinând sămânța 
dătătoare de pâine, dar şi izvor mistic al unei fantezii populare fără limite, care-şi 
are sorgintea în Sfintele Scripturi dar şi în baladele, doinele şi basmele care ne-au 
definit ca popor şi cu care ţăranul s-a identificat în trăire, simţire, alinându-şi cu ele 
dorul mistuitor. 

“Nobil încă” — dorul de sat se face simţit îndeobşte în sufletul celor plecaţi 
peste mări şi țări din varii motive, oameni dezrădăcinaţi care jinduiesc o viață mai 
acătări, dar sfârșesc prin a spune că “tot mai bine-i acasă”. Acasă — acel spaţiu 
edenic — uneori pierdut pentru totdeauna, de cele mai multe ori regăsit, cuvânt 
neprețuit şi apreciat doar atunci când te îndepărtezi de matrice. Singurul păstrat 
intact e spiritul şi plămada lui va creşte neobosit spre rotundul care nu poate fi 
ciopârțit de nimeni. 

În aerul “bun de oftat” (“Teofilia”), parcă şi timpul se măsoară altfel, nu cu 
secunda şi minutul, ci “timp de trei cruci” — în care “limbile ceasului urcă precum 
un plod năzdrăvan în vârful şurei, până spre miezul nopţii”, frânturi din lumea 
complexă şi complicată, “exasperantă şi vijelioasă ca un râu cu pietre imense”, sunt 
frunzărite minuţios, cu parcimonie, “pe jgheabul roşcat dintre două văi”. În felul 
acesta viaţa şi moartea îşi schimbă neîncetat înțelesurile, izvorăsc şi curg una din 
cealaltă şi una spre cealaltă, îngemănându-se în vârtejul oniric şi uneori se confundă. 
Şi totuşi, “de unde se adună, într-o albie a zilelor, timpul?” 

Cu toate acestea, printre acei oameni “bolnavi de suflet” funcţionează legile 
junglei: “întristează-te tu, ca să mă bucur eu, mori tu ca să trăiesc eu, hai, care pe 
care”. Şi acest implacabil şi nemilos qui pro quo face parte din tragismul existenţei 
umane (“Teofilia”). 

Nu lipsesc din aceste pagini colocviile cu Dumnezeu în care se dezbate tema 
recurentă a morţii (“Migraţie de seară”), a somnului ca anticameră a morţii. Somnul 
“în care omul e un trup care nu-i acasă. El este o casă încuiată, aproape suspendat 
în inexistenţial”. (“Migraţie de seară”). 

Şi astfel, “nişte zăvoaie de bărbaţi” care au murit încălzindu-se cu slobodă 
otravă de flacără stinsă, fiind şi acum într-o inconştientă aşteptare a dimineții pentru 
o întâlnire cu prietenii şi cu mirii”. 

“Somnul cotidian — o uşă pe care se intră şi se iese lejer, de mii şi mii de ori 
deodată, ea nu se mai deschide şi rămâi dincolo... 

Şi vremea se odihneşte şi ea undeva în dreptul lor” (“Migraţie de seară”). 

Operând insertii în scriitura autorului remarcăm dimensiunea onirică, atât 
de prezentă în prozele realisto-fantastice. La jumătatea drumului dintre somn şi 
trezie, omul, suspendat în zăduf şi neclintirea hamacului existenţial, fură cu ochii 
mijiţi “ceva din realitatea din jur”. E un “vis pe muchie de cuţit, realitate pe muchie, 
totul urmează a fi dincoace sau dincolo de ea.” (“Sunamita”). 

Eroii nu au nume ci reprezintă arhetipuri. Ei apar emblematic : bărbatul, 
femeia, fata, flăcăul, profesorul, doctorul, omul, actorii, prisăcarii, visătorul, orbul, 
argatul, tipologii pe cât de specifice genului, pe atât de speciale în unicitatea şi 
originalitatea lor, care fac prozele cu totul inedite. 

Țăranul, cu intuiţia lui genială şi cu bunul simţ ancestral rosteşte sentințe 
care uneori devin peceţi pe viaţă, jucând în acest sens, rolul de ursitoare. Chiar 
înainte de naştere, după comportamentul părinţilor, copilul poate deveni, dacă 
fantezia populară îşi spune cuvântul, “a cincea roată la căruţă”, fapt dezonorabil, 
căci instanţa rurală nu cunoaşte clemenţă. Şi atunci, făptura care abia s-a născut 
cunoaşte oprobiul public, fără să-şi poată depăşi limitele. Sentința, o dată rostită, cu 
greu poate fi ispăşită ori învinsă. E nevoie atunci de trăsături extraordinare care să 
poată învinge şi rupe implacabila mentalitate. Sătenii se tem prin urmare, de o 
eventuală caracterizare din partea colectivității şi fac totul ca să demonstreze 
contrariul. Este o luptă pentru a te învinge pe tine însuţi o dată cu impresia provocată 
în jur. Ca şi în cazul poreclelor care, purtate toată viaţa, sunt transferate urmaşilor. 
Acest lucru nu are neapărat un caracter distructiv, ci, mai degrabă, stimulator, ziditor. 
Lupţi ca să-ţi învingi destinul, condiţia şi a te depăşi pe tine însuţi, ajungând în felul 
acesta la un alt nivel de creştere spirituală, cât mai aproape de țelul propus şi deseori, 
chiar în vârf (“Căruţa cu geometrie variabilă”). 

Parabola timpului scurs, risipit implacabil şi ireversibil este evidentă şi în 
meditaţiile orbului “argat la trei mori”, pretext pentru a arăta cum se joacă unii cu 
timpul. 

Orbul, cel cu ochii pierduţi aproape din pântecele mamei, “doar în vis vedea 
nişte priviri ca nişte dâre de avion alburii, de fapt, propriile priviri” — “acelea sunt 
privirile mele care trec, nu ştiu încotro”. 

Magistrală este intuiţia orbului în această secvenţă aforistică: 

“Aşa cum intră vântul prin aripile acelea de şindrilă sau apa vadului peste 
zbaturi, timpul intră în ceas ca să-l învârtă.” 

“Şi în timp ce curge timpul — se întreabă orbul — argat la moară, ca să ţin eu 
de gura lor şi să-l umplu, pentru fiecare cât vrea sau cât porumb de ceasuri mai are 
podul Celui de sus? Şi de fapt ceasul, de unde ştie el cât e ceasul?” (“Argat la trei 
mori”). Interesantă este dialectica timpului — în viziunea acestui original autor. 

“La ultima ei suflare, ora borţoasă fată un pui. Puiul orei este o secundă 
frumoasă şi slută, o şleampătă, pentru ca în tot locul să o întâmpine mila noastră, ca 
ea să rămână mai departe cu aceeaşi nesătulă poftă de viaţă. Puiul orei creşte cu 
ochii pe ceas şi deodată îl vezi şi pe el oră ca toate orele care fată şi ele pui. Ora îşi 
trăieşte din plin clipele, nici una pe alături nu-i scapă. Doar inima asta doarme pe 
ea, de nu mai ştie când merge în gol precum moara aia de vânt”. (“Argat la trei 
mori”). 

Paul Sân-Petru este şi un fin observator al minunilor creaţiei, al naturii în 
infinitatea speciilor şi formelor de existență, fascinat îndeobşte de cât de bine au 
fost gândite toate lucrurile, încă dinainte de început şi, pe măsură ce erau întocmite 
de Mâinile Supreme, cât de bune şi desăvârşite se dovedeau a fi, ce chip perfect 
avea omul dinainte de cădere, aidoma chipului Dumnezeului Treimic. 

Spre perfecțiunea originară se îndreaptă speranţele omului, căruia amintirea 
paradisului prim, nu-i dă pace, până la întoarcerea în locul de început, în fericirea 
de unde plecase. 

Valabile de azi într-o mie de ani şi mai bine, “pe caruselul prelung al 
veacurilor”, dovada universalităţii şi eternității Cuvântului, scrierile despre sat au 
farmecul şi parfumul inedit al germinaţiei grâului în pământul smerit, răspândind 
un duh blând de împăcare cu sine, cu soarta, cu Dumnezeu şi cu ceilalți semeni, 
chiar şi cu surioara moarte, necesară îndeobşte, pentru a ne naşte din nou şi a începe, 
de fapt, viaţa adevărată. 

“AL PATRULEA PĂCAT” AL POETULUI 
DIONISIE DUMA, “Al patrulea păcat”. 
Editura Scorpion, Galaţi, 2003 


Răstignit — cum altfel decât pe o Iyră? — cu sângele 
curgând abrupt în poeme, Dionisie Duma face parte din 
| falanga acelor poeți generoşi cărora le place, mai mult decât 
orice, să facă daruri şi să-şi împartă în jur monadele sufleteşti. 
Şi ce alt dar ar putea fi mai nimerit decât un poem cu dedicație, 
lecţie învățată de la bătrânul Nichita care spunea : “îi dăruieşti 
cuiva o poezie, la fel cum i-ai dărui o floare”. 

Dionisie Duma dăruieşte imortele, flori perene 
înveselind câmpia dar şi însoţind pelegrinii de-a lungul căilor 
ferate, flori care, chiar fără miros îmbietor şi fără belşug de 
culori şi catifea în frunze, au calitatea unică de a nu muri 
înaintea noastră. Sunt florile (poetul însuşi trăieşte alături de 
o Floare) — cele mai puţin spectaculoase, dar din ele se împletesc coroniţe pentru a 
încununa creştete din vremelnicie în veşnicie. Şi nu e lucru puţin să ştii că floarea 
va supravieţui după tine. Îţi împrumută ceva din gustul şi culoarea eternității. 
Cuvintele de care ne folosim, îndeobşte, au şi ele acest har miraculos, de a te face să 
întrevezi, marginile eternității. 

Aici şi acum trăieşte omul, cu meandrele lui sufleteşti, dincolo, se înveşniceşte 
Poetul. 

Multe boli a lăsat Dumnezeu pe pământ în urma păcatului primordial, dar 
“boala de poezie” — e apanajul sufletelor care trăiesc la alte cote, în alte dimensiuni 
spirituale. 

“Haideţi să ne împoezim!” — spunea Nichita. Cu alte cuvinte, hai să deschidem 
portița de Rai, în braţe cu crinii, oficiind la altarul Luminii! Haideţi să ne îmbolnăvim, 
să zăcem de lingoarea frumosului şi a miraculosului, să alăptăm pe Însuşi Mesia, 
pogorându-se în chiar Poezia, cea pe care-o iubim, în Numele Sfintei Treimi, Amin! 
Acesta ar fi îndemnul poetic, adevărat crez artistic, de care vrea să ne molipsească 
Dionisie Duma. El ne împoezeşte, ne îmbolnăveşte cu har, cu dor de drag, de-acel 
meleag în care, se ştie, cresc florile miraculoase şi nemuritoare cu nume curat : 
Poezie! 

Este cea mai dulce boală şi cea mai uşor suportabilă şi care, din veac, n-are 


leac! 
Dionisie Duma cade-n păcatul (al patrulea?) lesne iertat, al atingerii sacrului 
prin cuvânt, chiar dacă uneori sacrul ia forma unor sentimente etern omeneşti din 

care nu lipsesc: generozitatea, deschiderea față de oameni, integritatea morală, iubirea 
gingaşă, suavă, tandrissimă, învăluită discret în aburii melancoliei, tristeții 
ireversibile, convertite-n poeme, simplitudinea absolut necesară decantării de gând 
şi alte asemenea, din recuzita Poetului. 

Autorul, pe care de-o vreme îl încearcă “rana Timpului în trup” (Toamnă 
tecuceană), vede “zidul luminii cum se surpă” şi aude, atunci când plouă, cum 
“toamna picură-n caval” (Corabia de lemn). Nu e de mirare că, în vârtejul năucitor 
al frunzelor, căzute parcă din pletele toamnei, poetul îşi adresează întrebări de felul 
: “şi ciutura din vârstă cum s-o scot/ când în fântână a rămas doar sare?” (Sonet 
semifinal II). 

Lirismul său, adânc împlântat în oase, în sânge, în simțuri, țâşnindu-i prin 
pori, precum otava dimineţii, e de sorginte bacoviană uneori, mergând la esențe, de 
o puritate a expresiei cum rar întâlneşti la poeţii grăbiţi şi nervoşi care-şi fac o 
profesiune de credință în a profana icoanele sufletului. 

Cu acel ochi special pe care doar creatorul de frumos îl are, el vede ceea ce 
omul comun, nici măcar cu dioptrii forte nu distinge şi aude, ceea ce alții nu aud 
nici măcar cu sonorul plesnindu-le timpanele, percepe ceea ce simţurile noastre 
obişnuite şi tocite de îndelungă şi barbară folosință, nu percep. 

Trecute prin filtrul său, durerile dor până la sângerare, mângâierile alină 
până la uitarea de sine, vecină cu fericirea. Dar cât de rare sunt clipele uitării de 
sine-n cuvânt, când teroarea abisului îţi năruie gândurile! 

Valorile nepieritoare ale prieteniei, demnităţii, solidarităţii şi frăţiei lăuntrice 
sunt cultivate ca virtuți morale înalte, absolut necesare, care măsoară dimensiunea 
spirituală a omului, situându-l deasupra celorlalte făpturi create de Dumnezeu. 

Este cert că poetul aşează între virtuțile teologale, la temelie: dragostea şi 
apoi speranţa şi credinţa, tinzând spre infinit, cu ferma convingere că nu ne vom 
prăbuşi în Neant, atâta timp cât axa vieţii noastre este clădită pe ele. Pe o astfel de 
piramidă, cu fruntea atingând Cerul, Dionisie Duma îşi sapă trepte, scări, aidoma 
Scării lui Iacob, populată de îngeri, care te pot prinde de mână sau de subțiori, 
înălțându-te, sau te pot îmbrânci în abisuri. 

Un volum antologic, este pentru un autor, aşa cum şi Dionisie Duma 
mărturiseşte, “sinteza inimii sale”, semnul mistic al trecerii pe pământ, unde cuvintele, 
uneori, au devenit şi “păcate”. 

Cuvântul, “cămaşa de mire” în care poetul se înveşmântă îl va păstra mereu 
curat ca înainte de nuntire, cu ochii prelungiţi de dor rememorând “paradisul pierdut.” 

“O poveste de dor/ care nu te mai miră/ Versul meu călător/ Răstignit pe o 
liră” (Cămaşa de mire). 

Veşmnântul de taină al cuvântului în care poetul “bolnav de poezie”, doarme 

“cu capul într-un colţ de stea”, “fără oase şi umbră/ în camera fără pereţi” 
(Închipuieşte-mă), are menirea de a-i lega pe viaţă pe îndrăgostiţi, cu firele freatice 
ale dragostei, pentru că : “Robiţi mereu de-aceeaşi culoare/Ardem mereu în acelaşi 
cuvânt” (Şuieră vântul). 

Aidoma Meşterului Manole care zideşte în temelie floarea vieţii sale drept 
ardere de tot, pe altarul zidirii sale şi poetul se mistuie pe sine, conştient că : “Apoi 
prin iarnă iar trecând/ Ne-om pregăti pentru-nfloriri/ Din brazde tainice arzând/ Să 
răsărim în noi zidiri” (Anotimp rodind). 

Şi nici nu se poate un crez mai înalt, mai răscolitor, mai profund, mai adevărat, 
mai adânc împlântat în plămada de suflet. 

Vine un timp — şi, nu numai pentru poet, dar poetul percepe acest timp mai 
acut -, când “pădurea-i mută” şi “mor cuvinte reci în colţul gurii”. Pentru a ieşi 
neprihănit din pădurea “ca un zid fără lumină”, din “ochiu-i sterp şi gândul plin de 
vină”, - e nevoie de mâna aceea curată a prietenului despre care Nichita spunea : “A 
murit Enghidu/ prietenul care ucisese cu mine lei”. 

Plecarea celui drag de aproape, este resimţită ca lovitura crâncenă a securii 
pe care tăietorul de lemn o aplică totdeauna cu precizie şi cruzime, lăsând ca sângele 
frunzelor să țâşnească din obrazul scrijelat al celui rămas. De altfel, tot Nichita 
spusese: “A avea un prieten e mai vital decât a avea un înger”. 

Şi totuşi, “când ţipă singurătatea şi îţi macină trupul” ; când “numai sufletul 
călătoreşte/ pe aceste străzi pustii” şi “timpul s-a stins/ în candelele dinăuntru” (Atâta 
doar) — poetul imploră muza : “Mai lasă-mă să te visez o dată/ Trecând ca un Orfeu 
cu lira-n spate/ Să văd în somn oglinda ta curată/ Că nu ţi-am spus (mă iartă ca pe- 
un frate)/ De ceasul meu, tăcerea s-o străbată/ Ca lebăda către eternitate.” (Plecări). 

Cu toate că poetul simte arsura toamnei în oase, “lucrarea primăverii-n 
muguri/ Aşterne-n zile începuturi” şi “Mă doare ochiul de lumină/ Şi trupu-i numai 
vâlvătăi/ Pe coapsa gândului străină-i/ Zăpada umerilor tăi.” (Lucrarea primăverii). 

Şi iată : “Ce minunăţie!/ În ochiul meu stâng/ este încă ziuă./ Pasărea 
Paradisului/ totuşi mai cântă” (Lacrima ta în ochiul meu drept). 

Poezia frumosului sau frumuseţea poeziei, acea “frumuseţe care va salva 
lumea” — este exprimată prin pana măiastră a lui Hölderlin, în care Dionisie Duma 
îşi găseşte corespondentul modern: 

“Scrisoarea primăverii trimisă într-un plic/ Cu libertatea florii de-a se-aşeza- 
n seminţe/ Cu urletele ploii când ora dă în spic/ Şi îngerii-şi dezbracă mantaua de 
credinţe// Cu glasul pe o frunză poetul stă de pază/ Sub cerul care-şi spală culorile 
în mov/ Alunecă pământul, poetul delirează/ Şi zeii plâng alături durerile lui 
Iov”...(H5lderlin). 

Remarcabile poemele în stil clasic, de câte două strofe, adevărate bijuterii 
de gen : “Fruct de oră” ; “Scrisoare; “Ego”; “Un fel de anotimp”; “Arc de zi”, “Fugă 

de cai”, etc., dar şi poemele lungi : “Elegie în septembrie”, “Scrisori din Roxania”. 

Ca nişte respiraţii de gând, ca nişte fulguraţii delicate, aceste versuri în spirit 
de haiku: “Pe pajiştea/nopţii/eu/fără inima mea”; sau : “Hei, cineva/ se face/fântână” 
— din aceeaşi poezie (Dincolo). 

Ori aceste perlissime: “O, aerul unde/ singurătatea/ înfloreşte gândind” (În 
noaptea); şi “Ninge peste întuneric./ Prinde-mi aripile/ în umerii tăi” (Nu învăţa să 
plângi”). 

Poezia — se ştie — are darul special de a transgresa oboseala, târziul, tăcerea, 
însingurarea, confuzia: “Am înţeles tot golul dintre lucruri/ Şi soarele întors în altă 
zi/ Revin adânc cu echilibru-n muguri/ De dor aprins, spre-a nu mai asfinţi” (Un fel 
de anotimp). 

Aşa cum mărturiseşte: “În suflet iar am refăcut lumina/ Şi-am prins-o-n zori 
— năframă la catarg” (Marină), poetul se recunoaşte în imaginea semănătorului care, 
aruncând sămânţa în pământ bun, aşteaptă peste timp, roada pământului de suflet : 

“Semințele visează ziua/ să se desfacă în lumină/ O muzică de pretutindeni/ 
Balanța timpului o-nclină.// Pe pleoapa de singurătate/ Ninge cu alb dintr-un cais/ 
Şi intră pasărea-n Cetate/ Din largul cerului deshis.// Iar ochiul zilei luminează/ În 
lucruri arde-un început/ Semințele mă săgetează/ Când urcă nunțile de 
lut.” (Semințele). 

Toamna e timpul celor mai multe iluzii. Ea deschide uşa masivă şi grea a 
catedralei singurătăţii, sculptată în filigranul aducerilor aminte : “Să ştii că/ în sufletul 
meu/ s-a lăsat toamna./ Zilele le măsor/ după căderea frunzelor” .(Iluzii). 

Nici un alt anotimp nu e mai nimerit pentru ca : 

“Să te gândeşti la lucrurile sfinte/ Aşa cum fac, în nopţi adânci şi eu/ C-am 
fost în Catedrala de Cuvinte/ Unde-am avut acelaşi Dumnezeu”. (Catedrala de 
Cuvinte). 

Cuvintele cele care rămân, după toate plecările, după toate trecerile cu, sau 
fără trepte, cuvintele pentru care am râs şi am vântuit mori de lacrimi, pentru care 
ne-am dat sângele, singurele cărămizi la edificiul sufletesc şi care ne întorc spre 
începuturi, spre timpurile în care nici nu eram, nici nu visam să fim, cuvintele, 
singurele care nu ne-au trădat, şi, cum altfel, căci “La început a fost Cuvântul. Şi 
Cuvântul era la Dumnezeu şi Dumnezeu era Cuvântul” (loan 1,1). 

Dincolo de aceste sfioase cuvinte, Dionisie Duma rămâne un poet şi un om 
de spirit remarcabil, care adună şi focalizează în jurul său oameni devotați culturii 
Şi artei, până dincolo de sacrificiu. Şi câtă vreme vor exista astfel de oameni care-şi 
găsesc anumite comuniuni spirituale, afinități elective, lucrarea-mpreună a harului 
sfânt va fi săvârşită în armonie şi pace deplină, va înflori şi va aduce roade în 
paradisul pământesc, spre binele şi belşugul sufletesc al tuturor. 

Mărturisind că acest volum antologic mi-a procurat un confort sufletesc cu 
totul special şi o bucurie sfântă care nu se aseamănă cu nici o alta, îl felicit pe autor 
din adâncul de suflet, dorindu-i şi alte reuşite care să-l reprezinte. 

MIRESME DE CUVÂNT STROPITE 
CU AGHEAZMA IUBIRII 


DIONISIE DUMA, “Oceanul de stres. The Ocean of stress” — 
poeme — poems. Traducere : Mike Frölich. Prefaţă: 1.D.Goia, Ediţia a II-a, 
Editura Pax Aura Mundi, Galaţi, 2005 


Toamna asculți sunetul patetic-viril al trompetei printre 
DIONISIE liniile neparalele ale unui portativ de ocazie, ceea ce te face 
MA să cazi în dragoste subit şi definitiv, ca-ntr-o ambuscadă unde 
perechile, proaspăt căsătorite se-amestecă şi prin mulțimea 
de ei înşişi, nu se mai regăsesc, fiecare nimerind alt mire, 
mireasă, cu poezia agățată en-coeur sau la butonieră, ca un 

trandafir japonez abia înflorit în pământul de glastră. 

După miresmele sinelui, cuvântul se caută şi se 

Neer regăseşte vădit, fără nici un risc de confuzie. Pentru zenit şi 
UP Sisu nadir nu sunt margini destule iar cele care ar fi, zdrenţuiesc în 
Ps colții stelelor dimineții. 

Ceea ce ne învaţă distinsul poet Dionisie Duma - e 
cum să te cufunzi cu răsuflarea lipită de val, în “oceanul de stres”, fără să te uzi, 
apoi, cu privirile leoarcă de vise, să te ridici, să ţâşneşti peste linia orizontului, cu 
unghiile agățate de sângerosul nisip fugind de sub tălpi, direct prin colul clepsidrei. 
Ce curaj temerar, ce năzbâtie! Cum să-l reții, cum să alergi fără să te împiedici, 
după fiecare bob prefirat dinadins în bătaia de valuri? 

În vechile-noi zidiri se vede anotimpul rodind chiar “când din cerul negru 
stele se rup” (“Bună seara, Doamnă”). 

Umbra albă a ploii trece suflând prin cuvintele stacojii de iureşul toamnei, 
când gându-i pierdut în uitare şi ecoul suav amăgeşte auzul. 

Nu “pe lângă plopii fără soţ” — ci, ca un nou Orfeu, purtându-şi lira cu strunele 
rupte pe străzile vegheate de bătrânii salcâmi, poetul se furişează ades “prin nopțile 
corupte”, “spălat în zori cu lacrimi pe sandale” — să mai cânte serenade iubitei “cu 
ochii de petale”, luând teiul din poartă drept martor credincios declaraţiilor tacite 
dar înflăcărate de dragoste. Însă, împărtăşind soarta poeţilor (ne)pereche, poarta 
rămâne închisă şi surdă la înfrigurarea lui, căci, “drumu-i greu şi steaua nopţii doare” 
(“Sonet semifinal III”). 

Obraz tatuat cu nelinişti, cu melancolie şi florile de ciulin ale spleen-ului 


An 66 


bacovian, prezent în “ore banale” şi-n “lucruri absente”, pe care poetul nici nu mai 

are puterea să le alunge, ci le îngăduie treptat să-l sugrume, este sedus de gândul 
doar al plecării, “m-au vlăguit plecările din gări/ cu spaima că mi te-am lăsat acasă” 
(“Plecări”). 

Atent la paradigmele iluminării lăuntrice, “când prin teişuri căutam tăcere/ 
avid de păsări şi singurătate” (“Elegie la Nărteşti”) poetul nu cere “o oră” 
eminesciană de iubire, după consumarea căreia urmează inevitabil “şi să mor”, ci, 
măcar “mai lasă-mă să te visez o dată/ trecând ca un Orfeu cu lira-n spate/ să văd în 
somn oglinda ta curată” — pentru a fi în stare “trecerea s-o străbată/ ca lebăda către 
eternitate” (“Plecări”). 

E ora bilanţurilor provizorii şi a notelor de plată mereu amânate, ajunse 
demult la limita scadenţei şi poetul îşi numără, îşi prefiră, îşi vântuie toate trăirile 
într-una neasemuită, de neegalat şi cu atât mai preţuită, propria zidire-n cuvânt, 
precum zidirea jertfelnică a meşterului care durează biserici. Până şi umbra 
amintirilor revendică acest cuvânt menit a rămâne înscris pe frontispiciul de cer cu 
un colţ de stea sau cu secera lunii. 

Cuvântul — el este bănuţul de trecere, ortul, care-ţi câştigă dreptul la nemurire. 
Osândă şi mântuire — Cuvântul înfipt în meningele posterităţii, când “privirea din 
neguri se face culoare/ Şi soarele şterge cuvântul târziu” (“Toamnă tecuceană ”). 

Lieduri, elegii, sonete, romanțe, întreg repertoriul romantic, indiferent de 
vârstă, este concentrat într-o ardere care creşte puterea timpului însuşi, sortit să 
rămână în “poemul de stea” şi care “coli de clipă-nfrunzeşte” (“Cântec ”). 

Tonul elegiac şi suav melancolic, aproape obosit de arderea-de-sine-n Cuvânt, 
e presărat cu atribute specifice genului : vânt mut, cer gol, foarte multe plecări, 
frunze ostenite, gări, trenuri, lacrimi, ploi, corăbii, inimi ude, umbre, statui, cai 
sălbatici, zări târzii, fum şi o toamnă “care se va sfârşi în zăpezile eterne”. 

Pe fondul unei muzici străine, rugina de pe foi cade-n fântâni precum “picurii 
albaştri de lună”, cu “sunet de aripi rănite” dar şi cu “miresme de gutui, osii de stele, 
perdele de rouă, pale de vânt, sintagme ce aduc o blândeţe aparentă, o calmitate 
resemnată, senină, în care uneori răbufnesc dorințe perfect îndreptăţite : “Mi-aş 
dori un vin preacurat în pahar/ ca să-l sparg de o tâmplă cu pumnul amar” (“Oceanul 
de stres”). 

Aşadar, această pojghiță de linişte în “oceanul de stres”, nu face decât să 
sugrume trăirile care odinioară ţâşneau până la nori, spărgându-i în milioane de 
picături şi de țăndări. 

“Sângele nostru-n copii va-nflori” — e nădejdea de care se-agaţă omul, singura 
lucrare menită să dăinuie. 

Dionisie Duma prin această nouă ediție a lucrării “Oceanul de stres” — 
apărută în condiţii grafice excelente la Pax Aura Mundi în 2005 şi care beneficiază 

de o traducere profesionistă în limba engleză făcută de prestigiosul traducător Mike 
Frölich — şi o prefaţă de I.D. Goia, ne oferă miresme de cuvânt stropite cu agheazma 
iubirii, demonstrându-ne, dacă mai era cazul, că menirea poetului este de a se dărui 
până la ultima suflare. “Ard pe-un rug de poezie” — şi că poezia-i respiră prin sânge, 
precum plasma: “Mi-e teamă iar că n-am să-ţi spun/ Că-mi merge sângele-n poeme” 
(“Poem”), şi că această luptă, deşi este vlăguitoare, îl motivează. “Simţi cum se 
zbate gândul meu în poeme” (“Poate-a fost”). 

Limbajul trubaduresc, cavaleresc este presărat cu elemente de gen şi de epocă, 
aducând un farmec aparte şi un zefir de sfinţenie, făcând din poemele scurte, de 
cele mai multe ori melancolice, triste, icoana unui petec de rai visat de orice 
îndrăgostit, un cadru romantic şi pur, unde zburdă îngeri şi unde ar putea să-şi 
întâlnească persoana visată. 

Toate aceste elemente ne plasează într-o stare de confort spiritual specific 
poeziei autentice care îşi atinge în acest chip nobilul scop de a senzibiliza, de a 
îmbunătăţi sufletele. 

ENTROPIA LUMINII ÎNTR-O 
STEA FĂRĂ ASEMUIRE 
STELA POPESCU TEMELIE, “Frunzele plâng toamna”, 
Ed. N'Ergo, 2005 


Din galeria figurilor arhetipale contemporane şi 
clasice existente, vehiculate, închipuite sau însuşite prin 
FRUNZELE PLÂNG rolurile variate jucate de-a lungul unei jumătăţi de veac 
TOAMNA “de scândură”, Stela Popescu Temelie face o notă aparte. 
AAC: > Ea este fără asemuire şi totodată, îşi găseşte corespon- 
dent în fiecare personaj întruchipat. Într-atât de autentică 
e trăirea încât persoana reală se confundă cu personajul. 
Şi nu e de mirare căci, stofa de actor în care s-a îmbrăcat 


Stela Popescu Tomaim 


manifestare a propriului sine. 

Se zice că un actor trăieşte atâtea vieți câte roluri 
interpretează. Ce bogăţie de trăiri poate dobândi un actor 
după 50 de ani de teatru! După zeci sau chiar sute de 
personaje interpretate, cu care s-a confundat, cu mii de poezii recitate şi o infinitate 
de gesturi semnificative îmbrăcate-n tăceri pe măsură şi rămase în inventarul 
memoriei proprii sau în cea a colegilor şi a spectatorilor care au urmărit orbita 
acestei “Stele” a Teatrului românesc. 

Demnă urmaşă a marilor maestre ale scenei, Stela şi-a luat în serios rolul 
vieţii sale, acela de a sădi bucuria în suflete, de a aduce stropi de rouă şi speranţă în 
cât mai multe suflete însetate de Înalt. Generoasă profesie! Să mângâi, să alini, să 
ştergi lacrimi! 

Având şansa unui fizic agreabil, ceva între o Cosânzeană autohtonă şi alura 
zânelor dansând în rochii străvezii, voalate, ori consistenţa deosebit de armonioasă 
a modelelor Rubens-iene, chipul într-o perpetuă uimire privind ingenuu lumea, 
seninătatea şi zâmbetul de copil, învăluie de fapt, adâncimi insondabile de spirit, 
nevoia acerbă de Înalt şi Profund, în ipostazele lui sacre. Aş îndrăzni să o asemui cu 
frumoasa şi candida Giulietta Massina, cea care a rămas nemuritoare prin rolul 
Gelsominei din “La Strada” şi prin rolul, nu mai puţin reuşit al Cabiriei din “Nopțile 
Cabiriei” în regia lui Federico Fellini. 

Poate cea mai de preţ constantă a vieții sale cu sinuos traiect, a fost 
dimensiunea spirituală, perpetua raportare la divinitate, sentiment desprins din primii 
ani de viaţă şi nu atât din zestrea familială, numărând mulți preoţi şi diaconi, cât din 
fibra intimă, încolăcită definitiv în spaţiul de graţie al divinității. 


166 


Unii oameni îl cunosc pe Dumnezeu într-o mare răscruce a vieții, alţii, în 
ultimele clipe de viaţă iar alţii, din nefericire, nici măcar atunci. Stela a fost hărăzită 
a-L cunoaşte, prin genitorii săi, încă din primii ani ai vieţii şi cadou mai mare nici că 
putea primi. 

Sentimentul religios transpare din ființa sa în orice clipă şi se poate spune că 
nici nu putea respira alt aer decât acela al sacralităţii. Acest duh i-a imprimat pe 
chip o lumină cu totul specială, alta decât a reflectoarelor cele mai puternice, alta 
decât a rampei la care, de mii de ori a fost aclamată, aplaudată, ovaţionată, chemată 
cu fervoare. 

Lumina dobândită astfel îi iese şi azi prin toți porii, îi străluceşte în ochi, pe 
obraji, pe şuviţele de păr, se reflectă în infinite nuanţe în straie şi formează în jurul 
său aura pe care e impsoibil să n-o vezi şi pe care nu i-o poate lua nimeni, oricât de 
palid i-ar deveni chipul. Omul se schimbă, dar aura nu, ea rămâne la fel de frumoasă, 
luminoasă, strălucind şi reflectându-se pe chipul celor din jur. 

Dacă n-ar fi atât de materială, Stela ar fi o ființă hieratică, gata oricând să se 
ridice de-o şchioapă de la pământ, în răpire duhovnicească. 

Şi iată că Dumnezeu i-a hărăzit încă un talent (citiţi talant) copleşitor de 
simplu: acela de povestitor, de narator, de băsmuitor, de povestaş. Cu o simplitate 
cuceritoare, născută din ani de frământări şi plămădiri lăuntrice, cuvintele sale, par 
să-şi ia zborul o dată cu visele. Înzestrată cu un acut simţ de observaţie şi cu o 
imaginaţie precoce, autoarea ia cunoştinţă de propria sa existenţă, încă de pe când 
nu ştia să vorbească. 

“Poate o să vi se pară straniu, dar eu vedeam de mică toate lucrurile, cu mai 
mare înțelepciune decât le văd acum. Deşi eram de câteva luni, eu mă puteam privi 
pe mine însămi. (...) Jumătate din mine privea făptura în care am intrat din curiozitate 
şi interes. 

Am gândit aşa până la vârsta de şase ani când brusc am păşit în copilărie.” 

Alţi copii la această vârstă părăsesc copilăria maturizându-se brusc. S-ar 
zice că Stela s-a născut matură şi treptat şi-a revendicat vârstele pentru că nu voia 
cu nici un chip să le piardă, să renunţe definitiv la ele. Spectrul războiului cu foame, 
bombardamente, sirene, avioane, sânge, violenţă, răniţi, spitale, toate acestea însă 
îi răpesc copilăria. E ca şi cum un căpcăun fioros ar fi ameninţat-o din întuneric că 
dacă o găseşte, o mănâncă. Asemenea spaime cum numai în coşmare apar, îşi lasă 
amprenta uneori, toată viaţa. 

În ochii copilei, mama apare ca un personaj mistic, fabulos, cu nume unic : 
Atintel. Frumoasă, misterioasă, tăcută, “uneori stând cu ochii prioniți departe, 
desprinsă de cei din jur, scriind versuri, alteori râzând, dansând, iar chipul delicat, 
căpăta în acele momente o nuanţă străvezie şi ochii îi deveneau trişti”. 

Iubindu-şi fetiţa cu o dragoste pătimaşă, o învăţa tainele vieţii. Era proprietara 

unei sălcii lângă care stătea ea. Stranie e şi contopirea celor două ființe. “Atunci o 
simţeam pe mama ca şi cum aş fi făcut parte din fiinţa ei, eram un tot şi gândurile 
noastre depăşeau orizontul.” 

E ciudată cel puţin această prelungire a vieţii intrauterine, când copilul, în 
sânul matern, se simte foarte bine şi uneori, refuză să iasă la iveală. Fetiţa prinzând 
de mică gustul stranietăţii, de bună seamă moştenit, se plimba singură printre 
morminte şi vorbea cu morții, prietenii ei, din ale căror trupuri îngropate “creşteau 
corcoduşi cu nemiluita”. 

Şi mai ciudat e acest loc de refugiu pentru un copil, predispoziția la cugetare, 
la meditaţie. În plin război, copila părăseşte joaca pentru citit, descoperind o lume 
fascinantă şi plină de farmec în care intra când timidă, când intempestiv, când 
îndrăzneşte să scrie o piesă de teatru, pasiune care mai târziu o va subjuga şi căreia 
i se va dedica, o va sluji cu sfinţenie, “cât va fi voia lui Dumnezeu”. 

Revelatoare sunt, de altfel, şi versurile pe care le scrie : “Eram o pasăre 
cântătoare ce-şi găsise alinarea în propriul cântec./ Eram un copac, ce-şi găsise 
adăpostul în propria lui scoarță./ Eram o stea mică, ce-şi găsise strălucirea în pro- 
pria ei lumină”. 

Paralel cu lumea fascinantă a cărților, descoperă mirajul muzicii clasice, 
ascultă voci celebre, trăieşte emoții indescriptibile. 

Interesant de remarcat e la fetiţa, apoi la adolescenta Stela, comuniunea intimă 
cu Dumnezeu, pe care-L interpelează, îl ia martor la toate întâmplările vieţii, 
împletind munca şi rugăciunea ca şi călugării care au drept program de viaţă : “Ora 
et labora”. 

“Repetam când nu erau slujbe la biserica Sfântul Ene. 

Iubeam liniştea din biserică şi mă simţeam în elementul meu acolo, printre 
icoane, în biserica binecuvântată. Repetam cu voce tare, de nenumărate ori, 
monologul Ecubei şi, parcă icoanele cu Domnul Isus repetau o dată cu mine!” 

O mărturie de valoare artistică inestimabilă este şi examenul la Institutul de 
Teatru unde îi întâlneşte pe marii maeştri ai scenei româneşti : Maria Filotti, Victor 
Bumbeşti, George Vraca şi mulți alții. 

Aceştia i-au remarcat virtuțile interpretative, care ies la iveală firesc, fără 
eforturi speciale, parcă aidoma sângelui care curge nestingherit prin vene, ori 
oxigenului care aeriseşte creierul. 

Când un dramaturg ca Horia Lovinescu, la sfârşitul unei reprezentații, te 
mângâie pe creştet şi-ţi spune că vei deveni o mare actriță, poţi zice cu temei că “ţi- 
a pus Dumnezeu mâna în cap”. Poate că venirea providenţială a lui Ion Petrovici — 
directorul Teatrului din Petroşani la maestrul Victor Bumbeşti, unde se pregătise 
tânăra Steluţa, a fost factorul declanşator al evenimentului care a urmat : propunerea 
de a juca în Valea Jiului pentru oameni care aveau puţine bucurii în viaţa lor, mai 

mult subterană, steaua ce se ridica la orizont pe crug promițător, pe urmele uneia 
dintre cele mai mari stele ale teatrului românesc : Maria Giurgea, au determinat 
părăsirea Bucureştiului şi plecarea într-un ţinut necunoscut aparent ostil şi străin. 
S-ar zice că minerii din Valea Jiului şi de oriunde, petrecându-şi o bună parte din 
viață în măruntaiele pământului, capătă nu numai pe chip, dar şi în caracter, trăsături 
aspre, dure, întunecate. Greu pătrunzi la inima lor, dar şi când o faci, este pentru 
totdeauna. Stela le-a cucerit inimile definitiv, aşa cum astăzi ne-a cucerit inimile cu 
aceste frânturi de gânduri din propria existență dar şi din lumea teatrului, amintiri 
ce şi-ar găsi loc în orice Istorie a Teatrului Românesc. A fost un prag trecut cu brio 
de tânăra actriţă care s-a integrat uşor în colectiv, dar, în acelaşi timp şi-a propus să 
cucerească inimile spectatorilor. 

Acei ani au rămas încrustaţi în memoria afectivă a Stelei sub forma unor 
gânduri ritmate, retorice : 

“Un mănunchi de vise pentru oameni”: 

„Cine sunt eu? Durerea? Bucuria? 

Timpul? Cine e fata care aşteaptă zorile? (...) 

Cine e fata care stă de veghe şi păzeşte răscrucea? 

Eu sunt fata care a văzut şi a înţeles iubirea dumnezeiască”. 

Cine poate spune, cu mâna pe inimă, că a văzut şi a înţeles iubirea 
dumnezeiască? Doar celor aleşi le este dat să simtă, să perceapă, conştient sau 
inconştient, o infimă parte din iubirea dumnezeiască. Pentru că dacă am putea percepe 
deplin această iubire, am muri noi înşine de atâta iubire. Ceea ce facem este să 
întrezărim ca prin văl, căldura şi imensitatea acelei Iubiri care nu se aseamănă cu 
cea a oamenilor. 

Încă de la începutul carierei artistice, Stela a intuit perfect menirea actorului: 
“dar noi, neobosiţi, dăruiam sentimente spectatorilor din sentimentele noastre.” 

Iată ce nobilă menire are arta : de a dărui iubire din iubire, fărâme de suflet 
învăluite în zâmbete şi candoare. La rândul său, actorul îşi umple sufletul cu dragostea 
spectatorilor. E un schimb mirabil de care au parte cei norocoşi, cei aleşi. Şi în 
donator şi în beneficiar curge apoi acelaşi fluid benefic de energie care împrumută 
o aură sacră pentru că vine direct “din mâinile milostive ale lui Dumnezeu”, care 
atât ne-a iubit încât s-a făcut aidoma nouă, în afară de păcat, pentru ca noi să ne 
facem aidoma Lui. 

Şi iată că “un nod de fată”, cu “zulufii bălai răvăşiţi de vânt”, “cu un glas de 
clopoțel ca al copiilor”, aşa cum s-a exprimat Dumitru Capitanu într-o cronică din 
22 septembrie 1957, - cuteza să devină o vestală a Thaliei. Şi — adaugă acelaşi critic 
şi secretar literar al teatrului — cutezanţa şi-a găsit împlinirea.” 

O dată botezul rampei trecut, în scalda reflectoarelor, au urmat alte şi alte 
roluri. 

Există fără îndoială în lumea teatrului şi a literaturii, afinități spirituale, există 
căi freatice, inefabile prin care poţi comunica şi prin intermediul cărora te poţi 
întâlni, există transmiţători şi receptori, primitori şi beneficiari ai acelei plămade, 
ai acelei energii binefăcătoare care are darul de a te revigora şi de a te face să te 
simți confortabil. Acestea sunt spiritele congenere care se potrivesc până aproape 
de identificare şi care-şi ajung loruşi. 

Rareori mi-a fost dat să întâlnesc oameni mai deschişi la suflet şi o casă mai 
primitoarte decât cea a cuplului Stela — Lucian Temelie. La ei, orice om se simte 
“acasă”. Cu o francheţe pe care doar persoanele de bună calitate o posedă, ei te 
invită în universul lor, în intimitatea casei lor de intelectuali de marcă şi te fac să te 
consideri de-al lor. Greu te hotărăşti să întrerupi vraja, magia acestui cămin. 

Personal am beneficiat de multe ore de neuitat în care ne-am îmbătat cu 
aromele poeziei, ale muzicii, ale picturii, ale teatrului. Respect, delicateţe, fineţe, 
discreţie, modestie remarcabile şi o căldură binecuvântată te cuprind şi te moleşesc 
în braţele fotoliilor, încât n-ai vrea să pleci curând. Şi faptul că ai gustat din deliciile 
acestui rafinament intelectual te motivează şi te stimulează să faci şi tu ceva bun şi 
frumos pentru oameni, să dărui ceva din sufletul tău, celorlalți. 

Îmbogăţindu-se spiritual din comoara de nesecat a cărților, simțeau la rândul 
lor nevoia de a se dărui, de a-i îmbogăţi şi pe alţii din prinosul dobândit. Astfel au 
format un colectiv artistic, dublat de unul tehnic, care au alcătuit, la sfârşitul anilor 
"60 şi începutul anilor '70, corpusul Teatrului Nostru” — un închegat grup de actori 
amatori şi profesionişti care au avut un repertoriu artistic remarcabil încă de la 
început, jucând după toate canoanele artei teatrale, piese de scriitori clasici : Gogol, 
Dostoievski, Moliere şi piese contemporane, distingându-se la Festivalurile bienale 
“Ion Luca Caragiale”, cu premii şi medalii de aur, la concursurile de interpretare 
artistică, pe scenele din oraş şi din ţară. 

Alături de acest colectiv au jucat actori în reprezentaţie de la Dramaticul 
Gălăţean, cum au fost: Minodora Condur, Vlad Vasiliu, Mihai Mihail directorul 
teatrului în vremea aceea, Lucian Temelie, care a semnat regia artistică, dar şi actori 
din Bucureşti : Horia Șerbănescu şi Radu Zaharescu şi alții. 

O veritabilă pepinieră care s-a transformat curând în Şcoală de teatru, ridicând 
talente care au jucat apoi la teatrele profesioniste : Mariana Vasile, Rodica Panu, 
Cristian Cornea ş.a. Remarcat de critica teatrală şi dând reprezentații la radio şi TV, 
colectivul artistic al Teatrului Nostru, în ultimii 16 ani s-a transformat în trupă 
particulară de teatru, numită frumos: “Trianon”, cu repertoriu adecvat copiilor şi 
maturilor. 

O notă distinctă l-au dat spectacolele literar-muzicale dedicate lui Eminescu, 
lui Emil Botta, originale, cu o regie remarcabilă, jucate de asemenea, de actori 
profesionişti dar şi de debutanţi. 

Revenind la cartea “Frunzele plâng toamna”, remarcăm că față de această 
carte nu poți rămâne un observator detaşat. E necesar să te implici. Şi nu în zadar, 
căci, după ce ai parcurs-o, devii mai bogat, vrei să faci ceva, nu poți rămâne indiferent. 
Ai vrea să afli tot mai mult, dar spațiul şi cuvintele rămân limitate, încerci să citeşti, 
să te strecori printre rânduri. Şi ceea ce afli e dincolo de orice închipuire. În 
străvezimea apelor adâncate poţi găsi comori de frumuseți ascunse, dureri înăbuşite, 
sentimente înghesuite, refulate, poţi întrezări frânturi de gânduri care imediat ce se 
alcătuie, se risipesc. Trebuie să iei tu iniţiativa, să ţii ritmul, condeiul şi să le creionezi 
după propria-i trăire, sensibilitate, dispoziţie. Important e că te zgândăre, nu te lasă 
rece. 

Poate că nici un alt gen literar nu cucereşte mai definitiv ca genul 
memorialistic. Prin sinceritate şi concreteţe, dincolo de orice plăsmuiri, acest gen a 
dobândit adepți din toate categoriile vieţii sociale, fiind îndrăgit de cititori pentru 
că nu înşeală, nu minte şi nu induce în eroare. Dureros de sincer, el poate şoca 
uneori, dar e mai bine să afli un adevăr despuiat de podoabe decât o minciună 
înzorzonată. 

Citind paginile de faţă, desoperi o actriță veselă, suprinzătoare şi veşnic 
surprinsă, cu spirit ludic, cu aplomb, aşa cum îi stă bine oricărui actor. Ea s-a remarcat 
de-a lungul carierei artistice şi în rolurile din registrul dramatic. Multitudinea de 
valenţe interpretative, i-au îndreptăţit pe cronicarii de teatru să o califice drept o 
actriță remarcabilă. 

În Stela Popescu Temelie, lumina parcurge un crug vizibil de la oameni, 
primită şi transformată în chip haric în lumina duhovnicească în persoana dăruită cu 
atâtea virtuţi, ea se întoarce îmbogăţită spre oameni, de unde a plecat şi acest schimb 
fantastic, această trecere dintr-o stare în alta a luminii, de la un om la altul, este de- 
a dreptul miraculoasă, căci produce prefaceri şi pe chipuri şi pe suflete. Este ceea 
ce şi-ar dori orice om pe pământ ca arvună şi zestre pentru viața viitoare, semn că 
şi-au împlinit menirea. 


N) Galați, 1 februarie 2005 

COPIII MARIEI — COPIII PARADISULUI 


IN MEMORIAM: ŞTEFAN MUNTEANU, “Spre neştiut 
tărâm”, Editura Pax Aura Mundi, Galaţi, 2005 


STEFAN MUNTEANU „Spre un tărâm neştiut” — astfel şi-a intitulat, de 
bună seamă în chip premonitoriu, volumul de versuri Ştefan 
~ Munteanu, cu doar câteva luni înainte de marea călătorie 


F înspre acel meleag de neaflat decât în clipa supremă. 
k P, ~ Sunt întâmplări care ne marchează fundamental 
<a existenţa. Sunt clipe care rămân scrijelate pe orologiu şi 
Ca ô când îţi arunci privirea, vezi urme roşii încrustate pe acele 
de ceasornic. 

d Sunt amintiri care dor până la os, până-n măduvă, 
Spre nestiut țărăm,. până dincolo de cuvinte, mai departe de orişice gând, 
Came străbătând spațiul dintre un suflet şi altul aidoma, într-un 

micron de secundă. 

Cu ce te alegi după trecere? 

Cu ce rămâi după ce durerea mai ațipeşte; 

Un pumn de cuvinte color strălucind în vitralii. 

Un mănunchi de flori înmiresmate, a căror adiere se simte de departe. 

Flori care refuză vestejirea. 

Nu putem accepta murirea bobocului înainte de a înflori, înainte de a rodi şi 
de a face seminţe. E prea dureros. Prea multe stihiile. O floare ruptă din lujerul încă 
fragil, ne întristează. Nu şi-a împlinit menirea. Nu i s-a îngăduit să bucure ochiul, 
inima, nările cu frumuseţea, cu gingăşia, cu parfumul sau cu dulceaţa. 

Ai fi îndreptăţit să ceri o explicaţie. N-o faci. Nici lov n-a făcut-o. A acceptat 
tăcut şi grav, voinţa divină. Deci, asemenea lui Iov, când toate erau împotriva lui, 
când nu mai înțelegea nimic şi pe nimeni, n-a murmurat, nu s-a revoltat, n-a întrebat 
„de ce eu?” S-a supus şi a lăudat Numele Sfânt al Domnului. 

Nici moartea, nici sărăcia, nici bubele, scărpinate cu un ciob pe movila de 
gunoi, nici prietenii cercetători şi curioşi, nici nevasta gâlceavă care-i cerea să-l 
blesteme pe Dumnezeu şi să moară, n-au mai avut putere asupra lui. Câştigase 
VIAȚA. Şi Dumnezeu l-a răsplătit înzecit, l-a ridicat din nou, i-a sădit iar speranța 
— floare de chihlimbar - în suflet. 

„Nu înţeleg, dar cred” — la aceasta s-ar putea rezuma întreaga sa experiență 
care, prin grozăvia ei, nu se aseamănă cu nici o alta. 

S-ar putea spune că Iov a atins chintesenţa durerii şi a suferinţei asumate. 


PAS AURA muta 

S-a învăluit în ea şi şi-a făcut-o drept cale de mântuire. Din suferinţă şi-a făcut scară 
şi punte spre înălțime. 

Nu mi-e uşor să vorbesc despre Ştefan. Despre el ca despre cuvinte. Căci el 
a rămas cuvânt, literă, semn de neşters, scris pe inimă. 

I-au fost hărăziţi doar 24 de ani. Atât a poposit el în „valea de lacrimi”. Şi 
Sfânta Tereza a Pruncului Isus tot atât a trăit pe pământ. Şi n-a făcut fapte mărețe, 
demne de admiraţia mulțimilor, de aşezat în rame aurii sau înscrise în diplome 
frumos ornamentate pe margini. O existență simplă dar intensă, incandescentă prin 
trăirile autentice, prin sensibilitatea acută şi o nevoie imperioasă de certitudine. 

Abia se înfiripase. Abia înflorise. Sta gata să dea roadă. Dar dintr-o dată, 
copacul s-a scuturat din rădăcini până-n vârf de frunze. 

Şi floarea, - şi aici stă minunea -, în loc să cadă-n ţărână, s-a făcut fluture. Şi 
a zburat, albă, spre înălțimi, dusă de adierea zefirului iscat într-o clipită. 

Când noi cântam Mariei Litaniile lauretane şi meditam la vesperele mariane 
în luna cea mai frumoasă din an, dedicată Fecioarei, Ştefan de lupta cu stihiile. 
Maica cerească i-a făcut atunci un mic semn discret, de îmbiere. Şi el a urmat-o, 
uimit peste poate de strălucirea, de frumuseţea ei aproape neomenească. L-a condus 
înspre marea şi unica Lumină, cea care ne hrăneşte pe toți cu razele sale. 

Ultima zi a lunii mai a însemnat şi ultima, a vieţii sale plăpânde. După trude 
şi zbateri, sfâşiată, plămădită din nou, iarăşi zdrobită şi ruptă-n bucăţi, inima lui a 
intrat în repaus. Obosise să lupte de-a surda. I se părea în zadar tot zbuciumul 
efemer şi era atras tot mai mult de marea linişte albă. Acolo unde îl aştepta Lumina 
neînserată, doar acolo îşi va găsi pacea, odihna. 

Privea deja totul cu detaşare, uimit de sine, de cât luptase şi de lupta însăşi. 

Oricum, tot acolo ar fi ajuns. Ce mai conta când? 

Doar neîmplinirile mai strigau din urmă şi visurile rămase-n batista fluturând 
ca o pasăre zgribulită, a mamei. 

ÎI chema tatăl lui plecat în mod neaşteptat şi nedrept cu şase ani în urmă, 
exact când ar fi avut mai aprigă nevoie de el. Marcat crunt de această pierdere, când 
abia păşise pragul adolescenţei, Ştefan a început a privi viaţa cu alţi ochi, dintr-o 
dată maturi, gravi, obosiţi înainte de vreme. ÎI visa deseori strigându-l sau făcându- 
i semne disperate cu mâna. 

Marea care-i răpise brutal tatăl, îl atrăgea cu mirajul ei şi zdrobirea ei repetată 
de stânci i s-a părut o premoniţie. Cum putea ea să sufere atâtea lovituri, să se zbată, 
să mugească, să se sfărâme în miriade iar apoi să revină la țărm, neobosită. 

Cât cuprinzi cu privirea o săgeată ţâşnită din arc, atât i-a fost zborul. Poate 
că aripile i-au fost prea scurte. Poate că i-ar fi trebuit alt aluat pentru aripi. 

În urma lui a rămas o lumină, cât o fosfenă sub pleoape, de la arcul voltaic al 
crugului. 

Atât cât să ne aducem, o vreme aminte. O vreme sau câteva vremi sau din 
vreme în vreme. 

Şi pumnul acesta de cuvinte strânse cu migală, cu teama reverențioasă că un 
vânt oarecare le-ar putea zburătăci în cele patru zări, într-un departe fără de chip şi 
fără de nume. Să facem linişte în noi să nu speriem îngerii. 

În lacrima mamei lui, văduvă de soţ, văduvită de fiu, stăruie vie, lumina 
caldă, revărsată de Duhul Sfânt în zi de Rusalii, ziua plecării la cer a lui Ştefan - 31 
mai 2004. 

Vegheat a doua zi de Prea Sfânta Treime cea de o Fiinţă, care i-a deschis 
calea, Ştefan a purces pe drumul cel lung spre acel tărâm neştiut şi fără de întoarcere. 

Nu era singur. ÎI conducea, aşa cum îi promisese, Maica Cerească de mână, 
prin hăţişuri, prin umbre şi vămi spre blânda şi imensa Lumină. 

Aşadar, să ne bucurăm împreună, să ne bucurăm lăcrimând şi să-i îngăduim 
ca, de pe neştiutul tărâm visat sau poate doar presimțit, să ne trimită un semn spre 
împărtăşire. 

Deocamdată, tot ce avem de la el sunt aceste cuvinte palide şi durute, fără 
pretenţii, care, ca nişte pietre şlefuite de râu, sclipesc uneori în lumină, păstrând în 
ele reflexele acelui aur curat care nu poate fi aflat decât în adâncul de suflet. 

UN TRUBADUR LUCID DANSÂND PE 
CUIELE SUFLETULUI 
ALEXANDRU CVITENCO, “Dansând pe cuiele sufletului”, 
Editura SINTEZE, Galaţi, 2006 


Ilustrații interior: Emeric Chvala 
Desen coperta IV: Angela Holca 


S-ar putea crede că Alexandru Cvitenco este un 
homo duplex, sfâşiat de antinomii, ale cărui acorduri 
exprimă o gamă întreagă de trăiri în care se străvăd urmele 
devastărilor lăuntrice, de la lirismul elegiac la cel expansiv, 
de la cel ludic la unul adânc înfipt în realitate, mesajul său 
poetic trecând de la clasicismul şi înfloriturile barocului la 
expresia nudă a postmodernismului ancorat în limbaj un- 
derground şi iar la explozia metaforică a liricilor autentici. 
Depinde din ce parte priveşti şi câte dioptrii îţi pui pe 
cristalinul de inimă. 

Şi în acest al doilea volum de versuri, intitulat inspirat „Dansând pe cuiele 
sufletului” — poetul cutreieră „făgaşe mirosind lacom a flori de munte”, „cu faguri 
adânci de speranţe — pe braţe”, „prin iarba auriferă, cu palma zmeurită şi vinul abia 
dat în sânge”. 

Timpul — „şarlatan pitic” îi trimite voluptoase chemări, pe când noi, „orbi la 
plată” suntem fiinţe — nisip — hrănite cu stele cuibărite-n curcubeu, treziţi de „sufletul 
unui sărut”, proiectându-ne într-o veşnică lumină” când încă mai avem „cadenţe 
simfonice pe conturul pleoapelor” („Să fiţi ca o fulguire roză”). 

„Pe treptele iertării” — poetul clădeşte neobosit „cu degete de iarbă”, „palate 
de emoţii” din „praf de cometă”, prins în „gene de rouă”. („lertări târzii”). 

Poezia lui Alexandru Cvitenco este „un geam prin care te priveşti/ - nu, nu o 
oglindă — oglinda este prea vorace,/ prea crudă/ când nu ne permite să păşim dincolo 
de ea”. „Sub liziera iluziilor”, spune Alexandru Cvitenco, „aşteptăm să răsară în 
sfârşit soarele, ca un gând bun/ivit din ceaţă”. Sătul, ghiftuit de „lumea ca o fiară ce 
se hrăneşte din noi” — din când în când, cu ochi jinduiţi poetul evadează „în gara 
fără şine, - în tranzit” — spre „lumea soarelui cu dor de ducă unde piticii peticiţi cu 
buline roşii, cântă, dansează şi-şi aruncă micile fesuri spre înalt”. Acolo, - spune 
poetul, „de-ar fi posibil, să cadă fulgii în neştire pe visele mele albăstrii, c-o nebunie 
albă în irizări suave”. 

Nevoia de alb, de neprihănire, ca şi de Înalt, îl face să roage steaua: „O, stea, 
veghează-mi visul, într-un sărut” („0O...stea, veghează-mi visul!”). 

Uneori spune: „Trudesc pe un gârbov curcubeu/fără scară” („Enigmatice 
dorinţe”). 

„Pom îngreunat de roade” — cu „dor de toamnă vie, în rostul pâinii noastre” 
autorul declară : „Am aruncat podoabe pe umbrele cununii” („Podoabe”). 

Aşa cum a semnalat criticul Constantin S.Dimofite, „Spre o ieşire din fluviu 
năzuieşte Alexandru Cvitenco, în tentativa de a-şi izola orgolios fiinţa de ecourile 
destrămate ale acestei lumi, pe care şi-o simte străină. „Visul” poetul şi-l adună din 
„pulberea primordială”, din risipiri şi întremări fantomatice care încing focul, fără 
îndoială, prin retortele alchimice ale pândei sale, în imaginea „singurei icoane” pe 
care încearcă s-o salveze. E vorba, desigur, de proiecția ideală a nădejdii sale.” 

Poet „ales cu dar de ambrozie” — Al.Cvitenco doreşte „acolo, undeva, unde 
cerul şi pământul /se vor uni cândva, dând naştere: /Din seara-dar, cu dar de dor/ 
albastr-a cerului lumină/ un lup să fiu pe-acel ogor/ să pasc din flăcări/ mult prea 
plina vină” („Scrisoare netrimisă încă... Dragă Daliana!”). 

La prima vedere, prozo-poemele lui Alexandru Cvitenco ar părea pline de 
artificiozităţi, de preţiozități, de clişee, dacă n-am observa o încărcătură emotivă 
aparte — un prea plin ce se cere împărtăşit, filtrat prin dioptriile inimii, până la o 
anumită nuditate, deloc stingheritoare. Poetul se goleşte pe sine cu frenezie, cu 
nerăbdare, febrilitate, parcă din dorinţa de a nu rămâne nimic nedesluşit. 

Din păcate, nu întotdeauna, semenii sunt dispuşi să primească prinosul 
sufletesc al semenului lor ca pe o ofrandă, pe tavă. Adeseori, darurile sunt ignorate, 
dacă nu cumva azvârlite de-a binelea şi ele devin pentru mulți, de prisos. Neatingerea 
fibrelor celor mai intime ale cititorului, nu este însă, neapărat, din pricina autorului 
care se nevoieşte să ne facă daruri cu tot dinadinsul, ci, mai degrabă pentru că 
suntem prea neatenţi, prea grăbiţi, (ne)răbdători şi de aceea, neîngăduitori. Mulţi 
resping aprioric ceea ce nu le aduce profit imediat, sartisfacţii răsunătoare, vădite. 
Ori, profitul adevărat cu care ne alegem, nu imediat, este îndeobşte, cunoaşterea 
semenului nostru, şi, în acest fel, dacă suntem oneşti cu noi înşine, privind în adâncul 
nostru, cunoaşterea propriului sine. 

Ploaie căzută-n belşug de metafore, aburind de frumuseţe încât te dor ochii, 
fruntea, urechile şi buzele, de atâta privit, auzit, rostit, simțit, a mii de cuvinte nerostite 
„care curg şuvoi către/izvorul luminii în care/vrei să mă botezi” — ne relevă de fapt 
„Palma ospitalităţii”, metaforă sugestivă , căci nu întotdeauna suntem răsplătiți după 
merit, ci dimpotrivă. 

Pentru iubire întotdeauna deschis ca un „fluviu fără maluri” poetul recunoaşte: 
„îmi simt arderea aripilor sfintei firi” („„Jurământ de dragoste”). 

Într-o mirifică, nudă „noapte aleasă”, când „pe trepte de catedrale/mulţimi 
aruncă jerbe/ închise-n albul iernii/ pe statuia transparentă a miresei” poetul roagă: 
„tu înger, dăruieşte-mi sărutul penei tale/ e ultima ta țintă/ iar eu voi fi vânatul/ voi 
cădea fără milă/răpus în noaptea nunţii” („Noapte nudă”). 

Aşa cum mărturiseşte cu alt prilej autorul, „speriat de singur”, este „legat în 
celula metaforei”. 

Alexandru Cvitenco are un singur cusur : este rob al iubirii de semeni, al 
dăruirii până la arderea totală, ceea ce azi, din virtutea teologală cea mai înaltă, aşa 
cum ne-a lăsat-o Cristos, nu mai rămâne pe terezia anilor, decât preţ de un ocean de 
trădare — concretizată în lacrimi. Lacrimi care pot deveni uneori, de sânge, oţet, vin 
şi fiere, ce nu potolesc setea Crucificatului, ci îi sporesc caznele. 

Ori altceva este prizonieratul propus benevol, pe altarul în formă de cruce al 
Iubirii hristice. Asumată ca vocaţie caritativă, aşa cum Sfântul Francisc îşi asumase 
tămăduirea leproşilor, iubirea înalță pe cel ce o practică la cinstea altarelor. Dar, 
dincolo de această dimensiune socială, chiar dacă este pecetluită cu inelul logodnei 
sau al cununici, ea se disipează în zeci de mărunte şi meschine interese individuale, 
devine marfă de troc, bună de aşezat pe tarabă. 

Ori, împotriva acestei iubiri de vânzare, scoasă la mezat se pronunţă autorul, 
care doreşte, ca orice om normal, un sentiment total şi definitiv, mai degrabă 
definitoriu pentru calitatea de om investit cu haruri divine. 

Expunerea şi configuraţia în câmpul neprihănit al paginii a versurilor sub 
formă de calupuri, hălci de cuvinte, dau aspectul unei rame albe în care pictura 
abundă de culori vii, pastel ori estompate, figurative, împodobite festiv cu ghirlande, 
beteală, paiete, sclipici, sticle colorate în chip de pietre preţioase, tablou de ritmuri 
vegetale ce pulsează ritmuri de azur („Cu dar de dor”). Dincolo de toate acestea, 
ghiceşti un suflet uriaş, cât o ţară, dar extrem de sensibil şi vulnerabil, ca un hulub 
alb sub ochii hulpavi ai vulturului ce se profilează la orizont, tocmai pentru că stă 
permanent cu uşile deschise larg spre oameni, descoperit. Iar năvălitorii, profitori 
de cele mai multe ori nepoftiţi, intră intempestiv şi lasă urme groteşti de rugină, 
noroi, mâzgă şi cenuşă. 

O armură mai trainică i-ar asigura şi o anume stare de siguranță, o putere pe 
măsura staturii impresionante îndeobşte, într-o lume plină de lupi tineri şi flămânzi, 
cu ochii injectaţi, care aleargă unul după altul în cerc, încolăcindu-se ei înşişi şi 
ajungând să-şi muşte din propria coadă. 

Poezia lui Alexandru Cvitenco nu este una convențională, atât prin mod de 
transmitere a mesajului, a sentimentelor, cât şi ca aspect filocalic, de natură să işte 
flăcări şi jerbe de scântei ca dintr-un rug uriaş, spectaculos care, după ce ţâşneşte-n 
tării în puterea nopții dând bolții o aură sacră, se revarsă în mii de cioburi de scântei, 
peste pământul cenuşiu, avid de lumină. 


177 


„Dar mai întâi de toate, noi suntem seminţele” — spunea Nichita Stănescu în 
„Elegia a 11-a. Intrare în muncile de primăvară”. Noi suntem seminţele în mâna 
semănătorului, la discreţia vântului, a ploilor, a pământului arid, a rădăcinilor firave. 
Nouă ne este menită ploaia de steluțe multicolore, învăpăiate, arzânde într-o eventuală 
noapte „îngrămădită de lumină”. Şi dacă uneori nu putem ţine ritmul acestor cas- 
cade fastuoase de cuvinte, acestor reverii de sunete superbe, mirifice, imberbe 
scânteind în irişii uimiți de câtă frumuseţe poate exista în mod gratuit, într-un suflet, 
nu ne rămâne decât să ştergem „lacrima lutului cu ştergarul părului fluviu într-o 
baie de alb, plină de speranţa unei seri parfumate.” 

Acest gen de exprimare poetică poate fi un amalgam sacru din şoaptele 
luminii, înviere şi rouă în suflet, „foc verde ca o taină, o fructă albă/ de care se sparg 
bule/umplute cu viaţă”. Poezia sa este „orgă cu note profunde/ mătase de ape/clavir 
din aer gotic/ şi totuşi/ linişte de sân speriat” („Şi vine luna mai”). 

Această modalitate de scriere (des) şi (împodobită cu nuanțe azurii şi telurice, 
poate constitui, de ce nu, o nouă paradigmă a creaţiei literare transgresând 
coordonatele spațio-temporale, eliberându-se ca din nişte chingi de lumină deasupra 
frunţii celui ce poartă deja, pecetea veşniciei. 

Deşi este primit adeseori cu suspiciune şi reticență, aurul sufletesc, fie-n 
lingouri modelate artizanal, fie-n pulberi aşternute pe gene, - el continuă să se 
reverse spre noi, profani şi neofiți, sperând ca în acest chip să ne primenească cel 
puţin gândurile, dacă nu întreaga ființă. Demersul său generos, gratuit, jertfelnic e 
de natură să ne confere un binecuvântat confort spiritual, atât de necesar, cu o singură 
condiţie, să-l receptăm cu aceeaşi deschidere şi seninătate şi să-l împărtăşim la 
rândul nostru. E greu, e uşor, e posibil? Depinde de fiecare din noi. 

Ajuns demult la poarta maturității şi păşind apăsat şi temeinic în acest „hronic 
şi cântec al vârstelor” blagian, autorul ascultă hohotul revolut al anilor, de ecoul 
cărora, nu-şi poate desprinde auzul precum Ulise, de cântecul ademenitor al sirenelor. 

Când Penelopa, când nimfa Circe îi dau târcoale, făcându-l să se cufunde în 
regatul uitării de sine, cu nostalgia meleagului-leagăn de unde s-a ivit în lumină. 

Întoarcerea însă e inevitabilă, pe urmele primilor paşi, având tâmpla casei 
drept reazem. Temeiul acestei întoarceri la matcă e ca o „speranţă de candelă sfântă” 
— ce pâlpâie-n noapte, arătând calea pribegilor peregrini risipitori de timp, de 
frumuseți şi averi în vârtejul lumesc numit viaţă. 

E timpul retragerii însă. E timpul pentru fiecare, al intrării în sine. E timpul 
bilanţurilor, când adunăm şi scădem, să vedem ce-i de prisos şi ce-a mai rămas de 
făcut. 

Structurat tematic în patru secţiuni aproape egale începând, fireşte, cu tema 
predilectă - iubirea, volumul continuă lupta cu inerțiile vremurilor, apoi aruncă o 
privire peste umăr la „hohotul anilor” care parcă-i dau cu tifla pentru ca în sfârşit să 

se pomenească „dansând pe cuiele sufletului” cu ecoul numit Daliana-n auz, fachir 
şi acrobat vulnerabil, prins mereu descoperit la trapez, fără plasa de protecţie, dar 
riscând totuşi saltul mortal în arena devoratorilor de himere. 

„Cui, ce-i pasă”? — O urmă — fie ea şi de sânge, oricum va rămâne în nisipul 
manejului de sub cupola albastră împodobită mirific cu stelele miezonoptice şi ale 
dimineţii. Ea este bănuţul de trecere spre nemurirea la care tinde fiecare sculptor de 
cuvinte. 

Faptul că Alexandru Cvitenco îşi lasă deschis pieptul şi ne permite a-i pipăi 
pasărea zgribulită a sufletului, apoi ne îngăduie să alergăm ca nişte mustangi liberi 
prin întinderile fără de graițe ale adâncului său sufletesc, constituie o autentică dovadă 
de încredere şi de iubire necondiționată care trebuie răsplătită ca atare. 

Dacă însă vom avea şi înțelepciunea de a-l recepta cum se cuvine, vom câştiga 
încă un colţişor din univers, concretizat într-o carte, într-un suflet şi, neîndoielnic, 
încă un prieten de nădejde. 


Galaţi, 15 august 2006 
Solemnitatea Adormirii Maicii Domnului 

ADEVĂRUL DESPRE LUMINĂ 
ALEXANDRU CVITENCO - “Blestem 
gălăţean la neiubire”, Editura ISTRU, Galaţi, 2005 


Pap | Sunt lucruri care se rostesc şi lucruri care se 

~ tăinuiesc, lucruri care tulbură şi altele care alină. Cele 

| despre care ne aducem aminte cu drag şi unele care se 
agaţă de memoria noastră, scormonindu-ne liniştea. Sunt 
fapte, lucruri, vorbe şi gânduri împlântate ca nişte 
pumnale, pe care dacă le scoţi, rişti să ţâşnească sângele 
până la pierderea vieții. Sunt cercuri de foc prin care nu 
poţi trece fără să te arzi. De fapt, cum e mai bine să 
trăieşti, cu un cui înfipt în inimă sau cu urma lui 
sângerândă? 

Poate că, odată smuls răul, rana se cicatrizează, 
apoi organismul poate reveni la normal, învingând 
durerea suferită. Toate durerile se estompează cu timpul. 
Cine, în afară de Dumnezeu, are măsura potrivită a 

tuturor lucrurilor? 

Sunt în acelaşi timp oameni care zgândără acele răni cu bună ştiinţă, pentru 
a simți acut durerile vechi, adormite, răsucindu-şi cuțitul în ele şi nereuşind să se 
elibereze. 

În procesul vindecării, timpul scurs are rolul esenţial. Dacă nici timpul nu 
mai ajută, o maladie incurabilă pune stăpânire pe organism, slăbindu-l, urâţindu-l 
ŞI, în cele din urmă, ucigându-l. 

Autorul de față doreşte să se elibereze prin scris de toată mâzga care, de-a 
lungul anilor s-a depus în straturi consistente, pe sufletul său, odinioară genuin, dar 
care a învăţat bob cu bob ce înseamnă să fii trădat, minţit, înşelat, asuprit, alungat, 
dat la o parte. Când paharul s-a umplut cu aceste dezamăgiri şi experienţe 
traumatizante a încercat să se ridice. Din nou a căzut, din nou s-a ridicat, pentru ca 
imediat să se prăbuşească. Şi aşa, din căzături şi ridicături, din mers târşit până la 
zburarea spre înălțimi, şi-a alcătuit propria scară de valori, care să-i fie drept sprijin. 
Uneori, scara şi ea se prăbuşeşte singură, la cea mai mică adiere. Şi omul, sătul de 
căzături, refuză să se mai prăbuşească şi ca un nou Icar stă nemişcat, suspendat, 
agăţat cu putere de aer, căutând cu ochii şi inima, un punct de sprijin. Acel ceva 
care să se agaţe ar putea fi un om, un înger şi de ce nu, Dumnezeu? 

Ca o întoarcere repetată în sine, spre sine, are datoria să caute numai acel 
lucru care-l edifică şi-l face să acceadă spre patria celestă, cea adevărată, al cărei 
locuitor va fi, nu pentru vremelnicia aceasta, dar pentru eternitate. 

Că drumul e dificil şi hăţişurile existenţiale ca nişte capcane subtile şi tind să 
te-nghită, că te poţi pierde pe cale, înainte de a întrezări Lumina, aceasta e partea 
fiecăruia, de aflat, de trăit, de lăsat mărturie. Mărturie stau şi rândurile acestei lucrări, 
că nimic nu este posibil fără o luptă aprigă pentru cucerirea demnităţii de om pentru 
care am fost creaţi, ne-am ivit în lumină pentru a mărturisi despre Lumină. 

“Să n-avem memorie pentru urât,/ ori, ceea ce trebuie uitat/ nici să nu se 
întâmple” spunea Gheorghe Tomozei, Prinţul Tom, în poemul său . “Legenda 
îndrăgostiților”, (volumul “Altair”, poezii (1956-1966), Editura Pentru Literatură, 
Bucureşti, 1967). 

De ce vor oamenii, îndeobşte, să-şi descrie cu lux de amănunte viețile, cu o 
scrupulozitate uneori dusă la extreme, nedorind ca lectorul să piardă nici un amănunt, 
inclusiv acele picanterii împinse de cele mai multe ori până la marginile trivialității? 
De ce, din multitudinea de urme pe care le pot lăsa urmaşilor, aleg această formă de 
manifestare, destul de penetrantă, de altfel, dar care obligă în conştiinţă. Nu spunea 
maestrul Arghezi în “Testament”: “Nu-ţi voi lăsa drept bunuri după moarte/ decât 
un nume adunat pe-o carte...?” Un nume lăsat drept moştenire, nu e puţin lucru, 
dacă e cinstit pe măsură. 

Nu poţi să-ţi înveşmânţi propria amintire, propria memorie, decât dacă ea a 
fost la înălțimea demnităţii de om spre care tinzi şi pentru care lupţi să-ți menţii 
standardul. 

Felii de suflet (nici măcar sufletul întreg!), felii de viaţă, de cele mai multe 
ori, nu tocmai frumoasă, nici măcar acceptabilă, transpusă frust, fără menajamente, 
cu o economie a mijloacelor de expresie care frizează o parcimonie, o zgârcenie 
stilistică. E adevărat că acum, literatura se scrie în limbaj stradal, nici măcar 
bulevardier, iar cartierele, gangul şi subsolurile iau locul întinselor câmpii imagina- 
tive. Parafrazând sloganul “Viaţa bate literatura”, putem spune : “Literatura bate 
viaţa”, iar viaţa bate filmul, bate soarta, bate cu bâta, cu pumnul, cu biciul, cu parul, 
cu amarul, cu ploaia şi ninsoarea, cu uraganul. Dar oare soarele nu va răsări şi pe 
strada noastră? 

Şi totuşi, să nu fi văzut autorul şi partea plină a paharului, faptul împlinirii 
prin cei doi urmaşi care au ajuns astăzi nişte “zăvoaie de bărbaţi” — aşa cum se 
exprima un distins autor contemporan? Să nu fi existat şi momente înălțătoare, 
frumoase, pline de gingăşie, de tandreţe romantică, măcar atunci când primii fiori 
ai iubirii străbăteau inimile celor ce urmau să alcătuiască “mica biserică”; “biserica 
domestică”, familia — rost şi înțeles al omului lăsat în lumea aceasta să o întemeieze, 
să se bucure de ea, să-i culeagă roadele. Dar câţi, din nefericire, mai reuşesc această 
performanţă? Prezentul ne ucide spiritul, mintea şi trupul poate, iremediabil. Dovadă 
stau sutele de mii de divorţuri încât s-ar putea spune că se încheie mai multe divorţuri 
decât căsătorii. 

“Să mori din dragoste rănită” — sună refrenul unui șlagăr arhicunoscult. 
Dragostea, această virtute pusă mai presus de toate în panoplia virtuților teologale, 
aşa cum reiese din Sfânta Scriptură, devine marfă iar copiii, obiecte de şantaj în 
lupta înverşunată când ultimele picături de sentiment s-au scurs precum firele de 
nisip în clepsidră. 

Aceasta se întâmplă îndeobşte când omul îl aşează pe om mai presus de 
divinitate. 

De această stare, anticipată chiar din titlu, Alexandru Cvitenco încearcă să 
se elibereze ca de propria angoasă, de propriile uimiri (eroul este tot timpul mirat, 
perplex, rămas cu gura căscată), transferându-le ca şi mesaje evidente sau 
subliminale, cititorilor. 

O carte din care putem reflecta cum nu trebuie să fim, în care neputinţa, 
angoasa, anxietatea, persiflarea şi uneori cenuşa rămasă de la rugul iubirii, rup 
zăgazurile şi se revarsă-n zăpada paginii care suportă orice ofensă. 

Se ştie, doar cei puternici găsesc tăria să ierte, să uite (ofensele). E greu, dar 
nu imposibil, şi mai ales, e creştineşte. 

Cei slabi, cu adevărat se agaţă de singurul gând, care le dă forța să continue 
: întoarcerea monedei, legea talionului. 

Slăbiciune sau tărie de caracter? Rămâne de aflat. 

Autorul transpune în pagină întâmplări şi stări semnificative doar pentru 
sine şi pentru persoana la care se referă şi care-l lasă cel puţin indiferent, dacă nu 
contrariat, pe cel ce le citeşte. Universul e plin la refuz de mici sau mari tragedii 
personale. Dacă s-ar scrie toate, universul ar deveni neîncăpător, încât ar da pe 
afară şi s-ar produce adevărate dezastre psihologice, ecologice, fizice. 

Modul de adresabilitate direct la cititor, luându-l martor şi uneori obligându- 
l să se implice, să-şi spună părerea, să emită judecăţi de valoare, să concludă, fac 
din această carte-dialog, o carte vie, o carte amară despre o viață de om învins, dar 
nu îngenuncheat încă... 

Cu toate acestea, cartea trebuie citită, în pofida scenelor dure (cum e cea a 
violului în grup), cu rezerva cuvenită pentru gingăşia sentimentului patern care creşte 
precum un lujer de crin în pământul din glastră! 

PERIPLU ORFIC PRIN INIMA UNUI POET 
“Plânsule, şterge-ţi genele!” — Pax Aura Mundi, 
Galaţi, 2004 


ALEXA CATENEO, Povestea acestui Orfeu se confundă cu aceea 


a tuturor celor care şi-au imprimat privirea în azur, cu 
sufletul precum lacrima stelei, refuzând să facă negoț 
cu pletele vântului. Un om contopit cu ființa timpului 
înfruntă furtuna revărsând puritate. Are pana topită 
în flacăra lacrimilor iar cuvintele sale arse pe jarul 
misterelor, evadează din sfera luminii. Sărutul său — 
busuioc cu miros de Luceafăr, întors către Cuvânt. El 
e îngerul blond al greierilor, tăvălit în argintul 

lă asfințitului, iar numele său, ţesut în efluvii parfumate, 

Plânsule, e o rugăciune sculptată pe covorul mării de muzele, 

sterge-ti genele! hrănindu-se precum firul de iarbă din ochii săi şi 
a potolindu-şi setea cu sângele şi carnea lui, răsărite la 
za puţine clipe de după moarte. Cerându-şi dreptul la 
coordonate universale, cerul îi deschide cărări paralele. Dincolo de..., mai există 
ceva; timpul va intra în..., iar moartea va muri de vie în “Turbinca lui Saşa” într-o 
noapte ca oricare alta, cu bătăi ondulatorii de inimi, când barca va luneca printre 
luceferi tremurători ca undele fluviului, născător de istorie. O pâine flămânzită zilnic 
îi este tainul, dar în loc de ea, soarbe amărăciunea nevoii de colivie, el, însetat de 
zbor, însetat de Înalt, devorator de sublim. Un singur fir îl mai leagă de veşnicie. Şi 
acela subţire, cu “noduri şi semne” încrustate cu sărutul amar al nostalgiei. Singur, 
cu săgeți topite-n inimă, îşi umple cupa nesperat, cu roua ochilor, cândva căutători 
de curcubeie căzute-n genunchi. Sfâşiat de focul gheții, plângând cu miresme de 
tei, un înger albastru rămas fără aripi, călătoreşte într-o nacelă de păpădie sub vraja 
de lună, purtând la subsioară o cunună de spini. 

Poemul care îl reprezintă, care ne reprezintă pe fiecare din noi luaţi separat 
şi împreună, este “Firule de iarbă...!”, o parabolă bobului care, numai murind, 
încolțeşte şi dă roadă bogată şi dulce, poem pe care ne îngăduim să-l redăm inte- 
gral: 


“Firule de iarbă ce-ai răsărit din soare/ Te rog să mă miroşi/ Să mă guşti!// 
Firule de iarbă n-ai înțeles oare/ Că ochii mei lăptoşi de după naştere, îţi aparțin?/ 
Ai răsărit din mine, nici n-ai crede/ Firav, de iarbă verde/ Suntem — puţin spus — ca 
doi frați/ Ba mai mult, precum soarele şi luna, cununaţi// De rouă, firule de iarbă/ Te 
rog să mă miroşi cu verde/ Şi să mă guşti de roşu/ Când sângele meu are culoarea ta/ 
Iar pielea miros de brad!// Te-ai înălțat deasupra mea/ Hrănindu-te din ochii mei/ Şi 
ţi-ai potolit setea cu sângele şi carnea mea.” 

Acolo unde lumina unei melancolii îşi strigă neputinţa, cel fără de vârstă, 
poetul, smuls din casa închipuirilor, cu genunchiul plecat cortegiului de cuvinte, 
întoarce filele infinitului înlănţuit, sugrumat, copleșit şi bolnav incurabil de strălucirea 
Acelui Luceafăr în raiul de poeme adăpându-se din izvorul său sacru. Icoana dorului 
târziu, când foşnetele au “înmuieri pitite”, mirosul de dragoste străbate încă prin 
geamul ud, precum cântecul de lebădă al copilăriei... 

Într-un sălaş liber de iluzii, unde pura cunoaştere devine eliberare, azurul 
fără hotar născut din singurătatea lumii, îl va purta neauzit, acolo unde toţi 
îndrăgostiţi suspină şi unde nectarul devine o mare lacrimă a iubirii. 

În poemele lui Alexandru Cvitenco, şoaptele sufletului lovesc cu fulgi de 
zăpadă mireasma copilăriei. În această cascadă de chemări neînţelese, aflabetul 
iubirii devine coloana unei speranțe spre lumină. 

Poetul şi-a creat propriul paradis terestru plin de fluide simfonice, unde 
adoraţia divinului se presimte în fiecare petală de trandafir. Deşi bătut cu pumnii 
cuvintelor, sufletul său respiră ca un soldat cu ţeava armei plină de flori, 
îndumnezeind până şi huma. Când în casă e frig şi afară plouă cu cercei poveştile au 
iz de calendar romantic, iar mirosul de dragoste deloc ruşinos, capătă aroma sărutului 
cast al copilăriei. În poezia sa, aerul albăstriu rostogolește acordurile nedecise ale 
unui pian cântate pe surdina clipelor revolute. În aerul dintre miresme, limbajul 
mâinilor e un rotund ce răstigneşte ispita. Luceferi enigmatici cad în abisul lăuntric 
ca nişte puncte pe inimă. Este ştiut, starea de graţie se dobândeşte prin “Arderea de 
tot”, şi poetul ştie aceasta, jumătăţile de măsură nu au loc. El jinduie doar o mână de 
cer şi sub “Poarta sărutului” să schimbe, cu femeia sortită, inele selenice. 

Cea de a doua parte a volumului cuprinde poezii de revoltă socială şi 
națională, multă dezamăgire şi un simţ civic, ale unui om care, încă mai jinduie, 
vibrând, la cuvântul sublim: libertate. Iar nevoia de adevăr şi de înaltă demnitate 
morală, fac din autor, ceea ce ar trebui să devină orice creştin stând drept şi conştient 
la picioarele crucii. Ca un cânt de fluier pe frunzele albastre ale eterului străluminat 
e poezia sa. El e cel care iubeşte oamenii gratis, cu mâna pe inima lor, o dragoste 
percepută ca o infirmitate, în pofida jocului serios numit muză, aruncându-se în apa 
Lunii şi învolburând lumina cu diademe de şerpi şi cu roua furată din plânsul 
îndrăgostiților. 

Să nu ne mirăm. Cândva, “un alt crin îşi va deschide aripile, iar vremea, cu 
alt preţ al nemuririi — nimb, va ninge cu neuitare către cel veşnic.” 

Vinovat şi neprihănit ca naşterea de cuvânt, timpul rostogoli-va erele, iar 
gutuile vor cădea parfumat, mereu de pe polita străveche şi sacră a bunicii. 

În cartea “Plânsule, şterge-ţi genele!” Alexandru Cvitenco are tragismul 
sincerităţii, el, un cristal artificial al nopţii care stă aplecat pe mucul lumânării şi-şi 
taie venele în numele descoperirii suferinţei, care acuză, strigă, alintă şi plânge, în 
limba poeziei sale, pe care ne-o dăruie... 

Ianuarie 2004 

LACRIMILE CRUCIFICATE ALE UNEI IUBIRI FĂRĂ 
VACANȚĂ sau Radiografia singurătăţii 
MARIANA VIKI VÂRTOSU, “Iubire fără vacanţă”, Editura 
Pax Aura Mundi, Galaţi, 1999 


Orice naştere este un prilej de neasemuită 
bucurie spirituală. Profit de această nouă naştere pentru 
a face o pledoarie pro domo asupra unei teme care 

mii dintotdeauna a suscitat interes : aceea a singurătăţii. 
IUBIRE FARA (MORNE | Numai o singurătate geamănă poate pleda despre o 
altă singurătate aidoma ei, în esenţă, dar aparent 
deosebită. O singurătate vorbind despre altă 
singurătate. O singurătate în interiorul căreia, altă 
singurătate, în interiorul căreia, altă singurătate — 
mezină - fiecare tinzând să-şi depăşească propriile 
limite. 

Dacă Augustin Buzura a scris “Feţele tăcerii”, 
Mariana Viki Vârtosu ar putea descifra feţele 
singurătăţii, văzută din orice unghi, din orice punct 
cardinal, de aproape şi de departe, văzută prin geam, prin oglinzi de toate mărimile, 
strecurată prin colul clepsidrei neiertătoare. Singurătăţi de o zi sau de o viaţă, 
singurătăți bântuite de himere, de temeri, de femei cu chip eteric trecând ca o muzică 
nefirească printre crengile brazilor, strecurându-se între bărbatul şi femeia muşcând 
din fructul interzis, dar atât de ispititor şi de dulce, fructul adulterului, singurătăţi de 
după dragoste, singurătatea amiezelor de sărbătoare când nu aştepţi pe nimeni şi 
zămisleşti caişi pentru livezi străine, singurătăți dintâi dar şi cele de pe urmă, 
persistente sau abia ghicindu-se, insidioase, apăsătoare, stranii, maladive, şi 
enumerarea ar putea continua la infinit, căci nuanțele singurătăţii sunt inepuizabile. 

De unde vin, din ce ţinuturi pline de mituri înzăpezite? Din ce abis al fiinţei 
răzbat la suprafaţă în toiul vieţii, în vârtejul, în tumultul trăirii, înconjurate de alai 
de nenumărate ființe? Poate că nici una nu se compară cu singurătăţile petrecute 
împreună, singurătăţile din mijlocul mulțimii din toiul sărbătorilor, singurătăți 
de carnaval, de isterie generală, de dans frenetic, singurătatea alergătorului de 
cursă lungă, singurătăţi domestice când nimeni nu vorbeşte cu nimeni, când nu 
mai ai ce să spui şi ce să-ţi spui... 

“Ştiu. Fiecare e singur în naştere, în iubire şi-n moarte. Ştiu. Am experimentat- 
o eu însămi. Zadarnic. Lasă-mă să vin cu dumneata” — spune cea pe care nu o mai 
rabdă casa, pereţii, aerul, pianul — în poemul “Sonata clarului de lună” a lui Iannis 
Ritsos. 

Şi ea, singurătatea — o amforă fără fund — care nu se umple cu nimic, oricât 
ai turna acolo fapte, întâmplări, amintiri, iubiri, prietenii, regrete, e mereu acolo, 
prezentă, ca să-ţi aducă aminte de faptul uitat, că nimic nu e de ajuns ca să scapi din 
mrejele ei, uneori ucigătoare. 

Ne aflăm într-un cerc magic în care fiinţa este azvârlită în dulcea rătăcire a 
unei clipe. Zăvorâtă în cerc, în “cercul de cretă caucazian”, atmosfera 
concentraționaristă a “camerei galbene”. Ce rămâne după — e doar cenuşa încă 
mocnind de albul păcatului — cenuşa trăirilor noastre diurne ori nocturne. 

Iată cum, pusă sub microscop, sub lupă, sub dioptriile foarte puternice ale 
inimii, singurătatea-şi relevă radiografia. Operând selecţii, secțiuni, felii, paliere, 
segmente din această singurătate impusă sau nu, vom şti sau, nu vom afla niciodată, 
de unde vine această senzaţie de “noland”, de ţară a nimănui, de ținut pustiit, care 
e sufletul omului, îndeobşte. 

Sâmburele de înţeles al prozelor de față rămâne căutarea unei iubiri perfecte, 
aşteptarea îndelungă şi solitară şi, în cele din urmă, părăsirea în fugă a acestui de- 
cor, cu dorurile în devălmăşie, anapoda, nepereche şi de prisos. Către ceva mai 
înalt, mai sublim aspiră gândul autoarei, ceva fără nume, fără chip, dar intens simţit. 
Scriitoarea sapă stăruitor şi adânc destupând cu febrilitate izvoarele tăinuite ale 
sinelui. 

O continuă bâjbâire, o căutare a drumului, a acelui “ceva” în care să creadă. 
Îndreptatea spre divinitate, cu spatele, deocamdată, aşa cum se întâmplă adeseori 
cu sufletele care tânjesc după Dumnezeu, îl caută cine ştie pe unde, dar nu observă 
că el se află deja, dintruînceput, înlăuntrul fiecăruia dintre noi, aşteptând supus, 
clipa când va ieşi la lumină. 

“Cu setea de mântuire a lutului viu” — autoarea devine purtătoare de cântec 
etern. Se înveşniceşte. 

Dincolo de aparentele arderi, consumate în mărunte sau mari iubiri efemere, 
dar care par — toate — în felul lor, unice, autoarea descoperă marea ardere, arderea 
supremă, care nu putea fi pentru fiinţe şi lucruri, ci pentru Divinitate, temeiul oricărei 
trăiri. Dincolo de timp şi de spaţiu, dincolo de moarte. 

Această carte este ca o simfonie pe o singură strună. Un menuet, un rigaudon, 
o sarsuelă, o ciconă de Bach, cu accente dramatice, patetice, cântată pe cea mai 
sensibilă coardă a omului, pe coarda inimii incendiată de doruri fără nume, de chemări 
continue. 

Într-o lume invadată de vulg, de prost gust până la lehamite, cartea e ca o 
gură de aer proaspăt izvodit din rărunchii unui suflet purtător de cântec prin fața 
unor porți închise. Această carte vine tocmai la timp, să ne vindece, să ne aline, să 
ne trezească surpriza, să ne facă să medităm, obligându-ne în conştiinţă să o luăm în 
seamă. În ea se întâmplă lucruri normale, pe care le ştim prea bine cu toţii, pe care 
le trăim în chip firesc, le simțim permanent, dar autoarea nu a avut gustul pervers al 

descrierilor vulgare şi licenţioase, al incitării şi surescitării fizice şi nervoase atât de 
gustate pe piaţă (citiţi: tarabă!), ci ne lasă să le întresimțim, să le ghicim, prin voaluri 
albe de inefabil, prin voalurile sfinte ale castității. Vorbele autoarei sunt ca nişte 
fulgi de nea prinşi în palma fierbinte. 

Nora Iuga, poetă la 76 de ani, cântă în poemele sale “sfânta spermă”, cu 
voluptate suspectă şi aproape hidoasă. Şi e chiar premiată pentru asta, se caută, se 
cere, se adulează acest gen de literatură. 

Nina Cassian, într-un poem absolut remarcabil, descrie actul intim cu mare 
fineţe şi delicateţe, vrednice de o poetă ilustră : “Ea se desfăcu de ea însăşi/ de 
câteva ori la rând/ pentru a-i ajuta lui/ să-şi facă loc prin mulţime/ până la ea./ El 
veni încet, melodios necunoscut/ veni mereu, mereu ajungând/ şi ei i se păru că 
dintotdeauna/ el făcuse acest drum către ea/ prin ea către ea./ Şi suind şi ea către el/ 
trecu prin el/ regăsindu-se undeva în afara lor/ dar întâlnindu-l şi acolo/ tot pe el 
venind spre ea/ venind mereu, mereu ajungând/ şi o mare continuitate! îi tinu împreună 
până la țipăt.” (“Prima şi ultima noapte de dragoste” — în volumul “Cronofagie”). 

Sintagme ca: “umbrele se aprind”; “lumina cântă îngânat, ca flacăra unui 
opaiţ cu toartă”; “viaţa avea pentru noi un miros de iarbă tăiată”, “visele au clipe de 
tămâie şi de in curat”; “păsări sfinte trec prin crengile brazilor, ca nişte suveici”; 
“întunericul începuse să aprindă lumina”; “să ne dăruim unul altuia precum cerul se 
dăruieşte apelor”; “Trăiam setea de mântuire a lutului viu” ; vifor nebun de lumi 
colorate”; “mirarea pe care o trăieşti când vezi cum sare curcubeul din rouă”; “voia 
să se scuture de ea însăşi, ca o lebădă, care a ieşit din apa unui râu blestemat”; 
„liniştea era ca o dreptate făcută pământului” şi alte multe asemenea imagini, de o 
prospețime aparte, care încântă şi surprind şi, în aceeaşi măsură, trădează poeta. 

Ele vin dintr-o meditaţie pe seama destinului de pelerini şi străini într-o vale 
de lacrimi, din care rămâne dreaptă ca o statuie a solitudinii, concluzia : “Să rămânem 
drepți în faţa sorții, ca nişte plopi, toamna când devin flăcări, în pâclele de sub cerul 
plin de nouri.” 

Admirabilă forța de sugestie cu care autoarea ne introduce în atmosfera unor 
ritualuri bizare săvârşite la flacăra iubirii încă vii pentru cel plecat pentru un timp, 
dar prezent clipă de clipă în gândurile făclii, lacome, crude, flămânde de aşteptarea 
solitară şi chinuitoare. 

Se ştie că iubirea e cea mai înaltă virtute creştinească. Dar se pune întrebarea 
dacă putem face totul în virtutea acestui sentiment, dacă ne este permis să încălcăm 
regulile bunei cuviinţe şi ale moralei, păcătuind grav şi având ca scuză acest senti- 
ment. Recent, la emisiunea “Din dragoste”, de pe Antena 1, avându-l ca moderator 
pe Mircea Radu, o tânără susținea sus şi tare că iubeşte un bărbat căsătorit, cu doi 
copii. N-o deranja câtuşi de puţin că-i lipseşte familia de prezenţa tatălui, că-l obligă 
să mintă sistematic când o vizitează, noaptea, că soţia acestui om ştie şi acceptă 

situaţia, ba s-au întâlnit şi au discutat. Tânăra a recunoscut că are o relaţie cu soțul 
acesteia şi aceasta a fost tot. În faţa acestui grav act de inconştiență şi de încălcare 
a normelor moralei şi a preceptelor Scripturii (Poruncile a VI-a şi a IX-a), singura 
scuză cu care venea tânăra, era iubirea. Iubirea permite totul? Se ştie, că totul ne 
este permis dar nu totul ne este spre edificare, spre mântuire. 

Din nefericire sunt milioane de astfel de cazuri, căci instituția căsătoriei este aproape 
pe cale de dispariţie şi s-a inventat o nouă formulă de escamotare a păcatului 
preacurviei şi adulterului care poartă numele de uniune consensuală, acceptată ca 
atare care, poate în curând va fi legiferată, cu drepturi depline, ca şi Sacramentul 
Căsătoriei. 

Citeşti cartea Marianei Viki Vârtosu cu sacră uimire şi auzi “cum razele 
lunii se izbesc de vitralii”. Te afli în sfântul lăcaş al Cuvântului veşnic. Gândurile 
autoarei sunt duhuri încete. 

Un duh de iubire străbate paginile, gradându-ne emoţiile, un duh tainic şi 
îngăduitor — pentru că iubirea este întotdeauna îngăduitoare şi îndelung răbdătoare, 
vine să ne amintească faptul că orice am face, orice ni s-ar întâmpla, suntem înfăşurați 
în mătasea acestei iubiri blânde şi milostivnice — în închisoarea de iubire a Inimii 
Divine — ca nişte coconi într-un stup de albine. 

Mărturie stau “pruncii nenăscuţi înveşmântaţi în hăinuţele pruncilor botezați”, 
aluzie la păcatul avortului ispăşit prin botezarea şi îmbrăcarea unor copii nou născuți, 
canon dat de preoţi pentru femeile care cad în această ispită a pruncuciderii. Dar 
martoră este raza de speranță, crâmpeiul de lumină de la capătul drumului — primăvara 
care vine chiar şi de n-o chemi, care vine, orice ar fi... în pofida tuturor stavilelor. 
Mărturie stă raiul luminat de flăcările iadului. 

O, dacă i-am putea naşte din nou pe aceeaşi prunci pe care i-am lepădat... 
Doar atunci cred, s-ar putea ispăşi acest păcat... 

Citind prozele Marianei Viki Vârtosu — vedem că însuşi cerul se dăruieşte 
apelor, dar numai în oglindă, numai în reflecţie, altminteri, distanţa dintre cer şi ape 
rămâne de nestrăbătut şi doar într-un punct ideal — la orizont — cerul se uneşte cu 
pământul şi aspele, acolo unde fiinţe senzuale, telurice, tandre, veşnic tânjind după 
un gest de iubire, acolo unde o stranie ființă eterică, inefabilă, se strecoară între 
cupluri printre brațele, piepturile, gurile celor înlănţuiţi într-o părelnică iubire — în 
toiul sărutului sau al patimii — este chiar Madona Soledad, Domnița Însingurare. 

Aceste proze sunt scrise pentru un timp etern pentru că şi valorile pe care le 
propagă sunt eterne: iubirea, dăruirea de sine, candoarea, curăţia, prietenia, 
încrederea, sinceritatea. 

Cu migala orfevrierului, autoarea alcătuieşte aceste stampe nipone urmând 
ritmările capricioase ale gândului, când senin ca un cer azuriu, când tulbure şi 
seducător ca un miez de echinocțiu, în care smaraldul şi topazul se întrepătrund, 
amenințător şi surdinizant ca o descărcare de nori dinaintea furtunii de iulie. 

Cât priveşte maniera de organizare a discursului epic, se pot spune multe. 
Autoarea trădează o fire sensibilă, lirică, profund lirică, având determinări sufleteşti 
pronunţate spre reverie, evaziune în imaginar, spre pudoare şi teama de desfrâu 
verbal. Ea suferă de prea mult suflet. Indiferent de adevărata vârstă biologică, ea 
scrie pur şi adevărat. Proza domniei sale se înscrie între linişte şi nelinişte. Suntem 
confruntaţi cu o proză a senzualităţii care nu devine vulg, nu se tranformă în patimă 
oarbă, în viciu, care nu se perverteşte şi nici nu perverteşte. Cartea este un adevărat 
jurnal liric interior. Citind, ai sentimentul tulburător al miracolului propriei existențe 
reflectat într-o oglindă pură — în oglinda cuvântului magic, zămislitor de comori 
neprețuite. 

Această carte reprezintă pentru mine o reconfortantă surpriză : nu atât prin 
originalitatea temei, căci despre singurătate au scris varii autori de prestigiu, dar 
prin originalitatea stilului, caracterul frust al confesiei, modul de abordare inserțional, 
cu planuri paralele şi suprapuse: imaginar-real, o stare de oniro-luciditate. 

Structural senzitivă — autoarea este îngrozită de ideea de dezvăluire. Starea 
de graţie cu care Mariana Viki Vârtosu a scris căci, fără îndoială, este vorba de o 
stare de graţie, o stare de har, o stare de înger, dar şi una de asuprire, de exasperare 
existenţială, de mal-de-vivre,ceva de care nu te poţi elibera decât printr-un singur 
mod : scriind, devine starea predominantă a cărții. Un cerc aproape vicios, în care 
personajul tinde să-şi anihileze autorul. Personajul devine mai putenic, îl 
manipulează. Scriitorul se află deja la dispoziţia, la bunul plac, la cheremul 
personajului său, care-l mână încotro vrea, tinde să-l domine, să-l sugrume, să-i ia 
locul. 

El exercită presiuni psihice aupra autorului. Numai în cărțile lui Julien Green 
este foarte pregnant acest lucru, eroul îşi devoră personajul şi rareori se ajunge la o 
empatie. 

Iubirile fără vacanţă ale Marianei Viki Vârtosu devin însă adevărate ceremonii 
incantatorii, proprii ritualurilor păgâne la care participă iele şi parce, ondine şi ştime 
ale apelor, iubiri ce trec dincolo de conveniente, dincolo de real, în pofida zidurilor 
dintre tărâmuri, devenind eterne. Transced spaţiul şi timpul şi rămân ca nişte piroane 
înfipte pe o cruce care sălăşluieşte în inimă. După ele se cască un gol pe care numai 
divinitatea îl mai poate umple ca pe o amforă de lut fără fund, aşa cum a intuit 
Sfântul Augustin când a scris: “Ne-ai creat pentru Tine, Doamne, şi neliniştită este 
inima noastră până când nu se va odihni în Tine!” Consider această lucrare o izbândă 
a maturității expresive a autoarei. 

SUFLETUL LOCULUI ȘI SUFLETUL OAMENILOR 
sau popas la casa dintre ape 
ANA CĂLIN „Pensiunea Doamnei Varvara”, 
Editura Pax Aura Mundi, Galaţi, 2002 


Lumea fantastică a Deltei cu frumuseţile şi farmecul 
ei, cu locuitorii ei de un pitoresc insolit, provocator, 
punându-ţi întrebări descumpănitoare cu acel firesc propriu 
oamenilor apei, aproape şocant, aproape brutal, riscant de 
sincer, dar tot atât de esenţial ca însuşi înțelesul de a fi, ți 
se perindă-n aproapele ochiului şi al gândurilor, în pagini 
| de o senzuală prospeţime, în cartea de faţă. 

Cu înţelepciunea vorbelor deosebit de simple, dar 
potrivite cu meleagul în care s-au statornicit, eroii acestor 
povestiri fruste, te cuceresc de-a binelea. Ai vrea să le dai 
ghes să-ţi depene poveşti la gura vetrei îndopate cu stuf şi 
coceni galbeni, în mirosul de saramură şi fum, de mujdei 

şi de borş picant, dat în clocot. 

Ademenitoare privelişti, ademenitoare miresme de viaţă! 

Provocatoare apă care de-abia aşteaptă să fie provocată! 

Înveşnicitele unde, calme şi supărate, neliniştite şi agresive, lacome şi 
nesăţioase, uneori de-a dreptul neiertătoare, poartă cu ele istorii vechi, parcă 
antediluviene. Viaţa e la fel de simplă şi rostuită după nebănuite înţelesuri ca la 
începutu-nceputului. Nimic nu te face să-ţi închipui că s-au revărsat spre mare, 
milenii, o dată cu tonele de nisip adus de aluviunile timpului. Fiecare fir de nisip 
prelins prin gâtul, ca un lujer subțire, al clepsidrei, poartă în sine, pudra de aur a 
legendei vii, transmisă de pe buzele sfârtecate de sare şi tăbăcite de vânturi potrivnice 
şi arşiţe nemiloase, ale urmaşilor. 

Nimeni nu are dreptul să le adăpostească definitiv în tainiţa inimii, numai 
pentru sine. 

S-ar zice că, adevărata obligaţie de conştiinţă a oamenilor care s-au statornicit 
aici, este cea de a duce mai departe povestea, aşa cum fluviul duce cu el, întregi, 
amintirile, spălându-le mai întâi de mâzga memoriei învârtoşate, dar păstrându-le 
izul de algă putrezită, de carne zdrobită de stridie în care s-a zămislit mărgăritarul 
promis, perla râvnită, pentru care s-a vânturat cu un ciur fermecat, noianul de nisip 
de la gleznele mării. 

Şi cum nimeni nu e scutit de poverile uitării, trebuiau consemnate cu fidelitate 
şi minuţie, întâmplări despre “bravii fii ai deltei”, acei ucrainieni aşezaţi aici cu 


ANA CĂLIN ALMĂSANI 


190 


secole-n urmă, adaptaţi şi statorniciți, reîntorcându-se pe acest meleag, “ca la prima 
dragoste”, în ciuda peregrinărilor prin lume, căci, “dorul de apele dulci-sărate” le 
încinge inimile, aşa cum nisipul verii le încingea tălpile bătătorite. 

“Marea vindecă totul” — spune autoarea. Aici natura cea mai aridă păstrează 
în depozitele sale comori nebănuite. Îţi trebuie doar o clipă de atenţie.” 

Prin sufletul oamenilor se întrezăreşte sufletul locului, pe care autoarea îl 
cercetează minuţios, cu acele antene specifice însetatului de adevăr şi flămândului 
de cunoaştere. Ea adulmecă realul cu toate simţurile în alertă şi fapta banală, 
domestică, o înnobilează, conferindu-i o aură sacră. 

Amintirile însă, iscă amintiri ca-ntr-o fidelă oglindă. Imagini înceţoşate din 
copilărie îşi cer dreptul şi, cu grație, invadează retina şi gândurile devenind mai 
clare decât clipa prezentă. 

Undeva, pe grindul dintre Dunăre şi mare, în casa dintre ape, legendele se 
ivesc din negurile timpului, în aura de lumină a lunii sau alunecând pe razele de la 
far care se succed după un program prestabilit. 

Vuietul mării pătrunde în unda de vis, cuibărindu-se în adânc de ființă. 

Nopti miraculoase învăluite în miresme de petunii, în spaţiul feeric unde 
fluviul se îmbrăţişează cu marea. 

Varvara, Senca barcagiul, Ştefanov Ermogher, martori discreţi ai farului din 
împărăţia apelor, trăind simplu, decent, “într-o lume în care ştiinţa supravieţuirii se 
poate constitui într-o Academie”, desluşind rosturile naturii în chipul cel mai firesc 
şi mai benefic; pentru că aici, în acest spaţiu unde se îngemănează briza marină cu 
cea fluvială, credinţa şi iubirea de oameni sunt ridicate la rang de virtute şi unde 
“reazemul cel mai solid este credinţa în bunul Dumnezeu”. 

“Micul paradis poate fi oriunde acolo unde omul sfințește locul” —, spune 
autoarea, după timpul petrecut aici şi conclude : 

“Pasageri pe aici, rămânem cu icoanele oamenilor şi locurilor a căror puritate 
nu se lasă întinată.” 


10 noiembrie 2002 


“UN LOC PENTRU FIECARE” 
sau 


w o oee 


virtutea iertării aproapelui. 


ANA CĂLIN — “Un loc pentru fiecare”, - teatru, Editura Pax 
Aura Mundi, Galaţi, 2002 


ANA CĂLIN ALMĂȘANU l Piesa “Un loc pentru fiecare” face parte 

din genul de Teatru-dezbatere, teatru-document, 

A angajând conştiinţa spectatorului sau a cititorului 

En loc pen tpu ( şi obligându-l să se implice în desfăşurarea 

~, l acțiunii, să ia act de greşelile istoriei dar şi de 

100 are ticăloşia celor care au provocat daune fizice şi 

[R morale de nereparat, semenilor lor. 

) Şi pentru că justiția civilă, pângărită de 

jocul perfid al istoriei şi constrânsă de un regim 

totalitar nu şi-a mai îndeplinit menirea sacră de a 

împărți dreptatea imparţial, săvârşind erori şi 

trimițând la ocnă suflete nevinovate, omului nu i- 

a mai rămas decât să se încredinţeze Justiţiei 

divine, Tribunalului Suprem, din fața căruia 
| nimeni nu se poate sustrage. 

Astfel, călăii ajung să-şi ceară iertare şi să 
implore îndurarea propriilor victime, căci mustrările de conştiinţă şi regretele tulbură 
şi pot duce pe vinovat în pragul nebuniei. 

Este vorba de un război mai aprig şi mai perfid decât cel abia încheiat, atât 
de subtil încât omul nu mai ştie la ce să se aştepte nici chiar din partea casnicilor săi, 
când cel de aproape devine duşman, în stare să te vândă. 

Acţiunea se petrece aşadar, la marginea pădurii Drăguşanilor, la câţiva ani 
de la instaurarea regimului comunist, perioadă dificilă şi tulbure din punct de vedere 
politic, când drepturile omului au ajuns o adevărată batjocură, balanţa dreptății 
înclină după cum ajunge unul sau altul la putere. 

Trei destine sunt frânte în chip nedrept de justiţia vremii. 

Dicu Polizu, floarea satului, fiul Marandei, cade victimă autorităților în urma 
denunţului propriei sale soţii. A greşi e omeneşte, dar, a stărui în greşeală, e cu 
adevărat diabolic. 

Dicu este singurul vlăstar al unui neam de răzeşi trăind din truda pământului, 
pe vatra “dintotdeauna”. Neamul răzeşilor a stat de strajă la pădurile acestea încă 
de pe timpul Domnului Ştefan cel Mare şi Sfânt. Datoria lor sacră este să îngrijească 
de mormintele strămoşilor şi să ducă mai departe tradiția. 

Maranda Polizu, mama lui Dicu, o femeie în care nu există “vicleşug”, nu 
concepe trădarea, şi pentru ea, “munca era aprigă, dar sfântă, curată.” 

Înţelepciunea iscată din simplitate, îi dictează Marandei să-şi pună băiatul la 
adăpost, în acele vremuri aprige. Insă Dicu, harnic şi priceput, dârz şi drept ca şi 
tatăl său, nu concepe să ajungă fugar din vatra unde a văzut lumina zilei. El nu crede 
în ticăloşia oamenilor şi neştiindu-se vinovat, nu-l lasă inima să-şi părăsească vitele, 
“care-l recunosc după cum le cântă şi fluieră” şi nici pământul, căci “ţăranul fără 
pământ este ca ostaşul în faţa inamicului dezarmat.” 

Faptele se consumă “ca după o perdea în spatele căreia, adevărul se risipește”. 
Dicu e prins şi condamnat pe viaţă pentru fapte nesăvârşite de dânsul, după un 
simulacru de proces. “Ruşine a fost pentru justiţie, nu proces” — va spune Claudiu 
Vatran, avocatul. 

În actul II, la o cârciumă din cartier se conturează caracterele. 

Parvenitul, omul fără scrupule, Drângoi Onofrei, şeful postului de jandarmi, 
cel care calcă peste cadavre ca să-şi ajungă scopul — pe de o parte şi Claudiu Vatran, 
avocat, ajuns în pragul vârstei a treia, pentru care şcoala e un lucru sfânt şi împreună 
cu biserica, alcătuie “stâlpii sufletului” — pe de altă parte. Două tipologii de personaje 
antitetice, care-şi relevă principiile în discuţii. 

“Să nu laşi să treacă momentul. Ai prins unul gras la ananghie, jupeşte-l 
bine” (Drângoi) 

“Să înşel oamenii? Să fac falsuri? Am depus jurământul pe Sfânta Cruce să 
lupt pentru adevăr. Sunt om cu frica lui Dumnezeu.” (Vatran). 

Drângoi : “-Ce-mi pasă mie de principii? De libertate? Io execut”. 

Vatran : “Oricum nu cred că avem noi dreptul să călcăm peste sufletele 
oamenilor”. 

Drângoi recunoaşte că are sufletul pângărit. Vatran este chinuit de conştiinţă 
că nu-i poate ajuta pe cei nevinovaţi, condamnaţi chiar înainte de proces. Neliniştea- 
] macină pentru că ştie că luptă cu stafia nevăzută a justiţiei nedrepte. 

Alte arhetipuri antitetice : Lizica, vârstă nedefinită, machiată strident, vopsită 
şi împopoţonată, bând rachiu şi fumând, o clientă fidelă a cârciumi, îi dă o usturătoare 
lecţie de morală Tincuţei, soţia lui Dicu, care acum trăia cu şeful postului de jandarmi, 
Drângoi. 

Tinca Polizu — Dacă la începutul acțiunii îţi crează impresia de nevastă bravă, 
apărându-şi bărbatul, pe parcurs, sufletul i se perverteşte, devine alunecoasă, labilă. 
Cum de ajunge să-şi denunțe bărbatul, căruia îi este datoare, după propria mărturisire 
: “Omului ăstuia ce mi l-a dat Dumnezeu îi sunt tot eu vândută şi tot pentru păcatele 
mele muiereşti. Că şi copilul ăsta, i l-am adus ca zestre când a fost de m-a luat cu 
cununie.” 

Ea se roagă în fața icoanei Sfintei Fecioare să n-o lase să săvârşească o 
nelegiuire : “Nu mă lăsa să ajung la pierzanie. Rupe-mi gleznele să nu pot pleca în 
pădure. Umple-mi limba cu bube să nu pot scoate o vorbă. Azvârle-mă în apa de 
gheaţă a fântânii. Fă să piară lumina ochilor mei. Să nu mă pot mişca din bătătura 
sfântă a casei ce mă adăposteşte.” 

Cum ajunge, deci, să-şi ruineze puţinul de suflet, căci fapta sa nu e motivată 
nici de sărăcie, nici de iubirea pentru altul. Este un posibil motiv de reflecţie. 

Stamate Nae — este tipul creştinului, care se implică. Meseria pe care o practică 
— e felcer -, îi dă prilejul să ajute oamenii, să aline suferinţe. Dar peste toate acestea, 
caritatea este trăsătura sa principală de caracter, el sare în ajutor, este un om cu 
suflet, se oferă să o ducă pe Maranda la spital, să aibă grijă de nepoată. 

Dintre personaje se evidențiază Maranda, femeie-martir care a îndurat 
“sacrilegiile înscrise pe crucea destinului său” — spune autoarea. Ea e încredințată 
că, orice s-ar întâmpla, “Dumnezeu e acolo sus, de veghe”. Gândul acesta o face să 
străbată noianul celor 20 de ani, cu făclia candelei mereu aprinsă, în aşteptarea 
fiului. Maranda a tânguit mii de rugăciuni, a ars faguri de ceară aleasă şi a păstrat 
făcliile aprinse zi şi noapte. A îngrijit troita din crucea drumurilor şi icoanele 
batjocorâte, ca să ceară îndurare. În cele din urmă, Dumnezeu o ascultă. 

Mesajul piesei este rostit de Dicu, reîntors în urma unei amnistieri : “În 
lumea asta se va găsi un loc pentru fiecare. Dumnezeu îl va aşeza pe fiecare la 
obârşia lui. După fapte şi potriveală. Vremea este aceea care-şi cerne şi alege neghina 
de sămânţa cea curată.” 

Maranda este pentru Dicu, “legătura lui cu pământul”. Ei au rămas săraci, 
dar demni. Regăsesc durerea de a învinge firea umană, de a se depăşi pe ei înşişi, de 
a se ridica din nou din cenuşă şi, mai mult, după preceptele cristice, de a se ruga 
pentru duşmanii lor care le-au cauzat cea mai mare suferință. 

Este greu a ierta pe cel ce ţi-a greşit, dar, şi mai greu este să te rogi pentru 
dânsul. Este o adevărată piatră de încercare pentru creştinul adevărat, o probă de 
foc pe care puţini o trec, îndeobşte. Căci, natura umană are limitele ei. Cele trei 
victime, Maranda, Dicu, Ştefania, în douăzeci de ani cât a durat supliciul comun, 
detenţia fiului, ruinarea mamei, nimicirea speranţelor fiicei, deşi au strâns multă 
obidă gândindu-se la duşmanii lor, Drângă, Tincuţa, noul regim care i-a nedreptăţit 
şi marginalizat, au învăţat să ierte din toată inima. Şi poate în asta constă adevărata 
libertate, descătuşarea spiritului, față de eliberarea propriu-zisă a lui Dicu. Chiar în 
cea mai crâncenă clauzură te poţi simți, totuşi, liber. Liber de simțăminte ostile, de 
ura care-ţi îneacă gâtlejul, de dorinţa aprigă de răzbunare. Liber de toate slăbiciunile 
şi limitele condiţiei umane. 

Înălţat la o nouă demnitate, aceea de creştin care, aidoma modelului suprem, 
Isus Cristos, îşi iartă duşmanii pe cruce, întorcând şi celălalt obraz şi implorând 
îndurare pentru ei. 

Iată adevărata victorie a omului asupra lui însuşi mai întâi, şi apoi asupra 
celorlalți! 

12 noiembrie 2002 

ADEVĂRUL DESPRE LINIŞTE 
VASILE SEVASTRE GHICAN, “Cratere şi lacrimi”, Editura 
Pax Aura Mundi, Galaţi, 2002 
Coperta şi grafica: George Iacob 


În toracele veacului, printre cratere, se întrevede 
o adevărată oază de linişte aparentă, izvoditoare de 
lacrimi fecunde şi de clipe de spaimă, de cuvinte carni- 
vore agăţându-se precum lianele, de templele soarelui. 
Liniştea scânteiază ca un rug însângerat, prin viscerele 
căreia încă se mai văd urmele unei raze de speranţă, 
lângă inima unui muribund. 

Şi-i atâta lumină pe străzile cutreierate de poeți, 
încât pe cei cu suflete de rouă Dumnezeu i-a îmbolnăvit 
de fericire. 

În taverna mohorâtă a unui crin, stau îngemănate 
ca-ntr-un univers paralel: liniştea, moartea, speranța, 
păcatul, durerea, aşteptarea, sufletul, lacrima, singurătatea, rana, copiii eternității. 

Bărbaţii — doar ei mai duc din când în când la spălat, cearşaful pătat de 
cuvinte color, bântuind precum pricolicii-n pădure, noaptea pe lună. 

Când peste lucruri se aştern muzici eterne, poetul Vasile Sevastre Ghican — 
forează după azimile curăţiei în zona diamantiferă a sufletului omenesc. 

Faceţi linişte să auziți inima lui cum vă iubeşte! 

Peregrinând prin patrii de somn, ucis de propria-i umbră, s-a prins de pieptul 
unui vultur să caute zborul. 

Poezia, fiică a infinitului dintre cuvinte, reverberează silențios în aerul văduvit 
de sacralitate, descoperă aura fiecărui obiect şi a fiecărei fiinţe şi le învăluie tandru. 

Cu o mireasmă de cuvioşenie, poetul luptă cu lumina şi cu pulberea razelor 
de stele, între clipă şi clipă, aşa cum luptă Iacob cu Îngerul, rămânând însemnat. 

Acest poet care aude luna urlând ca un lup ştie : ca să te pui bine cu tăcerea, 
trebuie să înveți să urli! 

Când se sparge un clopot moare un poet iar în acel loc se ivește un schit. Din 
el mai rămân întregi pe frontispiciul luminii, aceste cuvinte bătute cu nestematele 
aducerii aminte. 

Aceste versuri care miros a veşnicie ca strugurele a tămâie. 

Şi totuşi, el va rămâne visând pe aceste fierbinți trotuare, sub care vă îngropaţi 
gândurile până la următoarea zăpadă! 


5 noiembrie 2001 

AMINTIREA PARADISULUI ÎNTR-UN MĂNUNCHI DE 
“CUVINTE RĂSFIRATE” 
Mihai Zaharia, “Cuvinte răsfirate”, Editura Pax Aura Mundi, 
Galaţi, 2003 


Ne-am întâmplat cândva, la ceas de vecernie, 
pentru a celebra “Cuvintele răsfirate” ale poetului 
Mihai Zaharia, un tânăr înzestrat cu un har deosebit 
care, cu zâmbetul aleşilor pe chip ne propune frânturi 


- 
cuvinte 
a . din Lumina de sine, ce se lasă adulmecată şi în cele 
AN AA f | N Q din urmă, cuminecată pios. Caii albi ai acestei Lumini 
pătrund nărăvaş în sufletele noastre, răscolindu-le. 

Este un volum de debut în care descoperim, 
dintr-o ochire, cu uimire şi încântare interesul 
autorului pentru “ acel ceva plăpând, înaripat şi 
sacru” — aşa cum defineşte Platon poezia. Dovada 

patul 100 certă a interesului predilect pentru poezie, este 
Pan AMAR masii bibliografia consistentă şi diversificată din care 
poetul s-a înfruptat cu voluptate, gustând din poeții 
clasici şi contemporani, români dar şi universali, cei care i-au marcat zborul spre 
înălțimile ameţitoare şi frumos mirositoare ale Olimpului, acolo unde doar zeii se 
pot bucura cu esenţele de mirt şi cu ambrozie dătătoare de fiori lirici. 

Aşa cum mărturiseşte în postfaţa proprie, după rătăciri prin câmpiile vaste şi 
iluminate de culorile sacrului, poetul a încercat să-şi afle “o manieră proprie”, 
cultivând diverse tipuri de forme, de la cele fixe : distih, terțină, catren, sextină, la 
versul liber, în cele din urmă, mărturisindu-şi predilecția pentru poezia scrisă în stil 
clasic. 

Melancoliile şi tulburările sufleteşti specifice vârstei şi primilor fiori de emoție 
în faţa persoanei iubite şi-au găsit expresia în tonul elegiac al poemelor de față pe 
care aş îndrăzni să le numesc : "Dureri iluminate de sublimul din Lacrimă”. 

În realitate ele sunt exerciţii de stil în care poetul îşi încearcă neobosit, 
condeiul. 

El ne propune o coborâre în sine într-un univers populat de vise (prezentat 
în fiecare poem), fantasme, himere, năluci, umbre ruginii, stele întristate, lacrimi, 
iluzii deşarte, speranţe zadarnice, lumini reci, gânduri rătăcitoare şi triste, renunțare, 
neputinţă. Un univers straniu în care singura realitate palpabilă e proiecția unei 
dorințe, a unui vis neîmplinit. Şi totuşi, de ce poetul ne lasă să pătrundem indiscreti, 
în acest univers intim, în care orice prezenţă străină este inoportună? El ne invită, 


TE mai zahama 

ne roagă să îi împărtăşim neliniştile creatoare, să luăm parte ca la o masă euharistică 
din propria substanță care nu e altceva decât fărâma de suflet care se dăruie, care nu 
concepe să plângă sau să se bucure singur, ci, într-o fericită comuniune cu noi, 
prietenii săi cunoscuţi şi necunoscuţi. Prin aceasta, el nu-şi mai aparține, durereile 
şi neliniştile sale nu mai sunt doar ale lui, ci ne face părtaşi la ele. 

Ca un nou Icar, îndemnat de avânturile juventuţii, îşi defineşte speranţele, 
dorinţele : “Către o altă stea ce se naşte în albastrul senin/ Speram a mă-ndrepta pe- 
aripa zborului divin./ Asemeni unui vultur pe-o cale fără sori,/ Nimic nu m-ar putea 
opri, nici vânt, nici nori.// Şi tot mai sus înspre abisul cerului întins/ Zburam pe 
neştiute raze de ideal cuprins/ Ca şi stăpân al universului, al soarelui nestins/ De-a 
mele aripi tot mai sus învins”. (Observaţi licenţa poetică). Dar cutezanţa zborului 
trebuie plătită uneori cu jertfe de nedescris : “Focul dorinţei aripile mi-a topit,/ Şi a 
cădea încep din zborul mult dorit,/ Precum o stea ce moare arzând chinuitor/ De ce? 
Căci doar un lucru îmi doream: / Să zbor...” (“Icar”). 

Visul e o temă obsedantă care revine în aproape toate poemele, dar, în de- 
finitiv, nu spunea Calderon de la Barca : “La vita e un sogno”? visul, atât i-a rămas, 
şi acela este efemer şi uneori se dovedeşte ucis şi atunci, zilele sunt triste, cerul 
lacrimile îşi toarnă, “Oraşul e învăluit într-o ceaţă de argint şi, mai tăcut ca niciodată 
— un mormânt”, vântul şuieră sinistru, crengile-s pustii, stelele sunt solitare, lumina 
— rece, orizontul negru sângeriu, în schimb, umbrele, deşi întunecoase şi pline de 
mister, sunt “calde în simţiri”. 

În acest peisaj, poetul nu e decât “o inimă dulce, dar pustie, ce-aprinde în jur 
negre lumini” şi presară “flori înlăcrimate”. Se observă aici jocul alternanţelor : 
lumini şi umbre care adeseori se unesc, se contopesc, se nasc una din alta. 

Dar iată o imagine surprinzătoare : “tremură liniştea”. Nu lipseşte din peisaj 
nici “singuraticul călător” ce se pierde în “magicul decor”. “Şi-n a nopţii scurtă 
feerie” (imagine autentic eminesciană) — are loc un spectacol magic: apariţia reginei 
nopţii, luna, cu a sa lumină pură. 

Stelele sunt singurele puncte de sprijin real de care te mai poți agăța. Dar şi 
ele cad, arzând în vânt. Uneori, stelele-n ploaie se prăbuşesc şi se aprind. 

Poetul apare în acest univers insolit, ca un destin singular şi nefericit, 
îngândurat şi tăcut. Iubirea pierdută îl face să spună : “Iar eu lipsit de tine sunt ca o 
floare pală”. 

Şi totuşi — stelele se mai şi înalţă în crug, îşi proiectează zborul spre înalt, pe 
razele lor te poţi ridica şi tu, ori măcar te poţi agăța de pletele lor, de coamele 
fluturânde. Steaua nu este doar un vehicul al prăbuşirii, al căderii-n abis, ci şi al 
înălțării în tării şi omul tinde îndeobşte să se ridice, atunci când pe pământ nu se 
simte în siguranță. Când vezi o stea, privirea şi inima ţi se înalță, steaua te obligă să- 
ți ridici capul, nu-ţi poţi coborî fruntea. Iar cu strălucirea lor pală şi tremurătoare, 
stelele îți pot ține statura în echilibru, te călăuzesc, îţi arată drumul, te scot din 
rătăcirea şi bezna în care te cufunzi câteodată. Adâncit în contemplarea lor, poți 

visa nestingherit, te îmbie la contemplaţie şi la dulce reverie. Nichita Stănescu 
spunea: “Nasc stelele copii”. 

Insă mai lesne e să vezi o stea murind în cădere, stingându-se, lăsând în 
urmă o şuviţă albă pe boltă, care se pierde şi ea treptat, decât să vezi născându-se o 
stea şi ridicându-se pe boltă. 

Uneori transpare o rază -, “o clipă de credinţă — eterna ta speranță”, când, 
ridicat pe un piedestal, poetul doreşte să se scuture din visul neputinței, s-atingă 
chiar — ideal înfiripat în inimă -, libertatea absolută, care-l face să exclame : “Eşti ca 
un vultur dominând seninul de cristal”, teama se risipeşte şi, în aerul pur al Înaltului, 
apusu-nflăcărat îl poartă “spre alte zări”, spre alte speranţe. 

Se pare că gustul cel mai pregnant al poetului este cel amar. 

Tributar lui Eminescu — şi nici nu se putea altfel — pentru că nu s-a desprins 
încă de marsupiu — încă mai foloseşte expresii ca : “în a nopţii reverie” , “lacul fără 
nuferi”; “şi-n a nopţii scurtă feerie”; “şi-ngână tremurânde şoapte” ; “ca umbra pe 
recile morminte” ş.a. De asemenea, se observă un retorism pregnant în poemele: 
“Delir”; “Poezia”, “Cine sunt eu?” 

Versificaţiile mai suferă de locuri comune şi de stângăcii în ceea ce priveşte 
rima şi metrica. 

Dar uneori apare câte o metaforă de o prospeţime neaşteptată cum ar fi: 
“privire azură” şi multe licenţe poetice: “doar a mele visuri” ş.a. 

Câteva versuri remarcabile se disting: “Triumful aşteptării e Pierdut pe 
Drumuri./ Şi parcă Viu mă simt în Arca Morţii.” (“Spre amintire”) iar “Catren” 
este o mică bijuterie de gen: “Cum răul poate fi un bine,/ Aşa şi adevărul — o 
minciună./ Frumosul este-adeseori urât/ Iar ura, uneori e dragoste ascunsă”. 

De remarcat că fiecare poezie poartă un moto din marile spirite ale lumii, de 
la Victor Hugo la Ion Minulescu, la Alfred de Musset, Nicolas Guillen, G.G. Byron, 
Percy Bysshe Sheelly, Michelangelo, dar şi poeţi mai puţin cunoscuţi precum : 
Saadi, Catull, Louise Labe, Edwin Muir, Anatol Donea, Adam Mickiewicz, Iannis 
Ritsos, Paul Eluard, Rafael Alberti, Omar Khayyam, Ady Endre, şi în mod repetat 
Victor Eftimiu. Aceştia, prin “motto”-urile scurte, semnificative, esenţializează 
conţinutul poeziei, fiind de cele mai multe ori, punctul pe litera “i”. Sigur că şi fără 
aceste nestemate universale, poezia lui Mihai Zaharia s-ar salva prin intensitatea şi 
acurateţea sentimentelor, prin dorința acută de comunicare, prin frumuseţea 
imaginilor, chiar dacă uneori sumbre, bacoviene. 

Apăsarea timpului vremelnic este resimțită de tânărul autor, în mod paradoxal, 
cu acuitate vrednică de un artist ajuns în plină maturitate, dacă nu la senectute. El se 
simte prizonier al timpului, în capcana clipelor, orelor, zilelor şi anilor, cum de 
altfel suntem cu toții, dar unii dintre noi nu conştientizăm acest lucru decât atunci 
când se produce ireparabilul. Singura şansă de evadare, de a sparge coaja tare şi 
dură a clepsidrei sunt aceste “Cuvinte răsfirate”, prefirate şi sădite direct în inima 
noastră, ca nişte seminţe de aur, ca nişte mărgele de chihlimbar, ca nişte bobiţe de 
rouă înflorind în căuşul amintirilor şi înmuiate în mirul abinemirositor al harului. 


9 mai 2003 

LACRIMILE UNUI TÂNÂR POET CONDAMNAT LA 
REALITATE 


Liviu Perjeru “Lacrimi”, Editura Pax Aura Mundi, 
Galaţi, 2001 


Deschid cartea şi pătrund fără veste într-un univers 
romantic, fantast, din care nu lipsesc naiadele pădurii, 
faunii şi nimfele închipuirii, în rugul de linişte care-şi 
întinde flăcările lungi către stele, un poet abia mijit dintre 
lacrimi, încearcă să ne fascineze cu frumuseţea de 
netăgăduit a iubirii. 

Alergând mai repede decât propriile idei prin 
hățişurile umbrei, el ne conduce într-un luminiş în care 
doar pasărea măiastră a iubirii se ridică deasupra grijilor, 
coşmarurilor lumii, aşa-zis civilizate. 

Deşi e un poet condamnat la realitate, Liviu Perjeru 
“arde ca o torţă, ale cărei flăcări sunt sânge”. El se simte 
exilat pe tărâmul tristeţii fără frontiere unde locuiesc doar muzele, şi ca orişice 
poet, râvneşte să atingă cu mâna infinitul. El ştie intuitiv că unicul sprijin e “credința 
în iubire” (alăturarea celor două virtuţi teologale nu este întâmplătoare), şi această 
iubire nu este altceva decât “adevăratul Suflet al lui Dumnezeu”. 

Şi pentru că nimeni până acum nu şi-a pus întrebarea cum e “adevăratul 
Suflet al lui Dumnezeu”, nu-i rămâne decât poetului, care are un ochi special, o 
ureche specială, un simţ special, haruri speciale, să descopere, să afle în propriul 
său suflet, “adevăratul Suflet al lui Dumnezeu”. 

Această empatie, acest schimb mirabil între sufletul omului şi Sufletul 
divinității, prin firele nevăzute ale imaginaţiei, străbate întraga carte a acestui tânăr 
poet, purtător de făclie nestinsă care ne poate duce mesajul mai departe... Un Departe 
care poate deveni tot mai Aproape, pentru că inima poeţilor bate un ritm divin şi 
într-o infuzie de speranţe, doar ei, salvaţi de muze pot oferi “iubirea ideală spre 
păstrare”. 

Pocţii, aceşti frumoşi nebuni ai oraşelor riverane montane ori campeste, 
aceşti mucenici ai Cuvântului, care devin din ce în ce mai frumoşi, din ce în ce mai 
nebuni, din ce în ce mai singuri în acest Paradis iluzoriu în care dau buzna îngeri de 
tinichea şi de staniol, cu nemiluita. 

Singurul comandament care ne poate salva este IUBIREA ca “zestre de 
nemurire a speciei umane” Iubirea care, dacă nu e, nimic nu e” — parafrazând pericopa 
Sfântului Apostol Pavel din Scrisoarea a I-a către Corinteni, aşa cum frumos a 

parafrazat Marin Preda, în romanul său magistral “Cel mai iubit dintre pământeni”. 

Iubirea, această melodie suavă pe care poetul, încercând să o definească, 
sfârşeşte prin a se prăbuşi în ea ca într-un adânc de fântână. 

În fața marii eternităţi, ne vom prezenta, fiecare, cu această iubire de mână, 
dând seamă dacă am irosit-o în zadar sau dacă sufletul nostru a înflorit ca un crin, 
pe “zidul neputinței de a iubi divin”. 

În hăţişul amintirilor, înfrângerilor inerente, alunecărilor când înainte, când 
înapoi, al staţionărilor nedorite dar şi al acumulărilor de puncte luminoase, be- 
nefice, singurul câştigător, aşa cum declară autorul, este POEZIA! 

Să-l declarăm câştigător pe acest tânăr care ne-a făcut surpriza de a ne oferi 
acest volum care poate deveni pentru poeţii generaţiei sale, unul de referință. 

ANTOLOGIA “ZĂPEZILOR DE ALTĂDATĂ” 
ÎN AERUL DE APRIL, VINDECÂNDU-NE RĂNILE 
SĂNDEL STAMATE, “Antologia zăpezilor”, 
Editura Sinteze, Galaţi, 2005 


Cine altcineva decât un Poet ar fi ispitit să 
SÂĂNDEL STAMATE alcătuie o “antologie” a zăpezilor, a ninsorilor caste 
întruchipând neprihănirea? 

Nevoia de alb, de Înalt, de Sublim sub toate 
aspectele şi nuanțele esteticului, dorința de purificare, 
de scăldare rituală în apa sacramentală este — de 

l = t asemenea — apanajul celor care tind spre alte 
UVA saaan Aia dimensiuni decât cele materiale. 
Către villonesca “Neauă de mai an” — ne duce 


d n 
La gândul retrovers ca spre Paradisul pierdut şi râvnit 
din nou, acel paradis de unde-am purces de dinainte 
Antologia zăpezilor de cădere. Şi nu în zadar, căci, protopărinții noştri, 


cunoscând Lumina edenică şi acea linişte în care se 

auzea doar foşnetul moale al frunzelor printre rodiile 
date în pârg şi adierea Sfântului Duh care plutea încă, - după acea “Felix culpa” —s- 
au nevoit să-şi redobîndească locul, liniştea, apartenenţa de copii ai Creatorului 
Suprem, de custozi ai grădinii cunoaşterii binelui şi răului, privilegiu pierdut într-o 
clipă de dulce restrişte şi mai ales să-şi recapete starea de Rai pe care desigur, doar 
Duhul-poet a construit-o. 

“Scoala de viaţă” pe care a urmat-o apoi, perechea adamică, uneori trecând 
probele, alteori rămânând la acelaşi nivel sau chiar mergând înapoi, i-a întărit în 
convingerea că “Doar poetul...” “în fiecare zi condamnat/ să vină să înfrunte/ 
comandouri de cuvinte/ asiduu antrenate/ să ucidă...”; doar el, “prizonier al 
metaforei” (...) “implorând ajutor/ de la stea/ de la fluturi copii iubite - / Îngeri ai 
Domnului/ Eliberatori” — doar el — nimeni altul (şi aici i se recunoaşte statutul, 
carisma) — ca o “cămilă purtând/ în cocoaşă/ tristeţile lumii” (“Doar poetul”) — 
poate reclădi Paradisul. Şi pentru aceasta fi-va îndreptăţit a fi răscumpărat, mântuit 
de toate păcatele săvârşite cu voie ori fără de voie. 

Săndel Stamate nu-şi dezminte Crezul poetic, acele “melancolice tratative/ 
cu îngerii/ din pururi feciorelnicul hotar/ al celuilalt tărâm” (“Școala de viață”). 

Discursul său liric pare a se rosti singur “dintr-o tăcere în alta trecând” doar 
“Până când soarele va atârna/ în cuie de aur răstignit// Până când noaptea/ fi-va 

metresa cuminte a poetului/ fără pungă de arginţi// Până când vântul va rupe/ din 
mine/ cuvinte fără de timp” (“Școala de viață”); în timp ce, într-un succint exordiu 
: “Până şi îngerii se-ntreabă/ Poezia de unde vine” (“Exordiu ”). 

Din “ieşirea din somn” , din "intrarea-n tristeţe?” — din “Nodurile tesute în 
pânza Penelopei?” 

Pentru poet nu există ființă mai seducătoare, mai râvnită decât Poezia, poezia 
mântuită şi nu cea de mântuială, astfel că “În coliba iubirii îndrăgostitul/ Aşteaptă 
cuminte un semn” de “peste marginile firii” în “Lumina prea înaltă a fiecărei nopţi”, 
când “Firul de iarbă a adormit iepureşte/ lângă botul cailor sloboziţi” — atunci, ca în 
mijloc de noapte ielele fantastice încing o horă nebună sucind minţile celui ce le 
priveşte. Abia atunci când “Cuvântul îşi suge degetele prin somn” — va apărea lu- 
mina tainică a lunii, ca o “tulburătoare nădejde-de-fum” (“Lumina preaînaltă a 
fiecărei nopți”). 

Majoritatea poemelor cuprinse în volum sunt alcătuite la rândul lor din alte 
3-4 poeme mai mici — respirări, străfulgerări de blitz care, în autonomia lor, împrăştie 
o lumină serafică, învăluitoare, chiar dacă pare compusă din ţăndări. 

Spre exemplificare : “Ca un pui de căprioară/ Expulzat violent în roşul de 
aur al pădurii/ Ziua se ridică şovăind în picioare” (primul poem); “Amforă răsturnată 
cerul varsă lumină/ Peste creştetul seminţelor adormite” (al doilea poem); Sfâşiindu- 
şi cămaşa cu paftale-aurite/ Via-şi arată banii sânilor/ Grei de căldura verii” (al 
treilea poem); “În chivotul cu umbre/ Zeul cel lacom petrece : / Cu laptele luminii 
se îngraşă” (al patrulea poem). Toate aceste patru mici bijuterii alcătuiesc frumosul 
tablou numit : (“Pan se îngraşă cu laptele luminii”). 

La fel: “Lacrima are conturul inimii” (3 poeme), respectiv : “Când moare 
un țăran/ Îngerul de bronz şi-a ars aripile/ Trecând peste trupul luminii” (1) “Amurgul 
îi spală ochii/ Cu iarbă verde/ Turnată din tăişul coasei...” (2) ; “Când moare un 
țăran/ Pământul cutremurat/ Îşi înghite o lacrimă” (3). “Anamorfoză ” — cuprinde 
de asemenea 2 poeme : “Când tu eşti / O lumină curbă/Icoană cu îngeri trompeţi/ 
Vestind Decăderea/ Întuneric umil/ Cadavrul luminii” (1); “În geana mirată a zilei/ 
Clipa noastră moare/ Stăpână, suavă ruină” (2). 

Excelentă definiţie : “Întuneric umil/ Cadavrul luminii”, — prilej de noapte 
obosită pe masa de vivisecție a cerului! 

De asemenea, “Marină” cuprinde 5 asemenea nestemate lirice : “Pietre leneşe 
duc ziua în spinările goale (curg)/ Oglinzile se lipesc cu disperare de pereţi” (1) 
“Aur însingurat lumina de septembrie ciopleşte statui” (2) “Când se întorc din larg 
albatroşi osteniţi/ Poartă în aripi fantoma corabiei înecate” (3); “Pasărea ce săgetează 
pieptul cerului eram/ Ori săgeata întoarsă cuminte în arcul mării (nu ştiu)” (4); “În 
albastrul ochilor tăi pirați îndrăzneţi/ Abordează uitate fregate regale” (5). Desigur, 


202 


aceste jocuri din cuvinte pot fi aleatorii dar pot naşte la infinit formule fericite şi 
inspirate. Menţionăm şi alte poeme din care se iscă ca dintr-un izvor — apele limpezi 
ale metaforei de sine stătătoare : “Marină II” ;( 3 poeme) “Naraţiune cu înger 
bolnav” ; (3 poeme) ; "Ca o fată goală, clipa înalță altare de ninsoare” ;(3 poeme); 
“În zori, moartea...” (6 poeme); “Ochi închis” (3 poeme). 

Nu mai puţin reuşite sunt poemele scurte de 3 versuri care par deprinse din 
înţelepciunea niponă care ne-a dăruit atât de fermecătoarele haiku-uri şi tanka 
tradiționale. Astfel sunt: “Miracol”: “Sub pod de palme/ Umerii tăi/ Antologia 
zăpezilor”; “Mirare”: “Ochii tăi/ Coşuri cu iarbă amară/ Hrană zeilor”; ca şi distihul 
care încheie volumul, de o simplitate esenţială care sugerează geniul poetic: 
“Credinţa-mi e că TOTUL vis nu e/ Ci doar un lung nesațiu întru TOTUL” (“Zăvor 
uitat netras ”). 

Şi totuşi, uneori, intimitatea, contopirea dintre Poet şi Muza lui se sfarmă, 
se destramă, nu fără durere, nu fără lacrimă transpusă-n Cuvânt : “Cine-a pus între 
noi/ muntele acesta de gheață/ de-mi sfâşie, iubito, genunchii/ şi coatele şi barba şi 
fruntea/ de nu se mai sfârşeşte odată// Sunt totul o rană./ Venele poartă bolborosind/ 
Grăbite, înmiresmate, îmbătrânite cuvinte// Cine a pus între noi, din ce basm/ Muntele 
acesta de sare/ De-mi sfâşie subţire fiinţa/ Până dincolo de carne”. 

Fără emfază, poetul se autodefineşte : “Sunt Timidul rebel/La Cetatea 
Tristeţii/ Constructor/ Plată îmi e ziua/ Care-a trecut” (“Suava durere a despărțirii 
de trup”). 

Un poem care prin frumuseţea sa atinge perfecțiunea este “Când fragede 
clipe”: “aproape aici lângă noi/ doar la o viață de moarte/ un anotimp în declin/ 
aruncă nisip/ în orbitele timpului/ mut/ ca o lebădă/ navigând/ pe binecuvântatele 
ape/ ale Realului”. 

În cadrul realist idilic poetul surprinde scena tulburătoare şi insolită a unei 
“vânători” despre care dau mărturie până şi firele de păpădie : “Maiestuoşi bătrânii 
lupi treceau - / Corăbii ostenite-n lumina de-aramă a asfințitului - / Incendiind pupilele 
oraşului/ Cu mândra lor însingurare.// Vremelnic retrase în sihăstria de asfalt/ Firele 
de păpădie mai povestesc/ Ultima cumplită vânătoare : // Cu parul vecinul îşi omoară 
câinele/ La gard puştii chicotesc de încântare”. (“Ultima vânătoare”). 

“Tablou cu două personaje” — este un pastel înscris în linia 
postmodernismului : “Cu bucurie barbară adolescentul bate/ nucul din mijlocul 
ogrăzii/ înmormântat în piramidă de frunze./ Dezvelindu-şi pulpele aurii/ în care a 
strâns întreaga lumină a verii/ tânăra țărancă adună în poalele pestelcăi/ meteoriți 
verzi . 

La fel de reuşite sunt poemele: “Eclipsă de suflet”, “Pastel sumar”, 
“Rondelul celui rătăcit în iarnă”; ş.a. 

Se remarcă belşugul de metafore, abundența mijloacelor şi a procedeelor de 
stil, prospeţimea, iscusința de a folosi cuvântul, măiestria artistică. Aidoma florarului 

care aruncă seminţele în brazde ca să răsară flori de har, floarea preasfântă a 
Cuvântului, semănătorul-Poet se apleacă şi o culege, în timp ce tălpi indiferente o 
calcă fără măcar s-o privească şi fără să-i simtă parfumul, îmbătat doar de miasmele 
zilei. 

Prin diversitatea temelor, prin paleta nuanţată a mijloacelor de expresie, 
prin multitudinea formelor abordate (rondel, pastel, elegie, distihuri, terține, catrene, 
poeme într-un vers, poeme clasice şi moderne), scrise într-un ritm alert, susținut, ca 
şi prin frumuseţea, puritatea şi autenticitatea stilului, Săndel Stamate şi-a câştigat şi 
ne-a câştigat, cu acest volum, locul cuvenit în inimă. El face parte din galeria acelor 
poeţi extrem de discreţi, oneşti şi de bun simţ care nu-şi dau în vileag propria 
personalitate, nu se dezînveşmântă pentru a se prezenta nuzi în faţa cititorului, mai 
curând se lasă descoperiți. Ponderat, sensibil, cu o capacitate de expresie uimitoare 
Şi cu o bogată experiență livrescă, el te invită în laboratorul său de creaţie, în universul 
propriu, aflat în spaţiul şi timpul dintre cuvinte. Acolo, dacă-l afli, în mod tainic, l- 
ai câştigat şi te-a câştigat definitiv, înveţi să-l admiri, să-l preţuieşti şi de ce nu? să- 
l iubeşti, aşa cum, fără doar şi poate, merită. Până atunci, el te aşteaptă să-l cauţi, 
cuminte, timid să-i descoperi misterul, să-l cultivi, să-l înţelegi, să-l accepţi ca pe 
un har, într-o societate de oameni din ce în ce mai grăbiţi care nu prea mai pun preţ 
pe cuvinte. 

Drept pentru care, în spiritul acelor afinități paronimice, atât de obişnuite în 
fascinanta lume a cuvintelor, să-l dedicăm autorului “Antologiei zăpezilor ”, un poem 
scris cu propriile Domniei sale cuvinte : 

“Dacă moartea ar fi un poem”, “suava durere a despărțirii de trup” ar fi 
un “zăvor uitat netras ” peste un "Ochi închis ”, la “Ultima vânătoare”. “Pentru un 
pumn de cuvinte”, “Mai sunt speranţe, mai sunt. ” 

“Un anotimp bolnav se plimbă în voie prin lume”, “Dintr-o tăcere în alta 
trecând”, în “Lumina preainaltă a fiecărei nopți”, când “Timpul dragostei, al 
păcii şi al poeziei” are “ "Mereu neştiuta substanță” a unui “Sentiment orbitor”. 
“A mai rămas puțin”. “Lacrima are conturul inimii.” “Doar poetul”, “Cu moartea 
pre moarte” trăind “Ieşirea din somn, intrarea în tristețe”, “Când smiorcăie toamna 
în ghiozdanul fetelor cuminţi ”, iar “Cuvântul din urmă” e un “Pastel sumar”, 
“Rondel melancolic”, “Tablou cu două personaje, “Eclipsă de suflet” , “Rondelul 
celui rătăcit în iarnă”, “Naraţiune cu înger bolnav”. “Pan se îngraşă cu laptele 
luminii” la “Şcoala de viață”. Şi totuşi “Dorința, mânz cu picioare frânte”, devine 
“Reportaj patetic”, “Amăgire”, “Mirele Paserei Liră, Mireasa fluturilor de noapte”, 
jucând la “Nuntă în Hiperboreea ”, pe când “În zori moartea... e un “Poem pierdut”, 
“Poem suav”, “Epifanie”... 

Aşteptându-l cu noi dovezi ale frumuseţii şi nobleţei sufleteşti care motivează 
demersul liric, ne alăturăm acelor admiratori sinceri întru Domnia Sa, Poezia... 


Galaţi, 31 octombrie 2006 

UN UMORIST ŞCOLIT LA ÎNATELE ACADEMII 
ALE VIEŢII. 


IONEL ADAMESCU, “Haz de florile cucului”, Editura 
Arionda, Galaţi, 2004. Ilustrații: Emeric Chvala 


Autorul acestor producţii literare a fost mai mult 
lonel Adamescu decât un justițiar. 

Înzestrat nativ cu un simţ al măsurii şi dreptăţii 
care întrece normele etico-religioase convenționale, 
uneori de tip fariseic ale contemporanilor, el a surprins 
cu un ochi de Argus aspectele satirice, curioase şi mai 
puţin curioase ale vieții, transpunându-le în chip hazliu, 
în cuvinte. Autodidact, şcolit la înaltele Academii ale 
Vieţii, lovit cu creştetul şi de sus, şi de jos, şi din dreapta 
şi din stânga, el a învăţat una şi bună : să îndrepte, chiar 

DE FLODIE... Uu şi prin acel “haz de necaz” specific românului hâtru, ceea 
ce i s-a părut strâmb, nu de la natură, dar, din viața şi 
moravurile semenilor. 

Căci, dacă în natură, toate-şi găsesc rostul şi măsura, omul, creat a fi deasupra 
naturii, a încălcat involuntar sau, cu bună ştiinţă normele atât de fireşti, create de la 
început, când “toate erau bune”, aşa cum scrie în Geneză. 

O imaginaţie debordantă şi un umor greu de egalat, au făcut din autorul de 
față un original umorist, demn de atenție. Fără pretenţii stilistice, fără podoabe de 
prisos sau cuvinte preţioase, filonul comic atât de frust, se prelinge printre 
zăcămintele, de multe ori neexplorate judicios ale minţii, pe canavaua incomodă 
uneori, a satirei muşcătoare, dar neotrăvitoare, specifică marilor spirite ascuţite. 
Floreta şi nu buzduganul i-au fost arma, de o eleganţă zveltă, pe care a folosit-o 
autorul. Versul său, tăiat în stânca de bazalt a cotidianului, te face să-ți reconsideri 
atitudinea, fără să te lezeze câtuşi de puţin şi te aşează la răscrucea existenţei în fața 
indicatoarelor dus-întors şi stânga-dreapta, obligându-te parcă să alegi un drum. Şi 
care drum ar fi mai potrivit decât cel luminos, al adevărului şi al credinţei? 

Dincolo de aparenta facilitate a temelor propuse şi abordate, cititorul sau 
auditoriul este cucerit de francheţea şi dezinvoltura cuvântului apăsat şi de punctul 
pe “i” — de la inimă, fără îndoială, pe care nu mulţi, au curajul să-l pună atunci când 
situaţia o impune. 


Pobitaara AEM 4 

Cuvintele cu tâlc, frazele devenite şarade, jocurile măiestrit construite de 
cuvinte şi nelipsitul “ac” înfipt delicat, până în străfunduri în epiderma uneori mai 
groasă decât cojocul anumitor personaje sau caractere, fac din autorul amintit un 
demn urmaş al lui Păstorel Teodoreanu, în care verva se împleteşte cu surâsul de 
migdală amăruie, strecurat ca praful de sare pe o musaca apetisantă, aburind pe un 
platou de faianță, îmbătându-te cu aroma pipărată a poantei bine amplasate în context, 
ca mărarul în borcanul cu murături. 

Cine nu a învăţat să râdă îmbătrâneşte prematur. Să-l cunoaşteţi aşadar şi să- 
l savuraţi pe îndelete, ca pe un vin dătător de culoare-n obraji, aducător de speranță 
şi stenic, atât cât mai poate fi de stenică viaţa de care ne agățăm clipă de clipă. 


Galaţi, septembrie 2004 

CAPITOLUL 3 


CANDOAREA CUVÂNTULUI 


UN CRÂMPEI DIN UNIVERS ÎNTR-O CARTE DESPRE 
COPILĂRIE — Elena Tudose “Miresmele Copilăriei”, 
Editura Pax Aura Mundi, 2005. 


Ilustrații: Angela Cioltan-Zainea 


Un crâmpei firav din Universul fermecat al vârstei 
ingenue, nicicând uitate, veşnic jinduite, ne oferă autoarea în 
cărticica de faţă intitulată sugestiv „Miresmele copilăriei”. 

Răsărite parcă din lacrima lunii, poemele respiră aerul 
pur al neprihănirii, al paradisului dintru început care, de când 
se ştie, se numeşte : Copilărie ! Şi cum altfel, când, în 
colțişorul stâng, s-a păstrat intactă, icoana mamei, a bunicii, 
a matricei familiale, loc ideal pentru visare, pentru jocurile 
nevinovate şi pentru cele dintâi învățăminte pe care dăscălița, 
figură luminoasă a acestui univers, le-a sădit în sufletul 


copilului. 

Lucruri de neşters, urme de paşi lăsate-n caldarâmul întoarcerii, ca-n oglinda 
fermecată unde te vezi, aşa cum erai : cu stângăcii, cu temeri, cu plânset înăbuşit, 
dar şi cu multă gingăşie, sensibilitate, nevoie aprigă de iubire, de ocrotire maternă, 
fără de care n-ai fi întreg, nu te-ai putea menţine mai târziu, pe picioare. Statura 
dreaptă şi semeţia privirii, temeritatea în tot ce faci, onestitatea şi acel simțământ 
neasemuit, care le cuprinde pe toate, al prieteniei, de atunci le-ai învăţat şi le păstrezi 
în lacra inimii ca pe odoarele de nuntă ale bunicii. 

Şoaptele vântului adiind printre frunzele agonizând, îţi trezesc deseori amintiri 
— imagini niciodată pierdute, întipărite concret şi insistent pe umorile clipei de- 
acum, nici bune, nici rele, dar cu rădăcini adânc înfipte în devremele vârstei. Totul 
îşi trage seva de-atunci, se conturează treptat, alături de chipuri impalidate, tresărind 
de viul devenit dintr-o dată acerb ca-ntr-un film derulat înapoi cu încetinitorul, 
până la stop-cadru pe o imagine-icoană. Blitzuri puternice şi bucurii străluminând 
inimile. Parfumul discret al copilăriei retrăite învăluie pelicula, fotografiile, apoi 
întoarce clepsidra la timp potrivit, răstoarnă imagini mişcate. 

Piatra nestemată a senectuţii, de ştii s-o şlefuieşti, vei răzbi, dacă ţii seamă 
de virtutea răbdării, îndeobşte, virtute cultivată cu sârguință şi har, fără de care, 
înțelesul devine de neînțeles şi viaţa se goleşte de sensuri. 

Universul domestic, atât de familiar, este populat de prieteni buni : Fulga, 
cea darnică de lapte dulce, rățuşte cu târlici, căţei, gâze şi vietăţi minuscule, invadate 
fără veste de personaje imaginare din poveştile de atâtea ori repovestite, încât le ştii 


208 


pe dinafară : Scufiţa Roşie, Făt-Frumos în atâtea ipostaze, totdeauna pozitive, Prâslea 
familiei dar care îi întrece pe toți în voinicie. Şi care copil, nu s-a dorit măcar o dată 
Prâslea cel Voinic în căutarea merelor de aur pe care să le dăruiască prinţesei ? 

Se disting din tabloul în care intri sfios, ca într-o odaie curată mirosind a 
busuioc, a flori de iasomie şi a gutui, figura luminoasă a bunicii, cea a bunicului, 
chipul neasemuit al mamei, figura preocupată a tatei, mătuşi, veri şi prieteni. Dar 
dintre toate, chipul dăscăliței străluceşte în rama aurită a sufletului. 

O familie în care, miresmele iubirii adie, răzbat, pătrund insidios, aromesc şi 
dăinuie peste timp, ca o boare de tei ce se pogoară-n Arminden, ca o rapsodie 
enesciană sau un vers nemuritor de Eminescu. 

Toate acestea şi alte minunate taine izvorâte din chihlimbarul de suflet, devin 
splendori de vis convertite în cuvinte de virtute, care se cer împărtăşite-n răscruci, 
fiecărui om rămas cu sufletul intact, semn al primelor sacramente creştine, fiecărui 
om însetat de cunoaștere, frumos şi iubire. 

CU LITERE DE DOR - COPILĂRIA 
GETA MOCANU, “Legănaţi de anotimpuri”, 
Editura Pax Aura Mundi, Galaţi, 2005. 
Ilustrații: Angela Cioltan-Zainea 


De vremea care doar aparent a apus — se leagănă 
dorul Getei Mocanu care şi în acest al patrulea volum 
de versuri pentru copii, “Legănaţi de anotimpuri”, ne 
face părtaşi la această lume fermecată şi fermecătoare a 
copilăriei. Pe un hamac de petale ne poartă gândul şi 
dorul de universul candid cândva părăsit şi doar în vis 
regăsit aievea. Nimic mai minunat decât să-ţi laşi întreaga 
viață tutelată de Măria Sa, Cuvântul! Care, neobosit de 
timp, în toate-atotcuprinzător, pătrunde în sufletul 
deschis şi, ca o sămânță de har sădită-n adânc, încolţeşte, 
dă fir, înfloreşte şi aduce roadă bogată. Florile de spirit 
se numesc poeme, care răzbat şi dincolo de timp, “Căci 
sunt menite veşniciei/ şi-n suflet fără anotimp”. 


(“Miresmele copilăriei”). 

Cartea — a doua noastră mamă, plină de taine şi surprize, ne îmbie cu desene, 
cu poveşti şi poeme, unde eroii, să vezi şi să nu crezi, suntem chiar noi, copiii, ori 
mama, ori bunica; de cele mai multe ori Azorel, câte un bobocel rătăcit pe baltă, 
vreun motan cu ochelari, furnicile roată la muşuroi, vreun şoricel, Licuricii şi iepuraşi, 
somnoroşii puişori abia ieşiţi din găoacea de gălbenuş de la care au împrumutat 
culoarea şi catifeaua, deseori cu prieteni şi fraţi, verişori şi mătuşi, unchi şi nelipsiţii 
bunicuţi înţelepţi şi sfătoşi, care ştiu toate tainele naturii, aşezaţi toţi în pagină unul 
lângă celălalt, fără să se certe, între coperte frumos colorate. Cum de se înghesuie ei 
acolo, claie peste grămadă, fără să se sfădească, numai autoarea şi desenatoarea lor 
ştiu. 

Spiritul ludic, joaca jocului, de-a v-aţi ascunselea, de-a v-aţi vaţelea, de-a 
prinselea, de-a ninselea, de-a ploaia şi de-a puia-gaia, de-a toamna şi de-a iarna, de- 
a înflorirea şi vestejirea, de-a creşterea şi murirea, toate fac parte din fiinţa noastră. 

Fiecare din noi, avem sub ochii sufleteşti şi ai minţii, oraşul, satul lăuntric 
unde-am deschis ochii spre lume şi am copilărit. Pe el îl purtăm agăţat cu un fir 
nevăzut de aur pe dinlăuntru. Ca-ntr-un hamac stăm să ne odihnim şi să visăm pe 
ulițele lui prăfuite, pe străzile pavate ori nu, prin scuarurile cu băncuţe şi cu un 
scrânciob uitat, ori cu bărcuţe care te leagănă cu gândul înainte şi înapoi, după pofta 
dorului. 

Prea înceţi, ori prea repezi, paşii colindă potecile poveştilor, legendelor, 
feeriilor de demult, străluminate-n frânturi ca nişte sclipiri de steluțe. Şi-atunci visul 
se animă, toate încep un dans fantastic, ca un vârtej de frunze toamna, pe o alee. 

De altfel, în fiecare Cuvânt stă pitit un Pui de Vis învăluit ca un cocon în 
razele blânde ale luminii mirifice, împletind leagănul ca un cuibuşor al Închipuirii 
precum şi al surorii sale gemene, Fantezia, născătoare de aduceri aminte şi de imagini 
năstruşnice. Fie cu ochii deschişi, fie în braţele lui Moş Ene, Puiul de Vis îşi scoate 
un mot ciufulit şi cârlionţat şi cercetează curios împrejurul. După o noimă numai de 
el ştiută sare : Ţup! în odaia mirosind a gutui, a busuioc şi levănţică unde se află 
lacra cu minuni, a bunicii. De aici îşi găseşte un loc potrivit, în livadă, într-o petală 
de ghiocel sub ploaia de primăvară, într-o şosetă pierdută dar care a împrumutat 
numele unui pisic, în lămpaşul unui licurici, în cuşca hulubilor albi din copac, în 
mugurii de rouă ai primăverii abia mijite, în liniştea albă a omătului atârnat de 
crenguțele pomilor, în ţopăitul unor vrăbiuţe nerăbdătoare şi în genere, acolo unde 
nu te aştepţi. De altminteri, e ştiut, în fiecare Cuvânt sălăşluieşte o pasăre rară, e de 
prisos să puneţi zăvoare la uşi; mai degrabă să-l ademeniţi sub streaşina genelor să 
încuibească acolo. 

În toate răzbate nostalgia anilor dintâi, paradisul deloc uitat când nu existau 
alte griji decât pentru jocuri şi jucării. Exemplu : “Mai rămâi, copilărie”; “Amintire 
trează”; “Din depărtare... ”; “Mi-e dor!”; “Cuvânt cu litere de dor”; “Își 
mulțumesc! ”, “Mă rog să exişti”; “Doar gândul... ”; “Un gând pentru Eminescu”; 
“Printre străini”; “Flori de măr”; “Pe malul mării”, “Caut” ş.a. 

Cum era şi firesc, icoanele mamei, a bunicii, a învăţătoarei, sunt aşezate pe 
iconostasul lăuntric, la loc de cinste, alături de Maica Precista, de Mântuitor şi de 
Sfinţi : "Dăruire ”, “Scrisoare pentru mama ”, “Mama...în aşteptare”; “Mă-ntorc 
în satul meu, mamă” ş.a. 

Tradițiile de sărbători sunt inserate printre obiceiurile păstrate, cultivate de 
părinţi şi de copii, transmise apoi peste generații : “Colindătorii ”; “Daruri”; “În 
aşteptarea lui Moş Crăciun”; “Pluguşor”. 

Un loc deosebit îl ocupă Pastelurile care aduc cu ele un aer proaspăt, o undă 
de tristeţe, dar care sunt străbătute de fiorul cald al metaforei bine amplasate în 
context : “În zori de zi”; “O zi de vară pe câmp”; “Amurg”; “Înserare ”; “Ploaie 
de primăvară”; “Din loc în loc”; “O nouă zi”; “Prima zi de toamnă”; “Frunze în 
degrade”; “Linişte albă”; “Soarele... ”, “Ai venit din nou” ş.a. 

Sunt de asemenea evocaţi cu emoție şi reverență titanii literaturii noastre, 
nume de referință ca Mihai Eminescu, Ion Creangă : 

“Minunea noastră cu drag nume/ din Humuleşti./ Înmugurit în primăvară/ Şi 
înflorit în veşnicie,/ Păstrat, precum o floare rară,/ De-a pururi în copilărie (...)” 
care ne ia martori la principalele peripeții şi năzbâtii de care-şi aduce cu drag aminte, 
în nemuritoarea sa carte : “Ne-ai curs prin vene ca Ozana!/ Copilăria ta-i un imn,/ 

Rămasă sfântă, ca şi mama/ MĂRITE CREANGĂ, te iubim!” (““Mărite Creangă! ”) 

Predominante în lirica Getei Mocanu, sunt pastelurile descriind natura cu 
subtilitate şi nuanţe diversificate, aşa cum este de fapt în realitate. Construcţia 
limbajului artistic, de asemenea, este nuanțată şi deosebit de expresivă, folosind 
structuri semantice adecvate vârstei ingenue. 

Spiritul ludic e prezent în toate poeziile stârnind uncori hazul şi pofta de a 
intra în joc a cititorului, laolaltă cu eroii: “La horă-n sat”; “De vorbă cu vântul”; 
“Vântul jucăuş ”; “Bine ai venit!” ş.a. 

Chiar şi titlurile a trei cărți ale autoarei sugerează melancolia, dorul după 
copilărie: “Mai rămâi copilărie”; “Zăpezile copilăriei”; “Legănaţi de anotimpuri ”. 

“Şi s-au topit de-atunci, multe zăpezi la rând!/ Chiar şi copilăria pitită stă-n 
album, / Dar numai vocea mamei şi azi e vie-n gând/ Când primii fulgi de iarnă, se 
joacă iar pe drum”(“Zăpezile copilăriei”). 

Respectul chiar şi față de cele mai mici făpturi create de Dumnezeu este 
inclus în educaţia copiilor printr-un mănunchi de sfaturi morale care răzbat dintre 
rânduri, ori ca mesaje subliminale. Fiecare copil poate învăţa o sumedenie de lucruri 
de la însăşi natura şi de la făpturile care o populează: să nu furi, să fii cuminte, să- 
ți aştepţi rândul şi să nu intri în față, dispreţuindu-i pe ceilalți, mila față de vieţuitoare 
şi de cel mai mic şi mai slab decât tine. 

Imaginile şterse aproape din tablouri purtând patina vremii păstrează, puțin 
înceţoşată figura copilului, dar parcă o altă făptură priveşte cu ochii ficşi şi cu surâs 
atent, persoana care a crescut pe care o lămureşte : “-Tu eşti eu!..Dar am crescut!/ 
Şi-mi păstrezi doi anişori” (“Tabloul”). 

Şi astfel suntem invitaţi în această carte : pe-un legănuş de stele să fim aninaţi 
şi în vise-mbrăcaţi şi să purcedem o călătorie până-n minunata copilărie! 

Pe-un legănuş din flori de crin să adormim în sunete de clavire pentru ca nici 
un bunic să nu se mai mire! 

Pe-un legănuş de flori de cais, să călătorim spre Paradis, spre acel Rai numit 
Picior de plai unde, ca un făcut, ne-am născut, unde-am trăit, am iubit şi mai ales, 
ne-am copilărit! 

Legănaţi de câte un anotimp, peste spațiu şi timp, fără veste, să ne trezim în 
poveste! 

Pe leagănul de petale până în visul dumitale. 

Pe leagănul de curcubeu, să mă trezesc şi eu din visare-n visare, pe-o nuieluşă 
călare. Pe-o nuieluşă de-alun, foarte subțire să nu cumva să constat că totul a fost o 
mare dezamăgire. Să zbor pe aripi de feerie, până în copilărie! 

Şi aşa, legănaţi de anotimpuri, cu puişorii de vis înflorind în surâsuri 
primăvăratice, ne înălțăm copăcel-copăcel, şchioapă cu şchioapă, să ne prindem 
perechile de cireşe la ureche în această carte fără pereche... 


Galaţi, 12 noiembrie 2006 

BUN GĂSIT, COPILĂRIE! 
GETA MOCANU, “Zăpezile copilăriei”, Editura Pax Aura 
Mundi, Galaţi, 2002. 


Ilustrații: Angela Cioltan-Zainea 


Nu ştiu de ce, am avut impulsul de a intitula această 
mică prezentare : “Câşlegi într-un picior”; ori “Copilărie 
> = într-un picior”. Dar am avut o scurtă ezitare, deoarece mă 
f~ temeam că va fi confundată copilăria cu un oarecare grad de 
“7 + handicap, ceea ce ar fi fost cu totul impropriu. 
Cea de a doua carte a poetei Geta Mocanu cercetează 
universul candorii “cu toate meandrele şi fantasmele lui”. 
Încă o carte despre copilărie... vă veţi spune uşor 
contrariaţi... Dar oare fi-vor vreodată destule, pentru a stinge 
dorul mistuitor de acel Paradis al candorii? Autoarea chiar 
; ne îndeamnă încă din motto : “Bucură-te copile, în lumea ta 
nevinovată şi reține-o cât mai mult... Fiindcă nu se întoarce 


”, 
GETA MOCANU 


niciodată!” 

Cercetând şi iubind această lume, cutreierând-o fie şi cu gândul, vom deveni 
mai bogaţi, cel puţin cu o lume. O lume de câştigat, o lume pe care o putem descoperi 
încă. Şi atunci, toate neînţelesurile vor deveni înţelesuri, tainele pot să se distaine, 
legendele şi basmele pot reînvia iar visele de odinioară se pot împlini pe neaşteptate! 
Şi asta doar dacă deschizi o carte, o frunzăreşti, încerci să pătrunzi în lumea de 
dincolo de cuvinte!... 

Albul curat al amintirilor din primii ani de viaţă predomină şi în acest volum, 
despre un univers feeric, populat de îngeri la tot pasul, aglomerat cu tot felul de 
jocuri şi jucării, claie peste grămadă, cu vise năstruşnice, cu daruri sfinte, cu sărbători 
vesele şi cu ghiduşii, pe care, dacă le-am exersa alături de copiii şi nepoţii noştri, 
nu se poate să nu ne reuşească a le face, aşa, ca în copilărie. Toate scrise cu pană 
măiastră, din dor de drag, de-acel meleag care, de când lumea e lume, se ştie se 
numeşte neuitata Copilărie! 

Pana măiastră a Păsării Lyră a scris aceste poeme izvorâte parcă din inimă 
de zână, care te poartă pe aripile îngereşti ale imaginilor scumpe precum ochii 
icoanelor, strălucind deasupra candelei sfinte. 

O şansă pentru acest volum, ca şi pentru toate celelalte, este că a fost ilustrat 
foarte sugestiv de artista Angela Cioltan-Zainea, întărind textul şi stimulând fantezia 
copiilor la maximum, încât uneori, se pare că nici nu mai e nevoie de cuvinte. Dar, 
textul şi imaginile se îmbină atât de armonios încât par făcute de aceeaşi persoană. 

Şi în aceasta constă misterul în care pătrundem tiptil, cu paşi de pitic sau în zbor de 
flutur, să nu speriem cuvintele ori picturile. Căci, ce s-ar întâmpla dacă toate s-ar 
trezi deodată la viaţă şi ar pătrunde intempestiv în casa sufletului nostru? Şi Moş 
Crăciun, şi Omul de zăpadă, şi furnicile şi iepuraşii şi un bobocel plimbăreţ, un 
cățeluş al nimănui, doi cocoşei, un voiajor, o păpuşică din multe altele dar care se 
plimbă cu sania, o rățuşcă, nişte puişori rătăciți, vântul, o fetiță cu o gărgăriță, 
Creţulică aşteptându-l pe Ionel de la şcoală, pomii supăraţi că li-s rupte crengile şi 
li se iau fructele verzi, mugurii de primăvară, ploaia, cerul şi pământul şi câte alte 
minunăţii şi curiozități pe care, doar uimirea din ochi şi cuvinte le pot descifra la 
vârsta când totul este semn de întrebare... 

Aceeaşi privire fugară peste umăr rememorează cu nostalgică duioşie timpul 
ferice când, singurele griji erau : joaca, buzunarul cu turtă dulce şi trăistuţa cu 
poveşti a bunicilor. 

În sufletul fiecărui om ar trebui să stăruie în chip inefabil, zăpezile fabuloase 
ale copilăriei cu miracolele ei blânde şi suave, cu duzinele de candori izvorâte din 
sufletul pur, cu nelipsitele semne de întrebare mijite în ochişorii rotunzi şi cu setea 
nepotolită de cunoaştere care-i legea de aur a copilăriei. 

Un duh păstrat mereu curat îşi revendică uneori dreptul la amintire. “Zăpezile 
copilăriei” — niciodată nu vor fi prea reci, prea sărace pentru săniuţele cu clopoței 
clinchetind suav, trase de reni şi conduse de Moşi Crăciuni darnici, încât, la întrebarea 
lui Francois Villon pusă într-un cu totul alt context, dar valabilă şi aici : “Mais ou 
sont les neiges d'antant?” — Unde sunt zăpezile de altădată? — putem răspunde : în 
sufletul nostru. Ele rămân intacte, oricât s-ar strădui arşița vieții să le topească. Ele 
vor stărui, fie şi sub chipul steluţei de nea strecurată sfios pe geana mătăsoasă a 
mamei, pe obrazul ferm al tatălui, pe tâmpla bunciii sau pe mustaţa stufoasă şi 
falnică a bunicuţului. 

Aşadar, în loc de “rămas bun, copilărie” — s-ar cuveni să spunem, după citirea 
acestui fermecător volum de versuri dedicat celor mai fragede vârste, dar şi celor 
care nu vor să uite Paradisul candorii: “Bun găsit, copilărie, Paradis al amintirilor 
veşnic tinere!” 


6 decembrie 2002 


Noaptea Sfântului Nicolae 

ÎNTEMEIEREA DE SINE-N CUVÂNT 
GHEORGHE ANTOHI, “Cocorul şi bâtlăniţa”, 
Editura Pax Aura Mundi, Galaţi, 2006. 
Copertă şi ilustraţii: prof. ing. Elena-Liliana Fluture 


Învățător, părinte, poet, întemeiat prin Cuvânt 
— Gheorghe Antoni a ajuns la o deplină conştiinţă de 
sine, proprie celor care trudesc cu stăruință la plămada 
spirituală a lor şi a altora. 

Fără doar şi poate, profesiunea de dascăl care- 
i îngăduie să formeze mintea şi spiritul, este una dintre 
cele mai fascinante, mai profunde, mai nobile şi mai 
alese profesii vocaționale pentru că un copil e minunea 
noastră cea de toate zilele. El întrece închipuirea, 
depăşeşte limitele iubirii de oameni, deschide cerul, 
opreşte ploaia, cheamă soarele să surâdă, înmugureşte 
caişii, dezleagă izvoarele şi câte alte minuni nu poate 
face cu simpla şi gingaşa prezență. 

Gheorghe Antohi, prin dubla sa profesiune, de 
la care nu se dezminte, una socială şi cealaltă morală, aceea de învăţător şi de părinte 
de copii, iar de o bună bucată de vreme de autor de versuri — e conştient că tot ce e 
mai bun pe lume se află întrupat în mica făptură dăruită de Dumnezeu celor care se 
iubesc şi alcătuiesc din ființele lor, un TOT de neseparat de voinţă de om, pentru că 
uniunea a făcut-o Dumnezeu, în faţa altarului. 

“Tu eşti apa de izvor/ Necesară tuturor./ Tu eşti pâinea, tu eşti sarea,/ Tu eşti 
muntele, eşti marea./ Tu eşti roua dimineţii,/ Tu eşti elixirul vieţii./ Tu eşti boarea 
vântului/ Şi rostul pământului.” (“Copile, tu eşti”). 

Cu un tact şi o răbdare vrednice de marii înţelepţi, Gheorghe Antohi le 
deschide copiilor porţile cunoaşterii dimprejur şi de ei înşişi, pentru a deprinde 
învățămintele necesare vieţii prezente şi viitoare. Totodată îi conştientizează, cu 
aceeaşi migală şi răbdare despre îndatoririle şi drepturile pe care le au în calitate de 
şcolari, într-o ţară liberă şi democratică, în care drepturile acestea trebuie respectate. 

Transpuse în versuri, aceste învățături au darul de a se deprinde mai uşor şi 
de a se fixa în memorie mai bine. 

Nostalgic şi, pe cât de visător, pe atât de lucid şi sensibil, dând micuţilor din 
preaplinul sufletului său genuin, Gheorghe Antohi evocă în paginile sale personalități 
de referință ale culturii române: Mihai Eminescu, Ion Creangă, dar şi acel timp 
ferice numit copilărie, de care veşnic îi e dor: 

“Mi-e dor să răsfoiesc din nou albumul/ Cu neuitate, vechi fotografii,/ La 
ceas de seară să citesc volumul/ Cu dragi şi preafrumoase poezii.// (...) De cer 
senin, de stele sclipitoare,/ De luna ce apare printre nori./ Mi-e dor de florile 
mirositoare,/ De calde ploi, de albele ninsori.// De ciocârlia care cu-ndrăzneală/ 
Străpunge aerul către pământ,/ De mâna ce frământă cu migală/ Ulcioare şi-ulcelele 
de lut.// Mi-e dor de tine, scumpă primăvară/ Ce faci popas pe românesc meleag,/ 
De cântecul, de doina noastră dragă,/ De tulnice-ngânată, de caval.// Mi-e dor de 
dalba pomilor beteală/ A zilelor de-aprilie şi mai,/ De-a pomilor şi florilor podoabă/ 
Ce pleacă în bejenie pe plai.// Mi-e dor de dulcea limbă românească,/ De dealuri, 
munți, de ape şi câmpii,/ De țarina cea veche, strămoşească,/ De glasuri cristaline 
de copii”. (“Mi-e dor”). 

Ca un bun român el cultivă sentimentele înalte ale dragostei de neam şi țară, 
de cinstire a meleagului natal şi de preţuire a istoriei sfinte a patriei, ca şi gustul 
estetic care trebuie să existe în fiecare ființă, pentru că el ne formează ca oameni şi 
ne diferenţiază de celelalte făpturi. 

Acest sentiment pur, înălțător al patriotismului autentic, este insuflat în versuri 
gingaşe care fac referinţă la marile personalități : “Eminescu-i torţa vie/ Pentru ţară 
şi popor.// El e glorios trecut/ E prezent înălțător./ Eminescu este zborul/ Ce ne 
duce-n viitor.// El e limba românească/ Este doină şi e cânt,/ E iubire şi durere/ Este 
un străvechi colind// El e pâine şi e sare/ El e dor şi e izvor,/ Eminescu e Luceafăr/ 
Luminând nepieritor.” (“Eminescu”). 

De asemenea, despre Ion Creangă, spune : “Nică, o frumoasă floare,/ Floare 
făr” asemănare,/ Moştenire ne-ai lăsat/ Un tezaur minunat”.( “Nică ”). 

În şăgalnicul joc de-a copilăria, în care adeseori suntem prinşi, autorul ia 
martor vântul, neîntrecut în năstruşnicii : “Scoate gâzele la soare/ Şi le-nşiră pe 
cărare./ El ridică pe câmpie,/ Zmee, puf de păpădie.// (...) El în ape se-oglindeşte/ 
Şi apoi le vălureşte. Freamătă păduri de fagi/ Şi sărută dulcii fragi.// Seara, obosit, 
pribeag,/ Se opreşte lângă prag./ Vine-aicea cu un rost.../ Să găsească adăpost.// Se 
strecoară-apoi, uşor,/ De la prag, în dormitor,/ Furişându-se tiptil,/ mai ceva ca un 
copil.” (“Şăgalnicul vânt”). 

Având rădăcini rurale ancestrale împlântate în teritoriul fiinţial devenit spaţiu 
sacral, Gheorghe Antohi reînvie în lirica sa, obiceiurile, plaiul natal, cântecul, hora, 
portul popular, strigăturile, doinele şi baladele rămase nemuritoare. În patria limbii 
române ținut mirific şi fascinant, el îi invită pe toți copiii şi îi îndeamnă cu glas 
sugrumat de caldă emoție : “Păstrează-n sfinţenie dulcele grai,/ Limba română e 
ruptă din rai.” Alături de ţară, limba sfântă este reperul fundamental, de neuitat, de 
nepărăsit, de netrădat, de nemistificat şi de nebatjocorit, aşa cum nu-ţi poți trăda 
copiii sau mama. “lubeşte-ţi, copile, iubeşte-ţi şi glia,/ Țara cu numele sfânt, 
România.” 

De asemenea, îi stă pe buze îndemnul permanent de a fi grijulii cu natura 
mamă care ne oferă sursa principală de viaţă: pământul, apa, verdele crud, oxigenul: 
“Cu verde curat, cu verde curat/ Şi aerul proaspăt, înmiresmat,/ Cu soare cald şi 
luminat/ natura-ntreagă s-a îmbrăcat.// În inima noastră-i sărbătoare/ Dacă plantăm 
un pom, o floare./ Naturii vitali îi suntem noi./ Nu staţi pe gânduri, plantați şi voi” 
(“Verde curat”). 

Ideea năstruşnică născută în căpuşorul lui Ionică de a prinde luna cu mâna şi 
a o aduce la el acasă, a născut o poezie : “Ştie că luna-i divină,/ Că e a nopţii regină, / 
Vrea ca somnul să-i vegheze,/ Curtea să i-o lumineze.// -Stai cuminte, lonică!/ Îi 
vorbeşte Azorică./ Tu nu vezi că luna n-are/ Nici mânuţe. Nici picioare?// Luna e ca 
un dovleac/ Ce se odihneşte-n lac./ Înăuntru cred că are/ Multe, multe felinare.// 
Sau...are o lampă mare/ Cu lumină de la soare./ Cum vrei s-o aduci de sus/ Dacă 
scară n-ai adus?// lonică-i dă dreptate,/ S-o aducă-acum, nu poate,/ Dar e sigur că- 
ntr-o zi/ Negreşit va reuşi.” (“Ionică şi luna”). 

Dar nicăieri, spune autorul, nu-i mai bine de petrecut şi de jucat ca în căsuţa 
fermecată cu poveşti, unde dai la fiecare pas de un prieten şi unde e loc pentru toți 
: “Rața cântă la vioară,/ Greieraşul - la chitară,/ Broasca saltă sus pe scară.// Veveriţa 
sparge-alune,/ Coţofana-ndrugă glume,/ Cucul, ora-exactă spune.// Vulpea găini 
jumuleşte,/ Melcul căsuţa-şi zideşte,/ Gaita ploaie vesteşte.// Maimuţa e-n leagăn, 
uţa,/ Găina culcă păpuşa./ Azorel păzeşte uşa.// Iepuraşul împleteşte,/ Ariciul ţepi 
bărbiereşte,/ Vrăbiuţa ciripeşte.// Pisicuţa lână toarce,/ Albina plăcinte coace./ În 
căsuţa fermecată/ Munca e planificată.” (“În căsuţa fermecată). 

Nostimă este şi povestea lui Cri, vestitul greieraş care : 

“Cri a încropit în grabă/ O orchestră la mansardă, / Cu chitări, cu mandoline,/ 
Tuturor le pare binc.// Cri-cri-cri, din zori în seară,/ Va cânta şi la vioară/ Şi din 
fluier va doini/ Minunate melodii.” (“Cri”). 

Cu dorul veşnic în mugure, autorul de faţă s-a decis să-şi cânte în slovă 
muiată-n azur, dragostea de om şi de meleag : “Dor îmi e de dorul bun,/ Dor îmi e 
de dor nebun/ Şi de dragoste curată,/ Buze dulci şi sâni de fată.// Dor îmi e de omul 
om,/ Dor îmi e de pomul pom,/ Şi de roadele din muguri,/ Şi de stelele din ruguri./ 
/(...) Dor îmi e de cântul cânt/ Şi de mierea din cuvânt,/ De elanul tinereţii,/ Prins 
în simfonia vieții.// Drag, mi-e drag şi mult mi-e dor/ Şi de steagul tricolor,/ De 
limba cea românească/ Şi datina strămoşească.// Dor îmi e şi de izvor,/ Care-n lume- 
i călător./ Călător e şi-al meu dor/ Şi de el nu scap uşor.” (“Dor călător”). 

Însă dorul uneori prinde chip în albastrul curat al zării, dulce-chemătoare, în 
florile de nu-mă-uita, în picturile murale de Voroneţ, în zâmbetul marin, în albastrul 
de privire curată, în metafora şi sintagma poetică născătoare de vise şi de stări de 
reverie. (“Mi-e dor de albastru”). 

Din ele se iscă o “Simfonie în albastru şi violet”: “O simfonie în albastru 
curat/ la cumpăna nopţii m-a fermecat./ Domnița nopţii, marea regină/ trimite-n 
eter eterna lumină.// Privirea-mi caută prin ram despletit/ Spre policandrul cel 
nemărginit./ Aştrii tot picură Terra discret/ O simfonie în ton violet.// Raze firave în 
licăr prelung,/ La florile dalbe, toate ajung,/ Le mângâie sânii şi, foarte discretă/ 
Luna le cântă ca o poetă.” 

Starea de grație poetică are multe subterfugii şi nuanţe. Una din ele e dorinţa, 
transpusă liric, răsfrântă-n petalele unor metafore catifelate şi plăcut aromitoare. 
Poetul Gheorghe Antohi — îşi atârnă visele de steiul străpungând azurul şi doreşte, 
nici mai mult nici mai puţin: “Dac-ar fi pe gustul meu,/ M-aş preface-n curcubeu.../ 
Despletindu-mă-n culori,/ să mă regăsesc în flori” (“Dac-aş fi... ”). 

Recentul volum de fabule pentru copii, intitulat, mai puţin obişnuit, “Cocorul 
şi bâtlăniţa”, în tonul specific al fabulei, prilejuieşte înfruntarea în dibăcie şi istețime 
a eroilor, nu neapărat antagonici, dar care au deprinderi de viaţă diferite: iepurele şi 
ariciul, măgarul şi calul; cocorul şi bâtlănița; iepurele şi broasca ţestoasă; vulturul 
şi pisica; vulpea şi tigrul; şarpele şi ariciul; furnica şi porumbiţa; puişorul şi vulpea; 
câinele şi lupul, într-un noian de întâmplări inedite, cu un tâlc adânc şi presărate cu 
pilde şi învățături care pot constitui un cod moral pentru fiecare om, esențializate în 
morala de la sfârşitul fiecărei fabule. 

Dar şi întâmplări hazlii despre “Câinele şi umbra sa”, despre “Ciobănaşul 
mincinos” — motiv preluat din folcloristica românească, constituie un prilej de sfaturi 
didactice. 

Lăcomia, trufia, minciuna, lenea şi alte vicii sunt înfierate de autor care scoate 
în acelaşi timp în evidenţă virtuțile şi normele morale, de bun simţ, ale învățăturii 
creştine : să nu minți, să nu înşeli, iar aceste povăţuiri, aşa cum am mai spus, constituie 
morala fabulei. 

Având forţa şi abnegaţia necesare pentru ca fiinţa sa socială dar şi cea poetică 
să se construiască mai bine în conformitate cu menirea ei, Gheorghe Antohi a înaintat, 
de la un an la celălalt, de la un volum la altul, încet, dar sigur, pe drumul cunoaşterii 
şi al desăvărşirii spirituale, într-o continuă primenire de gând şi cuvânt care, decantate 
au ajuns la limpezimea şi acurateţea râvnită de toţi creatorii care şi-au dat prin 
cuvânt, proba de virtuozitate. 

Şi aceasta după o continuă şi neobosită căutare de sine şi o disciplină a 
minţii care au condus la o sistematizare a materialului poetic, după lungi exerciții 
de luciditate şi migălos exerciţiu. 

Căutător — cum altfel? — al perfecțiunii, în propriul spaţiu de creativitate, 
acest artizan s-a întemeiat pe sine în chip fericit, iar noi suntem martorii privilegiați 
ai acestei întemeieri prin Cuvânt, faptă şi gând, deopotrivă. 

ÎMBLÂNZITOR DE CUVINTE SUB CUPOLA LIMBII 
ROMÂNE 
OLIMPIA SAVA, “Cartea-n care-s adunate anotimpurile 
toate”, Editura Pax Aura Mundi, Galaţi, 2006 


S-ar zice că de o bună bucată de vreme, Olimpia 
Sava, orice face, orice drege, fie că vorbeşte, fie că 


Cartea-n care-s | lucrează ori visează, o face în versuri, aşa cum un pictor 


adunate învaţă să gândească în imagini color. Ea a încetat demult 
anotimpurile toat 


să-şi mai exprime sentimentele şi ideile în limbaj nor- 
mal şi dintr-un spirit veşnic pus pe glumă şi joacă, le 
transpune în versuri ludice, la îndemână, lesne de înţeles, 
plăcute şi, de cele mai multe ori, didactice, instructive. 

Acest mod de abordare a interlocutorului are 
menirea de a-l deprinde cu universul plin de surprize 
unde toți se simt în largul lor, stăpâni pe metaforă, pe 
sintagmă şi pe orice figură de stil pentru a-şi îmbrăca 
discursul, căpătând în acelaşi timp o deprindere în arta 
elocinţei. Totul însă foarte lejer în spaţiul mirific al poeziei, însă numai poeta ştie de 
cât travaliu este nevoie ca să ţeşi, să coşi, să brodezi, să împodobeşti, să decorezi o 
frază astfel ca ea să devină vers. Şi nu un vers oarecare banal, neinteresant, ci unul 
inedit, proaspăt, remarcabil şi bine formulat, ancorat în spaţiul imaculat al paginii 
ca o bijuterie rară, prinsă în dreptul inimii. 

Cadenţa sonoră a versului, atât de proprie firii sale, se pare că se potriveşte 
de minune disciplinei pe care autoarea, în calitatea pe care o are, doreşte să le-o 
insufle copiilor, fără să-i forțeze ori să-i constrângă în vreun fel. 

Îmblânzitoare a Cuvântului, la fel ca marii dresori, Olimpia Sava stă de veghe 
sub cupola Limbii Române, urmărind fiecare respirare a sunetelor rebele, blânde 
ori fioroase, orientându-le pe fiecare la locul său, cuminţi, disciplinate. 

A dezîmblânzi armatele de cuvinte şi a le înşirui pe regimente, pe grupe şi pe 
căprării, nu e un lucru lesne de înfăptuit. Îţi trebuie cel puţin alură de comandant, 
voință, putere de muncă, spirit de jertfă, abnegaţie, curaj, generozitate peste măsură 
şi, lucrul cel mai important — să iubeşti aceste cuvinte necondiționat şi fără limită, 
să te împrieteneşti cu ele, să le faci aidoma ţie, într-o comuniune empatică, fără 
teama de a fi folosit de ele. 

Se pare că Olimpia Sava posedă aceste atribute ale unui general de oşti pe 
care le supune fără crâcnire, nu sub cizma cazonă, dar atingându-le coarda sensibilă 
cu un arcuş invizibil, adică a le sensibiliza acea zonă de inefabil numită îndeobşte 

vorba aici. Sufletul candid al domniei sale îmblânzeşte până şi monştrii indiferenței. 
Ea practic, te dezarmează cu un surâs, cu uimirea moştenită-n privirea curată, cu 
întrebările nerostite dar ghicite, de pe buze. 

Şi aici îmi vine în minte, atât de sugestiva frază moromeţiană : “Pe ce te 
bazezi?” Pe ea, pe Olimpia Sava te bazezi pentru că ai pe ce. Şi n-am întâlnit un 
reazem mai solid ca acesta, umăr mai temeinic, spate mai drept şi mai adăpostitor 
ca ale acestei femei, delicate şi vulnerabile în esenţa sa ontică, fizică, psihică şi 
emoţională, aşa cum îi stă bine oricărui poet. 

Dar ea găseşte resurse pentru cei din jur cu o generozitate cristică, după 
principiul: “Nimic pentru mine, totul pentru ceilalţi”. 

De fapt, este vorba de capacitatea de a se implica total în problemele altora, 
nu cu acea neruşinată curiozitate morbidă de a-i afla tainiţele, ci realmente, din 
dorinţa de a ajuta. Şi-i reuşeşte de fiecare dată, căci o ajută îngerii răbdării şi ai 
carităţii. De altfel, dacă n-ar fi atât de generoasă, n-ar putea să-şi exercite profesia 
atât de nobilă de bibliotecară, de împărţitoare de haruri spirituale, existente în cărți, 
pliante, reviste, albume. Şi cultura, de astfel de oameni are nevoie. Generoşi peste 
măsură şi peste poate. 

Tot dintr-o generozitate excesivă şi nu din trufie deşartă s-a hotărât Olimpia 
Sava să-şi dezgroape talantul dăruit la naştere de Dumnezeu şi să-l înmulțească, să- 
] împărtăşească în cele patru vânturi, în răscruci, în drum, în văzduh şi sub apă, în 
genere, acolo unde-ntâlneşte suflet de om însetat şi flămând de spirit. Şi nu în zadar, 
căci roadele nu au întârziat să apară. Foarte receptivi, copiii s-au mobilizat şi şi-au 
canalizat resursele mentale şi afective, realizând şi ei creaţii proprii, concretizate 
într-o revistă numită frumos : “Glasul pinului”, ajunsă deja la numărul 12 şi a cărei 
tematică generoasă ar trebui să suscite interesul absolut al tuturor trăitorilor pe 
planeta pământ, căci, îndeobşte, de felul cum vom avea grijă de el, aşa îl vom stăpâni. 
Sănătos ori bolnav, pământul este al nostru şi nimeni nu are dreptul să-l pângărească 
şi să-l batjocorească. De aici o campanie susținută pentru apărarea pământului, iar 
soldaţii, cine alţii decât copiii sunt, stând de veghe la fruntarii pentru ca intruşii care 
ar dori să-l îmbolnăvească, să-l strice, să-l distrugă, să nu aibă nici o putere. Un 
întreg arsenal folosesc în acest scop nobil. Martoră este sceneta “ "Să învețe fiecare 
totul despre poluare”, ori poezii ca: “Să iubim pădurea! ”, “S.O.S. — Pământul”, 
“Să ajutăm natura!” "Nu murdăriţi strada”; “Prietena noastră, apa”, “Coşul de 
gunoi”; “Composterul” ş.a. care au fost însuşite, reprezentate în şcoli, Grădina 
Botanică, comunele judeţului Galaţi, grădinițele de copii şi alte locaţii. În ele şi-au 
dezvăluit talentul şi sensibilitatea, copiii şcolii dar şi cadrele didactice care i-au 
instruit. 

Într-o structurare foarte riguroasă se desfăşoară temele lirice ale poetei 
Olimpia Sava. Mai întâi, aşa cum am văzut, cu teme Ecologice despre apă, poluare, 
aer, pământ, apoi cunoştinţe despre mamifere, plante, păsări, fluturi, din colecția 
“Desenăm şi colorăm, împreună învăţăm ”, urmând să fie editate şi cărțile despre 
peşti, reptile, insecte. 

Nu de puţină importanță sunt şi cărțile despre Circulaţie, SIDA, Droguri, 
Corpul omenesc, din colecţia “Împreună învăţăm ”, urmând să apară altele despre 
“Vieţile sfinţilor ” şi despre “Sărbători”. 

Foarte apreciate sunt şi “Personajele tâlcuite ” în care aflăm întâmplări 
moralizatoare despre cum e când “Bine faci, bine găseşti”; dar facem cunoştinţă şi 
cu personaje precum: “Învingătoarea ”; “Neascultătorul”; “Leneşul”; 
“Lăudărosul”, “Mincinosul”; “Hoţul”, aflăm păţaniile lor şi învăţăm cum să ne 
ferim de aceste defecte. 

Cu totul deosebită, "Cartea-n care-s adunate, anotimpurile toate” — care 
face obiectul rândurilor de față ne oferă cunoştinţe despre rotirea ciclică a 
anotimpurilor, care prilejuieşte în mod firesc transformarea naturii pe măsura 
timpului. O modalitate extrem de agreabilă şi de eficientă de a-i deprinde pe copii 
cu noțiunile astronomice de solstițiu, echinocţiu, fenomenele astrale cum sunt cel 
al rotirii pământului în jurul soarelui, al rotirii aştrilor, durata zilei şi a nopţii şi alte 
noţiuni. Definiţiile versificate sunt un bun prilej de memorare. Cartea scoate în 
evidenţă şi fenomenele atmosferice : brumă, ninsoare, promoroacă, rouă, chiciură, 
precipitaţii, prilej pentru copii de a şi le însuşi mai uşor. 

În decorul hibernal, păşim sfioşi pe tărâmul magic al Otiliei Cazimir, în acel 
încântător volum care ne-a mângâiat copilăria şi pe care şi astăzi îl citim cu plăcere: 
“Baba Iarna intră-n sat”. 

Copiii fac cunoştinţă cu flora, fauna, cu noţiuni de geologie, cu noțiuni despre 
circulație. 

Îndemnul la caritate răzbate din poezia “Scrisoare către Moş Crăciun” 
“Tu eşti moşul fermecat,/ Ce intri neobservat/ În case unde-s copii/ Ce te-aşteaptă 
iar să vii.// Te rog, dacă-ţi faci un plan/ Special pentru-acest an,/ Să ai grijă şi să 
treci/ Prin subsolurile reci,// Unde oameni fără bani,/ Oameni simpli şi sărmani,/ Îşi 
trăiesc viața mizeră/ Şi nimic chiar nu mai speră.// Moş Crăciun, cu bunătate,/ Mu- 
tă-i tu în altă parte,/ Scoate-i chiar pe toţi afară/ Şi le fă viaţa uşoară!” 

Reînvierea tradiţiilor de iarnă este un bun prilej pentru copii de a se aduna şi 
a merge prin sat la colindat. Se conturează în acest volum personajele cunoscute : 
Moş Crăciun şi Omul de zăpadă. În poezia : “În seara de Crăciun ”- copiii sunt 
invitați să împartă din bunurile lor şi celor care duc lipsă: “Cred că fiecare ştie/ Cât 
de mare bucurie/ Vezi pe faţa cuiva/ Care a primit ceva.// Astfel, cel ce dăruieşte/ 
Singur chiar se răsplăteşte,/ Căci în inimă el are/ bucurie, nu-ntristare.” 

Similitudini şi trimiteri la viața omenească şi la comportamentul copiilor 
sunt mai în toate poeziile care au ca subiect lumea văzută şi nevăzută a făpturilor 
create de Dumnezeu, fie că sunt fluturi, insecte, animale, păsări, ori din regnul veg- 
etal: plante, flori, copaci. 

Cutreierând paginile vom afla şi povestea gâştei care a rămas fără papucelul, 
mai mic decât laba sa lătăreață, drept pentru care s-a descotorosit de el, iar de atunci 
suratele caută cu disperare în râu papucelul rătăcit, (“Poveste”), sau povestea soției 
celei grijulii care îngrijeşte de creasta cocoşului şi cum vede o gâză o ciuguleşte 
(“O soţie grijulie”), dar şi povestea fetiţei cățărată în agud, care s-a trezit la rădăcina 
copacului stârnind zarva în grădină. (Zvăpăiata ”). 

Documentată foarte minuţios, Olimpia Sava oferă cunoştinţele cu mult mai 
lejer şi mai spre înţelesul copiilor decât un manual abstract din care sunt constrânşi 
să înveţe noţiuni greoaie şi necunoscute. 

Această modalitate didactică este lăudabilă prin disponibilitatea autoarei 
care face ca totul să pară un joc, un cântec, un poem amuzant, o istorioară cu tâlc, o 
anecdotă. 

Facilitatea în versificaţie, imaginația debordantă, reies şi din povestea 
căţelului rebegit, nimerit lângă o haită înrăită, gata să-l încolţească dar care a avut 
noroc cu prietenul său Lăbuş, câine respectat deşi umblă doar în trei picioare, şi 
care le aminteşte că “i-a omenit” — în urmă cu un an, dându-le câte-un ciolan şi nu 
se cade aşadar să fie răi, ci să se poarte bine cu orice nou venit. (“Inimă de câine). 
Şi aici sunt puse în evidență virtuțile omeniei, milei, generozităţii, bunătăţii. 

În sfârşit, în ”Toi de vară” se întâmplă multe aventuri şi peripeții în lumea 
celor care nu cuvântă : un cocoş mai tinerel face băi de soare, un căţel pe prispă se 
visează detectiv, Azorel ronțăie un covrigel, un motan şi-a găsit loc de joacă într-un 
papucel, un purcel guiță cât poate de tare, un fluture se odihneşte pe o floare, un 
stânjenel se albăstreşte foarte tare, un greiere îşi acordează chitarele şi în cele din 
urmă, Sorinel udă cu îndestulare florile din grădină pe timp de secetă. 

Spirit enciclopedist, abordând teme atât de diversificate şi de incitante, 
Olimpia Sava s-a impus în literatura didactică şi nu numai, editând cărți remarcabile 
care o vor continua dincolo de timp, atât cât va exista copilărie, curiozitate, candoare, 
uimire şi frumuseţe spirituală. 

Galaţi, 12 noiembrie 2006 

POEZIA CARE FACE LUMEA MAI BUNĂ 
OLIMPIA SAVA, “Poezii Eco-Logice”, 
Editura Pax Aura Mundi, Galaţi, 2002 


Darurile simple şi minunate ale lui Dumnezeu sunt 
darurile vieţii însăşi: lumina soarelui, stelele, pământul, 
iarba, arborii, apa, nisipul, vântul şi norii, animalele de 
tot felul pe care le-a hărăzit să vieţuiască pe această 
planetă. De aceea, fiindcă sunt create de Divinitate şi ne 
ajută să trăim şi noi, trebuie cu atât mai mult să le preţuim. 
Titlul atât de sugestiv, împletind darurile naturii cu logica 
firească a vieţii, relevă faptul că “îmbină simplitatea cu 
naivitatea şi veritabilul cu puritatea” aşa cum subliniază 
reputatul traducător al cărții, Prof. Dr. Constantin Frosin, 
Membru al Societăţii Poeţilor Francezi, în Prefaţa acestei 
cărți bilingve. Tot domnia sa mai precizează : 

“ Această mică bijuterie ecologică are darul de a 
ne face să retrăim copilăria, de a rememora zilele în care părinţii noştri ne învățau 
şi ne sfătuiau să protejăm natura, să respectăm regulile de bună conduită şi să 
trăim într-un mod sănătos şi civilizat. 

Autoarea acestei cărți, d-na Olimpia Sava, îşi asumă rolul de părinte-edu- 
cator desăvârşit şi readuce aceste sfaturi preţioase în faţa copiilor de astăzi, acestea 
rămân valabile şi pentru copiii de mâine. Versificaţia sa îndrăzneață este 
remarcabilă, dar ceea ce contează mai mult la poezia sa nu este atât forma, cât 
fondul, pentru că mesajul este dintre cele mai umane şi umaniste în acelaşi timp. 

Noi, autoarea şi traducătorul, dedicăm această carte de poezii ecologice 
Europei; ea constituie, de asemenea o dovadă şi o mărturie a europeismului şi 
europenismului nostru. Între noi fie spus, mai sunt încă tări europene care ar putea 
profita de lecţiile date într-o manieră atăt de aleasă şi poetică, de Olimpia Sava, 
pentru educarea propriilor copii...” (p.4). 

Olimpia Sava trudeşte la Apostolatul Cuvântului scris şi rostit, nu de acum, 
ci de foarte mult timp, de o viaţă. Şi pentru că nu i se părea deajuns să ofere copiilor, 
în nobila calitate de bibliotecară, cărțile autorilor clasici şi contemporani, s-a gândit 
să le ofere propriile gânduri transfigurate-n versuri, scrise cu talent şi dragoste 
maternă. 

După acele năzdrăvane “Pisicuţe răsfăţate” — carte care a avut un succes 
deplin în foarte multe şcoli din oraşul nostru şi din ţară, ea vine cu aceste poeme 
eco-logice la fel de plăcute şi instructive, făcându-ne cunoscute foarte multe lucruri 

pe care trebuie să le deprindem încă de mici pentru că ne vor folosi apoi toată viaţa. 

Cu măiestrie şi grație, cu o pană subtilă, Olimpia Sava ne sugerează să iubim 
şi să respectăm tot ce se numeşte natură, toate darurile simple pe care ni le-a făcut 
Dumnezeu pe acest pământ, chiar dacă la un moment dat nu le înţelegem rostul. Dar 
acestea au fost create cu un scop anume care ne va fi dezvăluit mai devreme sau mai 
târziu. Şi în primul rând, ne învaţă să iubim acest pământ pe care locuim. Ne învață 
să respectăm pădurea, copacii, florile, iarba, apa, natura înconjurătoare care ne 
oferă prilejuri minunate de a ne simți bine şi de a creşte sănătoşi, voinici, viguroşi. 

Olimpia Sava îşi face cunoscută motivaţia încă din primele pagini : scriind 
aceste versuri pentru voi, vă invită ca împreună : elevi, profesori, părinți, prieteni, 
fraţi, “Să facem lumea mult mai bună” (Motivatie). 

Asemenea scop nobil o onorează şi-i conferă un statut de apostol în spaţiul 
cuvântului. Aidoma copiilor care, cu sufletul lor curat, cu mâinile lor micuţe dar cu 
inima foarte largă şi generoasă, Olimpia Sava vrea să clădească o nouă lume, mai 
curată, mai bună. Ea ne arată că orice plantă sau vieţuitoare apărute pe acest pământ, 
sunt necesare pentru ceea ce se numeşte echilibru ecologic. Şi prietenii pământului 
o ştiu deja. O dată stricat acest echilibru, natura însăşi va suferi mutații care ne pot 
dăuna şi nouă, de pildă se pot schimba clima, relieful, pot apărea perturbații grave 
în aer, în apă, în sol, poluări care ucid tot ce e viu şi ne pot îmbolnăvi grav şi pe noi. 

Cât de edificator este faptul că natura nu trebuie călcată în picioare, distrusă, 
ignorată, vedem zilnic la TV, auzim la radio, că se întâmplă atâtea accidente 
ecologice, provocate de omul ignorant sau de inconştienţa celor care ar trebui să se 
ocupe de acest important domeniu, nu doar pentru interesul propriu, ci şi în cel 
obştesc. 

Iată şi deviza pe care autoarea a ales-o pentru orice copil care trebuie să se 
considere PRIETENUL PĂMÂNTULUI: “să consideri ceva sfânt/ tot ce există pe 
pământ”. 

Ce înseamnă acest lucru, ne învaţă tot autoarea : tot ce am primit gratuit de 
la natură, trebuie să prețuim, să nu consumăm fără măsură, să nu aruncăm la 
întâmplare resturile care ne prisosesc. 

Apelul pe care ecologiştii îl adresează tuturor, sună aşa : “să prețuiți/ mediul 
în care trăiţi”. (Apel). 

Ştim cât de neplăcut impresionați suntem atunci când mergem undeva, în 
natură, la pădure, la malul unui lac sau la munte, ne aşezăm pe o bancă să ne odihnim 
şi privind în jur vedem copacii distruşi, scrijelați, tăiaţi fără milă, cu crengile rupte 
din joacă, inconştienţă sau pentru a le pune pe foc. 

Cât de inestetic, cât de îngrozitor arată o pădure mutilată! Ea nu mai oferă 
ochiului acea plăcută privelişte şi răcoare de care avem nevoie în vacanţă sau în 
scurtele popasuri pe care le facem în natură, dar nu mai poate produce nici oxigenul 

absolut necesar vieții. 

Poeta dovedeşte o delicateţe şi o dragoste fără limite, nu numai pentru 
generaţiile de astăzi, dar şi “Generației de mâine/ să-i lăsăm cum se cuvine/ o 
natură sănătoasă/ îngrijită şi frumoasă” (Apel). 

Pornind de la înţelepciunea populară conform căreia nu te poţi numi OM 
dacă n-ai sădit un POM, poeta ne îndeamnă să plantăm fiecare : “dacă nu un pom, 
o floare!” (Apel) —arătându-ne apoi că floarea ne va răsplăti cu frumuseţea şi 
mireasma ei proaspătă, iar pomul cu roade bune, cu umbră la care ne putem odihni, 
cu aerul curat pe care-l inspirăm în preajma lui. 

Despre floare, Olimpia Sava ne arată că are nevoie ca şi omul de mâncare, 
adică de lumină, de apă şi de soare. De asemenea, floarea suferă şi-o doare, dacă o 
mână de copil o frânge sau o calcă în picioare. Atunci e ca şi când ea s-a născut 
degeaba, pentru că nu mai poate să ne îmbete cu mirosul ei şi să facă să se nască din 
petalele sale, iubirea. Şi apoi, floarea simte cel mai bine pe omul care o iubeşte. 
Oricine poate vedea când îşi udă plantele, că acestea se înviorează şi degajă parfumuri 
proaspete şi îmbietoare. 

Într-o poezie foarte instructivă, asistăm la discuţia cu Doamna Igiena, care 
e, de când lumnea, prietena copiilor curaţi, aflându-se în slujba sănătăţii însăşi a 
umanităţii. Igiena duce o luptă acerbă pe tot globul cu duşmanul ei cel mai perfid : 
microbul. Ea are pentru acest război crâncen, un întreg arsenal pe care omul harnic 
îl foloseşte zilnic : coşul de gunoi, (“un prieten bun ca voi” — spune autoarea), 
săpun, periuţă de dinţi, apă, prosoape, detergenţi, dar în primul rând : hărnicia, 
trăsătura caracteristică şi virtutea celor care vor să fie prietenii naturii — izvorul 
vieții. 

Suntem antrenați astfel fiecare în munca de igienizare. Prietena noastră apa, 
ne va ajuta negreşit. 

Un cod natural de conduită morală şi civică ne învaţă să nu facem fapte rele 
nici chiar atunci când nu ne vede nimeni, dacă dorim să ne respectăm pe noi înşine 
şi pe cei din jurul nostru. Nu e suficient să fii cuminte şi harnic numai când eşti în 
preajma cuiva, dar tot timpul, pentru că astfel vei căpăta deprinderi sănătoase pentru 
întreaga viaţă şi o să te comporți cuvilizat în societate. 

Nu în ultimul rând, Olimpia Sava ne arată cât de folositor este de a ne iubi 
aproapele ca pe noi înşine, de a trăi în colectivitate ca într-o familie mare, frăţeşte, 
respectându-ne şi întrajutorându-ne la nevoie pentru ca la rândul nostru să găsim 
sprijin atunci când ne vom afla în cine ştie ce împrejurare. Astfel, în poezia “Fraţii” 
aflăm sentimentul scump care este dragostea frățească. 

Cu grijă maternă Olimpia Sava ne învaţă cât de dăunător e tutunul şi alte 
tentaţii pentru copiii care ar fi curioşi să încerce, iar apoi să constate că-şi pierd 
sănătatea iremediabil. 

În sfârşit suntem puşi în gardă că Pământul este în pericol şi este lansat un 
SOS împotriva acelora care consideră pământul ca un bun personal, luându-și dreptul 
de a face experienţe de-a dreptul fatale pentru fiinţele nevinovate, oameni, animale, 
plante. Acesta este şi apelul pentru a milita neobosit în organizaţii de tineret şi de 
copii pentru PACEA LUMII pentru că numai în pace ne putem dezvolta normal, 
armonios, fără griji, fericiţi şi puternici. 

Şi dacă mediul înconjurător s-a depreciat astăzi, noi putem să ajutăm natura 
şi mediul, depozitând resturile şi transportându-le pentru reciclare, unde pot fi 
transformate în pământ pentru plante, în uleiuri rafinate utilizate în industrie în 
aproape toate domeniile. 

Totodată suntem sfătuiți să iubim deopotrivă şi animalele şi să fim prietenii 
lor, să fim buni şi grijulii cu orice gâză, furnică sau gândăcel, pentru că nu noi le-am 
creat ci bunul Dumnezeu. Mai aflăm că orice muncă este demnă şi că orişicare 
meserie are poezia sa şi dacă e înfăptuită cu dragoste, din porunca inimii, ea ne va 
răsplăti cu roadele ei. De asemenea, cum să fim politicoşi în orice împrejurare, să 
mulţumim celor care ne oferă ceva şi să sărim în ajutor, ori de câte ori este nevoie. 

Respectul de sine se învaţă respectându-i pe alţii din jur,, respectând părinții, 
profesorii, educatorii, respectând natura şi pământul pe care l-am primit pentru a 
putea locui pe el şi a ne simţi bine. 


Autoarea s-a dovedit însă şi foarte generoasă cu toţi copiii, oferindu-le această 
carte instructivă, dar dându-le şi copiilor talentaţi posibilitatea de a se afirma, astfel 
încât cartea este desenată nu numai de autoare dar de un întreg colectiv de copii 
care şi-au pus inimile şi gândurile în pagini pentru a ne bucura pe noi, cititorii. 


COPILĂRIE-NTR-UN PICIOR LA PORȚILE VISURILOR 
NORY BELLU şi CAMELIA ELINOR BELLU, “La Porţile 
Visurilor”, Editura Pax Aura Mundi, Galaţi, 2005 
Ilustrații: Angela Cioltan-Zainea 


MN ME CAMELM ELI BEU i i 
tile ne este prezentată ca microunivers fermecat, populat 


„+ de personagii de care nu te poți despărți toată viaţa. Şi 
câți copii nu-şi duc cu ei trăistuțele cu amintiri din 
copilărie sau cu primele basme ascultate ori citite de 
mămici, bunici sau mătuşi? E vorba de nevoia omului 
de a-şi păstra intacte miturile dintâi. Zonele de 
y  frăgezime şi candoare transpar în vagi ecouri epico- 
; lirice ale memoriei involuntare şi Nory Bellu, în 
complicitate cu fiica sa Camelia Elinor, le scoate la 
iveală cu nostalgia aferentă, fie sub forma unor amintiri, 
fie a unor poveşti al căror parfum împrospătează 
sufletul. 

Şi o dovadă că harurile se împart egal în familie, 
sora Noricăi Bellu, ilustratoarea Angela Cioltan- Zainea, completează în chip fericit 
tabloul fără asemuire al copilăriei, exersându-şi peniţa la “La porţile visurilor”, 
cu măiestria artistului format şi cu fantezia proprie doar acelor suflete care abundă 
de miresme. Adieri din aceste parfumuri sunt dăruite copiilor în desenele care 
întregesc aceste poveşti, dându-le un farmec aparte, dar şi în creațiile originale pe 
care nu demult le-a pus la dispoziția editurii, ca daruri pentru cei mari şi mici, spre 
împărtăşire. 

“Sărac e cel ce uită sau părăseşte universul miraculos, unic, închis în sine ca 
într-o scoică izvodită din stele, al copilăriei, al deschiderii spre lume, spre viaţă, 
spre cunoaştere — spune ilustratoarea Angela Cioltan -Zainea. Trăim prea puţin 
pentru a ajunge cu adevărat la maturitate. Bătrâneţea nu există... Este o invenţie 
pentru a netezi trecerea”. 

Rotundul acesta de vise, care pot fi ale oricui, circumscrise în pagini frumos 
ilustrate, seamănă cu o cutiuţă fermecată din care se aud melodii suave şi susur de 
izvor înlăcrimat. Unde balerine încep dansul zânelor la deschiderea cutiuţei, pe 
muzica aceea lină de vals, rotindu-se, rotindu-se în vârtejiul ameţitor al candorii. 

Intrăm şi noi în dansul noptatic, până în licărul zorilor, când toate se ascund 
şi ziua se profilează la orizont, senină şi fără de umbre. 

De altfel, eposul a fost dintotdeauna un izvor nesecat de comori de nepreţuit. 

Din izvorul lui şi-au potolit setea nenumărați creatori şi, precum fântâna cu apă vie 
nu s-a împuţinat, ba a ţâşnit şi mai intens spre suprafață, din acele ape freatice, aşa 
nu s-a isprăvit duhul comorii de spiritualitate a omului. “În lumea basmelor” Noricăi 
Bellu pătrunzi ca “într-o poiană scăldată în revărsarea razelor de lună”. Atunci, 
să nu te miri, coboară pe razele de lună, “piticul cu ulciorul plin de darul vieţii fără 
sfârşit, apa vie”. Piticul îţi întinde ulciorul şi-ţi spune cu glas piticesc, de bună 
seamă: 

“Să nu uiţi că basmele din visele tale, trebuie să trăiască veşnic pentru 
copiii care nu le-au aflat, sau nu au bunicuţe ca tine. ” 

Piticul îţi dă o poruncă cel puţin curioasă : să stropeşti “filele albe pe care le 
ai în faţă, pe care se vor scrie basmele şi visurile pentru a se bucura toți copiii 
când le vor citi. Sau le vei povesti chiar tu...” 

Asistăm aici, la misterul creației, care dintotdeauna a fascinat pe toţi 
truditorii condeiului. Pentru că afli întregul proces de osmoză, alchimie, în 
laboratorul unde se făuresc poveşti. Şi din “fotoliul minţii”, cu întregul arsenal de 
condeie, pene măiestre, creioane, plaivazuri, radiere, stilouri, pixuri, pregătite 
minuţios, cu un maldăr de hârtie stropită cu apa vie a fanteziei, te aşterni pe scris, pe 
şters, pe mototolit ghemotoace până se umple coşul de gunoi, pe şters, pe refăcut, 
pe stropit cu sudoare. Dar în cele din urmă apare pe pagină fructul imaginaţiei tale 
: acel poem, acel basm, acea povestire sau desen în care îți vei regăsi intacte toate 
visele şi năzuinţele. Bineînţeles dacă zâna muză nu se lasă prea mult aşteptată ori 
greu înduplecată. 

E de ajuns uneori să găseşti o ansă ori o nuieluşă de alun precum cea a 
fântânarilor şi ea îţi va îndrepta paşii chiar pe locul fermecat unde te poţi îmbogăţi 
cu resursele nebănuite ale tezaurului. Pentru aceasta, însă, trebuie să ai o fire 
cercetătoare şi însetată de cunoaşterea lumii de poveste, de mit şi legendă, de istorie, 
transpusă-n Cuvânt şi faptă. 

O astfel de fire este cea a Noricăi Bellu, o scriitoare pe cât de discretă, aşa 
cum îi stă bine oricărui om de talent, pe atât de înzestrată cu virtuţi de povestitor 
înnăscut şi dotată cu reale calităţi literare. 

Nu lipsite de umor, de francheţe, de spontaneitate, de lirism, cele 11 poveşti, 
precum cele 11 lebede ale lui Hans Christian Andersen, fac închipuirea să zboare 
spre o lume în care doar cei cu inima curată pot pătrunde. 

“Copilăria este cel mai fascinant lăcaş al sufletului nostru” — spune Nory 
Bellu în mottoul frumosului volum “La porţile visului”, care face obiectul rândurilor 
de față şi care este al doilea volum pentru copii, după cel intitulat “Prietenii noştri 
credincioşi”, Editura Pax Aura Mundi, Galaţi, 2004. 

O spumă de poveşti savuroase, proaspete şi pline de învățăminte te întorc în 
anii cei fără de griji şi orice ai afla, nu trebuie să pari deloc mirat pentru că, în 

poveste totul, absolut totul e aievea şi orice se poate întâmpla. În microuniversul 
atât de tulburător al copilăriei, pătrunderea, fie şi a unui gând matur, pare o împietate. 
Trebuie să ai cu adevărat suflet şi simţire de copil ca să le pricepi şi să le guşti 
înţelesul. 

Astfel pătrunzi cu paşi tainici prin codrul fermecat, argintat de razele lunii, 
printre arbori înalți, aidoma unor coloane de templu. Luna revarsă fuioare de raze 
peste lumea miraculoasă în care ai intrat şi tu o iei martor. Alături de Făt-Frumos, te 
adânceşti în această lume vrăjită, plină de taine, care te leagă cu fire nevăzute, de 
parcă-s ar fi fuioarele razelor de lună. 

Apar ca prin vis fiinţe ciudate, uneori cu aspect de vulpi care dansează 
frenetic în jurul unui havuz uimitor. În mijlocul lui, trei statui de marmură ale unor 
zâne lacustre. Jeturi cristaline de apă ţâşnesc din guri de dragoni împrăştiind în jur 
irizări diamantine. 

Piticul pădurii cu ulciorul plin de apă vie parcă te îmbie să bei. Doar câţiva 
stropi să reverşi spre vulpile cu ochii ca smaraldul şi ele se vor preface în fete 
frumoase. 

Nu lipsesc, desigur, din orice poveste, nici palatul, nici stăpâna lui, nici mesele 
încărcate de nuntă, cu bucate alese, nici orchestra alcătuită din făpturile codrului. 
Totul e atât de feeric, de minunat, nimic nu poate strica vraja. 

Dar iată că se luminează de ziuă şi glasul mamei te cheamă blând. O nouă zi 
începe ca un vis care cândva, se poate împlini, căci unele vise devin aievea. (La 
havuz). 

Vei afla taina frumoasei Arela, cea menită de ursitoarea vrăjmaşă să trăiască 
în inima de piatră a munților. 

Fiecare poveste e moralizatoare, are şi o concluzie la sfârşit. “Să învăţăm să 
preţuim şi să păstrăm ceea ce avem, fără a râvni la mai mult, sau chiar la țeluri de 
neatins, căci atunci am putea pierde totul” — se spune în finalul poveştii Taina 
munţilor de piatră. 

Poveştile încep ca toate poveştile şi se petrec pe timpul când se mai petreceau 
minuni pe pământ sau “pe vremea când ursitoarele coborau printre oameni şi trasau 
ursita noilor născuţi ”, ori pe vremea când mai existau oameni săraci”. 

Limbajul posedă întreg bagajul fantastic legat de poveşti, basme, mituri, 
legende, balade ori doine, care au legătură cu etosul românesc, obiceiuri, tradiţii, 
port popular. În toate poveştile luna e prezentă ca un martor argintiu şi tainic. O fată 
cu mâini palide, de crin, pătrunde pe poarta maiestuoasă a visurilor, deschisă parcă 
de o mână nevăzută. 

ÎI întâlnim desigur pe tânărul care suspină cântând dintr-o vioară fermecată, 
ori, altădată, din fluier. În zori, visul se destramă şi totul dispare. Ceea ce rămâne 
este povestea care, prin definiţie, este nemuritoare. 

Sărăcia, modestia, milostivenia, înțelegerea față de alții, sunt virtuţi apreciate 
ale eroilor care nu vor întârzia să primească răsplata cum se cuvine. 

În povestea Eol- Zeul Vânt, protagonista, o copilă orfană trăind “la margine 
de codru pustiu”, dar foarte vrednică, îngrijind singură de căsuţa rămasă de la părinți 
şi de vieţuitoarele de pe lângă casă, dorea să întâlnească o ființă alături de care să- 
Şi împlinească rostul, să aibă cu cine vorbi şi se sfătui, să audă glas blând în jurul ei. 

O făptură a cerului, nu a pământului, Zeul Eol — Vântul venit în chip omenesc, 
o vizitează pe tânăra Samona şi-şi cere să-l urmeze. Este motivul eminescian al lui 
Hyperion, îndrăgostit de-o pământeană ori motivul “Zburătorului” lui Ion Heliade 
Rădulescu. Dar, în chip cu totul neaşteptat, Eol doreşte s-o poarte pe Samona, în 
Haos, pentru a cere Demiurgului, nemurirea, nu pentru sine, dar pentru ea. Fata 
încuviinţează să-şi părăsească lumea sa, nu fără oarecare reținere, căci îi era drag 
ținutul de baştină şi căsuţa ei modestă. 

Înfăşurată în mantia ocrotitoare a lui Eol, care împrumuta pe rând nuanțele 
de azur ale cerului, auriul cald al soarelui şi purpura răsăritului, Samona e purtată 
la Polul Nord, pretext pentru autoare de a descrie acele fenomene naturale precum 
Aurora Boreală, Noaptea polară. 

“Trecuseră în zbor peste munţi de gheaţă şi zăpadă, peste întinderi nesfârşite 
acoperite de nea sclipitoare, prin furtuni cum nu-şi închipuise că pot exista, şi 
acum se afla deodată în faţa acestui uimitor fenomen natural. Cerul iluminat feeric 
revărsa în adânca noapte polară curcubeie de culori, ploi de beteală, aur topit, 
ridica perdele de purpură care cădeau în valuri de smarald. Coloane de argint se 
topeau în abisuri de violet, se amestecau culori strălucitoare, luând la nesfârşit 
alte şi alte forme, un spectacol de o măreție şi frumuseţe nemaivăzute. ” 

Este visul nopților polare, care durează şase luni, până când începe ziua 
polară, ce aduce ca răsplată lumina aurie a soarelui, îi explică Eol arătându-i negrăitele 
frumuseți ale lumii. Surprinzător pentru înţelegerea comună, când oamenii tânjesc 
după măreţia şi splendoarea lucrurilor inaccesibile, în acest basm, Vântul împrumută 
ceva din trăsăturile de caracter ale pământencei. Învață mila şi alte simțăminte umane. 
Dragostea Zeului Vânt pentru pământească este nemăsurată. Pentru ea a construit o 
planetă aidoma pământului, pentru care a muncit mii de ani. Însă nici chiar în poveste 
nu e totul perfect. 

“Rămasă singură a început să cutreiere împrejurimile castelului. Erau 
parcuri întinse ca pe pământul ei părăsit, dar nimic nu se clintea de la locul său. 
Nu se mişca nici o frunză, nici o floare nu se rupea, nici o pasăre nu ciripea pe 
ramuri şi nici un val nu unduia în oglinda neclintită a râurilor şi lacurilor. La 
atingerea ei a văzut că totul era cioplit în smarald, safir, ametist, rubin şi alte 
pietre prețioase. Toate acele magnifice frumuseți erau făurite de Eol pentru dânsa 
ca să creadă că se află pe pământul ei iubit. Tocmai aceste iscusite sculpturi o 
întristau peste măsură prin încremenirea lor. 

De multe ori se oprea pe marginea unui lac, sub o salcie plângătoare de 
smarald, sub umbra unei stânci de alabastru, printre mii de flori sclipind în toate 
culorile şi i se părea că aude cum se loveşte un talaz de mal, cum foşnesc frunzele. 
Auzea cum cheamă un cuc, sau un tril de privighetoare, dar... iluzii erau toate. 
Nimic nu se putea auzi în acea natură moartă, nici măcar paşii ei nu stârneau un 
răsunet cât de mic. Rătăcea pe poteci neştiute sub coroanele arborilor neclintiți, 
încercând să-şi ostoiască năvala de tristeți şi durerea pământeană ce o cuprindea 
la amintirea ştiutelor sunete din jurul căsuței ei. Se simţea cu mult mai singură 
decât în căsuţa ei împresurată de codru adânc, de viaţa adevărată. 

I se părea Samonei că este prinsă într-o vastă închisoare ca o gâză pecetluită 
în cleştar. La ce-i foloseau toate acele palate măreţe, frumuseţea grădinilor, când 
totul era nemişcare? Şi munţii aceia cu creste înalte pe care nu putea urca. Ah, de- 
ar auzi măcar un ciripit mic de pasăre, un murmur uşor de val, un freamăt lin de 
frunze, poate s-ar mai împăca cu acea lume în care a fost adusă. Cum se îndurase 
ea să plece aşa, în necunoscut, să-şi lase lumea ei? Nu există un dor mai cumplit 
decât cel de locul de baştină în care ai văzut lumina soarelui. Ea fusese dornică să 
cunoască lumea, cerul, stelele, dar cât de înșelătoare pot fi visele chiar atunci 
când s-au împlinit! Visele te fac adesea să suferi... (...) 

Ce să facă ea cu nemurirea? Nu şi-o dorea. Viaţa printre acele pietre mute 
şi nemişcate ar fi mai rea decât moartea. ” (Eol — Zeul Vânt). 

Călătorim şi noi “La porţile visurilor” - alături de eroii cărții şi aflăm taina 
munților de piatră, povestea micii spălătorese, a bobocului de trandafir, a fluturaşului 
şi a florilor, a sirenei, a bătrânului grădinar. 

Şi avem acest privilegiul datorită unei bunici. 

A fost odată - şi mai este şi azi, că dacă n-ar fi, nici nu s-ar pomeni — o 
bunică. Avea ochi senini de copil, surâs de fetişcană timidă, mâini dibace de mămică, 
şi nelipsiţii “ochelari de scris poveşti” — de bunică... 

Bunica Norica a avut patru copii - Florile Vieţii sale. 

De la toţi a strâns o duzină de nepoți şi strănepoţi. Este aşadar o bunică cu B 
mare. 

Nu fusese dintotdeauna bunică. Dar fusese mereu inventatoare. Prin ce colţişor 
al minţii pitea ea poveşti, nu se ştie. Cert e că avea în plus, față de ceata imensă a 
celorlalți bunici, darul de a şti să inventeze poveşti. Până aici nimic neobişnuit, căci 
s-au văzut atâtea bunici totuşi care sunt născocitoare, stând la pătucul nepoţeilor şi 
scotocind prin memorie ca într-o fântână vie, să afle taina poveştilor. Ca oricărei 
bunici serioase îi plăcea să se joace, să se copilărească, să povestească şi să se 
sfădească. 

Rezultatul acestor invenţii buniceşti este cartea de față pe care vă invită s-o 
citiți pe nerăsuflate şi să o povestiţi la rândul vostru şi altora. 


Galaţi, 27 noiembrie 2006 

UN GLAS ÎN CĂUTAREA TONULUI 
CONSTANTIN DOCA-TRINCU, “Jenică şi Stanca”, 
Editura Phoebus, Galaţi, 2006 


Este greu să descrii în cuvinte iubirea. Ca şi 
inefabilul, ea e dificil de văzut, de pipăit, uneori chiar şi 
de atins. Hainele ei sunt ţesute din fire subţiri de 
nemărginire. Sortită Înaltului cast, ea ne poartă pe culmi, 
anevole atinse. 

O astfel de întreprindere temerară o constituie 
cartea de faţă care, în tonuri uneori patetice, ne descoperă 
totodată frânturi de istorie învăluite-n voalul inefabil şi 
preţios al aducerilor aminte; frânturi de frumuseţe lăuntrică 

o T păstrate-n sipetul aşezat cuviincios în odaia curată, sub 
Rewon de dregente icoana Preacuratei, frânturi de vis cu alonjă subtilă către 
wa-a un viitor care se promite cât se poate de înfloritor; frânturi 
de gânduri întoarse spre sine. Toate aceste frânturi compun 

un univers care ne invită a-l acerceta cu de-amănuntul. 

Părăsind nivelul senzorial, purtat de firul ideatic al formei perfecte, scriitorul 
aspiră cu asiduitate să păşească pe calea pe care atâția au străbătut-o deja, a salvării, 
a mânturiii prin iubire. O iubire perfectă (cine spune că nu există?), o iubire care nu 
se micşorează în intensitate, strălucind la fel ca la început precum o stea pe 
firmamentul bolţii celeste. 

Desigur, o infinitate de poveşti, mai mult sau mai puțin triste s-au scris şi se 
vor mai scrie până la sfârşitul veacurilor. Nu e creator să nu fi atins acest subiect 
generos în diversele lui forme, pentru că Însuşi Creatorul Suprem ne-a lăsat drept 
moştenire iubirea invitându-ne să ne iubim unul pe altul, aşa cum El ne-a iubit şi că 
prin aceasta, prin iubire se va cunoaşte că suntem ai Săi. 

Nimic nou sub soare. Ce ar avea special, în stare să menţină atenţia trează, 
visul prospăt, speranţa că nu e totul pierdut, dorinţa arzătoare de viaţă, de împlinire, 
de comuniune trupească şi sufletească, aptă şi zămislitoare de rod care să dăinuie 
peste viață şi peste moarte? 

În strigătul de timp aruncat ca un arc de curcubeu peste oameni şi lucruri, se 
desluşesc imagini clare sau puţin impalidate, chipuri cunoscute şi străine, întâmplări 
neîntâmplate, vechi icoane pe scoarță. 

Şi în acest luminiş existențial, se profilează precum aurora, vestind astrul 
zilei, o iubire ca de început de lume. Indestructibilă, neclintită, statornică, pură, 
transgresând timpul şi spaţiul, dincolo de toate, dincolo de viaţă şi moarte. 

Într-un timp când jurămintele de la sfântul altar sunt călcate-n picioare la 
ordinea zilei, cţând promisiunile sunt uitate chiar în clipa următoare rostirii, când 
iubirea a degenerat în trivialitate şi vulgaritate care, din păcate sunt ridicate astăzi 
la rang de virtuţi, doi oameni deţinând acelaşi „capital de iubire” drept unică zestre, 
pe care-l vor păstra ca pe o comoară de preţ, hotărăsc să-şi unească destinele şi 
chiar o fac. Da, iubirea poate înflori şi creşte în orice colț al lumii, în cele mai 
vitrege condiţii. D-a demonstrat că în plină conflagrație mondială, au răsărit iubiri 
nemuritoare. De undeva, de pe această planetă, doi oameni vin unul spre celălalt cu 
braţele deschise. Inimile lor se contopesc la unison. Dragoste, înțelepciune, căldură 
sufletească, tandreţe, delicateţe, câte comori poate omul dărui fiinţei iubite? 

Autorul, prin mijloace specifice artei condeierului vrea să dea răspunsul, 
deloc simplu, la următoarea întrebare arhicunoscută : Mai e posibil să trăieşti drept 
într-o lume strâmbă? Dimensiunea morală împletindu-se armonios cu dimensiunea 
spirituală ar putea fi o cheie. 

„Nihil sine Deo” — „Fără Dumnezeu, nimic nu e posibil”. Alături de El şi cu 
El, poate par lesne de înfăptuit. 

Calchiată pe canavaua tulburătoarelor evenimente care au zguduit 
mapamondul şi au lăsat urme dureroase şi de neşters în istorie, cea de a doua 
conflagrație mondială, pare a fi providenţială şi ruptă total de tragedia şi dezastrul 
din jur, ca o floare răsărită-n cenuşă. Mai tărziu, în anii regimului lipsit de lumina 
credinței, în pofida tuturor privațiunilor, dragostea lor izbucneşte dezinvolt, făcându- 
şi loc prin labirintul diurn ca un firişor de apă prin pământul bătătorit de cizme 
potrivnice. 

Epoca descrisă conferă autorului unprilej propice pentru a strecura ca nişte 
profunde mesaje subliminale, simțământul patriotic, de o înălțime şi vibraţie în stare 
a mişca munţii din loc. Informaţii folositore ne sunt oferite firesc, prin gura unor 
veterani de război sau a unor tineri participanţi la marea conflagrație, însă nu 
ostentativ sau obositor, ci, din dorinţa de a ne readuce în suflete, sentimentul uitat al 
iubirii de patrie. 

Dumnezeu şi patria. Patria şi mama. Repere fundamentale şi scumpe de care 
orice om ar trebui să ţină cont, căci ele fac parte din însăşi ființa umană. 

Autorul uzitează însă şi alte mijloace pentru a atinge sensibilitatea cititorului 
şi acelea ţin de folclor şi etnografie, de arealul în care s-a născut şi dezvoltat ca om, 
une şi-a descoperit rădăcinile. Sărbătoarea creştină Drăgaica sau Sânzienele devine 
pretext pentru o relatare amănunțită a datinilor, încă în vigoare la sate, unde tradiţiile 
nu s-au denaturat. În imagini de o prospeţime deosebită — ne sunt prezentate şi 
descrise amănunțit aceste sărbători săteşti, recuperând ceea ce are poporul nostru 
mai de preţ şi care-l defineşte ca naţiune: cultura şi tradiţia creştină. 

Pe acest fundal, tandemul Stanca-Jenică, de notorietate în sat, ăşi trăieşte cu 
intensitate şi neprihănire povestea de iubire. Pe măsură ce sentimentul lor creşte şi 
înfloreşte, devenind tot mai fervoros, mai intens, mai profund, într-un plan paralel 
(sau poate în acelaşi plan), ca într-o lege a compensaţiei, se dezvoltă nefericirea 
celuilalt tânăr, pricinuită de dragostea neîmpărtăşită pentru aceeaşi Stanca. 

Dacă ar fi să devenim puţin cinici, dragostea celor doi este invers 
proporțională cu nefericirea şi singurătatea, fără posibilitate de alinare a lui 
Alexandru. Şi-atunci? Fericirea îşi clădeşte temelia pe nefericire? Cine să le împace 
pe toate? 

Ar trebui să dormim liniștiți ştiind că undeva, cineva suferă şi plânge din 
pricina noastră? Sau să ne refuzăm propria fericire şi propriile îndemnuri şi trăiri 
ale inimii, din teama de a nu răni pe altcineva? Iată întrebări, mistere, - nu mai mari 
decât infinitul, fireşte, - dar care ne-ar putea provoca serios la o meditaţie profundă, 
ceea ce a fost şi în intenţia autorului. 

„Noi nu putem face nici măcar un pas în această lume fără riscul de a-i face 
pe alții să moară” — spunea Albert Camus. Şi tot în acelaşi context : „Necontenit, pe 
câmpuri, în firide, pe străzi, în codri, în altar, în pat şi zi şi noapte, cineva ucide” — 
spunea ilustrul academician, poet şi traducător Ştefan Augustin Doinaş în poemul 
„Alibi” — ca apoi să conchidă : „Ca Dumnezeu, prin ubicuitate, suntem complici la 
tot ce-a fost ucis”. (vol. „Seminţia lui Laokoon”, Editura Tineretului, Bucureşti, 
1967). 

Conflictul lăuntric se consumă atât în sufletul fetei, care nu ar vrea să rănească 
pe nimeni dar îşi apără cu ardoare iubirea, cât, mai ales, în sufletul celui nefericit, 
care nu se consolează nicicum cu pierderea iubitei. 

Poate că unii cititori s-ar putea întreba ce s-a întâmplat după nunta ca-n 
poveşti descrisă cu lux de amănunte, în stilul nuntilor tradiționale moldoveneşti, cu 
datina peţitului, împodobirea miresei, despetelirea ei şi alte frumoase obiceiuri demne 
de un dicționar etnografic. Ce s-a ales de iubirea lor jurată la Sfântul Altar? 

Aceasta ar fi, însă, o altă poveste şi cum poveştile pot deveni realitate, de ce 
nu? — am afla că şi astăzi trăiesc fericiți, înconjurați de copii şi nepoți care le 
luminează în chip binecuvântat bătrânețile... 

Travaliul fanteziei este infinit şi poate broda orice scenariu pe acest calapod, 
după propriile dorinţe şi aspirații. 

Poate că e o poveste nesfârşită, ca şi iubirea celor doi... Poate avea happy- 
end sau dimpotrivă. Fiecare e liber să aleagă. Şi din acest punct de vedere lucrarea 
e o carte cu final deschis. 


234 


Nouă nu ne rămâne decât să poposim cu gândul, fie şi câteva clipe, la o 
iubire posibilă, năzuită de toţi, ca-n basme sau ca-n realitate. 

Lucrarea se înscrie în genul prozelor lirice, căutând forma perfectă, mai 
curând decât conţinutul, pe linia calofilică pe care o adoptă atâţia autori, fie în 
proză, fie în poezie. Totodată e o scriere angajată, cu implicaţii istorice şi etico- 
morale care, în pofida anumitor improprietăți semnifică mai mult decât simpla 
cotidianitate. Nu se poate să-ți cunoşti viitorul fără să-ți afli trecutul, dar mai ales 
fără să ţi-l asumi şi apreciezi. Cunoscând şi asumându-ne acest trecut, putem trece 
mai lesne spre ceea ce ne aşteaptă... 

În lupta cu sunetele pure se ascunde bardul care umbreşte puţin prozatorul. 
Poetul este cel care, din boabe de nisip împleteşte funii de aur azvârlite-n tării, să 
spânzure luna. Cel care, modelând aerul după chipul neasemuit al iubitei, aşa cum 
sculptorul modelează lutul şi marmura, aşa cum pictorul modelează culoarea pe 
pânză, dându-i expresia inimii şi simţămintelor sale, dă formă luminii, dirijează 
stelele, poruncește valurilor, dresează vântul şi ploile şi, mai ales, grăieşte pre limba 
tuturor făpturilor. 

Până la urmă, scrierea de față este un imn dedicat iubirii împlinite în sfântul 
sacrament al căsătoriei creştine, invitând la puritate şi desăvârşire morală, ceea ce 
se impune mai multca oricând în vremurile noastre. 

Ce ne aduce nou, ne-am putea întreba? Aduce bunul simţ într-o lume lipsită 
de bun simţ, aduce curăţenia sufletească şi cinstea la locul lor în panoplia virtuţilor, 
într-o civilizaţie în care acestea sunt pe cale de dispariţie, aduce sentimentul iubirii 
de patrie, de neam, aproape în aceeaşi linie cu acela al iubirii de Dumnezeu, urmat, 
firesc, de iubirea de mamă. Cine mai vorbeşte astăzi de patriotism fără a fi acuzat 
de naționalism, de şovinism, fără să cadă în vetust, ori, mai grav, în ridicol? 

Aflat la cea de a patra carte a sa, Constantin Doca-Trincu este încă în căutarea 
tonului potrivit pentru o exprimare cât mai fericită şi mai expresivă. Limbajul căutat, 
migălit şi, nu de puţine ori preţios, ca şi mijloacele stilistice mai rar folosite, fac din 
autor un romantic incurabil, care încearcă prin procedee clasice, recuperarea unui 
timp revolut, a unei tinereţi pe cale de plecare. Este ca o uitătură fugară peste umărul 
vieții, pentru a nu pleca de tot din locul unde ai simțit că viaţa îți surâde. Este 
amintirea paradisului pierdut şi mai ales, dorinţa regăsirii acestui rai de acasă numit 
copilărie, adolescenţă şi viață. 

Se impune pregnant, cu toate acestea, răspunsul la întrebarea cheie : Este 
iubirea o taină mai mare decât infinitul? 

Citind această carte, putem afla sau dimpotrivă, putem trece indiferenți mai 
departe. 


15 septembrie 2005 

PATRIA - A DOUA FIINŢĂ A POETULUI 
CONSTANTIN DOCA-TRINCU, “Vlăstare şi eroi”, 
Editura Istru, Galaţi, 2005 


Ilustrații: Adrian şi Sorina Fădor Vădeanu 


Un patriotism aparte străbate ca un filon liric, 
volumul de față răsfrânt în luminile din flacăra nestinsă 
a iubirii de neam, de glie, de datini, de tot ce înseamnă 
matcă şi albie de fluviu, grâne, brazi şi cetăți înălțătoare. 
Câţi sunt astăzi care-şi mai iubesc leagănul naşterii, care 
mal a sunt recunoscători țărânii de unde s-au ivit, călcată cu 
smerenie sfântă? Când cei mai mulți o părăsesc, pleacă, 
se îndepărtează, dincolo de hotare, strivind sub tălpi 
ex A Py] aducerile aminte dintâi, primele bucurii ale copilăriei, 

A A primele semne ale conştiinţei de a fi, şi cei dintâi muguri 
sd i € S| de iubire în inimă. Pentru că aşa cum mama e unică, şi 
patria trebuie să fie la fel. 

Departe de a-şi părăsi matricea, poetul Constantin 
Doca -Trincu, aşa cum a demonstrat şi în primele două volume, îşi revendică şi în 
“Vlăstare şi eroi”, - poate mai accentuat, dreptul la amintire, iar aceste amintiri 
devin în sufletul său — icoane. 

Crâmpei de lume, fărâmă de Univers e țara, ca un colţ de rai, cu flori rarissime 
şi cu oameni drepţi şi blânzi, având “credința-n Duh nemuritoare”. În acest spaţiu 
etern, stropii vieţii se desfiră între suferință şi speranță, iar omul, cu trupul cutremurat 
şi cu sufletul licărind în ceaţă, se-ndreaptă încet spre “retrăirea fără şoapte” 
(“Suferinţă şi speranţă”). 

O patrie în care fiii ei, ca nişte pietre vii, mocnesc febril din piepturi străbune. 
Din toate acestea răzbate aprig îndemnul ca nici un fiu de român să nu uite “iubirea 
de neam şi morminte”. Acest pământ sădit de mâini de mame şi stropit cu roua 
lacrimilor, cu sângele martirilor căzuţi la datorie, e străjuit de braţele şi piepturile 
viguroase ale fiilor, ca un lanţ împrejmuind zarea. 

Se spune că un om care-şi denigrează patria este ca şi cum şi-ar defăima 
propria mamă, sânul care l-a alăptat şi mâna duioasă care l-a mângâiat. Şi dacă au 
fost milioane de români care şi-au slujit ţara, vărsându-şi sângele pentru ea, acest 
fapt denotă că patria este a doua ființă care trebuie iubită, respectată, slujită, apărată 
cu orice preţ. Chiar dacă unora li se pare desuet să vorbească despre patriotism într- 
o țară democratică în care valorile morale s-au răsturnat, tinzând spre deschiderea 
universală, ceva din esenţa acestui patriotism ne defineşte ca ființe. Patria este dasein- 

ul nostru, locul de unde survine ființa. Chiar în vreme de pace, apărarea ei este 
obligatorie. 

Apartenența la un neam este esenţială pentru personalitatea omului. Un individ 
fără ţară, fără rădăcini, fără istorie, nu e un om întreg. E deformat sufletește şi nu se 
poate împlini decât în sau aproape de sânul matern care e patria. 

În iureşul acestui tărâm, cetăţile de scaun devin “aştri veghetori”, chemând 
în sunet de tulnic voievozii la datoria sacră de a-şi apăra fruntariile. 

Nemuritor este sentimentul iubirii de ţară, aşa cum nemuritoare au rămas 
numele iluştrilor voievozi care şi-au cioplit numele în andezitul timpurilor astrale. 
Şi aşa cum Spiritul Divin coboară din sanctuar să sfințească mormintele eroilor, la 
fel scânteia de dumnezeire din noi se aprinde cu foc nestins, ca flacăra olimpică, la 
chemarea patriei. La sunetul acestei chemări, până şi cei cu inima de gheaţă se 
încălzesc la făclia datoriei sfinte. 

Filonul acestei iubiri îi reuneşte pe cetăţenii aceleiaşi țări străvechi, făcându- 
i vlăstare şi frați într-o eternă primăvară. 

Veritabile lecții de istorie versificate, cu învățăminte şi pilde având tâlcul în 
însăşi înțelepciunea didactică dobândită în zeci de ani de exercitare a profesiei, dar 
şi în firea aprigă şi generoasă, gata oricând de jertfă şi dăruire, aceste poeme didactice 
sunt de un real ajutor pentru vlăstarele care trebuie deprinse cu valorile civice şi 
morale cele mai înalte şi mai nobile ca să-şi desăvârşească personalitatea. 

Ca şi în cel de-al doilea volum, “Muguri de rouă”, regăsim şi aici imaginea 
scumpă a satului cu valorile lui tradiţionale, cu îndeletnicirile specifice muncii aspre 
a pământului, dar şi cu bucuria culesului de roade îmbelşugate. Răzeşi, plăieşi, 
clăcaşi, toţi sunt înnobilaţi cu aura sfântă a sudorii izvodite din trudă. Palmele lor, 
ca şi tălpile lor goale au înscrisă în ele istoria, în cuvinte, linii, desene, sau simple 
hieroglife, pârjolite de vântoase şi arşiţe, semne aproape indescifrabile. Dar cine 
ştie să citească aceste “semne”, le descifrează şi firea dârză, cinstită a țăranilor- 
oşteni, care aşează onoarea mai presus de alte virtuţi. 

În arealul natal, în care “cerul e mai plin de aştri ca nicicând” — poetul se 
simte liber la visare, la imaginaţie. “Cu fiecare stea aprind un gând” (Brădulețul 
meu), spune poetul fascinat parcă de un decor ireal, în care amintirile retrăite “răsar 
ca din cenuşa arselor cuvinte”. 

Nu lipsesc pastelurile cum sunt : “Aripi cu scântei”; “Anii trec” ; “Licăr 
de stele” ; “Cupele de vise” - pe care o redăm integral pentru puritatea expresiei 
: “Pe coline raze blânde/ Leagănă nocturna zare/ Lira Lunii surâzânde/ Surpă liniştea- 
n visare.// Pe covor de flori şi stele/ Unduie iubirea nouă/ Văluri tresărind, zorele/ 
Ne mângâie-n stropi de rouă.// Un filon răzbate-n mine/ De izvor cu apă arsă/ Cupele 
de vise pline/ Punte spre destin revarsă...” 

Determinant însă este filonul sacru reprezentat prin rugăciuni şi adoraţii către 

Cel Preaînalt chemat să mângâie şi să apere poporul “Rugă”; “Dacic plai”; “Patria 
şi credinţa”, care aminteşte de gânditorul mistic Petre "Ţuţea care îşi împărțea 
dragostea “între Dumnezeu şi neamul meu”. 

Crezul poetului constă-n unirea de frați, unirea cu legământ, mai tare decât 
stihiile vremii. Unirea ca năzuință şi un vis împlinit. “Inima noastră de român/ E 
orologiu-n țara carpatină,/ O punte-n arbore străbun/ Eternă sărbătoare de 
Lumină.// Până-n văzduh sunt odele cântate/ Răsună clopotul de jar/ Bătând la 
Alba lulia-n cetate/ Pentru un vis istoric milenar... ” (Vis împlinit — 1 Decembrie). 

Toate acestea se încununează într-un vis mai presus de oricare altul, legat de 
viaţă şi istorie, vis care e apărarea păcii, devenit ţel spre care trebuie să tindă întreaga 
omenire. 

Salutăm şi acest volum de poeme didactice pentru şcolarii mici şi de gimnaziu, 
sperând să fie de folos la completarea cunoştinţelor de istorie, dar şi pentru 
dezvoltarea sentimentului patriotic, atât de înălțător şi necesar astăzi, mai mult ca 
oricând. 

UN HIDALGO AL UNUI STRĂBUN MELEAG 
CONSTANTIN DOCA-TRINCU, “Lacrima speranţei”, 
Editura Pax Aura Mundi, Galaţi, 2002 


Legat cu un cordon freatic de matricea din care 
s-a smuls, acest preaiubit pământean împuşcând zările 
cu privirea cercetătoare, poartă sigla lutului de vatră pe 
dinlăuntru. 

Ca de o altă logodnică aleasă pe viaţă, îndrăgostit 
până peste poate, i se dedică trup şi mai ales, suflet, 
pentru că nu concepe viaţa fără ea : este istoria nescrisă 

. ri a acestui neam, pe care Constantin Doca-Trincu o 
LACRIMA SPERANTEI slujeşte cu abnegaţie. 
= x Satul cu numele suav, Valea Mărului i-a fost 
e Ny leagănul copilăriei şi al adolescenței. Niciodată nu l-a 
| părăsit cu adevărat aşa cum nimeni nu-şi părăseşte pro- 
pria identitate. 

În calitate de fiu al satului, îşi arogă titlul de 
proprietate peste toate firele de păpădie răsărite spontan primăvara, pe acest colț de 
rai, tivit cu lut galben, cu râpe adânci şi coline pline de salcâmi care te năucesc cu 
miresme, stropit cu sânge de infinit peste cioburi de oale, aşchii de lună şi oase de 
eroi căzuţi la datorie. 

Dorul de glie îl doare şi îl mângâie în aceeaşi măsură. 

Descins parcă din alte vremi, acest Hidalgo, cu o moralitate şi o candoare 
desăvârşite, cu sufletul străfulgerat de caritatea perfectă proprie spiritelor alese, îşi 
îmbracă adeseori armura şi porneşte la luptă cu morile de vânt, pentru cauze drepte, 
dar uneori de dinainte pierdute. Idealul, ca orice ideal, nu poate fi atins decât cu 
privirile minţii. 

Scumpe inimii sale, îi sunt tradiţia, cântecul popular şi valorile morale, 
păstrate peste veacuri şi care constituie aurul sufletesc pe care vrea să le lase drept 
moştenire. 

Şi-atunci, înlănţuit de ielele cuvintelor, el îşi deapănă domol firul amintirilor, 
din care răsare timid “iarba verde de acasă”, cea care nu l-a lăsat să se rătăcească 
prin lume, pe unde a învăţat dăscălia şi meşteşugul de a iscodi cu sete şi dăruire 
izvoarele istorice ale plaiurilor carpatine. 

Ca într-o oglindă se perindă prin sufletul minţii lui, personaje şi întâmplări, 
fiecare cu semnificaţia sa adâncă. Stilul scrierilor sale e simplu şi sfătos, limpede ca 

pământul şi apa, nu lipsit de oarecare umor ingenuu şi sănătos, aşa cum îi stă bine 
umorului popular. 

Constantin Doca-Trincu se înnemureşte cu toţi sătenii deopotrivă, socotindu- 
i spirite congenere. Îi priveşte cu drag şi admiraţie, se uită la palmele lor “cât o 
țară”, la încrengăturile de riduri care le străbat frunțile asudate şi, parcă stă să-i 
întrebe, despre tainele convieţuirii şi ale spiritului de luptă în vremuri de pace şi 
restrişte. Îngândurat reflectează şi la unul din îndemnurile veteranului de război 
loan Bogdan (fost comandant de tun în operaţiunile militare desfăşurate între anii 
1941-1945): “Niciodată să nu uiţi faptul că numeroşi eroi ai neamului românesc şi 
camarazi de-ai mei s-au jertfit pentru întregirea şi apărarea fruntariilor țării şi le 
putrezesc trupurile sfârtecate ori zdrobite în cimitire şi gropi comune răsfirate din 
stânga Nistrului şi până dincolo de Tisa!” 

Iar dacă plugarul muncit de treburi care nu suferă amânare nu-i destăinuie 
totul, autorul, căutător de comori în străfunduri de suflet, îşi ia desaga plină ochi de 
cuvinte şi se aşterne la drum privind nostalgic orizontul, prin colb de cronici, să 
întocmească temerar, istoria acestor locuri, care-l recunosc ca pe unul de-al lor, 
talpa ţării. 

Fericiţi cei curaţi cu inima, fericiți cei însetaţi după dreptate, căci ei vor 
moşteni Împărăţia Cerurilor!” 


30 august 2002 

UN ROTUND CARE DEVINE FIINŢĂ 
CONSTANTIN DOCA-TRINCU, “Muguri de rouă”, Editura 
PHOEBUS, Galaţi, 2004. Ilustrații: Emeric Chvala 


Două lucruri sunt pe lumea aceasta pentru care 
Constantin Doca-Trincu şi-ar da mărturia supremă : 
vatra strămoşească şi istoria. 

Universul lui poetic se roteşte fecund în jurul 
acestora cu credință şi iubire ca pentru două părți dintr- 
un rotund devenite aceeaşi Fiinţă. Nici una nu-i poate 
fi smulsă din inimă, căci le poartă adânc împlântate 
în sine şi, dacă nu mi-ar fi teamă de vorbe mari, aş 
spune că sunt înscrise cu lacrimi de sânge. 

Răvăşit, copleşit de această dublă iubire care, 
ca orice iubire supremă, îi cere jertfă peste jertfă şi 
ardere de tot, poetul suferă, cheamă, imploră, insistă 
să-i împărtăşeşti simțământul. Uneori agresiv, căci 

s iubirea pentru neam cere curaj şi temeritate. Alteori 
tainic şi sfâşietor, precum acel dor fără sațaiu care bântuie orice ființă născută cu 
simțământul dreptății şi al libertății. 

Ca şi la clasici, întreg Cosmosul participă la trăirile eroului : soarele şi luna, 
stelele şi râurile îi sar în ajutor, la vreme potrivită, stejarii, câmpia-nverzită sau 
copleşită de rod ca o femeie căreia i se apropie sorocul de naştere. 

În acest spaţiu existenţial, valorile morale sunt pe treapta întâi şi ele sunt 
transmise din generaţie în generaţie : “Să n-ai nimic, dar să ai Totul/ Dar de ai tot, 
poți fi nimic” (Mă-ndrumă cu har bunicul). 

Mândria de neam “În bogata-i țară din străbuni/ Cu piscurile carpate 
înstelate/ şi pruncii vegheaţi în libertate” (Fiii de români), iubirea de dreptate : 

“Duceți torță mai departe/ Renăscută din dreptate/ pe plaiuri cu fraţi de sânge/ 
cu-mpliniri şi năzuinţe ” (Voi să fiţi văpaia vie), sunt de asemenea valori sacre ce 
trebuie păzite cu străşnicie. 

Leagănul iubirii materne este matlasat cu speranţă, cu idealuri şi vise senine, 
pe care, oricâte vifore le-ar bântui, nu vor reuşi să le înăbuşe, pentru că îşi au izvorul 
în maternitatea divină, sentimentul cel mai înălțător, îngemănând fermitatea cu 
duioşia, tăria cu sensibilitatea. Lucru rar şi greu de înţeles în zilele noastre. 

Laptele duhovnicesc supt la sânul patriei mumă l-a făcut pe autor drept pentru 
totdeauna, precum stejarii şi brazii, cu sufletul neted şi alb ca după o sfântă 
împărtăşanie. 

Maica trupească şi cea sufletească sunt una şi el le împarte dragostea egal, 
ca nu cumva să le nedreptăţească şi să se îndreptățească, în felul acesta pe sine. 
Astfel îndreptăţit el însuşi prin cuvânt, îşi urmează calea către vis, aşa cum steaua 
îşi proiectează crugul lăsând o şuviţă albă ca pleata unei comete, în urmă. 

Urma luminoasă lăsată printre “furtunile de stele” este nădejdea că pe acest 
plai zbuciumat şi cast, scăldat în sângele martirilor şi în lacrimile mamelor, a răsărit 
o “columnă de muguri”, care vor duce flacăra iubirii de neam mai departe. Acesta 
este crezul pentru care dă mărturie, e suprema comoară la care sufletul, trecut prin 
rugul iubirii, adastă, căutându-şi loc de tihnă şi pace. Este “acasa” din suflet la care 
ne întoarcem pe înserat mereu, obosiţi, prăfuiți de colbul întâmplărilor zilei. 

“Cu umeri de bronz în getica țară/ Stăm pavăză vie, columnă de muguri/ 
Sub pluguri de-argint e suprema comoară/ Ce-n timpuri, eroii trecut-au prin ruguri./ 
/ Din ronduri de soare, din raze pe praguri,/ Un murmur de vrere, în visuri se- 
adună,/ Din zori se revarsă Unirea ca-n faguri,/ Cu imnuri şi glorii rostite-mpreună ”. 
(E ţara — columnă de muguri). 

În “cuibul de doruri” tresar vechi licăre ale unui vis străfulgerat, venit din 
Tărie; sunt chemările de bucium care vibrează “cu tremur amar”. Idealul unităţii 
naționale, înscris pe Tricolor şi izbucnind din piepturile românilor ca o ninsoare 
“de fluturi albi în zboruri”, fac la marea sărbătoare, “mai românească Hora”. 
(Unirea — cuib de doruri). 

Pe flăcările de piatră ale unui tărâm “cu aştri încropit”, poetul face “un 
legământ de granit” : să apere “visul libertăţii/ din vatra carpatină ” (indemn). 

“Chemarea-n larg e o făclie-n mine” — mărturiseşte poetul care se dovedeşte 
el însuşi “destoinic mesager pe Oceanul Planetar” (Chemarea-n larg). 

În satul aşezat în Valea Mărului, fructele cu gust de rodii îmbie precum 
odinioară pe primii locuitori ai Edenului, cu parfumul şi dulceaţa lor. În acest “Joc 
— fermecat, aşa cum fermecată este orice copilărie, “luncile, dumbrava/ 
” iau “chip de vorbe/ din tulpina/ unui măr abia-nălţat” 


» 


de leagăn 
ulițele şi fântâna” 
(Arminden). 

Acolo unde “grinzi de stejar/ dospesc lumina” - rodul iubirii din cuib 
pulsează surâzător în flori perene. Printre “rostogoliri frenetice/ plesniri de muguri/ 
năvalnic freamăt/ chiot/ revarsă cu uimire/ osmotic curcubeu/ lin unduind/ corole/ 
aripi/ în iarba zorită de prigorii” (Flori perene). 

Mirajul sclipitor, de neuitat al copilăriei, verigă din scumpul diamant al vieţii, 
reînvie în suflet amintirile şi dorul care nu-l părăsesc pe om niciodată. 

“Boare albastră de sub nuc/ reînvie ceţurile de ieri” (Boare albastră). Şi 
ca prin vis se întrezăreşte “insingurata casă/ izvor de raze-ncărunțind copacii/ 
naşte un şipot curgător/ aur verde” ( Flori perene). 

“Şi-n adieri de liliac/ dinspre lucarne/ sunetul de tulnic ” face să tresară în 
noapte ramul de arminden. 

Printre resemenări şi speranţe, plutind în derivă, omul a ajuns în deplina 
maturitate, nu rămâne decât un “destin în abis/ pasăre sfărtecată/ meteorit în valuri” 
(Derivă). 

Şi totuşi, el se continuă în urmaşi şi în urmaşii urmaşilor pentru care satul 
rămâne peste mănunchiul de milenii “lut şi hrisoave/ vârfuri de silex/ ideograme ”. 

Ca un “râu purtător/ de rod şi vise/ primăvara/ floare de măr/ Comoară de 
limbă şi datini/ suiş-torţă/ eternă şi vie/ strălucitorul vector/ pe crug de timp eroic. ” 
(Satul meu). 

Simple şi limpezi precum țărâna şi apa, purtând sâmburele de vis sculptat pe 
silabe, poeziile didactice cuprinse în acest volum, pot servi micilor cititori drept 
exemplu de dăruire pentru semeni şi pentru vatră, chiar dacă numai pe câmpul 
presărat cu grâu şi cu maci, al istoriei prezente şi, în chip deosebit, al istoriei viitoare. 

JOCUL DE-A VREMEA ŞI OAMENII LA PALATUL 
DE VIAŢĂ VEŞNICĂ 
NĂSTASE MARIN, “Mărţişor”. Basm, 
Editura “Şcoala gălăţeană”, 2004 


Era pe vremea când anotimpurile încă nu fuseseră 
întocmite, nu se cunoşteau, nu se fugăreau unul pe celălalt 
„| într-o ciclică rotaţie şi nu-şi erau potrivnice. Jocul de-a 
í vremea nu fusese născocit şi zilele erau cu totul egale, 
plictisitoare, aceleaşi. Ținuturile erau bântuite de vânturi 
lăţoase, de Nămeţilă şi Viscorilă, sub stăpânirea 
UJULAT i Generalului Prăpădenie şi a lui Ger Sticlos. Locuiau şi 
A T tremurau zdravăn în cojoacele lor, zeci de babe : Cloanţa 
f | Cotoroanţa, Cocârjata, Bulbucata, Ţâfnoasa, Clănţoasa, 
rii, Dochia Friguroasa şi fiicele, nepoatele şi strănepoatele lor, 
hA care făceau numai boroboaţe : mințeau de-ngheţau apele, 
"4 L rupeau crengi sicloase, prăbuşeau acoperișuri, făceau să 
á degere oameni şi alte făpturi, distrugeau florile şi iarba. 
Ce mai calea valea, te-apuca jalea dacă întâlneai vreuna din ele, păcatele mele! 

Multe minunăţii se mai petreceau în vremea aceea, dar nici pe departe, atâtea 
câte se întâmplă în această carte... Nu e de mirare aşadar, că oamenii erau sătui 
până peste cap de vitregiile şi năprăsniciile Iernii, cu amăgitoarele ei bijuterii de 
cristal, gheaţă şi brumă, care la cald se prefac într-o grămăjoară de humă, ba nici 
atât o baltă murdară, aşa că, afară! Afară cu ele că nu-s decât nişte minciunele! 
Sătenii s-au hotărât s-o alunge pe această intrusă şi să-i fie până şi urma distrusă. Să 
plece cât mai departe, dincolo de viaţă şi moarte... 

Şi cine credeți că putea fi voinicul care să purceadă la o asemenea anevoioasă 
ispravă? Nimeni altul decât Mărţişor, eroul acestei cărți, un personaj îndrăgit, din 
toate timpurile făcându-i pe oameni fericiţi, fiindcă de fiecare dată când vine aduce, 
o dată cu primii ghiocei, multe daruri delicate, când Primăvara bate pe la uşi, în 
întâia zi a lunii Martie! 

Multe fete şi fecioare bunăoară, oftează cu dor, după voinicul numit Mărţişor! 
După înfăţişarea lui delicată şi după simbolul ce-l întruchipează, atunci când poftit 
ori nepoftit, se înfăţişează. Îl poartă cu toatele la piept în dreptul inimii, ori la rever 
pe acest vrednic cavaler, până se desprimăvărează, fiindcă aduce bucurie, speranță, 
căldură, iubire, înflorire, noroc, de simţi că-ţi ia inima foc. După care l-atârnă-n 
până la anu-n copaci. Ei, ce să-i faci, aşa e un obicei pe care oamenii pun mare 

temei... El a reînviat o minunată tradiţie care va dăinui, câtă vreme va dăinui 
Primăvara pe lume. 

Pretextul acestei tradiţii, transfigurate artistic într-o feerie pentru toate vârstele 
— îl avem în această carte — care, cu un limbaj adecvat poveştilor nemuritoare de 
altădat”, ne introduce în lumea fascinantă a copilăriei, pe aripile fanteziei şi ale 
închipuirii. Şi nu în zadar, căci vom avea prilejul să întâlnim în călătoria noastră de 
vis, personaje de neuitat, în primul rând pe prințesa Primăvara, fiica Împăratului 
Soare, o ființă fără asemănare. Apoi pe comandantul gărzilor ei, Zefir, un flăcău 
care luptă mai abitir decât zece. La curtea lui Soare-Mpărat, vom întâlni eroi cum 
n-am mai aflat : Rază Fierbinte, Vânt Fierbinte, Uragan de foc, Nor Alb, Rază de 
Vis, Foc Nestins şi alte personaje, fără nici un fel de trucaje... 

Această poveste aşadar e o feerie; ca orice feerie are personaje fantastice. Să 
ne aşezăm căci vine Ceasul Liniştii Depline. În fine, sub boarea tremurată a nopților 
de primăvară, florile de cais ning sub sărutarea Zefirului. Zefirul e un frumos trubadur, 
în veşminte muiate în fire de raze ca de topaze, iar la adierea lui cad toate fetele-n 
extaze... 

Începe jocul de-a vremea şi oamenii. Încep poveştile să se deşire, fără 
contenire... 

Jivinele, păsările, florile şi copacii prind glas omenesc, căci e ora de vrajă. 
Nu pot să vă povestesc cât e de frumos. Zarvă, râsete, hărmălaie, bârfe, căci bârfa e 
universală, oameni şi vieţuitoare sunt toate învăluite-n beteala argintie a Lunii, ceea 
ce sporeşte misterul, spun unii. 

S-au adunat la sfat de taină să pregătească Balul Primăverii. Orchestra de 
greieri îşi acordează cu scârţâieli sincopate şi ţârâituri prelungi, scripeile, mai mult 
late decât lungi. Povestea lui Mărţişor începe când marea Împărăteasă Iarna din 
Țara Vânturilor Veşnice, cu alaiul ei de oameni de zăpadă, aşterne peste tot flori în 
filigran la ferestre, frunze de argint, țurțuri de cristal pe crengi şi la streşini, de-ţi 
vine să leşini de frig şi te faci îndată covrig... 

La Palatul de gheaţă veşnică, odată ajuns, trebuie să-i înfrunţi pe slujitorii 
Iernii: Marele Nor Vânăt, Viscorilă, Nămeţilă. Armata de cotoroanţe din slujba 
Iernii, numite, care mai de care : Cocârjata, Bulbucata, Țâfnoasa, Clănţoasa, cu 
gura cât o peşteră, Apucata, în frunte cu Generalul Prăpădenie, marele dregător, 
împreună cu un vrăjitor numit Ger Sticlos, întorc toate lucrurile pe dos. 

Multe primejdii mai rişti să înfrunți dacă te-avânţi în Valea Troienelor, 
închisoarea din palatul Iernii. Dar ce prăpăd făcuseră slujitorii ei printre oameni : 
furaseră sipete pline cu argintul cântecelor, seifuri cu aurul dorurilor şi speranţelor, 
pungi cu nestematele omeniei, duce-s-ar toți pe meleagul pustiei! În faţa urgiei, 
oamenii sunt refugiaţi în peştera din apropierea Palatului Iernii şi îşi fac planuri. 

Există o singură scăpare : la răscrucea vânturilor, în creierul munţilor, la îngemănarea 
nopților cu zilele e chilia lui Moş Vreme, cel care toarce Caierul Ursitei, stăpân pe 
soarta şi pe viitorul omenirii, şi pe caierul cu firele vieţii tuturor, pe care-l toarce-n 
fuior, după legile firii. 

Şi ca în orice basm, din cenuşa tăcerii şi ceața deznădejdii, se aude un glas 
subțirel de voinicel. Cu mare zel, voinicul le reaprinde licărul de speranţă în ochi 
oamenilor îngoziți de Iarna cea aprigă. El se încumeră a pleca, pe jos şi călare, căci 
altfel nu există scăpare. Numele lui e Mărţişor şi îl recunoaşteţi uşor. El mai are un 
tovarăş, pe Norocel, mai mic decât el. Într-o manta care-i face nevăzuţi, pleacă în 
teribila încercare cu neînfricare. Aflăm povestea firului de mărțişor împletit din 
două fire, pentru ca nimeni să nu se mire. Cămaşa pe care-o primeşte de la o nevastă, 
te scapă de orice năpastă, căci e din pânză țesută cu lacrimi de dor, după al său 
fecior. E o cămaşă fermecată ca şi perechea de cizme care te fac să zbori, până la 
nori. Şi aşa cei doi purced la Moş Vreme. Nici unul din ei nu se teme deşi un noian 
de primejdii îi aşteaptă pe cei doi voinicuţi prin Valea Troienelor Uriaşe, dar ei nu 
sunt firi laşe. 

Moş Vreme e un personaj curios. Mi s-ar părea scandalos să nu vi-l descriu, 
aşa cum l-am aflat şi îl ştiu din carte, după regulile celei mai frumoase dintre arte: 

“Cum intrară în chilie, văzură un bătrân îmbrăcat cu o mantie albă, cu 
părul şi barba colilii, şezând într-un jilt de aur încrustat cu pietre scumpe. 
Moşneagul citea o carte iar vârtelnița de argint era învârtită de o fată frumoasă, 
îmbrăcată într-o rochie lungă, albă. Alături de ea o altă fată dormea obosită. 
Pasămite fetele erau surori, ajutoarele Moşului în răsucirea veşnicului şi 
nesfârşitului fir tors, dintr-un caier ce se forma mereu din miliarde de firişoare 
aduse pe un horn din înaltul cerului, suflate de vânturile sălbatice. ” 

El le dezvăluie taina cea mare: Numai Primăvara, fiica lui Soare-Împărat, 
poate alunga Iarna. Încercarea la care e supus Mărţişor e o bună probă morală, fără 
îndoială, la care el răspunde cu promptitudine. La întrebarea pusă de Moş Vreme 
lui Mărţişor : “Ce-i mai lipseşte celui care trăieşte în fericire veşnică şi are tot ce 
vrea? ” — Mărţişor răspunde : “N-are Dor, preabunule! Cine-n lume n-a iubit, cine 
nu a suferit, sau durere n-a avut, cine lacrimi n-a vărsat, cine-n viaţă n-a sperat, 

fericirea n-a aflat!” 

Şi, bineînţeles, toate acestea se află “in inima mare şi iubitoare a omului 
nevoiaş, lovit de toate greutățile vieții”. 

De unde concluzia logică: doar o inimă curată de om sărac cu duhul o va 
îndupleca pe Prinţesa Primăvara să vină în împărăţia oamenilor. Aventura continuă 
cu peripeții prin Țara Nisipurilor Fierbinţi. Şi aici, intervin toate elementele basmului: 

pana de vultur se preface-n hamac zburător până în Grădina Fermecată din Țara 
Nisipurilor Fierbinti, apar stafii de nisipuri mişcătoare, foarte schimbătoare şi uşoare, 
apoi decorul se schimbă după cum eroii se plimbă în Ţara Râurilor Secate. Ei îl 
eliberează pe zănaticul Vânt Păstor din crăpătura de stâncă, iar acesta aduce apă 
râurilor secate, pe săturate. În sfârşit ajungem şi noi în țara unde zările strălucesc, 
unde radiază o lumină orbitoare, fără asemănare. 

În Grădina Fericirii Veşnice, iluminată de sfeşnice, într-o privelişte minunată, 
pe care o descriem pe dată : 

“Şi-ncepură să plutească lin, deasupra unei poieni minunate, unde valuri 
uriaşe de culori dansau într-un ritm ciudat. De-acolo, de sus, nu desluşiră formele 
acestor jocuri de culori. Ce puteau să fi fost? Revărsare de flori şi de fluturi în 
cascade de nuanţe? Pomi înfloriţi într-un vârtej dansant? Sau un joc miraculos de 
raze... lar în acest ocean de culori răsări un palat sclipitor, de aur şi de argint, cu 
scări de jad verzui şi gălbui, coloane de smaralde şi safire, iar trandafirii în mii de 
nuanţe se revărsau în cascade de pe acoperişul cu turnuţele argintii pe zidurile 
palatului, pe pardoseală şi pe trepte curgând în valuri pe alei, până hăt, departe de 
palat.” 

În acest decor vrăjit, “în revărsarea de flori, fluturi şi păsări, dansau pomii 
în floare, dansau izvoarele cu sălcii, dansau căprioare cu iepuri, veveriţe cu urși, 
dansau flăcăi şi fete ale căror picioare nu atingeau covorul smălțuit. ” 

Înfrăţirea naturii în decorul feeric are darul de a molipsi pe toată lumea într- 
o reverie cum întâlneşti dumneata pe hârtie numai şi numai în copilărie... 

Întâlnirea dintre Mărţişor şi Prinţesa Primăvara are ceva din măreția şi 
simplitatea întâlnirilor dintre Făt-Frumos şi Cosânzeana : prototipurile eroilor pozitivi 
din mai toate poveştile. Este vorba de o vrajă, de o atracţie magnetică, având ca 
finalitate o poveste în poveste tulburătoare cum nu s-a mai auzit sub soare. 

Cutezanţa, înflăcărarea vocii şi a inimii, felul curtenitor în care Mărţişor îşi 
făcu plecăciunea, mai mare minunea! — avură ca efect o simpatie din partea 
Primăverii, nu mai înainte de a-l cerceta aspru, căci nu-şi putea închipui cum, oamenii 
pot fi diferiți de cei din ţara sa fericită. Uimită, ea socotea tânguirile tinerilor drept 
îndrăzneală şi cutezanță şi le punea în balanță. O pildă destul de edificatoare o dă 
tânărul Mărţişor, spunându-i că flacăra tainică a iubirii este mai puternică decât 
orice vrajă. 

Inserţiile autorului în poveste, destul de pertinente pentru a-şi linişti auditoriul, 
sunt ca sarea-n bucatele alese, dar care n-ar avea nici un gust fără acest condiment. 
O altă componentă fantastică e aceea că în basme, iubirea poate învia morţii, poate 
înfăptui orice vrajă, mută munții din loc, face să ţâşnească izvoare din piatră seacă. 
Vraja iubirii dezlănţuie feeria:” O ploaie de petale de liliac şi flori de măr îi acoperi, 

o muzică suavă se auzea în depărtări şi triluri de privighetori picurau deasupra 
lor. Vraja dragostei se întinse apoi în Grădina Fericirii Veşnice. Altfel străluceau 
acum trandafirii şi celelalte flori pe care fluturii le sărutau, furându-le nectarul şi 
punându-le foc în petale. Altfel cântau păsările în triluri de dezmierdări şi şoapte 
de iubire, în ţipete de dor şi chemări de dragoste, în jocuri şi alintări, prin atingere 
cu ciocul, aşa cum văzuseră la Mărţişor şi Primăvara. ” 

Nu mai puţin spectaculoasă e intrarea în Grădina Fericirii Veşnice a 
Împăratului Soare — venit să-şi vadă fiica, pe Prinţesa Primăvara : “Din trăsura de 
aur sclipitor trasă de doisprezece cai înaripaţi, cobori luminosul împărat îmbrăcat 
într-o armură din aur scânteietor, pe umeri cu o mantie purpurie cu reflexe liliachii, 
iar la cingătoarea din nestemate cu un paloş din flăcări albastre. Tinea în mână un 
glob alb de aur din care țâşneau flăcări, fermecatul glob de foc, izvorul puterii 
sale. 

Faţa sa radia o lumină orbitoare, orice muritor fiind nevoit să plece fruntea 
la trecerea lui. Numai Primăvara putea să-l privească şi să-i zâmbească. ” 

Mitul Luceafărului eminescian care cere Demiurgului să-i ia al nemuririi 
nimb şi veşnicia din privire în schimbul unei “ore de iubire” este adaptat în mod 
corespunzător, astfel că fericirea veşnică dăruită de Tatăl Soare este schimbată pe 
miracolul, pe Iubirea cea până acum tăinuite. 

Autorul aduce în pagină personaje stranii : fantomele nisipurilor mişcătoare, 
căpcăuni, matahale de nori, namile de vânturi. Cu toate acestea, apar şi elemente 
din viaţa reală, care fac mai accesibilă înțelegerea de către copii — rachete, 
calculatoare, maşini, avioane. 

E greu pentru un copil crescut cu televizor şi Internet să mai creadă că poate 
cineva călători pe o pană de vultur prefăcută-n covor fermecat sau hamac zburător, 
învârtindu-se ca un titirez şi zburând la comandă după cuvintele magice rostite de 
Mărţişor, apoi aterizând la punct fix, tot după o incantaţie. Poate că în cărțile cu 
Harry Potter, copilul vrăjitor se poate întâmpla aşa ceva. Basmele însă şi-au păstrat 
parfumul şi, adaptate simţitor, pot readuce lumea copilăriei. Cuvântul magic care le 
tutelează este Fantezia. Copilul poate, chiar şi cu ochii deschişi să viseze la o lume 
care va fi fost cândva, dar care se şi poate reîntoarce în închipuire. Şi cine are 


capacitatea de a transforma realitatea, de a plăsmui cu ochii minţii fantasme, îşi 

poate câştiga auditoriul. Dacă mai sunt şi pilduitoare, basmele pot constitui o sursă 
bună de deprindere şi memorare a unor noțiuni şi termeni necunoscuți, pot fi didactice 
pentru diversele domenii de inițiere a copilului în viață. 

Dincolo de caracterul lor didactic, basmele rămân un fericit prilej de petrecere 
a timpului liber, în mod plăcut şi distractiv precum şi de fixare a unor norme mo- 
rale, în lupta dintre bine şi rău, adevăr şi minciună, pe care copilul şi le poate însuşi 
în acest mod. 

Se ştie că bunicuţilor le place să istorisească poveşti nepoţeilor. Dar dacă 
bunicuţii le şi scriu, e cu atât mai merituos, fiincă acei copii nu vor uita niciodată că 
bunicul ori bunica au inventat un basm pentru ei şi pentru alţi copii. 

A-l lua martor pe copil şi a-l introduce în universul interactiv al povestirii 
este un lucru de ispravă. 

Nevoia de poveste a fost dintotdeauna cât se poate de acerbă pentru toți 
oamenii. Fie sub forma orală, scrisă, văzută ori chiar trăită. Mai trebuie subliniată şi 
“starea de poveste” a sufletului, deschis să primească din izvorul de nesecat al 
închipuirii, acel filon răcoros şi benefic care să aducă bucurie şi fericire în suflet. 

Cine e capabil să primească un basm cu simplitatea copilului şi-a păstrat 
intactă acea candoare a anilor dintâi, când totul în jur părea mirific şi se deschidea 
lumea fermecată în care puteai să intri şi să petreci după pofta inimii. 

Nu e mai puţin adevărat că povestaşul, băsmuitorul îşi pune amprenta 
sufletească pe fiecare poveste. Codul său etico-moral se identifică adesea cu acela 
al eroilor săi pozitivi. Un suflet frumos nu poate înfăptui un lucru urât îndeobşte. 
Fapta, starea şi vorba devin una. 

Folosind întreaga panoplie de elemente de recuzită din basmul clasic: pa- 
late, împărați, prinți, prințese, căpcăuni, vrăjitoare, babe cloanţe, pitici, vulturi 
vorbitori ca şi pene măiestre, fire de nisip, etc. împletite armonios cu elementele 
moderne — pentru înţelegerea şi gustul copilului contemporan, Năstase Marin 
realizează un tablou mirific, mişcător, plin de candoare şi frumuseţe şi readuce în 
amintire crâmpeie din îndepărtata sau apropiata Ţară a Inocenţei — unde ne place 
deseori să ne reîntoarcem, pe aripile de vis ale închipuirii şi nostalgiei. 


Şi aşa, din anotimp în anotimp, sărim într-un picior ori suntem purtaţi pe o 
plăpumioară de nor, pe o nacelă de păpădie, în plină feerie, până hăăăt! în copilărie, 
meleag descris din dor de drag, cu peniţa muiată-n azur de privire, pentru ca toţi cei 
ce nu cred să se mire! 

Haideţi s-o zbughim de acasă uşor, să aflăm povestea lui Mărţişor! Să ne 
copilărim până ameţim! Şi s-o luăm de la capăt, din dor de Fraţii Grimm, poate 
întinerim!... 

Galaţi, 24 noiembrie 2006 

CAPITOLUL IV 


ICOANA CUVÂNTULUI 


MARTA COZMIN ŞI CUVÂNTUL CARE TĂMĂDUIEŞTE 


Încă năucită de teribila veste primită, vai! 
abia de Sfintele Paşte — încerc să mă adun şi să 
încheg un bucheţel de gânduri pentru fiinţa care, 
după mama, mi-a fost cea mai scumpă din această 
lume. 


i Ciudat şi putin straniu e că, în tot acest timp, 
E aM M cu mult înainte de trecerea ei la cele veşnice şi mult 
după aceea, eu continuam să-i scriu, deşi ea plecase de circa trei luni, cu o intensitate 
a trăirii pe care ţi-o dă doar senzaţia disperată că pierzi ceva scump care îți alunecă 
ireversibil printre degete, la fel cum nisipul clepsidrei se prefiră în sens unic până la 
răsturnare şi tu nu te poţi împotrivi să împiedici scurgerea şi cu atât mai acerbă e 
disperarea... 

Şi probabil că am să-i scriu mai departe, dintr-o nevoinţă care nu poate fi 
înlocuită cu nici o alta şi sunt aproape sigură că într-o bună zi, ea se va îndura să-mi 
răspundă, cu o îngrijorare prevenitoare şi caldă, aşa cum proceda de câte ori 
răspunsul, sau poate ingratitudinea mea întârziau, iar cuvintele ei mă motivau şi mă 
făceau să mă dărui, smerită, în braţele acelui revigorator sentiment de neegalat — 
prietenia. 

Nutream o imensă admiraţie şi preţuire față de scrierile sale, atât de măiestrite 
şi savuroase, în orice gen abordat, încă mult înainte de a ne cunoaşte şi a ne împărtăşi 
gândurile, impresiile, sentimentele. De aceea rămâne pentru mine ca o lumină ce nu 
se va stinge niciodată. Faptul că mi-a răspuns atunci când mi-am deschis inima, 
consider a fi unul dintre cele mai mari privilegii pe care mi le-a acordat Providența, 
deşi m-am temut deseori că nu sunt vrednică de o asemenea onoare. 

Dar Marta Cozmin care se pricepea atât de bine să “citească” în suflete, m- 
a descoperit încă înainte de a-i trimite propriile mele cărți, m-a citit pe nerăsuflate. 
Deja pentru ea nu mai puteam avea “ascunzişuri”. N-aş şti să spun cum, dar înclin 
să cred că a intuit faptul că aluatul din care fusesem plămădită, cerea o plămadă 
aidoma. 

Rareori mi-a fost dat să aflu o persoană înzestrată cu un atât de delicat cult al 
prieteniei, ca distinsa scriitoare Marta Cozmin. 

Şi m-am împărtăşit (vai, numai câţiva ani!) din acest fruct al virtuţilor de cea 
mai aleasă ţinută morală : credința, speranţa, iubirea, virtuţi teologale din care 
izvorăsc la rândul lor, atât de gingaşele sentimente ale amabilităţii, delicateţei 
sufleteşti, generozităţii, onoarei, şi în chip cu totul deosebit, al demnităţii. 

Ce am avut în comun? Am fost amândouă “contemporane ale lui Dumnezeu”, 
colege de Duh şi de poezie. “Dragă contemporană a lui Dumnezeu” — așa mă gratula 
Marta Cozmin în scrisorile sale. 

Şi mai aveam în comun un duhovnic de excepţie care ne-a mijlocit apropierea 
afectivă, căci despre apropierea personală, fizică, nu putea fi vorba, locuind în oraşe 
diferite, având destine diferite. Duhovnic în timpuri şi locuri diferite, care şi-a 
împlântat adânc rădăcina în spiritul fiecăreia astfel încât, după plecarea părintelui 
Eugen Blăjuţ Senior din Parohia Cioplea, enoriaşii — printre care se număra şi fa- 
milia Martei Cozmin, nu s-au putut nicicum mângâia. Ca o prelungire a carismei 
sale, trecând în alții, ca flacăra olimpică purtată din mână în mână, din inimă-n 
inimă, părintele a devenit duhovnicul meu. O dovadă certă că departele poate deveni 
foarte aproape, legate cu fire freatice numai de Dumnezeu împletite, a fost 
cunoaşterea în anul 2000 a acestei persoane, cu totul speciale, fapt ce m-a onorat şi 
a fost ca o rază blândă care m-a întremat şi mi-a adus vindecarea, ca după o lungă şi 
chinuitoare maladie de suflet. 

Poate că a venit exact la momentul potrivit, când aş fi avut cea mai mare 
nevoie de o mângâiere, căci pierdusem pe cea mai scumpă ființă din lume, mama. 

Da, mângâierea poate veni şi de departe, de la sute de kilometri, şi poate fi 
resimţită la fel de real ca şi când persoanele s-ar afla alături. Uneori chiar mai mult 
şi mai intens. 

Prin mâinile Martei Cozmin am simțit căldura, Lumina, iubirea, grija maternă 
pe care abia le pierdusem şi de care aveam acerb nevoie. 

Ce m-a atins atât de mult, încât să-mi doresc cu ardoare acest semn de 
bunăvoință? 

CUVÂNTUL. Iubirea pentru Cuvânt, Jertfa pentru Cuvânt, respectul pentru 
cuvântul scris, rostit, împărtăşit, posedat, absent, învăluitor şi benefic, cel care 
tămăduieşte. Cuvântul care tămăduieşte ne-a unit sufletele, fiind la fel de flămânde 
şi însetate faţă de acest semn lăsat de Dumnezeu ca să-i unească, să-i contopească 
pe oameni şi nu cel care dezbină, alungă, risipeşte, distruge. Cuvântul — cel de-al 
doilea sistem de semnalizare — rod al minții organizate şi al acelui privilegiu unic 
acordat doar fiinţei umane de către Creatorul a toate — cel care-l diferențiază de 
celelalte ființe. Dacă ne-am putea da seama pe deplin de această zestre, l-am folosi 
doar în chip ziditor şi benefic. 

Ne-am regăsit în sânul Aceluiaşi Cuvânt, deşi manierele noastre de scriere, 
precum şi mijloacele literare erau specifice personalităţii fiecăreia. Am bunul simț 
să nu emit judecăţi de valoare asupra imensei opere literare şi artistice la care a 
migălit Marta Cozmin toată viața. Sunt alții abilitaţi să o facă şi sper că o vor face. 
Eu pot spune doar că am savurat, am devorat, m-am nutrit cu scrierile sale, aşa cum 
te nutreşti cu vitaminele care te pot ţine pe picioare. 

În acest Cuvânt am găsit tot ceea ce aveam nevoie : şi Duh şi Pâine şi Sânge 
şi aer şi Lumină şi cruce şi soare şi stele şi orizont şi lacrimă, uneori şi umbră, pe 
care tot prin cuvânt o risipeam, aşteptând zorii ca s-o luăm din nou de la capăt, cu 
dăruirea de sine specifică celor care ştiu cu adevărat ce înseamnă jertfa de sine 
pentru o cauză înaltă. 

Marian Popa în “Dicţionarul de literatură română contemporană”, ediția 
a doua revăzută şi adăugită, apărută la Albatros, 1977, scrie despre Marta Cozmin: 

“Povestirile din “Geamantanul din America” (1969) şi “Câinele şi 
gramofonul” (1973), particularizează un umor fin, interesat de contradicţiile mici 
şi mari generate de relaţiile casnice şi, în genere, dintre sexe. 

Fantezia amuzată de propriile ei puteri şi procedee apare în cărţile pentru 
copii : “Cocoşul de apă” ((1971), “Porţile vântului” (1975), “Degetarul de ceață” 
(1976). Teme şi procedee ale ficţiunii fantastice stau la baza unei poveşti de dragoste 
în romanul “Marea la ora şase” (1976)”. 

Într-o succintă Biobibliografie aşezată la finele cărţii “Teatru”, volumul 
III, apărut la Editura Vitruviu, Bucureşti 2005 cu circa o lună înainte de plecarea 
Martei Cozmin în altă realitate — unde, fără îndoială, e apreciată de Cel şi de Cei pe 
care i-a slujit întreaga viață, - aflăm că, această prestigioasă autoare “s-a născut la 
3l ianuarie 1930 la Bucureşti, dintr-o familie de inzelectuali.” Spicuim din această 
biobibliografie : 

“1937-1948, şcoala primară, apoi Liceul la Institutul Sfânta Maria (Pitar 
Moş) din Bucureşti. (...) 

1949-1952, lucrează la Institutul de Mecanică Aplicată al Academiei. 

1951, intră la Facultatea de Matematici din Bucureşti. Diploma de Stat în 
1957. 

1956-1958, bibliograf la Biblioteca Centrală de Stat. În perioada aceea 
dramatizează “Verişoara Bette” de Balzac şi câteva schiţe de Cehov, pe care le 
pune în scenă, cu colegii. 

1969, apare la EPL, volumul de schiţe “Gemantanul din America”. 

1971, “Cocoșul de apă şi alte povestiri”, Editura Ion Creangă. 

1973, “Câinele şi gramofonul, povestiri humoristice”, Editura Cartea 
Românească. 

1975, “Porţile vântului”, poveşti, Editura Ion Creangă. 

1976, “Degetarul de ceaţă”, poveşti, Editura lon Creangă şi “Marea la 
ora şase”, roman, Editura Cartea Românească. 

1980, “Supraviețuitorii”, roman, Editura Cartea Românească şi “Croitorul 
de poveşti”, Editura Ion Creangă, Premiul Uniunii Scriitorilor. 

1984, “Să vorbim despre palmieri”, roman, Editura Cartea Românească, 
premiul Uniunii Scriitorilor şi “Sora păpădiilor”, poveşti, Editura Ion Creangă. 

1986, “Umbra poveştilor”, Editura Ion Creangă. Toate cărțile apărute la 
această editură au avut ca redactor pe Ioana Ricus şi ca ilustrator pe pictorul Gyorgy 
Mihail. 

1999, Cartea de poveşti”, Editura Vitruviu. Cele patruzeci de desene de 
Tia Peltz au rămas şi ultimele ilustraţii ale regretatei artiste. 

2000, “Poveşti, poveşti”, Editura Vitruviu, colecția de basme. 

Câteva cărţi de poveşti au fost traduse : în limba germană “Cocoşul de apă 
şi alte poveşti”, 1977 şi 1983, “Porţile vântului” (1985) în limba rusă (“Croitorul 
de poveşti”, 1985 şi în limba spaniolă -acelaşi titlu-, 1986). 

Din 1990 autoarea îşi îndreaptă interesul mai ales spre teatru. Pentru copii 
scrie trei piese scurte, grupate sub titlul “Întâmplări cu îngeri” din care două au 
fost jucate de amatori, iar a treia, “Soulguard”, a fost transmisă la radio în 1996. 

Dintre celelalte piese, destinate publicului adult, două au fost nominalizate 
la concursul UNITER pentru cea mai bună piesă a anului: “Înțeleptul şi actorul” 
(1993) şi “Teatrul a murit, trăiască teatrul!”, 1996. 

2000, împreună cu comedia “Scândura” au alcătuit volumul “Teatru”, 
Editura Vitruviu, în seria Teatru, nominalizări UNITER. Acesta a fost distins cu 
premiul Fundaţiei Camil Petrescu pentru cea mai bună carte de teatru apărută în 
anul 2000. 

2001, “Teatru 2”, cuprinzând comediile “Judeţul patruzeci şi patru”; 
“Experimentul Sonderbar”; “Schirley şi revolverul”, Editura Vitruviu. 

2003, “Basme şi Poveşti”, Editura Vitruviu, “Medalion” de Luiza Carol, 
reproduceri după ilustraţii de Gyorgy Mihail şi Angi Petrescu-Tipărescu. 

Aş adăuga volumul “Teatru 3”, Editura Vitruviu, apărut în 2005 şi reeditarea 
volumului “Marea la ora şase”, roman, Editura Vitruviu, 1996, carte apărută postum. 

Cu adevărat, pe scriitor îl poţi cunoaşte cel mai bine din scrierile sale, acolo 
nu se dezminte, nu trişează, pentru că nu te poţi trişa pe tine însuţi şi convingerile 
tale. 

Şi Marta Cozmin — având deplin conştiinţa valorii şi demnităţii sale artistice, 
s-a comportat cu o mare discreţie vrednică de marile spirite, pe care gloria lumii 
(deşertăciunea!) nu le-a întinat, lume prin care a păşit cu pas mărunt dar ferm, aproape 
neştiută, dar dreaptă-n convingerile şi virtuțile sale şi n-a făcut rabat de la propria 
conştiinţă. 

Cuvântul a fost singurul pe care s-a rezemat ca de un umăr solid, ca de o 
tâmplă. Şi temelia aceasta a fost, fără îndoială Cristos — Cuvântul cuvintelor, “Cel 
care era la început” (loan, 1,1) şi dincolo de început până dincolo de sfârșit. Şi nu s- 
a rezemat în zadar pe El ca pe o stâncă. Pentru că împreună cu amintirea ei luminoasă, 
dureroasă şi caldă încă, ce nu se va şterge din sufletul celor scumpi inimii sale, 

Cuvântul ei a rămas şi va rămâne deasupra deasuprelor oricărei legi sau cutume, 
pentru că el reflectă cu adevărat Iubirea — ca o Lege de har care ne leagă indestructibil, 
până ne vom întâlni, de data aceasta alături. 

Deocamdată, ea rămâne, după cum scria Ileana Mălăncioiu, “Sora mea de 
dincolo”, cea care mă încurajează, mijloceşte, mă veghează, mă apără, îmi dă speranţă 
să lupt mai departe până la victoria finală. 

MARTA COZMIN. O persoană pe cât de discretă şi de o simplitate atât de 
măreaţă, pe atât de valoroasă în profunzimea şi verticalitatea sa, care aşeza, în chip 
firesc, valorile morale pe cea mai înaltă treaptă a desăvârşirii umane, care-mi 
mărturisea, într-una din ultimele sale scrisori datate 27.VI.2005 : “Credinţa a fost şi 
rămnâne busola noastră. Am putea cere mai mult? Desigur : speranţă şi iubire. Fie 
să ai parte, dragă contemporană a lui Dumnezeum din belşug de toate trei”. 

“Te îmbrăţişez cu mult drag” — formula de încheiere a fiecărei epistole, îmi 
dădea certitudinea că dragostea există. Şi cum să nu mă consider norocoasă cu un 
astfel de schimb mirabil de afecte, care, culese uneori din gura sfinților şi a marilor 
scriitori creştini, par să-ți străpungă băierele sufletului, să-ţi atingă fibrele neştiute 


totul alte valori. 

ICOANA DIN SUFLET ȘI SUFLETUL ICOANEI 
GETA MOCANU „Suflet de icoană”, volum în curs de apariţie 


Suflet de icoană, sufletul icoanei sau icoana din 
suflet, aceste trei sintagme, împreună sau separat, relevă 
acelaşi lucru, deşi au nuanţe diferite. 

Fiecare om poartă cu el, cel puţin o icoană scumpă 
în tainiţele adânci ale inimii, la care se roagă, pe care o 
cinsteşte, o venerează, îi cade dinainte. Icoana e sfântă, 
nu numai prin ceea ce reprezintă, ci, prin iubirea şi 
veneraţia pe care o simţim, când o luăm ca martor şi 
părtaş nemijlocit al bunelor şi relelor momente din viața 
noastră. Aşa cum un locaş de cult este sfinţit, nu numai 
de Sfântul Sacrament sau de moaşte ci şi de rugile şi 
lacrimile celor care vin să-şi reverse prinosul iubirii dinaintea imaginilor cunoscute 
sau necunoscute. 

Şi după cum omul sfinţeşte locul, icoana sfințește sufletul încărcat şi adumbrit 
de greutăţile zilnice. Oricât de matur ai fi, la orice vârstă te-ai afla, ochii icoanei te 
urmăresc pretutindeni. Până şi-n vis. Până şi-n albul imaculat al amintirilor scrise 
cu steluțe de ger pe ferestrele casei natale. Sau cu fulgi străvezii pe asfaltul 
cotidianului. 

Vine o vreme când nimic nu-i destul, nimic nu-ţi ajunge. Nici sarea lacrimilor, 
nici dulceața mângâierilor părinteşti, nici amarul pierderilor ireversibile. Vântul 
năuc spulberă miriştea gândului, împrăştie semințele. Doar cele ce rămân în pământ 
bun vor încolți mai târziu. Doar cele udate temeinic vor creşte tulpini, frunze, flori, 
fructe, seminţe. Ciclul e mereu acelaşi. Nu te poţi naşte bătrân, nici înţelept, nici 
puternic. Toate se împlinesc la timp cuvenit, rânduite după legi pe care doar Creatorul 
a toate le ştie. 

Eternul trubadur se întreabă de veacuri : „Dar unde sunt zăpezile de altădată?” 
— în căutarea timpului şi a sensurilor pierdute. La fel ne întrebăm nostalgici, ce-am 
făcut cu icoanele din suflet sau cu sufletul pitit în icoane? 

Un astfel de suflet ca o icoană — a rămas în memoria fidelă a autoarei, în 
persoana celei mai îndrăgite fiinţe care i-a luminat paşii nesiguri prin Țara copilăriei. 
Care i-a modelat caracterul şi i-a imprimat virtuţi de neşters în inimă. 

Chip luminos el însuşi, descins parcă din paradisul cu Feţi-Frumoşi şi zâne 
bălane şi suave, bunica, şi-a aşternut definitiv amprenta asupra personalităţii copilului 
: prin firea voluntară, prin sfătoşenie, prin bunătatea privirii, prin tot ce făcea cu 
mâinile ei aspre şi totodată gingaşe la mângâiat, prin faptul că la ea, ca şi la Dumnezeu, 

„toate erau bune”. Şi la mâncat şi la privit, cu rostul înscris în legile nescrise ale 
firii. 

Şi ca o lege de har a copilăriei, stă desenat pe văzduh, veşnicul semn de 
întrebare iscat între genele clipind ştrengăreşte, acel „de ce?” — care, ca o baghetă 
fermecată, deschide uşile cunoaşterii, ne poartă în împărăţia tuturor posibilităților, 
împărăţia fără de umbre a candorilor fără sfârşit. 

Poezia acestei mirări continue este „acel ceva plăpând, înaripat şi sacru” — 
cum spunea un filozof antic. 

Cine nu-şi păstrează duhul neprihănirii, nu-şi poate revendica dreptul la 
amintirile pioase ale vârstei dintâi — cea de dinaintea căderii — pe care o numim 
convenţional, vârsta primordială. 

Şi ce ne-am face dacă ne-am trezi într-o bună dimineaţă, săraci de amintire, 
jefuiți de imaginile-icoane ale bunilor şi străbunilor ? Am fi ca o ţară fără istorie. 
Un teritoriu pustiit, fără viaţă, un tărâm al nimănui, neanimat, sterp, searbăd, care 
nu stârneşte nici un sentiment. E ca şi când te-ai pomeni pe o planetă necunoscută, 
rece, nepopulată, străină. 

Şi dorul de meleagul tău pe care l-ai păstrat cu sfinţenie-n tine, te biruie 
mereu şi ai dori să te-ntorci, să mai calci, fie şi o dată, cu tălpile goale, ţărâna 
scumpă a uliţei, lutul reavăn din vie, să mai faci chirpici cu paie jucând tontoroiul 
fără să fii certat, singura dată când ţi se permite să te murdăreşti. Şi priveşti cu 
duioşie casa căzută-n genunchi, povârnită-ntr-o parte, de parcă ar durea-o 
încheieturile, cu țigle crăpate şi pereţi coşcoviţi, cu podeaua uzată de milioane de 
paşi, dar, cu scoarţele curate, cu acel miros inconfundabil de „curat” de var proaspăt, 
de busuioc, de izmă, păstrate-n mănunchi şi atârnate de grindă. Casa joasă a bunicilor 
pe care azi o sprijini cu tâmpla, care-ţi ajunge la umeri, care se prăbuşeşte încet în 
ea însăşi, ce mică îți pare acum, precum casa piticilor din pădure pentru Frumoasa 
Alba. Şi totuşi, ce sfinte sunt toate lucrurile acestea uzate în demnitatea lor fără de 
margini. 

Şi cât de sfios păşeşti, ca să nu trezeşti din somn aromele, culorile palide ale 
vechilor fotografii, cam prețioase, cam rigide, cu ramele roase de cari. Şi colţul din 
răsărit împodobit cu ştergare cusute de mâini agere şi pricepute, în fire măiestre, 
care-o înconjoară pe Maica Domnului şi pe Sfântul casei. Şi alte imagini sacre 
sprijinite în cuie ruginite şi-n smocuri de busuioc şi lămâiţă sub candela care, nicicând 
nu s-a stins, cu fitilul abia cât o aţă şi uleiul gros plutind pe deasupra, cine-o mai 
aprinde în fiece dimineaţă? 

Sufletul bunicii vine aici pe furiş şi aprinde candela, apoi, o lumânare în 
sfeşnic, aşează busuiocul ce stă să cadă, şterge praful uşor de pe obrazul Preacuratei. 
Şi aerul reavăn pătrunde-n odaia „de curat” şi parcă simţi miros de cozonac şi gutui, 
miros de smirnă şi totul e învăluit într-un nor inefabil de tămâie. Nimic nu s-a schimbat 
aici. Sufletul locului e acelaşi. Doar noi suntem alții. 

Mari şi mulți, maturi şi din ce în ce mai obosiţi şi mai singuri. Să nu trezim 
icoanele care veghează, între somn şi trezie, destinele noastre. Care ne mai trimit 
uneori semne, (cine să aibă timp şi dispoziţie să ia aminte la semne?) — că nu ne-au 
uitat, că mijlocesc pentru noi, acolo, unde ne vom întâlni negreşit, într-o zi, întregiți 
şi vom reîncepe jocul întrebărilor fireşti care fac parte din legea de aur a copilăriei. 

Ce ar mai fi de adăugat ? 

Această carte este o evocare scumpă. A unui chip, a unui suflet sfânt, ca o 
icoană. Trăsăturile, portul, obiceiurile, datina, evlavia, toate caracteristicile persoanei, 
dincolo de a dori să iasă în relief, sunt obişnuite, fireşti ca sângele şi apa. Ele au un 
numitor comun cu al majorităţii bunicilor din lume. Sau aşa ar trebui să fie. De ce 
seamănă, sau prin ce seamănă bunicile între ele ? Prin neajunsurile vârstei, prin 
paşii mărunți, prin deficienţe de auz, de văz, de vorbire, inerente vârstei înaintate? 
Nu. Deşi acestea sunt apanajul bătrâneţii. Prin înţelepciune, calm, sfătoşenie, 
bunătate, evlavie, practicarea virtuţilor creştineşti, curăţie sufletească aidoma celei 
a copiilor, înțelegere, tact, tâlcuire, prin rostul lor de a fi lângă urmaşi, aproape, în 
orice împrejurare, în pofida timpului şi a distanţei, dincolo de viață, dincolo de 
moarte. Sau şi mai mult, după dispariţia lor pământească, le simțim mai acut prezența, 
ca a unor îngeri ce ne veghează din înălțimi, nevrând cu nici un chip să ne lase 
singuri, să se încredinţeze că ne e bine. 


Ce paradox ! Ca într-o lege a compensaţiei, cu cât se măresc nepoții, cu atât 
se micşorează bunicii ! Ar părea dureros şi nedrept dacă n-am şti că intră-n legile 
firii. Chiar dacă uneori, graniţele dintre vârste se şterg cu desăvârşire, bunica şi 
nepoata jucându-se laolaltă, chiar dacă rolurile, de multe ori se inversează şi fetița 
o mângâie pe bunicuţa culcată pe perna din poala nepoatei, un lucru e sigur : acel 
transfer de iubire propriu omului, nevoia de tandreţe care e simțită din plin de către 
fiecare şi e împărţită egal, nici una nu rămâne datoare, întorcând cu prisosință 
mângâierile şi sărutările nelipsite. 

Un astfel de rai care se numeşte familie şi cuib părintesc, întregeşte copilăria 
şi-şi lasă amprenta asupra întregii vieţi viitoare a copilului. Ferice de cine a avut 
parte de el, căci va deveni om întreg. 

Dimensiunea ontologică e completată perfect cu statura spirituală. Nu-i chip 
de separare între ele, deşi trupul, din ce în ce mai fragil, mai micşorat, trădează. Nu 
mai reflectă adâncimea spirituală, profunzimile acelui EU care în orice împrejurare 
rămâne demn sub vremuri oricât de vrăjmaşe pentru că şi-a câştigat o dată pentru 
totdeauna respectul şi dreptul la demnitate. 

Autoarea acestei evocări, cu ochiul atent la frumuseţile simple şi neasemuite 
ale naturii, cu nevoia acerbă de alb, nevoie simțită şi în celelalte trei volume 
precedente, înclinată spre pastel, cu sensibilitatea şi duioşia specifice firii poetice, 
ne încântă şi de această dată, prin acest gen nou abordat, evocare portretistică a 
unor chipuri luminoase, cum este cel de față. 

Ca din timpuri imemoriale, tabloul de neşters din minte al celor doi bunici, 
cu nepoțica la mijloc, stând ca la „pozar”, pe trunchiul răsturnat ţinând loc de bancă, 
tocit de vremi şi de stat de poveste, loc de odihnă după truda zilei sau după câte un 
„căpeţel de treabă”, niciodată sfârşită, dar şi loc de taină şi de taifas, unde întâmplările 
zilei, de obicei obişnuite, banale, căpătau proporţii fabuloase. De fapt, acolo se 
năşteau şi sfârşeau poveştile, stârnind doar amintirea lor, ani de-a rândul. 

Vocile bunicilor imprimate în trunchiul secular care a auzit atâtea încât nu se 
mai miră de nimic, parcă sunt auzite şi azi, ca un ecou, de către nepoata, pe cale de 
a deveni ea însăşi bunică. 

Drumul la bunica de drum ademenitor, de taină, de poveste, promițător de 
surprize, ce te atrage ca un magnet. Fiindcă ştii că ea aşteaptă, de fiecare dată, 
zâmbitoare în poartă, în prag, la fântână, chiar şi după ce nu mai e, îi simţi prezența 
aproape materială, ea a rămas acolo, aşteptând, fiindcă aşteptarea este apanajul 
femeii. 

În „odaia de curat”, nelipsitul şirag de covrigei uscați, buni pentru muiat în 
ceai dar şi de ronţăit, fiindcă au un gust nemaipomenit, una din tentaţiile copilăriei, 
alături de bomboane, halva, acadele. 

Un obicei pe care doar satul l-a conservat de milenii este salutatul megieşilor 
în uliţă. Nu se pomeneşte ca vreun trecător să nu dea cuviincios bineţe, sătenilor din 
drum sau de la porţi, indiferent dacă-i cunoaşte sau nu. Acesta şi alte „povăţuiri 
pentru buna cuviinţă”, ţin de firea ţăranului, deschisă şi cu sufletul rămas neatins de 
smocul şi zgura orgoliului citadin unde , vai, străzile sunt atât de aglomerate, iar 
oamenii se simt atât de singuri! 

Pentru țărani, naşterea, viaţa şi moartea, sunt cele mai fireşti lucruri cu putință. 
Ei se pregătesc cu sfinţenie, temeinic, din vreme, aproape din tinereţe, pentru marea 
călătorie, aşezându-şi cuviincios , în bună rânduială totul. Pe ei, trecerea dincolo, 
nu-i sperie, mai mult decât o călătorie cu trenul spre o destinaţie necunoscută, o 
aşteaptă cu calm, iluminati în duh, cu fruntea senină. Căci, ei nu mor niciodată, ei 
pleacă în altă realitate, se duc „să moară puţin”, vorba lui Marin Sorescu. Ca la o 
întâlnire sătească în straiele cele mai bune, în care îi vor regăsi pe moşii lor, pe 
cunoscuți şi prieteni. Şi vor avea mare prilej de fericire când îl vor întâlni pe Domnul 
în Lumina Lui neînserată. 

De aceea, nepoţii, trebuie să-i bocească, după datină, să le împlinească 
rosturile creştine şi să-i pomenească. 

Ei de fapt, rămân să trăiască veşnic, fie şi în paginile unei cărţi scrise cu 
evlavie pioasă de urmaşi, printre zâmbete şi lacrimi şi care mai poposesc o vreme 
să le ducă vorbele mai departe, ca un ecou de nestins, în cele patru vânturi. 

Să ne bucurăm şi să gustăm aceste scrieri stenice, duioase, calde, neprefăcute, 
ca o mână de copil pe un obraz de mamă. 

Căci, prin sufletul ei de icoană, bunica rămâne o părticică de neatins din 
făptura noastră, în amintire, aşa cum copilul este o părticică din trupul părinţilor, 
aşa cum omul este o părticică din Dumnezeu. 

COCULEANA 
UN BUCHET DE ZÂMBETE PENTRU O 
CĂLĂTORIE DE VIS 
-schiță de portret- 


Când o vezi de departe, pare o femeie obişnuită. Înaltă, 
longilină, blondă, aproape diafană, cu trăsături delicate, parcă 
trase-n penel, cu un aer ştrengăresc şi un zâmbet care-i conferă 
un farmec aparte, parcă vrând să facă mereu cu ochiul către 
viaţă, să- dea cu tifla, semn că nu se lasă nicicum învinsă, 
aceasta este Elena, zisă Cocuţa, mai zisă Coculeana. Ea şi-a 
câştigat simpatia şi admiraţia prin ceea ce face şi prin ceea ce 
este. Ce este? Un OM. Un om cu majuscule, cu tot ce implică 
noţiunea de om. Şi aici îmi vine în minte celebrul adagiu : 
“Sunt om şi nimic din ce-i omenesc nu mi-e străin” al lui 
Terenţiu — preluat de Dostoievski. Ce face? Cântă-n versuri 
viaţa, iubirea, natura, oamenii, florile, copiii, tot ce există pe lume şi lasă o amprentă 
în sufletul său delicat, în căutare de frumos. 

Virusată de patima pentru cultură, năstruşnică, visătoare, nebunatică, 
surâzătoare chiar şi printre lacrimi care nu-i sunt deloc străine, un vârtej necontenit 
de femeie, un taifun care mătură totul în cale iar când intră undeva intempestiv, se 
aşează cuminte, ca şi când nimic nu s-a petrecut şi intră-n atmosferă ca de-o mie de 
ani prezentă acolo. Uşurinţa de a se simţi oriunde acasă, de a crea conexiuni, în 
mod deosebit spirituale, firescul care o defineşte, face din Coculeana, o colegă 
nepreţuită. Un bun organizator, un om priceput, săritor, bun la toate. 

Figură luminoasă, dăscălița, căci exercită această nobilă profesiune, e foarte 
iubită de micuţii ei care între timp au devenit foarte mari, unii chiar dascăli şi-i sunt 
colegi de breaslă dar îi poartă un respect fără margini chiar după zeci de ani de la 
terminarea şcolii primare. Prin ce reuşeşte să câştige simpatia şi admiraţia lor? Prin 
ce-i cucereşte şi le câştigă inimile? Prin pofta de joacă, prin aerul băieţesc, şturlubatec, 
prin nemaipomenita îndrăzneală de a se pune-n mintea şi la cheremul copiilor, prin 
a se face aidoma lor în simţire. 

Din starea de lacrimă sare ca la şotron, într-un picior, în starea de râs, mai 
degrabă în râsu'plânsu?, de nu ştii când e serioasă, când nu. 

Gingăşie, sensibilitate, nevoie de tandreţe, ocrotire maternă, simţ civic, cod 
moral bine pus la punct şi neîncălcat, statură dreaptă, iată ce le oferă micuţilor 
discipoli timp de patru ani, învăţăminte care sunt sădite în adânc, pe viaţă. 

Coculeana posedă arta de a şti cum să iasă basma curată din mâzga zilei, de 
a vedea partea bună şi frumoasă a lucrurilor şi a se înălța pe scara de Lumină, ba îi 
mai trage şi pe alţii în sus, pe acest traiect mirabil, pentru ca nu cumva să-şi greşească 
poteca. Cei care sunt luaţi sub aripa harului şi conduşi de mână de această călăuză, 
vor ajunge desigur, la ţinta râvnită. Alții se vor pierde pe cale, în pofida eforturilor, 
căci aşa e în viață. 

Profesiunea sa de credinţă este înscrisă în vorba şoptită cu duh şi blândeţe, 
care să semene pace în jur. 

Crâmpeiul de fire dintr-un noian — luat ca temei ori ca năzuință, transpus în 
cuvânt, poate deveni veşnic. 

“Cuvântul e-acela ce astăzi mai poate,/ Şoptit de-omenire, să facă dreptate”. 
Căci : “Şi stânca de veacuri ce stă neclintită/ Când vorba o-alintă, se-apleacă smerită” 
(“Cuvântul”). 

De asemenea, armonia cu Dumnezeu şi cu oamenii, capătă un înţeles 
covârşitor în structura intimă a personalităţii sale. Omul e o ființă socială, se ştie 
acest lucru. El nu poate trăi izolat. Doar în comuniune, în conexiune cu alții putem 
să ne împlinim, să înflorim şi să dăm rod, prin alţii şi pentru alţii, de aceea există 
“biserica domestică” sau “mica biserică”, nucleul primordial, familia adamică. Şi 
rezultatul nu va întârzia să apară, căci “Râsul zglobiu al copiilor e dăinuirea 
eternității”. (“Dacă erau”). 

Dar, ceea de o defineşte cu adevărat este măreţia simplităţii sau măreţia 
smereniei, conştientă că în lucrurile mărunte poţi afla înţelesuri sfinte, înțelesuri 
depline ale stării de a fi. 

Deşi pare că ia totul uşor, superfluu, că persiflează, nu este deloc aşa. 
Profunzimea şi seriozitatea nu ţin neapărat de înfăţişare ci de acea structură intimă 
numită suflet. 

Cuvântul care-i iese de pe buze are valoare terapeutică. Energia pe care o 
degajă este tămăduitoare. Aerul care o înconjoară e benefic. În preajma ei te simţi 
ocrotit, în siguranță. 

Înzestrată cu un simţ nativ al lucrurilor cu adevărat esenţiale, refuză tot ce- 
i frivol, inutil şi lipsit de valoare pentru a-şi consacra timpul şi energia celor cu 
adevărat remarcabile. 

Cu mâinile “ramuri foşnitoare” — rostuim cu migală firele culorii. “Ochiurile 
gândirii” mai scapă uneori modificând puţin modelul, până când, în vâltoarea vieţii, 
ne contopim cu pământul, în timp ce lumina ne învăluie sufletul... (“Ochiurile 
gândirii”). 

Iată un posibil autoportret : “Mă mistuie pofta de ştiință,/ Spulberată sunt de 
uraganul cunoaşterii,/ Răscolită sunt de noianul descoperirilor. ..// Mă arde sclipirea 

minţii,/ Mă încălzeşte Lumina credinţei,/ Se-aprinde flacăra pocăinţei...// M-aplec 
şi ating mâinile celor pierduți./ M-au înzestrat c-un buchet de virtuţi.../ Buzele 
şoptesc : “SĂRUT MÂNA, PĂRINȚI!” // Bucuroşi îmi zâmbesc de acolo, de sus,/ 
Sunt mulţi, ani mulţi sunt de când s-au dus...” (“Virtuţi”). 

“Cu mâna dezmierd raza lunii”, spune ea altundeva. “Colind meridiane/ croi- 
voi lungi poteci printre liane” (“Printre liane”). 

Dar iată, într-un mic poem : “Dorinţa de a fi mereu mai bun/ Îmi poartă 
paşii, mă călăuzeșşte/ Spre visul care astăzi se-mplineşte” (“Nou drum”). 

Ca toți poeții care se respectă, în spirit filozofic, şi autoarea de faţă se întreabă 
“Ce e viaţa?...” — şi răspunsul pe care-l găseşte este pe măsura structurii sale 
lirice: "”Foşnet de frunze aşternut pe cărări,/ Clipocit de ape în perpetue căderi,/ 
Fâlfâit de aripi în zbor diafan,/ Boabele din spice unduite-n lan.// Curcubeu pe 
mare, după calde ploi,/ Credinţă eternă, idealuri noi,/ Mâini care frământă lutul 
strămoşesc,/ Gânduri şi dorinţe care se unesc”. 

La întrebările fundamentale pe care şi le-au pus filozofii de-a lungul 
veacurilor, Coca Tudose a găsit singură un răspuns, pe măsură, nu din cărți, dar din 
observarea cu luare aminte a realităţii. 

Poate că drumul care i s-a deschis nu de multă vreme, a fost intuit în visurile 
cu ochii deschişi, când întrezărea poarta — simbolul plecărilor şi al venirilor, simbolul 
aşteptării, al întâlnirii în prag, simbolul veşniciei. “Poarta-i locul de plecare/ Poarta 
e nemuritoare” (“Poarta”). 

Simbolul separării dintre două lumi, simbolul pragului depăşit, simbolul 
visului despărțit sau amestecat cu realitatea. Poarta — gândul călător al omului spre 
o lume mai bună. 

Pe cât de simplă, de atât de profundă în esenţa sa, poezia pe care o practică 
şi care o defineşte, seamănă cu apa ce străbate o câmpie, udă țarina şi hrăneşte 
roadele şi făpturile, la vreme potrivită, de aceea e binevenită, fiind binecuvântată cu 
Duhul iubirii. 

Căci, a te consacra, a te dedica — cu toate mecanismele tale intime unei 
cauze — iată un ideal de urmat. Şi Coca Tudose a ales: s-a dedicat cauzei Măriei 
Sale, Cuvântul, pe care-l slujeşte cu credinţă şi dragoste. 


Notă. Textele alese spre ilustrare a acestei schiţe de portret, sunt extrase din 
volumele “Buchet pentru cei mici”; “Zâmbete pentru copii” şi “Călătorie de 
vis” — volume colective, apărute la Editura Pax Aura Mundi, Galaţi, 2006, unde 
Elena Tudose are o contribuţie substanțială. 

SEARA DIN CUVINTE ŞI LUCRURI 
MĂRGĂRINTA 
-schiță de portret- 


Nu are studii înalte. Principala eu 
îndeletnicire este aceea de mamă, la care 
s-a adăugat, de-a lungul deceniilor, 
funcțiile suplimentare de bunică şi 
străbunică. Menirea dată de Dumnezeu 
aceasta a fost : să nască prunci. Şi a 
născut. Şapte. O fată şi şase băieți. 
Timpuri grele: foamete, lipsuri, boli, 
necazuri, pe toate le-a trecut având un 
singur sprijin temeinic: pe Dumnezeu. 

Bărbatul — ca bărbatul, mai mult voiajor, abia dacă-l vedeau pe acasă copiii. 
Lucra în telecomunicaţii şi circula pe bicicletă când într-un sat, când într-altul. Uneori 
venea cu leafa acasă. Puţini bani la multe guri. Cum să-i împarți? Bunul simţ ances- 
tral propriu femeilor de la ţară, o bunătate sufletească deosebită şi o pietate născută 
din inimă i-au împodobit ființa. 

Mâinile ei erau mereu ocupate cu treburile gospodăriei şi cu legănatul 
pruncilor, apoi al nepoților şi strănepoţilor. Mâini aspre, muncite, înnegrite de vânt 
şi arşiţi, picioare cu tălpi crăpate de alergătură, ba la câmp, ba în ogradă, ba-n casă, 
ba-s sat după de-ale gurii. Picioarele alergau într-un ritm continuu, n-aveau răgaz 
nici un minut. Duminica mai respira o ţâră la Sfânta Biserică. Acolo îşi găsea tihna 
şi bucuria tainică din suflet. Sub ochii sfinţi ai icoanelor, lângă Maica Precista şi 
sub Lumina Tabernacolului, acolo unde locuieşte în chip tainic Cristos. 

“Numai pace să fie, că toate le trecem, maică!” — încă obişnuieşte să spună. 

Şi-a crescut copiii frumos : unul inginer, altul profesor, altul maistru, cum i- 
a rânduit Dumnezeu. Stând “bucheţel” pe lângă Mămuca, s-au ridicat cu toții. Apoi 
i-a văzut la rostul lor, cu neveste, case, copii, funcţii, responsabilităţi. 

Mama Mărgărinta. În ziua Sfintei Înălțări a Domnului nostru Isus Cristos la 
ceruri, din anul 2004, din mila Domnului a împlinit 80 de ani. Opt decenii trudite. 

S-a împuţinat Mămuca. O iei uşor la subţioară şi poţi s-o duci până-n târg. 
Din gospodărie i-au mai rămas — ale sale -, doar o cămăruţă simplă, cu pat tare, cu 
dulap vechi, sobă zidită de fii, un mic televizor alb-negru, mai multe icoane şi...cam 
atât. Mai are odaia din faţă, pentru oaspeţi, unde-şi ţine hainele de îngropăciune 
frumos aranjate, cu biletele, după rânduială. Acolo intră din an în Paşti. Ea stă în 
chilia ei, de vorbă cu icoanele sub care arde veşnic, o candelă şi smocurile de busuioc 
uscat împrăştie-n jur un aer vechi de sfinţenie. 

Câte milioane de mame nu se regăsesc în acest tablou îngălbenit de jind şi 
uitare? Şi cum mai seamănă bătrânele mame între ele : cu voci firave, cu ochi 
lăcrămoşi şi cu tremuratul din ce în ce mai perceptibil al bărbiei, cu durereile lor de 
oase continui şi cu acel “of,of,of” sau “vai, maică!”, sau “ah, ce mă mai doare!” ori 
plânsetul singuratic care ţine loc de somn, în nopţile din ce în ce mai lungi şi în 
zilele din ce în ce mai scurte. 

Atât de vulnerabile, atât de temătoare în faţa necunoscutului care se apropie 
cu paşi repezi şi tainici, par jucării uzate în mâinile noastre, sunt de fapt, la discreția 
copiilor, a toanelor şi capriciilor propriilor odrasle, suportând stresul lor şi necazurile 
diurne, bolile şi nefericirile care se răsfrâng, neîndoios, tot asupra părinţilor. Cum 
să le mai suporte şi pe ale altora când ei nu-şi mai pot duce pentru ei înşişi poverile? 

Când văd un copil plângând, mă apucă mila. Când văd un bătrân plângând 
mă apucă disperarea. 

Împovăraţi, gârboviţi, micşoraţi, împuţinaţi din ce în ce, ca în poezia lui 
Adrian Păunescu “Repetabila povară”. “Ce părinți? Nişte oameni acolo şi ei/ 
care ştiu dureros ce e suta de lei.// Cocoşaţi, cocârjaţi, într-un ritm infernal/ Te 
întreabă de ştii pe vreun şef de spital.// Ba nu văd, ba n-aud, ba fac paşii prea mici/ 
Ba-i nevoie prea mult să le spui şi explici.// Nu-i aşa că te-apaucă o milă de tot/ 
mai cu seamă de faptul că ei nu mai pot?// Ca povară îi simţi şi ei ştiu că-i aşa/ şi 
se uită la tine ca şi când te-ar ruga.” (citat din memorie). 

Phil Bosmans, preotul flamand, mare iubitor de oameni, care prin cărțile 
sale a ajutat pe mulți credincioşi să-şi regăsească bucuria de a trăi, chiar şi atunci 
când orice motivaţie dispăruse, spunea : “Îmi sunt dragi oamenii — acesta este 
hobby-ul meu”. El a scris “Binecuvântarea unui om bătrân” — un poem de o 
mare frumuseţe : 

“Binecuvântaţi aceia care înţeleg că picioarele mele au devenit mai încete, 
iar mâinile îmi tremură. 

Binecuvântaţi aceia care îşi dau seama că urechile mele aud greu şi că nu 
înțeleg imediat totul. 

Binecuvântaţi aceia care ştiu că ochii mei nu mai văd bine. 

Binecuvântaţi aceia care nu înjură când îmi cade ceva din mână şi mă 
ajută să-mi găsesc lucrurile. 

Binecuvântaţi aceia care se uită la mine zâmbind şi stau să flecărească un 
pic cu mine. 

Binecuvântaţi aceia care mă fac să simt că sunt iubit şi se poartă delicat cu 
mine. 

Binecuvântaţi aceia care rămân lângă mine când plec pe drumul veşniciei. 

Binecuvântaţi toţi aceia care sunt buni cu mine. Ei mă fac să mă gândesc la 
bunul Dumnezeu. 

Și cu siguranţă că nu-i voi uita atunci când voi fi la EL.” 
(Phil Bosmans, Raze de soare. Traducere din limba germană de Eugenia 
Harapcea. Editura Arhiepiscopiei Romano-Catolice de Bucureşti, 2000). 
Crezul Măicuţei Tereza de Calcutta, a cărei cauză de beatificare a fost 
introdusă deja, era formulat astfel : 
“Omul este irațional, ilogic, egocentric. 
Nu are importanță, tu iubeşte-l, oricum. 
Dacă faci bine, vor spune că ai scopuri ascunse, egoiste. 
Nu are importanţă, tu fă acel bine, oricum 
Dacă îţi atingi propriile țeluri, vei găsi prieteni falşi şi duşmani adevăraţi. 
Nu are importanţă, tu realizează-le, oricum. 
Binele pe care-l faci, mâine va fi uitat. 
Nu are importanţă, tu să-l faci oricum. 
Onestitatea şi sinceritatea te fac vulnerabil. 
Nu are importanță, tu să fii deschis şi cinstit, oricum. 
Ceea ce ai construit ani în şir, poate fi distrus într-o clipă. 
Nu are importanță, tu să construieşti oricum 
Dacă îi ajuţi pe oameni, se vor ridica împotriva ta. 
Nu are importanţă, tu să-i ajuţi, oricum. 
Dă lumii ce ai mai bun în tine şi lumea te va lua la bătaie. 
Nu are importanță, tu dă ce ai mai bun în tine.” 
(Maica Tereza, “Luaţi aminte”). 
Părinţi şi copii! Cum se mai inversează rolurile! Ajungem părinţii propriilor 
noştri părinți mai înainte de a ne da seama. Şi această stare de fapt trebuie să ne 
inducă o mare responsabilitate. Vom răspunde în faţa lui Dumnezeu pentru cei care 
ne-au adus pe lume ca şi pentru cei pe care i-am adus noi înşine pe lume. Curând 
vom ajunge şi noi ca nişte copii în mâinile şi la discreția propriilor noştri copii şi 
abia atunci vom putea înțelege grozăvia tainelor care se numesc naştere şi murire, 
între care ne ducem existența atât cât ne este dat de Bunul Dumnezeu. 
Mărgărinta. O mână de femeie, pare un copil la subsioara feciorilor ei 
vajnici, încă în putere, înalți şi lucizi, care acum îşi privesc mama cu o duioşie 
amestecată cu disperarea şi spaima că nu o vor mai vedea prea mult aievea, ci doar 
în amintirile estompate, în fotografiile lor învechite şi în golul rămas printre puţinele 
lucruri. Un gol dureros, acut, care nu se umple cu nimic, nici cu scâncetul copiilor 
sau al nepoților, nici cu bucuriile firave şi frământările din ce în ce mai dese şi mai 
apăsătoare. 
Curând se va face seară, ea va trage zăvorul pe dinăuntru şi va sta cu 
sufletul la gură să nu vină din nou vulpea sau dihorul la găinile ei împuţinate. Va 
aştepta aşa, cu inima a purice până aproape de revărsatul de zori când va aţipi, 

toropită de zbucium, de amintiri, de emoția acestei zile când a împlinit optzeci de 
ani, când ea însăşi a aprins o lumânare şi a înălţat o rugă pentru bărbatul ei voiajor 
care de cinsprezece ani s-a urcat şi el la cer, lăsând-o cu găinile, cu casa înjumătăţită, 
cu dihorul sau cu vulpea hoaţă care tot la omul necăjit şi slab trage, lăsând-o cu 
amintirile despre o viaţă trudită şi cu cele câteva fotografii cu nepoți şi copii din 
care ea zâmbeşte puţin buimăcită, puțin fericită, puţin emoționată, dar foarte, foarte 
obosită, cu bărbia tremurând şi cu boabe de rouă-n ochii împăienjeniţi de ani sau de 
un început de cataractă. 

Până când se vor aduna din nou, dacă va voi Domnul, va avea destul timp să 
aştepte, căci aşteptarea e apanajul femeii, să se gândească la toţi şi îi va vedea iarăşi 
“bucheţel”, lângă poala ei mirosind a busuioc, a salcâm înflorit, a merişor, a izmă 
sălbatică. E singura bucurie care i-a mai rămas, ca să-şi facă singură curaj pentru 
încercarea în faţa căreia va trebui să stea, aşa cum a stat toată viaţa: DREAPTĂ! 

Cu sfioşenia fiicei care şi-a pierdut mama, îi dedic această poezie în loc de 
floare: 

“De şapte ori pe atunci/ ai umplut copaia cu prunci/ înflorind ca o floare/ 
poala ta roditoare.// Dacă era sau nu sărbătoare/ Veneai la pătucuri tiptil/ Ascultând 
gângurit de copil/ şi dureri şi necaz, bunăoară/ parcă uitau să te doară.// Fără pereche 
erai/ Regină pe colţul de rai/ Unde râzând te împodobeai/ cu micsandre în păr, flori 
de măr/ şi busuioc la ureche.// Duminica, mâinile tale curate/ împărțeau pâine, colaci/ 
pentru copiii săraci, pe săturate.// Alături de ii şi pestelci/ zeci de spelci, miros de 
pelin/ levănţică, în lada de zestre/ dintre ferestre,/ fleacuri cuminţi/ şi amintirile 
încă fierbinți/ din tinereţe.// La capătul iernii aceste/ cobori ca dintr-o poveste/ 
aşteptând strănepoţi/ alături de care să poţi/ cu oasele tale trudite,/ să numeri, să 
scazi, să aduni/ să împarţi, să îmbuni, /chipurile/ toate-anotimpurile”... 


Valea Mărului, august 2004 


MARUSIA FRANCISCANA ŞI ACEL “ROTUND” 
CARE SE NUMEȘTE IUBIRE 


Fără a fi văduvă, Maria franciscana numită şi Marusia 
face parte din categoria spirituală a virtualelor văduve 
generoase, “sărace cu duhul”, care vor moşteni Împărăţia 
Cerurilor. Ca şi văduva din Sarepta Sidonului care culegea 
vreascuri la poarta cetăţii şi întâlnindu-l pe profetul Ilie, îi coace 
o pâine, dând din ultima făină şi ultimul ulei din urcior, tainul 
pentru ea şi fiul său, Maria franciscana îşi dăruieşte ultima 
| Y = îmbucătură, încrezându-se în Cuvântul Domnului că “pâinea 

cea întru ființă” — nu i se va împuţina şi uleiul din urcior nu i se 
va sfârşi. (1 Rg. 17,10-16). 

Sau din aceeaşi familie spirituală, precum văduva din Templu care a pus în 
caseta tezaurului ce ţinea loc de cutia milei, două monede mici, tainul de pâine 
pentru ea din acea zi. Ea nu a dăruit ce avea de prisos, ci, în sărăcia ei, a dat tot ce 
avea : strictul necesar pentru viaţă. (Mt. 5,3). 

Chiar şi atunci când ni se pare că nu avem nimic, putem oferi totuşi ceva : 
iertarea noastră, înţelegerea, mila, bunătatea, faţă de aproapele nostru — oferind 
bucuria care nu se va lua de la noi, Bucuria Noului Veşnic. 

Oferind totul cu bunătate, generozitate şi disponibilitatea inimii, vom fi stăpâni 
pe Împărăţia veşnică a Iubirii şi a Bucuriei perfecte, carismă franciscană transmisă 
de opt veacuri de la Seraficul Părinte Francisc şi însuşită de acei pioşi care s-au 
dedicat celui de-al III-lea Ordin, înfiinţat în 1221 de acel “Corifeu al Sărăciei” — 
identificat în suferință cu Isus Cristos care l-a învrednicit cu stigmatele sale dureroase. 

Marusia franciscana are sufletul ca o candelă curată — luminând împrejur 
pentru ca semenii ei să poată găsi drumul. 

Ea ne dă totul, adică monada sufletului său pe care-l împarte precum Isus a 
împărțit pâinea şi vinul apostolilor săi spre mântuire şi spre amintire. Dăruind din 
toată inima are şansa de a dobândi înapoi însutit, înmiit, aşa cum făgăduieşte 
Mântuitorul. 

Sacrificiul de dăruire față de aproapele este făcut din iubire față de Dumnezeu. 

Un act de iubire îl constituie şi buchetul de cuvinte înmiresmate, care, chiar 
dacă nu sunt meşteşugite exemplar, după regulile înaltei ştiinţe a vorbirii, căci nu de 
vorbe ducem lipsă, împrăştie o adiere de bună mireasmă în suflete. Ea întinde astfel 
pod de flori, punți şi poteci de bunăvoință între oameni. Cuvintele ei simple şi 
adânci sunt ca şi seminţele în mâna semănătorului. Ele vor încolți dacă vor găsi 
pământ rodnic, pământul de suflet deschis gata să le primească. 

Marusica e o femeie în jur de 73 de ani, brunetă, îngrijită, cu trăsături frumoase 
şi cu o anumită delicateţe-n mişcări şi-n privire. Pe chipul său se întrevăd vestigiile 
unei frumuseți naturale, ale unei blândeţi înnăscute, al unui surâs amar precum Marea- 
de-amar sau marea-amară conținută în numele sfânt pe care-l poartă cu demnitate şi 
evlavie faţă de Măicuţa noastră din Cer, avocata şi mijlocitoarea noastră la Domnul. 

Pioasă, timidă, devotată, ea şi-a urmat cursul sortit al vieţii devenind pe rând 
: soție, mamă, bunică, iar acum, străbunică. Toate cu aceeaşi supusă ascultare şi 
smerenie, căci aşa i-a lăsat ei Dumnezeu. 

Şi-a îndeplinit aceste “dregătorii” — aceste misiuni sfinte — la fel de firesc, 
fără să murmure, să cârtească, să se încrunte; cu acel surâs dezarmant de bunăvoință 
care-i este atât de propriu. 

Nimic nu i s-a părut dificil sau imposibil, căci, atunci când iubeşti cu adevărat, 
poţi sfărâma stâncile cu un singur gest. Poţi ajunge pe stei dintr-o singură bătaie de 
aripi. Iubirea înaripează, înalță, îmbunătăţeşte, edifică. 

Sprijinită de iubire ca de Scara lui Iacob, şi-a urmat îngerii însoțitori în suişul 
şi coborâşul lor care unesc capetele Curcubeului, ba, într-un elan vertical, unesc 
azurul cu mama-ţărâna, Mater Alma, cea care ne rabdă, ne ține pe toţi cu îngăduinţă. 

Pentru că nu şi-a lipit niciodată sufletul de cele materiale, a ales să viețuiască 
în bună înțelegere cu Domnița Sărăcia, văzută ca o detaşare voită de lucrurile acestei 
lumi, ce lesne sunt mâncate de rugină şi roase de molii. Comorile la care-a râvnit şi 
pe care şi le-a adunat cu migală şi parcimonie, sunt cele spirituale, fapte de bine, de 
evlavie şi de jertfă față de aproapele, averi incomensurabile-n Cer, unde va avea de 
toate. S-ar părea cinică această alegere, dacă n-ar fi izvorâtă dintr-o profesiune de 
Credinţă sinceră şi de neclintit. 

Maria franciscana, tot din spirit de iubire şi dăruire şi-a însuşit perfect Crezul 
Seraficului Părinte Francisc: 

“Nu voi disprețui pe cine disprețuiește, 

Nu voi blestema pe cine blestemă, 

Nu voi judeca pe cel ce condamnă, 

ÎI voi iubi pe cel ce nu iubeşte. 

Nu voi îndepărta pe nimeni de la inima mea.” 

Cum poate oare Francisc de Assisi să constituie şi astăzi un model de viaţă, 
o cale de urmat şi să dea sens unei existenţe, aşa cum s-a dovedit de aproape opt 
sute de ani încoace? Simplu : lăsându-ne pătrunşi de misterul său, pătrundem în 
universul mirific al misterului divin, care nu poate izvori decât dintr-o iubire totală. 
Acest genial mesager evanghelic al păcii, acest propovăduitor itinerant mai seamănă 
şi astăzi şi va semăna până la sfârşitul veacurilor — cuvintele vieții eterne. 

Numai cel ce primeşte ştie să dăruiască. Simţind asaltul graţiei divine, cu o 

gingăşie emoţionantă, Francisc instaurează înlăuntrul său imaginea lui Cristos. I-a 
oferit colţul cel mai înflorit al inimii sale. Se aruncase gol în marea lui Dumnezeu şi 
se lăsa purtat de curenții divini. 

Aşteptând ceea ce este de neaşteptat, disponibil şi deschis sufleteşte, fără 
presupuneri sau condiţionări, Francisc realiza lucrurile cele mai mari cu simplitate 
şi lucrurile cele mai neînsemnate le făcea cu solemnitate. 

Dumnezeu Însuşi a fost însoţitorul său personal şi călăuza sa. Nu a intrat în 
nici o schemă : nici călugăr, nici sacerdot, abia dacă îndeplinea funcţia de diacon. 
Un iubitor de Cristos poate descoperi în epopeea franciscană, desăvârşirea creştină. 
“Când va sosi ziua în care voi putea să dovedesc bucuria desăvârşită de a suporta 
suferința? spunea Francisc. 

Iar idealul franciscan era acesta : “Iubirea!” Iată cheia. A forma şi a iubi. 
Dragostea face posibil imposibilul. Singurele arme invincibile pe pământ sunt cele 
ale iubirii. El descoperise cheia. Dacă gratitudinea este primul fruct al sărăciei : nu 
ai nimic — primeşti totul; al doilea fruct al sărăciei este pacea — fruct plin de parfum 
şi dulceaţă. 

Se pare că Marusia a găsit cheia acestei Iubiri transmisă peste veacuri de 
mentorul spiritual al celei de-a treia familii — familia laică. 

Şi mai ales beneficiază de acea Binecuvântare solemnă dată pentru fraţii din 
cele trei Ordine, până la sfârşitul veacurilor : “O fraților preaiubiţi şi fiilor în veci 
binecuvântaţi! Ascultaţi-mă pe mine, ascultați glasul Tatălui vostru. Mari lucruri 
am făgăduit, dar mai mari ne sunt făgăduite nouă; să îndeplinim pe acestea şi să 
tindem spre acelea. Scurtă e plăcerea dar pedeapsa e veşnică. Puțin timp ţine suferința 
dar bucuria e nesfârşită. Mulţi sunt cei chemaţi, puțini sunt aleşi, fiecare însă va 
primi răsplata după faptele sale. 

Fraţilor, până când avem timp, să facem binele.” 

Marusia! — o femeie simplă care a ales calea cea mai directă spre Bucuria 
perfectă. 


MEMORIA HORINCEI: MAMA ARSENIA 
LA UN SECOL DE VIAŢĂ 


11 noiembrie 2006. Ziua Sfinţilor mucenici Mina, 
Victor şi Vichentie diaconul, zi de pomenire a Sfintei 
Muceniţe Ştefaniţa şi a Preafericitului Părinte Teodor 
Mărturisitorul, egumenul studiţilor, atâţia sfinți mucenici 
şi mărturisitori ai credinţei într-o singură zi, este 
importantă pentru creştinătatea ortodoxă. Un motiv sporit 
de sărbătoare în această zi sfântă l-au avut credincioşii 
comunei Cavadineşti: veterana satului împlinea, chiar în 
această zi, nici mai mult, nici mai puţin decât...un secol 
de viață. Mama Arsenia este o femeie robustă, sprijinită 
într-o cârjă pe care o poartă cu nobleţe — “de fudulie”, mai mult ca să-i creeze o 
stare de siguranță -, şi-a întâmpinat oaspeţii, aşa cum îi stă bine oricărui gospodar, 
- la uşă. Erau veniţi să o cinstească oficialitățile comunei, reprezentantul cotidianului 
“Viaţa Liberă”, reporterul televiziunii din Galaţi, fotoreporterul, primarul, directorul 
căminului cultural, poeta comunei Lenuţa Tăune şi mulți alții. 

Mătuşa era înveşmântată frumos, ca de sfântă liturghie pentru jubileul 
secolului parcurs pe îndelete, ca țărancă mândră, frumoasă, vrednică, vioaie, care 
trecuse prin două războaie mondiale, avusese şapte naşteri, îşi crescuse copiii şi-i 
aranjase la casele lor, apoi îşi îngropase cuviincios bărbatul, pe Nicolae Pecingine 
şi pe 5 din cei 7 copii, după care vântuise mori de lacrimi de nu i se mai uscase 
obrazul nici până azi. Dar de bine, de rău, răzbătuse prin această “vale de lacrimi” 
până la această venerabilă vârstă. 

Acum, detaşată de slava şi fala lumească, cu ochii surâzându-i îndepărtați, 
chemând zările sub dioptriile forte, le dădea bineţe la oaspeți. Atmosfera începea să 
se învioreze, ca într-o zi însorită de primăvară. Toţi voiau să-i intre în voie, să-i facă 
pe plac, să o întrebe dacă-şi mai aminteşte de ei. În definitiv e un eveniment redutabil 
să dai mâna cu secolul... 

Cât timp s-a întreţinut cu oficialitățile, a fost adusă şi tuica fiartă şi gustările. 
Mama Arsenia fusese întâmpinată cu tradiționala “pâine şi sare” pe un ştergar 
frumos cusut de mână, aşa cum e datina la români. 

-Mamă Arsenie, mă recunoşti? 

-D-apăi!... Aaaa... la dă-te mai aproape să te văd....Nu eşti tu a lui Costică 
Tăune şi a Mariei? 

-Eu sunt mamă Arsenie... 

-Aaa...păi, maică-ta era o fire vrednică şi mândră. Şi foarte veselă, nu se 

dădea în lături de la joc. Şi tac-tu a fost ajutor de primar când Niculaie al meu era 
primar prin 43”. laca-i am aici, într-o fotografie la coşerul lui Vasile Cristea, împreună 
cu bărbatu-miu. Uite ce brâu tricolor are legat de mijloc şi cu capetele atârnate într- 
o parte, iar Costică Tăune, ajutorul lui e colea, cu un catastif în mână, ţinea registrele 
cu cereale. la-n te uită ce pălării falnice, de oameni gospodari au toţi, Dumnezeu să- 
i odihnească, s-or fi întâlnind acolo toţi, în cer, laolaltă... 

Arsenia şi-a început poveştile, căci e neîntrecură. Când porneşte pare că nu 
mai termină. Una izvorăşte din alta şi tot aşa. Nu uită nici un amănunt, nu reia şirul, 
nu repetă. Spune o dată şi bine. Ea e memoria Cavadineştilor. Când cineva nu-şi 
aminteşte vreun eveniment important vine la Arsenia, căci ea le are notate în cap de 
parcă ieri s-ar fi întâmplat. E o memorie ambulantă, chiar dacă uneori merge în 
cârje. 

Se aşează cu toţii la masă căci au ostenit de atâta povestit. Se aduc vin nohan, 
sărmăluţe moldoveneşti, cozonac, prăjiturele făcute de fiica Arseniei, Doina. 

Mama Arsenia bea rachiul cu poftă şi aburii îi ies pe gură şi de pe buza 
cănuţei. 

-Care-i secretul, maică, de ai ajuns la o asemenea vârstă ? vrea să ştie cineva. 

-Vă spun eu, zice Arsenia foarte serioasă şi cu voce tainică de parcă ar 
împărtăşi un secret de stat. Dimineaţa, când mă scol, beau o duşcă bună de rachiu, 
gust câteva lingurite de miere curată de albine şi mestec câţiva cocoşei de nucă. 
Apoi, dacă mai mi-e foame, îmi gătesc ceva, dacă nu, aistea-mi ajung. Mă ţin tare 
şi-mi dau putere. Sănătate curată! Doina are grijă şi-mi trimite dulciuri şi alte 
bunătăţuri... 

Deodată, în sunetul vioi al acordeonului mânuit de Aurel Mânăscurtă, se 
încinge o horă moldovenească. Mama Arsenia nu stă prea mult pe gânduri. Intră 
hotărâtă în joc spre uimirea şi admiraţia asistenţei care o îndeamnă din glas şi gesturi 
să nu se lase. Dar nici ea nu se dă bătută, ținând măsura şi ritmul paşilor în mod 
corect, săltând piciorul vioi în rând cu dansatorii. 

După aşa bucate alese, stropite din belşug cu vin nou a venit rândul tortului 
centenar. Mare minune! Sărbătorita nu s-a dat în lături şi a stins lumânările din 
câteva suflări în acordurile de “Mulţi Ani trăiască!” 

Vrednica horinceancă, fiind emoţionată şi uimită de atâta cinste ce i se aduce, 
a exclamat la un moment dat: 

-Da” ce-am făcut eu de mi se aduce atâta onoare? Că doar n-am murit încă 
să-mi aduceți mormane de flori! N-am primit în viața mea atâtea flori, nici măcar la 
cununia religioasă... 

Petrecerea continuă cu râs şi voie bună. I se înmânează darurile, prilej de 
emoție şi bună dispoziţie. 

La sfârşit, bătrâna îi conduce pe toţi cu privirea lungită spre poartă şi o undă 
de nostalgie i se strecoară în glas, în suflet şi printre gene, spunându-şi sieşi: “Cine 

ştie dacă la anu” voi mai putea sărbători la fel? Dacă bunul Dumnezeu m-o mai 
ține...” 

Mama Arsenia e prima sărbătorită în acest fel în comună. Poate vor mai fi 
fost şi alţi centenari, cine ştie. Dar nu li s-a acordat atenţie de către oficialitățile 
timpului respectiv. 

Dar mama Arsenia e o venerabilă văduvă, evlavioasă, cinstită, ţinându-şi o 
jumătate de veac singură gospodăria, cu râvnă şi în bună orânduială, drept pentru 
care rămâne un bun exemplu de virtute civică. 


18 noiembrie 2006 

VIAŢA CA O RUGĂCIUNE 


PETRUŢA ŞI MESERIA DE MAMĂ CREȘTINĂ 


Povestea ei este simplă şi cu atât mai adevărată. Şi e 
aidoma cu a multor mame creştine din orice colţ al țării şi al 
lumii. 

Născută la Galaţi, în urmă cu 54 de ani, Petruţa a fost 
singurul copil al celor doi soți Maria şi Dumitru Cercel, plecaţi 
dintre noi cu mulţi ani în urmă. Copilăria ei a fost la fel ca a 
oricărui copil de vârsta ei, în acele vremuri incerte, la câţiva 
ani după încetarea războiului, când pâinea se vindea pe cartelă 
încă, banii erau puţini, îmbrăcămintea se vindea pe puncte şi 
viaţa era destul de scumpă. 

Părinţii ei au muncit ca s-o ţină la şcoală, tatăl ei era zugrav, mama — 
muncitoare la diverse întreprinderi de pe vremea aceea. A absolvit opt clase 
elementare într-o şcoală de pe malul Dunării, care astăzi poartă numele lui Mihai 
Eminescu. Mai mult n-a putut. 

Adolescenţa nu i-a adus decât bucuriile simple pe care le guşti pe gratis . 
natura, florile, cântecul păăsărelelor, care i-au înfrumusețat sufletul, sărbătorile 
religioase pe care le prăznuia în familie. Îi plăcea să citească de mică, să recite 
poeme, să cânte. Un suflet ca un lujer de crin care se desface în soarele primăvăratec. 

N-a crescut mult în înălțime. A rămas firavă, plăpândă, delicată, “o mână de 
om”, dar cu o inimă uriaşă. Suferind “ce prea multă inimă”, de “prea mult suflet” — 
zbătându-se necontenit să realizeze ceva, să nu se lase mai prejos, să trăiască demn 
şi curat, cât mai creştineşte. 

Sufletul i-a rămas şi astăzi frumos ca o biserică. Nu cunoaşte invidia, ura, 
răzbunarea, gâlceava. Cutremurul sărăciei nu i-a ruinat sufletul ci, dimpotrivă, i l-a 
întărit, i l-a înfrumusețat. Şi cu cât are mai puţin, cu atât oferă mai vârtos. Bunătate, 
frumuseţe morală, delicateţe, prietenie desăvârşită, generozitate, florile inimii sale 
care se deschid şi răspândesc miresme pentru cine e predispus să primească. De 
unde? — am putea noi întreba cu uimire. Unde găseşte resurse să dăruie ceea ce nici 
ea nu posedă? 

Dumnezeu o îmbogăţeşte mereu cu avuţii nevăzute, o întinereşte, o 
înfrumuseţează, îi umple braţele cu florile înmiresmate ale iubirii de aproapele. E 
mult, e puţin? E atât cât îi trebuie unui creştin care tinde spre mântuire. 

O mamă — este ştiut — se mântuie prin pruncii săi, cărora le-a dat viață, i-a 

crescut frumos, i-a închinat lui Dumnezeu şi Preacuratei. Dragostea copiilor 
motivează şi echilibrează în acelaşi timp. Copiii sunt pentru părinți victoria înaripată 
asupra timpului, asupra crucii. 

De zece ori în viaţă, Petruţa a umplut copaia cu prunci. Dumnezeu i-a aşezat 
în pântec zece mlădiţe. Apoi i le-a încredinţat la sân şi i-a spus : Ţi-i dăruiesc pe 
toți. Ai grijă de ei pentru că sunt ai mei. 

Poala ei înmiresmată de laptele cald al sânului a devenit altar unde şi-a adormit 
copiii, unde i-a legănat, unde le-a potolit fierbinţelile, le-a alungat coşmarurile, i-a 
mângâiat şi i-a sărutat. 

O mamă cu zece copii. “Mamă eroină” — se numea în epoca nu demult 
apusă. De ce eroină? Pentru că pe parcursul celor zece naşteri, de-a lungul a peste 
treizeci de ani de căsătorie, au fost milioane de clipe de jertfă, de eroism matern. 

Şi-a planificat minuțios secundele, banii, alimentele, îmbrăcămintea, totul. 

Copiii ei nu au haruri deosebite, nu sunt geniali, dar nici n-o dau de ruşine pe 
mama lor. Sunt timizi, modeşti, cu bun simţ moştenit, domoli, stângaci. Au învăţat 
carte cât au putut. Băieții mai mari muncesc pe unde pot, pe la firme, întreprinderi 
şi-n alte locuri ca să-şi câştige existența. Cea dintâi născută, Olimpia-Nicoleta a 
luat calea mănăstirii şi-L slujeşte pe Dumnezeu în mănăstirea “Petru Vodă”, judeţul 
Neamţ, loc sfânt cu tradiţie istorică şi duhovnicească. Aici îşi va odihni osemintele 
părintele Calciu-Dimitreasa, trăitor în ultimii ani de viaţă în străinătate după ce 
timp de 21 de ani a fost închis şi a suportat chinuri îngrozitoare fizice şi morale în 
regimul trecut din partea comuniştilor. 

Penultimul fiu, Sandu-lulian calcă şi el pe urmele Olimpiei şi duce o viaţă 
evlavioasă, cu post, rugăciune şi viaţă curată. Ceilalţi copii, care cu serviciu, care 
pe lângă casă, o ajută pe mama lor, sar la nevoie în ajutorul celorlalţi. Una peste alta 
îşi câştigă bucata zilnică de pâine, căci din pensia tatei nu e chip să trăieşti... 

Însă: nici unul nu s-a drogat, n-a furat, nu a luat viciul băuturii, nu s-a încăierat 
cu altcineva, n-a ajuns la închisoare, n-a fugit de acasă, n-a provocat părinţilor 
neajunsuri majore. 

Mama lor nu pelacă niciodată de acasă fără să facă o lungă rugăciune şi fără 
să se închine. Îi încredințează plecând, Maicii Preacurate. La fel, înainte de culcare, 
îi închină pe toți, iar pe cei plecaţi de acasă îi închină în gând. 

Deşi nu e o creştină practicantă ( de altfel, nici nu ar reuşi cu atâtea obligații!) 
— Petruţa e foarte evlavioasă. Ea are încredere nestrămuată că Dumnezeu o înţelege 
şi o ajută. N-a lăsat-o niciodată de izbelişte şi i-a primit ruga curată de mamă. 

Biserica este în sufletul ei curat, nealterat de prea multele încercări şi necazuri. 
Se închină acolo, în taină, în legea ei, păstrând permanent contactul cu divinitatea. 
De sărbători, firesc, merge cu pruncii ei la biserica de care aparţine, “Sfântul Antim”, 
aprinde lumânări, face pomană pentru cei plecaţi. Şi are grijă ca măcar atunci masa 

să îi fie îmbelşugată, să simtă şi copiii că Isus s-a născut, a Isus a înviat, s-a înălţat 
şi că Maica Domnului s-a ridicat cu trup şi cu suflet la ceruri... Şi dacă se nimereşte 
cineva în vizită, îl omeneşte. 

Petruţa, o femeie simplă ca pământul şi apa, a cărei demnitate creştinească 
este buletinul său de identitate. 

Dumnezeu a dăruit-o cu prunci. Şi ea nu i-a refuzat. 

Acum, aşteaptă cu jind nepoți care sunt pe drum şi apoi, strănepoţi, “dacă i- 
o la bunul Dumnezeu”, alături de care să poată să să bucure de cele bune şi să 
învingă pe cele rele, prefirând anotimpurile printre degetele sale muncite, ale căror 
singure bijuterii sunt bobiţele firave de rozariu. 

La Marea Judecată Petruţa se va înfăţişa dreaptă, cu pruncii în jurul său, 
aninaţi de poală sau în braţe, să-i dăruie, la rândul ei lui Dumnezeu, ca supremă 
ofrandă şi cu mulțumirea secretă că aici, pe pământ şi-a îndeplinit MISIUNEA DE 
MAMĂ CREŞTINĂ! 


Galaţi, 1 decembrie 2006 
Ziua Naţională a Românilor 

ZONIA 


Zonia este protagonista cărții mele de amintiri 
numită “O gură de copilărie”. Mi-am ales-o pentru 
că ea a jucat un rol important în viața mea de copil şi 
adolescent, creându-mi imaginea cuibului cu puişori 
neajutoraţi la care pasărea vine cu hrana în cioculeţ 
să-i nutrească. Ea este prototipul mamei născătoare 
de prunci, atât cât i-a menit Dumnezeu. Şi i-a hărăzit. 
Unsprezece. Pe care i-a crescut zăvoaie de oameni. 

Născută la zi mare, în 14 octombrie când e 
sărbătorită Sfânta Cuvioasă Parascheva, Zonia face 
parte din categoria acelor femei care şi-au purtat 
zestrea spirituală, oriunde au dus-o paşii. Ea a fost şi a rămas o țărancă autentică 
deşi a trăit toată viaţa la oraş. 

Leagănul ei a fost satul Rugineni, în urmă cu 80 de ani. S-a pomenit apoi 
măritată la oraş cu Maricel Grecu, ceferist de meserie. Un om cu obraz smead, ochi 
pătrunzători, talie suplă, persuasiune în mişcări şi vorbe. Fire de artist, deschis la 
orice formă de artă, iubitor de copii, mucalit, bun megieş, făcător de pace. 

Ea, blondă, cu păr cânepiu cu reflexe solare, cu ochi de iguană, obraz palid, 
ten pergamentos, talie subţire de viespe, picioare uscate, ageră la vorbă şi cu scântei 
în priviri. Foarte comunicativă, veşnic cu mâinile-n şold sau împletite la sân, nervoasă, 
zvârlugă, iute la mânie, scăpărătoare la minte. 

Au trăit mai bine de 50 de ani împreună, trecând prin toate: război, foamete, 
lipsuri, greutăţi, sărăcie, certuri şi împăcări, bucurii, împliniri prin copii, pe toate 
le-au dus, de bine de rău, până când, cu opt ani în urmă, Maricel s-a hotărât să plece 
singur şi neînduplecat spre viaţa cea adevărată. Avea 77 de ani. 

Zonia l-a plâns până i-au secat izvoarele ochilor, l-a boscorodit c-a lăsat-o 
singură, l-a blagoslovit şi i-a făcut cele de rânduială, l-a iertat pentru micile şi marile 
infidelităţi, i-a aşezat tabloul în odaia curată, lângă icoană. Rugându-se Maicii 
Preacurate, îi întâlneşte de fiecare dată privirile, uşor ironice dar drăgăstoase, se 
mai sfădesc puţin, îl mai întreabă câte unele, face o cruce în aer în dreptul lui, apoi 
îi întoarce spatele şi-şi şterge discret lacrimă furişată pe obrazul uscat, plecând la 
treburile zilncie care nu suferă amânare. 

Zonia nu s-a mângâiat însă de plecarea prea grăbită a bărbatului ei. Şi cam 
de pe-atunci a început să se gândească serios la propria plecare. La Grecu” ei, la 
tatăl celor unsprezece copii, omul gospodar, bun la toate, meşter iscusit în fierărie, 

dulgherie şi în genere, la orice meşteşug pe lângă casă. 

Copiii au venit încă din primii ani de căsnicie, buluc, unul după celălalt, 
astfel că în 23 de ani, îi născuse pe toţi, cam unul la doi ani. Maria, Gheorghe, 
Paraschiva, Lenuţa, Tincuţa, Voica, Costeluş, Rodica, Romeo, Eduard, Genoveva, 
acum oameni în toată firea, prima fată având în prezent 60 de ani, iar ultima, 37. 

Zonia era deja bunică atunci când i s-au născut ultimii copii. Aşa a fost dat 
să fie. 

Viaţa ei n-a fost deloc roză. Şi cum ar fi putut să fie cu atâtea obezi atârnate 
de bietele şi subțirelele ei glezne? 

Zonia ştia să ghicească în bobi (boghi, zicea ea). Ne dădea pe rând, la fiecare, 
când aveam câte-o urgenţă, un examen de dat, o călătorie de făcut, o întâlnire. Când 
cădea “bucurie la zi mare cu drum şi dar de bani în casă” — ne bucuram într-adevăr 
cu toţii apoi uitam pentru ce am dat şi dacă a fost bucurie sau nu. 

Pe prispa cimentuită a casei lor, vara, dormind ca moromeţii, număram stelele, 
ne alegeam constelații, le dădeam nume şi ne certam pentru ele. De altfel, până şi 
nopțile păreau mai vrăjite, mai feerice mai bogate în stele, pe vremea aceea. 

Zonia era neîntrecută la vorbă. Putea sta la taifas, la poartă, în drum, la 
canalul comunal, la piață, la biserică. Avea un har nemaipomenit de a înfiripa 
discuţia. Ştia să “ischitească” până şi pe cel mai tăcut om. Dar ştia să şi povestească 
pentru că în ea se afla un izvor de poveşti şi istorii uitate pe care din când în când le 
scotea la iveală, spre încântarea noastră, a copiilor. 

Vorbe cu tâlc, întâmplări, născociri de dragul discuţiei, ştia la perfecţie cum 
să mânuiască arta conversaţiei. Istorioarele ei circulau din poartă în poartă, iar seara, 
la foc sau la fumar din frunze veştede (ca să gonească tântarii) — poveştile deveneau 
“de groază”, despre bandiți ca Terente şi despre Berilă, vestitul criminal care-şi 
ucisese stăpânii brutari, cu toporul. Aşa poveşti nu mai pomenise mahalaua. 

Cu un copilaş la sân, ieşea în drum ori stătea pe pragul porţii, ori pe un 
scăunaş şi interpela vecinii. Strada era frecventată de lume care trecea pe acolo spre 
port, căci era prima stradă de la Dunăre lângă Spitalul Trancu-laşi care a devenit pe 
timpul copilăriei mele “Casa Copilului”. 

Când apărea la colţ vreun străin, Zonia mijea ochii şi dacă nu-l cunoştea, îl 
cerceta rapid cu ochii verzi, iscoditori, îl “preţăluia”, apoi, în câteva momente ştia 
de unde vine, unde se duce, pe cine caută, cu ce treabă, cât va sta şi când va mai veni 
pe acolo. Era o memorie ambulantă care înmagazina toate aceste amănunte. Nimeni 
nu se supăra pe ea. Îi dădeau toţi raportul ca la spovedanie, fiindcă Zonia ştia cum 
să întrebe. Cu felul ei mucalit, se făcuse tuturor dragă. 

Mi-a fost şi îmi este şi mie dragă Zonia. A rămas un pumn de femeie. Un 
fulg. O iei la subţioară. 

Citeşte zilnic câte două ziare, în special “Faptul divers” — de care se lasă 

fermecată pentru că vrea şi acum să ştie câte se mai întâmplă în lume. Are cel puţin 
cinci cărți începute, în diferite stadii de lectură. Joacă la cărți cu vecinii, seara stă la 
taifas cu Nazare, singurul vecin rămas, în afară de ea pe Strada Falezei cu casa 
nedemolată. În rest, pe locul unde era maidan întins, au apărut blocuri imense ori 
căsoaie enorme cu mai multe nivele. Nici un pic de curte, nici un pic de grădină, 
doar balcoane cu flori leşinate. 

Dăunăzi Zonia a rămas blocată pe dinăuntru în casă şi a apucat-o panica. 
Voia să spargă uşa cu toporul. Dar noroc că a venit fiu-su Gheorghe şi a scos-o fără 
să mai fie vorba de stricat yala. Atunci ochii i l-au luminat a lacrimă, şi-a făcut 
câteva cruci scurte şi a bolborosit o rugăciune de mulțămită. O apărase Dumnezeu 
Şi de data asta. Altădată era să ia foc. De fiecare dată a scăpat-o Dumnezeu şi Maica 
Precista. 

Mereu cu gândul la vremurile când, an de an aproape, umplea copaia cu 
prunci, până roditorul ei sân devenise altar. Pe unii îi alăpta doi-trei ani, cât voia 
pruncul să sugă. Dulce-mieriu era laptele Zoniei, de aceea nu se îndurau pruncii să- 
luite. 

Îşi împletea cosiţe subțiri, cânepii, cu reflexe solare, atunci când îşi dădea 
Jos basmaua decolorată să-i fluture vântul podoaba. Cozile şi le prindea în spelci 
sub formă de coc, la spate. Obrazul, tot palid, vântuit de griji, asuprit de dureri bine 
ascunse. Doar ochii-i fulgerau mânioşi, când nu mai putea duce poverile. Atunci 
suduia la răscruce şi vai de cel ce se nimerea pe acolo. Cuţitul privirilor ţi se împlânta 
în carne, până-n prăsele. Limba ei ascuţită scrijela aerul. Şi nu fără temei. 

Era temută Zonia. Până şi tata se ferea uneori din calea privirilor ei de 
drăgaică. Şi mai ales, de vorbnele ei şuierând a gâlceavă. Dar focul nu ţinea mult. 
Se domolea subit şi soarele din nou apărea de după coşurile de fum negricios, 
încălzind atmosfera, iscând surâsurile de acolo de unde dihonia le împietrise. 

Iar pricinile ? Câteva zarzăre, o şipcă din gard scoasă de ţânci, găinile care 
săreau dincolo de gard, câinele care lătra în vânt ori la lună, shemotoacele de frunze 
răscolite şi aduse în curtea vecină, cine ştie ce vorbă circulând prin mahala... 

După vreo oră se auzea din nou la gard: “Madam Adamescu, nu-i pe la voi 
împieliţatul cel mic? Trimite-l acasă...” 

Şi negura se risipea ca de o mie de ani... 

În lada de zestre dintre ferestre, Zonia păstra lucruri vechi, taine din vremi 
de demult, miros de levănţică şi dulce-amar pelinul de mai. Unele pânzeturi miroseau 
puternic a naftalină împotriva moliilor şi a fluturilor. 

Acolo avea comorile casei. Dar nimeni n-avea acces căci era ferecată cu un 
lacăt uriaş prins într-un drug de fier şi belciuge puternice. 

Toţi râvneau ca măcar o dată să pună mâna pe cheie, să arunce o privire 
înăuntru. Nu era chip. Tainele sunt în genere straşnic păzite. 

Zonia ştia să împletească pâine, colaci, cozonac, mucenici. Le frământa 
temeinic, ore în şir, apoi făcea cald în bucătărie să nu răcească aluatul, cocoloşit şi 
învelit cu ştergare curate. În privința aceasta şi nu numai, ea păstrase rânduielile 
ţărăneşti deprinse de mică din părţile Bereştilor-Meriei, unde satul său, Rugineni, 
se pierdea printre coline domoale. 

De Crăciun şi de Paşti, pe toate le făcea ca la țară. Aveau şi un gust aparte. Şi 
pâinea ei avea un miros şi un gust special. Turtele dospite şi coapte pe plita de fontă 
erau neasemuite. Duminica făcea tomogei din făină, lapte şi zahăr. Fierbea aluatul 
acela făcut zdrenţe şi-l pudra cu zahăr. Ne băteam pe ei fiindcă oricâţi ar fi făcut, tot 
nu ne era de ajuns. Tot duminica era zi de talcioc. Domnul Grecu strângea de aiurea, 
fleacuri cu sutele şi miile, capace colorate, sticle, jumătăţi de păpuşi cu părul zbârlit 
şi ochii scoşi, brățări de tinichea, curele de ceas, nasturi, catarame, alte gablonţuri, 
cuie, pioneze, şuruburi, relon, sforicele şi altele de felul acesta. Le întindea pe ziare 
sau pe câte o ţolică şi-şi aştepta muşteriii. Nu ştiu dacă vindea ceva dar îi plăcea 
comerţul. Vorba aceea : “Pierzi, câştigi, negustor te numeşti”. Era distracţia lui să 
dea o raită prin talcioc, să vadă ce “noutăţi” au mai adus talciocarii, ce vechituri 
“proaspete” au mai apărut, să mai întrebe de una, de alta, trecea ziua altfel, mai uita 
de griji. 

O dată sau de două ori pe an, Domnul Grecu se interna în Staţionar, un fel de 
spital al întreprinderii şi-şi făcea o “revizie generală” — R.C. (reparaţie capitală). 

Era modul lui de a se odihni o săptămână-două, fără să facă nimic. 

Zonia, cu pruncii — de! Era mamă eroină! Pentru asta, regimul trecut i-a dat 
o hârtie bătută la maşină şi o sută de lei pe lună... 

Când m-am reîntors după vreo 30 de ani în mahala, n-am mai cunoscut poarta, 
casa, curtea. Părea căsuţa grecilor căzută-n genunchi, în smerenie, aplecată, supusă, 
îngrămădită, cu mult mai joasă, populată până la refuz cu lucruri de prisos, cu 
acareturi, hârburi. Abia puteai pătrunde în sală, de unde coteai la stânga spre odaia 
din faţă, singura locuibilă. Spaţioasă, plină de mobile vechi, îmbătrânite şi ele. 
Singurul obiect care distona cu atmosfera aceea era televizorul. Nici măsuţa Joasă, 
cu 12 scaune precum brâncușşiana “Masă a tăcerii”, nu se zărea. Soba, cu plita din 
fontă groasă, deşi era mai nouă, nici ea nu mă recunoştea, părea mai prietenoasă. Aş 
fi mâncat vreo doi cartofi copți în cuptor sau o felie de bostan copt cu zahăr pe 
deasupra. Dar mă aşteaptau bucate alese, căci amfitrioana, împlinea opt decenii. 
Artificiile de pe torturile cu frişcă nu pridideau să arunce scântei, lumânările pâlpâiau 
iar Zonia era prinsă de subţiori şi de picioare de braţele vânjoase ale fiilor şi ale 
nepoților şi azvârlită în aer : Hei rup! în strigătele şi uralele de “Mulţi Ani trăiască!” 
ale liotei de descendenți din neamul grecesc. 

Vacarmul era îngrozitor, dar avea darul de a nu te deranja, dimpotrivă. Am 
intrat în joc, dar la un moment dat m-a bufnit un plâns înnăbuşit, cu noduri dureroase. 
Am revăzut umbrele alor mei, în casa de-alături, uimiţi nespus că la Greci, toate 
luminile erau aprinse. 

Ca să nu stric ceva din atmosfera aceea veselă, m-am abținut, dar un fior 
nostalgic nu m-a părăsit toată seara. 

Cu mulţi nepoți şi cu cinci strănepoţi, cu unsprezece copii în juru-i, Zonia, la 
80 de ani, învăluită-n iubire din toate părţile — are acum timp să mediteze îndelung 
la viaţa ei atât de fecundă, atât de împlinită. La aniversare au venit cu toții “în păr”, 
s-o cinstească. A dansat, s-a bucurat, a lăcrimat, a scos fotografii din albume, a 
rememorat morți, şi-a adus aminte. Florile de toamnă surâdeau în vase umile şi 
neîncăpătoare pentru câte fire aveau de adăpostit şi răcorit, câți ani împlinea atunci 
Zonia. 

Citise în ziua aceea “Budulea Taichii” a lui Slavici şi cartea stătea deschisă 
cu filele-n jos, la semn. Mai avea alte 4 cărți începute. Le ştie acțiunea perfect, nu 
încurcă personajele, le reia exact de unde le-a lăsat, ziarul era nelipsit pe masă 
lângă ochelari. Zonia e la curent şi cu politica şi cu muzica uşoară şi cea populară. 

Fiica ei Voica Mariana şi-a scos recent două albume CD cu muzică populară. 
Are o voce remarcabilă. La fiecare petrecere, se ascultă cu evlavie aceste înregistrări 
făcute în studiori specializate. Mezina, Genoveva e manager principal la o fiurmă 
Zeppter. Ceilaţi, cu drumurile şi destinele lor, aşezaţi la casele proprii, cu familii 
închegate, aşteptându-şi nepoţii. 

Oasele trudite, subţiri ale Zoniei aşteaptă cuminţi, să numere, să împartă, să 
scadă, să adune, chipurile, cele 320 de anoptimpuri adunate în această toamnă bogată 
şi blândă... 

Zonia ştie un singur lucru : n-a trăit în zadar. Şi-a împlinit datul. Eroismul de 
mamă creştină. Şi în fața lui Dumnezeu se va prezenta cu cei unsprezece copii de 
mână, în braţe, agăţaţi de poale, înconjurând-o ca în ziua aniversării celor opt decenii, 
presărându-i în cale flori albe. Florile virtuţii creştineşti, simbol al iubirii 
necondiționate faţă de Dumnezeu şi față de semeni... 


Galaţi, 14 octombrie 2006 


ALEXANDRA GOARZĂ DANSÂND 
PE CURCUBEUL IDEII 


“Jucării şi vise descărcate”, volum în curs de apariţie 


Sinteză creatoare între particular şi general, poezia Alexandrei Goarză 
reliefează profilul tutelar al adolescentului marcat de o experiență peste puterile 
sale, cu sufletul scindat între lumea aceasta şi dorința de a accede spre alte lumi în 
care eventual şi-ar putea găsi locul. Textele sale sunt presărate cu idei ori considerații 
filozofice şi psihologice sui generis, cu vârful de lance îndreptat spre propria oglindă. 

Fie că au un caracter interlocuţional, fie unul de tip confesiv ori solilocvial, 
textele Alexandrei Goarză degajă o forță expresivă şi de sugestie metaforică punând 
în lumină : luciditatea, suferința acutizată ori cronicizată, jertfa, victoria asupra 
timpului, asupra sinelui, uneori înfrângerea dureroasă, lupta permanentă pentru a-şi 
depăşi stările. Nu s-ar putea spune, cu toate acestea, că Alexandra Goarză are un 
suflet permeabil, deschis. Poezia sa ţine mai degrabă de un imaginar subconştient, 
pornind de la o imagine-matrice. 

O insinuantă stare de oniro-luciditate, gustul pentru grotesc şi morbid 
presărate pe un culoar spre marea poartă de Lumină, spre descătuşare, îmblânzire, 
împăcare cu sine, iată simțămintele cele mai pregnante ce străbat rândurile, 
strecurându-se insidios printre spaţiile nude dintre ele, înghițindu-le lacom... 

În pofida unui orizont de aşteptare specific vârstei sale biologice, avem de- 
a face cu o poezie de stare, în care abundă fixaţia, confuzia, oboseala, o anumită 
îndurerare, poate fără obiect, agitaţie, sufocare, cearcăn, dar şi un crâmpei de lumină 
mai evident în “Un ultim joc, poate”: “Iar pielea-mi este fină şi sânul fericit/Te 
vreau te simt, zâmbim şi ochii licăresc/ Vorbim în limbi distincte,/ Iar mâinile 
pe trup şi ele îşi vorbesc...// Şi mă sufoci în sărutări/ Eu îţi şoptesc de iele/ 
Încep să îţi dansez/ Pe ritmuri de curcubeu cu rouă/ Şi-n vânt m-eliberez...” 

Tonul este uneori elegiac: “Ce linişte-i acum în lumea mea/ M-aşez încet 
la umbra ta/ Să-ţi ascult pulsul.// În ritmuri lente-mi povesteşti de multe din 
trecut/ Şi-mi zici ca pe ele să construiesc/ În cărămizi de suflet un liber drum./ 
/ Mireasma frunzei tale uşor mă ameţeşte/ Şi-un soare parc-un pic palid în 
ochiu-mi licăreşte/ Începe să-mi dea iară un vis.” (“Reconectare sub nucul meu ”). 

Inserţionarea unor poeme traduse în limba engleză, italiană, spaniolă, in- 
duce o atmosferă de inedit şi universalitate. De asemenea, apar în texte unele licenţe 
poetice: “mi-aduc aminte-a tale vorbe...” etc. 

E greu să fii conectat pe aceeaşi lungime de undă cu o persoană, să găseşti o 
stare comună, un limbaj adecvat, cu atât mai mult pentru o persoană specială, trăind 
pe coordonate spirituale în conformitate cu propriile aspirații. 

În cele 121 de texte amirosind a poezie, a proză, a eseu liric, autoarea încearcă 
să se confeseze, să ne ia martori, să ne atragă în universul său tainic, nu de fiecare 
dată frumos, mirific, fascinant, dar de cele mai multe ori tulburător, glisând într-un 
joc de aparenţe şi perplexităţi care se cer asumate, nu de unul singur, ci, revendică 
prezența sufletului-pereche, atât de arareori găsit, căutat uneori toată viaţa. 

Se observă o tensiune dusă uneori până la paroxism şi tendinţa de a echilibra 
forţele asupritoare şi apăsătoare din afară, într-o oarecare măsură cu acelea dinăuntru. 
În felul acesta propria persoană devine un teren de luptă, un teatru de operaţiuni. Şi 
de aici rezultă, se pare, puţina încredere în sine, timiditatea, incongruența dintre 
gânduri şi acţiuni, dorinţa de teribilism care nu-i e proprie, ci se manifestă doar 
pentru a-şi demonstra sieşi că e în stare de ceva. Şi toate, pe fondul unei sensibilități 
exacerbate, acute, în care echilibrul precar se poate sfâşia în orice clipă, ducând la 
schisme psihice. De fapt, lucrurile nu sunt nici pe departe atât de complicate pe cât 
le facem noi. Dar şi capacitatea de a complica lucrurile e apanajul creatorului trăind 
la o anumită incandescenţă spirituală. Adevărata fire însă răzbate uneori cu 
prospețimea şi neprihănirea ghiocelului prin crusta zăpezii, dar, asemenea mimozei 
pudica se poate şi închide în sine la cea mai mică atingere: “Mă zbat şi răbufnesc 
de tot;/ Mă-nchid la loc.” (“Lotus cu o mie de petale”). 

Uneori conţinutul poemului nu se ridică la orizontul de aşteptare al enunţului 
din titlu ori chiar îl eludează, după un anume flux interior, tensiune ori vibrație 
poetică (ex. “Carnal”; “Doar în nori” etc.). 

“Spre starea de plenitudine deplină” visează poeta, o stare ideală, 
efervescentă, vibrândă, când orice atingere este eliberată de carnal de materie şi 
devine una spirituală. Este starea vecină zborului pe care doar îngerii o pot atinge, 
ori spiritele cele mai luminate. Poeţii însă tind, îndeobşte, la incandescenţa acestei 
stări. 

Se pare că greutatea materiei, statutul său ontologic, supus legilor 
gravitaționale de pământeancă o împiedică pe autoare să-şi desfăşoare aripile în 
acel zbor spre zenit la care visează. Ori poate i-ar trebui alt aluat pentru aripi. Uşurinţa 
plutirii însă, nu-i îngăduie alternativa terestră de aceea, se află cu toată ființa, în 
bătaia celui dintâi zbor oniric. De fapt, stările de înnorare sunt doar aparente, pentru 
că nici protagonista nu crede în ele. (Ex. ciclul de micropoeme intitulate : “Oare? ”). 

Tendinţa spre moarte ca trecere în eternul universal de Lumină şi Armonie 
este un sentiment rar întâlnit la tineri. Aici însă este pregnantă şi îmbracă uneori 
aspect de ispită : “Ce suavă e moartea,/ Ca vântul îmi adie părul,/ Mă sărută când 
muşc mărul,/ E aşa de dulce,/ Cu formele-i şi vorbele-i te duce/Departe... ” (“ Eva, 
poate”). 

Aceste descărcări de gând, de vis, de cuget, cu aspect de fulger şi nor aşteaptă, 
cu toate acestea înseninarea, calmul, pacea interioară, zâmbetul, iubirea, împlinirea: 

"Somnu'a intrat în tine,/Aripa grea se destinde.// În vis parcă te sufoci/ Aripa 
grea-ţi face vânt;/ Şi-ncepi uşor să îţi revii,/ Aripa grea—ţi zâmbeşte,;// Acum că 
bine te-ai răcorit,/ Aripa grea te prinde de mână// Ca să puteți zbura liniștiți spre 
lumină,/ Tu şi aripa grea, dar nebună... ” (“Moarte lentă”). 

Pendulând între speranță şi amăgire ca un suflet rătăcit între două lumi, poeta 
exclamă: "Nu mai ştii ce durere te strânge,/ Începi să crezi că uiți/ dar scrii...cu 
sânge” (“Viciu poate”). 

Predomină în recuzita poetei termeni elegiaci precum : uscat, târziu, sânge, 
moarte, umbre, nori, ploaie, gri, foarte mult întuneric, frig, lacrimi, tristeţe, 
singurătate, suspin, trestii, sălcii, vânt, riduri, nebunie, amnezie, străinătate, 
înfricoşare, negru, rece, regret, lumânări, vânt rău, suflet rupt, trup crăpat, flori 
uscate, sentimente tulburi, apăsătoare, angoasante şi anxioase, dorința de somn 
veşnic, de plecare, de detaşare şi nemulţumire adâncă. 

Şi totuşi, “Am lumină când răsare iarba,/ Iubire când mă sărută zarea,/ 
cântec când îmi cade ploaia/ dor şi tristeţe c-aud plânsete şi jale/ Şi poate-o mică 
alinare/ când îmi bate clopotul în depărtare... Căci totuşi am să dorm mereu aşa 
adânc” (“Dorm”). 

Autoarea declară la un moment dat : “E bine că am lumea mea/ De soare, 
ploaie, vânt cu cetini ” (“Se ştiu”). 

Exasperarea existențială e nota dominantă a gândurilor picurate în acest 
volum. Şi acel soi de isterie propriu generaţiei care nu are timp, nu are chef, nu are 
țel, nu are suport moral trainic, nici reazem, căci reazemul casei, piatra de temelie, 
rezemul sinelui e şubred încă dinainte de a fi construcţia gata. Şi în această atmosferă 
incertă, câţiva fiori lirici răzbat prin crusta cărnii oglindind lăuntrul. E nevoie de 
ceva cu totul inefabil ca să umpli golul. Un gol incomensurabil care treptat ia formă 
de Dumnezeu, se mulează pe încăperile sufletului şi rămâne acolo, până când uşile 
din nou se deschid şi cel de afară întinde un deget să atingă imensitatea divină. Va 
putea oare, cu puţinele simţuri omeneşti să-l simtă, să-l pătrundă, să se interfereze 
cu substanța divină? Dacă încercarea dă greş, omului nu-i mai rămâne decât să 
spună : “Rămân tulbure şi plină de amar/ Şi vreau să uit de tot, în adânc să rămân/ 
Legată de nimic, legată de pământ. ” (“Eu, într-o clipă”). 

De fapt, componenta spirituală are de suferit din pricina celei materiale, mai 
pregnantă şi până când nu se creează un echilibru, omul pendulează între două 
extreme, răvăşit, neîmpăcat, tulbure, incapabil să le concilieze şi să se concilieze cu 
sine şi cu semenii. 

Miracolul vieţii, atât de fascinant şi tulburător, nu se poate să nu intre în 
universul gândirii poetice a Alexandrei Goarză : “Printr-un tunel al vieţii/ Se chinuie 
s-ajungă/ Cu capu’ greu, plin de păcate/ Coada-l ajută/ şi străbate tot/ Pân' la-o 
structură ovoidă, perfectă./ Iniţiat acum, o taie/ Şi o pătrunde./ lar peste-un timp,/ 
Iese-un suflet cald şi sfânt. ”(“Fecundare”). 

De fapt, ce doreşte autoarea ? “Un curcubeu pe care să danseze/ singură-n 
lumile mele” (“Nici nu mai (vreau să) ştiu”). 

Ori, “Mai bine m-aş lăsa/ în braţele naturii şi luminii divine:/ să facă ce 
vrea cu mine:/ să mă atingă cu ploaia/ să mă sărute cu marea/ să mă iubească c-un 
soare/ Să mă adoarmă cu o stea” (“Nici nu mai (vreau să) ştiu”). 

Gândire şi expresie mai curând budhiste, în construcţii epice nude, aşa cum 
vin îndeobşte, lipsite de orice înfrumusețare, ca un descântec pentru piatră, într-o 
dulce simbioză ori empatie, autoarea simte că doar ea, piatra o înţelege, doar cu ea 
poate împărți cuvântul, iubirea, starea de entropie. “Piatra mea, ce dragă-mi eşti,/ 
Căci din brută eşti cu suflet./ la-mă-n braţe, mă sărută;/ Acum bine şlefuită,/ Fă- 
mă Să mă simt iubită !/ Şi de mână să dansăm în valuri,/ Să te-nvăţ cum e pe maluri,/ 
Iară tu de-a tale ape,/ Mereu să vorbim în şoapte./ Numai vântul să ne ştie,/ Piatra 
mea!// Să ne iubim în adâncuri,/ Mereu liberi şi în pace,/ În lumea noastră,/ Plină 
de maluri, pietre şi şoapte,/ Căci eu tis mal şi tu o piatră/ Iubirea mea!” 
(“Construcţie”). 

Şi totuşi, nu o dată, declară sentenţios: "Căci totuşi, te iubesc, /IDEE ” 
(“Idee”). 

Unele poeme epice par de-a dreptul mesaje transmise ori primite pe e-mail 
(“Ideea din vise”). 

Dacă ar avea mai multă încredere în constantele existenței: iubirea, 
înţelegerea, speranța, autoarea îşi va putea găsi un suport temeinic în spiritualitatea 
care o poate susţine să-şi desăvârşească zborul, acolo unde puţini pot ajunge. 

Dincolo de aceste descărcări de gând, de vis, de sentimente, se ascunde cu 
îndoială merită întreaga atenţie. 

Dansând pe gheaţa artificială a lucidităţii ori pe curcubeul IDEII, autoarea 
de față, prin exerciţii de stil susţinute, poate ajunge la o decantare, la o limpezire 
esenţială, foarte aproape de poezia adevărată, ceea ce îi dorim din toată inima. 


Galaţi, 12.XII, 2006 

NANA ANTONIA 
LOC PENTRU MULŢUMIRI SAU 
FLOAREA RARĂ A RECUNOȘTINŢEI 
PORTRET SPIRITUAL: SORA ANTONIA NATALIA IOAN 


Dintotdeauna am strigat-o Nana sau Nănuţa. Nu atât 
pentru faptul că sora ei Victoria mă botezase după numele 
său, ţinându-mă în braţe cu mâna stângă pentru că avea o 
slăbiciune la dreapta şi la piciorul drept, ci mai ales pentru 
că am simţit nevoia întotdeauna ca o persoană să-şi reverse 
o oarecare maternitate spirituală asupra mea. Victoriţa, pe 
când era de vreo şaisprezece ani şi-a exprimat dorința să 
boteze un copil. Şi acela am fost eu. Părinţii lor, Steluţa şi 
Anton Lobodă, la rândul lor o cununaseră pe mama mea cu 
primul ei soţ, mai apoi mare invalid de război care şi-a dat 
obolul cu propria viață la numai treizeci şi şase de ani. Şi 
astfel se pomenise mama tânără văduvă, în vârstă de 27 de ani, în 1946, imediat 
după terminarea războiului. Văduvă, deposedată de toate bunurile la care agonisise 
cu bărbatul ei Ion, scoasă afară din casă şi alungată de soacră, la doar trei zile de la 
moartea lui Ion Bararu. De durere a paralizat şi a rămas aşa paralizată timp de doi 
ani, timp în care a fost îngrijită de o evreică, pe timp de foamete, care avea şi ea 
casă grea, bărbat şi copii. Dar evreica şi-a zis : “Ia s-o ajutăm noi pe creştina asta, 
săraca!” Şi a repus-o pe picioare, a învăţat-o din nou să meargă, să se mişte, să 
mănânce singură etc. Dar asta-i altă poveste. 

Îmi amintesc că în copilărie mergeam la naşii Lobodă. El era căruţaş şi 
distribuia pâine la centrele de pâine din oraş. Naşa Steluţa era foarte gospodină, 
blândă şi bună la suflet. Mă jucam cu nepoţii lor iar când aveam vreo cinsprezece 
ani şi naşul îşi serba ziua de naştere, am dansat pentru prima dată în casa lor cu un 
bărbat însurat. Trebuie să fi fost nostimă, cu rochia mea de tafta neagră, cu romburi 
din fire de lame, tunsă băieţeşte şi foarte naturală, că bărbatul care avea vreo 25 de 
ani m-a invitat la dans, motiv pentru care m-am înroşit ca un pepene. Am bâjbâit 
câțiva paşi totuşi. Se dansa pe atunci twist, shake, pinguin. Eu le ştiam pe toate dar 
îmi era tare greu să mă desfăşor în faţa străinilor. Noroc că a venit nevasta omului şi 
mi-a atras atenţia să nu mai dansez niciodată cu bărbatul ei, fapt care m-a făcut să 
roşesc şi mai mult. Dar m-a lecuit pentru totdeauna să dansez la petreceri, îndeosebi 
cu bărbaţi căsătoriți. Aceasta a fost prima mea experiență în ceea ce priveşte dansul. 

Şi totuşi, naşii erau oameni gospodari, locuind în cartierul Țiglina III, pe 

când încă nu se construiseră blocurile, pe strada Vădeni. Nănuţele mele Victoria şi 
Natalia mă priveau şi ele cu simpatie. Mult timp, furată de valurile vieții, am pierdut 
legătura cu familia Lobodă. Abia mult mai târziu, în anul 1982, am descoperit cu 
uimire că nana Natalia locuia pe acelaşai palier cu mama. Şi aşa am reluat legătura 
spirituală, care s-a adâncit în 1990, când am păşit amândouă în biroul părintelui 
Alois Donea, spunând că suntem “două oiţe pierdute din turmă şi avem nevoie de 
un sfat duhovnicesc”. 

Ce a urmat apoi a întrecut toate planurile mele de viaţă şi pot să spun că mi- 
a reorientat cu totul viaţa şi modul de concepţie a realității. Aveam 39 de ani, vârsta 
la care a nemurit Eminescu. 

Acest prag, această cotitură de la 39 de ani constituie pentru mine un reper 
fundamental, căci, înainte de el nu mai contează nimic. Contează ce am făcut de 
atunci încoace şi ființa care am devenit. 

Adeseori în societate s-a încetățenit obiceiul de a trece cu vederea o faptă 
bună sau o realizare deosebită, dintr-o teamă, de cele mai multe ori nejustificată, ca 
omul pe care-l ştim că le-a înfăptuit, poate cu prețul multor jertfe, să nu se 
mândrească, să nu ajungă la trufie sau la preamărirea propriei persoane. Atitudine 
justificată până la un punct, căci, ne învaţă Sfânta Carte, că “Doar cei smeriţi vor fi 
înălţaţi”, iar Sfântul Francisc a iubit atât de mult umilinţa încât deseori, le cerea 
fraaților să-l înjosească, socotindu-se el însuşi “un nimic”, în comparație cu Isus 
Cristos. 

Chiar Isus le spusese discipolilor în Cuvântarea de pe Munte [Mt. 5,11-12] 
: “Fericiţi sunteți dacă vă vor batjocori şi vă vor prigoni, şi mințind, vor zice tot 
cuvântul rău împotriva voastră, din pricina mea. Bucuraţi-vă şi vă veseliti, că plata 
voastră mare e în ceruri.” 

Fiecare dintre noi a experimentat măcar o dată acest lucru, după cum, de 
bună seamă, fiecare a contribuit la suferința aproapelui, cu un gest, cu o vorbă, cu o 
atitudine ostilă sau cu altă faptă. 

Uneori, fără să vrem chiar, sădim în sufletul semenilor noştri flori amare şi 
chiar otrăvitoare. Sunt bune umilința şi simplitatea şi chiar am optat pentru ele 
atunci când ne-am consacrat în marea familie fanciscană seculară. Să nu exagerăm 
însă, socotind o virtute faptul de a-i scoate veşnic în față aproapelui nostru, până şi 
cea mai mică greşeală, punându-l la punct în orice împrejurare şi desconsiderându- 
| numai pentru a-i pune la încercare răbdarea, smerenia, gradul de ascultare. Să nu 
uităm că în fiecare om se reflectă chipul Mântuitorului nostru, şi de modul cum vom 
şti să-l descoperim, depinde simpatia sau antipatia noastră. 

Orice om, oricât de puternic ar fi şi orice poziţie ar ocupa în societate, are 
nevoie şi de căldură, de o vorbă bună, de apreciere — chiar şi tacit — de o mulțumire 
atunci când e cazul. 


286 


Puţină înţelegere şi bunăvoință nu prisosesc nimănui pentru a se şti în felul 
acesta util şi apreciat de către semeni şi a nu sfârşi prin a se retrage în însingurare 
departe de semenii săi. 

Am petrecut împreună cu familia noastră franciscană seculară circa 13 ani 
alături de Nana Natalia, care era foarte devotată familiei şi nu întotdeauna am ştiut 
aprecia eforturile ei aproape inumane de a se face folositoare unor frați şi surori în 
nevoi fizice şi morale. Căci Sora Antonia — după numele de franciscană, nu a 
precupeţit nimic, nici sănătatea proprie, nici timp, nici bani, nici bunăvoință, nici 
iubire, atunci când sărea să ajute pe cineva. 

Câţi dintre noi au fost în stare şi, de câte ori, să se interneze împreună cu un 
bolnav care nu-i este rudă, să-l îngrijească la spital şi ambulatoriu, să-i facă mâncare, 
să-l curețe, să-l asiste spiritual cu rugăciuni până în ultima clipă şi apoi, după marea 
trecere a acestuia, să se îngrijească de cele trebuincioase pentru a avea o 
înmormântare creştină. Ba mai mult, să se roage ani de zile pentru zeci de persoane 
decedate pentru ca Dumnezeu să aibă grijă, în bunătatea Sa, de sufletele lor. Măicuţa 
Tereza de Calcutta a făcut aşa întreaga viață, drept pentru care Nana şi-a ales-o 
model de viaţă şi sfinţenie. Şi nu a greşit pentru că, iată, la numai câţiva ani de la 
fericita ei trecere la cele veşnice, Papa Ioan Paul al II-lea i-a introdus cauza de 
beatificare, trecând-o în rândul sfinților. Trebuie să fim mândri că am avut şansa de 
a fi contemporani cu asemenea sfinţi într-o lume care numai sfântă nu e... 

Nu întotdeauna însă, eforturile unei persoane sunt apreciate. Se întâmplă 
chiar, ca tocmai cei cărora le faci un bine, să-ţi întoarcă spatele sau chiar să se 
înverşuneze împotriva ta! De ce? De ce binele atrage răul? E o întrebare care a 
frământat mințile dintotdeauna. Isus însuşi a experimentat nerecunoştința omenească. 
Sfinţii ne dau un răspuns în acest sens. 

Sora Antonia — Nana a fost şi continuă să fie, o prezență vie în biserica 
noastră şi nu numai la serviciile liturgice şi devoţiunile de la care era nelipsită dar, 
aş putea spune, la toate treburile de obşte. Căci nu exista vreun domeniu al vieţii 
materiale şi chiar spirituale în care să nu se fi implicat, cu reverenţa şi smerenia de 
rigoare. O prezenţă discretă dar energică şi hotărâtă în acelaşi timp. Cu mult bun 
simţ şi cu autoritate maternă, ea-şi aduna puişorii şi le oferea căldura inimii sale. Un 
sfat, o vorbă bună, o mână întinsă, un umăr de plâns, un bănuţ la nevoie, din bănuţul 
văduvei, cine dintre noi nu a experimentat aceasta? Dar nu numai ajutorul material 
substanţial l-a oferit din propriul ei buget modest, ci şi îndrumare şi sprijin, căci 
sora Antonia este primul apostol al Familiei Preasfintei Inimi a lui Isus şi a format, 
la rândul său, 8 familii de rugători de câte 14 persoane fiecare familie. Prezentă 
întotdeauna la devoţiunile ținute în prima zi de vineri din lună, şi cele ale primei 
sâmbete din lună dedicate Inimii Neprihănite a Mariei şi îndeobşte, la orice eveniment 
plăcut sau neplăcut al comunității. 


287 


Activitatea sa caritativă, încă din anii 1991 şi până azi, o activitate de pionierat 
s-ar putea spune, la Căminele de bătrâni de pe Războieni şi Domnească, la orfelinatele 
de copii sau la azilele unde a îngrijit zeci de bolnavi, absolut benevol, stă mărturie 
ca nişte mărgăritare adunate în Cer de către sora Antonia. 

S-a gândit oare cineva în tot acest răstimp să-i mulțumească sau să-şi exprime 
în vreun fel recunoştinţa față de persoana sa, având în vedere că ca însăşi a fost şi 
este o persoană suferindă? 

Cine dintre noi a avut curajul să-şi vândă locuinţa proprie şi să depună în 
fondul franciscan terțiar sume mari şi totodată, să ajute cu bani pe creştinii din 
fraternitate, să doneze în contul revistei “Steaua Dimineţii” sau să facă alte acte de 
caritate, absolut incredibile? 

Măcar din când în când ar trebui să-i mulțumim prin gest şi cuvânt celui ce 
ne-a făcut un bine. Măcar atât. Bunul simţ, politeţea, buna creştere trebuie să-şi 
spună cuvântul în orice împrejurare, fără false prejudecăţi. Să-i dăm aproapelui 
atunci când merită, respectul cuvenit şi, mai ales, la momentul potrivit, când acesta 
se află în preajma noastră şi nu când e pe cale să se îndepărteze sau după ce nu mai 
e printre noi. 

Fiecare a încercat regretul că nu a ştiut să prețuiască omul cât timp l-a avut 
lângă el şi că la un moment dat e prea târziu să-şi mai exprime intenţiile. Regula de 
aur a creştinismului promulgată de Isus Cristos este clară. Cu măsura cu care măsori, 
cu aceea ţi se va măsura. 

Sora Antonia este un animator perfect, cu totul deschis către oameni pe care 
ştie să-i adune, soldați nenumărați în Armata Maicii Domnului, mobilizându-i, 
chemându-i, animând colectivitatea. 

Ar fi ideal să avem curajul să-i spunem un cald “Mulţumesc” şi o dovadă de 
recunoştinţă pentru cei 13 ani de prezenţă creştină alături de noi, pe care Sora Antonia 
— Nana, ni i-a dăruit spontan şi, fără teama de a greşi, să-i exprimăm întreaga 
afectivitate chiar şi acum, când e plecată de aproape patru ani în localitatea Carei, 
strămutată cu totul ca să urmeze visul fiului ei Valeriu. Şi să sperăm că pierderea 
aceasta nu e definitivă şi că ne-am câştigat în persoana sa un ambasador al prieteniei 
şi dragostei fraterne pe meleagurile pe care, deja le-a cucerit, aşa cum cucereşti 
înălțimile cereşti, la cei 78 de ani pe care e pe cale să-i împlinească în curând, dacă 
bunul Dumnezeu se va milostivi. 

Şi să-i dorim să nu se dezmintă niciodată şi să împrăştie aceeaşi căldură în 
jur pe oriunde s-ar duce, înființând noi nuclee de fraternitate franciscană, unde să 
domnească înţelegerea, armonia, toleranaţa, premisele iubirii franciscane. Aşa să-i 
ajute Dumnezeu! 

MIRACOLUL DEVENIRII DE LA CONTINGENŢĂ LA 
TRANSCENDENȚĂ 
CONSTANTIN MÎNDRUȚĂ, „Emanuel”, Poezii creştine, 
Editura Zodia Fecioarei, Piteşti, 2005. 
Moto: 


„Când zarea din privire-ntinereşte 
Te am în suflet şi mă cred iubit”. 


De la experiment literar la trăire autentică, poeziile 
creştine ale lui Constantin Mîndruţă glisează sugestiv în 
realitatea contingentă şi, o dată cu veghea de rugăciune şi 
visul, se înalță în transcendent pe calea Luminii divine, 
singura de urmat de orice creştin pentru a-şi asigura viața 
veşnică. 

Îl aflăm pe autor în ipostaze creatoare diferite, de la 
poezia spirituală la cea satirico-umoristică şi de expresie 
socială, creaţia sa constituindu-se într-o permanentă, plăcută 
şi edificatoare surpriză. 

Mesaj izvorând din străfunduri de suflet şi răzbătând la suprafaţă ca un filon 
de aer reavăn împrospătând fibrele cele mai intime, apoi, prin undele ideatice atingând 
spaţii nebănuite, poemele care alcătuiesc volumul „Emanuel”, poezii creştine, 
Editura Zodia Fecioarei, Piteşti, 2005, rezonează de la o tâmplă la cealaltă, atingând 
ochiul minţii şi întorcându-se ecou-bumerang înăuntru, acolo unde încheieturile 
sufletului îmbrățişează inima fiecăruia. Entropie de stări şi imagini vădite-n Cuvânt 
cu alonjă subtilă în conştiinţe. 

Supraliminal şi subliminal ideile au forța germinativă a bobului de grâu 
înmormântat în fărâma de lut, care, la timp potrivit, încolţeşte fărălege, muşcând 
sfios din razele blânde ale astrului zilei. Întremat, uimit de propria cutezanţă bobul 
mărunt se deschide discret sub ochii şi nările mirositorilor tineri. 

Tăiate cu precizie în floarea de bazalt a versului clasic, poemele respiră 
aerul sfânt al ceremoniilor matrimoniale scăldate în ivoriul rochiei şi al voalului de 
mireasă dar şi în decenta costumului impecabil şi fără de pată al mirelui. 

Este mai curând vorba de pregătirea pentru nunta celestă la care suntem 
invitați să participăm în straie alese şi neprihănite. Căci nimeni n-ar îndrăzni să se 
înfățişeze în strai de prihană la întâlnirea cu Mirele. 


| ematiuci 


mei aeyn 

Cu sufletele — candele vii -, oaspeţii aşteaptă ospăţul euharistic. Aceste versuri 
pot nutri şi potoli setea la fel ca odinioară în Joia cea Mare a vânzării, Pâinea şi 
Vinul, transformate în Trup şi în Sânge, la Cina de Taină. 

Dar ce dovadă mai „palpabilă” de iubire există decât kenoza hristică, 
nimicirea de Sine a Cuvântului Veşnic până la moarte şi încă moartea pe cruce. 
Cuvântul venit în lume în chip de Om să slujească şi nu să fie slujit, culminând cu : 
„Şi a primit blestem făcut să fie,/ Noi să scăpăm de a mai fi blestem” („Dovada 
veşnică”). 

„Misterul credinţei” — atât de adânc şi de nepătruns, chiar şi de ucenicii care 
s-au aflat în preajma Lui şi au fost martori ai suferinţei, morţii iar apoi ai mormântului 
gol şi implicit, ai Învierii — constituie arvuna mântuirii noastre : „ E Învierea veşnică 
dovadă/ De mântuire astfel împlinită, / Statornic inima în ea să creadă - / Împărăţie 
de noi toți râvnită ” („Dovada veşnică”). 

Îmbărbătarea, îndemnul la răbdare în necazuri şi dureri care „primite de la 
El devin averi” („Să-L aşteptăm”), stăruința în rugăciune, înfruntarea păcatului cu 
tărie, vor avea ca răsplată unirea definitivă, vederea lui Dumnezeu față către faţă : 
„Vom fi atunci cu Domnul împreună/ Când măreţia îşi va arăta ” („Să-L aşteptăm”). 
De aceea noi trebuie : „Să-L așteptăm, doar El ne poate duce/ La Tatăl Lui ce nu 
ne-a părăsit” („Să-L aşteptăm”). 

Din mâna lui Mesia toate neajunsurile devin binecuvântări şi „făgăduinţa 
este mângâiere” („Naşterea din nou”). 

Constantin Mîndruţă poate spune cu deplin temei : „Sunt un părtaş al Casei 
Sale,/ Călătoresc necunoscut,/ Nedespărțit pe a mea cale/ De Tatăl care m-a născut./ 
/ Rămân în El ca nepăcat/ Şi-aceasta-nseamnă mărturie/ Spre slava Celui ce-a 
iertat/ Prin jertfa Fiului simbrie. ” („Copil al lui Dumnezeu”). 

Întoarcerea la Cuvânt este punctul cheie, determinarea creștinului pe cale, în 
mersul şi devenirea lui spre Patria cerească : „Nimic pentru folosul tău,/ Eşti mădular 
al Lui Hristos/ Şi dacă crezi cuvântul Său/ Fii semenilor de folos.// Un duh smerit 
se lasă judecat,/ Smerenia mândriei e-n mormânt,/ Dacă trufia s-a-nrădăcinat,/Să 
ne întoarcem la Cuvânt” („Smerenia”). 

Deşi „Greşim fără să ne gândim la Judecată,/ Aşa ne înşelăm singuri 
iertarea,/ Cu cât ea este mai îndepărtată/ Şi drumul nostru a găsit pierzarea. ” 
(„Să nu uităm de Judecată”) — autorul ne dă asigurări că Dumnezeu e dragoste-n 
credință şi „bunătatea, îngăduinţa şi răbdarea/ Ne fac şi mai bogați în pocăință („Să 
nu uităm de Judecată”). 

O carte având ca personaj principal Divinitatea Supremă. O veste bună adusă 
de un Înger sau de Înaintemergătorul lui Dumnezeu, cel care netezea Căile Lui. 
„Pocăiţi-vă căci s-a apropiat Împărăţia lui Dumnezeu”. Kerigma vestită încă de 

profeţii Vechiului Legământ e foarte promițătoare : „Emanuel — Dumnezeu e cu 
noi!” Nu suntem singuri. Moartea pentru credincios nu există. Dumnezeu a sfâşiat 
băierele morţii, s-a înălţat deasupra ei, a biruit-o, „cu moartea pre moarte călcând” 
— şi ne va face şi pe noi s-o biruim. „Boldul morţii” — păcatul — nu mai are putere. 
Un mesaj îmbucurător de speranţă străbate — fir roşu de foc — Dumnezeu vine, să- 
L aşteptăm. El ne va mântui, ne va ierta păcatele luând asupra Sa totul din iubire 
pentru noi, uşa harului e deschisă, vom dobândi cetăţenie în Cer : „Trecând prin 
lume-aceasta peste toate/ Să vadă toţi că suntem cu Iisus” („Cetăţenie în Cer”). 

Ca să nu rămânem goi, Dumnezeu ne aşează în suflete Duhul Său, partea de 
divinitate hărăzită fiecăruia. De felul cum înţelegem părtăşia cu Dumnezeu depinde 
mântuirea noastră. Şi aceasta deoarece : „Cu Hristos în Dumnezeul Viu,/ Moartea 
nu-i îndeajunsă ”(,, Chrisostom”). 

Din toate versurile răzbate îndemnul la iubire — poruncă sacră în Noul 
Legământ, lăsată chezăşie ca Lege de Har prin care ne recunoaştem ca şi creştini, fii 
ai Tatălui şi fraţi ai lui Hristos, demni de cetăţenia cerească: „Să punem deci în 
fapte bunătate/ Şi să iubim aşa cum El ne-a spus ”(, Cetăţenie în Cer”). 

Veşnicia trebuie clădită aidoma unui sfânt edificiu încă din această viață, 
având ca temelie credinţa. „Oricine crede, nu e judecat,/ Cere-ţi iertare deci şi te 
supune,/ Numai aşa mai poți fi împăcat,/ Copacul unde cade va rămâne” 
(„Încotro?”). 

În sfârşit, autorul ne îndeamnă la rugăciune smerită care e foarte plăcută lui 
Dumnezeu : „Nu ridicaţi spre Domnul doar oftări,/ Smerenie, supunere să vadă,/ 
Îngenuncheaţi în rugă şi cărări/ Vor duce în a Raiului Livadă.// La fel spre Tată se 
ruga Iisus,/ Numai aşa cu Dumnezeu vorbim,/ În inimi cercetează Cel de Sus/ Și nu 
le urgiseşte de-L iubim.// Să nu uităm Sfânta Rugăciune,/ Credinţa o va face 
ascultată,/ Doar inima înfrântă poate spune/ Că Dumnezeu nu uită niciodată.” 
(„Să ne rugăm”). 

Un alt îndemn este acela de a fi noi înşine lumină lumii : „Făclia de har 
luminează/ Şi pentru noi ea este divină,/ Credinţa singură veghează,/ Cu ea suntem 
lumii lumină.” („Lumina”). 

Respectul, ascultarea faţă de bătrâni sunt de asemenea evidenţiate în poeme 
şi sunt plăcute Domnului care le-a lăsat drept porunci : „Domnul stă celor mândri 
împotrivă,/ Celor smeriţi le dăruieşte har/ Bătrâni şi tineri, fiți deopotrivă,/ Ca 
totul să nu fie în zadar. ” („Alături”). 

Să nu îndepărtăm Lumina iubirii lăsată de Hristos, spune autorul : „Ajută, 
Doamne, cu credinţă trează,/ Pe care nu mai ştim că am primit-o,/ Lumina-n 
întuneric luminează/ Și întunericul n-a biruit-o. ” („Lumina credinţei”). 

La rându-ne suntem izvoditori de lumină, părticele din Lumina lui Hristos: 
„În fața Lui noi strălucim/ De la lumina Lui Hristos,/ Putem să ne deosebim/ 

Dumnezeieşte de frumos.// Suntem pietre scânteietoare,/ Domnul pe ele a săpat/ 
Numele nostru de răscumpărare,/ Dar lumea nu îl vede de păcat” (,, Lumina 
noastră”). 

Un lucru cert : „Nu avuția pământească/ E legătura către veşnicie,/ lubirea 
de făptura omenească/ Alegere în inimă să-ți fie. "(„lubirea”). 

Porunca Iubirii trebuie să ne fie călăuză după modelul lui Hristos : „Porunca 
e dulce şi este durată/ O dată cu Crucea ce ne izbăveşte.// lubindu-ne, dragostea 
noastră e sfântă,/ De raza Golgotei eternă lucrată,/ E de la Dumnezeu trimisă şi 
cântă/ În inima care cu ea e-mbrăcată.// De cei care sunt iubitorii de sine/ Nu e 
pricepută venirea de Sus,/ Mă rog pentru tine ca şi pentru mine/ lar Tatăl ne vede 
la fel ca lisus. ” („Porunca Iubirii”). 

Doar Iubirea Divină ne deschide Poarta spre nemurire: „Nu e o mântuire să 
crezi în Dumnezeu/ Şi demonii cred şi se înfioară,/ Hristos a murit în numele meu/ 
Jar eu l-am fost o povară.// Golgota respiră în sânge uitat,/ Mi-e frică să pot a- 
nțelege/ De ce Cel trimis pentru noi a-ndurat/ O moarte ce nimeni n-alege.// Există 
poartă dincolo de Cer,/ Spre nemurirea noastră-a fost lăsată,/ Învaţă-mi, Doamne, 
sufletul să sper/ Că răstignirea Ta mereu mă iartă.” („Poartă de Cer”). 

Dacă vom putea conştientiza harul primit, ne vom face părtaşi sfințeniei în 
har: „Ce har nemărginit ne este dat!/ Iubind ca El, intrăm în a Lui voie,/ Numai 
Iisus ne este Împărat/ E tot de ce putem avea nevoie. ” („Har”). 

Pâinea care ne trebuie — Iubirea - ne este dată şi prin acest frumos volum de 
poezii creştine, împletite cu Iubire de Dumnezeu şi de semeni. 


Galaţi, 2 ianuarie 2007 

MĂNĂSTIREA-NTR-UN CUVÂNT 
SAU UN OM BUN PE MARGINEA PRĂPASTIEI 
A.G.SECARĂ, „De veghe şi de slăbiciune în mintea lui secară”, 
Editura Opera Magna, Iaşi, 2006 


Nu-mi îngăduiam să închei periplul spiritual prin inima 
Cuvântului fără să iau act de recentul volum, cu totul 
remarcabil al originalului poet şi exeget, prieten râvnit al 
scriitorilor — A.G. Secară, „De veghe şi de slăbiciune în mintea 
lui secară”, apărut la Editura Opera Magna, Iaşi, 2006, cu 
trimitere vădită şi recunoscută la volumul de referinţă al lui 
J.D. Sallinger, „De veghe în lanul de secară”. 

Citindu-i cartea lui Adi George Secară te cuprinde o 
stranie râvnă să intri în competiţie într-o olimpiadă a 
cuvintelor sacre, iluminate de flacăra purtată de maratonistul 
elen, să porţi făclia albă a sportivului de cursă lungă, pe 
segmentul tău de umanitate, pe palierul, pe fâşia ta de viață 
şi s-o duci mai departe cu răsuflarea întretăiată şi altul o va prelua din mâna-ţi cu 
alonjă subtilă, tremurând imperceptibil de efortul responsabil de a nu da greş, până 
ce, din mână în mână, lumina va ajunge în punctul cel mai înalt, pe Olimpul 
cunoaşterii desăvârşite, care e „viaţa noastră cea de toate cuvintele”. 

Şi astfel, mereu într-un sprint, într-un efort continuu, scrijelat de cristalul 
propriei sări lăcrimându-ţi prin pori, formând stalactite, până ce împleticit, beat de 
damful năduşelii precum mustangii tineri spumegând după ce-au străbătut o pădure 
virgină, cu privirile împleticite, să fii gata să te prăbuşeşti în genunchi şi pe greabăn, 
dar să te ridici numaidecât, sufocat de spaima numărătorii inverse şi a dangătului de 
gong sau a fluieratului de țignal care abia aşteaptă să vestească învingătorul. Nu, nu 
ţi-ai terminat alergarea, îţi reiei cursa cu puterile sleite în uralele celor de pe margini, 
nu ştii dacă te huiduiesc ori te aclamă, oricum nu are nici o semnificaţie, tu îţi fixezi 
numai ţinta ca pe o Fată Morgană dansând în nisipul din ce în ce mai fierbinte, când 
limpede, când înceţoşată. 

Şi deodată îţi răsună-n auz : „Ce rost are să mori/ când nu crezi în perfecţiune/ 
ce rost are să zâmbeşti/ când nu crezi în plâns” (Stăpânul poemelor nescrise, 5). 

Dureros de neînțeles e faptul că „fiecare dintre noi este toţi ceilalți” — adevăr 
de la care nu te poți sustrage şi că „oricât ţi-ai ucide ticăloşia slăbiciunea/ urâţenia 
ele vin înapoi de la ceilalți/ de la cei nesfârşiți şi străini şi dornici de/ sânge(le) 
cuvintelor noastre” (Viaţa şi alte vicii, 9). 

Din toate acestea martore rămân „doar cuvintele aceşti copii ai nopții/ 
interioare” (VII, de mi-ar fi fost mamă angela marinescu). 

El poetul ştie că: „a iubi înseamnă să ştii/ să nu distrugi nici o speranţă! nici 
măcar a celui pe care nu-l poţi iubi” (Styx). 

În ipostaze diferite, când Borges, când Dante Alighieri, când Scaevola ori 
Brutus, uneori Spartacus, uneori Strigoiul Poeziei universale, ori „k. hamletizând 
întâlnindu-l pe Svejk, adevăratul său tată” (Exordiu III), când reîncarnarea marelui 
Will, căutând-o pe Doamna brună din sonete, ori Casanova, ori Vergiliu, ori un 
gladiator revoltat, omul-incunabul care urlă cu tăcerea, Stăpânul de poeme, aşa 
cum se autodefineşte, A.G.Secară ştie că „fiecare sunet fiecare literă e un imperiu” 
(Stăpânul poemelor nescrise, 9). 

„Toate poemele care nu vor fi scrise vreodată sunt/ oştirile mele prin ele 
respir eu istoriile avortate cu ele mă apăr/ de realitate/ adică de mine tăişul nu se 
atinge/ cu cad fără a mă zdrobi şi mă zdrobesc/ fără să mă arunc de pe turnuri de 
televiziune/ eu am declarat război iubirilor/ care nu vor fi trăite vreodată iubirile 
conduse de marea zeiţă preoteasă/ eu sunt în război şi am platoşă acest poem” 
(„Stăpânul poemelor nescrise, 9). 

„Aştept lupta pe care nu o pot da/ fiindcă nu cred nici în victorii şi nici în 
înfrângeri” — mai spune autorul în acelaşi (Stăpânul poemelor nescrise, 10). El 
mărturiseşte: „stătea într-un cuvânt./ stăpânul de poeme şi încerca/ să pescuiască 
aruncându-şi umbra/ apusul de soare/ toate stelele îi erau cicatrici/ şi între dinți 
toate plajele/ îi scrâşneau a toamnă frunzele/ se machiau/ iar el din ochii timpului/ 
îşi invita iubita şi moartea la cină.” („Stăpânul poemelor nescrise, 6). 

Inserții livreşti prin epopeile homerice, prin dantesca Divina Comedia, 
prin universul sonetelor marelui Will, căutându-şi Doamna brună şi în genere în 
marea literatură universală, din care se adapă şi se nutreşte cu setea şi foamea 
cărturarului rasat şi elitist, cu răsfrângere subtilă în adâncul de sine, apar aproape în 
orice text al lui A.G.Secară. 

Poetul urcă noaptea pe genunchii Luminii şi priveşte prin ocheanul întors 
lumea, aşa nudă cum se înfăţişează dioptriilor forte ale căutătorului de comori de 
har, nu cele adânc împlântate în viscerele țărânei, dar în tainiţa celor patru cămări 
vitale şi intime ale omului. O dată comorile găsite, le încearcă, aşa cum încerci 
auru-n flăcări şi argintul în apa de băut pe care-o purifică până la cristal. Aşa cum 
caută fântânarul cu nuieluşa de alun locul de naştere al izvorului sacru, cel care va 
potoli arşiţa pelegrinului. 

De la neliniştile lumii la pacea lui Cristos care ne îmbracă într-o aură sacră, 
drumul străbătut, nu lipsit de hârtoape, e de natură să-l transforme pe om, fie şi 
pentru un timp, într-un altul. 

Şi această metanoia poate avea loc sub acoperişul de rugă denumit generic 
biserică: „În biserica aceea blând ne răpeam sufletele acolo/ stăteam ca pe-o faleză 
şi priveam îngerii/ făcând valuri-valuri/ spărgându-se de umbra Cuvântului/ în jerbe 

de artificii // în biserica aceea ne dădeam palmele unse cu pace/ ca untul pe pâine ne 
mânjeam cu ea/ peste tot peste nimic pe gură pe urechi pe gât/ obraji/ pe iluzii/ şi ca 
nişte copii pe malul mării/ ne ridicam z(m)eu moş crăciun de nisip/ necrezând în 
viclenia decăderii,/ în vârstele valurilor. 28 ianuarie 1998 / Biserica Romano-Catolică 
Galaţi.” (Din altă viaţă). 

Autopersiflant, poetul declară „eu cel mai scump om de pe faţa ascunsă a/ 
pământului valorând cât tot ce-a fost/ înainte de a fi cuvântul şi încă un pic”. (Aşadar 
eu nu sunt altceva decât viaţa mea). 

O poezie densă, populată de himere-dorinţe, priponită-n realul-oniric, atât 
cât poate suporta ochiul şi urechea până la maxima limită, ori depăşind fruntariile 
imagisticii, abundând de metafore, sintagme îndrăzneţe, metafore proaspete, 
antinomii, oximoroni, un adevărat corn al abundentei din care se răsfrâng mai toate 
figurile de stil cunoscute şi altele inventate, o poezie care te incită şi suscită la 
întrebări fără a aştepta totuşi un răspuns explicit, valsând pe gheaţa naturală a 
lucidităţii. 

E ceea ce ne oferă autorul care are „ambiția discutabilă” de a nu fi decât „un 
om bun pe marginea/ prăpastiei care este fiecare dintre noi” (Viaţa şi alte vicii, 9). 

Un poet care spune cu nonşalanţă : „Mă opresc şi aş striga că nu vreau să fiu 
cehovian/ nici nietzschean nici kierkegaardian nici nici/ vreau să fiu doar visul celui 
care sunt/ eu de fapt vişinul primordial din paradis/ să nu fii decât zborul pescăruşului 
nici foame/ nici sete nici eros nici trup nici suflet (...) inima mea cât un pumn arătat 
nefiinţei.” (Cehovieni). 

El mărturiseşte : „ştiu că-i o nebunie dar aşa vrea să fiu/ altceva care să aibă 
grijă de cel care sunt acum/ cel care riscă uneori să moară de grija altuia (în sensul 
bun al/ zicalei) şi parcă întotdeauna nu aş fi vrut să scriu ceea ce am/ scris ci ceva 
mult mai frumos mult mai seducător decât jertfa/ anei” (Viaţa şi alte vicii, 10). 

Din falanga poeţilor tineri şi nonconformişti şi totuşi neîncadrându-se în 
nici un tipar, valoroşi prin spiritul de frondă şi curajul de a-şi deschide toracele 
pentru a primi aer de zbor spre adâncul de Sus, A.G. Secară este o voce cât se poate 
de distinctă, nuanţată, timbrată şi catifelată totodată, cu un ambitus care se 
prelungeşte dinspre zenit înspre nadir şi ca o săgeată ţâşneşte dezinvolt înspre piscuri. 

Exeget, publicist, eseist, deja un nume de referință în cultura euromânească 
şi nu numai, acest poet cât se poate de original, cu rădăcini adânci în marea poezie 
universală, a ajuns la notorietatea pe care nu neapărat a râvnit-o, prin creaţia sa 
remarcabilă, din care, ne-a oferit şi nouă crâmpeie de har, spre împărtăşire, fapt 
pentru care îi suntem recunoscători, că ne „este şi îi şi va fi de bună seamă”. 

Ceea ce îi dorim cu toată sinceritatea şi dragostea. 


Galaţi, 8 ianuarie 2007 

